
PARTEA I 


FUGA 


1. LAIA 


Cum ne-au găsit atât de repede? 

În spatele meu, catacombele răsună de strigăte furioase și zăngănit de 
metal. Îmi fug ochii spre craniile care acoperă rânjind pereţii. Mi se pare că 
aud vocile morților. 

Dispari rapid, fii iute de picior, par să-mi şuiere ele. Dacă nu vrei să intri 
în rândul nostru. 

— Mai repede, Laia, zice călăuza mea, iar armura îi lucește în timp ce 
aleargă mai departe prin catacombe. Ne descotorosim de ei dacă-i dăm zor. 
Știu un tunel care ne scoate în oraș. Când ajungem acolo, suntem scăpați. 

Auzim un scrâșnet în spate și ochii decolorați ai celui care mă călăuzește 
se uită iute peste umărul meu. Mâna lui pare o pată maro-aurie atunci când 
zboară spre mânerul unuia dintre paloșele prinse în spinare. 

O mişcare simplă, amenințătoare. Îmi amintește că cel de lângă mine nu-i 
doar călăuza mea. Este Elias Veturius, moștenitorul uneia dintre cele mai 
importante familii din Imperiu. Este o fostă Mască, un soldat de elită al 
Imperiului Războinicilor. Şi mai e și aliatul meu, singurul om care mă poate 
ajuta să-mi salvez fratele, pe Darin, din cea mai temută închisoare a 
Războinicilor. 

Dintr-un pas, Elias ajunge lângă mine. Încă unul şi e în fața mea, 
mișcându-se cu o grație neobișnuită pentru cineva atât de voinic. Ne uităm 
împreună în urmă, în tunelul prin care tocmai am trecut. Pulsul îmi bubuie 
în urechi. Toată exaltarea pe care am simţit-o când am distrus Academia 
Blackcliff sau când l-am salvat pe Elias dispare. Imperiul ne vânează. Dacă ne 
prinde, suntem morți. 

Am cămașa leoarcă de sudoare, dar în ciuda căldurii puturoase din 
tuneluri, simt un fior rece pe spinare și mi se ridică părul de pe ceafă. Mi se 
pare că aud un mormăit, un zgomot ca de animal șiret și înfometat. 

Repede, urlă instinctul meu. /eși de-aici! 

— Elias, șoptesc, dar el îmi pune un deget pe buze - sst- și trage un 
pumnal din cele șase pe care le poartă prinse în curele de-a curmezișul 
pieptului. 

Scot și eu un pumnal de la cingătoare și încerc să aud ceva dincolo de 
zgomotele tarantulelor din tunel și de propria mea răsuflare. Senzaţia acută 
că suntem urmăriți dispare, înlocuită de ceva și mai rău: mirosul de păcură 
și foc; vibrația gravă și acută a unor voci care se apropie. 

Soldaţii Imperiului. 

Elias mă bate pe umăr și arată spre picioarele lui, apoi spre ale mele. 
Calcă unde calc eu. Mă tem până și să respir, dar fac ca el și mă întorc cu 
grijă, îndepărtându-mă rapid de voci. 

Ajungem la o răspântie de tuneluri și cotim spre dreapta. Elias face semn 
din cap spre o firidă adâncă din perete, înaltă până la umăr, scobită pentru 
un sicriu de piatră întors pieziș. 

— Înăuntru, şopteşte el, şi cât mai în spate. 

Mă strecor în criptă, înăbușindu-mi un fior când aud cum pârâie strivită o 
tarantulă dinăuntru. Am în spinare un paloș turnat de Darin și mânerul lui 
se izbește cu zgomot de piatra criptei. Wu te mai foi, Laia, indiferent ce s-ar 
târî pe-aici. 

Elias se strecoară în criptă după mine, înălțimea silindu-l să stea pe 
jumătate aplecat. În spaţiul ăsta strâmt, braţele noastre se ating, iar el 
respiră repede. Dar când îl privesc, are fața întoarsă spre tunel. 

Chiar și în lumina foarte slabă, cenușiul ochilor și liniile ascuţite ale 
bărbiei lui sunt frapante. Simt o împunsătură în stomac, nu sunt obișnuită 
să-i văd fața. Cu niciun ceas în urmă, în timp ce evadam din dezastrul pe care 
l-am provocat la Blackcliff, avea trăsăturile ascunse sub o mască de argint. 

Lasă capul pe-o parte, ascultând cum se apropie soldaţii. Aceștia 
înaintează repede, vocile le răsună între pereţii catacombelor ca niște 
chemări scurte de păsări răpitoare. 

— ... probabil merg spre sud. Dacă băiatul are vreun dram de minte, în 
orice caz. 

— Dacă avea un dram de minte, zice un al doilea soldat, ar fi trecut de a 
Patra Încercare și nu ne-am fi ales cu un gunoi Plebeu drept Împărat. 

Soldaţii intră în tunelul nostru și unul dintre ei întinde felinarul spre 
cripta din față. 

— Pe toţi dracii! 

Se dă repede înapoi la vederea a ce-o fi zăcând acolo. 

Urmează cripta noastră. Mi se face stomacul ghem și-mi tremură mâna pe 
pumnal. 

Lângă mine, Elias mai scoate un tăiș din teacă. Are umerii destinși și 
mâinile relaxate pe mânerele pumnalelor. Dar când îi văd fața - sprâncenele 
încruntate, maxilarele încleştate mi se strânge inima. Îmi întâlneşte privirea 
și preţ de-o răsuflare îi ghicesc suferința. Nu vrea să le aducă moartea 
acestor oameni. 

Dacă ne văd, însă, vor alerta celelalte gărzi și ne vom trezi cu toți soldaţii 
Imperiului pe cap. Îl strâng pe Elias de braţ. El îşi trage gluga peste frunte 
și-și acoperă fața cu o bandană neagră. 

Soldaţii se apropie cu pași tunători. Le simt mirosul - sudoare, fier și 
pământ. Elias strânge mai bine pumnalele în mâini. Are corpul încordat ca al 
unei pisici sălbatice gata de atac. Strâng cu o mână brățara de la încheietura 
mea, un dar de la mama. Sub degetele mele, modelul ei bine cunoscut - o 
alinare. 

Soldatul ajunge la marginea criptei. Ridică felinarul... 

Brusc, de departe din tunel, răsună o bufnitură. Soldaţii se întorc, își scot 
săbiile şi se grăbesc să cerceteze ce s-a întâmplat. În câteva clipe, lumina 
felinarelor pălește, iar sunetul pașilor se aude tot mai slab. 

Elias dă drumul unui oftat înăbușit. 

— Hai, zice el. Dacă patrula asta cerceta zona, înseamnă că vor veni și 
altele. Trebuie să ajungem la pasajul de ieșire. 

Ne strecurăm afară din criptă și chiar atunci o trepidaţie cuprinde 
tunelurile, ridicând praf și dărâmând cu zgomot cranii și oase. Mă împiedic, 
iar Elias mă prinde de umăr, mă lipește de perete și mă acoperă cu corpul 
lui. Cripta rămâne intactă, dar tavanul tunelului se crapă ameninţător. 

— Ce-a fost asta? 

— A părut un cutremur de pământ. 

Elias se îndepărtează un pas de perete și se uită la tavan. 

— Numai că în Serra nu sunt cutremure. 

O rupem la fugă prin catacombe presați de ceva în plus. La fiecare pas mă 
aştept să aud altă patrulă, să văd torţe în depărtare. 

Elias se oprește atât de brusc, încât mă izbesc de spatele lui lat. Am intrat 
într-o cameră mortuară rotundă, cu tavanul jos şi boltit. În faţa noastră se 
deschid două tuneluri. În unul strălucesc torţe, prea departe ca lumina lor să 
ajungă până aici. Pereţii sunt scobiți de cripte, străjuite fiecare de câte o 
statuie de piatră a unui bărbat în armură. De sub căștile lor se uită la noi 
cranii. Mă cutremur și mă apropii cu un pas de Elias. 

Dar el nu se uită la cripte, la tuneluri sau la torțele din depărtare. 

O privește fix pe fetița din mijlocul camerei. 

Poartă haine jerpelite și apasă cu mâna o rană sângerândă dintr-o parte a 
abdomenului. După trăsăturile ei fine, pare să fie o Cărturăreasă, dar când 

încerc să-i văd ochii, lasă capul în jos și părul negru îi cade peste față. Săraca. 
Lacrimile desenează cărări pe obrajii ei murdari de țărână. 

— Pe toți dracii, se aglomerează aici jos, murmură Elias. 

Pășește spre fată cu mâinile desfăcute, de parcă ar avea de-a face cu o 
sălbăticiune. 

— N-ar trebui să fii aici, drăguță, zice el blând. Eşti singură? 

Fata oftează slab. 

— Ajutaţți-mă, șoptește ea. 

— Lasă-mă să-ţi văd rana. Te pot bandaja. 

Elias se așază în genunchi ca să fie la același nivel cu ea, la fel cum făcea 
bunicul cu micii lui pacienţii. Fata se fereşte și se uită spre mine. 

Pășesc înainte, în timp ce instinctul îmi spune să fiu prudentă. Fata mă 
urmărește cu privirea. 

— Poţi să-mi spui cum te cheamă, micuțo? întreb eu. 

— Ajutaţi-mă, repetă ea. 

Ceva din felul în care îmi ocolește privirea îmi dă fiori. Dar pe urmă mă 
gândesc că a fost tratată cu cruzime, probabil de Imperiu, iar acum are în 
față un Războinic înarmat până-n dinţi. N-are cum să nu fie îngrozită. 

Fata se trage ceva mai în spate, iar eu arunc o privire spre tunelul luminat 
cu torţe. Torțele sunt un semn că suntem pe teritoriul Imperiului. Este doar 
o chestiune de timp până vor apărea soldaţii. 

— Elias, zic eu și arăt spre torţe. Nu avem timp. Soldații... 

— N-o putem abandona așa. 

Vinovăţia i se citeşte clar pe față. Morţile prietenilor lui în Încercarea a 
Treia îl apasă greu; nu vrea să mai provoace înc-o moarte. Și asta vom face, 
dacă o lăsăm pe fată acolo, să moară de la rănile ei. 

— Ai familie în oraș? o întreabă Elias. Ai nevoie de... 

— Argint, zice ea și lasă capul pe-o parte. Am nevoie de argint. 

Elias ridică din sprâncene. Nu-l pot învinui. Nici eu nu mă așteptam la 
asta. 

— Argint? zic eu. Noi n-avem... 

— Argint. 

Se trage într-o parte ca un crab. Mi se pare că, prin părul despletit, îi 
zăresc un ochi într-o străfulgerare prea rapidă. Ciudat. 

— Monede. O armă. Bijuterii. 

Se uită la gâtul meu, la urechi, la încheieturile mâinilor. Căutătura aia o dă 
de gol. 

Îi privesc orbitele negre ca păcura unde ar trebui să fie ochii şi mă întind 
după pumnal. Dar Elias este deja în fața mea, cu paloșele sclipind în mâini. 

— Înapoi! mârâie el spre fată, Mască din creștet până-n tălpi acum. 

— Ajutaţi-mă. 

Fata lasă din nou părul să-i cadă peste față și duce mâinile la spate, ca o 
caricatură chinuită de copil lingușitor. 

— Ajutaţi-mă! 

În fața dezgustului meu evident, buzele i se strâmbă într-un rânjet, 
respingător pe fața ei altfel plăcută. Mârâie - sunetul gutural pe care l-am 
auzit mai devreme. Asta e ceea ce mi se părea că ne urmărește. Asta e 
prezenţa pe care am simțţit-o în tuneluri. 

— Știu c-aveţi argint. 

O poftă nemăsurată zace sub vocea de copil a creaturii. 

— Daţi-mi-l mie. Mie îmi trebuie. 

— Pleacă de lângă noi, zice Elias. Înainte să-ți iau capul. 

Fata - sau ce-o fi - nu-l bagă în seamă pe Elias și își fixează ochii asupra 
mea. 

— Tu n-ai nevoie de el, mică făptură omenească. Îţi dau ceva în schimb. 
Ceva minunat. 

— Ce ești? șoptesc. 

Întinde brusc braţele, cu palmele cuprinse de-o irizație verzuie şi stranie. 
Elias țâșnește spre ea, dar fata îi scapă și își înfige degetele în încheietura 
mâinii mele. Țip, iar braţul îmi strălucește o fracțiune de secundă înainte ca 
fata să zboare în spate, urlând, strângându-și palma de parcă i-ar fi luat foc. 
Elias mă ridică în picioare din țărâna unde am căzut lată, aruncând în același 
timp un pumnal spre fată. Ea se ferește aplecându-se, continuând să 
schelălăie. 

— Ce șmecheră! 

Elias se întinde din nou s-o prindă și ea sare într-o parte, cu ochii atenţi 
numai la mine. 

— Şireato! Mă întrebi pe mine ce sunt, dar fu ce ești? 

Elias își ia elan și unul dintre paloșele lui îi alunecă fetei pe gât. N-a fost 
destul de iute. 

— Criminalule! se întoarce ea spre el. Ucigașule! Moartea însăși! Omul cu 
coasa! Dacă păcatele tale se transformau în sânge, copile, te-ai fi înecat în 
râul izvorât chiar din tine. 

Elias sare înapoi, uimirea citindu-i-se în priviri. În tunel pâlpâie luminiţe. 
Trei torţe plutesc iute către noi. 

— Vin soldaţii, zice creatura răsucindu-se spre mine. Îi omor eu pentru 
tine, fată cu ochii ca mierea. Le despic gâtlejurile. Pe ceilalți i-am îndepărtat 
deja și i-am făcut să se întoarcă în tunel. O fac din nou, dacă-mi dai argintul 
tău. E/asta vrea. £/ ne răsplătește dacă i-l aducem. 

Cine mama naibii este el? Nu spun nimic, îi răspund ridicând pumnalul. 

— Făptură omenească proastă! zice fata încleștând pumnii. O să-l ia chiar 
el de la tine. Va găsi o cale. 

Se întoarce spre tunel. 

— Elias Veturius! 

Tresar. Țipătul ei sonor s-a auzit probabil până-n Antium. 

— Elias Vetu... 

Cuvântul îi moare pe buze, în vreme ce Elias îi înfige paloșul în inimă. 

— „Efrit, Efrit de peșteră, zice el. 

Trupul ei alunecă din paloș și cade cu un bufnet zdravăn. 

— „Cu el doar lama-i meşteră'. Nişte rime vechi, ca să ţii minte ce ai de 
făcut, adaugă Elias vârând paloșul în teacă. Mi-am dat seama abia de curând 
cât sunt de utile. 

Mă ia de mână și fugim mâncând pământul prin tunelul fără pic de 
lumină. Poate că, printr-o minune, soldații n-au auzit-o pe fată. Poate că nu 
ne-au văzut. Poate, poate... 

N-avem atâta noroc. Aud un strigăt și bubuit de cizme în urma noastră. 


2. ELIAS 


Trei auxiliari și patru legionari, la cincisprezece metri în urma noastră. 
Gonesc mai departe, dar întorc capul să văd cum avansează. Se fac șase 
auxiliari, cinci legionari și doisprezece metri. 

Cu fiecare secundă care trece, tot mai mulţi soldați ai Imperiului se vor 
revărsa în catacombe. Un mesager a anunţat deja patrulele vecine, iar tobele 
vor da alarma în toată Serra: lias Veturius a fost zărit în tunel. Toate 
echipele să fie pregătite. Soldaţii n-au nevoie să se asigure de identitatea 
mea; ne vor vâna oricine am fi. 

O iau brusc spre stânga printr-un tunel lateral, trăgând-o pe Laia după 
mine, cu mintea gonind de la un gând la altul. Descotorosește-te iute de ei, 
cât încă mai poţi. Altminteri... 

Nu, şuieră Masca din mintea mea. Oprește-te și omoară-i. Sunt doar 
unsprezece. Floare la ureche. O poți face cu ochii închiși. 

Trebuia să-l fi ucis imediat pe efritul din camera mortuară. Helene și-ar 
bate joc de mine dacă ar ști că am încercat să ajut creatura, în loc să-mi dau 
seama ce era. 

Helene. Mi-aş pune paloșele la bătaie că a ajuns deja într-o sală de 
interogatorii. Marcus - sau Împăratul Marcus, cum e numit acum - i-a 
ordonat să mă execute. Ea a dat greș. Mai rău, mi-a fost cea mai apropiată 

confidentă vreme de paisprezece ani. Niciunul dintre aceste păcate nu va 
rămâne nepedepsit - nu acum, când Marcus are puterea absolută. 

Helene e la mâna lui și o va face să sufere. Din cauza mea. Aud din nou 
efritul: Omul cu coasa! 

Îmi trec prin cap amintiri din a Treia Încercare. Tristas murind de sabia 
lui Dex. Demetrius prăbușindu-se. Leander prăbușindu-se. 

Un strigăt de undeva din față mă aduce cu picioarele pe pământ. Câmpu/ 
de luptă e templul meu. Vechea incantaţie a bunicului îmi revine în minte 
când am mai mare nevoie de ea. Sabia mi-e preot Dansul morţii mi-e 
rugăciune. Lovitura de grație mi-e iertarea păcatelor. 

Lângă mine, Laia gâfâie, abia se târăște. Mă încetinește. 4; putea-o 
abandona, îmi şoptește o voce vicleană. Singur, te-ai misca mai iute. Amuţesc 
vocea asta. În afară de faptul evident că i-am promis s-o ajut în schimbul 
libertăţii mele, ştiu că ar face orice să ajungă la Închisoarea Kauf la fratele ei 
—, inclusiv să încerce să-și croiască singură drum până acolo. 

Caz în care ar muri. 

— Mai repede, Laia. Sunt prea aproape. 

Se năpustește înainte. Pereţi de cranii, oase, cripte și pânze de păianjen 
trec și dispar pe lângă noi. Suntem mult mai la sud față de unde ar trebui să 
fim. Am trecut de mult de tunelul unde am ascuns proviziile menite să ne 
ajungă săptămâni în șir. 

Catacombele huruie și se zgâlțâie, trântindu-ne la pământ pe amândoi. 
Printr-un canal colector de deasupra noastră pătrunde miros de foc și 
moarte. Câteva clipe mai târziu, o explozie sfâșie aerul. Nu-mi bat capul să 
mă gândesc ce-ar putea fi. Nu contează decât că soldaţii din spatele nostru 
au încetinit, la fel de îngrijorați ca mine pentru cât de nesigure sunt 
tunelurile. Profit de ocazie și mai adaug niște zeci de metri între noi. O tai 
printr-un tunel lateral și acolo mă retrag în întunericul profund al unei 
firide. 

— Crezi că ne vor găsi? șoptește Laia. 

— Spercă nu... 

Din direcţia în care ne îndreptăm sclipesc lumini și se aude tropăit de 
cizme. Doi soldați cotesc în tunel și torțele lor ne luminează pe deplin. Se 
opresc o secundă, uluiți probabil de prezenţa Laiei, de lipsa măștii mele. Pe 
urmă îmi observă armura și paloșele, iar unul dintre ei scoate un fluierat 
ascuțit care urmează să-i atragă încoace pe toţi soldaţii care-l aud. 

Corpul meu preia controlul. Înainte să apuce soldaţii să-şi tragă săbiile 
din teacă, arunc pumnale care li se înfig în carnea moale a gâtului. Cad fără 
să scoată un sunet, iar torţele lor sfârâie pe pământul umed al catacombei. 

Laia iese din firidă cu mâinile la gură. 

— E-Elias... 

Eu intru înapoi, forțând-o să facă la fel, şi-mi pregătesc paloșele 
trăgându-le ușor din tecile lor. Mi-au mai rămas patru pumnale de aruncat. 
Nu-s de-ajuns. 

— Dobor cât de mulți pot, îi spun. Ține-te deoparte. Indiferent cât ar 
părea situaţia de neagră, nu te amesteca și nu încerca să mă ajuţi. 

Ultimele vorbe mi se desprind de pe buze exact când soldaţii care ne 
urmăreau apar din tunelul pe care tocmai l-am părăsit. Sunt la cinci metri. 
Patru. În mintea mea pumnalele au zburat deja, și-au atins deja ţinta. Mă 
năpustesc afară din firidă și le expediez. Primii patru legionari cad fără 
zgomot, unul după altul, ca grâul secerat. Al cincilea se prăbușește după ce îl 
tai cu paloșul. Ţâșnește sânge și îmi simt fierea în gât. Wu gândi. Nu șovăi. 
Doar curăță drumul, 

Alți șase auxiliari apar în urma celor cinci. Unul îmi sare în spate și îl 
expediez cu un cot în față. O clipă mai târziu, mă atacă alt soldat. Primește 
un genunchi în dinţi, urlă și se apucă de nasul rupt și gura sângerândă. 
Răsucire, lovitură, pas lateral, atac. 

În spatele meu, Laia ţipă. Un auxiliar o trage afară din firidă, cu un 
pumnal la gât. Rânjetul soldatului se transformă în urlet. Laia i-a înfipt un 
pumnal în coaste, îl scoate acum, iar bărbatul fuge împleticindu-se. 

Mă întorc spre ultimii trei soldați. O rup la fugă. 

Îmi adun cuţitele cât ai clipi. Laia tremură din tot corpul văzând măcelul 
din jurul nostru. Şapte morți. Trei răniţi care gem și încearcă să se ridice în 
picioare. 

Se uită la mine și face ochii mari la vederea paloșelor și armurii mele 
însângerate. Mă copleșește rușinea atât de tare, încât îmi doresc să pot intra 
în pământ. Acum vede cât sunt de putred în adâncul meu. Ucigas! Moartea 
însăși! 

— Laia, încep eu, dar un vaier prelung răsună în tunel și pământul se 
cutremură. 

Prin canalul de scurgere aud ţipete, voci care strigă și reverberația 
asurzitoare a unei explozii colosale. 

— Ce mama iadului... 

— Este Rezistența Cărturarilor, îmi strigă Laia acoperind larma. Se 
revoltă! 

N-apuc s-o întreb cum de are o asemenea informaţie extraordinară, 
pentru că în aceeași clipă văd străfulgerări argintii în tunelul din stânga. 

— Cerule, Elias! 

Laia are vocea gâtuită și ochii mari. Una dintre Măștile care se apropie 
este uriașă, mai mare decât mine cu peste zece ani și necunoscută. Cealaltă e 

mică, aproape insignifiantă. Calmul chipului ei mascat contrazice furia rece 
pe care o emană prin toți porii. 

Mama mea. Comandantul. 

Din dreapta bubuie cizme, în timp ce fluierele adună tot mai mulţi soldați. 
Prinși în capcană. 

Tunelul e străbătut din nou de un vaier. 

— Treci în spatele meu! îi spun scurt Laiei. 

Nu mă aude. 

— Lajia, la naiba, treci... ahhh... 

Laia plonjează direct în stomacul meu, un salt lipsit de graţie și disperat, 
atât de neașteptat încât mă dărâmă în una dintre criptele din perete. Trec 
direct prin pânza de păianjen care o ascunde și aterizez cu spatele pe un 
sicriu de piatră. Laia ajunge pe jumătate peste mine, pe jumătate între sicriu 
și peretele criptei. 

Combinația pânze de păianjen, criptă și fată caldă mă dă peste cap, abia 
sunt în stare să bâigui: 

— Tu eşti ne... 

BUM! Tavanul tunelului în care tocmai stăteam se prăbușește dintr-odată 
cu un huruit răsunător, intensificat de exploziile din oraș. O acopăr pe Laia 
cu trupul meu, cu brațele în jurul capului ei, ca s-o feresc de suflul de aer. 
Dar cripta e ceea ce ne salvează. Tușim de la valul de praf împrăștiat de 
explozie, iar eu sunt cât se poate de conștient că dacă Laia n-ar fi gândit 
rapid, am fi fost amândoi morți. 

Huruitul încetează și prin praf începe să se zărească lumina soarelui. Din 
oraș răsună țipete. Mă ridic cu grijă de deasupra Laiei și mă întorc spre 
intrarea în criptă, acum pe jumătate blocată de bolovani. Mă uit după ce a 
mai rămas din tunel. Nu mare lucru. Surparea e totală și nu se vede nicio 
Mască. 

Mă caţțăr afară din criptă, parţial târându-mă, parţial trăgând-o după mine 
peste dărâmături pe Laia, care tot mai tușește. Praf și sânge - nu al ei, zic eu 
- îi curg pe față și bâjbâie după ploscă. I-o duc la buze. După câteva 
înghițituri, se ridică în picioare. 

— Pot... Pot să merg. 

Tunelul din stânga este blocat de pietre, dar o mână împlătoșată le aruncă 
cât colo. Ochii cenușii și părul blond al Comandantului se zărește prin praf. 

— Haide! 

Îmi ridic gulerul ca să ascund rombul Academiei Blackcliff tatuat pe gât. 
Ne cățărăm pe dărâmăturile catacombelor spre străzile pline de zgomot ale 
Serrei. 

Pe toți dracii! 

Nimeni nu pare să fi observat prăbușirea străzii de deasupra criptelor - 
toată lumea e ocupată să se uite la coloana de foc care se înalță spre cerul 
albastru și încins: vila guvernatorului arde ca un rug funerar al Barbarilor. 
În jurul porţilor ei înnegrite și în imensa curte pătrată din faţă, zeci de 
soldați Războinici se luptă corp la corp cu sute de rebeli îmbrăcaţi în negru - 
luptătorii Rezistenței Cărturarilor. 

— Pe-aici! 

Mă îndepărtez de vila guvernatorului, doborând în drum doi rebeli, și mă 
îndrept spre strada următoare. Dar și acolo au izbucnit focuri și se întind 
iute, iar pe jos e plin de trupuri. O apuc pe Laia de mână și alergăm spre altă 
stradă lăturalnică, doar ca să descoperim că și asta este la fel de distrusă ca 
prima. 

Peste zăngănitul armelor, peste ţipete și vuietul flăcărilor, bat frenetic 
tobele din turnurile de apărare ale Serrei, cerând trupe suplimentare în 
Cartierul Aristocraţilor, în Cartierul Străinilor, în Cartierul Armelor. Alte 
turnuri raportează că mă aflu lângă vila guvernatorului și ordonă tuturor 
detașamentelor disponibile să se alăture vânătorii mele. 

Chiar dincolo de vilă, un cap blond și palid răsare dintre dărâmăturile 
tunelului prăbușit. La naiba! Suntem aproape de mijlocul pieţii, lângă o 
fântână plină de cenușă cu o statuie a unui cal cabrat. O împing pe Laia 
într-acolo și ne ghemuim, căutând cu disperare o cale de scăpare din fața 
Comandantului și a urmăritorilor Războinici. Dar toate clădirile și toate 
străzile care duc în piață par să fie în flăcări. 

Vită-te mai bine! Comandantul se va arunca în lupta din piață dintr-o 
clipă în alta, își va pune la bătaie toată înspăimântătoarea ei pricepere ca să 
ne dea de urmă. 

Mă uit în spate cum își scutură armura de praf, netulburată de haosul din 
jur. Liniştea ei îmi ridică părul de pe ceafă. Școala i-a fost distrusă, fiul și 
inamicul ei a evadat, peste oraș s-a abătut un dezastru absolut. Și totuși, ea 
rămâne de un calm imperturbabil. 

— Acolo! 

Laia mă apucă de braț și îmi arată o alee ascunsă de taraba răsturnată a 
unui negustor. Ne facem mici și alergăm spre ea, iar eu mulțumesc cerului 
pentru agitația care îi împiedică pe Cărturari și pe Războinici să ne observe. 

Ajungem pe alee în câteva clipe, iar când să ne afundăm în ea, risc și arunc 
o privire în spate - doar una, cât să mă asigur că mama nu ne-a văzut. 

Răscolesc haosul cu ochii - un grup de luptători ai Rezistenței dau năvală 
peste doi legionari, o Mască se luptă cu zece rebeli odată - până la 
dărâmăturile tunelului, unde stă ea. O sclavă Cărturăreasă bătrână încearcă 
să scape din prăpăd și face greșeala să-i iasă în cale. Mama îi înfige paloșul în 

inimă cu cruzimea ei obișnuită. Când trage lama afară, nu se uită la sclavă. Se 
uită la mine. Privirea ei traversează piața de parcă am fi conectaţi, de parcă 
mi-ar cunoaște fiecare gând. 

Zâmbește. 


3. LAIA 


Zâmbetul Comandantului este un vierme gras și palid. Deși o văd doar o 
clipă înainte ca Elias să mă zorească afară din piaţa însângerată, mă trezesc 
incapabilă să mai scot vreo vorbă. 

Alunec, am cizmele încă pline de sângele măcelului din tunel. Mă gândesc 
la chipul lui Elias de după aceea - la sila din ochii lui - și mă cutremur. 
Voiam să-i spun că a făcut ce trebuia ca să ne salveze. Dar n-am izbutit să 
dau drumul cuvintelor. Măcar așa am reușit să nu vomit. 

Aerul e plin de zgomotele suferinței - Războinici și Cărturari, adulți și 
copii, se amestecă toţi în marea de urlete. Abia dacă le aud, concentrată cum 
sunt să mă feresc de sticla spartă și de clădirile în flăcări care se prăbușesc 
pe străzi. Mă uit de zece ori peste umăr, așteptându-mă să văd că ne 
urmărește Comandantul. Mă simt brusc fata care eram acum o lună. Fata 
care și-a abandonat fratele în închisoarea Imperiului, fata care scâncea și 
suspina după ce fusese bătută cu biciul. Fata lipsită de curaj. 

Când te cuprinde frica, ajută-te în luptă de singurul lucru mai puternic 
mai indestructibil: sufletul. Inima. Aud vorbele pe care mi le-a spus ieri 
fierarul Spiro Teluman, prietenul și mentorul fratelui meu. 

Încerc să-mi transform frica în stimulent. Comandantul nu este infailibil. 
Poate că nici nu m-a văzut - fiul ei îi absorbea toată atenţia. l-am mai scăpat 
o dată. O să-i scap din nou. 

Mă inundă adrenalina, iar când cotim de pe o stradă pe următoarea, mă 
împiedic de un morman de moloz și cad cât sunt de lungă pe pavajul înnegrit 
de funingine. 

Elias mă ridică în picioare cu ușurință, de parcă aș fi din fulgi. Se uită 
înainte, în spate, la ferestrele și acoperișurile din jur, ca și cum s-ar aștepta 
să-și vadă mama apărând de undeva în orice clipă. 

— Trebuie să fugim mai departe, mă agăț eu de mâna lui. Trebuie să ieșim 
din oraș. 

— Ştiu. 

Elias mă trage după el într-o mică livadă străjuită de un zid. 

— Dar dacă suntem epuizați, nu vom ajunge nicăieri. Ne odihnim o clipă, 
nu se întâmplă nimic. 

El se așază, și eu îngenunchez lângă el fără tragere de inimă. Aerul din 
Serra miroase ciudat și stricat, acreală de lemn scorojit amestecată cu ceva 
mai greu - sânge, trupuri arse, oțel scos din teacă. 

— Cum vom ajunge la Kauf, Elias? 

Asta-i întrebarea care-mi stă pe creier încă de când ne-am strecurat în 
tuneluri din cazărmile de la Blackcliff. Fratele meu le-a permis Războinicilor 
să-l ridice ca să am eu o șansă să scap. N-am de gând să-l las să moară 
pentru sacrificiul făcut - este tot ce mi-a mai rămas din familie în acest 
Imperiu blestemat. Dacă nu-l salvez eu, n-o va face nimeni. 

— Ne ascundem în provincie? Care-i planul? 

Mă privește hotărât, cu ochii cenușii opaci. 

— Tunelul de salvare ne-ar fi scos în vestul orașului, zice el. Am fi trecut 
munții spre nord, prin trecători; am fi jefuit o caravană Tribală și ne-am fi 
dat drept negustori. Războinicii n-ar fi căutat două persoane - și nu spre 
nord. Dar acum... 

Ridică din umeri. 

— Ce înseamnă asta? Măcar mai ai vreun plan? 

— Am. leșim din oraș. Scăpăm de Comandant. Este singurul plan care 
contează. 

— Și dup-aia? 

— Fiecare lucru la timpul lui, Laia. Avem de-a face cu mama. 

— Nu mi-e frică de ea, zic eu, nu cumva să creadă că sunt același șoricel 
de fată pe care a cunoscut-o acum câteva săptămâni la Blackcliff. Nu-mi mai 
este. 

— Ar trebui să-ţi fie, zice sec Elias. 

Tobele bubuie, un val de zgomot care-ţi zguduie oasele. Îmi bubuie și mie 
tâmplele de la ecoul lor. 

Elias lasă capul în jos. 

— Ne transmit semnalmentele, zice el. F/ias Veturius: ochi cenușii, un 
metru nouăzeci şi trei, nouăzeci și cinci de kilograme, păr negru. A fost văzut 
ultima oară în tunetele de la sud de Blackclift Înarmat și periculos. 
Călătorește Împreună cu o Cărturăreasă: ochi căprui-aurii, un metru șaizeci 
si cinci, cincizeci și șapte de kilograme, păr negru... 

Se oprește. 

— Ai înțeles ideea. Ne vânează, Laia. Fa ne vânează. Nu avem pe unde ieși 
din oraș. E mai înțelept să ne fie frică - ne poate ţine în viață. 

— Zidurile... 

— Sunt păzite la sânge din cauza revoltei Cărturarilor, zice Elias. Mai rău 
decât oricând, asta-i clar. Mama va anunţa în tot orașul că încă n-am trecut 
de ziduri. Porţile vor avea gărzi duble. 

— N-am putea - adică n-ai putea - să ne croim drum prin luptă? Poate la 
una dintre porțile mai mici? 

— Am putea, zice Elias. Dar ar însemna o mulțime de morți. 

Înţeleg de ce îmi evită privirea, deși partea dură şi rece din mine născută 
la Blackcliff se întreabă ce-ar mai conta câțiva Războinici morţi. Mai ales în 
raport cu câţi a ucis deja și în special când mă gândesc ce le vor face ei 
Cărturarilor atunci când revolta rebelilor va fi inevitabil înăbușită. 

Dar partea mai bună din mine e scârbită de o asemenea răutate. 

— Prin tuneluri, atunci? Soldaţii nu se vor aștepta. 

— Nu știm care s-au prăbușit și care nu și n-are rost să ne întoarcem sub 
pământ din moment ce am dat deja de belea acolo. Mai degrabă pe la docuri. 
Am putea traversa râul înot... 

— Nu ştiu să înot. 

— Amintește-mi să rezolv problema asta când vom avea câteva zile 
libere. 

Clatină din cap - rămânem fără variante. 

— Ne-am putea ascunde până când se stinge revolta. Pe urmă, când 
încetează exploziile, ne strecurăm în tuneluri. Știu o casă de încredere. 

— Nu, zic eu imediat. Imperiul l-a mutat pe Darin la Kauf acum trei 
săptămâni. lar fregatele cu prizonieri se mișcă iute, nu? 

Elias încuviințează. 

— Ajung la Antium în mai puţin de două săptămâni. De acolo mai 
urmează un drum de zece zile pe uscat până la Kauf, dacă nu au parte de 
vreme proastă. S-ar putea să fie deja în închisoare. 

— Nouă cât ne-ar lua să ajungem acolo? 

— Noi suntem nevoiţi să mergem pe uscat și să ne ferim, zice Elias. Trei 
luni, dacă suntem rapizi. Și asta numai dacă ajungem la munții Nevennes 
înainte să ningă. Dacă nu, îi putem traversa abia la primăvară. 

Mă uit iar peste umăr, încercând să-mi reprim o spaimă crescândă. 

— Comandantul nu ne-a urmărit. 

— Nu la vedere, zice Elias. E mult prea deșteaptă pentru asta. 

Se uită la copacii morți din jurul nostru și se gândește, învârtind 
încontinuu un paloș în mână. 

— Există un depozit abandonat pe malul râului, lipit de zidurile orașului, 
zice în cele din urmă. Clădirea îi aparține bunicului, mi-a arătat-o cu ani în 
urmă. În curtea din spate era o poartă care ducea afară din oraș. Dar n-am 
mai fost de mult acolo. S-ar putea să nu mai existe. 

— Comandantul știe de ea? 

— Bunicul nu i-ar fi spus niciodată. 

Mă gândesc la Izzi, prietena mea sclavă de la Blackcliff, și la 
avertismentele ei despre Comandant pe care mi le-a dat când am ajuns 
acolo. Ştie lucruri, mi-a spus ea. Lucruri pe care n-ar trebui să le stie. 

Dar suntem nevoiți să scăpăm din oraș și n-am alt plan mai bun de 
propus. 

Ne punem în mișcare și traversăm rapid cartiere neatinse de revoltă, 
strecurându-ne cu mare grijă prin zonele unde se luptă și ard focuri. Trec 
orele, iar după-amiaza se transformă în seară. Elias este o prezenţă calmă 
lângă mine, aparent netulburată de vederea atâtor distrugeri. 

Mi se pare ciudat să mă gândesc că doar cu o lună în urmă bunicii mei 
trăiau, fratele meu era liber iar eu nu auzisem niciodată numele Veturius. 

Tot ce s-a întâmplat de-atunci și până acum pare un coșmar. Buni și 
bunicu' au fost uciși. Darin a fost înșfăcat de soldaţi în timp ce îmi striga să 
fug. 

lar Rezistenţa Cărturarilor s-a oferit să mă ajute să-mi salvez fratele doar 
ca apoi să mă trădeze. 

Îmi răsare în minte alt chip, unul cu ochi negri, frumos și încruntat - 
veșnic foarte încruntat. Asta-i făcea zâmbetul și mai preţios. Keenan, rebelul 
cu părul roșu care a înfruntat Rezistența ca să-mi ofere în secret o cale de 
scăpare din Serra. O cale de scăpare pe care i-am oferit-o la rândul meu lui 
Izzi. 

Sper să nu fie furios. Sper să înțeleagă de ce nu i-am putut accepta 
ajutorul. 

— Laia, suntem aproape, zice Elias când ajungem în capătul estic al 
oraşului. 

leșim din labirintul de străzi ale Serrei lângă un depozit al 
Comercianțţilor. Hornul singuratic al unui cuptor de ars cărămizi aruncă o 
umbră mare peste magazii şi curți. În timpul zilei, locul ăsta probabil geme 
de căruţe, negustori și hamali. Dar la ora asta e pustiu. Răcoarea serii 
prevestește schimbarea anotimpului, iar dinspre nord bate un vânt constant. 
Nimic nu se clintește. 

— Acolo. 

Elias îmi arată o construcție în zidul orașului, asemănătoare celor de 
lângă ea, dar cu o curte în spate vizibil plină de bălării. 

— Ăsta-i locul. 

Stă și cercetează depozitul minute lungi. 

— Comandantul n-ar avea cum să ascundă acolo o duzină de Măști, zice 
el. Şi mă îndoiesc că ar veni fără ele. Nu ar risca să mă scape. 

— Eşti sigur că n-ar veni singură? 

Vântul suflă mai tare. Îmi strâng braţele la piept și tremur ușor. Și numai 
Comandantul e de-ajuns să mă îngrozească. Nu sunt convinsă că are nevoie 
să-i vină alţi soldaţi în ajutor. 

— Nu sută la sută sigur, recunoaște el. Așteaptă aici. Mă duc să verific că 
nu-i nimeni. 

— Cred că ar trebui să vin și eu, zic, cuprinsă brusc de frică. Dacă se 
întâmplă ceva... 

— Tu vei supraviețui chiar și fără mine. 

— Cum? Nu! 

— Dacă nu-i niciun pericol să vii și tu, fluier o notă. Dacă sunt soldați, 
fluier două. Dacă așteaptă acolo Comandantul, fluier trei note și le repet. 

— Şi dacă e acolo? Ce facem? 

— Rămâi pe poziții. Dacă supraviețuiesc, mă întorc să te iau. Dacă nu, 
trebuie s-o ștergi de-aici. 

— Elias, prostule, am nevoie de tine ca să ajung la Darin... 

Îmi pune un deget pe buze şi mă face să mă uit în ochii lui. 

În fața noastră, depozitul e cufundat în tăcere. În spatele nostru, orașul 
arde. Îmi amintesc când l-am privit aşa ultima oară - chiar înainte să ne 
sărutăm. Din răsuflarea încordată care îi scapă lui Elias, mi se pare că și el își 
aminteşte. 

— Există speranţă în viață, zice. Asta mi-a spus cândva o fată curajoasă. 
Dacă pățesc ceva, să nu-ţi fie frică. Vei găsi tu o cale. 

Înainte să mă cuprindă îndoiala, lasă mâna jos şi traversează depozitul în 
fugă, la fel de ușor ca norii de praf ieșiți pe coșul cuptorului de cărămizi. 

Îi urmăresc mişcările, dureros de conştientă de fragilitatea planului. Tot 
ce s-a întâmplat până acum este rezultatul voinței noastre sau al unui noroc 
chior. Habar n-am cum aș putea ajunge întreagă în nord, dar am încredere că 
mă va conduce Elias. Nici nu-mi trece prin minte cum aș putea pătrunde în 
închisoarea Kauf, dar sper să știe Elias ce-i de făcut. Nu am decât o voce 
interioară care-mi spune că trebuie să-mi salvez fratele și făgăduiala lui 
Elias că mă va ajuta s-o fac. Restul nu sunt decât dorinţe și speranţă, cele mai 
fragile dintre lucruri. 

Nu-i destul. Nu e destul Vântul îmi împrăștie șuvițele de păr; e mai rece 
decât ar trebui să fie la sfârșitul verii. Elias dispare în curtea depozitului. 
Simt cum îmi pârâie nervii încordați și, cu toate că respir adânc, parcă n-am 
destul aer. Haide! Haide! Așteptarea semnalului e tortură curată. 

Apoi îl aud. Atât de scurt, încât mi se pare că m-am înșelat. Sper că m-am 
înșelat. Dar sunetul se aude din nou. Trei note scurte. Ascuţite, rapide și 
pline de alarmă. Comandantul ne-a descoperit. 

4. ELIAS 


Mama își ascunde furia cu o şiretenie antrenată. O înfășoară în calm și o 
îngroapă adânc. Bătătorește pământul deasupra, pune o piatră funerară și se 
preface că furia a murit. 

Dar i-o văd în ochi. Arde mocnit pe margini, ca o hârtie care se înnegrește 
chiar înainte să izbucnească în flăcări. 

Urăsc faptul că am același sânge ca ea. Mi-ar plăcea să mă pot descotorosi 
de el. 

Stă în picioare lângă zidul înalt și negru al orașului - doar altă umbră a 
nopții, dacă n-ar fi lucirea argintie a măștii. Lângă ea se află calea noastră de 
scăpare, o poartă de lemn acoperită într-atât cu viță uscată, încât devine 
imposibil s-o vezi. Deși nu are nicio armă în mâini, mesajul mamei e clar. 
Dacă vreţi să plecaţi, treceţi prin mine. 

Pe toți dracii! Sper că Laia a auzit semnalul meu de avertizare. Sper că se 
ține departe. 

— Ţi-a luat destul de mult, zice Comandantul. Te aştept de ore în șir. 

Sare spre mine, iar în mână îi apare atât de iute un cuțit cu lamă lungă, 
încât ai spune că i-a răsărit din piele. Abia apuc să mă feresc, apoi mă reped 
la ea cu paloșele. Se eschivează parcă dansând, fără să-i pese de lamele 
încrucișate, apoi aruncă spre mine o stea zburătoare. Mă ratează la 
milimetru. O atac înainte să apuce alta, cu o lovitură în piept care o face să 
cadă. 

În timp ce se ridică, verific zona de soldați. Zidurile orașului sunt goale, 
acoperișurile din preajmă sunt pustii. Niciun zgomot nu se aude din clădirea 
depozitului bunicului. Și totuși, nu-mi vine să cred că n-are asasini la pândă 
pe undeva prin preajmă. 

Aud un foșnet în dreapta și ridic paloșele, așteptând o săgeată sau o 
suliță. E doar calul Comandantului, legat de un copac. Recunosc șaua Casei 
Veturia - unul dintre armăsarii bunicului. 

— Cam încordat, ridică dintr-o sprânceană argintie Comandantul în timp 
ce se ridică în picioare. Nu trebuie. Am venit singură. 

— De ce-ai fi făcut asta? 

Comandantul aruncă spre mine alte stele zburătoare. Cât timp mă feresc, 
țâșnește până în spatele unui copac aflat departe de pumnalele pe care le 
arunc la rândul meu cu iuțeală spre ea. 

— Dacă tu crezi că am nevoie de-o armată ca să te distrug, băiete, să știi 
că te înșeli, zice ea. 

Îşi desface uniforma la gât, iar eu mă strâmb la vederea cămăşii din metal 
viu de dedesubt, de nepătruns pentru orice tăiș. 

Cămașa lui Hel. 

— Am luat-o de la Helene Aquilla. 

Trage paloșele și îmi parează atacul cu o ușurință plină de graţie. 

— Înainte să i-o predau Gărzii Negre s-o interogheze, adaugă ea. 

— Nu ştie nimic. 

Mă feresc de loviturile mamei, în timp ce ea dansează în jurul meu. Adu-o 
în defensivă. Loveşte-o scurt în cap, să-și piardă cunoștința. Fură calul. Fugi. 

Un sunet ciudat se aude dinspre Comandant în timp ce paloșele noastre 
se ciocnesc, înlocuind liniștea depozitului cu muzica lor stranie. După o 
clipă, îmi dau seama că e râs. 


N-am mai auzit-o niciodată pe mama râzând. Niciodată. 

— Ştiam că ai să vii aici. 

Se năpustește cu paloșele asupra mea și mă las la pământ, simțind 
curentul de aer stârnit de lame la numai câţiva centimetri de față. 

— Te-ai gândit să fugi printr-o poartă a orașului. Pe urmă prin tuneluri, 
pe râu, pe la docuri. În cele din urmă, toate ţi s-au părut prea riscante, mai 
ales cu mica ta prietenă după tine. Ţi-ai amintit de locul ăsta și ai presupus 
că eu nu-l știu. Ești prost. E și ea aici. 

Comandantul șuieră de iritare când îi parez atacul și îi crestez un braț. 

— Sclava Cărturăreasă. Se ascunde undeva în clădire. Trage cu ochiul. 

Comandantul pufnește și ridică glasul. 

— Vă agățați cu încăpățânare de viață ca niște gândaci ce sunteți. Profeţii 
te-au salvat, zic bine? Trebuia să te fi zdrobit până la capăt. 

Ascunde-te, Laia! urlu eu în gând, dar nu strig nimic cu voce tare, nu 
vreau să se trezească cu o stea zburătoare de-a mamei în piept. 

Comandantul este acum cu spatele la clădirea depozitului. Gâfâie ușor și 
în priviri îi strălucește pofta ucigașă. Vrea să isprăvească treaba. 

Face o fentă cu cuțitul, iar când parez, îmi seceră picioarele de sub mine 
punându-mi piedică și dă să înfigă lama. Mă rostogolesc și abia scap să nu 
mor înjunghiat, dar aruncă spre mine încă două stele zburătoare 
șuierătoare. Pe una o deviez, dar cealaltă îmi taie bicepsul. 

Văd în spatele mamei o lucire de piele aurie. 

Nu, Laia. Nu te apropia. 

Mama dă drumul paloșelor și trage de la brâu două pumnale, hotărâtă 
să-mi pună capăt zilelor. Sare peste mine cu toată forța, folosind lovituri 
scurte și dese, să mă rănească și să nu bag de seamă când îmi dau sufletul. 

Parez prea încet. O lamă îmi mușcă umărul și mă trag înapoi, dar nu 
destul de rapid ca să evit un șut afurisit în față care mă aruncă în genunchi. 
Dintr-odată, parcă sunt doi Comandanți și patru lame. Esti mort Elias. Icnete 
îmi răsună în cap - e propria mea respiraţie, îndurerată şi superficială. Îi aud 
mamei chicotitul rece, seamănă cu gheaţa spartă cu pietre. Se năpustește 
pentru lovitura de graţie. Doar pregătirea de la Blackcliff, pregătirea e; îmi 
îngăduie să ridic paloșele din instinct și să mă apăr. Dar nu mai am putere. 
Mi le smulge din mâini unul câte unul. 

O văd cu coada ochiului pe Laia apropiindu-se cu pumnalul în mână. 
Oprește-te, la naiba! Te va omori pe loc. 

Dar apoi clipesc și Laia dispare. Probabil a fost doar în capul meu, șutul în 
față mi-a zdruncinat mintea. Însă Laia apare din nou, iar din mâna ei zboară 
nisip în ochii mamei. Comandantul își ferește capul, iar eu bâjbâi în patru 
labe după paloșele din țărână. Ridic unul chiar când ochii mamei îi întâlnesc 
pe-ai mei. 

Mă aștept să ridice mâna înmănușată și să blocheze sabia. Mă aștept să 
mor înecat în sânge, spre afurisita ei bucurie. 

În loc de asta, îi văd strălucind în ochi o emoție pe care n-o pot identifica. 

Pe urmă, paloșul meu îi atinge tâmpla cu o lovitură care o va lăsa fără 
cunoștință cel puţin o oră. Se prăbușește la pământ ca un sac cu faină. 

Mă uit împreună cu Laia la ea în jos și mă copleșesc furia și confuzia. Oare 
ce nelegiuiri n-a comis mama? A biciuit, a ucis, a torturat, a înrobit. Acum 
zace în fața noastră fără apărare. Mi-ar fi ușor s-o omor. Masca din mine îmi 
dă zor s-o fac. Nu șovăi acum, prostule. Ai să regreti. 

Gândul mă umple de repulsie. Nu pe propria-mi mamă, nu în felul ăsta, 
indiferent ce monstru este ea. 

Văd o mișcare rapidă. O siluetă se furișează în umbra depozitului. Un 
soldat? Poate - dar unul prea laş să se-arate și să lupte. Poate că ne-a văzut, 
poate că nu. N-am de gând să aștept să aflu. 

— Laia. Adu calul. 

O iau pe mama de picioare și o trag în clădire. E nespus de ușoară. 

— A... Este... 

Laia se uită la corpul Comandantului, iar eu clatin din cap. 

— Calul, îi spun. Dezleagă-l și adu-l la ușă. 

În timp ce ea se conformează, tai o bucată de sfoară din colacul pe care îl 
port în raniţă și îi leg mamei picioarele și mâinile. După ce se va trezi, asta 
n-o va împiedica multă vreme. Dar combinate cu lovitura de la cap, 
legăturile ar trebui să ne dea timp să scăpăm din Serra înainte să trimită ea 
soldaţii după noi. 

— Elias, trebuie s-o omorâm, zice Laia cu vocea tremurândă. Va veni după 
noi imediat ce se trezește. Nu vom ajunge niciodată la Kauf. 

— N-am de gând s-o ucid. Dacă vrei s-o faci tu, grăbește-te. N-avem timp 
de pierdut. 

Mă îndepărtez de ea și cercetez din nou întunericul din spatele nostru. 
Cine o fi fost acolo urmărindu-ne a dispărut. Trebuie să luăm în calcul ce-i 
mai rău: că a fost un soldat și că va da alarma. 

Pe meterezele Serrei nu-i nicio patrulă. În sfârşit, un strop de noroc. 
Poarta acoperită cu viță se deschide după ce trag zdravăn de ea de câteva 
ori, balamalele scârțâindu-i zgomotos. În câteva secunde suntem dincolo de 
zidurile orașului. Văd dublu pentru o clipă. B/estemata de lovitură la cap. 

Mă strecor împreună cu Laia printr-o livadă uriașă de caiși, cu calul 
tropotind în spatele nostru. Ea trage animalul de hățuri, iar eu merg înainte, 
cu paloșele în mâini. 

Comandantul a ales să mă înfrunte de una singură. Poate că la mijloc a 
fost mândria ei - dorinţa de a-și dovedi ei însăși că mă poate distruge fără 
ajutor. Indiferent de motiv, probabil că a lăsat prin preajmă câteva 
detașamente de soldaţi care să ne prindă în cazul în care am fi răzbit. Un 
lucru știu bine despre mama: are întotdeauna un plan de rezervă. 

Sunt recunoscător că noaptea asta-i neagră ca cerneala. Dacă era lună, un 
arcaș priceput de pe zid ne-ar fi luat în vizor cu ușurință. Așa, ne confundăm 
cu pomii. Și totuși, nu am încredere în întuneric. Mă aștept ca greierii și 
animalele nocturne să tacă brusc, sau ca pielea să mi se răcească, să aud un 
scrâșnet ori un scârțâit de cizmă. 

Dar înaintăm prin livadă fără să observăm vreun semn al Imperiului. 

Ne apropiem de lizieră și încetinesc pasul. În preajmă curge un afluent al 
râului Rei. Singurele puncte de lumină în deșert sunt două garnizoane aflate 
la kilometri buni una de alta. Tobele răpăie mesaje între ele, comunică 
despre mișcările de trupe din Serra. Din depărtare se aud copite de cai și mă 
încordez - dar sunetul nu vine spre noi. 

— Ceva nu-i în regulă, îi spun Laiei. Mama trebuia să fi plantat patrule 
pe-aici. 

— Poate s-a gândit că nu va avea nevoie de ele, șoptește nesigură Laia. Că 
ne va ucide ea. 

— Nu. Comandantul are întotdeauna un plan de rezervă. 

Brusc aș vrea să fi fost acolo Helene. O văd parcă aievea cum încruntă 
sprâncenele argintii, în timp ce cu mintea descâlcește faptele cu grijă și 
răbdare. 

Laia ridică fruntea spre mine. 

— Comandantul face greșeli, Elias, zice ea. Ne-a subestimat pe amândoi. 

E adevărat, totuși senzația sâcâitoare pe care o simt în măruntaie nu 
dispare. La naiba, ce mă doare capul! Îmi vine să vomit. Îmi vine să dorm. 
Gândeşte, Elias! Ce am văzut în ochii mamei chiar înainte s-o dobor? O 
emoție. Ceva ce nu arată de obicei. 

După o clipă, îmi dau seama. Satisfactie. Comandantul simţea mulțumire. 

Dar de ce să fi fost mulțumită că urma s-o las inconștientă, după ce 
încercase să mă omoare? 

— N-a făcut nicio greșeală, Laia. 

leșim în câmp deschis dincolo de livadă și mă uit înspre foișorul de 
furtună din vârful munţilor Serra, la peste o sută cincizeci de kilometri 
depărtare. 

— Ne-a /ăsatsă plecăm. 

Dar tot nu înțeleg de ce. 


5. HELENE 


Loiali până la capăt. 

Deviza Casei Aquilla, șoptită în urechea mea de tata la câteva clipe după 
ce m-am născut. Am rostit aceste cuvinte de mii de ori. N-am șovăit 
niciodată. Nu m-am îndoit niciodată. 

Mă gândesc la ele acum, în timp ce atârn între doi legionari în temnița de 
sub Blackcliff. Loia/i până la capăt 

Loială cui? Familiei mele? Imperiului? Propriei mele inimi? 

Lua-mi-ar naiba inima! Inima-i prima care m-a adus în situaţia asta. 

— Cum a evadat Elias Veturius? 

Cel care mă interoghează îmi retează gândurile. Vocea lui este la fel de 
lipsită de orice emoție ca și acum multe ore, când Comandantul m-a aruncat 
în beci cu el. M-a încolțit lângă cazărmile Academiei Blackcliff, urmată de un 
detașament de Măști. M-am predat fără să mă împotrivesc; oricum m-a lăsat 
fără simţire. Și a reușit cumva, de atunci și până acum, să mă despoaie de 
cămașa din argint dăruită mie special de către sfinții Imperiului, Profeții. O 
cămașă care mă făcea aproape invincibilă, după ce mi se contopea cu pielea. 

Poate ar trebui să fiu surprinsă că a reușit să mi-o scoată. Dar nu sunt. 
Spre deosebire de restul Imperiului însângerat, eu n-am făcut niciodată 
greșeala de a-mi subestima Comandantul. 

— Cum a evadat? 

Anchetatorul tot aici revine. Îmi stăpânesc un oftat. Am răspuns la 
întrebarea asta de o sută de ori. 

— Nu ştiu. Într-o clipă eram gata să-i tai capul, în următoarea nu mai 
știam decât că-mi ţiuie urechile. Când m-am uitat la eșafod, dispăruse. 

Anchetatorul le face semn din cap celor doi legionari care mă țin. Mă 
pregătesc. 

Nu le spune nimic. Indiferent ce s-ar întâmpla. Când Elias a fugit, i-am 
promis să-l acopăr pentru ultima oară. Dacă află Imperiul că a scăpat prin 
tuneluri, că are cu el o Cărturăreasă, că și-a scos masca, soldaţii îi vor da de 
urmă mult mai ușor. Nu va reuși să iasă viu din oraș. 

Legionarii îmi bagă capul într-o găleată cu apă murdară. Îmi lipesc bine 
buzele, închid ochii și îmi relaxez corpul, deși fiecare părticică din mine ar 
vrea să-i înfrunte pe cei care mă ţin prizonieră. Mă concentrez asupra unei 
singure imagini, așa cum ne-a învățat Comandantul la cursurile despre 
interogatorii. 

Elias scăpat. Zâmbind de undeva departe, dintr-un ţinut însorit. 
Găsindu-și libertatea după care a tânjit atâta vreme. 

Plămânii mi se încordează și mă ard. F/ias scăpat. Elias liber. Mă înec, 
mor. Elias scăpat. Elias liber. 

Legionarii îmi trag capul afară din găleată, iar eu înghit aerul cu lăcomie. 

Anchetatorul îmi ridică fața cu o mână fermă, silindu-mă să mă uit în 
ochii lui verzi, care strălucesc palizi și lipsiţi de expresie sub argintul măștii. 
Mă aştept să văd o urmă de furie - sau măcar de nemulțumire, după atâtea 
ore lungi de repetat aceleași întrebări și de primit aceleași răspunsuri. Dar el 
e calm. Placid, aproape. 

În mintea mea îl numesc Nordicul - după pielea cafenie, obrajii scobiţi şi 
ochii oblici. A absolvit Blackcliff-ul doar de câţiva ani, e tânăr pentru cineva 
din Garda Neagră, ca să nu mai vorbim pentru un anchetator. 

— Cum a evadat? 

— Tocmai ţi-am spus... 

— De ce te aflai în cazarma ȚŢestelor după explozie? 

— Pentru că-l văzusem. Dar pe urmă l-am pierdut. 

Este și ăsta un adevăr. Chiar l-am pierdut, în cele din urmă. 

— Cum a detonat explozibilul? 

Nordicul îmi dă drumul la bărbie și se plimbă în jurul meu agale, 
confundându-se cu întunericul, în afara peticelor roșii ale uniformei - o 
pasăre stridentă. Este simbolul însuși al Gărzii Negre, forța de represiune 
internă a Imperiului. 

— Nu l-am ajutat eu. 

— Era aliatul tău. Prietenul tău. 

Nordicul scoate un obiect din buzunar. Ceva ce zdrăngăne, dar nu pot 
vedea ce anume. 

— În momentul în care urma să fie executat, o serie de explozii aproape 
c-au făcut Academia una cu pământul. Te aștepți să creadă cineva că a fost o 
coincidență? 

Nordicul răspunde tăcerii mele făcând un semn spre legionari să mă bage 
din nou cu capul sub apă. Respir adânc, blocându-mi mintea să înregistreze 
orice altceva în afara imaginii cu e/liber. 

Pe urmă, chiar când ajung cu capul sub apă, mă gândesc la ea. 

Fata Cărturăreasă. Tot părul acela negru, toate acele rotunjimi, ochii aceia 
aurii. Cum o ţinea el de mână în timp ce alergau prin curte. Cum îi rostea ea 
numele, cum suna pe buzele ei ca un cântec. 

Înghit ditamai gura de apă. Are gust de moarte și urină. Mă zvârcolesc şi 
mă lupt cu legionarii care mă ţin. Liniștește-te. Așa își distrug anchetatorii 
prizonierii. E suficientă o mică crăpătură, va înfige acolo o pană, o va bate cu 
ciocanul și mă va despica de tot. 

Elias scăpat. Elias liber. Încerc să-l văd din nou în minte ca mai devreme, 
dar imaginea lui este înlocuită de ei doi îmbrățișați. 

Poate că nici n-ar fi așa de groaznic să mă înec. 

Legionarii mă trag la suprafață exact în timp ce simt că lumea mea se 
afundă în întuneric. Scuip o gură de apă. Ţin-te tare, Aquilla. Așa te face să 
vorbeşti. 

— Cine-i fata? 

Întrebarea este atât de neaşteptată, încât pentru o secundă blestemată 
nu-mi pot ascunde uimirea - sau faptul că știu despre ce vorbește - de pe 
chip. 

Jumătate din mine îl blestemă pe Elias că a fost atât de prost să se lase 
văzut cu fata. Cealaltă jumătate încearcă să înăbușe spaima care-mi 
înflorește în măruntaie. Anchetatorul urmărește în ochii mei toate stările 
prin care trec. 

— Foarte bine, Aquilla. 

Vorbește încet și absolut imperturbabil. Mă gândesc imediat la 
Comandant. Cu cât vorbește mai blând, mi-a spus cândva Elias, cu atât este 
mai periculoasă. Văd în cele din urmă ce a scos Nordicul din buzunar. Două 
rânduri de inele metalice pe care și le trage peste degete. Boxuri din alamă. 
O armă brutală, în stare să transforme o bătaie simplă într-o moarte lentă, 
sângeroasă. 

— Ce-ar fi să ne punem pe treabă? 

— Să ne punem pe treabă? 

Sunt în beciul ăsta de ore în șir. 

— Cum adică? 

— Până acum - arată el spre găleata de apă și spre fața mea învineţită - 
am încercat doar să te cunosc. 

Pe toți dracii! Deci a lucrat controlat. A sporit durerea puţin câte puţin, 
slăbindu-mă, căutând o fisură, încercând să vadă dacă am vreun punct slab. 
Elias scăpat. Elias liber. Elias scăpat. Elias liber. 

— Dar acum, Mare Sfrâncioc... 

Cuvintele Nordicului, deși rostite calm, reușesc să pătrundă dincolo de 
incantaţia pe care o rostesc în minte. 

— Acum vom vedea din ce material ești plămădită. 

x k x 

Timpul se estompează. Orele trec. Sau poate zilele? Săptămânile? N-aş 
putea spune. Aici, jos, nu văd soarele. Nu pot auzi tobele sau clopotele din 
turn. 

Încă puțin, îmi spun, după o bătaie dintre cele mai rele. Încă o oră. Mai 
rezistă o oră. Încă jumătate de oră. Cinci minute. Un minut. Doar unul. 

Dar fiecare secundă înseamnă durere. Pierd bătălia asta. O simt în 
blocurile de timp care dispar. În felul în care amestec cuvintele și sar peste 
câte unele. 

Ușa temniţei se deschide, se închide. Vin mesageri, discută. Întrebările 
Nordicului se schimbă, dar nu se epuizează niciodată. 

— Știm că a fugit cu fata prin tuneluri. 

Am un ochi umflat și închis, dar în timp ce Nordicul vorbește, îl fulger cu 
celălalt. 

— A omorât jumătate de pluton sub pământ. 

Of Elias. O să se tortureze singur pentru morțile astea, o să le considere 
alegerea lui - o alegere greșită —, nu o necesitate. I se va părea că are mâinile 
pline de sânge mult timp după ce eu le-aș considera curate pe-ale mele. 

O parte din mine se simte, totuși, ușurată că Nordicul știe cum a fugit 
Elias. Măcar nu trebuie să mai mint. Când mă întreabă despre relaţia dintre 
el și Laia, pot spune sincer că nu știu nimic. 

Trebuie doar să supraviețuiesc destul ca Nordicul să înceapă să mă 
creadă. 

— Vorbește-mi despre ei - nu-i așa de greu, nu? Știm că fata făcea parte 
din Rezistență. L-a atras și pe Elias în cauza lor? Erau iubiți? 

Aş vrea să râd. Ştiu fix cât știi și tu. 

Încerc să-i răspund, dar mă doare prea tare ca să pot scoate meu mult 
de-un geamăt. Legionarii mă aruncă pe podea. Zac făcută ghem, o încercare 
jalnică de a-mi proteja coastele. Respir gâjâit. Mă întreb dacă moartea-i 
aproape. 

Mă gândesc la Profeţi. Oare știu unde sunt? Oare le pasă? 

Trebuie să știe. Şi n-au făcut nimic să m-ajute. 

Dar încă n-am murit. Și nu i-am spus Nordicului ce vrea să știe. Din 
moment ce continuă să-mi pună întrebări, înseamnă că Elias e liber și fata e 
cu el. 

— Aquilla. 

Glasul Nordicului sună... diferit. Obosit. 

— i se cam termină timpul. Spune-mi despre fată. 

— Nu știu... 

— Altfel, am ordin să te omor în bătaie. 

— Ordin de la Împărat? şuier eu. 

Sunt surprinsă. Credeam că Marcus voia să-mi facă tot felul de grozăvii 
înainte să mă ucidă. 

— Nu contează de la cine, zice Nordicul. 

Se apleacă spre mine. Ochii lui verzi îi întâlnesc pe ai mei. De data asta nu 
mai sunt calmi. 

— Veturius nu merită, Aquilla, zice el. Spune-mi ce trebuie să aflu. 

— Eu... eu nu știu nimic. 

Nordicul aşteaptă un moment. Mă urmăreşte. Cum eu nu spun nimic, se 
ridică și-și pune boxurile. 

Mă gândesc la Elias, aflat nu cu multă vreme în urmă exact în aceeași 
temniță. Oare ce-i trecea prin cap în timp ce-și aștepta moartea? Părea atât 
de senin când a urcat pe eșafod. Ca și cum se împăcase și își înfrunta soarta. 

Aș vrea să pot împrumuta puțin din liniștea lui. Rămas-bun, Elias. Sper 
să-ţi găseşti libertatea. Sper să fi găsești bucuria. Cerul mi-e martor că dintre 
noi, ceilalți, nu le va găsi nimeni. 

În spatele Nordicului, uşa celulei se deschide cu zgomot. Aud un pas 
cunoscut, pe care îl urăsc. 

Împăratul Marcus Farrar. Vine să mă ucidă el însuşi. 

— Stăpâne Împărat, îl salută Nordicul. 

Legionarii mă ridică în genunchi și îmi smucesc capul pe spate într-un fel 
de semn de respect. 

În lumina săracă a temniţei - și cu vederea mea limitată de acum -, nu 
ghicesc expresia lui Marcus. Dar reușesc să identific silueta înaltă, cu păr 
blond din spatele lui 

— Tată? 

Pe toţi dracii, ce se întâmplă aici? ÎI foloseşte Marcus ca să mă oblige să 
vorbesc? Intenționează să-l tortureze până îi spun eu ce vrea să afle? 

— Majestate. 

Tata i se adresează lui Marcus cu o voce netedă ca sticla, fără inflexiuni 
care ar putea părea lipsite de consideraţie. Dar îi alunecă ochii spre mine, 

plini de groază. Cu puţinele puteri care mi-au mai rămas, îl fulger cu 
privirea. Nu-/ lăsa să vadă, tată. Nu-l lăsa să afle ce simţi. 

— O clipă, Pater Aquillus. 

Marcus îi face semn cu mâna tatei să tacă și se uită la Nordic. 

— Locotenente Harper, zice el. Nimic? 

— Nu știe nimic despre fată, Majestatea Voastră. Și nici nu a participat la 
distrugerea Academiei Blackcliff. 

Deci m-a crezut. 

Șarpele le face semn să iasă legionarilor care mă ţin. Îmi ordon să nu mă 
prăbușesc. Marcus mă înșfacă de păr și mă ridică în picioare. Nordicul se 
uită cu o expresie impasibilă. Scrâșnesc din dinţi şi-mi îndrept umerii. Mă 
doare și îmbrățișez durerea, așteptând - nu, sperând - ca ochii lui Marcus să 
rețină numai ura. 

Dar el mă privește cu seninătatea înspăimântătoare care îl cuprinde 
uneori. Ca și cum mi-ar cunoaște toate spaimele la fel ca pe ale lui însuși. 

— Pe bune, Aquilla? zice Marcus, iar eu mă uit în altă parte. Elias 
Veturius, marea ta iubire? 

Cuvintele sună murdar în gura lui. 

— Fuge de sub nasul tău împreună cu o țărăncuţă Cărturăreasă, iar tu nu 
știi nimic despre ea? Nimic despre cum a reușit să supraviețuiască celei de-a 
Patra Încercări, de exemplu? Sau despre rolul ei în Rezistență? Sunt 
ineficiente metodele locotenentului Harper? Poate găsesc eu ceva mai bun. 

În spatele lui Marcus, tata păleşte şi mai tare. 

— Majestate, vă rog... 

Marcus nu-l bagă în seamă, mă împinge cu spatele la zid și îmi apasă 
corpul cu al lui. Își apleacă buzele aproape de urechea mea, iar eu închid 
ochii, dorindu-mi mai mult decât orice ca tata să nu fie martor la asta. 

— Să caut un om pe care să-l torturăm? murmură Marcus. Unul în sângele 
căruia să ne scăldăm? Sau să-ți dau alte lucruri de făcut? Sper că ai fost 
atentă la metodele locotenentului Harper. Le vei folosi des, în calitate de 
Mare Sfrâncioc. 

Coșmarurile mele - cele pe care cumva le știe și el - revin cu o claritate 
înspăimântătoare: copii hărtăniți, mame cu măruntaiele scoase, case 
transformate în cenușă. Eu alături de el, în calitate de aghiotant credincios, 
de susținător, de iubită. Desfătându-mă cu aceste priveliști. Dorindu-le. 
Dorindu-l pe e}. 

Sunt doar cosmaruri. 

— Nu știu nimic, horcăi eu. Sunt loială Imperiului. Am fost mereu loială 
Imperiului. 

Nu-l tortura pe tata, îmi vine să adaug, dar mă silesc să nu-l implor nimic. 

— Majestate? zice tata, mai hotărât acum. Înțelegerea noastră? 

Înţelegere? 

— Un moment, Pater, toarce Marcus. Mă mai joc puţin. 

Se lipește mai tare de mine, înainte să-i apară pe chip o expresie ciudată - 
surpriză, sau poate iritare. Scutură din cap ca un cal care alungă o muscă, 
apoi se trage înapoi. 

— Scoateţi-o din lanţuri. 

— Ce înseamnă asta? 

Încerc să stau dreaptă. Picioarele nu mă ţin. Tata mă prinde înainte să cad 
și îmi trece braţul în jurul umerilor lui largi. 

— Eşti liberă să pleci, zice Marcus cu privirea ațintită asupra mea. Pater 
Aquillus, te prezinți la mine mâine la a zecea bătaie de clopot. Ştii unde mă 
găsești. Sfrânciocule, îl însoțești! 

Se oprește înainte să iasă și trece ușor cu degetul peste sângele care îmi 
acoperă fața. Mă privește flămând în timp ce-l duce la gură și-l linge. 

— Am o misiune pentru tine. 

Pe urmă pleacă, urmat de Nordic și de legionari. Las capul să-mi cadă abia 
după ce zgomotul pașilor se pierde pe scara care iese din temniţă. 
Epuizarea, durerea și neîncrederea mă seacă de orice urmă de putere. 

Nu l-am trădat pe Elias. Am supraviețuit interogatoriului. 

— Vino, fiica mea, zice tata ținându-mă cu grijă, ca pe un nou-născut. Să 
mergem acasă. 

— Ce i-ai oferit în schimb? întreb. Ce i-ai dat în locul meu? 

— Nimic care să conteze. 

Tata încearcă să-mi susțină el aproape toată greutatea. Nu-l las. Îmi muşc 
buza până îmi dă sângele. leșim din celulă parcurgând câte un centimetru, 
iar eu încerc să mă gândesc la durerea din buză, și nu la slăbiciunea pe care 
o simt în picioare și-n oase. Sunt Marele Sfrâncioc al Imperiului Războinic. 
Voi părăsi temnița pe picioarele mele. 

— Ce i-ai dat în schimb, tată? Bani? Pământ? Suntem ruinaţi? 

— Nu bani. Influență. El este Plebeu. Nu are Casă, nu are familie, nu are 
cine să-l susțină. 

— Casele se întorc toate împotriva lui? 

Tata încuviințează. 

— Îi cer demisia - sau asasinarea. Are prea mulţi dușmani şi nu-i poate 
întemniţa ori omorî pe toți. Sunt prea puternici. Îi trebuie influenţă. l-am 
oferit eu. În schimbul vieţii tale. 

— Dar cum? O să-i oferi sfaturi? O să-i împrumuţi oameni? Nu înțeleg... 

— În clipa asta chiar nu are importanţă. 

Ochii albaștri ai tatei sunt fioroși și descopăr că nu mă pot uita în ei fără 
să mi se pună un nod în gât. 

— Eşti fiica mea. l-aș fi dat și pielea de pe mine, dacă mi-o cerea. 
Sprijină-te de mine, fata mea. Păstrează-ți puterile. 

Nu se poate ca Marcus să fi stors de la tata numai influență. Vreau să-i cer 
să-mi explice totul, dar în timp ce urcăm scările mă cuprinde amețeala. Sunt 
prea sfârşită să-l înfrunt. Îl las să mă ajute să ies din beci, incapabilă să alung 
senzația neliniștitoare că orice preț o fi plătit a fost prea mare. 


6. LAIA 


Trebuia să-l fi omorât pe Comandant. 

În deşertul de dincolo de livada Serrei e linişte. Singurul semn al revoltei 
Cărturarilor este strălucirea portocalie a flăcărilor înălțate spre cerul senin 
al nopții. Un vânt rece aduce miros de ploaie dinspre răsărit, iar peste munți 
se văd fulgere de furtună. 

Întoarce-te. Omoar-o. Nu ştiu ce să cred. Dacă Keris Veturia ne-a lăsat să 
plecăm, înseamnă că în spate se ascunde un motiv diabolic. În plus, mi-a ucis 
părinţii și sora. l-a scos ochiul lui Izzi. A torturat-o pe Bucătăreasă. M-a 
torturat pe mine. A condus vreme de-o generație cei mai periculoși, mai 
josnici monștri care, abuzând de forță, mi-au transformat poporul în propria 
lui fantomă slugarnică. Merită să moară... 

Dar ne-am îndepărtat deja bine de zidurile Serrei și e prea târziu să ne 
întoarcem. Darin contează mai mult decât să mă răzbun pe femeia asta 
nebună. lar să ajung la Darin presupune să mă îndepărtez de Serra cât mai 
iute cu putinţă. 

Imediat ce ieșim din livadă, Elias sare în spinarea calului. Privirea nu-i stă 
locului o clipă şi orice mișcare îi e încărcată de îngrijorare. Îmi dau seama 
că-și pune aceeași întrebare ca mine. De ce să ne fi lăsat Comandantul să 
plecăm? 

Îl apuc de mână şi mă ridică pe cal, în spatele lui. Mi se încing obrajii de 
cât de-aproape stăm. Șaua e enormă, dar Elias nu-i nici el un bărbat firav. 
Cerule, unde să-mi pun mâinile? Pe umerii lui? Pe după mijloc? Încă mai stau 
pe gânduri, dar el dă pinteni calului și armăsarul sare înainte. Mă prind de o 
curea de la platoșa lui Elias, iar el se întinde să mă tragă aproape. Îi înconjor 
mijlocul cu braţele și mă lipesc bine de spatele lui lat, iar capul mi se învârte 
pe măsură ce deșertul pustiu trece pe lângă noi în viteză. 

— Stai aplecată, îmi zice peste umăr. Garnizoanele sunt aproape. 

Scutură din cap de pară ar îndepărta ceva intrat în ochi și un fior îi 
scutură tot corpul. Anii în care l-am urmărit pe bunicul cu pacienții lui mă 
fac să-i ating gâtul cu palma. E fierbinte, dar poate-o fi așa din cauza luptei 
cu Comandantul. 

Tremuratul se potolește, iar el dă pinteni calului. Mă uit în spate spre 
Serra, așteptându-mă să văd soldați revărsându-se pe porți sau să-l simt pe 
Elias încordându-se și spunând că tobele anunță unde suntem. Dar trecem 
de garnizoane fără niciun incident, iar în jurul nostru nu-i de-acum decât 
deşert. Încetul cu încetul, spaima care a pus stăpânire pe mine de la vederea 
Comandantului se potolește. 

Elias se orientează după stele. Un sfert de oră mai târziu, încetinește calul 
la trap. 

— Spre nord simt dunele. E un iad să le traversezi călare. 

Mă aplec ca să-l pot auzi de zgomotul copitelor calului. 

— Mergem către est, îmi arată el munţii cu un gest al capului. În câteva 
ore ar trebui să ajungem la furtuna aia. Ne va șterge urmele. O luăm spre 
dealuri mai întâi... 

Niciunul dintre noi nu vede umbra care se repede spre noi pe întuneric 
până când nu e deja deasupra noastră. Acum, Elias e în fața mea, cu chipul la 
o palmă de-al meu, iar eu sunt aplecată să-l ascult. În clipa următoare, aud 
cum i se izbește corpul de pământ cu o bufnitură. Calul se cabrează și eu mă 
prind de șa, încercând să rămân în ea. Dar o mână mă înșfacă de braţ și mă 
trântește și pe mine. Răceala neomenească a acelei mâini mă face să-mi vină 
să ţip, dar nu reușesc să scot decât un scheunat. Mă simt de parcă m-ar 
strânge în braţe însăși iarna. 

— Dă-mmmImni. 

Creatura care vorbește o face scrâșnit. Nu văd decât fâșii de întuneric 
fluturând dinspre o formă vag omenească. Duhoarea morții revărsată peste 
mine mă face să mă înec. La câţiva pași distanţă, Elias înjură și se luptă cu 
alte umbre. 

— Arrrrrgint, zice cea care m-a înșfăcat pe mine. Dă-mi. 

— Dispari! 

Lovesc cu pumnul într-o piele lipicioasă care îmi îngheață mâna de la 
degete până la cot. Umbra dispare și mă trezesc brusc încăierându-mă 
caraghios cu aerul. Peste o secundă, însă, o fâșie de gheață mi se încolăcește 
în jurul gâtului și mă strânge. 

— Dă-mmin ml. 

Nu pot respira. Dau disperată din picioare. Cizmele mele nimeresc ceva, 
umbra îmi dă drumul, iar eu rămân icnind șuierat după aer. Un țipăt strident 
sfâșie noaptea, în timp ce un cap nepământean zboară pe lângă mine din 

paloșul lui Elias. El se apropie de mine, dar alte două creaturi ţâșnesc din 
deșert și-i blochează drumul. 

— E un spectru, urlă el. Capul! Trebuie să-i retezi capul. 

— Nu sunt un spadasin prea bun! 

Spectrul apare din nou, iar eu trag din spate paloșul lui Darin și îi blochez 
înaintarea. Îmi dau seama imediat că habar n-am ce fac, iar el se întinde şi-şi 
înfige degetele în gâtul meu șiroind de sânge. Urlu din cauza răcelii de 
gheață și a durerii, corpul îmi amorțește și devine inert, paloșul îmi scapă 
din mână. 

O sclipire de oţel, un țipăt înfiorător şi umbra cade, decapitată. În deşert 
se face brusc liniște, nu se aud decât răsuflările noastre gâfâite. Elias ridică 
paloșul lui Darin și se apropie de mine ca să-mi cerceteze zgârieturile de pe 
gât. Îmi ridică bărbia cu degetele calde. 

— Eşti rănită. 

— Nu-i mare lucru. 

Are și el fața zgâriată și nu se plânge, așa că mă trag într-o parte și dau să 
iau paloșul lui Darin. Elias pare să-l remarce pentru prima oară. Rămâne cu 
gura căscată. ÎI ridică, încercând să vadă ceva în lumina stelelor. 

— Pe toți dracii, ăsta-i un paloș Teluman? De unde... 

Ne atrage atenția un zgomot ritmic de undeva din spatele nostru și ne 
întindem amândoi după arme. Din întuneric nu se ivește nimic, dar Elias se 
duce cu pași mari spre cal. 

— Să plecăm de-aici. Îmi povesteşti pe drum. 

Gonim spre răsărit. Îmi dau seama că, în afară de ce i-am spus în noaptea 
când ne-au închis profeții în camera lui, Elias nu știe despre mine aproape 
nimic. 

Poate-i mai bine așa, îşi spune o parte grijulie din mine. Cu cât știe mai 
puțin, cu atât mai bine. 

În timp ce mă gândesc cât de mult să-i spun despre paloşul lui Darin şi 
despre Spiro Teluman, Elias se întoarce în șa spre mine. Buzele i se curbează 
într-un zâmbet ambiguu, de parcă mi-ar simţi șovăiala. 

— Suntem împreună în treaba asta, Laia. Ai putea să-mi spui toată 
povestea. Am și luptat cot la cot, arată el spre rănile mele. Aduce ghinion 
să-ți minţi camarazii de arme. 

Suntem împreună în treaba asta. Absolut tot ce-a făcut din clipa în care 
l-am pus să jure că mă va ajuta întărește acest adevăr. Merită să știe pentru 
ce luptă. Merită să știe adevărul, oricât de neobișnuit și de neașteptat ar fi. 

— Fratele meu n-a fost un Cărturar oarecare, încep eu. Și... ei bine, nici eu 


n-am fost o sclavă oarecare... 
x x * 

Peste douăzeci și cinci de kilometri și două ore mai târziu, Elias stă tăcut 
în șa în fața mea, în timp ce calul înaintează obosit. Ţine frâul cu o mână, iar 
în cealaltă are un pumnal. Din norii joși și dolofani curge o ploaie măruntă, 
iar eu m-am înfășurat bine în pelerină, să mă feresc de umezeală. 

l-am spus tot ce era de spus - despre raid, moștenirea părinţilor mei, 
trădarea lui Mazen, sprijinul Profeţilor. Cuvintele m-au eliberat. Poate că 
prea m-am obișnuit cu povara secretelor, pentru că n-am observat cât de 
greu mă apăsau decât după ce am scăpat de ele. 

— Eşti supărat? îl întreb în cele din urmă. 

— Mama, zice el cu voce gravă. Ţi-a ucis părinţii. Îmi pare rău. Eu... 

— Crimele mamei tale nu sunt și ale tale, zic eu, după o clipă de surpriză. 

Nu știu ce mă așteptam să spună, dar nu asta. 

— N-ai de ce să-ți ceri scuze pentru ele, continui eu. Dar... 

Mă uit la deșertul pustiu și tăcut. 

— Înţelegi de ce este atât de important pentru mine să-l salvez pe Darin? 
El este tot ce am. După tot ce-a făcut pentru mine - și după tot ce i-am făcut 
eu lui - să-l abandonez ar însemna... 

— Trebuie să-l salvezi. Înţeleg. Dar, Laia, el este mai mult decât fratele 
tău. Trebuie să înţelegi și tu asta, zice Elias și se uită în spate cu ochii lui 
cenușii, fioroși. Secretul oțelăriilor Imperiului este singurul motiv pentru 
care nimeni nu i-a pus în primejdie pe Războinici. Orice armă, din Marinn 
până în Ținuturile Sudice, se frânge în fața săbiilor noastre. Cu ceea ce știe, 
fratele tău poate doborî Imperiul. Nu-i de mirare că Rezistenţa îl vrea. Nu-i 
de mirare că Imperiul l-a trimis la Kauf în loc să-l omoare. Trebuie să afle 
dacă și-a împărtășit cuiva cunoștințele. 

— Ei nu știu că a fost ucenicul lui Spiro, zic eu. Cred că a fost spion. 

— Dacă reușim să-l eliberăm și să-l ducem în Marinn - Elias oprește calul 
la un pârâu umflat de ploaie și îmi face semn să descalec -, ar putea face 
arme pentru Marinari, pentru Cărturari, pentru Tribali. Ar putea schimba 
totul. 

Scutură din cap și se lasă să alunece de pe cal. Când cizmele îi ating 
pământul, genunchii i se înmoaie. Se agaţă de oblâncul șeii. Faţa îi devine 
albă ca luna și duce mâna la tâmplă. 

— Elias? 

Sub palma mea, braţul îi tremură. ÎI străbate un fior, ca atunci când am 
plecat din Serra. 

— Eşti... 

— Comandantul mi-a tras o lovitură zdravănă, zice Elias. Nimic grav. 
Doar că nu prea mă ţin picioarele. 

Obrajii lui își recapătă culoarea și bagă mâna în desagă, ca să-mi întindă 
apoi un pumn de caise dolofane de le crapă coaja. Probabil că le-a cules din 
livadă. 

Fructele dulci mi se topesc pe buze și simt că mi se umezesc ochii. Nu pot 
să mănânc caise fără să mă gândesc la bunica mea cu ochii luminoși și la 
gemurile ei. 

Elias deschide gura de parcă ar vrea să spună ceva. Se răzgândește, însă, 
și se întoarce să umple plosca cu apă din pârâu. Și totuși, îmi dau seama că-l 
sâcâie o întrebare. Mă întreb dacă voi fi în stare să-i răspund. Ce creatură a 
fost aia pe care ai văzut-o în biroul mamei? De ce crezi că te-au salvat 
Profetii? 

— În hambar, cu Keenan, zice el în cele din urmă. Tu l-ai sărutat? Sau el 
te-a sărutat pe tine? 

Tuşesc și scuip caisa, iar Elias se ridică de lângă pârâu și mă bate pe spate. 
Mă gândisem eu dacă să-i povestesc despre sărut. În cele din urmă, 
hotărâsem că, din moment ce viața mea depindea de a lui, mai bine să nu-i 
ascund nimic. 

— Eu îţi spun povestea vieții mele, iar ăsta-i primul lucru de care mă 
întrebi tu? De ce... 

— De ce crezi? 

Lasă capul pe-o parte și ridică întrebător sprâncenele, iar eu simt un gol 
în stomac. 

— În orice caz, tu... tu... zice el. 

Pălește din nou și pe chip îi apare o expresie ciudată. Fruntea i se umple 
de broboane de sudoare. 

— L-Laia, nu mă simt... 

Se bâlbâie şi se împleticeşte pe picioare. Îl apuc de umăr, încercând să-l 
susțin. Mâna mi se udă - și nu e de la ploaie. 

— Cerule, Elias, ești lac de transpirațţie! 

Îi iau mâna. E rece, lipicioasă. 

— Uită-te la mine, Elias. 

Mă privește în ochi și pupilele i se dilată mult, ca apoi un tremur violent 
să-i scuture tot corpul. Se împleticește spre cal, dar când încearcă să se 
apuce de șa, dă greș și cade. Mă strecor sub braţul lui înainte să-și crape 
capul de pietrele de pe malul pârâului și-l las jos cât pot de blând. Mâinile i 
se contractă într-un spasm. 

Asta nu poate fi de la lovitura la cap. 

— Elias, zic. Ai vreo tăietură pe undeva? Comandantul te-a crestat cu 
vreun tăiș? 

Se apucă de biceps. 

— Doar o zgârietură. Nimic gra... 

Începe să înţeleagă și se întoarce spre mine, încercând să rostească 
cuvintele. Înainte să reuşească, tresare o dată, apoi se prăbuşeşte ca un 
bolovan, pierzându-și cunoștința. Nu contează, știu deja ce avea de spus. 

Comandantul l-a otrăvit. 

Corpul lui rămâne înspăimântător de nemișcat. Îl prind de încheietură şi 
mă sperii cât de iregulat îi e pulsul. În ciuda faptului că șiroiește de 
transpirație, e rece, n-are febră. Cerule, oare de-asta ne-a lăsat Comandantul 
să plecăm? Sigur că de-asta, Laia, proasto. N-avea de ce să vă urmărească 
sau să vă întindă o cursă. Nu trebuia decât să-l cresteze puțin - otrava se 
ocupa de restul, 

Dar nu reușise - cel puţin nu deocamdată. Bunicul a avut mult de-a face 
cu Cărturari atinși de lame otrăvite. Majoritatea mureau în prima oră după 
ce fuseseră răniți. Lui Elias îi luase mai multe ore chiar și să reacționeze la 
otravă. 

N-a folosit destulă. Sau n-a tăiat suficient de adânc. Nu contează. Contează 
numai că trăiește încă. 

— Îmi pare rău, mormăie el. 

Întâi mi se pare că vorbeşte cu mine, dar rămâne cu ochii închiși. Ridică 
mâinile de parcă s-ar apăra de ceva. 

— N-am vrut. Ăsta a fost ordinul... am fost nevoit... 

Rup o fâșie din pelerina mea și i-o îndes lui Elias în gură, să nu-și muște 
limba. Rana de pe braţ e superficială și fierbinte. Imediat ce o curăţ, corpul 
lui Elias se destinde, iar chipul, schimonosit de durere, se relaxează. 

Încă respiră slab, dar măcar nu are convulsii. Genele îi sunt ca niște seceri 
negre pe pielea aurie a feţei. În somn pare mai tânăr. Seamănă cu băiatul cu 
care am dansat la Festivalul Lunii. 

Întind o mână şi i-o pun pe obrazul, aspru din cauza bărbii, cald datorită 
vieții. Chiar și-acum, când corpul lui se luptă cu otrava, tot vibrează de 
vitalitate. 

— Haide, Elias, îi spun la ureche, aplecată deasupra lui. Luptă. 
Trezește-te. Trezește-te! 

Pleoapele i se zbat și se deschid, scuipă călușul, iar eu îmi trag mâna de pe 
obrazul lui. Un val de ușurare trece prin mine. Treaz și rănit e întotdeauna 
mai bine decât inconștient și rănit. Se ridică imediat în picioare, 
împleticindu-se. Apoi se îndoaie de mijloc și vomită fără să aibă ce. 

— Întinde-te. 

Îl forțez să se așeze în genunchi și îi masez spatele lat, cum făcea bunicul 
cu pacienții lui bolnavi. Atingerea poate vindeca mai bine decât ierburile de 
leac și cataplasmele. 

— Trebuie să ghicim otrava ca să-i găsim un antidot. 

— Prea târziu. 

Elias se destinde o clipă sub mâinile mele, apoi se întinde după ploscă și 
dă toată apa pe gât. Când termină, are ochii mai limpezi și încearcă să se 
ridice în picioare. 

— Pentru majoritatea otrăvurilor, antidotul trebuie administrat în prima 
oră. Dacă era să mă omoare, mă omora deja. Hai să mergem. 

— Unde, mai exact? întreb eu. Spre dealuri? Unde nu sunt orașe și 
spițerii? Eşti otrăvit, Elias. Dacă un antidot nu te mai poate ajuta, ai nevoie 
măcar de-un medicament pentru convulsii, altminteri o să tot leșini de-aici 
și până la Kauf. Sau vei muri înainte să ajungem acolo, pentru că nimeni nu 
poate rezista atâtor leșinuri. Așa că stai jos și lasă-mă să mă gândesc. 

Mă privește surprins și se așază. 

Mă concentrez asupra anului când am ucenicit ca vraci la bunicu'. Îmi 
apare în minte o fetiță. Avea spasme și sincope. 

— Extract de Tellis, zic eu. 

Bunicul i-a dat fetiţei doar un dram. În ziua următoare, simptomele s-au 
rărit. Peste două zile, au dispărut. 

— Îţi va ajuta corpul să lupte cu otrava. 

Elias se strâmbă. 

— Se găseşte la Serra sau la Navium. 

Numai că noi nu ne putem întoarce în Serra, iar Navium e în direcția 
opusă față de Kauf. 

— Poate și la Bârlogul Hoţilor? 

Mi se strânge stomacul când mă gândesc. Stânca aia uriașă nu-i decât o 
hazna fără legi în care s-au adunat scursurile societăţii - tâlhari la drumul 
mare, vânători de recompense și profitori ai pieţei negre care nu știu decât 
corupție și fărădelegi. Bunicul a fost acolo de câteva ori după ierburi de leac 
rare. Cât lipsea, bunica nu punea geană pe geană. 

Elias încuviințează. 

— Un loc periculos ca naiba, dar măcar e plin de oameni care vor să 
treacă la fel de neobservaţi ca noi. 

Se ridică din nou. Deși puterea lui mă impresionează, felul în care își 
tratează corpul mă îngrozește. Se împleticește până la cal. 

— O să leşin curând iarăși, Laia. 

Bate calul ușurel în spatele piciorului stâng din față. Calul îngenunchează. 

— Leagă-mă cu o frânghie. Cu capul spre sud-est. 

Se saltă în șa, aplecându-se periculos de mult într-o parte. 

— Simt că se apropie, șoptește el. 

Mă răsucesc repede, așteptându-mă să aud tropotul de copite al unei 
patrule a Imperiului, dar e liniște deplină. Mă întorc din nou spre Elias și îl 
găsesc uitându-se fix la un punct de deasupra capului meu. 

— Vocile. Mă cheamă înapoi. 

Halucinaţii. Alt efect al otrăvii. Îl leg pe Elias de armăsar cu o frânghie din 
ranița lui, umplu plosca și încalec. Elias mi se prăbușește în spinare, leșinat 
din nou. Mirosul lui de mirodenii și de ploaie mă copleșește, simt nevoia să 
respir adânc și regulat. 

Degetele mele transpirate alunecă pe hățurile calului. Animalul parcă 
simte că nu ştiu să călăresc deloc, zvârle din cap şi smuceşte zăbala. Îmi 
șterg palmele de cămașă și strâng frâul mai bine. 

— Să nu îndrăznești, mârţoagă, îi spun calului, atunci când fornăie 
răzvrătit. În următoarele zile suntem doar tu şi cu mine, aşa că mai bine ai 
asculta ce-ţi spun. 

ÎI îmboldesc ușor şi, spre uşurarea mea, porneşte încet. O luăm spre 
sud-est și îmi înfig călcâiele mai bine în coastele armăsarului. Pornim, 
îndepărtându-ne în noapte. 


7. ELIAS 


Mă înconjoară voci, murmure liniștite care-mi amintesc de o trezire 
dintr-o tabără Tribală: șoapte de bărbați liniștind caii și copii aprinzând 
focul pentru micul dejun. 

Deschid ochii, așteptându-mă la explozia soarelui din deșertul Tribal, 
trufaş de strălucitor chiar și în zori. În loc de asta, descopăr că mă holbez la o 
boltă de coroane de copaci. Murmurul amuțește, iar aerul e greu de 
parfumul verde al acelor de pin și al scoarței acoperite de mușchi. E 
întuneric, dar pot desluși trunchiurile scorburoase ale unor arbori uriași, 
mari cât casele. Dincolo de crengile de deasupra mea, peticele albastre de 
cer devin iute cenușii, de parcă s-ar apropia o furtună. 

Ceva țâșnește printre copaci și dispare când mă întorc. Frunzele foșnesc, 
șușotind ca stafiile de pe un câmp de luptă. Murmurele pe care le aud cresc 
și dispar, cresc și dispar. 

Mă ridic în picioare. Deși mă aștept să mă doară fiecare mădular, nu simt 
nimic. Absența durerii e ciudată și nelalocul ei. 

Oriunde sunt, n-ar trebui să fiu. Ar trebui să fiu cu Laia, să ne îndreptăm 
spre Bârlogul Hoţilor. Ar trebui să fiu treaz și să ţin piept otrăvii 
Comandantului. Mă întind instinctiv în spate, după paloșe. Nu sunt acolo. 

— N-ai capete de secerat în lumea spiritelor, ucigaș ticălos. 

Știu vocea asta, deși rar am auzit-o așa plină de fiere. 

— Tristas? 

Prietenul meu îmi apare ca atunci când trăia, cu părul negru-tăciune, cu 
numele iubitei ieșindu-i în evidenţă tatuat pe pielea palidă. Aelia. Nu pare 
câtuși de puțin un spirit. Dar n-are cum să fie altceva. L-am văzut murind de 
paloşul lui Dex în timpul celei de-a Treia Încercări. 

Nici nu-l simt ca pe un spirit - lucru de care îmi dau seama cu neașteptată 
violență când, după ce mă cercetează o clipă, își înfige pumnul în bărbia mea. 

Simt durerea care îmi fulgeră prin craniu doar pe jumătate față de cum ar 
trebui s-o resimt. Şi totuși, bat în retragere. Ura din spatele pumnului a fost 
mai puternică decât însăși lovitura. 

— Asta pentru că l-ai lăsat pe Dex să mă omoare în Încercare. 

— Îmi pare rău, zic. Trebuia să-l fi împiedicat. 

— Nu contează, ținând cont că tot mort rămân. 

— Unde suntem? Ce e locul ăsta? 

— Anticamera. S-ar părea că-i un loc pentru morții care încă nu sunt în 
stare să meargă mai departe. Leander și Demetrius au plecat, dar eu nu. Sunt 
blocat aici să ascult tot behăitul ăsta. 

Behăit? Probabil că se referă la murmurul spiritelor care zboară printre 
copaci, dar care nu-i mai deranjant decât zgomotul oceanului. 

— Dar eu nu sunt mort. 

— Ea a apărut să-ți ţină discursul? întreabă Tristas. Bun venit în 
Anticameră, tărâmul spiritelor. Eu sunt Păzitoarea Sufletelor și mă aflu aici 
ca să te ajut să treci dincolo. 

Clatin din cap, perplex, iar Tristas îmi aruncă un zâmbet misterios. 

— Ei, o să vină ea curând și o să încerce să te intimideze, doar - doar treci 
mai departe. Toată asta e a ei, arată el spre pădure și spre spiritele care 
continuă să murmure dincolo de lizieră. 

Pe urmă se schimonosește la față. 

— Uite-o! 

Dispare printre copaci cu o viteză neobișnuită. Mă răsucesc alarmat și văd 
o umbră desprinzându-se dintr-un trunchi din apropiere. 

Îmi las braţele să atârne libere pe lângă corp - gata să înșfac, să sugrum, 
să lovesc cu pumnul. Silueta se apropie, dar nu se mișcă deloc ca un om. E 
prea fluidă, prea iute. 

Când ajunge la doar câțiva pași de mine, încetinește și se transformă 
într-o femeie slabă, cu păr negru. Nu are riduri pe chip, dar nu-i pot ghici 
vârsta. lrișii negri și privirea străveche sugerează ceva ce nu izbutesc să 
cuprind cu înțelegerea mea. 

— Bună, Elias Veturius. 

Vocea aspră are un accent ciudat, parcă n-ar vorbi în mod curent serrana. 

— Sunt Păzitoarea Sufletelor și sunt încântată că ne întâlnim în sfârșit. 
Te-am urmărit destulă vreme. 

Ca să vezi. 

— Trebuie să plec de-aici. 

— Îţi place? întreabă ea blând. Suferinţa pe care o provoci? Durerea? Eu o 
pot vedea, spune ea urmărind cu privirea aerul de deasupra capului meu, de 
deasupra umerilor. O porți cu tine. De ce? Te face fericit? 

— Nu, zic şi alung acest gând. Nu asta-i intenția mea... Nu vreau să le fac 
rău oamenilor. 

— Şi totuşi, îi distrugi pe toţi cei de care te apropii. Îţi distrugi prietenii. 
Bunicul. Pe Helene Aquila. Îi faci să sufere. 

Se oprește și îmi lasă timp să asimilez oribilul adevăr al acestor cuvinte. 

— Nu-i urmăresc pe cei de dincolo, adaugă apoi. Dar tu ești diferit. 

— N-ar trebui să fiu aici, zic. Eu n-am murit. 

Mă privește îndelung, înainte să-și lase capul pe o parte, ca o pasăre 
curioasă. 

— Ba ai murit, zice. Doar că nu știi încă. 

x k k 

Deschid brusc ochii spre un cer acoperit de nori. Suntem în plină 
dimineață, iar eu sunt prăbușit înainte și capul îmi tot saltă în spațiul dintre 
gâtul şi umerii Laiei. În jurul nostru se perindă dealuri scunde presărate cu 
arbori de pâine, ciulini și mai nimic altceva. Laia călărește în trap spre 
sud-est, direct spre Bârlogul Hoţilor. Când mă mișc, se întoarce. 

— Elias! zice ea și îndeamnă calul să meargă mai încet. Ai zăcut 
inconștient ore întregi. Eu... M-am gândit că s-ar putea nici să nu te mai 
trezești. 

— Nu opri calul. 

N-am nici pe departe forța pe care am simtit-o în timpul halucinaţiei, dar 
mă silesc să stau drept. Mă apucă amețţeala și îmi simt limba grea în gură. 
Stai drept, Elias, îmi spun. N-o lăsa pe Păzitoarea Sufletelor să te tragă 
înapoi. 

— Mergi înainte... soldații... 

— Am călărit toată noaptea. Am văzut soldați, dar erau departe și se 
îndreptau spre sud. 

Are cearcăne negre sub ochi şi îi tremură mâinile. E epuizată. Îi iau frâul 
din mâini, iar ea se reazemă de mine și închide ochii. 

— Unde te-ai dus, Elias? Îţi aduci aminte? Am mai văzut eu leșinuri. Te 
scot din circuit câteva minute, poate chiar o oră. Tu ai fost inconștient mult 
mai mult. 

— Într-un loc ciudat. O pă-pădure... 

— Să nu îndrăznești cumva să leşini din nou, Elias Veturius! 

Laia se întoarce şi mă scutură de umeri, iar eu deschid ochii. 

— Nu mă descurc fără tine. Uită-te în zare. Ce vezi? 

Mă silesc să ridic privirea. 

— N-nori. Vine furtuna. Una mare. Trebuie să ne adăpostim. 

Laia încuviințează. 

— Îi simt mirosul. Furtunii, adică. Îmi amintește de tine, zice ea și se uită 
în spate la mine. 

Încerc să-mi dau seama dacă ăsta o fi un compliment sau nu, dar mă dau 
bătut. La naiba, sunt atât de obosit! 

— Elias. 

Îmi atinge faţa cu mâna și mă sileşte să mă uit în ochii ei, hipnotizanţi că 
ai unei leoaice. 

— Rămâi cu mine. Aveai un frate care-a fost adoptat, povestește-mi 
despre el. 

Mă cheamă voci - Anticamera mă trage înapoi cu gheare flămânde. 

— Shan, bălmăjesc eu. ÎI cheamă Shan. E autoritar, la fel ca Mamie Rila. 
Are nouășpe ani - cu un an mai mic decât mine. 

Înşir înainte verzi şi uscate, încercând să alung strânsoarea rece a 
Anticamerei. În timp ce vorbesc, Laia îmi pune în mână plosca cu apă şi mă 
zoreşte să beau. 

— Rămâi treaz, zice ea, iar eu mă agăț de cuvinte ca de o plută în mijlocul 
oceanului. Nu te întoarce acolo. Am nevoie de tine. 

Peste câteva ore ne lovește furtuna. Cu toate că-i oribil să călărești prin 
furtună, ploaia mă ține treaz. Conduc calul spre o văioagă îngustă, plină cu 
bolovani. Furtuna e prea aprigă să putem vedea la mai mult de câțiva pași în 
față - dar asta înseamnă că și oamenii Imperiului sunt la fel de orbi. 

Descalec și încerc minute în șir să adăpostesc armăsarul, însă mâinile 
nu-mi funcționează bine. Mă cuprinde o emoție necunoscută: frica. O alung. 
Vei învinge otrava, Elias. Dacă ar fi fost să te ucidă, erai deja mort. 

— Elias? 

Laia e lângă mine, i se citește îngrijorarea pe chip. Întinde o foaie de cort 
între doi bolovani, iar când termin cu calul, mă conduce sub ea și mă face să 
mă aşez. 

— Mi-a spus că-i rănesc pe oameni, răbufnesc eu atunci când ne 
înghesuim unul în altul. Că îi fac să sufere. 

— Cine ţi-a spus asta? 

— Te voi răni și pe tine. Rănesc pe toată lumea. 

— Oprește-te, Elias, zice Laia și mă ia de mână. Te-am eliberat tocmai 
pentru că nu m-ai rănit. 

Tace, iar în jurul nostru ploaia pare o perdea rece. 

— Încearcă să rămâi treaz, Elias. Ultima oară ţi-ai pierdut cunoştinţa 
multă vreme, trebuie să rămâi treaz. 

Suntem atât de aproape, încât îi văd adâncitura din mijlocul buzei de jos. 
O buclă i s-a desprins din coc și coboară pe gâtul ei lung și auriu. Aș da orice 
să fiu atât de aproape de ea, dar fără să fiu otrăvit, urmărit, rănit și bântuit. 

— Mai povestește-mi ceva, murmură ea. Am auzit că cinciarii văd insulele 
sudice. Sunt frumoase? 

Dau din cap că da, iar ea insistă. 

— Cum arată? Apa e limpede? 

— Apa-i albastră. 

Încerc să-mi biruiesc şovăiala din voce. Are dreptate: trebuie să rămân 
treaz. Trebuie să ajungem la Hoţi. Am nevoie de Tellis. 

— Dar nu... nu albastru-închis. Sunt o mie de nuanţe de albastru. Şi de 
verde. Ca și cum... Ca și cum cineva ar fi luat ochii Hellenei și i-ar fi 
transformat în ocean. 

Tremur din tot corpul. Wu - nu din nou. Laia îmi ia obrajii în palme, iar 
atingerea ei îmi scutură tot corpul de dorinţă. 

— Rămâi cu mine, zice ea. 

Îi simt degetele reci pe pielea încinsă. Fulgerele îi luminează faţa, 
închizându-i la culoare ochii aurii și făcând-o să arate ca de pe altă lume. 

— Mai povestește-mi ceva, o amintire, îmi cere ea. Ceva frumos. 

— Tu, zic eu. Prima... prima oară când te-am văzut. Ești frumoasă, dar 
sunt multe fete frumoase și... 

Găsește cuvintele potrivite. Străduieşte-te să rămâi treaz. 

— Nu de asta ieși în evidenţă. Tu ești ca mine... 

— Rămâi treaz, Elias. Rămâi aici. 

Gura nu mă mai ascultă. Întunericul din colțul ochilor mei vine mai 
aproape. 

— Nu pot rămâne... 

— Încearcă, Elias! încearcă! 

Vocea ei pălește. Lumea se cufundă în întuneric. 

x x x 

De data asta stau în pădure, pe jos, iar un foc îmi alungă frigul din oase. 

— Vaietele morților nu te deranjează, zice Păzitoarea Sufletelor. 

— Îţi răspund la întrebări dacă îmi răspunzi şi tu mie, ripostez eu. 

Încuviinţează. 

— Nu mi se par vaiete. Mai degrabă șoapte. 

Mă aştept la o reacție din partea ei, dar nu vine. 

— E rândul meu. Leșinurile astea - n-ar trebui să mă scoată din circuit 
ore în şir. Tu le faci așa? Tu mă ţii aici? 

— Ți-am spus: te-am urmărit. Am vrut o ocazie să vorbim. 

— Dă-mi voie să plec. 

— Curând, zice ea. Mai ai întrebări? 

Nemulțumirea mea sporește și aș vrea să strig la ea - dar am nevoie de 
răspunsuri. 

— Ce-ai vrut să spui când ai zis că sunt mort? Știu că nu sunt. Sunt viu. 

— Nu pentru multă vreme. 

— Poţi vedea viitorul, ca Profeţii? 

Ridică capul, iar mârâitul fioros care îi iese dintre buze e categoric 
neomenesc. 

— Nu pomeni aici despre creaturile alea, zice ea. Asta e o lume sacră, un 
loc unde vin morții să-și găsească liniștea. Profeţii sunt un blestem pentru 
moarte. Eu sunt Păzitoarea Sufletelor, spune ea și se liniștește din nou. Eu 
tratez cu moartea. lar moartea te-a chemat și te-a însemnat aici. 

Mă bate pe braț, exact acolo unde m-a nimerit steaua zburătoare a 
Comandantului. 

— Otrava n-o să mă omoare, zic eu. lar dacă Laia și cu mine facem rost de 
extract de Tellis, nici leșinurile. 

— Laia. Fata Cărturăreasă. Alt tăciune care așteaptă să dea foc lumii. O vei 
face și pe ea să sufere? 

— Niciodată. 

Păzitoarea Sufletelor clatină din cap. 

— S-a atașat de tine. Nu-ţi dai seama ce faci? Comandantul te-a otrăvit. 
Tu, în schimb, ești otravă pură. Îi vei otrăvi Laiei bucuria, speranța, viața, la 
fel cum ai otrăvit orice altceva. Dacă ţii la ea, n-o lăsa să ţină la tine. La fel ca 
pentru otrava care te ia în stăpânire, nici pentru tine nu există antidot. 

— N-am de gând să mor. 

— Nu-ţi poţi schimba soarta numai prin voință. Gândește-te la asta, Elias, 
și vei înțelege. 

Aţâţă focul cu un zâmbet trist. 

— S-ar putea să te mai chem aici. Am o mulțime de întrebări. 

Dau buzna înapoi în lumea reală cu o brutalitate care îmi dă dureri de 
dinți. Noaptea e cufundată în ceață. Probabil că am fost inconștient ore în șir. 
Calul înaintează în ritm egal, dar îi simt picioarele tremurând. Va trebui să 
ne oprim curând. 

Laia călăreșşte fără să-și fi dat seama că m-am trezit. Mintea mea nu-i nici 
pe departe la fel de limpede ca în Anticameră, dar îmi amintesc cuvintele 
Păzitoarei Sufletelor. 

Gândeşte-te la asta, Elias, și vei înțelege. 

Trec în revistă otrăvurile pe care le cunosc și mă blestem că n-am fost mai 
atent la lecțiile despre toxine ale centurionilor de la Blackcliff. 

Noptariță. Rareori menţionată, deoarece e ilegală în Imperiu, chiar și 
pentru Măști. A fost scoasă în afara legii acum un secol, după ce a fost 
asasinat cu ea un împărat. Întotdeauna mortală, dar în doze mari - ucide 
rapid, În doze mici, singurele simptome sunt crize severe de leşin. 

Trei până la șase luni de leșinuri, îmi amintesc. Și pe urmă moartea. Nu 
există leac. Nu există antidot. 

În cele din urmă, înțeleg de ce ne-a lăsat Comandantul să fugim din Serra, 
de ce nu s-a obosit să-mi taie capul. Nu avea nevoie. 

Mă omorâse deja. 


8. HELENE 


— Șase coaste rupte, douăzeci și opt de răni deschise, treisprezece 
fracturi, patru tendoane sfâșiate și rinichii vătămați. 

Prin ferestrele camerei mele din copilărie se strecoară soarele dimineţii, 
făcând să strălucească părul argintiu al mamei în timp ce îmi transmite 
concluziile doctorului. O urmăresc în oglinda cu ornamente din argint aflată 
în fața noastră - un dar din partea ei de când eram mică. Suprafața fără pată 
a oglinzii este specialitatea unui oraș îndepărtat din sud, o insulă de sticlari 
pe care a vizitat-o cândva tata. 

N-ar trebui să fiu aici. Ar trebui să fiu în cazărmile Gărzii Negre, 
pregătindu-mă pentru întâlnirea cu Împăratul Marcus Farrar, care urmează 
să aibă loc în mai puţin de-o oră. În loc de asta, stau printre covoarele 
mătăsoase și perdelele de culoarea lavandei din Vila Aquilla, unde mă 
îngrijesc mama și surorile mele, nu un medic militar. A; fost interogată timp 
de cinci zile şi ele au murit de grija ta, a insistat tata. Vor să te vadă. N-am 
avut puterea să-l refuz. 

— Treisprezece fracturi nu înseamnă nimic. 

Sunt răgușită. M-am străduit să nu urlu în timpul interogatoriilor. Gâtul 
mi-e carne vie de la cât de des am dat greș. Mama îmi coase o rană și îmi 
ascund o tresărire atunci când îi face nod. 

— Are dreptate, mamă. 


VP - 42 


Livia, care la cei optsprezece ani ai ei este cea mai tânără Aquilla, îmi 
zâmbeşte sumbru. 

— Putea fi mai rău. Îi puteau tăia părul. 

Pufnesc - mă doare mult prea tare ca să râd; chiar și mama zâmbește în 
timp ce-mi unge cu alifie altă rană. Doar Hannah rămâne impasibilă. 

Mă uit la ea și ea își ferește privirea, cu maxilarele încleștate. Sora mea 
mijlocie nu s-a obișnuit să-și înăbușe ura față de mine. Deși, după ce am scos 
cândva paloșul la ea, a învățat măcar să și-o ascundă. 

— Numai tu ești de vină. 

Hannah vorbește încet, cu venin, exact cum mă așteptam. Mă surprinde că 
i-a luat atât de mult. 

— Dezgustător! Nu trebuiau să fie nevoiţi să te tortureze ca să le oferi 
informaţii despre monstrul ăla. 

Elias. Sunt recunoscătoare că măcar nu-i rostește numele. 

— Trebuia să-l dai pe mâna lor... 

— Hannah! intervine mama. 

Livia, cu spatele țeapăn, își fulgeră sora din priviri. 

— Prietena mea Aelia urma să se mărite peste o săptămână. Logodnicul ei 
a murit din cauza prietenului tău. lar tu refuzi să ajuţi la capturarea lui. 

— Nu știu unde... 

— Mincinoaso! 

În vocea lui Hannah tremură peste un deceniu de ură. De paisprezece ani, 
mersul meu la academie a contat în familia noastră mai mult decât orice au 
făcut ea și Livvy. Vreme de paisprezece ani, tata a fost mai preocupat de 
mine decât de celelalte fiice ale lui. Îi cunosc ura ca pe propriul buzunar. 
Asta nu înseamnă însă că mă deranjează mai puțin. Hannah se uită la mine și 
vede o rivală. Eu mă uit la ea și o văd pe fata blondă cu ochi mari care a fost 
cândva cea mai bună prietenă a mea. 

Înainte de Blackcliff, în orice caz. 

N-o băga în seamă, îmi spun. Nu vreau să-mi răsune în minte acuzaţiile ei 
atunci când mă voi întâlni cu Şarpele. 

— Trebuia să fi rămas în închisoare, zice Hannah. Nu meritai să se ducă 
tata şi să se roage de Împărat - să se roage în genunchi. 

Cerule, tată! Nu! N-ar fi trebui să se coboare în halul ăsta - nu pentru 
mine. Îmi privesc palmele şi mă înfurii pentru că mă ustură ochii de lacrimi. 
Pe toți dracii, urmează să-i țin piept lui Marcus. N-am timp pentru lacrimi și 
sentimente de vinovăţie. 

— Hannah, zice mama cu o voce de oţel care nu-i stă deloc în fire. Pleacă. 

Sora mea ridică sfidător bărbia înainte să se răsucească și s-o ia agale la 
picior, de parcă ea ar fi vrut să plece. A; fi fost o Mască grozavă, surioară. 

— Livvy, zice mama după scurt timp. Ai grijă să nu-și verse furia pe sclavi. 

— Probabil că-i prea târziu deja, murmură Livvy în timp ce iese și ea. 

Încerc să mă ridic, dar mama îmi pune o mână pe umăr şi mă apasă în 
scaun cu o forță surprinzătoare. 

Îmi tamponează o tăietură adâncă de pe scalp cu o alifie care ustură. Îmi 
întoarce fața într-o parte și-n alta cu degete reci, iar ochii ei triști sunt 
oglinda propriilor mei ochi. 

— Of, fetiţo, șoptește. 

Simt că încep să tremur de parcă mi-ar veni să mă prăbușesc în braţele ei 
și să nu mă mai despart vreodată de sentimentul de siguranță pe care 
acestea-l oferă. 

În loc de asta, îi dau mâna deoparte. 

— Ajunge. 

Mai bine să mă creadă smucită decât vulnerabilă. Nu pot să-i arăt rănile 
mele adevărate. Nu le pot arăta nimănui. Nu acum, când doar să fiu 
puternică îmi poate fi benefic. Și nu când urmează să mă întâlnesc peste 
câteva minute cu Șarpele. 

Am o misiune pentru tine, a spus el. Ce-o să mă pună să fac? Să înăbuș 
răzmerița? Să-i pedepsesc pe Cărturari pentru că s-au răsculat? Prea simplu. 
Îmi vin în minte cele mai rele scenarii. Încerc să nu mă gândesc la ele. 

Lângă mine, mama oftează. Ochii i se umplu de lacrimi, iar eu înlemnesc. 
Mă descurc cu lacrimile la fel de bine cum mă descurc cu declaraţiile de 
dragoste. Dar nu plânge. Se oțelește singură - ceva ce-a fost silită să înveţe, 
în calitate de mamă a unei Măști. Și se întinde după armura mea. Tăcută, mă 
ajută să mă îmbrac. 

— Sfrâncioc, zice tata apărând în ușă câteva clipe mai târziu. E vremea. 

x x k 

Împăratul Marcus şi-a stabilit reşedinţa în Vila Veturia. 

În casa lui Elias. 

— La îndemnul Comandantului, fără îndoială, zice tata în timp ce gărzi cu 
însemnele Casei Veturia ne deschid porțile. Vrea să-l țină aproape. 

Aș vrea să fi ales alt loc. Trecem prin curte și mă copleșesc amintiri. Elias 
e peste tot, îi simt prezența atât de puternic, încât mi se pare că, dacă întorc 
capul, va fi la câțiva centimetri de mine, trăgându-și umerii în spate cu o 
eleganţă neglijentă, cu o glumă răutăcioasă pe buze. 

Dar evident că nu-i acolo, şi nu-i nici bunicul lui, Quin. În locul lor sunt 
zeci de soldați ai Casei Veturia care păzesc zidurile și acoperișurile. Mândria 
şi aroganţa care caracterizau Casa în vremea lui Quin au dispărut. În locul 
lor, un val neștiut de frică apăsătoare bântuie prin curte. Într-un colț s-a 
ridicat un stâlp de biciuit. Pe pavajul din jur sunt pete de sânge proaspăt. 

Mă întreb unde-o fi Quin acum. Undeva la adăpost, sper. Înainte să-l fi 
ajutat să fugă în deșertul de la nord de Serra, mi-a dat un sfat. Să fii cu 
ochii-n patru, fato. Esti puternică, iar ea va vrea să te ucidă din cauza asta. 
Nu pe fată. Familia ta este prea importantă. Dar va căuta o cale. N-a fost 
nevoie să-l întreb despre cine vorbea. 

Eu şi tata intrăm în vilă. În acest foaier m-a întâmpinat Elias după 
absolvire. lată scara de marmură pe care alergam când eram copii și salonul 
unde își primea Quin oaspeții, cu cămara majordomului în spate, de unde eu 
și Elias spionam. 

Suntem conduși în bibliotecă, iar eu mă lupt să-mi controlez gândurile. E 
rău destul că Marcus, în calitate de Împărat, îmi poate porunci să-i 
îndeplinesc ordinele. Nu-i pot permite să mă vadă suferind după Elias. Ar 
folosi o astfel de slăbiciune în favoarea lui - știu asta sigur. 

Esti o Mască, Aquilla. Poartă-te ca atare. 

— Mare Sfrâncioc, zice Marcus ridicând privirea atunci când intru, iar 
titulatura sună cumva jignitor în gura lui. Pater Aquillus. Bine ați venit. 

Nu sunt sigură ce mă așteptam să văd. Probabil pe Marcus în mijlocul 
unui harem de femei pline de vânătăi. 

Dar el e în armură completă de luptă, cu mantia și armele pline de sânge, 
de parcă l-am fi surprins în mijlocul unei bătălii. Sigur că da. Mereu i-au 
plăcut sângele închegat și adrenalina războiului. 

La fereastră stau doi soldați ai Casei Veturia. Comandantul e lângă 
Marcus, îi arată ceva cu degetul pe o hartă întinsă pe biroul din faţa lor. În 
timp ce se apleacă, surprind sub uniforma ei o sclipire argintie. 

Scorpia poartă cămașa furată de la mine. 

Comandantul dă din cap în semn de salut și reia firul discuţiei. 

— Așa cum vă spuneam, stăpâne. Trebuie să ne ocupăm de Sisellius, 
Gardianul-șef de la Kauf. Era văr cu fostul Sfrâncioc și i-a împărtășit ce a 
aflat în interogatorii de la prizonieri. Așa a fost Sfrânciocul în stare să 
îngrădească cu mână atât de fermă dizidenta internă. 

— Nu pot să-ți caut fiul trădător, să mă lupt cu revolta șobolanilor, să 
supun voinței mele casele Aristocrate, să resping atacurile de la frontieră și 
în același timp să mă ocup și de unul dintre cei mai puternici oameni din 
Imperiu, Comandante. 

Marcus își exercită autoritatea în mod natural, de parcă abia aștepta s-o 
facă. 

— Ştii câte secrete cunoaște un director de închisoare? continuă el. Ar 
putea aduna o armată rostind două vorbe. Până când nu facem ordine în 
restul Imperiului, îl lăsăm pe Gardianul-șef la locul lui. Poţi să pleci, Pater 

Aquillus, zice apoi Marcus și se uită la tata. Du-te cu Comandantul. Se va 
ocupa ea de detaliile... înțelegerii noastre. 

Înţelegere. Condiţiile eliberării mele. Tata tot nu mi-a spus care sunt. 

Dar nu-l pot întreba acum. Tata iese împreună cu Comandantul și cu cei 
doi soldaţi ai Casei Veturia. Ușa se închide în urma lor. Marcus și cu mine 
rămânem singuri. 

Se întoarce să mă privească. Nu mă pot uita în ochii lui. De fiecare dată 
când mă uit în ochii lui, îmi văd coșmarurile. Mă aștept să se delecteze cu 
slăbiciunile mele. Să-mi șoptească la ureche lucrurile urâte pe care le vedem 
amândoi, așa cum face de săptămâni în șir. Aștept să văd cum mă va aborda, 
cum mă va ataca. Îl cunosc pe Marcus. Știu cu ce mă ameninţă de mai multe 
luni. 

Dar el își încleștează maxilarele și ridică puţin mâna, de parcă ar vrea să 
alunge un țânţar. Pe urmă se silește să se controleze, iar la tâmplă îi 
pulsează o venă. 

— Se pare, Aquilla, că tu și cu mine ne-am procopsit vrând-nevrând unul 
cu altul, în calitate de Împărat şi de Mare Sfrâncioc, scuipă el cuvintele spre 
mine. Asta până când moare unul dintre noi, în orice caz. 

Mă surprinde amărăciunea din vocea lui. Se uită cu ochii lui de pisică 
undeva în depărtare. Fără Zak alături, nu pare pe de-a-ntregul prezent - o 
jumătate de om, nu unul complet. Era... mai tânăr cu Zak lângă el. La fel de 
crud, la fel de îngrozitor, dar relaxat. Acum pare mai bătrân, mai dur și - iar 
asta-i mai înspăimântător decât orice - mai înțelept. 

— Atunci de ce nu m-ai ucis în închisoare? zic eu. 

— Pentru că mi-a plăcut să-l văd pe tatăl tău implorându-mă, rânjește 
Marcus, dând la iveală ceva din vechiul lui eu. Și pentru că Profeţii par să 
aibă o slăbiciune pentru tine, ridică din umeri Șarpele. Sincer să fiu, sunt 
tentat să-ți tai gâtul doar ca să văd ce se întâmplă. Poate chiar o s-o fac 
cândva. Dar deocamdată vreau să-ţi încredințez o misiune. 

Controlează-te, Aquilla. 

— Vă aștept porunca, stăpâne. 

— Garda Neagră - oamenii tăi, de-acum - n-a reușit până în acest 
moment să-l localizeze și să-l anihileze pe rebelul Elias Veturius. 

Nu. 

— Tu îl cunoști. Ştii cum gândește. Îl vei urmări și îl vei aduce aici în 
lanţuri. Pe urmă îl vei tortura și îl vei executa. Public. 

Îl urmăreşti. Îl torturezi. Îl executi. 

— Stăpâne... Nu pot face asta. Nu pot Sunt Marele Sfrâncioc. Ar trebui să 
înăbuș revolta. 

— Revolta este înăbușită, zice Marcus. Nu-i nevoie de ajutorul tău. 

Ştiam că așa se va întâmpla. Ştiam că mă va trimite după Elias. Ştiam 
pentru că am visat. Dar n-am crezut că va fi atât de curând. 

— Tocmai am devenit comandantul Gărzii Negre, zic eu. Trebuie să-mi 
cunosc oamenii, mai întâi. Îndatoririle. 

— Dar mai întâi de toate trebuie să fii un exemplu pentru ei. Cum să fii un 
exemplu mai bun decât prinzându-l pe cel mai mare trădător din Imperiu? 
Nu-ţi face griji în legătură cu restul Gărzii Negre. Va primi ordine direct de la 
mine cât timp vei fi în misiune. 

— De ce nu se duce Comandantul după el? 

Încerc să-mi ascund disperarea din voce. Cu cât o arăt mai tare, cu atât se 
va folosi mai mult de ea. 

— Pentru că am nevoie de cineva necruţător care să zdrobească revolta, 
zice Marcus. 

— Vrei să spui că ai nevoie de un aliat de partea ta. 

— Nu fi proastă, Aquilla, clatină el dezgustat din cap și începe să se 
plimbe prin cameră. Eu nu am aliați. Am oameni care îmi datorează lucruri, 
oameni care vor lucruri de la mine, oameni care se folosesc de mine și 
oameni pe care îi folosesc. În cazul Comandantului, partea cu vrutul și 
folositul sunt reciproce, așa că o păstrez. Ea a propus să-l urmărești pe Elias, 
ca test al credinţei tale. Am fost de acord cu propunerea. 

Șarpele se oprește brusc. 

— Mi-ai jurat să-mi fii Sfrâncioc, sabia care îmi execută voința. Ai ocazia 
să-ți dovedești loialitatea. Vulturii dau târcoale, Aquilla. Nu face greșeala de 
a crede că sunt prea prost să bag de seamă. Fuga lui Veturius este primul 
meu eşec ca Împărat, iar Aristocraţii deja îl folosesc împotriva mea. Trebuie 
să-l văd mort. 

Se uită în ochii mei și se apleacă, iar încheieturile degetelor i se albesc de 
la forța cu care apucă marginea biroului. 

— Și vreau să fii tu cea care-l omoară. Vreau să vezi cum i se stinge 
lumina din ochi. Vreau să știe că persoana la care ține cel mai mult pe lumea 
asta i-a înfipt sabia în inimă. Vreau să te bântuie stafia lui până la sfârșitul 
zilelor tale. 

În ochii lui Marcus desluşesc mai mult decât ură. Pentru o clipă scurtă și 
trecătoare, citesc vinovăţie. 

Vrea să fiu ca el. Și vrea ca Elias să fie ca Zak. 

Numele geamănului lui Marcus plutește între noi, o fantomă care va 
prinde viață dacă îl rostește cineva. Știm amândoi ce s-a întâmplat pe 
câmpul de luptă al Încercării a Treia. Toată lumea ştie. Zacharias Farrar a 
fost ucis - înjunghiat în inimă de bărbatul care stă acum în faţa mea. 

— Foarte bine, Majestate. 

Vorbesc tare, liniștit. Pregătirea mea își spune cuvântul. Surpriza de pe 
chipul lui Marcus o face să merite. 

— Începi imediat. Voi primi rapoarte zilnice - Comandantul a desemnat 
un membru al Gărzii Negre care să ne țină la curent cu progresele pe care le 
faci. 

Sigur că da. Mă întorc să plec și mi se strânge stomacul când mă întind 
spre clanţă. 

— Încă un lucru, zice Marcus silindu-mă să mă întorc, scrâșnind din dinţi. 
Nici să nu te gândești să-mi spui că nu ești în stare să-l prinzi pe Veturius. E 
destul de șiret ca să le scape ușor vânătorilor de recompense. Dar știm 
amândoi că ţie n-ar fi în stare să-ți scape. 

Marcus își lasă capul pe-o parte, calm, stăpân pe sine și plin de ură. 

— Vânătoare plăcută, Sfrânciocule! 

x kK x 

Picioarele mă poartă departe de Marcus și de ordinul lui oribil, afară din 
biroul lui Quin Veturius. Pe sub armura de ceremonie, sângele dintr-o rană 
îmi îmbibă hainele. Strecor un deget și apăs rana mai întâi ușor, pe urmă 
tare. Simt în tot corpul săgeți de durere care îmi întunecă vederea. 

Trebuie să-i iau urma lui Elias. Să-l prind. Să-l torturez. Să-l ucid. 

Strâng pumnii. De ce și-a încălcat Elias jurământul față de Profeţi și față 
de Imperiu? A văzut cum e viața dincolo de granițele noastre: în Ținuturile 
Sudice, sunt mai multe monarhii decât oameni. În nord-vest, Sălbaticii din 
tundră fac negoț cu copii și femei pe praf de pușcă și băutură. lar în sudul 
Marelui Deșert, Barbarii din Karkaus trăiesc numai pentru jafuri și violuri. 

Imperiul nu este perfect. Dar am reușit să ne împotrivim tradițiilor 
înapoiate ale ținuturilor risipite în jurul nostru vreme de cinci veacuri. Și 
totuși, el s-a întors împotriva propriului popor. 

Împotriva mea. 

Asta nici nu mai contează. Elias reprezintă o amenințare pentru Imperiu. 
O amenințare de care trebuie să mă ocup. 

Daril iubesc. Cum să-l ucid pe bărbatul pe care-l iubesc? 

Fata care am fost, fata care spera, vrăbiuța plină de slăbiciuni - fata aceea 
bate din aripi și clatină din cap în fața întregului talmeș-balmeș. Dar cum 
rămâne cu Profeţii și promisiunile lor? Dacă il omori pe el, prietenul tău, 
camaradul tău de arme, cel care înseamnă totul pentru tine, singurul pe care 
l-ai... 

O amutțesc pe fata asta. Concentrează-te! 

Veturius a plecat deja de șase zile. Dacă era singur și anonim, să-l prind 
era ca și cum aș fi încercat să prind vântul. Dar vestea fugii lui - și a 
recompensei - îl va obliga să fie mult mai atent. Va fi oare de ajuns să 

înștiințez vânătorii de recompense? Mă umflă râsul la un asemenea gând. 
L-am văzut pe Elias jefuind jumătate de tabără a unor mercenari din ăștia 
fără ca vreunul dintre ei să observe. E în stare să-i bată la fund chiar dacă e 
rănit, chiar dacă e hăituit. 

Dar mai e și fata. Mai lentă. Mai lipsită de experienţă. Un element în stare 
să-l distragă. 

Să-l distragă. El, distras. De ea. Neatent din cauză că ea... Din cauză că ei... 

Nici vorbă de așa ceva, Helene. 

Îmi atrag atenţia niște voci răstite şi mă desprind de fragilitatea 
dinăuntrul meu. Comandantul vorbește cu cineva în salon, iar eu mă crispez. 
Abia a plecat împreună cu tata. Oare îndrăznește să ridice vocea la 
patriarhul Casei Aquilla? 

Mă duc cu pași mari să deschid ușa crăpată a salonului. Unul dintre 
avantajele de a fi Sfrâncioc este că am devenit mai mare în grad decât 
oricine în afara Împăratului. Pot să mă iau zdravăn de Comandant şi n-are ce 
să-mi facă, atâta vreme cât Marcus nu-i de față. 

Pe urmă mă opresc. Vocea care-i răspunde Comandantului nu-i a tatei. 

— Ți-am spus că dorinţa ta de a o domina va fi o problemă. 

Vocea mă face să mă înfior. Îmi aduce aminte de ceva: de efriţii din a Doua 
Încercare, de felul în care glasurile lor sunau ca vântul. Dar efriții aceia erau 
o furtună de vară. Vocea de-acum este un vânt strașnic de iarnă. 

— Dacă Bucătăreasa te deranjează, n-ai decât s-o omori tu singur. 

— Puterile mele sunt limitate, Keris. Ea este creația ta. Ocupă-te. Deja ne 
costă. Conducătorul Rezistenței era esenţial pentru noi, iar acum e mort. 

— Poate fi înlocuit. 

Comandantul face o pauză, alegându-și cuvintele cu grijă. 

— Şi iartă-mă, domnul meu, dar cum îmi vorbeşti mie despre obsesii? Tu 
nu mi-ai spus cine era fata-sclavă. De ce te interesează atât de mult? Ce 
înseamnă ea pentru tine? 

Urmează o tăcere lungă, tensionată. Fac un pas înapoi, îngrijorată deja de 
cine-o fi în salon cu Comandantul. 

— Ei, Keris. Să înțeleg că te ţii ocupată în timpul liber? Te interesezi 
despre ea? Cine este... cine i-au fost părinții... 

— Mi-a fost uşor să aflu, când am știut ce caut. 

— Fata nu-i treaba ta. lar întrebările astea mă obosesc. Micile victorii 
te-au făcut îndrăzneață, Comandante. Nu le lăsa să-ți ia minţile. Ai primit 
niște ordine. Urmează-le întocmai. 

Mă ascund exact când iese Comandantul. Calcă apăsat pe hol, iar eu aștept 
să se stingă mai întâi zgomotul pașilor ei, ca apoi să apar de după colț - și să 
mă trezesc nas în nas cu celălalt participant la discuţie. 

— Ai tras cu urechea. 

Îmi simt pielea rece și umedă și strâng în pumn mânerul paloșului. Cel din 
faţa mea pare un bărbat oarecare în veșminte simple, cu mâinile înmănușate 
și gluga trasă să-i acopere fața. Mă uit imediat în altă parte. Un instinct de 
șopârlă îmi strigă să plec de îndată. Descopăr, însă, și mă alarmez, că nu mă 
pot mișca. 

— Eu sunt Marele Sfrâncioc. 

Simt că rangul nu-mi dă nicio putere, dar tot îmi semeţesc umerii. 

— Pot asculta unde vreau. 

Silueta lasă capul pe-o parte și adulmecă, ca și cum ar mirosi aerul din 
jurul meu. 

— Ai primit un dar. 

Vorbește ca și cum ai fi oarecum surprins. Mă înfiorez de cât de sumbru îi 
sună vocea. 

— O putere vindecătoare. Efriţii au trezit-o. Îi simt mirosul. Albastru și 
alb ca iarna, verde ca primăvara timpurie. 

Pe toți dracii! Vreau să uit de puterea ciudată și secătuitoare pe care am 
folosit-o asupra lui Elias și a Laiei. 

— Nu știu despre ce vorbești, zise Masca din mine. 

— Te va distruge, dacă nu ai grijă. 

— Şi tu de unde știi? 

Cine e bărbatul ăsta - dacă o fi bărbat? 

Silueta îmi pune pe umăr mâna înmănușată și cântă o notă înaltă, ca un 
tril de pasăre. Absolut neaşteptat, ţinând cont ce voce gravă are. Îmi ia foc 
tot corpul și strâng din dinţi ca să nu ţip. 

Dar pe urmă focul se stinge, corpul nu mă mai doare, iar bărbatul îmi 
arată o oglindă de pe perete. Vânătăile de pe fața mea n-au dispărut, dar 
arată considerabil mai bine. 

— Uite-așa, știu, zice creatura din fața mea, nebăgând de seamă că am 
rămas cu gura căscată. Ți-ar trebui un profesor. 

— Te oferi voluntar? 

Probabil că-i o nebunie să spun aista, dar creatura scoate un sunet ciudat 
care ar putea fi râs. 

— Nu, zice el, dar mă miroase ca și cum s-ar gândi la asta. Poate... cândva. 

— Ce... Cine ești? 

— Sunt Moartea, fato. Şi mă duc să iau ce-i al meu. 

În clipa aceea am curajul să-l privesc pe bărbat în față. 

Mare greșeală, căci în loc de ochi are stele care ard ca flăcările iadului. 
Când ni se întâlnesc privirile, mă simt de parcă m-ar fulgera singurătatea. 
Singurătate nu-i cel mai potrivit cuvânt. Mă simt sfâșiată de durere. Distrusă. 

Ca și cum toți oamenii și toate lucrurile pe care le iubesc mi-ar fi fost smulse 
şi aruncate în eter. 

Privirea creaturii este un abis contorsionat, iar în timp ce văd roșu în fața 
ochilor și mă împleticesc înapoi spre perete, îmi dau seama că de fapt nu mă 
uit în ochii lui. Mă uit în viitorul meu. 

Îl văd pentru o clipă. Durere. Suferinţă. Groază. Tot ce iubesc, tot ce 
contează pentru mine e scăldat în sânge. 


9. LAIA 


Bârlogul Hoţilor se profilează în văzduh ca un pumn imens. Acoperă 
orizontul, iar umbra lui înnegurează și mai tare penumbra deșertului 
cufundat în ceață. De aici pare abandonat, nimic nu mișcă. Dar soarele a 
apus de mult, nu pot avea încredere în ce văd. Adânc în labirintul de 
crăpături al stâncii, mișună hoţii și scursurile Imperiului. 

Mă uit la Elias și văd că i-a alunecat gluga. Când i-o trag înapoi, nu se 
mişcă, iar eu simt frica în măruntaie. În ultimele trei zile a tot leșinat şi şi-a 
tot revenit, dar ultimele crize au fost deosebit de violente. Perioada de 
pierdere a cunoștinței care le-a urmat durează de mai mult de-o zi - cea mai 
lungă de până acum. Nu știu despre procesul vindecării cât știa bunicu', dar 
până și eu îmi dau seama că e de rău. 

Înainte, Elias măcar mormăia ceva, de parcă s-ar fi luptat cu otrava. Acum 
n-a scos o vorbă de ore în șir. Aș fi bucuroasă dacă ar spune ceva, orice. 
Chiar și despre Helene Aquilla și ochii ei de culoarea oceanelor - un 
comentariu care mi s-a părut incredibil de enervant. 

Îl văd cum se duce pe nesimţite. Nu pot lăsa să se întâmple asta. 

— Laia. 

La auzul vocii lui Elias, aproape cad de pe cal de surpriză. 

— Slavă cerului. 

Mă uit în spate și-i văd pielea fierbinte, cenușie și obosită, ochii spălăciți 
arşi de febră. 

Se uită la Bârlog, apoi la mine. 

— Ştiam eu că vei reuși să ne aduci aici. 

Pentru o clipă e vechiul Elias: cald, plin de viață. Mi se uită peste umăr la 
degete - roase toate după patru zile de ţinut hățurile - și îmi ia din mână 
frâul de piele. 

Timp de câteva secunde jenante, își ţine brațele la distanță de mine, ca și 
cum apropierea lui m-ar putea deranja. Așa că mă las pe spate și mă reazem 


VP -51 


de pieptul lui, simțindu-mă în siguranță cum nu m-am mai simţit de zile în 
șir, de parcă mi-aş fi pus o platoșă. El se destinde și-și sprijină antebraţele pe 
șoldurile mele, iar atingerea lor grea îmi trimite un fior pe spinare. 

— Cred că ești epuizată, murmură el. 

— Sunt bine. Oricât de greu ai fi, să te urc și să te dau jos de pe cala fost 
de zece ori mai uşor decât să am de-a face cu Comandantul. 

Chicotește slab, dar chiar și-așa, ceva din mine se destinde auzindu-l 
râzând. Îndreaptă calul spre nord şi mergem în galop mărunt până când 
poteca dinaintea noastră începe să urce. 

— Suntem aproape, zice el. Mergem spre stâncile din nordul Bârlogului - 
acolo sunt multe locuri unde te poţi ascunde cât mă duc eu după Tellis. 

Mă încrunt la el peste umăr. 

— Elias, ai putea leșina în orice clipă. 

— Sunt în stare să mă lupt cu crizele. N-am nevoie decât de câteva minute 
în piață, zice el. E chiar în mijlocul Bârlogului, sunt de toate acolo. Imposibil 
să nu găsesc un spițer. Se schimonosește la față și braţele îi înțepenesc. 

— Pleacă de-aici, mormăie - şi e clar că nu cu mine vorbește. 

Când îl privesc întrebătoare, se preface că totul e în regulă și începe să se 
intereseze cum au decurs ultimele zile. 

Dar în timp ce urcăm coasta stâncoasă dinspre nord, corpul lui Elias 
tresare parcă tras de un păpușar și cade brusc spre stânga. 

Apuc frâul și mulţumesc cerului că l-am legat, altfel cădea de tot. Mă 
răsucesc în șa și-l apuc stângaci cu brațul, încercând să-l ţin nemișcat, ca să 
nu sperie calul. 

— Nu-i nimic, zic cu glas tremurând. 

Abia pot să-l țin, dar când convulsiile devin mai rele, îmi adun tot calmul 
imperturbabil de vraci al bunicului. 

— Vom lua extractul de Tellis și totul va fi bine. 

Pulsul lui o ia razna de tot. Îi pun palma pe inimă şi simt că stă să 
plesnească. Nu mai poate îndura multe astfel de crize. 

— Laia. 

Abia poate vorbi, are ochi de nebun care se uită în gol. 

— Trebuie să-l iau eu. Nu te duce singură acolo. Prea periculos. Mă 
descurc. Tu vei fi rănită... Eu mereu... rănesc. 

Respiră rar și corpul îi atârnă greu. A leșinat. Cine știe cât va dura de data 
asta? Frica îmi urcă în gât ca fierea, dar n-o las să pună stăpânire pe mine. 

Nu contează că Bârlogul e periculos. Trebuie să ajung în piață. Elias nu va 
supraviețui dacă nu fac rost în vreun fel sau altul de Tellis. Nu cu pulsul ăsta 
neregulat, nu după patru zile de crize. 

— N-ai voie să mori, zic eu și-l scutur. Mă auzi? N-ai voie să mori, altfel 
moare şi Darin. 

Calului îi alunecă copitele pe pietre și se trage înapoi, aproape 
smulgându-mi frâul din mână și aruncându-l pe Elias. Descalec și-i fredonez 
animalului un cântecel, încercând să-mi potolesc nerăbdarea și să-l conving 
să înainteze, în timp ce ceața se transformă într-o ploaie măruntă nenorocită 
care-ţi îngheață măduva în oase. 

Abia îmi văd mâna când o aduc în față. Dar asta îmi dă curaj. Dacă nu văd 
pe unde merg, nici hoţii n-or să vadă cine se apropie. Înaintez totuşi cu mare 
grijă, simțind apăsarea pericolului din toate părțile. De pe poteca îngustă de 
pământ pe care o urmez pot vedea Bârlogul destul de bine ca să-mi dau 
seama că nu-i o singură stâncă, ci două, parcă despicate la mijloc cu toporul. 
O vale se ivește dintre ele și în ea pâlpâie torţe. Probabil că acolo-i piața. 

La est de Bârlog se întinde un tărâm al nimănui, unde colți subțiri de 
stâncă, Țancurile, se ridică dintr-o prăpastie adâncă înălțându-se tot mai sus 
până când stâncile se unesc și formează prima creastă scundă a lanţului 
Munţilor Serrani. 

Cercetez făgașurile și văioagele din jurul meu până descopăr o grotă 
destul de mare cât să pot ascunde calul și pe Elias. 

Termin de priponit animalul de un colț de stâncă și-l dau jos pe Elias din 
spinarea lui. Gâfâi din greu. Ploaia l-a udat până la piele, dar n-am timp acum 
să-l schimb în haine uscate. Îl învelesc bine cu o mantie, apoi scormonesc în 
ranița lui după bani și mă simt ca o hoaţă. 

Îi găsesc, îl strâng scurt de mână pe Elias şi scot o basma pe care mi-o leg 
în jurul feței, cum făcea el ia Serra, trăgând pe nări mirosul de mirodenii și 
ploaie. 

Pe urmă îmi trag gluga pe cap și ies din peșteră, sperând să-l găsesc încă 
viu când mă voi întoarce. 

Dacă mă întorc. 

x kK * 

Piața din centrul Bârlogului geme de Tribali, Războinici, Marinari, chiar și 
de Barbari cu ochi fioroși care dau târcoale granițele Imperiului. Negustori 
din sud intră și ies din mulţime, cu hainele lor colorate și vesele contrastând 
cu armele pe care le poartă prinse cu curele la spate, pe piept și coapse. 

Nu văd nici un singur Cărturar. Nici măcar sclavi. Văd, în schimb, o 
mulțime de oameni purtându-se la fel de prefăcut ca mine; cobor și mă 
strecor prin mulțime, având grijă să las la vedere mânerul pumnalului. 

După câteva secunde petrecute în mijlocul gloatei, cineva mă apucă de 
braţ. Îl lovesc cu cuțitul fără să mă uit, aud un geamăt, apoi mă smulg din 
mâna lui. Îmi trag gluga mai bine şi mă gheboşez, cum făceam la Blackcliff. 

Exact asta-i locul ăsta. Alt Blackclift. Doar că mai urât mirositor și mai plin 
de hoți și tâlhari la drumul mare, pe lângă ucigașii de rigoare. 

Locul duhnește a băutură și a balegă de animale, iar pe lângă asta se simte 
mirosul înțepător de ghas, un halucinogen interzis în Imperiu. Cocioabe 
șubrede se înșiră de-a lungul defileului, multe înghesuite în crăpăturile 
naturale ale stâncii, cu prelate pe post de pereţi și acoperiș. Caprele și 
găinile sunt aproape la fel de multe ca oamenii. 

Cocioabele or fi umile, dar lucrurile dinăuntrul lor nu sunt deloc la fel. Un 
grup de bărbaţi se tocmește la câțiva metri de mine deasupra unei tăvi cu 
rubine și safire de mărimea unui ou. Unele tarabe sunt pline cu 
rânduri-rânduri de bucăți de ghas sfărâmicios și lipicios, în timp ce pe altele 
sunt butoiașe cu praf de pușcă, clădite unul peste altul la întâmplare în mod 
periculos. 

Pe la ureche îmi vâjâie o săgeată și sar la zece pași distanță, până să-mi 
dau seama că nu-mi este destinată mie. Un grup de Barbari înveșmântați în 
blănuri stă lângă un negustor de arme și încearcă arcuri trăgând săgeți 
aiurea, în toate direcțiile. Se iscă o bătaie și încerc să trec mai departe, dar 
mulţimea se adună să caște gura și devine imposibil să te mişti. În ritmul 
ăsta n-o să găsesc niciodată un spițer. 

— ... şaizeci de mii de mărci recompensă, au zis. N-am auzit în viața mea 
de-un scor așa mare... 

— Împăratul nu vrea să pară un idiot. Veturius era prima lui execuţie şi a 
rasolit-o. Cine-o fi fata care-i cu el? De ce-ar călători cu o Cărturăreasă? 

— Poate că se alătură revoluţiei. Cărturarii știu secretul oţelului de Serra, 
așa am auzit. Spiro Teluman însuși i l-a transmis unui flăcău Cărturar. Poate 
că s-a săturat și Veturius de Imperiu, la fel ca Teluman. 

Cerule! Mă pun în mișcare, deși îmi doresc cu disperare să mai stau 
s-ascult. Cum de s-a aflat informaţia despre Teluman și Darin? Și ce 
înseamnă asta pentru fratele meu? 

Că s-ar putea să-i fi rămas mai puțin timp decât crezi. Mișcă-te. 

Tobele au transmis semnalmentele mele și ale lui Elias până foarte 
departe. Mă mișc mai iute acum, cercetând nesfârșitele tarabe după un 
spițer. Cu cât zăbovesc mai mult, cu atât suntem mai în pericol. Recompensa 
pusă pe capetele noastre este suficient de mare încât să fi aflat de ea orice 
suflet de pe-aici. 

În cele din urmă, pe o alee lăturalnică a târgului, văd o cocioabă care are 
cioplit în ușă un mojar cu pistil. Mă îndrept spre ea și trec pe lângă un grup 
de Tribali care beau ceai aburind sub o prelată împreună cu doi Marinari. 

Ca niște monștri veniţi din iad, zice încet unul dintre Tribali, un bărbat cu 
buze subțiri și fața brăzdată de cicatrice. Nu conta cât de mult luptam, se tot 
întorceau. Erau spectre. Spectre însetate de sânge. 

Dau să mă opresc, dar în ultimul moment hotărăsc să încetinesc doar. 
Deci au văzut și alții creaturile supranaturale. Mor de curiozitate și mă aplec 
să-mi leg șireturile chinuindu-mă să aud discuţia. 

— Altă fregată ayaneză s-a scufundat acum o săptămână lângă Insula din 
Miazăzi, zice unul dintre Marinari, apoi ia o gură de ceai și se-nfioară. Am zis 
că i-au făcut felul corsarii, dar singurul supraviețuitor bătea câmpii despre 
efriți de mare. Nu mi-a venit să-l cred, dar acum... 

— lar aici în Bârlog sunt ghuli, zice Tribalul cu fața însemnată. Nu-i văd 
numai eu... 

Nu mă pot abține și mă uit înspre ei, iar Tribalul, parcă atras de privirea 
mea, se uită scurt la mine, apoi în altă parte. Pe urmă mă privește iar. 

Calc fix într-o baltă şi alunec. Îmi cade gluga de pe cap. Za naiba. Mă clatin 
pe picioare, trăgându-mi gluga la loc și uitându-mă între timp peste umăr. 
Tribalul încă mă urmărește din priviri, mijindu-și ochii negri. 

Laia, cară-te de-aici! O şterg iute, cotind pe o alee și pe urmă pe încă una, 
înainte să risc să mă uit în spate. Nu se ţine după mine niciun Tribal. Oftez 
ușurată. 

Ploaia se întețește. Fac un ocol să mă întorc la spițerie. Trag cu ochiul de 
pe aleea mea să văd dacă Tribalul și prietenii lui mai stau la ceai. Par să fi 
plecat. Înainte să apuce să se întoarcă - şi înainte să mă vadă altcineva - mă 
aplec și intru în prăvălie. 

Mă învăluie un miros de ierburi, cu un iz de ceva întunecat și amărui. 
Acoperișul e atât de jos, încât aproape că mă lovesc la cap. Din tavan atârnă 
felinare Tribale tradiţionale, iar strălucirea lor florală complicată 
contrastează teribil cu întunericul pământiu din prăvălie. 

— Epkah kesiah meda karun? 

O copilă Tribală de vreo zece ani îmi spune ceva din spatele tejghelei. 
Deasupra ei atârnă mănunchiuri de ierburi. Sticluțele înșirate pe peretele 
din spate sclipesc. Mă uit la ele, căutând ceva care să-mi pară cunoscut. Fata 
își drege vocea. 

— Epkah Keeya Necheya? 

Din câte mă pricep eu, mi-ar putea spune că put ca un cal. Dar n-am timp 
să dezleg ghicitoarea, deci cobor glasul și sper să mă-nțeleagă. 

— Tellis. 

Fata încuviințează și cotrobăie printr-un sertar sau două, apoi clatină din 
cap, iese de după tejghea și verifică rafturile. Se scărpină-n bărbie, ridică un 

deget făcându-mi semn să aștept și se strecoară pe ușa din spate. Zăresc un 
depozit cu fereastră, înainte ca ușa să se închidă. 

Trece un minut. Încă unul. Haide/ Am plecat de lângă Elias de cel puţin o 
oră și o să-mi mai ia încă una să mă întorc la el. Asta dacă fata are Tellis. Dar 
dacă el are din nou o criză? Dacă strigă sau urlă și atrage atenţia cuiva care 
trece întâmplător pe-acolo? 

Uşa se deschide și fata se întoarce, de data asta cu un borcănel cu un 
lichid chihlimbariu: extract de Tellis. Scoate cu grijă din spatele tejghelei alt 
recipient și mai mic și mă privește, așteptând. 

Ridic amândouă mâinile o dată, de două ori. 

— Douăzeci de grame. 

Ar trebui să-i ajungă o vreme lui Elias. Copila măsoară lichidul cu o 
încetineală dureroasă, aruncându-mi câte o privire tot la câteva secunde. 

În cele din urmă sigilează sticluța cu ceară. Mă întind să o apuc, dar ea o 
trage şi-mi ridică în față patru degete, îi pun în palmă patru arginți. Clatină 
din cap. 

— Zaver! 

Scoate dintr-o pungă o marcă de aur și o flutură prin aer. 

— Patru mărci? răbufnesc eu. Nu vrei să-mi ceri și luna de pe cer? 

Fata împinge bărbia în față. N-am timp să mă tocmesc, așa că scormonesc 
după bani și i-i trântesc pe tejghea, întinzând mâna după Tellis. 

Ea șovăie și ochii îi fug spre ușa de la intrare. 

Trag pumnalul cu o mână, iar cu cealaltă înșfac sticluța. les din cocioabă 
arătându-mi colții. Dar pe aleea întunecoasă nu se mișcă decât o capră care 
rumegă niște gunoi. Animalul behăie la mine și pe urmă se întoarce la 
ospățul lui. 

Și totuși, nu mă simt în largul meu. Fata Tribală s-a purtat ciudat. O iau la 
goană, ținându-mă departe de centrul târgului și luând-o pe cărările 
noroioase de la periferia pieţei. Mă îndrept grăbită spre marginea vestică a 
Bârlogului, atât de preocupată să mă uit înapoi, încât nu văd silueta 
întunecată și zveltă din faţa mea până nu mă izbesc de ea. 

— Scuză-mă, nu te-am văzut, zice o voce catifelată. 

Mă izbește un miros de ghas și frunze de ceai. 

Îmi dau seama că știu vocea asta și mă străbate un fior rece. Tribalul. Cel 
cu cicatrice. Se uită la mine și mijește ochii. 

— Ce caută o fată Cărturăreasă cu ochi aurii în Bârlogul Hoţilor? Fuge de 
ceva, poate? 

Cerule! M-a recunoscut. 

— Dă-te din calea mea. 

Scot cuțitul la el. Râde și îmi pune o mână pe umăr, dezarmându-mă cât ai 
clipi cu cealaltă. 

— Ai să-ţi scoţi un ochi, tigroaică mică, zice el, răsucind în mână pumnalul 
meu. Eu sunt Shikaat din tribul Gula. Iar tu ești... 

— Nu te privește. 

Vreau să mă smucesc, dar mâna lui mă ţine ca o menghină. 

— Vreau doar să stăm de vorbă. Hai să facem o plimbare. 

Mă strânge de umăr și mai tare. 

— Dă-mi drumul! 

Îi trag un șut în gleznă, iar el tresare şi-mi dă drumul. Dar când să țâșnesc 
spre o alee lăturalnică, mă înșfacă de braţ și pe urmă de cealaltă încheietură 
a mâinii, ridicându-mi mâneca cămășii. 

— Cătușe de sclavă. 

Trece cu degetul peste semnele pe care încă le mai am pe piele. 

— Scoase de curând. Interesant. Ţi-ar plăcea să auzi teoria mea? 

Se apleacă mai aproape, cu ochii strălucind, de parcă mi-ar spune o 
glumă. 

— Cred că există foarte puţine fete Cărturărese cu ochi aurii care să 
umble prin sălbăticie, tigroaico. Semnele tale îmi spun că ai avut parte de 
niște bătălii. Miroși a funingine - oare de la focurile din Serra? lar 
medicamentul - ei, asta-i cea mai interesantă parte dintre toate. 

Discuţia noastră a atras priviri curioase - mai mult decât curioase. Un 
Marinar și un Războinic, amândoi cu niște platoșe de piele care-mi indică că 
sunt vânători de recompense, ne urmăresc plini de interes. Unul se apropie, 
dar Tribalul mă trage mai încolo, departe de el. Latră un cuvânt în întuneric. 
Peste o clipă, apar ca din pământ doi oameni - slugile lui, fără îndoială - care 
se duc să ţină piept vânătorilor de recompense. 

— Eşti fata Cărturăreasă pe care o vânează Războinicii. 

Shikaat se uită printre tarabe spre locurile întunecoase de unde ne-ar 
putea pândi pericolul. 

— Cea care călătorește cu Elias Veturius. lar el are o problemă, altfel n-ai 
fi singură acum, atât de disperată să faci rost de Tellis încât să dai pe el de 
douăzeci de ori cât face. 

— De unde naiba știi? 

— Nu-s prea mulți Cărturari pe-aici, zice el. Când apare vreunul, băgăm 
de seamă. 

Fir-ar! Probabil că l-a anunțat fata din spiţerie. 

Zâmbeşte cu toţi dinţii. 

— Acum ai să mă conduci la nefericitul tău prieten, altfel îţi înfig un cuțit 
în măruntaie și te arunc într-o prăpastie, să mori încet. 

În spatele nostru, vânătorii de recompense se ceartă înverşunat cu 
oamenii lui Shikaat. 

— Omul ăsta știe unde-i Elias Veturius! le strig eu vânătorilor. 

Ei pun mâna pe arme, iar din piaţă se ridică și alte capete. 

Tribalul oftează și îmi aruncă o privire aproape îndurerată. În clipa în 
care își întoarce atenţia de la mine către vânătorii de recompense, îl lovesc 
iar în gleznă și mă eliberez. 

Ţâșnesc pe sub prelate, răsturnând un coș de marfă și aproape trântind la 
pământ o bătrână Marinărească. Pentru o clipă, Shikaat mă pierde din ochi. 
În faţa mea se ridică un perete de stâncă, iar la dreapta am un rând de 
corturi. În stânga, o piramidă de coşuri se înalță şubredă la marginea unui 
căruț cu blănuri. 

Înşfac o blană din morman şi plonjez sub căruț, acoperindu-mă și 
trăgându-mi picioarele să nu fie văzute chiar înainte ca Shikaat să dea buzna 
pe alee. Cât verifică zona, nu se aude nimic. Pe urmă răsună pași aproape... 
tot mai aproape... 

Dispari, Laia. Mă fac cât mai mică în întuneric și-mi ating brăţara ca să-mi 
dea putere. Nu mă poți vedea. Nu vezi decât umbre, decât întuneric. 

Shikaat trage un șut în coșuri și le dărâmă, lăsând să pătrundă sub căruț o 
geană de lumină. Îl aud aplecându-se, îi aud răsuflarea în timp ce se uită 
dedesubt. 

Nu exist nu sunt decât un morman de blănuri, nimic important. Nu mă 
vezi. Nu vezi nimic. 

— Jitan! strigă el. Imir! 

Se apropie grăbit paşii a doi bărbați, iar peste o clipă, un felinar alungă 
întunericul de sub căruţ. Shikaat trage blana și mă trezesc uitându-mă la 
chipul lui triumfător. 

Numai că imediat triumful i se transformă în uimire. Se uită la blană, apoi 
din nou spre mine. Ridică felinarul și mă luminează clar. 

Dar nu se uită /a mine. Aproape ca și cum nu m-ar putea vedea. Ca și cum 
aș fi invizibilă. 

Ceea ce-i imposibil. 

În clipa când mă gândesc că-i imposibil, clipeşte şi mă înşfacă. 

— Ai dispărut, şopteşte el. Şi-acum iată-te aici. Îmi faci vrăji? Cum ai 
reușit? 

Mă scutură de-mi clănțăne dinții. 

— Dă-mi drumul! 

Încerc să-l zgârii, dar mă ţine la distanţă cu braţul întins. 

— Dispăruseși! șuieră el. Și pe urmă mi-ai reapărut în fața ochilor. 

— Eşti nebun! 

Îl mușc de mână, iar el mă trage mai aproape, aducându-mi faţa lângă a 
lui și uitându-mi-se în ochi. 

— Ai fumat prea mult ghas! urlu eu. 

— l-a mai zi o dată! spune el. 

— Eşti nebun. Aici am fost tot timpul. 

Clatină din cap, ca și cum și-ar da seama că nu mint, dar tot nu mă crede. 
Când îmi dă drumul, încerc să mă întorc și să fug - dar degeaba. 

— Ajunge, zice el, în timp ce slugile lui îmi leagă mâinile în față. 
Condu-mă la Mască sau vei muri. 

— Vreau și eu o parte, zic, în minte încolțindu-mi o idee. Zece mii de 
mărci. Și mergem singuri - nu vreau să ne urmărească oamenii tăi. 

— Niciun fel de parte, zice el. lar oamenii mei rămân cu mine. 

— Atunci, găseşte-l singur! Înjunghie-mă, aşa cum ai promis, şi du-te. 

Îi susțin privirea, cum făcea bunica atunci când negustorii Tribali îi 
ofereau prea puțin pe gemuri, iar ea ameninţa că pleacă. Inima îmi bubuie ca 
niște copite de cal. 

— Cinci sute de mărci, zice Tribalul. 

Deschid gura să protestez, dar el ridică palma. 

— Şi traversarea în siguranţă a teritoriilor Tribale. E un târg bun, fato. 
Acceptă-l. 

— Şi oamenii tăi? 

— Rămân cu mine. La distanță, adaugă el după ce mă cercetează bine. 

Problema oamenilor lacomi, mi-a spus cândva bunicul, este că-i cred pe 
toți ceilalți la fel de lacomi ca ei. Shikaat nu face excepţie. 

— Dă-mi cuvântul tău de Tribal că nu mă păcălești, zic. 

Până și eu știu ce valoare are o astfel de făgăduială. 

— Altminteri nu te cred. 

— Ai cuvântul meu. 

Mă împinge înainte, iar eu mă împiedic și abia reușesc să nu cad. Boule! 
îmi mușc buza și mă abţin să i-o strig. 

Las' să creadă că m-a speriat. Las' să creadă că a câștigat. O să-și dea 
seama curând unde a greșit: a jurat să joace corect. 

Dar eu nu. 


10. ELIAS 


In clipa în care îmi recapăt cunoștința, îmi dau seama că nu-i bine să 
deschid ochii. 

Am mâinile și picioarele legate cu sfoară și zac pe-o parte. Simt un gust 
ciudat în gură, de fier și ierburi. Mă doare tot corpul, dar mintea mi-e lucidă 
cum n-a mai fost de multe zile. Ploaia răpăie pe stânci la numai câțiva pași 
distanță. Sunt într-o grotă. 

Dar ceva în aer nu e bine. Aud respiraţii precipitate și nervoase și simt 
mirosul de haine din lână și piele prelucrată pe care îl împrăștie negustorii 
Tribali. 

— Nu-l poți omori! 

În faţa mea stă Laia; genunchiul ei îmi apasă fruntea. Vocea îi răsună atât 
de aproape, încât îi simt răsuflarea pe obraz. 

— Războinicii îl vor viu. Ca să i-l ducă Împăratului. 

Cineva îngenuncheat în dreptul creștetului meu înjură în sadheză. Simt pe 
gât apăsarea unei lame reci de oţel. 

— Jitan, mesajul! Se dă recompensa numai dacă-i viu? 

— Să mă ia dracii dacă ţin minte! 

Vocea asta vine din dreptul picioarelor mele. 

— Dacă aveţi de gând să-l omorâţi, măcar așteptați câteva zile. 

Laia vorbește pe un ton rece și practic, dar sub această intonaţie îi simt 
vocea încordată ca o strună de lăută. 

— Pe vremea asta, cadavrul s-ar descompune iute. Vă ia cel puţin cinci 
zile să-l duceți la Serra. Dacă Războinicii nu-l pot identifica, nu vede nimeni 
niciun ban. 

— Fă-i felul, Shikaat! zice Tribalul de lângă genunchii mei. Dacă se 
trezește, suntem morți. 

— Nu se trezește, zice bărbatul căruia ceilalți îi spun Shikaat. Uitaţi-vă la 
el, e deja c-o mână și-un picior în groapă. 

Laia slăbește ușor apăsarea corpului pe capul meu. Simt sticlă între buze. 
Din ea picură un lichid cu gust de fier și ierburi. Extract de Tellis. Peste o 
secundă, sticla dispare, pitită unde-o fi ascunzând-o Laia. 

— Shikaat, ascultă... începe ea, dar tâlharul o repede. 

— Ea două oară când te apleci așa înainte, fato. Ce pui la cale? 

A venit momentul, Veturius. 

— Nimic, zice Laia. Vreau să pun mâna pe recompensă la fel de mult ca 
tine. 

Unu: Mai întâi îmi imaginez atacul - unde lovesc, cum o să mă mișc. 

— De ce te-apleci în față? mugește Shikaat. Și nu care cumva să mă minți! 

Doi: Flexez mușchii de la brațul stâng ca să mă pregătesc, pentru că braţul 
drept e blocat sub mine. Inspir încet ca să-mi oxigenez fiecare părticică din 
Corp. 

— Unde-i extractul de Tellis? şuieră Shikaat, amintindu-și brusc. Dă-mi-l! 

Trei: înainte să-i poată răspunde Laia Tribalului, îmi înfig bine piciorul 
drept în pământ ca să mă pot împinge în el și mă întorc pe-o parte, departe 
de tăișul lui Shikaat, apoi îl apuc cu picioarele pe Tribal de glezne și mă 
rostogolesc să mă ridic, în timp ce el cade. Mă reped apoi spre Tribalul care 
îmi stătuse la genunchi și îl lovesc cu capul înainte să poată ridica pumnalul. 
ÎI scapă din mână, iar eu mă răsucesc și-l prind, recunoscător că-l poartă 
bine ascuţit. Îmi tai din două mișcări sfoara de la mâini şi din încă două pe 
cea de la glezne. Primul Tribal pe care l-am lovit se ridică împleticindu-se și 
dă fuga afară din grotă, pesemne ca să aducă întăriri. 

— Stai pe loc! 

Mă reped în viteză spre ultimul Tribal - Shikaat - care o ţine pe Laia la 
piept. Îi răsuceşte braţele cu o mână, iar cu cealaltă îi pune pumnalul la gât, 
cu ochi de criminal. 

— Aruncă pumnalul și ridică mâinile! Altfel o ucid! 

— Dă-i drumul, răspund eu într-o sadheză perfectă. 

Strânge din fălci, dar nu se clinteşte. Nu-i un bărbat ușor de surprins. Îmi 
cântăresc vorbele cu grijă. 

— În clipa în care o omori, eu te omor pe tine. Tu vei fi mort, iar eu voi fi 
liber. 

— Pune-mă la încercare! 

Apasă tăișul pe gâtul Laiei și câteva picături de sânge încep să curgă. Ea se 
uită în toate părțile încercând să găsească ceva, orice, cu care să-l lovească. 

— Am o sută de oameni în jurul peșterii... 

— Dacă aveai o sută de oameni afară, zic eu, atent în continuare la 
Shikaat, i-ai fi chemat de... 

Îmi iau avânt în mijlocul cuvântului, una dintre şmecheriile preferate ale 
bunicului. Într-o bătaie, prostii sunt atenţi la vorbe, mi-a spus el cândva. Jar 
luptătorii Ştiu să profite. Îi răsucesc Tribalului mâna dreaptă, o eliberez pe 
Laia și o împing deoparte cu propriul meu corp. 

Care mă trădează exact în aceeași clipă. 

Adrenalina declanșată de atac se scurge din mine ca apa din sită și mi se 
împleticesc picioarele, văd dublu. Laia apucă ceva de pe jos și se întoarce 
spre Tribal, care rânjește răutăcios. 

— Eroul tău încă-i plin de otravă, fato, șuieră el. Nu te mai poate ajuta. 

Sare spre ea, lovind cu pumnalul și sperând s-o nimerească. Laia îi aruncă 
țărână în ochi, iar el urlă și întoarce capul. Dar nu-și mai poate opri avântul 
din corp. Laia scoate pumnalul și tâlharul se înfige în el cu un zgomot greţos. 

Laia icnește, dă drumul pumnalului și se trage înapoi. Shikaat se întinde, o 
apucă de păr, iar ea deschide gura într-un țipăt mut, cu ochii fixați pe lama 

înfiptă în pieptul tâlharului. Îmi vede fața, iar pe chipul ei se citeşte groază, 
în timp ce, cu ultimele lui puteri, Shikaat încearcă s-o omoare. 

Corpul meu își recapătă în sfârşit forța. Îl împing pe tâlhar departe de ea. 
Îi dă drumul şi se uită curios la mâna lui devenită brusc fără vlagă, ca şi cum 
nu i-ar aparţine. Pe urmă cade mort la pământ. 

— Laia? 

O strig, dar ea se uită la cadavru de parcă ar fi în transă. Primul om pe 
care l-a ucis. Mi se întoarce stomacul pe dos când îmi amintesc de primul 
meu mort - un băiat Barbar, îmi amintesc fața lui vopsită în albastru, rana 
adâncă din burtă. Știu mult prea bine ce simte Laia în clipa asta. Dezgust. 
Groază. Spaimă. 

Îmi revine energia. Mă doare tot corpul, pieptul, braţele, picioarele, dar 
nu am convulsii. Nu am halucinaţii. O strig din nou pe Laia și de data asta 
ridică privirea. 

— N-am vrut să fac asta, zice ea. El... Ela venit spre mine. lar pumnalul... 

— Ştiu, zic eu cu blândețţe. 

N-o să vrea să vorbească despre asta. Mintea ei se gândește acum doar la 
supraviețuire și n-o lasă să se abată. 

— Spune-mi ce s-a întâmplat în Bârlog, încerc eu să-i distrag atenţia. 
Spune-mi cum ai făcut rost de Tellis. 

Îmi spune povestea pe scurt, ajutându-mă între timp să-l leg pe Tribalul 
inconștient. O ascult pe jumătate neîncrezător și pe jumătate mândru pentru 
cât sânge rece are. 

Aud de afară țipătul unui huhurez, o pasăre care nu iese pe o vreme ca 
asta. Mă duc lângă intrare. Pe stâncile din apropiere nu se vede nicio 
mișcare, dar vântul aduce miros de sudoare și de cal. S-ar părea că Shikaat 
n-a mințit când a spus că are o sută de oameni care așteaptă în apropierea 
peşterii. 

Către sud, în spatele nostru, este stâncă compactă. Spre vest e Serra. 
Intrarea în grotă dă spre nord și se deschide într-o potecă îngustă care duce 
spre deșert și spre trecătorile pe unde am putea traversa în siguranță Munţii 
Serrani. Spre est, poteca se prăbușește înspre Țancuri, un kilometru de 
stânci ascuţite care înseamnă moarte curată și pe vreme bună, darămite pe o 
ploaie sâcâitoare ca asta. Flancul estic al Munţilor Serrani începe dincolo de 
Țancuri. Acolo nu sunt poteci și nici trecători, doar muntele sălbatic care în 
cele din urmă coboară abrupt în Deșertul Tribal. 

Pe toți dracii. 

— Elias, se agită Laia de lângă mine. Ar trebui să plecăm de-aici. Înainte 
să se trezească Tribalul. 

— Avem o problemă. 

Îi arăt întunericul cu bărbia. 

— Suntem înconjurați. 

Cinci minute mai târziu, am legat-o pe Laia de mine cu o frânghie și l-am 
mutat pe lacheul lui Shikaat, tot fedeleș, la intrarea în grotă. Prind bine 
cadavrul lui Shikaat de cal și îi scot gluga, să-l poată recunoaște oamenii lui. 
Laia se ferește să-l privească. 

— Pa, căluțule, zice ea, mângâind armăsarul între urechi. Îţi mulțumesc că 
m-ai adus până aici. Îmi pare rău să ne despărțim. 

— Îi fur alt cal, zic eu sec. Eşti gata? 

Dă din cap că da, iar eu mă duc în spatele peșterii și pregătesc iască și fitil. 
Aprind o flacără pe care o hrănesc cu puţinele crengi și lemne pe care 
reușesc să le găsesc, cele mai multe ude. Un fum alb și gros umple iute 
peștera. 

— Acum, Laia! 

Laia lovește calul peste crupă cât poate ea de tare, expediindu-l împreună 
cu Shikaat afară din grotă, spre Tribalii care așteaptă către nord. Oamenii 
ascunși după bolovanii solitari din vest ies la iveală și urlă la vederea 
fumului, a șefului lor mort. 

Asta înseamnă că nu sunt atenţi la Laia și la mine. Ne strecurăm din 
peșteră cu glugile trase peste față, ascunși de fum, de ploaie și de întuneric. 
O urc pe Laia la mine în spate, verific frânghia pe care am legat-o de un colț 
ascuns de stâncă, deloc bătător la ochi, și pe urmă îmi dau drumul pe 
peretele abrupt spre Țancuri, coborând palmă cu palmă până ajung la o 
stâncă lucioasă de ploaie aflată trei metri mai jos. Laia îmi sare din spate cu 
un scârțâit ușor pe care sper ca Tribalii să nu-l fi auzit. Trag de frânghie ca 
s-o eliberez. 

Deasupra noastră, Tribalii tușesc în timp ce intră în peștera plină de fum. 
Îi aud înjurând în timp ce-și eliberează prietenul. 

Urmează-mă, îi spun Laiei doar din buze. Ne mișcăm încet, iar zgomotul 
înaintării noastre este acoperit de tropăitul cizmelor și de strigătele 
Tribalilor. Stâncile "Țancurilor sunt ascuţite și alunecoase, marginile tăioase 
ne intră în tălpi și ne agaţă hainele. 

Mintea mi se întoarce în urmă cu șase ani, când Helene și cu mine ne-am 
ridicat tabăra lângă Bârlog vreme de-un sezon. 

Toţi cinciarii veneau să-i spioneze pe Hoţi timp de câteva luni. Hoţilor nu 
le plăcea deloc treaba asta. Dacă te prindeau, te aștepta o moarte lungă și 
lentă, fix unul dintre motivele principale pentru care-și trimitea 
Comandantul elevii aici. 

Helene și cu mine am venit încoace împreună - bastardul și fata, doi 
proscriși. Comandantul jubilase, pesemne, la o asemenea însoţire, care, 

credea ea, urma să ducă la uciderea unuia dintre noi. Dar prietenia ne-a 
făcut pe mine și pe Hel mai puternici, nu mai slabi. 

Săream pe Țancuri ca să ne jucăm, ușori ca niște gazele, provocându-ne 
unul pe celălalt să facem salturi tot mai nebunești. Helene sărea cot la cot cu 
atâta ușurință, încât n-ai fi ghicit niciodată că-i era frică de înălțime. Drace, 
proști mai eram! Atât de siguri că nu vom cădea! Atât de siguri că moartea 
nu ne putea atinge! 

Acum știu mai bine. 

Ai murit. Doar că nu știi încă. 

Ploaia se mai potolește, în timp ce traversăm terenul stâncos. Laia 
rămâne tăcută, cu buzele lipite. E tulburată, o simt. Se gândește la Shikaat, 
fără-ndoială. Ţine totuși pasul cu mine, șovăind doar o dată, la o crăpătură 
lată de un metru și jumătate sub care se cască o prăpastie adâncă de vreo 
șaizeci de metri. 

Sar eu primul și ajung ușor pe partea cealaltă. Când mă uit înapoi, văd că 
Laia s-a albit la față. 

— Te prind eu, îi spun. 

Se uită lung la mine cu ochii ei aurii în care se luptă spaima și hotărârea. 
Sare fără să mă prevină, iar forța trupului ei mă aruncă în spate. Mi se umplu 
brațele de ea - talie, șolduri, un nor de păr mirosind a zahăr. Întredeschide 
buzele ca și cum ar vrea să spună ceva. Nu că i-aș putea da vreun răspuns 
inteligent. Nu cu atâtea părți din corpul ei lipite atât de mult de mine. 

O îndepărtez. Se clatină și îi citesc pe chip suferință. Nici măcar nu știu de 
ce am făcut asta, în afară de faptul că mi s-a părut cumva greșit să fim atât de 
aproape. Nedrept. 

— Aproape am ajuns, zic eu ca să-i distrag atenția. Rămâi lângă mine. 

Pe măsură ce ne apropiem de munți și ne îndepărtăm de Bârlog, ploaia se 
rărește, fiind înlocuită de o ceaţă deasă. 

Terenul stâncos se uniformizează și se netezește în terase inegale, lespezi 
de stâncă presărate cu copaci și tufăriș. O opresc pe Laia și ascult dacă 
suntem urmăriţi. Nimic. Ceaţa acoperă Țancurile groasă ca o pătură, se 
strecoară printre copacii din jur și-i face să arate atât de sinistru, încât Laia 
se trage mai aproape de mine. 

— Elias, șoptește ea. De aici o luăm spre nord? Sau ne întoarcem înapoi la 
dealuri? 

— Nu avem echipamentul potrivit ca să ne cățărăm pe munții dinspre 
nord, zic eu. lar oamenii lui Shikaat au împânzit deja dealurile. Ne vor căuta. 

Laia se albește la față. 

— Atunci, cum ajungem la Kauf? Dacă e să luăm un vapor din sud, 
întârzierea... 

— Mergem spre răsărit, zic eu. Spre teritoriile Tribale. 

Înainte să protesteze, mă las în genunchi şi desenez în țărână o hartă 
aproximativă a munților și împrejurimilor. 

— Facem cam două săptămâni până pe teritoriile Tribalilor. Poate puțin 
mai mult, dacă ne abate ceva. Peste trei săptămâni începe la Nur Adunarea 
de Toamnă. Vor fi acolo toate triburile, să cumpere, să vândă, să facă 
schimburi, să aranjeze căsătorii, să prăznuiască nașteri. Când se termină 
totul, vor pleca din oraș peste două sute de caravane. Şi fiecare caravană e 
alcătuită din sute de oameni. 

Laia înțelege și i se luminează ochii. 

— Plecăm cu ei. 

Încuviinţez din cap. 

— Mii de cai, de căruțe și de Tribali care pornesc la drum în același timp. 
În caz că ne urmăreşte cineva până la Nur, acolo ne va pierde urma. Unele 
dintre caravane se vor îndrepta către nord. Vom găsi una dispusă să ne ofere 
adăpost. Ne ascundem printre ei și ajungem la Kauf înaintea ninsorilor de 
iarnă. Un negustor Tribal și sora lui. 

— Soră? își încrucișează ea braţele la piept. Nu semănăm deloc. 

— Soţie, dacă preferi așa. 

Nu mă pot abține, ridic dintr-o sprânceană. Roșește în obraji, apoi roșeaţa 
coboară și pe gât. Mă întreb dacă s-o duce și mai jos. Elías, încetează! 

— Și cum convingem un trib să nu ne toarne pentru recompensă? 

Pipăi bănuţul de lemn din buzunar, semn că o Tribală deşteaptă pe nume 
Afya Ara-Nur îmi datorează o favoare. 

— Lasă asta în seama mea. 

Laia se gândește la ce am spus și în cele din urmă dă din cap că e de acord. 
Mă ridic în picioare și ascult, cercetând pământul din jurul nostru. E prea 
întuneric să mergem mai departe, trebuie să ne ridicăm tabăra ca să 
înnoptăm. Mai urcăm niște terase și înaintăm în pădure până găsesc locul 
potrivit: un luminiș de sub o stâncă ieșită în afară, mărginită de pini bătrâni, 
cu trunchiurile acoperite de muşchi. În timp ce curăţ de pietre și crengi 
pământul uscat de sub stâncă, simt pe umăr mâna Laiei. 

— Trebuie să-ți spun ceva, zice. 

Când o privesc, simt pentru o clipă că mi se taie respiraţia. 

— Când am plecat spre Bârlog, continuă ea, m-am temut că otrava ar 
putea să... 

Clatină din cap și pe urmă adaugă repede: 

— Mă bucur că ești bine. Și știu cât de mult riști ca să mă ajuţi. 
Mulţumesc. 

— Laia... 


VP -65 


M-ai ținut în viață. Ai reușit şi tu să rămâi în viaţă. Esti la fel de curajoasă 
ca mama ta. Nu permite nimănui, niciodată, să-ți spună altceva. 

Mi-aș putea continua cuvintele trăgând-o spre mine, mângâindu-i cu un 
deget linia aurie a claviculei, apoi gâtul lung. Adunându-i părul strâns și 
trăgând-o spre mine încet, foarte, foarte încet... 

Durerea îmi săgetează braţul. Un avertisment. Îi distrugi pe toţi cei care 
se apropie de tine. 

l-aș putea ascunde Laiei adevărul. Să termin misiunea cât mai am încă 
timp și să dispar. Dar Rezistența a avut secrete față de ea. Fratele ei i-a 
ascuns munca lui cu Spiro. Identitatea părinţilor i-a fost ascunsă. 

Viaţa ei a fost un șir lung de secrete. Merită să știe adevărul. 

— Mai bine stai jos, zic eu și mă îndepărtez. Am și eu ceva să-ți spun. 

Mă ascultă în tăcere, iar eu îi mărturisesc ce mi-a făcut Comandantul, îi 
povestesc despre Anticameră și despre Păzitoarea Sufletelor. 

Când termin, Laiei îi tremură mâinile și abia i se aude vocea. 

— Tu... o să mori? Nu. Nu’ 

Îşi trece mâna peste față şi respiră adânc. 

— Trebuie să se poată face ceva, să existe un leac, o cale... 

— Nu există, îi răspund eu la obiect. Sunt sigur. Dar mai am câteva luni. 
Nu mai puțin de șase, sper. 

— N-am urât niciodată pe nimeni ca pe Comandant! Niciodată, își mușcă 
ea buzele. Ai spus că ne-a lăsat să plecăm. De-asta? Voia să mori încet? 

— Cred că a vrut să fie sigură c-o să mor, zic eu. Deocamdată, însă, îi sunt 
mai folositor viu decât mort. Habar n-am de ce. 

— Elias... 

Laia se acoperă bine cu mantia. După ce ezit o clipă, mă trag mai aproape 
de ea și ne rezemăm unul de altul ca să ne încălzim. 

— Nu-ţi pot cere să-ți petreci ultimele luni de viaţă într-o cursă nebună 
spre închisoarea Kauf. Ar trebui să-ţi cauţi familia Tribală... 

Faci oamenii să sufere, a spus Păzitoarea Sufletelor. Atât de mulți oameni: 
bărbaţii omorâţi cu mâna mea în Încercarea a Treia; Helene, lăsată pradă lui 
Marcus; bunicul, nevoit să fugă de-acasă și să plece în exil; până și Laia, silită 
să înfrunte butucul călăului în Încercarea a Patra. 

— Nu-i pot ajuta pe oamenii pe care i-am făcut să sufere, zic. Nu pot 
schimba ce le-am făcut. 

Mă aplec spre ea. Vreau să înțeleagă cât de tare cred fiecare cuvânt pe 
care-l rostesc. 

— Fratele tău este singurul Cărturar de pe acest continent în stare să facă 
oțel de Serra. Nu știu dacă Spiro Teluman se va întâlni cu Darin în Ținuturile 
Libere. Nu știu nici măcar dacă Teluman mai trăiește. Dar știu că dacă îl voi 


VP - 66 


scoate pe Darin din închisoare, dacă îi voi salva viaţa și le voi da inamicilor 
Imperiului o șansă de-a lupta pentru libertate, atunci poate o parte din răul 
pe care l-am făcut pe lumea asta va fi răscumpărat. Viaţa lui și toate vieţile 
pe care le poate salva el în schimbul tuturor vieților luate de mine. 

— Şi dacă a murit, Elias? 

— Spuneai că i-ai auzit pe unii din Bârlog vorbind despre el? Despre 
legătura lui cu Teluman? 

Îmi povesteşte iarăși ce discutau bărbaţii din piață, iar eu cad pe gânduri. 

— Războinicii trebuie să fie siguri că Darin n-a împărtășit și altora 
cunoștințele lui de fierar, iar dacă a făcut-o, că informaţia nu se va răspândi. 
Îl vor ţine în viaţă ca să-l ia la întrebări. 

Nu știu însă dacă Darin va supraviețui interogatoriilor. Mai ales când mă 
gândesc la Gardianul-șef de la Kauf și la felul în care obișnuiește să obţină 
răspunsuri de la prizonieri. 

Laia se întoarce către mine. 

— Cât ești de sigur? 

— Dacă eu nu aș fi sigur, dar tu ai ști că există o șansă - una cât de mică - 
să mai trăiască, ai încerca să-l salvezi? 

Îi citesc răspunsul în ochi. 

— Nu contează dacă sunt sigur, Laia. Atâta vreme cât tu vrei să-l salvezi, 
eu te voi ajuta. Am făcut un legământ. N-am de gând să-l încalc. 

Îi iau mâinile într-ale mele. Sunt reci. Sunt puternice. Le-aş ţine așa și 
le-aș săruta fiecare bătătură din palme, aș mușca-o încetișor de interiorul 
încheieturii, făcând-o să i se taie răsuflarea. Aș trage-o mai aproape ca să văd 
dacă-și dorește și ea să se abandoneze focului care arde între noi. 

Dar la ce bun? Ca să mă jelească după ce mor? Ar fi greșit. Egoist. 

Mă îndepărtez ușor de ea privind-o neîncetat, să știe că nu-mi doresc 
deloc să fac asta. Îi citesc în ochi suferinţă. 

Nedumerire. 

Acceptare. 

Mă bucur că înțelege. Nu mă pot apropia mai mult de ea, nu în felul ăsta. 
N-o pot lăsa să se apropie mai mult de mine. Nu i-ar aduce decât supărare și 
durere. 

Din care a avut din plin. 


11. HELENE 


— Las-o în pace, Zburătorule. 

Simt sub braț o mână fermă care mă ridică și mă trage de lângă zid. Cain? 

Șuvițe albe de păr se strecoară ca șerpii de sub gluga Profetului. 
Trăsăturile emaciate îi sunt umbrite de veșmintele negre; cu ochii roșii ca 
sângele, privește grav creatura. L-a numit Zburător, ca în poveștile pe care le 
spunea pe vremuri Mamie Rila. 

Zburătorul sâsâie încetișor, iar Cain mijește ochii. 

— Las-o, am spus, zice Profetul trecând în fața mea. Ea nu pășește în 
întuneric. 

— Nu? 

Zburătorul chicotește și pe urmă își învolburează mantia și dispare, 
lăsând în urmă miros de foc. Cain se întoarce spre mine. 

— Bine ne-am întâlnit, Sfrânciocule! 

— Bine ne-am întâlnit? Bine ne-am întâlnit? 

— Vino. Nu vrem să ne audă Comandantul sau lacheii săi. 

Ce-am văzut în ochii Zburătorului încă mă face să tremur din tot corpul. 
În timp ce părăsesc împreună cu Cain Vila Veturia, reuşesc să-mi vin în fire. 
În secunda când ieşim pe poartă, mă răsucesc spre Profet. Doar faptul c-am 
trăit o viaţă întreagă venerându-l mă oprește să mă agăț disperată de roba 
lui. 

— Ai promis. 

Profetul îmi cunoaște fiecare gând, așa că nu-mi ascund vocea spartă și 
lacrimile din ochi. Într-un fel, e o ușurare să n-o fac. 

— Ai jurat că el va fi bine, dacă îmi țin făgăduiala. 

— Nu, Sfrânciocule. 

Cain mă conduce departe de vilă, pe o stradă largă cu case Aristocrate. Ne 
apropiem de una care probabil arăta minunat pe vremuri, dar acum nu-i 
decât o ruină arsă - distrusă acum câteva zile în timpul celei mai rele dintre 
revoltele Cărturarilor. Cain pășește peste molozul fumegând. 

— Am promis că dacă îţi ţii făgăduiala, Elias va supravieţui Încercărilor. Și 
a supravieţuit. 

— Ce rost avea să supraviețuiască, din moment ce oricum urmează să 
moară peste câteva săptămâni de mâna mea? Cain, nu pot refuza ordinul lui 
Marcus. Am jurat credinţă. Tu m-ai; făcutsă jur credinţă. 

— Ştii cine a trăit în casa asta, Helene Aquilla? 

Schimbă subiectul, evident. Nici nu mă mir că pe Elias îl iritau atât de 
mult Profeţii. Mă silesc să mă uit în jur. Casa nu-mi spune nimic. 

— Masca Laurent Marianus. Soţia lui, Inah. 

Cain împinge cu piciorul o grindă arsă și culege de jos un cal de lemn 
cioplit grosolan. 

— Copiii lor, Lucia, Amara și Darien. Şase sclavi Cărturari. Pe unul îl 
chema Siyyad. Îl iubea pe Darien ca pe un fiu. 

Cain întoarce calul în picioare și-l pune ușurel la loc. 

— Siyyad i-a cioplit băiatului acest cal acum două luni, când Darien a 
împlinit patru ani. 

Simt o strângere de inimă. Ce s-a întâmplat cu el? 

— Cărturarii au atacat casa cu făclii și păcură, iar cinci dintre sclavi au 
încercat să fugă. Siyyad a alergat la Darien. L-a găsit cu căluţul în brațe, 
ascuns sub pat de frică. L-a scos afară, dar focul s-a mișcat mult mai iute. Au 
murit repede. Toţi. Chiar și sclavii care încercaseră să fugă. 

— De ce-mi spui toate astea? 

— Pentru că Imperiul este plin de astfel de case. Cu astfel de vieți. Crezi 
cumva că viața lui Darien sau a lui Siyyad contează mai puţin decât viaţa lui 
Elias? Nu-i adevărat. 

— Ştiu, Cain. 

Mă simt mâhnită că a fost nevoit să-mi amintească valoarea oamenilor 
din neamul meu. 

— Dar ce rost a mai avut tot ce am făcut în Prima Încercare, dacă Elias tot 
va muri? 

Cain se întoarce spre mine cu toată forța prezenţei lui. Mă fac mică și mă 
trag înapoi. 

— Îl vei urmări pe Elias. Îl vei găsi. Şi ce vei învăţa din acea aventură - 
despre tine însăţi, despre pământul tău, despre dușmani -, acea cunoaștere 
va fi esențială pentru supraviețuirea Imperiului. Și pentru destinul tău. 

Simt că-mi vine să-i vomit la picioare. Am avut încredere în tine. Te-am 
crezut. Am făcut ce-ai vrut tu. lar acum, spre nenorocirea mea, propriile-mi 
spaime vor prinde viaţă. Să-l vânez pe Elias și să-l omor nici măcar nu-i 
partea cea mai rea a coșmarurilor mele. Ceea ce simt în timp ce-o fac e și mai 
rău. Emoţiile care mă străbat, ele dau visurilor atâta forță: satisfacția 
încercată în timp ce-mi torturez prietenul, plăcerea provocată de râsul lui 
Marcus, care stă lângă mine și mă privește aprobator. 

— Nu te lăsa cuprinsă de disperare, zice Cain cu voce mai blândă. Fii 
credincioasă inimii tale și Imperiul va fi servit cum se cuvine. 

— Imperiul. Mereu Imperiul. Dar cu Elias cum rămâne? Cu mine cum 
rămâne? 

— Soarta lui Elias este în propriile lui mâini. Haide, Sfrânciocule, zice Cain 
și ridică mâna spre capul meu ca și cum m-ar binecuvânta. Asta înseamnă să 
ai credință, să crezi în ceva mai mare decât tine însuți. 

Scap un oftat și-mi şterg lacrimile de pe față. Asta înseamnă să crezi. AŞ 
vrea să nu fie atât de greu. 

ÎL văd cum se îndepărtează și se afundă în ruinele casei, făcându-se 
nevăzut în cele din urmă după o coloană scorojită. Nu mă obosesc să mă duc 
după el. Știu c-a dispărut deja. 

x k * 

Cazarma Gărzilor Negre se află în cartierul Comercianților. Este o clădire 
lungă de piatră, fără alte însemne decât un sfrâncioc din argint cu aripile 
deschise încrustat în ușă. 

În clipa în care intru, cele șase Măşti dinăuntru se opresc din tot ce fac și 
mă salută. 

— Tu, arăt eu spre Masca cea mai apropiată. Du-te și caută-i pe 
locotenentul Faris Candelan și pe locotenentul Dex Atrius. Îi aduci încoace, le 
distribui camere și le dai arme. 

Înainte să fi apucat garda să priceapă, trec la următoarea. 

— Tu. Adu-mi toate rapoartele din noaptea evadării lui Veturius. Fiecare 
atac, fiecare explozie, fiecare soldat mort, fiecare prăvălie jefuită, fiecare 
declarație a vreunui martor ocular - absolut tot. Unde este biroul 
Sfrânciocului? 

— Pe aici, Mare Sfrâncioc, îmi arată soldatul o ușă neagră din capătul 
încăperii. Locotenentul Avitas Harper așteaptă înăuntru. A sosit chiar 
mai-nainte. 

Avitas Harper. Locotenentul Harper. Simt un fior rece pe piele. Cel care 
m-a torturat. Sigur că da. Și el e membru al Gărzii Negre. 

— Ce naiba vrea? 

Soldatul pare surprins o clipă. 

— Ordine, cred. Împăratul l-a trimis să participe la operațiunile pe care le 
conduceţi. 

Comandantul l-a trimis, adică. Harper este spionul ei. 

Harper mă așteaptă în biroul comandantului Gărzii. Mă salută fără nicio 
expresie, ca și cum n-ar fi petrecut cinci zile torturându-mă în temniţă. 

— Harper, zic eu și mă așez în faţa lui, cu biroul între noi. Raportează! 

O clipă, Harper nu spune nimic. Oftez arătându-mi explicit iritarea. 

— Ai fost informat în privința asta, da? Spune-mi ce știm despre unde se 
află trădătorul Veturius, /Jocotenente. 

Îi rostesc gradul cu tot disprețul de care sunt capabilă. 

— Sau ești la fel de ineficient ca urmăritor cum ești ca anchetator? 

Harper nu reacționează la împunsătură. 

— Avem o pistă: o Mască moartă chiar lângă oraș. 

Se oprește. 

— Mare Sfrâncioc, ai hotărât cine va participa la misiune? 

— Tu şi încă doi, zic eu. Locotenentul Dex Atrius și locotenentul Faris 
Candelan. Se vor alătura astăzi Gărzii Negre. Vom chema întăriri pe măsură 
ce vom avea nevoie de ele. 

Nu recunosc aceste nume. De obicei, Mare Sfrâncioc, recruţii sunt aleși 
de... 

— Harper! 

Mă aplec spre el. Nu mă va mai controla. Niciodată. 

— Ştiu că eşti spionul Comandantului. Mi-a spus Împăratul. Nu mă pot 
descotorosi de tine. Dar asta nu înseamnă că trebuie să te ascult. În calitate 
de comandant al tău, îți ordon să-ți ţii gura când vine vorba de Faris și Dex. 
Acum vreau s-aud ce se știe despre evadarea lui Veturius. 

Aștept o ripostă. Nu mă aleg decât cu o ridicare din umeri, care cumva mă 
înfurie și mai tare. Harper trece în revistă detaliile fugii lui Elias - ce soldați 
a ucis, unde a fost văzut în oraș. 

În mijlocul relatării lui, se aude o bătaie în ușă și, spre ușurarea mea, intră 
Dex și Faris. Părul blond al lui Faris e varză, iar pielea închisă la culoare a lui 
Dex e cenușie. Mantiile pârlite și armurile însângerate arată clar cu ce s-au 
ocupat în ultimele zile. Fac ochii mari când mă văd plină de răni și vânătăi. 
Dar apoi Dex pășește înainte. 

— Mare Sfrâncioc. 

Salută și nu mă pot abţine să nu zâmbesc. Poţi să te bazezi pe Dex că-și va 
aminti protocolul chiar și când are în față rămășițele năruite ale unui vechi 
prieten. 

— Pe toți dracii, Aquilla, zice înspăimântat Faris. Ce ţi-au făcut? 

— Bine aţi venit, domnilor locotenenţi. Bănuiesc că mesagerul v-a pus la 
curent cu misiunea. 

— Trebuie să-l ucizi pe Elias, zice Faris. Hel... 

— Sunteţi gata să participaţi? 

— Sigur că da, continuă Faris. Îţi trebuie oameni în care să ai încredere, 
dar, Hel... 

— Dânsul, îl întrerup eu, înainte ca Faris să apuce să spună ceva ce-ar 
putea raporta Harper mai departe Împăratului şi Comandantului - este 
locotenentul Avitas Harper. Anchetatorul care m-a torturat și spionul 
Comandantului. 

Faris închide gura imediat. 

— Harper va participa și el la misiune. Așa că aveţi grijă ce vorbiți când se 
află prin preajmă, pentru că va transmite totul Împăratului și 
Comandantului. 

Harper se foiește stânjenit, iar eu simt un fior de triumf. 

— Dex, spun mai departe. Un soldat va aduce toate rapoartele din 
noaptea fugii lui Elias. Ai fost locotenentul lui. Uită-te după orice ţi s-ar 
putea părea relevant. Faris, tu vii cu mine. Eu și Harper avem o pistă în afara 
orașului. 

Le sunt recunoscătoare prietenilor mei că-mi acceptă ordinele cu 
stoicism și că pregătirea îi ajută să nu li se citească nimic pe chip. Dex se 
retrage, iar apoi iese și Faris ca să facă rost de cai. Harper se ridică în 
picioare, cu capul aplecat pe-o parte. Nu-i pot descifra expresia - curiozitate, 
poate. Se caută în buzunar și mă crispez, pentru că-mi amintesc de boxurile 
de alamă pe care le-a folosit în timpul interogatoriului. 

Scoate, însă, doar un inel bărbătesc. Greu, din argint, gravat cu o pasăre 
cu aripile desfăcute larg și ciocul deschis într-un țipăt. Inelul oficial al 
Marelui Sfrâncioc. 

— Acum îţi aparţine, zice el, apoi scoate și un lănţișor. În caz că e prea 
larg. 

E prea larg, dar îl poate ajusta un bijutier. Probabil că Harper se așteaptă 
să-i mulțumesc. lau inelul, nu bag în seamă lanţul și trec pe lângă el. 

x kK x 

Masca ucisă în întinderea de lângă Serra pare un început promițător. Nu 
sunt urme, n-a fost o ambuscadă. Dar în momentul în care îi văd cadavrul 
spânzurat de un copac și cu semne clare de tortură, știu că nu l-a omorât 
Elias. 

— Veturius e Mască, Mare Sfrâncioc. O Mască antrenată de Comandant, 
zice Harper, în timp ce ne întoarcem în oraș. Nu-i și el un măcelar la fel ca 
noi? 

— Veturius n-ar lăsa un cadavru în loc deschis, zice Faris. Cine a făcut-o a 
vrut să găsim leșul. De ce ar face cineva una ca asta dacă nu vrea să-i luăm 
urma? 

— Să ne pună pe o pistă falsă, zice Harper. Să ne trimită spre vest și nu 
spre sud. 

În timp ce ei se ceartă, eu cad pe gânduri. Cunosc Masca asta. A fost una 
dintre cele patru desemnate să-l conducă pe Elias la execuţie. Locotenentul 
Cassius Pritorius, un prădător înrăit dedulcit la fete tinere. A activat la 
Blackcliff ca centurion de luptă. Aveam paisprezece ani pe atunci, dar ţineam 
un pumnal la îndemână pentru când s-ar fi nimerit prin preajmă. 

Marcus a trimis celelalte trei Măști însărcinate cu paza lui Elias la Kauf 
pentru șase luni, drept pedeapsă că l-au pierdut. De ce nu l-a expediat acolo 
și pe Cassius? Cum de-a ajuns el să sfârșească în felul ăsta? 

Mintea îmi zboară spre Comandant, dar n-are niciun sens. Dacă ar fi 
înfuriat-o Cassius, l-ar fi torturat și l-ar fi ucis public, era cu atât mai bine 
pentru reputaţia ei. 

Mă furnică ceafa, parcă m-ar urmări cineva. 

— Micuţă cântăreattttă... 

Vocea e undeva departe, o aduce vântul. Mă răsucesc în șa. Deșertul e 
pustiu, doar un ciuline se rostogolește aiurea. Faris și Harper își încetinesc 
caii și mă privesc întrebător. Mergi mai departe, Aquilla. Nu s-a întâmplat 
NIMIC. 

Ziua următoare a vânătorii trece tot fără vreun progres, la fel și cea de 
după ea. Dex nu descoperă nimic demn de raportat. Iscoadele și tobele aduc 
piste false: doi bărbați au fost omorâţi la Navium, iar un martor jură că Elias 
e făptașul. Un războinic și o Cărturăreasă au poposit la un han - de parcă 
Elias ar fi atât de prost încât să tragă la un blestemat de han. 

La sfârșitul zilei a treia sunt epuizată și frustrată. Marcus mi-a trimis deja 
două mesaje, vrând să știe dacă am progresat. 

Ar trebui să dorm în cazarma Gărzii Negre, ca în ultimele două nopți. 
M-am săturat, însă, de cazarmă și m-am săturat mai ales de senzaţia că 
Harper le raportează lui Marcus și Comandantului fiecare mișcare a mea. 

Ajung la Vila Aquilla aproape de miezul nopţii, dar casa strălucește de 
lumini și afară așteaptă înșirate zeci de trăsuri. Intru pe la ușa sclavilor, ca să 
evit familia, și dau nas în nas cu Livvy, care supraveghează o cină târzie. 

Vede ce mutră fac și oftează. 

— Intră pe fereastră, dacă vrei s-ajungi în camera ta. La parter s-au 
instalat unchii. Or să vrea să staţi de vorbă. 

Unchii - fraţii și verii tatei - conduc principalele familii ale Casei Aquilla. 
Sunt oameni de treabă, dar vorbă-lungă. 

— Mama unde-i? 

— Cu mătușile, încearcă să le potolească isteria, zice Livvy și ridică 
dintr-o sprânceană. Nu sunt bucuroase deloc de alianța Aquilla-Farrar. Tata 
m-a rugat pe mine să mă ocup de servirea mesei. 

Ca să poată asculta și învăța, fără-ndoială. Livia, spre deosebire de 
Hannah, se arată interesată de felul cum se conduce Casa. Tata nu-i prost; 
știe foarte bine ce lucru preţios poate fi ăsta. 

În timp ce ies pe uşa din spate, Livvy strigă după mine. 

— Fereşte-te de Hannah. Se poartă ciudat. Își dă aere. Parcă ar ști ceva ce 
noi nu ştim. 

Îmi dau ochii peste cap. De parcă Hannah ar putea şti ceva ce m-ar putea 
interesa. 


VP -73 


Sar în copacul care se apleacă spre fereastra mea. E floare la ureche să 
intru și să ies pe-acolo, chiar și rănită. O făceam regulat când mă duceam să 
mă întâlnesc cu Elias. 

Deși niciodată din motivul pe care mi l-aș fi dorit. 

Îmi dau drumul în cameră pe geam și mă muştruluiesc. Nu-i Elias. E 
trădătorul Veturius și tu trebuie să-l vânezi, Dacă îmi tot repet aceste vorbe, 
poate că vor înceta să mă mai doară. 

— Micuţă cântăreaţă. 

Vocea îmi face tot corpul să amorţească - e aceeași pe care sun auzit-o în 
deșert. Clipa de șoc mă bagă în bucluc. O mână îmi acoperă gura și o șoaptă 
îmi răsună la ureche. 

— Vreau să-ți spun o poveste. Ascultă-mă cu atenţie. S-ar putea să înveţi 
ceva folositor. 

Femeie. Mâini puternice. Cu bătături zdravene. Fără accent. Mă pregătesc 
să o desprind de mine, dar lama de oţel pe care mi-o lipește de gât mă 
oprește. Mă gândesc la cadavrul Măștii din deșert. Oricine-o fi femeia, nu 
s-ar teme să mă ucidă. 

— Odată ca niciodată, zice ciudata voce, o fată şi-un băiat au încercat să 
fugă dintr-un oraş cuprins de flăcări şi groază. În oraş și-au găsit salvarea pe 
jumătate ascunsă-n umbră. Acolo îi aștepta o diavoliță cu pielea argintie și 
inima neagră cum îi era căminul. S-au luptat cu diavolița la poalele unui turn 
de necurmată suferință. Au doborât-o și au fugit victorioși. Frumoasă 
poveste, nu-i aşa? 

Femeia care m-a prins își apropie fața de urechea mea. 

— Să știi că povestea s-a petrecut aici în oraș, micuță cântăreaţă, zice ea. 
Găsește-o și îl găsești pe Elias Veturius. 

Mâna care îmi acoperă gura se retrage, la fel și lama de pe gât. Mă întorc 
și văd o siluetă țâșnind de-a lungul camerei mele. 

— Stai! 

Mă întorc și ridic mâinile în aer. Silueta se oprește. 

— Masca moartă din deșert. Tu ai omorât-o? o întreb. 

— A fost un mesaj pentru tine, micuță cântăreaţă, scrâșnește femeia. Ca 
să nu fii atât de proastă să te lupţi cu mine. Dar să nu-ţi pară rău de omul ăla. 
Era un ucigaș și-un violator. Merita să moară. Uite că mi-am mai amintit 
ceva, zice ea și lasă capul pe-o parte. Fata aceea, Laia. Să nu te atingi de ea. 
Dacă i se întâmplă ceva rău, nicio putere de pe lumea asta nu mă va 
împiedica să-ți scot matele. Încet. 

După asta o ia din loc. Sar și scot paloșul din teacă. Prea târziu. Femeia a 
ieșit pe fereastra deschisă și a luat-o la goană pe acoperișuri. 

Dar nu înainte să-i zăresc fața asprită de ură, schilodită peste măsură și 
foarte ușor de recunoscut. 

Sclava Comandantului. Cea despre care se credea că a murit. Cea căreia 
toată lumea îi spunea Bucătăreasa. 


12. LAIA 


Când mă trezește Elias în dimineața de după plecarea din Bârlog, îmi simt 
mâinile ude. Chiar și în penumbra dinaintea zorilor, văd cum îmi curge pe 
brațe sângele Tribalului. 

— Elias! 

Îmi şterg frenetic palmele de pelerină. 

— Sângele nu se mai duce! 

E plin și el. 

— Eşti acoperit de... 

— Lajia, zice, ajungând lângă mine cât ai clipi. Nu-i decât ceața. 

— Ba nu. Este... peste tot. 

Moarte peste tot. 

Elias îmi ia mâinile și le ridică spre lumina slabă a stelelor. 

— Uite. Sunt doar bobiţe de rouă pe piele. 

Revin în cele din urmă la realitate, iar el mă ridică ușurel în picioare. Doar 
un cosmar. 

— Trebuie să plecăm. 

Arată spre terenul stâncos aflat la o sută de metri mai departe, abia vizibil 
printre copaci. 

— E cineva acolo. 

Nu văd nimic prin Țancuri, nici nu aud nimic în afară de trosnetul 
crengilor în vânt și de ciripitul păsărilor matinale. Și totuși, corpul mă doare 
de la atâta încordare. 

— Soldaţi? îi șoptesc lui Elias. 

Clatină din cap. 

— Nu sunt sigur. Am văzut strălucire de metal - platoșă, sau poate o 
armă. Dar clar ne urmărește cineva. 

Mă vede neliniștită și îmi zâmbește scurt. 

— Nu fi atât de îngrijorată. Majoritatea misiunilor reușite sunt doar o 
serie de dezastre evitate în ultimul moment. 

Dacă am crezut că ritmul lui Elias de după Bârlog era rapid, m-am înșelat. 
Extractul de Tellis i-a refăcut puterile aproape ca-nainte. În câteva minute 

am lăsat Țancurile în spate și ne croim drum spre munți de parcă ne-ar 
urmări Zburătorul însuși. 

Terenul e înșelător, împestrițat cu văioage înflorite și pâraie. Descopăr 
curând că am nevoie de toată concentrarea doar ca să țin pasul cu Elias. 
Ceea ce nu-i un lucru rău. După întâmplarea cu Shikaat, după ce-am aflat ce 
i-a făcut Comandantul lui Elias, nu vreau nimic mai mult decât să-mi alung 
amintirile într-un ungher întunecos al minții. 

Elias verifică poteca din spatele nostru iar și iar. 

— Ori am scăpat de ei, zice, ori au început să se priceapă foarte bine să se 
ascundă. Optez pentru a doua variantă. 

Elias vorbeşte puţin. Încearcă, bănuiesc, să se ţină la distanță. Să mă 
protejeze. O parte din mine îi înţelege motivele, chiar i le respectă. În acelaşi 
timp, însă, îmi lipsește foarte tare apropierea lui. Am fugit împreună de la 
Serra. Ne-am luptat împreună cu spectrele. L-am îngrijit când îl chinuia 
otrava. 

Bunicul obișnuia să spună că atunci când ești alături de cineva în 
momentele lui grele, se naște o legătură. Un simț al datoriei care e mai puțin 
obligație și mai mult dar. Acum mă simt legată de Elias. Nu vreau să mă ţină 
la distanţă. 

La mijlocul celei de-a doua zile, cerul se rupe și vine potopul peste noi. 
Aerul montan se răcește, iar ritmul înaintării noastre devine lent de-mi vine 
să țip. Fiecare secundă mi se pare o eternitate pe care sunt nevoită s-o 
petrec cu gânduri pe care vreau cu disperare să le reprim. Comandantul 
otrăvindu-l pe Elias. Moartea lui Shikaat. Darin la Kauf, suferind în mâinile 
ticălosului Gardian-șef al închisorii. 

Moarte peste tot. 

Un marș forțat prin zloata care-ţi amorțește oasele simplifică viaţa. După 
trei săptămâni, lumea mea s-a limitat la: mai respiră o dată, silește-te să mai 
faci un pas, găsește voința să mergi înainte. La căderea nopții, Elias și cu 
mine ne prăbușim epuizați, uzi până la piele, tremurând. Dimineaţa ne 
scuturăm bruma de pe pelerine și o luăm de la capăt. Tragem încă și mai 
tare, încercând să câștigăm timp. 

Când coborâm în cele din urmă de pe culmea cea mai înaltă, ploaia se 
oprește. Printre copaci se lasă o ceaţă înghețată, lipicioasă ca un păienjeniș. 
Am pantalonii rupţi în genunchi, tunica sfâșiată. 

— Ciudat, mormăie Elias. N-am văzut niciodată o vreme ca asta atât de 
aproape de teritoriul Tribalilor. 

Încetinim pasul încât aproape ne târâm, iar când mai avem o oră până la 
apus, Elias se oprește. 

— N-are rost să înaintăm mai departe prin mocirla asta. Mâine ar trebui 
să ajungem la Nur. Hai să căutăm un loc să ne ridicăm tabăra. 

Nu! Dacă ne oprim, voi începe să mă gândesc, să-mi aduc aminte... 

— Nici măcar nu s-a întunecat, zic eu. Cum rămâne cu cine ne-o urmări? 
Sigur mai putem... 

Elias mă privește calm. 

— Ne oprim, zice el. N-am mai văzut semne că ne-ar urmări cineva de zile 
bune. Ploaia s-a oprit în sfârșit. Avem nevoie de odihnă și de-o masă caldă. 

Peste câteva minute, vede o culme. Eu nu disting decât un ciorchine de 
bolovani enormi. La rugămintea lui Elias, aprind focul, în timp ce el dispare 
în spatele unuia dintre bolovani. Lipsește multă vreme, iar când se întoarce, 
este proaspăt ras. A dat jos de pe el murdăria muntelui și s-a schimbat în 
haine curate. 

— Eşti sigur că-i o idee bună? 

Am făcut din foc o flăcăruie decentă, dar trag cu ochiul agitată spre 
pădure. Dacă cine ne urmărește e acolo... Dacă vede fumul... 

— Ceaţa ascunde fumul. 

Dă din cap spre unul dintre bolovani și îmi aruncă o privire scurtă. 

— E un izvor acolo. Ar trebui să te împrospătezi. Eu caut de mâncare. 

Mă înroșesc toată, îmi dau seama cum trebuie să arăt. Am salopeta ruptă, 
sunt acoperită de noroi până la genunchi, am zgârieturi pe față și părul 
netuns, încâlcit. Tot ce port miroase a frunze ude și a pământ. 

La izvor îmi scot tunica sfâșiată și puturoasă, folosindu-i singurul colț 
curat ca să mă frec bine cu el. Descopăr o pată de sânge închegat. Al lui 
Shikaat. Arunc imediat tunica. 

Nu te gândi la asta, Laia. 

Mă uit în spate, dar Elias a dispărut. Partea din mine care nu poate uita 
strânsoarea braţelor lui și vâlvătaia din ochi din timpul dansului de la 
Festivalul Lunii ar vrea să fi rămas. Să se uite. Să mă aline cu atingerea lui. Ar 
fi o bine-venită distragere a atenţiei să-i simt căldura mâinilor pe piele și-n 
păr. Ar fi un dar. 

Într-o oră, m-am frecat până la sânge și m-am îmbrăcat cu haine jilave, 
dar curate. Îmi lasă gura apă de la mirosul de iepure fript. Mă aştept ca Elias 
să se ridice chiar în secunda când apar. Când nu avansăm și nu mâncăm, 
pleacă în patrulare. Dar azi îmi face un semn din cap și mă așez lângă el, cât 
mai aproape de foc cu putinţă, pieptănându-mi părul încâlcit. 

Arată spre brățara mea. 

— E frumoasă. 

— Mi-a dat-o mama. Chiar înainte să moară. 

— Modelul... Mi se pare că l-am mai văzut, zice Elias lăsând capul pe-o 
parte. Îmi dai voie? 

Întind mâna să scot brăţara și mă opresc, cuprinsă de o ezitare stranie. 

Nu fi caraghioasă, Laia. Ţi-o dă imediat înapoi. 

— Doar... doar pentru un minut, bine? 

Îi întind brăţara şi stau încordată cât timp o răsuceşte în mâini, 
examinându-i modelul abia vizibil de sub cocleală. 

— Argint, zice el. Crezi că creaturile îl pot simţi? Efritul și spectrele care 
ne tot cereau argint? 

— Habar n-am. 

O iau imediat ce mi-o înapoiază și tot corpul mi se destinde când o pun la 
loc. 

— Mai bine mor decât să mă despart de ea. A fost ultimul lucru pe care mi 
l-a dat mama. Tu... Tu ai ceva de la tatăl tău? 

— Nimic. 

Nu disting amărăciune în vocea lui Elias. 

— Nici măcar un nume. Dar e bine așa. Nu cred că era un om bun, 
oricine-o fi fost. 

— De ce? Tu ești bun. Şi n-ai moștenit asta de la Comandant. 

Elias zâmbește trist. 

— E doar o bănuială. 

Aţâţă focul cu un băț. 

— Laia, zice el blând. Ar trebui să vorbim. 

Oh, cerule! 

— Despre ce să vorbim? 

— Despre ce te deranjează. Am o bănuială, dar ar fi mai bine să-mi spui 
tu. 

— Vrei să vorbim acum? După ce săptămâni în șir nici nu te-ai uitat la 
mine? 

— Mă uit la tine, zice el repede, cu voce gravă. Chiar și când n-ar trebui. 

— Atunci, de ce nu spui nimic? Mă consideri... îngrozitoare? Pentru ce 
i-am făcut lui Shikaat? N-am vrut să... 

Îmi înghit restul cuvintelor. Elias lasă băţul și se apropie cu câţiva 
centimetri de mine. Îi simt degetele pe bărbie și mă întorc să mă uit la el. 

— Laia, sunt ultimul om care te-ar judeca pentru că ai ucis ca să te aperi. 
Uită-te cine sunt eu. Uită-te la viața mea. Te-am lăsat în pace pentru că m-am 
gândit că singurătatea te-ar putea ajuta. Cât despre faptul că nu mă uit la 
tine... nu vreau să te fac să suferi. Voi muri peste câteva luni. Vreo cinci, dacă 
am noroc. E mai bine să păstrez distanța. Știm amândoi asta. 

— Atât de multă moarte, zic eu. E peste tot. Ce rost mai are să trăiești, 
atunci? Voi scăpa vreodată? În câteva luni, tu... Nu pot rosti cuvintele. Iar 
Shikaat... Voia să mă omoare și pe urmă... pe urmă a murit el. Avea sângele 
atât de cald și părea viu, dar... 

Îmi stăpânesc un fior şi-mi îndrept spatele. 

— Nu contează. Voi plăti preţul. Eu... 

— Emoţiile ne fac umani, zice Elias. Chiar și cele mai neplăcute dintre ele 
au rostul lor. Nu le bloca. Dacă le ignori, nu fac decât să devină mai puternice 
și mai zgomotoase. 

Mi se pune un nod în gât, insistent ca o gheară, ca și cum înăuntrul meu ar 
fi rămas prizonier un urlet. 

Elias mă trage într-o îmbrățișare, iar în timp ce mă las în braţele lui, 
sunetul acela tăinuit înăuntrul meu reușește să scape, ceva între țipăt și 
oftat. Ceva animalic și straniu. Frustrare și frică şi ce mai urmează. Furie 
pentru că mă simt mereu zădărnicită. Groază că nu-mi voi mai vedea fratele 
niciodată. 

Mă desprind de îmbrățișare după multă vreme. Când îl privesc, Elias are o 
expresie serioasă. Îmi şterge lacrimile. Mirosul lui mă învăluie. ÎI trag în 
piept. 

Deschiderea de pe chipul lui păleşte. Îl văd cum se închide în el. Coboară 
braţele și se trage înapoi. 

— De ce faci asta? zic eu, nereușind să-mi ascund exasperarea. Te-ai 
închis în tine. Mă respingi pentru că nu vrei să mă apropii. Dar dacă eu 
vreau? N-o să mă faci să sufăr, Elias. 

— Ba da, zice el. Crede-mă. 

— Nu te cred. De data asta nu. 

Mă apropii sfidător de el. Îşi încleştează maxilarele, dar nu se mișcă. Îmi 
duc mâna la buzele lui, fără să-mi desprind privirea. Buzele acelea cu 
colțurile ușor ridicate ca și cum ar zâmbi mereu, chiar şi când îi ard ochii de 
dorință, ca acum. 

— Proastă idee, murmură el. 

Suntem atât de aproape, încât îi văd o geană lungă căzută pe obraz. Îi văd 
tentele de albastru din păr. 

— Atunci, de ce nu mă oprești? 

— Pentru că sunt un prost. 

Respirăm fiecare respiraţia celuilalt, iar când trupul lui se destinde, când 
îi simt în sfârșit braţele alunecând pe spatele meu, închid ochii. 

Pe urmă, împietrește. Deschid ochii brusc. Elias și-a îndreptat atenţia spre 
liziera de copaci. Peste o clipă, sare în picioare și trage paloșele din teacă 
dintr-o singură mișcare. Mă ridic împleticindu-mă. 

— Laia, zice el trecând în fața mea. Cine ne urmărește ne-a ajuns din 
urmă. Ascunde-te între bolovani. Și dacă se apropie cineva de tine, luptă-te 
din răsputeri, îmi ordonă el privindu-mă-n ochi. 

Îmi scot cuțitul și pornesc în spatele lui, încercând să văd ce vede el, să 
aud ce aude el. Pădurea din jurul nostru e tăcută. 

Zvårtr. 

Dintre copaci zboară o săgeată direct spre inima lui Elias. El o opreşte cu 
o lovitură de paloș. 

Mai zboară una. Zvârrr - alta, şi pe urmă alta. Elias le parează pe toate, 
până când la picioarele lui se așterne o pădurice de săgeți rupte. 

— Pot face asta cât e noaptea de lungă, zice el, iar eu tresar. 

Are o voce lipsită de orice emoție. O voce de Mască. 

— Lasă fata și vezi-ți de drum, mârâie cineva din pădure. 

Elias mă privește peste umăr cu o sprânceană ridicată. 

— Un prieten de-al tău? 

Scutur din cap. 

— N-am niciun... 

Dintre copaci iese o siluetă îmbrăcată în negru, cu gluga trasă bine peste 
ochi și o săgeată pregătită în arc. Prin ceața deasă, nu-i deslușesc chipul, dar 
ceva îmi sună cunoscut în vocea lui. 

— Dacă ai venit pentru recompensă... începe Elias, dar arcașul îi retează 
vorba. 

— Nu pentru asta. Am venit după ea. 

— Ei bine, nu ţi-o dau, zice Elias. Poţi irosi în continuare săgeți, sau ne 
putem lupta. 

lute ca fulgerul, Elias aruncă un paloș, oferindu-i-l bărbatului cu o 
aroganță atât de ostentativă și jignitoare, încât mă strâmb. Dacă atacatorul 
nostru era deja nervos, acum va fi furios de-a dreptul. 

Bărbatul coboară arcul și ne privește o secundă, înainte să clatine din cap. 

— A avut dreptate, zice el cu voce cavernoasă. Nu te-a luat el cu de-a sila. 
Ai mers de bunăvoie. 

Cerule, acum îl recunosc. Sigur că ştiu cine e. Îşi dă gluga jos și părul îi 
scânteiază ca o flacără. 

Keenan. 

13. ELIAS 


În timp ce încerc să-mi dau seama cum - şi de ce - ne-a urmărit roşcatul 
de la Festivalul Lunii tot drumul prin munți, din pădure apare încă o siluetă, 
cu părul blond strâns într-o coadă dezordonată, cu fața și peticul de piele de 
pe ochi mânjite de noroi. Era deja slabă încă de când locuia la Comandant, 
dar acum arată de-a dreptul înfometată. 

— Izzi? 

— Elias, mă salută ea cu un zâmbet slab. Arăți... ăăă... slab? 

Încruntă din sprâncene în timp ce se obișnuieşte cu mine așa, mâncat de 
otravă. 

Laia îşi face loc pe lângă mine şi scapă un strigăt. Îl apucă pe roșcat cu un 
braț și cu celălalt o ia pe sclavă și îi adună grămadă, râzând și plângând în 
același timp. 

— Keenan! Izzi! Eşti bine, trăieşti! 

— Trăiesc, da. Dar bine nu știu dacă sunt, zice Izzi aruncându-i o privire 
roșcatului. Prietenul tău a impus un ritm de mers de-a dreptul nebunesc. 

Roșcatul nu-i răspunde, rămâne cu ochii ațintiți asupra mea. 

Laia bagă de seamă și ea privirea și își drege glasul. 

— Elias, pe Izzi o cunoşti. lar el e Keenan, un... un prieten. 

Rostește prieten ca și cum n-ar fi sigură că este descrierea potrivită. 

— Keenan, el e... 

— Ştiu cine e, i-o retează roșcatul, iar eu îmi stăpânesc dorința de a-i arde 
un pumn pentru că se poartă așa. Să-/ pocnești pe prietenul ei la nici cinci 
minute după ce l-ai cunoscut, Elias — greșită cale de a păstra pacea. 

— Ce vreau să înțeleg eu, continuă roșcatul, este cum naiba ai sfârșit prin 
a ajunge împreună cu el. Cum ai putut... 

— Ce-ar fi să ne așezăm? ridică Izzi vocea și se trântește lângă foc. 

Mă așez lângă ea, cu un ochi la Keenan, care a luat-o pe Laia deoparte și 
acum vorbeşte plin de zel cu ea. Îi citesc pe buze; îi spune că vine cu ea la 
Kauf. 

Groaznică idee! Una pe care trebuie să i-o scot din cap. Dacă pentru mine 
şi pentru Laia este aproape imposibil să ajungem în siguranță la Kauf, să ne 
ascundem în patru ar fi nebunie curată. 

— Spune-mi că aveți ceva de mâncare, Elias, zice Izzi încet. Keenan o 
putea trăi din obsesii, dar eu n-am mai mâncat o masă ca lumea de 
săptămâni bune. 

Îi ofer ce-a mai rămas din iepurele meu. 

— Îmi pare rău, n-a mai rămas mare lucru, zic. Îți pot prinde altul. 

Sunt atent la Keenan și încep să scot paloșul atunci când îl văd că devine 
tot mai insistent. 

— N-o să-i facă niciun rău, zice Izzi. Te poţi relaxa. 

— De unde ştii? 

— Trebuia să-l fi văzut când a aflat că Laia a plecat cu tine. 

Izzi ia o îmbucătură de iepure și se înfioară. 

— Credeam că va omori pe cineva. Pe mine, de fapt. Laia mi-a dat locul 
aranjat pentru ea pe o barcă și mi-a spus că mă va căuta Keenan cam în două 
săptămâni. Dar el a venit după mine a doua zi după ce am plecat din Serra. 
Poate c-a avut o bănuială. Nu știu. Până la urmă s-a calmat, dar nu cred c-a 
mai pus geană pe geană de-atunci. M-a ascuns într-o casă conspirativă 
dintr-un sat și a dispărut o zi întreagă să caute informații, orice ne-ar fi 
putut conduce la tine. Nu se putea gândi decât cum să ajungă la ea. 

Deci e îndrăgostit lulea. Minunat. Aş vrea s-o întreb mai multe, de 
exemplu dacă crede că și Laia simte același lucru pentru el. Dar îmi țin gura. 
Ce-i între Laia și Keenan nu mă poate privi pe mine. 

Caut în raniță încă ceva de mâncare pentru Izzi, iar Laia se așază și ea 
lângă foc. Keenan o urmează. Pare turbat de furie, iar eu iau asta drept un 
semn bun. Sper că Laia i-a spus că ne descurcăm și că se poate întoarce la 
viaţa de rebel. 

— Keenan ni se alătură și el, zice Laia. 

La naiba! 

— lar Izzi... 

— Vine și ea cu voi, zice fata Cărturăreasă. Așa ar face orice prietenă, Laia. 
În plus, nici n-am unde să mă duc în altă parte. 

— Nu știu dacă-i o idee prea grozavă. 

Îmi temperez cuvintele. Faptul că Keenan se înfierbântă repede nu 
înseamnă că trebuie să mă port și eu ca un idiot. 

— Să mergem patru oameni la Kauf... 

Keenan pufnește. Deloc surprinzător, strânge arcul în pumn, iar pe chipi 
se citește dorința să-mi înfigă o săgeată în gât. 

— Laia și cu mine n-avem nevoie de tine. Ai vrut să scapi de Imperiu, 
așa-i? Atunci, scapă. Pleacă din Imperiu. Du-te! 

— Nu pot. 

Îmi scot pumnalele de aruncat şi încep să le ascut. 

— l-am făcut Laiei o promisiune. 

— O Mască ţinându-se de făgăduieli. Mi-ar plăcea s-o văd și pe-asta. 

— Atunci, uită-te bine. 

Calm, Elias. 

— Ascultă, zic. Înţeleg că vrei să fii de ajutor. Dar să mergem într-acolo 
mai mulți oameni pur și simplu complică... 

— Nu sunt un plod de care trebuie să ai grijă, Războinicule, ripostează 
Keenan. Te-am urmărit până aici, așa-i? 

Corect. 

— Cum ai reușit să ne iei urma? 

Păstrez un ton civilizat, dar el se poartă de parcă tocmai l-aș fi amenințat 
că le fac felul copiilor lui nenăscuţi încă. 

— Nu suntem într-o sală de interogatoriu a Războinicilor, zice. Nu mă 
poți obliga să-ți spun nimic. 

Laia oftează. 

— Keenan... 

— Hei, nu te aprinde așa, rânjesc eu. 

Nu fi măgar, Elias. 

— E doar curiozitate profesională. Dacă voi ne-aţi urmărit, poate v-a 
urmărit cineva și pe voi. 

— Nu ne-a urmărit nimeni, zice Keenan printre dinţii încleștați. 

O să rămână cu niște cioturi de măsele, dacă mai continuă așa. 

— Şi v-am găsit destul de ușor, continuă el. Rebelii se pricep să ia urma la 
fel de bine ca orice Mască. Mai bine. 

Mă furnică pielea. Vorbește prostii. O Mască poate lua urma unui râs prin 
Țancuri, iar priceperea asta se capătă în zece ani de antrenament. N-am 
auzit de niciun rebel să poată face asta. 

— Hai, lăsaţi-o baltă, intervine Izzi ca să potolească spiritele. Ce-o să 
facem mai departe? 

— Găsim un loc sigur pentru voi, zice Keenan. Pe urmă, Laia și cu mine ne 
ducem la Kauf și-l eliberăm pe Darin. 

Continui să mă uit în foc. 

— Şi cum ai de gând să procedezi? 

— Nu trebuie să fii o Mască ucigașă ca să știi cum să pătrunzi într-o 
închisoare. 

— Ținând cont că n-aţi reușit să-l eliberați pe Darin din închisoarea 
Centrală cât timp a stat acolo, dă-mi voie să mă îndoiesc, zic eu. În Kauf este 
de o sută de ori mai greu de intrat. Și nu-l cunoști pe Gardianul-șef cum îl 
cunosc eu. 

Sunt cât pe ce să spun ceva despre experimentele înspăimântătoare ale 
bătrânului, dar mă opresc. Darin se află în mâinile acelui monstru și nu 
vreau s-o sperii pe Laia. 

Keenan se întoarce spre ea. 

Cât de mult știe? Despre mine? Despre revoluție? 

Laia se foiește stânjenită. 

— Ştie tot, zice ea în cele din urmă. Și nu ne despărțim de el. 

Se întunecă la faţă și se uită în ochii lui Keenan. 

— Elias cunoaște închisoarea. Ne poate ajuta să pătrundem în ea. A făcut 
de gardă acolo. 

— Este un blestemat de Războinic Laia, zice Keenan. Cerule, știi ce ne fac 
nouă Războinicii chiar acum? Îi ridică pe Cărturari cu miile. Cu miile. Pe unii 
îi fac sclavi, dar majoritatea sunt omorâți. Din cauza unei singure revolte, 
Războinicii omoară orice Cărturar pe care pun mâna. 

Mi se face rău. Sigur că-i omoară. E domnia lui Marcus, iar Comandantul îi 
urăște pe Cărturari. Revoluţia reprezintă pentru ea scuza perfectă să-i 
extermine, așa cum a vrut dintotdeauna. 

Laia pălește. Se uită la Izzi. 

— Aşa e, șoptește Izzi. Am auzit că rebelii le-au spus Cărturarilor care nu 
aveau de gând să lupte să plece din Serra. Dar mulți n-au plecat. Războinicii 
i-au căutat. l-au ucis pe toți. Aproape că ne-au prins și pe noi. 

Keenan se întoarce spre Laia. 

— N-au arătat pic de milă pentru Cărturari. lar tu vrei să iei unul din 
neamul lor cu noi? Dacă n-aș ști cum să intru în Kauf, poate ar merita. Dar 
ştiu, Laia. Jur. N-avem nevoie de-o Mască. 

— El nu e Mască, intervine Izzi, iar eu îmi ascund surprinderea. 

Ţinând cont cum s-a purtat mama mea cu ea, era ultima persoană de la 
care mă așteptam să mă apere. Keenan o privește neîncrezător, iar Izzi 
ridică din umeri. 

— Nu mai e, în orice caz. 

Pălește puţin din cauza privirii urâte pe care i-o aruncă Keenan, iar eu 
simt că mă înfurii. 

— Doar pentru că nu poartă mască, zice Keenan, nu înseamnă că s-a 
dezbărat de ea. 

— Corect. 

ÎI privesc pe roşcat în ochi, întâmpinându-i furia cu detașare rece - unul 
dintre cele mai enervante trucuri ale mamei. 

— Masca din mine i-a omorât pe soldaţii din tuneluri și ne-a scos afară 
din oraș, zic eu aplecându-mă spre el. Și tot Masca din mine o va duce pe 
Laia la Kauf, ca să-l salvăm pe Darin. Ştie și ea. De-asta a rămas să mă 
elibereze pe mine în loc să fugă cu tine. 

Dacă ochii roșcatului ar putea aprinde un foc, aș arde în flăcările iadului 
acum. O parte din mine se simte satisfăcută. Pe urmă zăresc fața Laiei și mi 
se face imediat rușine. Se uită de la mine la roșcat, temătoare și neliniștită. 

— N-are rost să ne certăm, mă forțez să spun. Mai mult de-atât, nu 
depinde de noi. Nu e misiunea noastră, roșcatule. 

Mă întorc spre Laia. 

— Spune-mi ce vrei tu. 

Expresia recunoscătoare de pe fața ei aproape că face să merite c-o să-l 
am pe cap pe idiotul de rebel până când otrava îmi va face felul. 

— Ne-am mai putea îndrepta spre nord cu ajutorul Triburilor dacă am fi 
patru? Ar fi posibil? 

Mă uit pe deasupra focului în ochii ei aurii așa cum m-am ferit s-o fac zile 
în şir. Îmi amintesc şi de ce m-am ferit: focul din ea, hotărârea pătimașă sunt 
lucruri care stârnesc ceva în miezul ființei mele, ceva întemnițat și care vrea 
cu disperare să se elibereze. Mă cuprinde o dorință viscerală pentru ea; uit 
de Izzi și Keenan. 

Simt în braţ o durere bruscă şi ascuţită. Îmi aminteşte ce-am de făcut. S-o 
conving pe Afya să ne adăpostească pe Laia și pe mine ar fi oricum destul de 
greu. Dar să adăpostească un rebel, două sclave fugare și pe cel mai vânat 
criminal din Imperiu? 

Aş spune că e imposibil, dar Comandantul m-a dezbărat de acest cuvânt. 

— Eşti sigură că asta vrei? 

Caut în ochii ei îndoială, frică, nesiguranță. Dar nu văd decât focul ăla 
interior. Pe toți dracii! 

— Sunt sigură. 

— Atunci, vom găsi o cale. 

x kK x 

În noaptea asta o vizitez pe Păzitoarea Sufletelor. 

Mă trezesc plimbându-mă alături de ea pe o cărare îngustă prin pădurea 
din Anticameră. Poartă o rochie și sandale, iar răcoarea aerului de toamnă 
nu pare s-o deranjeze. Copacii din jurul nostru sunt noduroși și bătrâni. 
Siluete translucide zboară printre trunchiuri. Unele nu sunt decât nişte 
rotocoale albe, altele au nişte forme mai umane. Pentru un moment sunt 
sigur că Îl văd pe Tristas, cu trăsăturile contorsionate de furie, dar în clipa 
următoare dispare. Şoaptele siluetelor sunt slabe și se contopesc într-un 
murmur. 

— Gata? o întreb pe Păzitoarea Sufletelor. Credeam că mi-a rămas mai 
mult timp. Am murit? 

— Nu. 

Ochii ei străvechi îmi analizează brațul. Pe lumea asta n-am nicio 
cicatrice, sunt fără pată. 

— Otrava înaintează, dar lent. 

— De ce m-am întors aici? 

Nu vreau să înceapă din nou crizele și leșinurile, nu vreau ca ea să mă 
controleze. 

— Nu pot rămâne, adaug. 

— Ai întotdeauna o sumedenie de întrebări, Elias, zâmbește ea. În somn, 
oamenii ocolesc Anticamera și nu intră aici. Dar tu ești c-un picior în lumea 
viilor și cu unul în cea a morților. M-am folosit de lucrul ăsta ca să te chem. 
Nu-ţi face griji, Elias. Nu te rețin mult. 

Una dintre siluetele din copaci se apropie în zbor de noi - o femeie atât de 
estompată, încât nu-i pot distinge fața. Se uită printre crengi, se uită pe sub 
tufișuri. Dă din buze ca și cum ar vorbi singură. 

— O auzi? mă întreabă Păzitoarea Sufletelor. 

Încerc să-i disting glasul dintre celelalte şoapte fantomatice, dar sunt prea 
multe. Clatin din cap, iar Păzitoarea Sufletelor are pe chip o expresie pe care 
n-o pot descifra. 

— Mai încearcă. 

De data asta închid ochii și mă concentrez asupra femeii - doar a femeii. 

Nu găsesc... unde... nu te ascunde, iubire... 

Deschid ochii, iar murmurele celorlalți o acoperă. 

— Caută ceva. 

— Pe cineva, mă corectează Păzitoarea Sufletelor. Refuză să meargă mai 
departe. Și asta de decenii. Și ea a rănit pe cineva acum multă vreme. Deși, 
cred că n-a vrut. 

O aluzie deloc subtilă la ce m-a rugat Păzitoarea Sufletelor data trecută 
când ne-am văzut. 

— Fac aşa cum mi-ai cerut, zic eu. Mă ţin la distanţă de Laia. 

— Foarte bine, Veturius. Aș regreta să trebuiască să-ţi fac rău. 

Simt un fior rece pe spinare. 

— Poţi face asta? 

— Pot face o mulțime de lucruri. Poate o să-ţi arăt, înainte de sfârșit. 

Îmi pune mâna pe braţ şi mă arde ca focul. 

Când mă trezesc, e încă întuneric și mă doare braţul, îmi suflec mâneca, 
așteptându-mă să văd o urmă cicatrizată în carne, acolo unde am fost rănit. 

Dar rana, vindecată cu multe zile în urmă, e deschisă din nou și 
sângerează. 


14. HELENE 


CU DOUĂ SĂPTĂMÂNI MAI DEVREME 

— Eşti nebună, zice Faris în timp ce el, Dex și cu mine ne uităm la urmele 
rămase pe pământ în spatele magaziei. 

Cumva îl cred. Dar urmele nu mint, iar cele de-aici au de spus o poveste 
pe cinste. 

O bătălie. Un combatant voinic. Unul mărunt. Cel mic aproape că i-a făcut 
felul celui mare până când a fost trântit la pământ - cel puţin așa bănuiesc, 
din moment ce nu-i niciun cadavru acolo. Combatantul voinic și un tovarăș 
de-al lui l-au tras pe cel mic în clădirea magaziei și au plecat călare printr-o 
ușă aflată în zidul din spatele curții. Calul avea gravată în potcoave deviza 
Casei Veturia: Mereu victorioși. Mă gândesc la povestea ciudată a 
Bucătăresei. Au doborât diavolița și au fugit victorioși. 

Chiar dacă vechi de câteva zile, urmele sunt clare. Nimeni n-a deranjat 
locul. 

— E o capcană. 

Faris ridică torța să lumineze colțurile întunecate ale acestui loc pustiu. 

— Smintita de Bucătăreasă a încercat să te aducă aici ca să ne prindă 
într-o ambuscadă. 

— E o ghicitoare, zic eu. Şi mereu m-am priceput la ghicitori. 

Dezlegarea ăsteia, însă, mi-a luat mai mult decât de obicei; au trecut niște 
zile bune de când m-a vizitat Bucătăreasa. 

— lar o babă contra trei Măști n-ar fi cine știe ce ambuscadă. 

— Te-a băgat la idei, așa-i? 

Moțul lui Faris îi e zburlit, ca întotdeauna când e agitat. 

— De ce te-ar ajuta? Eşti o Mască. Ea e o sclavă evadată. 

— Nu se omoară deloc după Comandant. lar Comandantul clar ne 
ascunde ceva, arăt eu spre curte. 

— În plus, nici urmă de ambuscadă, zice Dex, întorcându-se spre o ușă din 
zid, în spatele nostru. Există, în schimb, sa/varea pe jumătate ascunsă-n 
umbră. Uşa dă spre est. Este în umbră doar jumătate de zi. 

Dau din cap spre hornul cuptorului. 

— lar ăsta e turnul de necurmată suferință. Majoritatea Cărturarilor care 
lucrează aici se nasc și mor în umbra lui. 

— Dar urmele... începe Faris. 

— Există doar două diavolife cu pielea argintie în Imperiu, zic eu. lar pe 
una dintre ele o tortura Avitas Harper în noaptea aia. 

Se subînțelege că Harper n-a fost invitat la mica noastră ieșire. 

Examinez urmele din nou. De ce nu și-a adus Comandantul întăriri? De ce 
n-a spus nimănui că l-a văzut pe Elias în noaptea aia? 

— Trebuie să vorbesc cu Keris, zic eu. Să aflu dacă... 

— Extrem de proastă idee, zice o voce calmă în întunericul din spatele 
meu. 

— Locotenente Harper. 

Îl salut pe spion, aruncându-i o privire lui Dex. El se strâmbă şi i se citeşte 
pe chipul frumos că nu-i cade bine. Era de datoria lui să se asigure că Harper 
nu ne-a urmărit. 

— Pitit în întuneric, ca de obicei. Bănuiesc că îi vei povesti tot. 

— Nu-i nevoie. Vă veți da voi de gol când vă veți apuca să puneţi 
întrebări. Dacă a încercat să ascundă ce s-a întâmplat aici, Comandantul a 
avut un motiv. Ar trebui să-l aflăm înainte să-i dăm de știre că suntem cu 
ochii pe ea. 

Faris pufnește, iar Dex dă ochii peste cap. 

Evident, idiotule. Exact asta am de gând să fac. Dar nu-i nevoie să știe 
Harper asta. De fapt, cu cât mă crede mai proastă, cu atât mai bine. Îi poate 
spune Comandantului că nu reprezint o ameninţare. 

— Nu vorbi la plural, Harper, zic eu și mă îndepărtez de el. Dex, verifică 
rapoartele din noaptea aia și vezi dacă n-a fost prin preajmă cineva care să fi 
văzut ceva. Faris, tu și Harper daţi de calul ăla. Probabil e negru sau murg și 
înalt de peste un metru șaptezeci. Lui Quin nu-i plăcea diversitatea în grajd. 

— Vom găsi calul, zice Harper. Nu te lua de Comandant, Sfrânciocule. 

Nu-l bag în seamă. Sar în șa și mă îndrept spre vila Veturia. 

x k k 

Când ajung la vila Veturia, încă nu-i miezul nopții. Sunt cu mult mai puțini 
soldați decât la vizita mea de acum câteva zile. Ori Împăratul şi-a găsit altă 
reședință, ori e plecat. La bordel, poate. Sau să ucidă prunci nevinovaţi doar 
ca să se distreze. 

În timp ce sunt escortată pe holurile bine cunoscute, mă gândesc scurt la 
părinţii lui Marcus. Nici el, nici Zak n-au vorbit vreodată despre ei. Tatăl lui 
Marcus este potcovar într-un sat aflat la nord de Silas, iar mama e 
brutăreasă. Oare ce simt ei, cu un fiu ucis de celălalt, iar cu cel rămas în viață 
încoronat Împărat? 

Comandantul mă primește în biroul lui Quin și-mi oferă un scaun. Refuz. 

Încerc să nu mă uit prea mult la ea, așa cum stă la biroul lui Quin. Poartă o 
robă neagră, iar volburile albastre ale tatuajului - despre care circulă 
nenumărate teorii prin Blackcliff - i se disting clar pe gât. N-am văzut-o 
decât în uniformă. Fără ea parcă nu mai are aceeași putere. 

Ca și cum mi-ar ghici gândurile, ochii Comandantului se oțelesc. 

— Îţi datorez mulţumiri, Sfrânciocule, zice ea. I-ai salvat viaţa tatălui meu. 
Nu intenționam să-l omor, dar n-ar fi renunţat de bunăvoie la conducerea 

Casei Veturia. Faptul că l-ai scos din oraș i-a permis să-și păstreze 
demnitatea și ne-a asigurat o tranziție mai ușoară a puterii. 

Nu-mi mulțumește. Și-a ieșit din minţi când a aflat că tatăl ei a fugit din 
Serra. Doar anunţă că știe că eu l-am ajutat. Cum o fi aflat? Mi-a fost aproape 
imposibil să-l conving pe Quin să nu atace temniţele de la Blackcliff ca să-l 
salveze Elias, iar să-l strecor afară pe sub nasul celor ce-l păzeau a fost unul 
dintre cele mai grele lucruri pe care le-am făcut vreodată. Ne-am mișcat cu 
grijă, cu foarte mare grijă. 

— L-ai văzut pe Elias Veturius după dimineaţa evadării de la Blackcliff? 
întreb eu. 

Nu trădează nicio umbră de emoție. 

— Nu. 

— Ai văzut-o pe Cărturăreasa Laia, fosta ta sclavă, după ce a evadat de la 
Blackcliff în aceeași zi? 

— Nu. 

— Eşti Comandantul Academiei Blackcliff și consilierul Împăratului, 
Keris. Dar în calitate de Mare Sfrâncioc, sunt mai mare în grad decât tine. Îţi 
dai seama că te-aș putea trimite la un interogatoriu care să-ți smulgă tot ce 
ştii. 

— Nu-ţi flutura gradul în fața mea, fetițo, zice pe un ton blând 
Comandantul. Singurul motiv pentru care n-ai murit deja este că eu - nu 
Marcus, eu - mai am încă la ce te folosi. Dar - ridică ea din umeri - dacă 
insiști să mă interoghezi, mă voi supune. 

Încă mai am la ce te folosi. 

— În noaptea evadării lui Veturius, l-ai văzut cumva într-un depozit de 
lângă zidul estic al orașului, te-ai luptat cu el, ai fost învinsă și lăsată fără 
cunoștință, iar el a fugit călare împreună cu sclava? 

— Tocmai ţi-am răspuns la întrebarea asta, zice ea. Mai ai nevoie de ceva, 
Sfrânciocule? Revolta Cărturarilor s-a întins spre Silas. În zori voi conduce 
trupele care o vor zdrobi. 

Vocea îi e la fel de temperată ca de obicei. Dar pentru o clipă, ceva îi 
pâlpâie în ochi. O izbucnire bine ascunsă de mânie. Dispare la fel de iute cum 
a apărut. Nu voi mai obține nimic de la ea. 

— Mult succes în Silas, Comandante. 

Când mă întorc să plec, spune: 

— Înainte să pleci, Mare Sfrâncioc, trebuie să te felicit, zice ea, 
îngăduindu-și un mic rânjet. Marcus a finalizat documentele. Logodna cu 
sora ta îl onorează mult pe Împărat. Moştenitorul lor va fi Aristocrat 
legitim... 

les pe ușă și traversez curtea cu capul plin de o învălmășeală de gânduri 
care îmi provoacă silă. Îl aud pe tata răspunzându-mi atunci când l-am 
întrebat ce a oferit în schimbul libertății mele. Mimic important fetito. lar 
Livia, acum câteva seri, spunându-mi că Hannah se purta ciudat. Ca și cum ar 
ști ceva ce noi nu stim. 

Ţâșnesc printre gărzi și sar pe cal. N-am în minte decât: Wu Liv. Nu 
Livvy. Nu Livwy. 

Hannah e puternică. E aspră. E plină de furie. Dar Livvy - Livvy e dulce, 
amuzantă, curioasă. Marcus va vedea lucrurile astea și o va zdrobi. Îi va face 
plăcere să facă asta. 

Mă duc acasă și descalec înainte să apuce calul să se oprească. Intru pe 
poartă și nimeresc într-o curte plină de Măști. 

— Mare Sfrâncioc, zice una pășind spre mine. Trebuie să aștepți aici... 

— Las-o să treacă. 

Marcus iese agale pe ușa casei mele, flancat de mama și de tata. Pe toti 
dracii, nu! Imaginea asta e complet greșită, aș vrea să-mi spăl ochii cu leșie. 
După ei vine Hannah, cu capul ridicat ţanţoș. Strălucirea din ochii ei mă lasă 
cu gura căscată. Atunci, înseamnă că e vorba de ea? Dacă da, de ce pare atât 
de fericită? Nu i-am ascuns niciodată disprețul pe care i-l port lui Marcus. 

Când ajung în curte, Marcus face o plecăciune și sărută mâna lui Hannah, 
un gest reprezentând prin excelență comportamentul ales al unui peţitor de 
rang înalt. 

Pe toți dracii, pleacă de lângă ea, porcule! îmi vine să strig. Îmi mușc 
limba. ZJ este Împăratul, Iar tu esti Sfrânciocul lui. 

Înainte să plece, se apleacă spre mama. 

— Stabileşte o dată, Mater Aquilla. Să nu așteptăm prea mult. 

— Familia dumneavoastră va dori și ea să participe, Majestate? întreabă 
mama. 

— De ce? strâmbă Marcus buzele. Sunt prea Plebei să meargă la o nuntă? 

— Sigur că nu, Majestate, zice mama. Am auzit însă că mama 
dumneavoastră este o persoană foarte pioasă. Mă aştept să știe că Profeţii 
au propus o perioadă strictă de doliu de patru luni. 

Peste fața lui Marcus trece o umbră. 

— Sigur că da, zice el. Tot atâta vă va trebui și vouă să dovediţi că familia 
Aquilla merită încrederea mea. 

Se apropie de mine, iar când îmi vede groaza din ochi, rânjește, încă și 
mai sălbatic din cauza durerii stârnite de amintirea lui Zak. 


— Fii cu băgare de seamă, Sfrânciocule, zice el. Sora ta urmează să ajungă 
în grija mea. N-ai vrea să i se întâmple ceva, nu-i așa? 

— Ea... Tu... 

În timp ce eu îmi caut cuvintele, Marcus pleacă, urmat de gărzi. După ce 
sclavii noștri închid porțile în urma lor, o aud pe Hannah râzând încetișor. 

— Nu mă feliciţi, Sfrânciocule? zice ea. Voi fi Împărăteasă. 

E o proastă, dar totuși e sora mea mai mică și o iubesc. Nu pot lăsa 
lucrurile aşa. 

— Tată, zic eu scrâşnind din dinți. Vreau să vorbesc cu tine. 

— N-ar trebui să fii aici, Sfrâncioc, zice tata. Ai o misiune de îndeplinit. 

— Nu-ţi dai seama, tată? se întoarce Hannah spre mine. Pentru ea este 
mai important să-mi strice mie căsătoria decât să-l găsească pe trădător. 

Tata pare cu zece ani mai bătrân decât ieri. 

— Casa a semnat documentele de logodnă, zice el. Trebuia să te salvez, 
Helene. A fost singura cale. 

— Tată, Marcus este un criminal, un violator... 

— Nu-s toate Măştile așa, Sfrânciocule? îmi trântește Hannah în faţă. 
Te-am auzit eu pe tine și pe ticălosul cu care ești prietenă vorbindu-l de rău 
pe Marcus. Știu în ce mă bag. 

Se apropie val vârtej de mine și-mi dau seama că suntem la fel de înalte, 
deși nu-mi amintesc când a crescut atât. 

— Nu-mi pasă. Voi fi Împărăteasă. Fiul nostru va fi moştenitorul tronului. 
lar soarta Casei va fi asigurată pe veci. Datorită mie, zice ea cu ochii 
strălucind. Gândește-te la asta în timp ce-l vânezi pe trădătorul pe care-l 
numești prieten. 

N-o lovi, Helene. Nu. Tata mă ia de braţ. 

— Vino, Sfrâncioc. 

— Unde-i Livvy? întreb. 

— Închisă în camera ei, cu febră, zice tata în timp ce ne instalăm în biroul 
lui doldora de cărți. Mama ta și cu mine n-am vrut să riscăm s-o aleagă 
Marcus pe ea. 

— A făcut asta ca să mi-o coacă mie. 

Încerc să stau jos, dar sfârşesc prin a mă plimba de colo-colo. 

— Probabil că l-a pus Comandantul. 

— Nu-l subestima pe Împăratul nostru, Helene, zice tata. Keris ţi-a vrut 
moartea. A încercat să-l convingă pe Marcus să te execute. O cunoști. Refuză 
să negocieze. Împăratul m-a căutat fără ştirea ei. Aristocraţii s-au întors 
împotriva lui. Au folosit fuga lui Veturius cu sclava ca să-i pună sub semnul 
întrebării legitimitatea de Împărat. El ştie însă că are nevoie de aliaţi, așa că 
mi-a oferit viața ta în schimbul mâinii lui Hannah - și al sprijinului deplin al 
Casei Aquilla. 

— De ce nu sprijinim altă Casă? întreb. Probabil că există vreuna care 
râvneşte tronul. 

— Toate râvnesc tronul. Luptele interne au început deja. Pe cine ai fi ales? 
Casa Sissellia este brutală și manipulatoare. Casa Rufia ar goli vistieria 
Imperiului într-o noapte. Oricare dintre ele s-ar opune să preia puterea altă 
Casă. Sunt gata să se sfâșie unele pe altele în lupta pentru tron. Mai bine un 
Împărat rău decât un război civil. 

— Dar, tată, Marcus e... 

— Fata mea, ridică tata vocea - și asta se întâmplă destul de rar încât să 
mă facă să tac. Tu trebuie să fii loială Imperiului. Marcus a fost ales de 
Profeți. El este Imperiul. Și are nevoie disperată de o victorie. Are nevoie de 
Elias, zice tata, aplecându-se peste birou. Îi trebuie o execuţie publică. 
Trebuie ca toate Casele aristocrate să vadă că Împăratul este puternic şi 
capabil. Tu, fiica mea, ești acum Marele Sfrâncioc. Trebuie să pui pe primul 
plan Imperiul - mai presus de dorinţele tale, de prieteniile tale, de orice vrei. 
Mai presus chiar și decât sora și Casa ta. Suntem neamul Aquilla. Loia/i până 
la capăt. Spune-o. 

— Loiali, șoptesc eu. Chiar dacă asta înseamnă distrugerea surorii mele. 
Chiar dacă înseamnă că Imperiul va fi condus de un nebun. Chiar dacă 
înseamnă că va trebui să-mi torturez și să-mi ucid cel mai bun prieten. Până 
la capăt. 

x k x 

A doua zi, când ajung la cazarma goală, nici Dex, nici Harper nu pomenesc 
despre logodna lui Hannah. Sunt chiar destul de înţelepţi să nu comenteze 
nimic de proasta mea dispoziție. 

— Faris este la turnul tobelor, zice Dex. A descoperit calul. Iar în legătură 
cu rapoartele pe care voiai... 

Prietenul meu se foiește și se uită la Harper. 

Harper aproape că zâmbește. 

— Există o problemă cu rapoartele, zice el. Tobele au transmis ordine 
contradictorii în noaptea aia. Trupele Războinicilor au fost încurcate de 
faptul că rebelii ne-au spart codurile și ne-au dat comunicațiile peste cap. 

Dex rămâne cu gura căscată. 

— Cum ai aflat? 

— Am observat acum o săptămână, zice Harper. N-a ieșit la iveală decât 
azi. În haosul de-atunci, două ordine din acea noapte au trecut neobservate. 
Amândouă au deplasat oameni din partea de est a orașului spre alte zone, 
lăsând sectorul complet nepatrulat. 

Blestem în barbă. 

— Keris a dat ordinele alea, zic. L-a lăsat să plece. Vrea să fiu prinsă cu 
vânătoarea lui Veturius. Cu mine plecată, îl poate influența pe Marcus fără 
s-o deranjeze nimeni. lar tu - mă uit la Harper - îi vei spune că am ghicit-o. 
Nu-i aşa? 

— Ştie din clipa în care te-ai dus la vila Veturia s-o iei la întrebări, zice 
Harper și mă fixează cu privirea lui rece. Nu te subestimează, Sfrânciocule. 
Nici n-ar fi cazul. 

Ușa se deschide și Faris dă buzna înăuntru, aplecându-se ca să nu dea cu 
capul de pragul de sus. Îmi întinde o bucată de hârtie. 

— De la un post de pază la sud de Bârlogul Hoţilor. 


Armăsar negru, un metru optzeci înălțime, Însemnele casei 
Veturia, găsit într-un raid de rutină acum patru zile. Sânge pe șa. 
Animal în stare proastă, cu semne că a fost călărit intens. 
Posesorul Tribal a fost interogat, insistă că a găsit calul hoinărind 
în tabăra lui. 


— Ce naiba să caute Veturius la Bârlogul Hoţilor? zic eu. De ce să se ducă 
spre est? Cea mai rapidă cale de scăpare din Imperiu e spre sud. 

— Poate-i un șiretlic, zice Dex. A vândut calul în afara orașului și pe urmă 
a pornit spre sud. 

Faris clatină din cap. 

— Atunci cum explici starea animalului și locul unde a fost găsit? 

Îi las să se certe. Un vânt rece suflă prin ușile deschise ale cazărmii și 
înfoaie rapoartele de pe masă, aducând cu el miros de frunze căzute, de 
scorțișoară și de nisipuri îndepărtate. Un negustor Tribal trece cu căruța. 
Este primul Tribal pe care-l văd în Serra de zile în șir. Restul au plecat din 
oraș, în parte din cauza revoltei Cărturarilor, în parte pentru că se apropie 
Adunarea de Toamnă de la Nur. Niciun Tribal n-ar lipsi de-acolo. 

Mă fulgeră un gând. Adunarea de Toamnă. Participă toate triburile, 
inclusiv tribul Saif. În mijlocul atâtor oameni, animale, căruţe și familii, ar fi 
floare la ureche pentru Elias să scape de iscoadele Războinicilor și să se 
ascundă la familia lui adoptivă. 

— Dex, zic, punându-le capăt discuţiei. Trimite vorbă la garnizoana de la 
trecătoarea Atella. Am nevoie de o legiune completă gata să plece în trei zile. 
Și pregătește caii. 

Dex ridică din sprâncenele argintii. 

— Unde mergem? 

— La Nur, zic eu ieșind pe ușă și îndreptându-mă către grajduri. Elias se 
îndreaptă spre Nur. 

15. LAIA 


Elias propune să ne odihnim, dar somnul nu vrea să mă viziteze în 
noaptea asta. Keenan e la fel de agitat; la vreo oră după ce ne-am culcat cu 
toţii, se ridică și dispare în pădure. Oftez, știind că-i datorez o explicaţie. 
Dacă o amân, drumul spre Kauf va fi și mai dificil decât promitea deja să fie. 
Mă ridic tremurând de frig și strâng pelerina în jurul meu. Elias, stând de 
pază, zice încet când trec pe lângă el: 

— Otrava. Nu le spune, nici lui, nici lui Izzi. Te rog. 

— Nu le spun. 

Încetinesc, gândindu-mă la tentativa noastră de sărut, întrebându-mă 
dacă ar trebui să spun ceva. Dar când mă întorc, el studiază atent pădurea, 
cu umerii încordați. 

O iau după Keenan printre copaci și alerg să-l prind de braț chiar când e 
gata să dispară din raza mea vizuală. 

— Eşti tot supărat, zic eu. Îmi pare rău... 

Se smulge din mâna mea și se întoarce, cu flăcări întunecate în ochi. 

— Îţi pare rău? Cerule, Laia, îți dai seama la ce m-am gândit când nu 
te-am găsit pe barcă? Știi câte am pierdut și totuși ai făcut-o... 

— Am fost nevoită, Keenan. 

Nu mi-am dat seama că asta l-ar fi putut răni. M-am gândit că va înţelege. 

— N-o puteam lăsa pe Izzi să înfrunte mânia Comandantului. Nu-l puteam 
lăsa pe Elias să moară. 

— Deci nu te-a pus el să faci asta? Mi-a spus Izzi că a fost ideea ta, dar 
n-am crezut-o. M-am gândit că... te-a convins el cumva. Te-a păcălit. lar 
acum vă găsesc împreună. Credeam că tu și cu mine... 

Îşi încrucișează braţele la piept; părul roşu îi cade peste faţă şi îmi evită 
privirea. La naiba. Probabil că ne-a văzut pe mine și pe Elias lângă foc. Cum 
să-i explic? N-am crezut că o să te mai văd vreodată. Sunt complet dată peste 
cap. Inima mea e dată peste cap. 

În loc de asta, spun: 

— Elias e prietenul meu. 

Măcar e adevărat? Elias era prietenul meu când am plecat din Serra. 
Acum nu mai știu ce este. 

— Ai încredere într-un Războinic, Laia. Tu-ţi dai seama? Pe toţi dracii, e 
fiul Comandantului. Fiul femeii care ţi-a ucis familia. 

— El nu-i la fel. 

— Ba sigur că-i la fel. Toţi sunt la fel. Tu și cu mine, Laia, putem face 
singuri ce avem de făcut. Uite, n-am vrut să-ți spun de față cu el pentru că nu 

am încredere în el, dar Rezistenţa știe tot ce-i de știut despre Kauf. Are 
oameni înăuntru. Îl pot scoate pe Darin viu de-acolo. 

— Kauf nu-i închisoarea Centrală, Keenan. Nu-i nici măcar Blackcliff. Este 
Kauf. Nimeni n-a scăpat vreodată de-acolo. Așa că termină, te rog. Asta-i 
alegerea mea. Aleg să am încredere în el. Poţi veni cu mine, dacă vrei. Aș fi 
norocoasă să am alături de mine pe cineva ca tine. Dar nu-l părăsesc pe 
Elias. Este cea mai bună șansă a mea de a-l salva pe Darin. 

Pentru o clipă, Keenan pare că vrea să mai spună ceva, dar pe urmă doar 
încuviințează din cap. 

— Fie cum dorești, atunci. 

— Vreau să-ți mai spun ceva. 

Nu i-am destăinuit niciodată lui Keenan motivul pentru care a fost ridicat 
fratele meu. Dar dacă la Bârlogul Hoţilor au ajuns deja zvonuri despre Darin 
și Teluman, atunci cu siguranţă a aflat și el câte ceva despre aptitudinile 
fratelui meu. Mai bine să audă de la mine. 

— Izzi și cu mine am auzit niște zvonuri în timpul călătoriei noastre, zice 
el după ce termin să-i explic. Dar sunt bucuros că mi-ai spus. Sunt... Sunt 
bucuros că ai încredere în mine. 

Când ni se întâlnesc privirile, se naște o scânteie între noi, năvalnică și 
copleşitoare. În ceață, ochii lui sunt nespus de întunecați. M-as putea pierde 
în ei. Gândul îmi răsare brusc în minte. Și nu mi-ar păsa dacă nu mi-as mai 
găsi niciodată drumul înapoi. 

— Probabil că ești epuizată. 

Ridică șovăielnic o mână spre fața mea. Atingerea lui e caldă, iar când își 
retrage degetele, mă simt pustie. Mă gândesc cum m-a sărutat în Serra. 

— Vin şi eu curând. 

În luminiș, Izzi doarme. Elias nu mă bagă în seamă; mâna îi atârnă relaxat 
peste paloșul din poală. Nu dă niciun semn că ne-ar fi auzit vorbind pe mine 
şi pe Keenan. 

Culcușul meu e rece, mă cuibăresc în el tremurând. Rămân trează multă 
vreme, așteptând să se întoarcă Keenan. Dar minutele trec, iar el nu vine. 

x x k 

Ajungem la marginea Munţilor Serrani în plină dimineață, cu soarele sus 
pe cer spre răsărit. Elias o ia în față și coborâm pe o potecă sinuoasă către 
dealuri. Dincolo de aceste dealuri se întind dunele Deșertului Tribal, o mare 
de aur topit cu o insulă verde aflată la vreo douăzeci de kilometri de noi: 
Nur. 

Caravane lungi de căruțe șerpuiesc spre oraș pentru Adunarea de 
Toamnă. Dincolo de oază se întind kilometri după kilometri de deșert, 
presărați cu platouri striate care se ridică spre cer ca niște santinele uriașe 

de stâncă. Un vânt venit din deșert urcă pe dealuri, aducând cu el miros de 
ulei, de cai și de carne friptă. 

Aerul e mușcător - toamna vine repede în munți. Dar după cât de tare 
transpiră Elias, ar putea fi la fel de bine vara toridă din Serra. Azi dimineață 
mi-a spus încet că extractul de Tellis i s-a terminat ieri. Pielea lui aurie, atât 
de sănătoasă înainte, este îngrijorător de palidă. 

Keenan, care se tot încruntă la Elias de când am plecat, îl ajunge din urmă 
și ține pasul cu el. 

— Vrei să spui că vom găsi o caravană care să ne ducă la Kauf? 

Elias se uită chiorâș la rebel, dar nu răspunde. 

— Tribalii nu sunt tocmai faimoși pentru ospitalitatea lor față de străini, 
insistă Keenan. Deși familia ta adoptivă e Tribală, nu-i așa? Sper că n-ai de 
gând s-o cauţi și să-i ceri ajutorul. Războinicii o să fie cu ochii pe ea. 

Expresia lui Elias se transformă din ce vrei de la mine în pleacă și 
lasă-mă-n pace. 

— Nu, n-am de gând să-mi caut familia la Nur. În ce priveşte mersul spre 
nord, am... o prietenă care mi-e datoare. 

— O prietenă, zice Keenan. Care... 

— Fără supărare, roșcatule, zice Elias, dar nu te cunosc. lartă-mă dacă 
n-am încredere în tine. 

— Știu sentimentul, zice Keenan strângând din maxilare. Vreau doar să-ți 
sugerez să folosim casele conspirative ale rezistenţei, în loc să intrăm în Nur. 
Putem evita astfel orașul și soldații care fără-ndoială că-l patrulează. 

— După revolta Cărturarilor, rebelii probabil că au fost prinși și 
interogați. Dacă nu cumva ești tu singurul luptător care știe despre aceste 
case, ele sunt compromise deja. 

Elias grăbește pasul, iar Keenan rămâne în urmă, mult în spatele meu, 
ceea ce mă face să cred că-i mai bine să-l las în pace. O ajung din urmă pe 
Izzi, iar ea se apleacă spre mine. 

— Au evitat să-și scoată ochii unul altuia, zice ea. E un început, nu? 

Îmi stăpânesc un hohot de râs. 

— Cât crezi că va mai dura până se vor omori unul pe altul? Și cine crezi 
că va ataca primul? 

— Încă două zile până la războiul total, zice Izzi. Şi pariez că primul va 
ataca Keenan. E un om foarte temperamental. Dar va câștiga Elias, pentru 
că-i Mască și așa mai departe. Totuși, parcă nu arată prea grozav, Laia, 
adaugă ea, lăsând capul pe-o parte. 

Izzi vede întotdeauna mai mult decât crede lumea. Sunt sigură că-și va da 
seama dacă o duc cu preșul, așa că încerc să-i răspund cât mai simplu. 

— Până diseară ar trebui să ajungem la Nur. După ce se va odihni, se va 
simţi mai bine. 

Dar la sfârșitul după-amiezii, dinspre est se stârnește un vânt puternic și 
înaintăm mai încet printre dealuri. Când ajungem la dunele care se întind 
până la Nur, luna e sus pe cer, cu o sumedenie de sclipiri argintii dedesubt. 
Suntem toți epuizați de lupta cu vântul. Izzi mai mult se împleticește decât 
merge, iar Keenan și cu mine gâfâim obosiţi. Până și Elias se chinuie, 
oprindu-se scurt de suficiente ori ca să încep să-mi fac griji. 

— Nu-mi place vântul ăsta, zice el. Furtunile de nisip din deșert nu încep 
decât toamna târziu. Dar și până aici vremea a fost ciudată - ploaie în loc de 
soare, ceață în loc de cer senin... 

Schimbăm o privire. Mă întreb dacă se gândește la ce mă gândesc și eu: că 
parcă ceva n-ar vrea să ajungem la Nur... la Kauf sau la Darin. 

Lămpile eu gaz din Nur strălucesc ca raza unui far la numai câțiva 
kilometri către est și ne îndreptăm direct spre ele. Dar după vreo doi 
kilometri printre dune, un vuiet grav străbate deșertul, răsunându-ne 
până-n oase. 

— Ce naiba-i asta? întreb. 

— Se mișcă nisipul, zice Elias. Mult nisip. Se apropie o furtună. Cu mare 
viteză. 

Nisipul se răscolește fără-ncetare, ridicându-se în nori înalți, înainte să 
zboare mânat de vânt. După încă un kilometru, vântul devine atât de 
puternic, încât abia dacă mai vedem luminile din Nur. 

— E nebunie curată! strigă Keenan. Ar trebui să ne întoarcem la dealuri. 
Să ne adăpostim peste noapte. 

— Elias, zic eu tare, ca să acopăr vântul. Cât de mult ne întârzie furtuna? 

— Dacă așteptăm, pierdem Adunarea. Avem nevoie de mulțime ca să 
putem trece neobservați. 

Iar el are nevoie de Tellis. Nu ştim ce poate face Păzitoarea Sufletelor. 
Dacă Elias are din nou convulsii și-și pierde cunoștința, cine știe cât îl va ţine 
în Anticameră? Ore, dacă are noroc. Zile, dacă n-are. 

Pe Elias îl străbate un fior, subit și violent, iar corpul i se smucește - prea 
tare ca să nu observe oricine are ochi. Ajung lângă el cât ai clipi. 

— Rămâi cu mine, Elias, îi șoptesc la ureche. Păzitoarea Sufletelor 
încearcă să te cheme la ea. Nu-i îngădui. 

Elias scrâșnește din dinţi și convulsia trece. Sunt cât se poate de 
conștientă de privirea uluită a lui Izzi, de suspiciunile trezite lui Keenan. 

Rebelul vine mai aproape. 

— Lajia, ce se... 

— Mergem mai departe, zic eu ridicând vocea, ca să mă poată auzi și Izzi. 
O mică întârziere acum ar însemna o întârziere de săptămâni mai târziu, 
dacă ninge mai devreme sau dacă se închid trecătorile din nord. 

— Uite. 

Elias scoate din raniță un pumn de bandane şi mi le întinde. În timp ce eu 
le împart, el taie o frânghie în bucăţi de trei metri. Alt fior îi zgâlțâie umerii, 
iar el strânge din dinţi şi reușește să-l oprească. Nu te da bătut. Îl privesc cu 
înţeles, în timp ce Izzi vine mai aproape. Nu-i momentul. O leagă pe Izzi de el 
și se pregătește să mă lege pe mine de ea, dar Izzi clatină din cap. 

— Pune-o pe Laia de cealaltă parte a ta. 

Ochii îi alunecă scurt spre Keenan, atât de iute încât nici nu sunt sigură că 
am văzut bine. Mă întreb dacă l-a auzit azi-noapte cum mă implora să plec 
cu el. 

Îmi tremură tot corpul de la efortul de a sta pe loc. Vântul urlă în jurul 
nostru, violent ca un cor de bocete funerare. Zgomotul mă face să mă 
gândesc la spectrele din deșertul de lângă Serra și mă întreb dacă și deșertul 
ăsta o fi bântuit de creaturi supranaturale. 

— Ține frânghia întinsă - mâinile lui Elias se freacă de ale mele și pielea 
lui e febrilă - altfel n-o să știu dacă am fost smulși unul de lângă altul. 

Mă cuprinde frica, dar el își apropie fața de mine. 

— Nu te teme. Am copilărit în deșertul ăsta. Vom ajunge la Nur. 

Pornim spre est, cu capetele plecate ca să ținem piept furtunii dezlănțuite. 
Praful întunecă stelele, iar dunele se mișcă atât de repede, încât ne 
împleticim și luptăm pentru fiecare pas. Am nisip între dinți, în ochi, în nas, 
nu pot să respir. 

Frânghia dintre mine și Elias se întinde, iar el mă trage înainte. De 
cealaltă parte a lui, Izzi își îndoaie trupul ca trestia luptându-se cu vântul, 
strângându-și bandana peste față. Aud ecoul unui țipăt și încep să tremur. 
Izzi? Nu, e doar vântul. 

Pe urmă, Keenan, pe care îl credeam în spatele meu, smucește de frânghie 
în stânga mea. Forța lui mă trântește la pământ și corpul mi se afundă în 
nisipul adânc și moale. Mă lupt să mă ridic, dar vântul mă apasă ca un pumn 
gigantic. 

Trag tare de frânghia care mă leagă de Elias. Trebuie să-și fi dat seama că 
am căzut. Îi voi simţi dintr-o clipă în alta mâinile trăgându-mă spre el, 
ridicându-mă în picioare. Îi strig numele în furtună, dar vocea mea nici nu 
se-aude în vuietul din jur. Frânghia dintre noi se smucește o dată. 

Pe urmă devine teribil de destinsă, iar când trag de ea, la capătul celălalt 
nu-i nimic. 

16. ELIAS 


În clipa asta, folosesc fiecare frântură de energie pe care o am ca să 
înfrunt furtuna și să le trag înainte pe Laia și pe Izzi. 

În clipa următoare, frânghia dintre mine şi Laia cade bleagă. Trag de ea și 
mi se taie picioarele când descopăr că se termină după numai un metru. Nici 
urmă de Laia. 

Mă năpustesc înapoi spre unde sper să fie. Nimic. Pe toți dracii! Am făcut 
nodurile prea repede, probabil, unul dintre ele pesemne că s-a desfăcut. Wu 
contează! urlă mintea mea. Găsește-o/ 

Vântul vuiește și îmi amintesc de efriții de nisip cu care m-am luptat în 
timpul Încercărilor. În fața mea se ridică o siluetă asemănătoare unui om, cu 
ochii sclipind de răutate nestăvilită. Mă trag surprins înapoi - de unde naiba 
a apărut? — şi pe urmă îmi scormonesc prin minte. Pe efriții de nisip îi omori 
cântând un pic. Îmi amintesc poezioara din copilărie şi o cânt tare. 7e rog să 
ai efect, te rog, te rog! Ochii din fața mea se îngustează și, pentru o clipă, 
poezioara mi se pare inutilă. Dar pe urmă ochii dispar. 

Laia, însă - și Keenan - sunt pe undeva pe-aici, lipsiţi de apărare. Trebuia 
să fi așteptat sfârșitul furtunii. Blestematul de rebel a avut dreptate. Dacă 
Laia e îngropată în nisip... Dacă moare pentru că mi-a trebuit mie 
blestematul de Tellis... 

A căzut chiar înainte să se rupă legătura dintre noi. Mă las în genunchi și 
mătur totul în jur cu mâinile. Apuc o bucată de pânză, pe urmă ating un petic 
de piele caldă. Mă simt copleșit de ușurare și trag. Ea e - îmi dau seama după 
forma și greutatea corpului. O trag lângă mine și îi văd sub bandană un 
crâmpei de față îngrozită, în timp ce ea mă cuprinde cu braţele. 

— Te-am prins, zic eu, deși nu cred că mă aude. 

Pe cealaltă parte o simt pe Izzi înghiontindu-mă, apoi văd o fluturare de 
păr roșu - Keenan, încă legat de Laia, aplecat în timp ce tușește să-și scoată 
nisipul din plămâni. 

Leg din nou frânghia, cu mâini tremurânde. O aud în minte pe Izzi 
spunându-mi s-o leg pe Laia de mine. Nodurile erau strânse. Frânghia era 
întreagă, nu era roasă. Nu avea de ce să se desfacă. 

Las-o baltă. Mişcă-te. 

Curând, terenul devine mai dur, transformându-se din nisip înșelător în 
pietrele uscate ale oazei. Şterg un copac cu umărul, iar prin nisip văd 
licărind slab o luminiță. Lângă mine, Izzi cade, ținându-se de ochiul bun. O 
ridic în braţe și merg mai departe. Tremură din tot corpul și tușește în 
neştire. 

Luminiţa se transformă în două luminiţe, apoi în zece - o stradă. Îmi 
tremură brațele şi aproape că o scap pe Izzi. Încă nu/ 

Umbra mare a unei căruţe Tribale cu coviltir se ivește din întuneric și mă 
lupt să ajung la ea. Sper din tot sufletul că e goală, mai ales că nu mă simt în 
stare în clipa asta să las pe cineva fără simțiri. 

Deschid ușa, desfac nodul care mă leagă de Izzi și o împing în căruţă. 
Keenan se cațără după ea, iar pe Laia pe jumătate o ridic, pe jumătate îi fac 
vânt. Dezleg iute frânghia dintre noi și, în timp ce o deznod, observ că nu are 
capetele zdrențuite. Locul unde s-a rupt e neted. 

Ca şi cum ar fi fost tăiată. 

Izzi? Nu, ea era lângă mine. Laia nu ar fi tăiat-o. Keenan? Să fi fost atât de 
disperat s-o aibă pe Laia numai pentru el? Mi se întunecă privirea și scutur 
din cap. Când mă uit din nou la frânghie, e la fel de zdrențuită ca odgonul 
vechi al unui trauler. 

Halucinaţii. Găseşte o spiterie, Elias. Acum. 

— Ai grijă de Izzi, îi strig Laiei. Spală-i ochiul - a orbit-o nisipul. Aduc ceva 
de la spiţer care s-o ajute. 

Trântesc ușa coviltirului și ies înapoi în furtună. Mă cuprinde un tremur. 
Aproape c-o aud pe Păzitoarea Sufletelor. Întoarce-te, Elias. 

Clădirile cu ziduri groase din Nur blochează destul nisipul încât să pot 
distinge semnele stradale. Mă mișc cu grijă, atent la soldați. Tribalii nu sunt 
atât de nebuni să iasă afară pe furtună, dar Războinicii patrulează orice ar fi. 

După colț, observ pe zid un anunţ. Mă apropii și înjur. 

Rup anunțul, îl fac bucățele și-i dau drumul în vânt - doar ca să văd altul 
la câțiva metri mai încolo, și pe urmă altul. Tot blestematul de zid este plin 
de ele, la fel și peretele din spatele meu. Sunt peste tot. 

Fă rost de Tellis. 

Mă clatin pe picioare ca un cinciar după primul omor. Îmi ia douăzeci de 
minute să găsesc o spițerie și încă cinci minute agonizante să-i sparg lacătul 
de la ușă. Aprind un felinar cu mâini tremurânde și îi mulțumesc cerului 
când văd că spiţeria are leacurile aranjate alfabetic. Până să găsesc Tellisul, 
gâfâi ca un animal însetat, dar imediat ce-l dau pe gât, mă simt cuprins de 
ușurare. 

Și lucrurile devin clare. Mă copleșesc toate - furtuna, Izzi orbită de nisip, 
căruța unde i-am lăsat pe ceilalţi. Și afișele. Blestematele de afișe cu 
urmărirea. Chipul meu, chipul Laiei expuse peste tot. Dacă numai pe-un 
singur perete erau zeci de astfel de afișe, cine știe câte sunt în tot orașul? 

Existenţa lor înseamnă un lucru: Imperiul bănuiește că ne aflăm aici. 
Înseamnă că prezenţa Războinicilor la Nur va fi mult mai numeroasă decât 
mă aşteptam. N-au decât să se ducă toți în iad. 

Laia probabil că și-a ieșit deja din minţi, dar ea și ceilalți vor trebui să 
aștepte. Fur tot stocul de Tellis din spițerie, plus o alifie care să-i aline lui 
Izzi durerea de ochi. În câteva minute sunt înapoi pe străzile măturate de 
nisip din Nur, amintindu-mi perioada pe care am petrecut-o aici ca cinciar, 
spionând Tribalii și raportând ce-am aflat la garnizoană. 

O iau pe acoperișuri ca să ajung la clădirea garnizoanei, clipind din cauza 
furtunii. E încă destul de puternică să țină în casă oamenii sănătoși la cap, 
dar nici pe departe la fel de afurisită ca atunci când am ajuns în oraș. 

Fortăreața Războinică, construită din piatră neagră, este oribil de 
nelalocul ei printre clădirile nisipii din Nur. Când mă apropii, mă furișez pe 
marginea unei terase care se întinde pe acoperișul clădirii de peste drum de 
ea. 

Judecând după numeroasele lumini aprinse și după soldaţii care intră și 
ies, se vede clar că garnizoana-i înțesată de lume. Și nu doar de auxiliari și 
legionari. În ora pe care o petrec filând clădirea, număr cel puţin o duzină de 
Măști, dintre care una cu armura absolut neagră. 

Garda Neagră. Oamenii lui Helene, care-i acum Mare Sfrâncioc. Ce caută 
aici? 

Din garnizoană iese altă Mască în armură neagră. Un uriaș cu părul 
decolorat și ciufulit. Faris. Îi recunosc ciuful dintr-o mie. 

Strigă spre un legionar care înșeuează un cal. 

— ... mesageri către absolut toate triburile, îl aud spunând. Oricine îi 
oferă adăpost, moare. Transmite asta foarte clar, soldat. 

Mai apare o Gardă Neagră. Are pielea de pe mâini și de pe bărbie mai 
închisă la culoare, dar altceva nu deslușesc din locul în care mă aflu. 

— Ne trebuie un cordon în jurul tribului Saif, îi spune el lui Faris. În caz că 
vrea să-i contacteze. 

Faris clatină din cap. 

— Este ultimul loc în care s-ar duce EI... Veturius. Nu i-ar pune în pericol 
pe ai lui. 

Pe toți dracii! Ştiu că sunt aici. Și cred că îmi dau seama cum au aflat. 
Peste câteva minute, mi se confirmă bănuiala. 

— Harper. 

Vocea lui Helene e de oţel și tresar atunci când o aud. lese cu pași mari 
din cazarmă, părând neafectată de furtună. Armura ei lucește întunecat, iar 
părul deschis la culoare e o rază de lumină în noapte. Sigur că da. Dacă putea 
cineva intui ce voi face și unde mă voi duce, ea este aceea. 

Mă las mai jos, convins că mă va simţi, că va simţi în măduva oaselor că 
sunt prin preajmă. 

— Vorbește tu însuți eu mesagerii. Vreau oameni diplomați, îi spune ea 
Gărzii Negre pe nume Harper. Să-i caute pe șefii Tribali - pe Za/dari și pe 
Kehanni, pe cei care spun povești. Spune-le să nu vorbească cu copiii, 
triburile sunt foarte protectoare cu ei. Şi asigură-te, pe toți dracii, că nu-i 
trece prin minte vreunuia să se uite după femeile lor. Nu vreau să mă trezesc 
cu un război sângeros pe cap pentru că un auxiliar idiot nu și-a putut ţine 
mâinile acasă. Faris, instituie un cordon în jurul tribului Saif. Și pune pe 
cineva s-o urmărească pe Mamie Rila. 

Faris și Harper pleacă amândoi să ducă la îndeplinire ordinele lui Hel. Mă 
aştept ca ea să se întoarcă în garnizoană, ca să scape de vânt. În schimb, face 
doi pași în mijlocul furtunii, cu o mână pe paloș. Are pleoapele obosite, gura 
ca o despicătură furioasă. 

Mă doare sufletul când mă uit la Helene. Va înceta vreodată să-mi fie dor 
de ea? Oare își amintește de anul când am fost aici amândoi? Și, în primul 
rând, de ce naiba mă vânează? Ar trebui să știe că am fost otrăvit de 
Comandant. Dacă oricum sunt mort, ce rost mai are să mă captureze? 

Aş vrea să cobor la ea, s-o îmbrăţișez tare și să uităm că suntem inamici. 
Aș vrea să-i povestesc despre Păzitoarea Sufletelor și despre Anticameră, 
despre faptul că, acum, după ce-am simţit gustul libertăţii, nu-mi doresc 
decât să găsesc o cale să păstrez libertatea asta. Aș vrea să-i spun cât de dor 
îmi e de bunicul Quin și că Demetrius, Leander și Tristas îmi bântuie 
coşmarurile. 

Aș vrea. Aș vrea. Aș vrea. 

Traversez ghemuit jumătate de acoperiș, apoi sar pe următorul, plecând 
înainte să fac vreo prostie. Am o misiune. La fel și Helene. Trebuie să ţin la 
misiunea mea mai mult decât ţine ea la a ei, altfel Darin e mort. 


17. LAIA 


Izzi se zvârcolește în somn, răsuflând agitat și cu greutate. Dă tare dintr-o 
mână și lovește lemnul ornamentat al coviltirului. O mângâi pe încheietură 
şi-i şoptesc vorbe liniştitoare. În lumina mică a felinarului, pare palidă ca 
moartea. 

Keenan și cu mine stăm cu picioarele încrucișate lângă ea. l-am ridicat 
capul ca să respire mai ușor și i-am spălat ochiul. Tot nu-l poate deschide. 

Oftez când îmi aduc aminte de violenţa furtunii, de cât de măruntă m-am 
simțit în ghearele ei care m-apucaseră strâns. Am crezut că voi pierde 
contactul cu pământul şi voi zbura în noapte. În furtuna puternică, m-am 
simțit mai mică decât un fir de praf. 

Trebuia să fi așteptat Laia. Trebuia să-l fi ascultat pe Keenan. Dacă 
orbirea provocată de nisip e permanentă? Izzi și-ar pierde singurul ei ochi 
din cauza mea. 

Vino-ţi în fire. Elias avea nevoie de Tellis. lar tu ai nevoie de Elias, dacă 
vrei să-l scapi pe Darin. Te afli într-o misiune. Esti conducătoarea ei. Acesta e 
prețul, 

Unde e Elias? Au trecut secole de când a plecat. Într-un un ceas sau două 
se luminează. Afară încă bate vântul, dar nu suficient de tare cât să-i 
împiedice pe oameni să iasă pe stradă. În cele din urmă se vor întoarce şi 
stăpânii căruței. Nu se poate să ne găsească aici. 

— Elias e otrăvit, spune încet Keenan. Așa-i? 

Încerc să n-am nicio expresie, dar Keenan oftează. Vântul se înteţeşte și 
zpgâlțâie geamlâcurile de sus ale coviltirului. 

— Are nevoie de medicamente. De-asta v-aţi dus mai întâi la Bârlogul 
Hoţilor, în loc să vă îndreptaţi direct spre nord, zice el. La naiba! Cât de grav 
e? 

— Grav, zice [zzi pe un ton răgușit. Foarte grav. Noptariţă. 

Mă uit la Izzi și nu-mi vine să cred. 

— Te-ai trezit! Slavă cerului. Dar de unde știi? 

— Bucătăreasa se distra povestindu-mi ce otrăvuri i-ar administra 
Comandantului dacă ar fi putut, zice Izzi. Le descria efectele foarte 
amănunțit. 

— O să moară, Laia, zice Keenan. Noptariţa ucide. 

— Ştiu. 

Aș vrea să nu fi ştiut. 

— Și el știe. De-asta a trebuit să ajungem la Nur. 

— Şi vrei în continuare să duci misiunea la îndeplinire împreună cu el? 

Dacă Keenan ar ridica sprâncenele mai sus, le-ar pierde în păr. 

— Să lăsăm deoparte faptul că e riscant doar să te afli în prezenţa lui, că 
maică-sa ţi-a omorât părinţii, că el este o Mască și că oamenii lui îi extermină 
acum pe-ai noștri. E mort, Laia! Cine știe dacă măcar va trăi destul cât să 
ajungă la Kauf. Și, cerule, de ce ar vrea să ajungă? 

— Ştie că Darin ar putea schimba totul pentru Cărturari, zic eu. Nu crede 
în maleficul Imperiu mai mult decât credem noi. 

Keenan râde batjocoritor. 

— Mă îndoiesc... 


— Încetează. 

Cuvântul mi-a ieşit o şoaptă. Îmi dreg glasul și pipăi brăţara mamei. Forță. 
— Te rog. 

Keenan șovăie, apoi mă prinde de mâini în timp ce le strâng pumn. 

— lartă-mă. 


În sfârşit mă priveşte deschis. 

— Ai trecut prin iad, iar eu stau aici și te fac să te simți și mai groaznic. Nu 
voi mai deschide subiectul. Dacă asta vrei tu, asta vom face. Am venit să 
te-ajut. Cu orice ai nevoie. 

Respir ușurată și încuviinţez din cap. El trece degetul peste litera K de pe 
pieptul meu - semnul pe care mi l-a cioplit în carne Comandantul cât i-am 
fost sclavă. Acum e o cicatrice decolorată. Degetul îi urcă pe claviculă, pe 
obraz. 

— Mi-a fost dor de tine, zice. Nu-i ciudat? Acum trei luni nici nu te 
cunoşteam. 

Îi studiez maxilarul puternic, felul în care părul strălucitor i se revarsă 
peste frunte, numeroșii mușchi ai brațului. Oftez simțindu-i mirosul de 
lămâie și fum de lemn care-mi e de-acum atât de familiar. Cum de-a ajuns să 
însemne pentru mine atât de mult? Abia dacă ne cunoaștem și, totuși, în 
apropierea lui, corpul mi se liniștește. Involuntar, mă aplec sub mângâierea 
lui, căldura mâinii atrăgându-mă mai aproape. 

Ușa se deschide, iar eu sar și mă întind după pumnal. Dar e Elias. Se uită 
de la Keenan la mine. Pielea lui, de o culoare atât de bolnăvicioasă când ne-a 
lăsat în căruţă, și-a recăpătat nuanţa aurie. 

— Avem o problemă. 

Se urcă în căruţă și despăturește o foaie de hârtie: un afiș de urmărire 
unde eu și Elias suntem zugrăviți înspăimântător de precis. 

— De unde naiba știu? întreabă Izzi. Ne-au găsit? 

Elias se uită la podeaua căruței și răscolește praful cu cizma. 

— Helene Aquilla e și ea aici, zice el cu o voce curios de neutră. Am 
văzut-o la garnizoana Războinicilor. A instalat un cordon în jurul tribului 
Saif și are sute de soldaţi care o ajută să ne caute. 

Îi întâlnesc privirea lui Keenan. £ riscant doar să te afli în prezenţa lui. 
Poate chiar a fost o idee proastă să venim la Nur. 

— Trebuie să ajungem la prietena ta ca să putem pleca împreună cu 
restul triburilor, zic eu. Cum facem asta? 

— Voiam să vă propun să așteptăm să se facă noapte și pe urmă să ieșim 
deghizați. Dar exact la asta se așteaptă Aquilla. Deci vom face pe dos. Ne 
ascundem rămânând la vedere. 

— Şi cum intenţionezi să ascunzi la vedere un rebel Cărturar, două sclave 
și un fugar? întreabă Keenan. 

Elias caută în raniţă și scoate niște cătușe. 

— Am o idee, zice el. Dar n-o să vă placă. 

x k * 

— Ideile tale, îi șuier lui Elias în timp ce mă târăsc în urma lui pe străzile 
aglomerate din Nur, sunt aproape la fel de criminale ca ale mele. 

— Taci, sclavo! 

Îmi arată din cap un detașament de Războinici care mărşăluieşte pe o 
stradă apropiată. 

Îmi ferec buzele, iar cătușele care-mi îngreunează gleznele şi încheieturile 
mâinilor zăngănesc. Elias s-a înșelat. Nu doar că-mi displace planul lui, îl 
urăsc de-a dreptul. 

El poartă o cămașă roșie de negustor de sclavi și ține lanţul prins de 
gulerul de fier din jurul gâtului meu. Părul îmi atârnă peste față, încâlcit și 
îmbâcsit. Izzi, cu ochiul în continuare bandajat, vine în urma mea. Între noi 
se întinde un metru de lanţ, iar ea se bazează pe indicaţiile pe care i le 
transmit eu în șoaptă ca să nu se împiedice. După ea vine Keenan, cu fața 
brobonită de sudoare. Știu ce simte: că suntem duși de-adevăratelea la o 
licitaţie. 

Mergem în șir în spatele lui Elias, ascultători, cu capul plecat, cu corpurile 
supuse, așa cum e de așteptat de la niște sclavi Cărturari. Mă năpădesc 
amintiri cu Comandantul: ochii ei spălăciți atunci când mi-a crestat inițiala 
pe piept cu o minuțţiozitate sadică; loviturile pe care le împărțea cu larghețea 
cu care arunci bănuţi cerșetorilor. 

— Adună-te, zice Elias aruncându-mi o privire, probabil pentru că simte 
cum mă cuprinde panica. Avem de traversat tot orașul. 

La fel ca zecile de negustori de sclavi pe care i-am văzut aici, în Nur, Elias 
ne dirijează cu un dispreţ convingător, lătrând ocazional ordine spre noi. 
Bombăne către praful din aer și se uită la Tribali de sus, de parcă ar fi 
gândaci. 

Cu bandana acoperindu-i partea de jos a feței, îi văd doar ochii, aproape 
lipsiți de culoare în lumina dimineții. Cămașa de negustor de sclavi îi e mai 
largă decât i-ar fi fost acum câteva săptămâni. Lupta cu otrava 
Comandantului l-a costat, a ajuns doar muchii și colțuri. Suplețea îi pune în 
valoare frumusețea, dar mi se pare că mă uit mai degrabă la umbra lui decât 
la adevăratul Elias. 

Străzile prăfoase ale orașului sunt pline de oameni care se duc din tabără 
în tabără. Oricât ar părea de haotic, domnește o ordine ciudată. Fiecare 
tabără își etalează propriile culori Tribale, are corturile pe partea stângă, 
tarabele negustorești pe dreapta și este înconjurată pe margine de 
tradiționalele căruțe. 

— Uh, Laia, îmi șoptește Izzi din spate. Simt miros de Războinici. Oțel, 
piele și cai. Mi se pare că sunt peste tot. 

— Asta pentru că chiar sunt, îi șoptesc cu colţul gurii. 

Legionarii controlează prăvălii și căruțe. Măștile latră ordine și intră în 
case pe nepusă masă. Înaintăm încet, pentru că Elias urmează o rută 
ocolitoare, încercând să evite patrulele. În tot timpul ăsta îmi simt inima-n 
gât. 

Mă uit în van după Cărturari liberi, sperând să fi evadat vreunii din 
masacrul Imperiului. Dar singurii pe care îi văd sunt în lanţuri. Există puţine 
vești despre ce se întâmplă în Imperiu, dar în cele din urmă, printre 
frânturile de sadheză pe care nu le înțeleg, aud doi Comercianţi vorbind în 
serrană. 

— ... n-au cruțat nici copiii, zice Comerciantul și se uită peste umăr în 
timp ce vorbește. Am auzit că străzile din Silas și Serra șiroiesc de sângele 
Cărturarilor. 

— Urmează Tribalii, zice însoțitoarea lui, o femeie înveșmântată în piele. 
Și pe urmă se vor duce în Marinn. 

— Vor încerca, răspunde bărbatul. Dar aș vrea să-i văd pe ticăloșii ăștia 
cu ochi spălăciți trecând prin pădure... 

Îi depășim şi discuţia nu se mai aude, dar îmi vine să vărs. Străzile din 
Silas și Serra șiroiesc de sângele Cărturarilor. Cerule, oare câţi dintre foștii 
mei vecini și cunoștințe au murit? Câţi dintre pacienţii bunicului? 

— De asta facem ce facem, zice Elias și-mi aruncă o privire, iar eu îmi dau 
seama că i-a auzit și el pe Comercianţi. De-asta avem nevoie de fratele tău. 
Așa că nu-ţi pierde cumpătul. 

Trecem pe o stradă principală deosebit de aglomerată și o patrulă 
condusă de o Mască în armură neagră ne iese în cale la doar câţiva metri în 
față. 

— Patrulă, îi șoptesc lui Izzi. Capu” jos! 

Ea și Keenan se uită imediat în jos. Umerii lui Elias se încordează, dar 
continuă să pășească agale, relaxat. Un mușchi din obraz îi tresare. 

Masca e tânără și are pielea cafeniu-aurie, ca mine. E la fel de zvelt ca 
Elias, dar mai scund, cu ochi verzi, oblici, de pisică, și obraji la fel de ascuțiți 
ca muchiile armurii. 

Nu l-am mai văzut până acum, dar nu contează. E o Mască, mă mătură cu 
privirea, iar eu descopăr că nu pot să respir. Mă copleșește frica și parcă nu-l 
văd decât pe Comandant. Simt doar șfichiuirea biciului ei pe spate și mâna 
rece cu care mă strângea de gât. Nu mă mai pot mișca. 

Izzi se ciocnește de spatele meu și Keenan deal ei. 

— Mergi mai departe! zice Izzi repede. 

Oamenii din jur se întorc să se uite. De ce tocmai acum, Laia? Cerule, 
stăpâneşte-te! Dar corpul nu mă ascultă. Cătușele, zgarda de fier din jurul 
gâtului, zgomotul lanțului, toate mă copleșesc și, deși mintea îmi strigă să 
mă mișc, corpul meu își amintește doar de Comandant. 

Lanţul agăţat de zgardă se smucește, iar Elias mă înjură cu o ferocitate 
nonșalantă, tipic Războinică. Știu că joacă un rol, dar mă chircesc și mă 
feresc, reacționând cu o frică pe care credeam că am îngropat-o. 

Elias se întoarce ca și cum s-ar pregăti să mă lovească și îmi trage fața 
spre el. Pentru cineva din afară, pare un stăpân de sclavi care își 
disciplinează proprietatea. Vorbește încet, ca să-l pot auzi doar eu. 

— Vită-te la mine. 

Îi întâlnesc privirea. Ochii Comandantului. Nu. Ochii lui Elias. 

— Eu sunt eu, zice apucându-mă de bărbie, iar în timp ce pentru privitori 
probabil că pare ameninţător, eu îi simt atingerea ca pe o boare. Nu-ţi voi 
face niciun rău. Dar nu te poţi lăsa cuprinsă de frică. 

Îmi cobor privirea şi respir adânc. Masca ne urmărește, cu corpul absolut 
nemișcat. Suntem la câţiva metri distanță, la câţiva pași. Îl văd prin părul 
care-mi atârnă peste față. Își mută rapid atenţia de la Keenan la Izzi și la 
mine. Apoi se oprește asupra lui Elias. 

Se uită lung. Cerule! Corpul meu amenință să împietrească iar, dar mă 
oblig să mă pun în mișcare. 

Elias salută Masca din cap în treacăt, relaxat, și merge mai departe. Masca 
e acum în spatele nostru, dar simt cum ne urmărește în continuare, gata să 
lovească. 

Pe urmă aud cizme îndepărtându-se, iar când mă uit în urmă, văd că 
masca și-a văzut de drum. Răsuflu ușurată, deși nici nu știam că-mi ţineam 
respirația. Siguranţă. Esti în siguranţă. 

Deocamdată. 

Abia când ne apropiem de tabăra din sud-estul Nurului pare și Elias să se 
relaxeze, în sfârșit. 

— Capul jos, Laia, șoptește el. Am ajuns. 

Tabăra este uriașă. O mărginesc case de culoarea nisipului, cu balcoane, 
iar în spațiul din spatele lor se întinde un oraș de corturi aurii cu verde. 
Piaţa este de mărimea oricărei pieţe din Serra, poate chiar mai mare. Toate 
tarabele au aceleași perdele de culoarea smaraldului, împodobite cu frunze 
tomnatice. Doar cerul știe cât costă un asemenea brocart. Indiferent ce trib o 
fi acesta, e bogat. 

Bărbaţi Tribali în robe verzi dau ocol taberei, îndrumându-i pe cei ce 
intră printr-o poartă improvizată între două căruțe. Nu ne abordează nimeni 
când intrăm în zona unde se locuiește, plină de oameni adunaţi în jurul 
focurilor de gătit, de femei care prepară bunătăţi, de copii care aleargă după 
găini sau unii după alţii. Elias se apropie de cortul cel mai mare, dar doi 
oameni aflați de pază îl opresc. Se burzuluiește. 

— Comerţul cu sclavi, diseară, îi spune cu accent serran unul dintre 
bărbați. Revino mai târziu. 

— Mă așteaptă Afya Ara-Nur, mormăie Elias, iar eu tresar la auzul 
numelui, gândindu-mă la femeia micuță, cu ochi negri, din atelierul lui Spiro 
de acum câteva săptămâni - aceeași femeie care a dansat atât de grațios cu 
Elias în noaptea Festivalului Lunii. În ea trebuie să ne încredem că ne va 
duce spre nord? Îmi amintesc ce a spus Spiro: Una dintre cele mai 
periculoase femei din Imperiu. 

— Nu vede ziua negustori de sclavi, subliniază celălalt Tribal. Numa; 
seara. 

— Dacă nu mă lăsaţi să vorbesc cu ea, zice Elias, voi fi bucuros să 
informez Măștile că tribul Nur nu mai e interesat de înțelegeri comerciale. 

Tribalii schimbă o privire încurcată și unul dispare în cort. Aș vrea să-l 
avertizez pe Elias despre Afya, despre ce-a spus Spiro, dar celălalt paznic ne 
privește cu mare atenţie și n-aș reuși să vorbesc fără să mă vadă. 

După numai un minut, Tribalul ne face semn să intrăm în cort. Elias se 
întoarce spre mine ca și cum ar vrea să-mi aranjeze mai bine cătușele, dar de 

fapt îmi pune în palmă cheia. Pășește apăsat în interiorul cortului, de parcă 
toată tabăra ar fi a lui. Izzi, Keenan și cu mine ne grăbim să-l urmăm. 

Înăuntru, pe jos sunt așternute covoare ţesute de mână. Vreo zece lămpi 
colorate aruncă modele geometrice peste pernele învelite în mătase. Afya 
Ara-Nur, superbă și cu pielea închisă la culoare, cu cozi împletite cu panglici 
negre și roșii căzându-i pe umeri, stă în spatele unui birou din lemn cioplit 
grosolan. Este o piesă greoaie și nu-și are locul în mijlocul bogăției 
ameţitoare din jurul ei. Plimbă cu degetele mărgelele unui abac și scrie 
rezultatele într-un registru pe care îl are în față. Un băiat plictisit cam de 
vârsta lui Izzi, la fel de frumos ca Afya, stă lângă ea. 

— Ți-am permis să intri, negustorule de sclavi, zice Afya, doar ca să-ți pot 
spune personal că dacă mai calci vreodată în tabăra mea, te spintec cu mâna 
mea. 

— Mă jignești, Afya, zice Elias în timp ce un obiect mic zboară din mâna 
lui în poala femeii. Nu ești nici pe departe la fel de prietenoasă ca prima oară 
când ne-am întâlnit. 

Vocea lui Elias e caldă și plină de aluzii, iar eu îmi simt faţa luându-mi foc. 

Afya ridică moneda. Elias își scoate bandana de pe față, iar ea rămâne cu 
gura căscată. 

— Gibran... îi spune ea băiatului, dar Elias își trage paloșele cât ai clipi și 
înaintează. Ține câte un tăiș la gâtul fiecăruia, cu ochii liniștiți și cumplit de 
inexpresivi. 

— Îmi ești datoare cu o favoare, Afya Ara-Nur, zice el. Am venit după ea. 

Băiatul - Gibran - se uită nesigur la Afya. 

— Lasă-l pe Gibran să stea afară, zice Afya rezonabilă, aproape blândă, 
dar se vede cum strânge pumnii pe birou. N-are nicio legătură cu treaba 
asta. 

— Avem nevoie de un martor din tribul tău când îmi îndeplinești 
rugămintea, zice Elias. Gibran e numai bun. 

Afya deschide gura, dar nu spune nimic; pare uluită. Elias continuă. 

— Ţi-ai pus onoarea chezășie că vei pleca urechea la ce-ţi cer, Afya 
Ara-Nur. Și ţi-ai pus onoarea chezășie că-mi vei îndeplini dorința. 

— Blestemată fie onoarea... 

— Fascinant, zice Elias. Ce-ar crede sfatul bătrânilor despre asta? Singura 
Zaldara din ţinuturile Tribale, cel mai tânăr șef ales vreodată, să se lepede de 
onoare ca de o sămânță rea. 

Dă din cap spre simbolul geometric sofisticat de pe mâneca ei - o 
indicație a rangului pe care îl are, fără îndoială. 

— O jumătate de ceas petrecută azi-dimineaţă într-o tavernă mi-a spus 
tot ce aveam nevoie să știu despre tribul Nur, Afya. Poziţia ta nu-i sigură. 

Afya strânge buzele. Elias a atins un punct sensibil. 
— Bătrânii vor înțelege că am făcut-o în interesul tribului. 


— Nu, zice Elias. Vor spune că nu ești bună să conduci, dacă faci greșeli de 
judecată în stare să pună tribul în pericol. Greșeli de genul să dai un 
bănuţ-zălog de favoare unui Războinic. 

— Favoarea aia îi era destinată viitorului Împărat, zice Afya, pe care 
mânia a ridicat-o în picioare. 

Elias îi apasă paloșul mai tare pe gât. Femeia nu pare să-și dea seama. 

— Nu unui trădător fugar care, după câte se pare, s-a transformat în 
negustor de sclavi. 

— Nu sunt sclavi. 

Scot cheia și-mi desfac cătușele, apoi le desfac pe ale lui Izzi și Keenan, 
subliniind în felul ăsta spusele lui Elias. 

— Sunt tovarășii mei, continuă el. Parte din favoarea pe care ţi-o cer. 

— Nu va fi de acord, îmi șoptește Keenan. Femeia ne va vinde 
sângeroșilor Războinici. 

Nu m-am simțit nicicând atât de expusă. Afya ar putea striga un singur 
cuvânt și în câteva minute ar veni soldații peste noi. 

Lângă mine, Izzi se crispează. O strâng de mână. 

— Trebuie să avem încredere în Elias, șoptesc, încercând s-o liniștesc pe 
ea, dar și pe mine. Ştie ce face. 

În acelaşi timp, îmi pipăi pumnalul ascuns sub pelerină. Dacă Afya ne 
trădează, nu voi cădea fără să lupt. 

— Afya, zice Gibran înghițind în sec speriat, cu ochii la sabia de la gâtul 
lui. Poate că ar trebui să-l ascultăm. 

— Poate ar trebui să-ți ţii gura, zice Afya printre dinţi, să nu te amesteci 
unde nu te pricepi și să-ți vezi de sedusul fetelor de Za/dara. 

Se întoarce spre Elias. 

— Lasă paloșele jos și spune-mi ce vrei și de ce. Dacă nu-mi explici, nu 
pupi nicio favoare. Nu-mi pasă cu ce mă ameninți. 

Elias nu-i ascultă primul ordin. 

— Vreau să ne conduci personal și în siguranță, pe mine și pe însoțitorii 
mei, afară din Nur și până la închisoarea Kauf, înainte de ninsorile de iarnă. 
lar odată ajunși acolo, să ne sprijini în încercarea de a-l elibera din 
închisoare pe Darin, fratele Laiei. 

Ce naiba? Acum câteva zile i-a spus lui Keenan că nu avem nevoie de 
ajutorul nimănui. lar acum încearcă s-o bage în combinație pe Afya? Chiar 
dacă ajungem întregi la închisoare, femeia se va întoarce imediat împotriva 
noastră și vom dispărea în Kauf pentru totdeauna. 

— Sunt trei sute de favoruri în unul singur, ticălosule. 

— Un bănuț-zălog garantează orice favoare poate fi cerută într-o singură 
suflare. 

— Ştiu ce înseamnă un blestemat de bănuţ de favoare. 

Afya bate darabana cu degetele în birou și se întoarce spre mine de parcă 
m-ar observa pentru prima oară. 

— Micuța prietenă a lui Spiro Teluman, zice ea. Știu cine este fratele tău, 
fato. Mi-a spus Spiro - și mi-au spus și alții, după ce s-au răspândit zvonurile. 
Toată lumea șușotește despre Cărturarul care cunoaște secretele oțelului de 
Serra. 

— Spiroa lansat zvonurile? 

Afya oftează și vorbește rar, de parcă ar avea de-a face cu un copil mic și 
enervant. 

— Spiro a vrut ca Imperiul să creadă că fratele tău le-a împărtășit 
cunoștințele lui și altor Cărturari. Până când vor obţine de la Darin numele 
lor, Războinicii îl vor ține în viață. Pe lângă asta, Spiro a fost mereu 
înnebunit după povești de eroism. Probabil speră că asta îi va pune în 
mișcare pe Cărturari, că le va da puţină coloană vertebrală. 

— Până și aliatul tău ne ajută, zice Elias. Încă un motiv să faci la fel. 

— Aliatul meu a dispărut, zice Afya. Nul-a mai văzut nimeni de săptămâni 
în șir. Sunt sigură că Războinicii au pus mâna pe el și nu-mi doresc deloc să 
am aceeași soartă. Și dacă-ți resping propunerea? ridică ea bărbia către 
Elias. 

— N-ai ajuns unde ești călcându-ți promisiunile, zice Elias și coboară 
paloșele. Fă-mi favoarea asta, Afya. Să te împotrivești înseamnă pierdere de 
vreme. 

— Nu pot lua singură hotărârea asta, zice Afya. Trebuie să vorbesc cu 
niște oameni din tribul meu. Avem nevoie de cel puțin alți câțiva care să 
meargă cu noi, măcar ca să păstrăm aparențele. 

— În cazul ăsta, fratele tău rămâne aici, zice Elias. Împreună cu 
bănuțul-zălog. 

Gibran deschide gura să protesteze, dar Afya clatină din cap. 

— Dă-le de mâncare și de băut, frate. Și pregătește-le baia, adaugă ea 
adulmecând aerul. Dar nu-ţi lua ochii de la ei. 

Se strecoară pe lângă noi și iese din cort, spunându-le ceva în sadheză 
paznicilor de afară, iar noi suntem lăsați să așteptăm. 

18. ELIAS 


Peste mai multe ore, când seara începe să se transforme în noapte, Afya 
intră în sfârșit în cort. Gibran, cu picioarele pe biroul surorii lui, flirtează fără 
rușine atât cu Izzi, cât și cu Laia. Sare când o vede, ca un soldat speriat de 
dezaprobarea unui ofițer superior. 

Afya se uită la Izzi și la Laia, proaspăt îmbăiate și îmbrăcate în rochiile 
verzi, fluide ale tribului. Stau una lângă alta într-un colț, Izzi cu capul pe 
umărul Laiei, și șușotesc între ele. Blonda și-a scos bandajul, dar clipește 
prudent, cu ochiul încă roșu de la nisipul furtunii. Keenan și cu mine purtăm 
amândoi pantaloni negri și vestele fără mâneci, cu glugă, des întâlnite în 
teritoriile Tribale. Afya dă din cap aprobator. 

— Măcar nu mai arătaţi și nu mai mirosiți ca niște Barbari. Aţi primit 
mâncare? Băutură? 

— Am primit tot ce aveam nevoie, mulțumim, zic eu. 

În afară de lucrul cel mai de preţ, desigur, adică asigurarea că nu vom fi 
dați pe mâna Războinicilor. Eşti oaspetele ei, Elias. N-o scoate din sărite. 

— În fine, adaug, aproape tot. 

Zâmbetul Afyei este un fulger de lumină, orbitor ca soarele care 
strălucește pe o căruţă Tribală poleită cu aur ieftin. 

— Îţi acord favoarea, Elias Veturius, zice ea. Te voi însoţi în siguranță 
până la închisoarea Kauf înainte să cadă ninsorile, iar când ajungem acolo te 
voi sprijini în încercarea de a-l elibera pe Darin, fratele Laiei, în orice fel îmi 
vei cere. 

O privesc prudent. 

— Dar... 

— Dar, zice Afya și gura i se asprește, nu numai tribul meu va purta 
această povară. Intră, strigă ea în sadheză, și în cort apare altă femeie. Are 
pielea întunecată, e durdulie, cu obrajii plini și gene lungi, negre. 

Când vorbește, vocea ei cântă. 

— Ne-am luat rămas-bun, dar nu pentru vecie, căci atunci când mă 
gândesc la numele tău... 

Știu bine acest poem pentru că mi-l cânta când eram copil și nu puteam 
dormi. 

— Eşti lângă mine-n amintire, zic eu, până când te voi revedea din nou. 

Femeia deschide brațele larg, ispititor. 

— Ilyaas, șoptește ea. Băiatul meu. A trecut prea multă vreme. 

Primii șase ani din viața mea, după ce Keris Veturia m-a abandonat în 
cortul lui Mamie Rila, Kehanni m-a crescut ca pe propriul ei fiu. Mama mea 

adoptivă arată exact ca atunci când am văzut-o ultima oară, în urmă cu șase 
ani și jumătate, când eram cinciar. Deși e mai scundă decât mine, 
îmbrățișarea ei mă acoperă ca o pătură caldă, iar eu mă pierd în ea, băiat din 
nou, adăpostit în braţele lui Kehanni. 

Pe urmă îmi dau seama ce înseamnă prezenţa ei aici. Și ce a făcut Afya. Îi 
dau drumul lui Mamie și mă îndrept spre Tribală, clocotind de furie când îi 
văd expresia încrezută de pe chip. 

— Cum îndrăznești să atragi în treaba asta și tribul Saif? 

— Cum îndrăznești să pui în pericol tribul Nur silindu-mă să-ți fac un 
serviciu? 

— Sunteţi contrabandiști. Mersul spre nord nu-ți pune tribul în pericol. 
Nu dacă înaintezi cu grijă. 

— Ești un evadat urmărit de Imperiu. Dacă tribul meu e prins că te-ajută, 
Războinicii ne vor distruge. 

Afyei i-a dispărut zâmbetul, acum este din nou scorpia care m-a 
recunoscut la Festivalul Lunii, conducătoarea necruțătoare care i-a readus 
incredibil de repede gloria unui trib cândva uitat. 

— Mă pui într-o situație imposibilă, Elias Veturius. Îți îndeplinesc 
rugămintea. În plus, deşi s-ar putea să mă pot strecura în siguranţă spre 
nord, nu te pot scoate dintr-un oraș înconjurat de un cordon de Războinici. 
Kehanni Rila s-a oferit să dea o mână de ajutor. 

Sigur că s-a oferit. Mamie ar face orice pentru mine, dacă ar considera că 
am nevoie de ajutor. Dar nu mai vreau să sufere din cauza mea altcineva la 
care ţin. 

Mă trezesc cu faţa la câțiva centimetri de a Afyei. O privesc în ochii negri, 
de oţel, cu pielea arzându-mi de mânie. Mamie îmi pune palma pe braț și mă 
trag înapoi. 

— Tribul Saif nu ne va ajuta, mă întorc eu spre Mamie. Ar fi o tâmpenie și 
ar fi periculos. 

— Afya Jan, zice Mamie, folosind termenul sadhez de alint. Vreau să stau 
de vorbă între patru ochi cu băiatul meu cel impertinent. De ce nu te ocupi 
tu de ceilalți oaspeţi? 

Afya schițează o plecăciune respectuoasă în fața lui Mamie - conștientă 
de importanţa pe care i-o acordă oamenii ei -, apoi le face semn lui Gibran, 
lui Izzy, Laiei și lui Keenan să iasă din cort. Laia se uită la mine peste umăr, 
cu sprâncenele încruntate, înainte să dispară împreună cu Afya. 

Mă întorc spre Mamie Rila și o descopăr uitându-se după Laia și zâmbind 
larg. 

— Are șolduri bune, zice Mamie. Veţi avea mulți copii. Dar e în stare să te 
facă să râzi? ridică ea din sprâncene. Știu o grămadă de fete din trib care... 

— Mamie. 

Îmi dau seama când cineva vrea să-mi distragă atenția. 

— N-ar trebui să fii aici. Trebuie să te întorci la căruțe cât de repede poți. 
Ai fost urmărită? Dacă... 

— Ssst. 

Mamie flutură din mână și se așază pe divanul Afyei, bătând cu palma 
locul de lângă ea ca să mă așez și eu. Cum nu îi fac pe plac, i se umflă nările. 

— Poate că ești mai mare decât pe vremuri, Ilyaas, dar tot fiul meu rămâi, 
iar când îți spun să stai jos, stai jos! 

Mă supun și ea mă ciupește de braţ. 

— La naiba, băiete. Ce mănânci? larbă? Clatină din cap, apoi devine 
serioasă. Ce-ai păţit la Serra în ultimele săptămâni, iubirea mea? Am auzit 
niște lucruri... 

Am închis Încercările în fundul minţii mele. N-am mai vorbit despre ele 
din noaptea petrecută cu Laia în camera mea de la Blackcliff. 

— N-are importanţă... încep eu. 

— Toate astea te-au schimbat, Ilyaas. Are importanţă. 

Faţa ei rotundă e plină de iubire. Dacă află ce-am făcut, se va umple de 
groază. O va răni mai tare decât ar putea-o răni Războinicii vreodată. 

— Veșnic speriat de întunericul dinăuntrul tău, zice Mamie și mă ia de 
mână. Nu înţelegi? Câtă vreme lupți cu întunericul, rămâi în lumină. 

Nu-i așa de simplu, aş vrea să strig. Nu mai sunt copilul care am fost. Sunt 
altceva. Ceva care te va scârbi. 

— Crezi că nu ştiu ce vă învaţă la școala aia? întreabă Mamie. Poate mă 
crezi proastă. Spune-mi. la-ți povara de pe suflet. 

— Nu vreau să te fac să suferi. Nu vreau să mai sufere nimeni altcineva 
din cauza mea. 

— Copiii se nasc ca să le frângă sufletele mamelor lor, băiete. 
Povesteşte-mi. 

Mintea îmi ordonă să tac, dar inima ţipă să se facă auzită. Ea m-a întrebat, 
la urma urmei. Ea vrea să știe. lar eu vreau să-i spun. Vreau să afle ce-am 
ajuns. 

Aşa că vorbesc. 

x kK * 

Când termin, Mamie tace. Singurul lucru pe care nu i l-am spus este 
adevărata natură a otrăvii Comandantului. 

— Ce proastă am fost, șoptește Mamie, să cred că dacă maică-ta te-a lăsat 
să mori, vei fi cruțat de răutatea Războinicilor. 

Dar mama nu m-a lăsat să mor, nu-i aşa? Am aflat adevărul de la 
Comandant în noaptea dinaintea execuției: nu m-a abandonat pradă 

vulturilor. După ce m-am născut, Keris Veturia m-a ținut în brațe, m-a hrănit 
și pe urmă m-a dus în cortul lui Mamie. A fost ultimul bine, singurul bine pe 
care mi l-a făcut mama. 

Îmi vine să-i spun toate astea lui Mamie, dar amărăciunea de pe fața ei mă 
oprește. Oricum, nu mai contează în momentul ăsta. 

— Of, băiete, oftează Mamie, și sunt sigur că i-am mai adăugat niște riduri 
pe chip. Elias al meu... 

— Ilyaas, zic. Pentru tine sunt Ilyaas. 

Ea clatină din cap. 

— Ilyaas a fost băiatul. Elias este bărbatul care ai devenit. Spune-mi, de ce 
trebuie s-o ajuţi pe fată? De ce n-o lași să plece cu rebelul, iar tu să rămâi 
aici, lângă familia ta? Crezi că nu te putem apăra de Războinici? Nimeni din 
tribul nostru n-ar îndrăzni să te trădeze. Ești fiul meu, iar unchiul tău este 
Zaldar. 

— Ai auzit zvonuri despre un Cărturar care știe să toarne oţel serric? 

Mamie încuviințează, îngrijorată. 

— Zvonurile sunt adevărate, zic eu. lar Cărturarul acela este fratele Laiei. 
Dacă reușesc să-l scot din Kauf, gândește-te ce ar însemna asta pentru 
Cărturari - pentru Marinn, pentru Tribali. La naiba, ați putea în sfârșit să vă 
luptati cu Imperiul. 

Perdeaua de la ușa cortului flutură și intră Afya, urmată de Laia cu gluga 
trasă pe ochi. 

— Să mă ierți, Kehanni, zice Afya, dar e timpul să plecăm. Cineva le-a spus 
Războinicilor că ai intrat în tabăra noastră și vor să stea de vorbă cu tine. 
Probabil că te vor opri în timp ce pleci. Nu știu dacă... 

— O să-mi pună întrebări și pe urmă o să-mi dea dramul. 

Mamie Rila se ridică în picioare, își netezește veșmintele și ridică bărbia. 

— Nu-i las să mă ţină din treabă. 

Se apropie de Afya până când aproape că se lipește de ea. Afya se clatină 
imperceptibil pe călcâie. 

— Afya Ara-Nur, zice Mamie încet. Îţi vei ţine făgăduiala. Tribul Saif a 
promis să te ajute. Dar dacă îmi trădezi fiul pentru recompensă, sau dacă 
oricare dintre oamenii tăi va face asta, o vom lua ca pe o declaraţie de război 
și vă vom blestema sămânţa pentru șapte generaţii, ca să ne simțim 
răzbunați. 

Afya face ochii mari la gravitatea acestei ameninţări, dar încuviințează 
încetișor. Mamie se întoarce spre mine, se ridică pe vârfuri și mă sărută pe 
frunte. O s-o mai văd vreodată? Să simt căldura mâinilor ei, să simt alinarea 
pe care n-o merit și iertarea din ochii ei? O s-o mai văd! 

Deși nu-i greu să-ţi dai seama că, încercând să mă salveze, are de gând să 
atragă asupra ei mânia Războinicilor. 

— Să nu faci asta, Mamie, mă rog eu de ea. Indiferent ce pui la cale, 
renunță. Gândește-te la Shan și la tribul Saif. Eşti Kehanni a lor. Nu te pot 
pierde. Și nu vreau... 

— Te-am avut vreme de șase ani, Elias, zice Mamie. Ne-am jucat cu tine, 
te-am ţinut în braţe, te-am văzut făcând primii pași și ţi-am auzit primele 
cuvinte. Te-am iubit. Şi pe urmă ni te-au luat. Te-au rănit. Te-au făcut să 
suferi. Te-au făcut să ucizi. Nu-mi pasă ce fel de sânge ai. Ai fost un băiat al 
tribului și te-au /uat lar noi n-am mișcat un deget. Tribul Saif trebuie să facă 
ceva. Eu trebuie să fac ceva. Am așteptat paisprezece ani. Nici tu, nici 
altcineva nu mă poate împiedica. 

Mamie pleacă, iar în timpul ăsta, Afya arată din cap spre fundul cortului. 

— Mergem, zice ea. Şi ascundeţi-vă feţele chiar și de tribul meu. Numai 
Mamie, Gibran și cu mine știm cine sunteţi, și așa trebuie să rămână 
lucrurile până când ieșiți din oraș. Tu și Laia mergeţi cu mine. Gibran a 
plecat deja cu Keenan și cu Izzi. 

— Unde? întreb. Unde mergem? 

— E momentul poveștilor, Veturius, ridică Afya dintr-o sprânceană. 
Kehanni o să te salveze cu o poveste. 


19. HELENE 


Orașul Nur pare un blestemat de butoi cu praf de pușcă. Fiecare 
Războinic căruia i-am dat drumul pe străzi este un fitil gata să fie aprins. 

În ciuda faptului că i-am ameninţat pe soldaţi cu degradarea şi biciuirea 
în public, au avut deja zeci de altercaţii cu Tribalii. N-am nicio îndoială că 
vor urma multe altele. 

E caraghios că Tribalii nu sunt de acord cu prezența noastră. Au fost 
mulțumiți când Imperiul i-a ajutat să învingă fregatele piraţilor Barbari de 
pe coastă. Dar intră într-un oraș Tribal să cauţi un criminal și vor reacționa 
de parcă ai fi dezlănţuit asupra lor o hoardă de djinni. 

Mă plimb pe terasa de pe acoperiș a garnizoanei Războinice din partea de 
vest a orașului și mă uit în jos la piața supraaglomerată de dedesubt. Elias ar 
putea fi oriunde sângerând. 

Asta dacă-i aici. 

Faptul că există posibilitatea să mă înșel - adică Elias să se fi strecurat 
spre sud cât timp pierd eu vremea pe aici - îmi oferă o ușurare ciudată. Dacă 
nu-i aici, nu-l pot prinde și nu-l pot ucide. 

E aici. lar tu trebuie să-l găsești. 

De când am ajuns la garnizoana de la trecătoarea Atella, totul merge 
aiurea. Avanpostul nu avea destui oameni. Am fost nevoită să adun soldați 
de la posturile de gardă din jur ca să-mi ajungă să răscolesc Nurul. Când am 
ajuns în oază, am descoperit că și aici trupele sunt incomplete, fără să pot 
afla unde a fost trimis restul efectivului. 

Una peste alta, am o mie de oameni, majoritatea auxiliari și o duzină de 
Măști. Nu sunt suficienţi nici pe departe să răscolească un oraș în care s-au 
adunat o sută de mii de călători. Tot ce pot face este să mențin un cordon în 
jurul oazei și să nu las să plece nicio căruță neverificată. 

— Sfrânciocule! 

Capul blond al lui Faris apare de pe scara care duce spre garnizoană. 

— Am adus-o. E într-o celulă. 

Îmi reprim frica şi cobor împreună cu Faris scările înguste spre temnița 
din subsol. Ultima oară când am văzut-o pe Mamie Rila eram o lungană de 
paisprezece ani, fără mască. Ne întorceam la Blackcliff după anii petrecuţi ca 
cinciari, iar eu și Elias am stat la tribul Saif vreme de două săptămâni. Și cu 
toate că, cinciar fiind, eram practic un spion al Războinicilor, Mamie nu m-a 
tratat decât cu bunătate. 

lar eu urmează s-o răsplătesc cu un interogatoriu. 

— A intrat în tabăra tribului Nur acum trei ore, zice Faris. Dex a înhăţat-o 
când pleca. Cinciarul desemnat s-o urmărească spune că a vizitat azi o 
duzină de triburi. 

— Vreau informații despre triburile alea, îi spun lui Faris. Dimensiuni, 
alianţe, rute comerciale, tot. 

— Harper stă de vorbă acum cu cinciarii noștri spioni. 

Harper. Mă întreb ce-ar zice Elias de Nordic. £ al naibii de misterios, mi-l 
imaginez spunând. Și deloc vorbăreț. Aud în minte bine cunoscuta voce 
baritonală a prietenului meu, care îmi dădea fiori și mă liniștea în același 
timp. Ce bine ar fi să fiu aici împreună cu Elias, să urmărim vreun spion din 
Marinn sau vreun asasin Barbar! 

Numele lui este Veturius, îmi amintesc eu pentru a mia oară. Și e un 
trădător. 

În temniță, Dex stă cu spatele la celulă, cu fălcile încleștate. Din moment 
ce și el a petrecut o vreme cu tribul Saif, tot ca cinciar, mă surprinde cât e de 
tensionat. 

— Ai grijă cu ea, îmi șoptește. Pune ceva la cale. 

În celulă, Mamie stă pe priciul tare de parcă ar fi pe tron, cu spatele drept, 
cu bărbia sus, ridicându-și poalele rochiei cu degetele lungi, să nu măture 
podeaua. Se scoală în picioare când intru eu, dar îi fac semn să se așeze la 
loc. 

— Helene, iubita mea... 

— Vă adresaţi comandantului cu „Mare Sfrâncioc”, Kehanni, zice Dex şi 
îmi aruncă o privire plină de înţeles. 

— Kehanni, zic eu. Ştii unde se află Elias Veturius? 

Mă măsoară din cap până-n picioare cu o dezamăgire evidentă. Este 
femeia care mi-a dat ierburi de leac să-mi potolesc ciclul lunar, ca să nu-mi 
dea bătăi de cap la Blackcliff. Femeia care mi-a spus fără urmă de ironie că în 
ziua când mă voi mărita, va tăia în cinstea mea o sută de capre și va face o 
poveste de Kehanni din viața mea. 

— Am auzit că-l vânezi, zice ea. Ți-am văzut spionii copii. Dar nu mi-a 
venit să cred. 

— Răspunde-mi la întrebare. 

— Cum poți vâna un băiat care ţi-a fost cel mai apropiat tovarăș până 
acum câteva săptămâni? Este prietenul tău, Hel... Mare Sfrâncioc. Fratele tău 
de arme. 

— Este un fugar și un criminal. 

Duc mâinile la spate și-mi împletesc degetele, răsucind iar și iar inelul de 
Sfrâncioc. 

— Va fi dus la judecată, la fel ca restul criminalilor. Îl adăpostești? 

— Nu. 

Cum nu-mi desprind privirea de la ea, expiră zgomotos pe nări și furia îi 
creşte. 

— Ai primit sare și apă la masa mea, Mare Sfrâncioc, zice, și mușchii 
mâinilor i se încordează când strânge marginea priciului. Nu te-aș jigni 
mințindu-te. 

— Dar mi-ai ascunde adevărul. E o diferenţă. 

— Chiar dacă l-aș adăposti, ce-ai putea face? Să te lupţi cu tot tribul Saif? 
Ar trebui să ne omori până la ultimul. 

— Un om nu face cât un trib. 

— Dar face cât un Imperiu? zice ea și se apleacă în față, cu ochi aprigi, cu 
codiţele căzându-i peste față. Face cât libertatea ta? 

De unde naiba știi că mi-am pus libertatea chezaș în schimbul vieţii lui 
Elias? 

Îmi vine să ripostez, dar mă abţin pentru că așa sunt antrenată. Cei slabi 
încearcă să umple tăcerea. O Mască foloseşte asta în avantajul ei. Încrucişez 
brațele la piept și o aştept să continue. 

— Ai făcut multe sacrificii pentru Elias, zice Mamie cu nările fremătând și 
se ridică în picioare, mai scundă cu o palmă decât mine, dar dominatoare în 
furia ei. Eu de ce nu mi-aş da viața pentru el? E fiul meu. Pe tine ce te leagă 
de el? 

Doar paisprezece ani de prietenie și-o inimă zdrobită. 

Dar asta nu contează. În furia ei, Mamie mi-a oferit ce-mi trebuia. 

De unde să știe la ce-am renunţat pentru Elias? Chiar și dacă ar fi auzit 
poveşti despre Încercări, nu putea afla ce am sacrificat eu pentru el. 

Numai el putea să-i spună. 

Ceea ce înseamnă că s-au întâlnit. 

— Dex, condu-o sus. 

Îi fac semn prin spatele ei. Wrmărește-o. Dă din cap că a înţeles şi o 
conduce afară. 

Urc după el și-i găsesc pe Harper și pe Faris așteptându-mă în cazarma 
Gărzilor Negre din garnizoană. 

— Ăsta n-a fost interogatoriu, mârâie Faris. A fost o blestemată de 
conversaţie la un ceai. Ce naiba ai putut afla de la ea? 

— Tu ar trebui să mâni turma de cinciari, Faris, nu să tragi cu urechea. 

— Harper e o influență foarte proastă. 

Faris dă din cap spre bărbatul brunet, care ridică din umeri când îl fulger 
cu privirea. 

— Elias e aici, zic eu. Lui Mamie i-a scăpat ceva. 

— Comentariul despre libertatea ta, murmură Harper. 

Afirmația lui mă tulbură, urăsc felul în care pare a observa mereu 
esențialul. 

— Adunarea este pe sfârșite. La ivirea zorilor, triburile vor începe să 
părăsească orașul. Dacă tribul Saif intenționează să-l scoată de-aici, atunci o 
vor face. lar el trebuie să plece. Nu va risca să rămână și să fie văzut - nu cu 
o asemenea recompensă pe capul lui. 

Se aude o bătaie în ușă. Faris îi deschide unui cinciar îmbrăcat în haine 
Tribale, cu pielea murdară de nisip. 

— Cinciar Melius la raport, salută el prompt. M-a trimis locotenentul Dex 
Atrius, Mare Sfrâncioc. Kehanni pe care aţi interogat-o se îndreaptă spre 
scena povestitorilor din marginea de est a orașului. Restul membrilor 
tribului Saif se îndreaptă și ei într-acolo. Locotenentul Atrius a spus să veniți 
repede și să aduceţi întăriri. 

— Povestea de bun-rămas. 

Faris înșfacă paloșele mele de pe perete și mi le întinde. 

— E ultimul eveniment dinainte de plecarea triburilor. 

— Și participă mii de oameni la el, zice Harper. Bun loc să ascunzi un 
fugar! 

— Faris, întărește cordonul din jurul orașului, zic eu și ieşim pe străzile 
aglomerate din jurul garnizoanei. Cheamă toate detașamentele aflate în 
patrulare. Nimeni nu iese din Nur fără să treacă pe la un punct de control al 
Războinicilor. Harper, tu vii cu mine. 

Ne îndreptăm spre est, urmând mulțimea care se revarsă spre scena 
povestitorilor. Prezența noastră în mijlocul Tribalilor e remarcată, și nu cu 
toleranța reticentă cu care m-am obișnuit. Aud mai multe insulte mormăite 
în timp ce înaintăm. Harper și cu mine schimbăm o privire, iar el adună 
toate detașamentele pe lângă care trecem până când avem în spatele nostru 
două duzini de auxiliari. 

— Spune-mi, Mare Sfrâncioc, zice Harper în timp ce ne apropiem de 
scenă. Chiar crezi că-l poți vâna? 

— L-am învins pe Veturius în luptă de sute de ori. 

— Nu mă refer la capturarea lui. Mă întreb dacă vei fi în stare să-l pui în 
lanţuri şi să i-l duci Împăratului, ştiind ce se va întâmpla mai departe? 

Nu. Pe toți dracii, nu. M-am întrebat același lucru de sute de ori. Voi putea 
face ce trebuie pentru Imperiu? Voi putea face ce trebuie pentru poporul 
meu? Nu-i pot reproşa lui Harper că mă întreabă același lucru, dar îi 
răspund oricum pufnind. 

— Bănuiesc că vom afla la momentul potrivit, nu? 

În faţa noastră, teatrul povestitorilor se află în fundul unei arene abrupte, 
terasate, luminate de sute de lămpi cu ulei. Prin spatele scenei trece o arteră 
principală, iar după ea se vede un teren vast plin de căruțele celor care vor 
pleca direct după povestea de bun-rămas. 

Aerul e încărcat de așteptare, o așteptare apăsătoare, care mă face să 
strâng bine mânerul paloșului. Ce se petrece aici? 

Eu și Harper ajungem, iar în teatru se înghesuie mii de oameni. Îmi dau 
seama imediat de ce a vrut Dex întăriri. Arena are zeci de intrări prin care 
Tribalii circulă liber. Îi trimit pe auxiliarii adunaţi pe drum la fiecare intrare. 
Peste câteva clipe, dau peste Dex. Faţa îi șiroiește de sudoare și pe 
antebraţele cafenii are firicele de sânge. 

— Mamie ascunde ceva în mânecă, zice el. Toate triburile cu care s-a 
întâlnit sunt aici. Auxiliarii pe care i-am adus cu mine au fost implicați deja 
în zeci de conflicte. 

— Mare Sfrâncioc, uite! 

Harper arată spre scenă, care e înconjurată de cincizeci de bărbați din 
tribul Saif înarmați până-n dinți. 

Luptătorii Saif îi fac loc unei siluete mândre. Mamie Rila. Se urcă pe scenă 
și oamenii cer liniște. Când ridică ea mâna, nu se mai aude o șoaptă, nici 
măcar de copil. Pot să aud vântul bătând în deșert. 

Doar în prezența Comandantului se făcea o liniște similară. Numai că 
Mamie o obține de bunăvoie, nu de frică. 

— Bine aţi venit, fraţi și surori, răsună în arena terasată vocea lui Mamie. 

Îi mulţumesc în gând centurionului de la Blackcliff care ne-a învăţat 
sadheză vreme de șase ani. 

Kehanni se întoarce spre deșertul întunecat din spatele ei. 

— Curând, soarele va răsări pentru o nouă zi și ne vom lua bun-rămas. 
Dar mai-nainte, vreau să vă spun o poveste menită să vă însoțească printre 
nisipuri în călătoria care urmează. O poveste păstrată ascunsă și ferecată 
până acum. O poveste din care veți face parte și voi. O poveste care continuă 
şi azi. Îngăduiţi-mi să vă povestesc despre Ilyaas An-Saif, fiul meu, cel furat 
din tribul Saif de înfricoşătorii Războinici. 

Harper, Dex și cu mine n-am trecut neobservațţi. Nici soldații Războinici 
de pază la ieșiri. Mulțimea izbucnește în huiduieli și fluierături, toate 
îndreptate asupra noastră. Câțiva auxiliari fac un gest de parcă s-ar pregăti 
să pună mâna pe arme, dar Dex le face semn să se oprească. Trei Măști și 
două detașamente de auxiliari contra douăzeci de mii de Tribali nu 
înseamnă luptă. Înseamnă condamnare la moarte. 

— Ce face? întreabă Dex în șoaptă. De ce le-ar spune povestea lui Elias? 

— Era un prunc liniștit, cu ochii cenușii, zice Mamie în sadheză, lăsat să 
moară în arșița Deșertului Tribal. Ce jale, să vezi asemenea copil frumos și 
voinic abandonat de desfrânata lui mamă și lăsat pradă forțelor naturii! Am 
spus că era al meu, frați și surori, și-am fost foarte mândră s-o fac, pentru că 
băiatul a apărut în viața mea într-un moment de mare cumpănă, când 
sufletul meu căuta un înţeles și nu găsea niciunul. În ochii acelui copil am 
aflat mângâiere, iar în râsul lui am aflat bucurie. Dar n-avea să dureze. 

Deja văd cum își face efectul asupra mulțimii magia de Kehanni a lui 
Mamie. Le vorbește despre un copil iubit de tribul ei, despre un copil al 
tribului, de parcă sângele de Războinic al lui Elias ar fi un fapt neglijabil. Le 
povestește de copilăria lui și de noaptea în care a fost luat. 

Pentru o clipă, mă trezesc că sunt și eu captivată de poveste. Dar 
curiozitatea mi se transformă în îngrijorare atunci când Mamie ajunge la 
Încercări. Le povesteşte tuturor despre Profeţi şi prevestirile lor. Le 
vorbește despre violenţa la care a supus Imperiul mintea și corpul lui Elias. 
Mulțimea ascultă, iar emoţiile cresc și se succed după vrerea lui Mamie - 
uluire, empatie, dezgust, groază. 

Mânie. 

In clipa asta înțeleg în sfârșit ce face Mamie Rila. 
Stârneşte o răzmeriţă. 


20. LAIA 


Vocea puternică a lui Mamie răsună în tot amfiteatrul, vrăjindu-i pe cei 
care o ascultă. Deși nu înțeleg sadheza, după cum se mișcă și dă din mâini ea 
și după felul în care păleşte Elias, înțeleg că povestea este despre el. 

Am găsit locuri cam la jumătatea amfiteatrului din fața scenei 
povestitorilor. Stau între Elias și Afya într-o mulțime de bărbați și de femei 
din tribul Nur. Keenan și Izzi așteaptă cu Gibran la vreo zece metri mai 
încolo. Îl văd pe Keenan întinzând gâtul să verifice dacă sunt în siguranţă şi-i 
fac cu mâna. Ochii lui negri alunecă spre Elias și pe urmă înapoi spre mine, 
înainte ca Izzi să-i șoptească ceva și să se uite în altă parte. 

În hainele verzi cu auriu pe care ni le-a dat Afya suntem, de la distanţă, 
greu de deosebit de restul membrilor tribului. Mă ascund mai bine sub 
glugă, recunoscătoare că s-a întețit vântul. Aproape toată lumea are glugi 
sau bandane peste față, ca să se apere de praful înecăcios. 

Nu ne putem duce direct la sălașul căruțelor, a zis Afya când ne-am 
alăturat tribului ei în drum spre teatru. Sunt soldati care patrulează pe-acolo 
- opresc pe toată lumea. Așa că Mamie va crea o mică diversiune. 

Povestea lui Mamie ia o întorsătură surprinzătoare, mulțimii i se taie 
răsuflarea, iar Elias pare să sufere. Să ți se spună povestea vieţii în fața 
atâtor oameni e deja ciudat, darămite când e vorba despre o poveste cu atâta 
suferință, cu atâta moarte. ÎL iau de mână și se crispează, de parcă ar vrea să 
se tragă, dar pe urmă se destinde. 

— N-o asculta, zic eu. Uită-te la mine. 

Elias ridică privirea fără mare tragere de inimă. Intensitatea din ochii lui 
spălăciți îmi face inima să-mi sară în piept, dar nu mă uit în altă parte. Există 
în el o singurătate care-mi provoacă durere. Moare. Știe asta. Probabil că 
n-ai cum să ajungi în viață mai singur de-atât. 

În clipa asta nu vreau decât ca singurătatea lui să se domolească, fie și 
numai pentru o clipă. Așa că fac cum făcea Darin când voia să mă 
înveselească - mă strâmb caraghios. 

Elias mă privește surprins, schițează un zâmbet care îl luminează, apoi se 
strâmbă la rândul lui. Chicotesc și sunt gata să-l provoc din nou, dar observ 
că Keenan se uită la noi cu ochi plini de-o furie stăpânită. 

Elias îmi urmărește privirea. 

— Nu cred că mă place. 

— Lui nu-i place nimeni la-nceput, zic eu. Când ne-am cunoscut, m-a 
amenințat că mă omoară și mă îngroapă într-o criptă. 

— Fermecător. 

— S-a schimbat. Mult de tot, de fapt. Aș fi crezut că nu se poate, dar... 

Tresar pentru că Afya mă înghiontește. 

— Începe. 

Zâmbetul lui Elias pălește, iar în jurul nostru Tribalii încep să șușotească. 
Se uită la Războinicii postați la ieșirile din amfiteatru aflate în apropierea 
noastră. În aer mocnește o tensiune, se întinde ca o flacără invizibilă care 
transformă tot ce vine în contact cu ea. În câteva secunde, șoaptele se 
preschimbă într-un bombănit mânios. 

Afya zâmbește. 

Mamie arată spre mulțime, iar siguranţa din vocea ei îmi face pielea ca de 
găină. 

— Kisaneh kithiya ke jeehani deka? 

Elias se apleacă spre mine și îmi traduce la ureche: 

— Cine a îndurat tirania Imperiului? 

— Hama! 

— Noi. 

— Kisaneh bichaya ke gima baza? 

— Cine şi-a văzut copiii smulși din braţele părinţilor? 

— Hama! 

Câteva rânduri mai jos de noi, un bărbat se ridică și gesticulează spre 
niște Războinici pe care nu i-am observat. Unul dintre ei are pielea albă și o 
coroană din cozi blonde: Helene Aquilla. Bărbatul urlă ceva spre ei. 

— Charra! Herrisada! 

De cealaltă parte a arenei, o femeie Tribală se ridică și strigă aceleași 
cuvinte. Altă femeie se ridică în picioare la baza amfiteatrului. I se alătură 
curând o voce adâncă de la numai câțiva metri de noi. 

Cuvintele trec repede din gură-n gură în toate direcțiile, iar mulțimea se 
transformă din vrăjită în violentă la fel de iute cum se aprinde o torță 
înmuiată în păcură. 

— Charra! Herrisada! 

— Hoţi, traduce Elias, cu o voce lipsită de expresie. Monștri. 

În jurul lui Elias și al meu, tribul Nur se ridică în picioare și le strigă ocări 
Războinicilor, ridicând vocile și alăturându-se miilor de alți Tribali care fac 
același lucru. 

Mă gândesc la Războinicii care măturau ieri în lung și-n lat piața Tribală. 
Înţeleg în cele din urmă că explozia asta de furie nu are legătură doar cu 
Elias. A fost mereu prezentă în Nur. Mamie doar a dezlănțuit-o. 

Am crezut mereu că Tribalii sunt aliații Războinicilor, oricât de puţin le-ar 
plăcea asta. Poate că m-am înșelat. 

— Acum ţineți-vă după mine, zice Afya. 

Se ridică în picioare, plimbându-și privirea de la o ieșire la alta. O urmăm, 
ciulind urechile ca să-i putem auzi vocea prin mulțimea care strigă. 

— La prima vărsare de sânge, ne îndreptăm spre ieșirea de nord-est. 
Căruţele tribului Nur ne așteaptă. Cel puţin zece triburi vor pleca în același 
timp, iar asta ar trebui să le împingă și pe celelalte să plece. 

— Cum vom ști când... 

Un urlet în stare să-ți îngheţe sângele sfâșie aerul. Mă ridic pe vârfuri și 
văd lângă o ieșire aflată departe de noi că un soldat a spintecat un Tribal 
care s-a apropiat prea mult. Sângele Tribalului se scurge în nisipul arenei și 
pe urmă răsună alt urlet, al unei femei în vârstă care îngenunchează lângă el, 
tremurând din tot corpul. 

Afya nu pierde timpul. Membrii Tribului Nur se ridică toți ca unul și se 
grăbesc spre ieșirea cea mai apropiată. Simt dintr-odată că nu pot să respir. 
Mulțimea se înghesuie, dă din coate, împinge, se mișcă în prea multe direcții. 
O pierd din ochi pe Afya și mă răsucesc spre Elias. El mă apucă de mână și 
mă trage mai aproape, dar e prea multă lume și suntem smulși unul de lângă 
celălalt. Observ o spărtură în mulțime și încerc să-mi croiesc drum cu 
coatele într-acolo, dar nu pot pătrunde prin grămada de trupuri care mă 
înconjoară. 

Fă-te mică. Mică de tot. Dispari. Dacă dispari, vei putea respira. Mă 
furnică pielea și încerc din nou să înaintez. Tribalii pe care-i îmbrâncesc se 
uită în jur uimiţi, iar eu reușesc să trec cu ușurință printre ei. 

— Elias, vino! 

— Laia? 

Se întoarce și se uită în mulțime, împingând în direcția greșită. 

— Aici, Elias! 

Se răsucește spre mine, dar nu mă vede și se ia cu mâinile de cap. La 
naiba, iar otrava? Se caută în buzunar și bea o înghițitură de Tellis. 

Eu îmi fac loc înapoi printre Tribali până ajung lângă el. 

— Elias, sunt chiar aici. 

Îl iau de braţ și tresare violent. 

Scutură din cap ca prima oară când a simţit otrava și mă cercetează cu 
privirea. 

— Sigur că da, zice el. Afya, unde-i Afya? 

Îşi face loc prin mulțime, încercând s-o ajungă pe femeia Tribală, pe care 
eu n-o văd nicăieri. 

— Ce naiba faceţi voi doi? zice Afya apărând lângă noi și apucându-mă de 
braț. V-am căutat peste tot. Staţi lângă mine! Trebuie să ieșim de-aici! 

Mă iau după ea, dar lui Elias îi atrage atenţia ceva aflat mai jos în arenă și 
se oprește scurt, uitându-se peste mulțime. 

— Afya! zice el. Unde-i caravana tribului Nur? 

În partea de nord a sălașului căruțelor, zice ea. La două caravane după 
tribul Saif. 

— Laia, poţi să te ţii după Afya? 

— Sigur că da, dar... 

— Helene m-a văzut. 

Îmi dă drumul şi se avântă în mulţime. Coroana familiară din cozi 
blond-argintii a lui Helene Aquilla strălucește în bătaia soarelui la câţiva zeci 
de metri distanţă. 

O să-i distrag atenţia, zice Elias. Du-te la caravană. Ne întâlnim acolo. 

— Elias, ce naiba... 

Dar el a dispărut deja. 


21. ELIAS 


Ochii mei îi întâlnesc pe ai lui Helene pe deasupra mulțimii. Îi citesc șocul 
pe masca de argint atunci când mă recunoaște și nici nu gândesc, nici nu-mi 
chestionez impulsul. Acționez pur și simplu; o las pe Laia în seama Afyei, 
apoi traversez mulțimea, îndepărtându-mă de ele și luând-o spre Hel. 
Trebuie să-i distrag atenţia de la Afya și de la tribul Nur. Dacă îl identifică 
drept tribul care ne adăpostește pe mine și pe Laia, o mie de răzmerițe n-or 
s-o împiedice să ne vâneze până ne omoară. 

O să-i distrag atenţia. Pe urmă o să dispar în mulțime. Mă gândesc la 
chipul ei din camera mea de la Blackcliff, încercând să-și ascundă durerea în 
timp ce privirile ni se întâlnesc. După asta, îi aparțin lui. Ţine minte, Elias. 
După asta, suntem dușmani. 

Vacarmul răzmeriței e asurzitor, dar în toată debandada eu descopăr o 
ordine ascunsă și ciudată. În ciuda urletelor, a țipetelor, a strigătelor, nu văd 
copii pierduţi, nici corpuri călcate în picioare, nici bunuri rătăcite în grabă - 
nimic din semnele unui haos real. 

Mamie și Afya au pus la cale răzmerița la secundă. 

În depărtare bubuie tobele de la garnizoana Războinicilor, cerând întăriri. 
Probabil că Hel a trimis un sol la turnul tobelor. Dar dacă vrea soldați aici, să 
înăbușe revolta, nu va putea menține cordonul din jurul orașului. 

Exact ăsta a fost planul tot timpul, îmi dau seama acum. 

Imediat ce cordonul din jurul căruţelor se ridică, Afya ne poate ascunde și 
apoi scoate în siguranță din oraș. Caravana va fi una dintre sutele care 
pleacă din Nur. 

Helene a intrat în teatru pe lângă scenă, iar acum a fost împinsă spre 
mine. Dar este singură, o insulă împlătoșată cu chip argintiu într-o mare 
fremătătoare de furie omenească. Dex a dispărut, iar cealaltă Mască venită 
cu ea în amfiteatru - Harper - se îndreaptă spre una dintre ieșiri. 

Faptul că este singură n-o oprește pe Helene. Vine spre mine cu hotărârea 
încăpăţânată pe care i-o cunosc ca pe propria-mi piele. Se împinge înainte, 
adunând în ea o forţă inexorabilă care o propulsează printre Tribali ca pe un 
rechin spre prada însângerată. Dar mulţimea se închide în jurul ei. Degete o 
apucă de mantie, de gât. Cineva îi pune o mână pe umăr, iar ea se întoarce, o 
apucă și o rupe dintr-o singură răsuflare. Aproape că-i aud logica: înaintez 
mai repede continuând să merg, decât luptând cu ei toți. 

Se mișcă împiedicat, încetinește, se oprește. Abia atunci aud fâsâitul 
paloșelor trase din teacă. Este Mare Sfrâncioc acum, un cavaler tenebros la 
Imperiului, își croiește drum cu sabia printre șuvoaiele de sânge. 

Mă uit peste umăr și le zăresc pe Laia și pe Afya strecurându-se afară din 
amfiteatru pe una dintre porți. Când mă uit din nou la Helene, paloșele ei 
zboară, dar nu destul de repede. O atacă numeroși Tribali - zeci - prea mulți 
pentru ea ca să-i respingă dintr-odată. 

Îmi întâlneşte privirea şi furia îi sporeşte. Pe urmă cade, pusă la pământ 
de cei din jur. 

Corpul meu se mișcă iarăși înainte ca mintea să știe ce fac. Smulg pelerina 
unei femei din mulțime - ea nici măcar nu-i observă absenţa - și îmi croiesc 
drum cu pumnii prin gloată, gândindu-mă numai cum să ajung la Helene, s-o 
scot de-acolo, să nu fie bătută, capturată sau ucisă. De ce Elias? Acum îți e 
dușman. 

Gândul ăsta îmi face rău. A fost prietena mea cea mai bună. N-o pot 
abandona pur și simplu. 

Mă las în jos, cotrobăi printre robe, picioare și arme și o acopăr pe Helene 
cu pelerina. O apuc cu un braț pe după mijloc, iar cu celălalt îi tai baierele 
tecilor paloșelor și cureaua cu pumnale de aruncat. Armele îi cad, iar când 
tuşește, își împroașcă platoşa cu sânge. Îi susțin greutatea, în timp ce 
picioarele ei încearcă să-și recapete puterea. Trecem printr-un cerc de 

Tribali, apoi prin încă unul, până când reușim să ne îndepărtăm iute de 
răsculații care încă urlă după sângele ei. 

Las-o, Elias. Scoate-o la liman și las-o. Distracţia s-a terminat. Ti-ai făcut 
treaba. 

Dar dacă o părăsesc acum, iar alți Tribali o atacă în timp ce ea abia dacă 
poate merge, puteam la fel de bine să n-o scot din mulțime. 

Merg mai departe, susținând-o până când se pune pe picioare. Tușește și 
tremură și eu știu că toate instinctele îi ordonă să-și regleze respiraţia și 
să-și potolească bătăile inimii, să supraviețuiască. Poate că de-asta nu mi se 
opune până când nu ieșim pe o poartă a amfiteatrului și-o luăm pe o alee 
pustie și prăfuită. 

În cele din urmă mă împinge într-o parte şi smulge pelerina de pe ea. O 
sută de stări îi traversează chipul în timp ce aruncă pelerina la pământ, 
emoții pe care nu le va vedea și nu le va cunoaște nimeni în afară de mine. 
Doar asta și e de-ajuns să anuleze zilele, săptămânile și kilometrii care ne-au 
despărțit. Îi tremură mâinile, iar eu îi remarc inelul de pe deget. 

— Sfrâncioc. 

— Nu, clatină ea din cap. Nu-mi spune așa. Toată lumea îmi spune așa. Nu 
şi tu. 

Pe urmă mă măsoară din cap până-n picioare. 

— Arățţi... groaznic. 

— Am avut câteva săptămâni grele. 

Îi observ cicatricele de pe mâini și braţe, vânătăile estompate de pe față. 
Am trimis-o să fie interogată de Garda Neagră, a zis Comandantul. 

A supraviețuit, mă gândesc eu. Acum pleacă de-aici, înainte să te omoare. 

Fac un pas înapoi, dar ea se întinde și mă apucă de încheietură cu mâna 
rece, într-o strânsoare de oțel. Îi întâlnesc privirea şi tresar de câte emoții 
amestecate descopăr în ea. 

Pleacă, Elias! 

Îmi smucesc brațul, iar portița din ochii ei, deschisă doar o clipă, se 
închide imediat. Expresia îi devine neutră. Se întinde în spate după arme - 
pe care nu le mai are, din moment ce am lăsat-o eu fără ele. O văd îndoind 
genunchii, gata să sară la mine. 

— Eşti arestat - sare, iar eu mă feresc - din ordinul... 

— N-o să mă arestezi. 

O apuc de mijloc și încerc s-o arunc la câţiva metri mai încolo. 

— Ba pe naiba! 

Îmi înfige un cot zdravăn în stomac. Mă îndoi de mijloc și scapă din 
strânsoarea mea. Genunchiul îi zboară să mă lovească în frunte. 

l-l prind, îl răsucesc și o amețesc cu un cot în față. 

— Tocmai ţi-am salvat viața, Hel. 

— Scăpăm de-acolo și fără tine... 

Îi pun piedică şi se izbeşte cu spatele de zid icnind. Îi ţintuiesc picioarele 
între coapse ca să nu mă lovească și îi pun paloșul la gât înainte să apuce să 
mă lase fără simţire cu un cap în gură. 

— Luate-ar dracu'! 

Se zbate să se elibereze, iar eu apăs paloșul mai tare. Coboară ochii spre 
gura mea și respiră scurt și agitat. Pe urmă tresare și se uită în altă parte. 

— Mulțimea te-ar fi strivit, îi spun. Erai prinsă în capcană. 

— Asta nu schimbă nimic. Marcus mi-a ordonat să te duc la Antium ca să 
fii executat public. 

Este rândul meu să pufnesc. 

— De ce naiba nu l-ai asasinat deja? Ai fi făcut un serviciu omenirii. 

— Scutește-mă, scuipă ea spre mine. Nici nu mă aşteptam să înţelegi. 

Străzile din spatele aleii încep să duduie - se aud pașii ritmici ai unor 
soldaţi Războinici care se apropie. Întăriri menite să înăbuşe răzmeriţa. 

Helene profită de momentul meu de neatenţie și încearcă să-mi scape din 
strânsoare. N-o mai pot ține mult. Nu dacă vreau s-o şterg de-aici fără să mă 
urmărească jumătate de legiune de Războinici. La naiba! 

— Trebuie să plec, îi spun la ureche. Dar nu vreau să-ți fac rău. M-am 
săturat să rănesc lumea. 

Îi simt pe obraz fluturarea moale a genelor, iar răsuflarea îi ridică şi îi 
coboară pieptul lipit de mine. 

— Elias. 

Îmi şopteşte numele. Îl rosteşte încărcat de dorință. 

Mă trag înapoi. Ochii ei, cu o clipă în urmă albaștri ca fumul, au devenit 
violeți ca cerul înaintea furtunii. /ubirea ce ti-o port este cel mai rău lucru 
care mi s-a întâmplat vreodată. Mi-a spus asta acum câteva săptămâni. În 
acest moment văd câtă pustiire e în ea, și faptul că știu că eu, din nou eu, am 
provocat-o mă face să mă urăsc. 

— Îţi voi da drumul, zic. Dacă încerci să mă dobori, n-ai decât. Înainte, 
însă, vreau să-ți spun ceva, pentru că știm amândoi că nu mai am mult timp 
de petrecut pe lumea asta și m-aș urî dacă nu ți-aș spune-o. 

Citesc nedumerire pe chipul ei și mă grăbesc să continui înainte să 
înceapă să-mi pună întrebări. 

— Mi-e dor de tine. 

Sper să audă ce spun cu adevărat. Te iubesc. Îmi pare rău. Aș vrea să pot 
îndrepta lucrurile. 

— Îmi vei lipsi mereu. Și când voi fi doar un spirit. 

Îi dau drumul și mă îndepărtez un pas. Pe urmă încă unul. Mă întorc cu 
spatele la ea, cu inima strânsă de sunetul gâtuit pe care îl scoate, și ies de pe 
alee. 

Singurii pași pe care îi aud în timp ce mă îndepărtez sunt ai mei. 

x kx k 

Sălașul căruțelor este un adevărat iad. Tribalii aruncă în căruțe copii și 
bunuri, animalele se cabrează, femeile ţipă. Un nor gros de praf se ridică în 
aer din cauza sutelor de căruţe care pleacă deodată prin nisipul deșertului. 

— Slavă cerului! 

Laia mă observă imediat ce apar lângă căruţa cu margini înalte a Afyei. 

— Elias, de ce... 

— Idiotule! 

Afya mă înșfacă de ceafă și mă aruncă în căruţă lângă Laia cu o forță 
remarcabilă, ținând cont că-i mai scundă decât mine cu cel puţin treizeci de 
centimetri. 

— Ce-a fost în mintea ta? 

— Nu puteam risca să mă vadă Aquilla înconjurat de membri ai tribului 
Nur. E Mască, Afya. Și-ar fi dat seama cine sunteți. Tribul tău ar fi fost în 
pericol. 

— Tot idiot rămâi, mă fulgeră ea cu privirea. Capul la cutie. Şi stai locului. 

Sare pe banca vizitiului și apucă hăţurile. Câteva secunde mai târziu, cei 
patru cai înhămați la căruţă ţâșnesc înainte, iar eu mă întorc spre Laia. 

— Izzi și Keenan. 

— Cu Gibran. 

Face semn din cap spre o căruță de un verde viu aflată la câțiva zeci de 
metri mai departe. Recunosc profilul ascuțit al fratelui mai mic al Afyei sus 
pe capră. 

— Tu ești bine? întreb. 

Laia are obrajii roșii și încheieturile degetelor albite de cât de tare 
strânge mânerul pumnalului. 

— Sunt ușurată că te-ai întors, zice. Ai... ai vorbit cu ea? Cu Aquilla? 

Dau să răspund, dar mă fulgeră un gând. 

— Tribul Saif, zic și mă uit la sălașul înecat de praf. Ştii dacă au plecat? 
Mamie Rila a scăpat de soldaţi? 

— N-am văzut, zice Laia și se întoarce spre Afya. Tu ai văzut dacă... 

Femeia se foiește și îi surprind privirea. Văd de partea cealaltă a sălașului 
căruțele drapate în argintiu și verde pe care le cunosc ca pe dosul palmei. 
Culorile tribului Saif. Căruţele tribului Saif. 

Sunt înconjurate de Războinici. 

Soldaţii trag din căruţe oameni din trib și îi silesc să îngenuncheze. Îmi 
recunosc familia. Unchiul Akbi. Mătușa Hira. Și, pe toți dracii, Shan, fratele 
meu adoptiv. 

— Afya. Trebuie să intervin. Este tribul meu. 

Apuc armele și mă cațăr pe banca vizitiului. Sari. Fugi. Atacă-i din spate. 
Doboară-l mai întâi pe cel mai puternic. 

— Stai, mă apucă Afya de braț într-o strânsoare ca de menghină. Nu-i poţi 
salva. Nu fără să te captureze. 

— Cerule! Elias! zice Laia cu fața îndurerată. Torțe! 

Una dintre căruţe - minunat împodobita căruţă a lui Kehann;, cea în care 
am crescut - izbucnește în flăcări. Lui Mamie i-a luat luni în șir să picteze 
păunii, peștii și dragonii de gheață care o împodobesc. Uneori îi țineam 
borcanele cu vopsea și îi spălam pensulele. Se mistuie văzând cu ochii. 
Celelalte căruţe sunt incendiate și ele una după alta, până când toată tabăra 
se transformă într-o pată neagră pe cer. 

— Mulţi dintre ei au plecat, zice încet Afya. Caravana tribului Saif are 
aproape o mie de oameni. O sută cincizeci de căruțe. N-au prins din ele decât 
vreo zece. Chiar dacă ai ajunge la ei, Elias, sunt acolo cel puţin o sută de 
soldați. 

— Auxiliari, zic eu printre dinţi. Sunt ușor de învins. Dacă le-aș putea da 
arme unchiului meu și lui Shan... 

— Tribul Saif s-a pregătit pentru asta, Elias, refuză să dea înapoi Afya și în 
clipa aceea o urăsc. Dacă soldaţii te văd venind dinspre căruțele Nur, tribul 
meu e mort. Tot ce am pus la cale eu și cu Mamie în ultimele două zile, toate 
favorurile pe care le-a cerut ea ca să te salveze nu vor mai avea nicio 
valoare. Tu ţi-ai cerut favoarea, Elias. Asta era preţul. 

Mă uit în urmă. Familia mea Tribală e îngrămădită laolaltă, cu capetele 
plecate. Înfrânţi. 

Cu o singură excepție. Ea se luptă și le arată auxiliarilor care au apucat-o 
de braţe cât de neînfricată este. Mamie Rila. 

Îi urmăresc zbaterea fără să pot face nimic, văd cum un legionar îşi duce 
mânerul paloșului spre capul ei. Ultimul lucru pe care îl zăresc înainte să 
dispară din raza mea vizuală, sunt mâinile ei căutând un punct de sprijin în 
timp ce se prăbușește în nisip. 

22. LAIA 


Ușurarea că am scăpat din Nur nu-mi potolește vina pentru ce s-a 
întâmplat cu tribul lui Elias. Nu încerc să vorbesc cu el. Ce-aș putea spune? 
Îmi pare rău ar fi neadecvat până la cruzime. El stă în spatele căruţei Afyei şi 
tace, privind deșertul în direcţia orașului Nur de parcă ar fi în stare să 
schimbe doar prin puterea voinţei ce s-a întâmplat cu familia lui. 

ÎI las să fie singur. Puţini oameni vor ca altcineva să asiste la durerea lor, 
iar jalea este cea mai rea durere dintre toate. 

În plus, vina pe care o simt aproape că mă paralizează. Văd iar şi iar cum 
se prăbușește la pământ silueta mândră a lui Mamie, ca un sac de grâne 
căruia îi e vărsat conținutul. Știu că ar trebui să vorbesc cu Elias despre ce 
s-a întâmplat cu ea, dar mi se pare o cruzime s-o fac acum. 

La căderea nopţii, Nur nu mai e decât un ciorchine îndepărtat de lumini, 
sorbit treptat de întunericul deșertului din jur. Felinarele orașului par în 
seara asta mai puțin luminoase. 

Deși am plecat cu o caravană de peste două sute de căruțe, Afya și-a 
împărțit tribul de mai mult de zece ori de-atunci. Până la răsăritul lunii 
rămânem numai cinci căruțe și doar alți patru membri din tribul ei, inclusiv 
Gibran, mai sunt cu noi. 

— Gibran n-a vrut să vină, zice Afya cu ochii pe fratele ei. 

Tânărul stă pe capra căruţei lui, la douăzeci de metri depărtare. Căruța e 
acoperită de mii de oglinjoare care reflectă lumina lunii, o mică galaxie 
şerpuitoare. 

— Dar nu putem avea încredere că n-o să se bage pe el sau tribul Nur în 
vreo belea. E un băiat nesăbuit. 

— Îmi dau seama, murmur eu. 

Gibran a luat-o pe Izzi lângă el pe capră, iar eu mi-am surprins prietena 
zâmbind sfioasă toată după-amiaza. 

Mă uit din nou în spate prin fereastra căruţei cu coviltir a Afyei. Pereţii de 
lemn șlefuit sunt luminaţi de un felinar cu flacăra făcută mică. Elias stă pe 
una dintre banchetele tapițate cu catifea și se uită afară pe geamul din spate. 

— Dacă tot vorbim despre nesăbuiți, zice Afya. Ce-i între tine și roșcat? 

Cerule! Tribalei ăsteia nu-i scapă nimic. Trebuie să ţin minte asta. De când 
am oprit ultima oară să adăpăm caii, Keenan merge cu Riz, un membru 
tăcut, cu părul argintiu al tribului Afyei. Eu și rebelul abia dacă am avut 
ocazia să schimbăm o vorbă înainte ca Afya să-i ordone să-l ajute pe Riz cu 
căruța de provizii. 

— Nu știu ce-i între noi. 

Mă tem să-i spun Afyei adevărul, dar bănuiesc că miroase orice minciună 
de la doi kilometri. 

— M-a sărutat o dată. Într-un hambar. Chiar înainte să fugă să dea o mână 
de ajutor la izbucnirea revoltei Cărturarilor. 

— Cred că a fost un sărut pe cinste, murmură Afya. Dar Elias? Mereu te 
uiţi la el. 

— Banu mă... 

— Nu te învinuiesc, continuă Afya de parcă eu nici n-aș fi vorbit, 
aruncându-i lui Elias o privire apreciativă. Ce pomeţi are, cerule! 

Simt că mi se încinge pielea și-mi încrucișez braţele la piept, încruntată. 

— Aha, zâmbește lupește Afya. Ești posesivă, da? 

— N-am de ce să fiu posesivă. 

Dinspre nord bate un vânt îngheţat și mă înfășor mai bine în rochia mea 
subțire tribală. 

— Mi-a declarat clar că îmi e călăuză și nimic mai mult. 

— Ochii lui spun altceva, zice Afya. Dar cine sunt eu să mă pun între un 
Războinic și noblețea lui deplasată? 

Femeia ridică un braț și fluieră, ordonând caravanei să se oprească în 
vecinătatea unui platou înalt. La baza lui e un pâlc de copaci și surprind un 
salt și zgomotul ghearelor unui animal care se îndepărtează. 

— Gibran, Izzi, strigă Afya peste tabără. Faceţi focul. Keenan - capul 
roșcat apare din căruţa lui Riz - ajută-i pe Riz și pe Vana cu animalele. 

Riz îi strigă ceva în sadheză fiicei lui, Vana. E slabă-băţ, cu pielea de un 
cafeniu închis, ca tatăl ei, și cu șnurul tatuat care arată că e văduvă tânără. 
Ultimul membru al tribului Afyei este Zehr, un tânăr cam de vârsta lui Darin. 
Afya îi strigă un ordin în sadheză iar el se conformează cât ai clipi. 

— Fato. 

Îmi dau seama că Afya vorbeşte cu mine. 

— Cere-i lui Riz o capră și spune-i lui Elias s-o taie. Mâine voi vinde 
carnea. Şi stai de vorbă cu el. Scoate-l din starea în care se bălăcește. 

— Ar trebui să-l lăsăm în pace. 

— Dacă ai de gând să tragi după tine tribul Nur în încercarea nebunească 
de a-ţi salva fratele, atunci Elias trebuie să vină cu un plan de acțiune 
complet. Facem două luni până la Kauf, avem timp destul. Dar nu va fi în 
stare de nimic dacă stă abătut. Așa că ocupă-te de el. 

De parcă ar fi ușor. 

Câteva minute mai târziu, Riz îmi arată o capră care șchiopătează, iar eu o 
mân spre Elias. El duce animalul șchiop între copaci, departe de ochii 
restului caravanei. 

Nu are nevoie de ajutor, dar îl urmez oricum cu un felinar. Capra behăie la 
mine cu jale. 

— Nu mi-a plăcut niciodată să tai animale, zice Elias, ascuțind cuțitul cu 
piatra. Parcă ar ști ce le așteaptă. 

— La noi în casă Bunica era măcelarul, zic eu. Unii dintre pacienții 
bunicului îl plăteau în găini. Bunica obișnuia să le spună orătăniilor: 
Multumesc că iți dai viața ca să mi-o pot continua eu pe a mea. 

— Foarte nobil, zice Elias, lăsându-se în genunchi. Dar nu face să fie mai 
ușor să le vezi cum mor. 

— E şchioapă, uite. 

Duc felinarul spre șoldul rănit al caprei. 

— Riz zice că altfel am fi nevoiţi s-o lăsăm în urmă și ar muri de sete. Dacă 
tot moare, măcar să fie cu folos. 

Elias pune lama pe gâtul animalului și taie. Sângele se scurge în nisip. Mă 
uit în altă parte, cu gândul la Tribalul Shikaat, la cât de cald și lipicios a fost 
sângele lui. La cum mirosea - înţepător, ca oțelăriile din Serra. 

— Poţi să pleci. 

Elias îmi vorbește cu un ton de Mască. Mai rece decât vântul care ne bate 
în spate. 

Mă retrag iute, rumegând la ce-a spus el: Nu face să fie mai usor să le vezi 
cum mor. Mă cuprinde iar vinovăția. Nu cred că despre capră vorbea. 

Încerc să-mi distrag gândurile căutându-l pe Keenan, care s-a oferit să 
pregătească cina. 

— Totul e în regulă? întreabă când apar lângă el, uitându-se scurt spre 
Elias. 

Dau din cap că da, iar el deschide gura de parcă ar vrea să spună ceva. 
Probabil simte, însă, că aș prefera să nu vorbesc, așa că îmi întinde doar un 
castron cu aluat. 

— ÎI frămânţi tu, te rog? zice el. Sunt un dezastru la făcut lipie. 

Mă apuc de frământat, recunoscătoare că am o treabă, găsind liniște în 
simplitate, în tihna de a avea doar de întins bucăţi rotunde de aluat și de a le 
coace într-o tigaie de fontă. Keenan pune ardei iute și linte într-o oală și 
fredonează ceva, un zgomot atât de neașteptat din partea lui, încât zâmbesc 
prima oară când îl aud. Fredonatul lui este la fel de calmant ca o poţiune a 
bunicului, iar după o vreme se apucă să povestească despre Marea Librărie 
din Adisa, pe care mi-am dorit mereu s-o vizitez, și despre piața de zmeie 
din Ayo, întinsă pe străzi întregi. Timpul trece iute, iar eu simt că parcă mi 
s-a luat puţin din greutatea de pe suflet. 

Când termină Elias de tranșat capra, eu pun într-un coș ultimele bucăți de 
lipie rumenită și pufoasă. Keenan împarte boluri de mâncare picantă de 

linte. Prima înghițitură mă face să oftez. Bunica pregătea mereu mâncărică 
de linte cu lipie în serile friguroase de toamnă. Și numai mirosul parcă îmi 
alungă tristețea. 

— Incredibilă mâncarea, Keenan. 

Izzi întinde bolul pentru încă o portie, înainte să se întoarcă spre mine. 

— Bucătăreasa o gătea tot timpul. Mă întreb... 

Clatină din cap, iar pentru o vreme tace. 

— Aș vrea să fi venit şi ea, spune în cele din urmă prietena mea. Îmi 
lipsește. Ştiu că ți se pare ciudat, ținând cont de cum se purta. 

— Nu chiar, zic eu. Țineaţi una la alta. Aţi fost împreună ani în șir. Avea 
grijă de tine. 

— Avea, zice Izzi încet. Vocea ei a fost singurul sunet pe care l-am auzit în 
furgonul-fantomă care ne-a dus de la Antium la Serra după ce ne-a cumpărat 
Comandantul. Bucătăreasa mi-a dat raţia ei. M-a ţinut în brațe în nopțile 
geroase, oftează Izzi. Sper s-o văd din nou. Am plecat așa în grabă, Laia! 
N-am apucat să-i spun niciodată... 

— O vom revedea, zic eu. 

Asta are nevoie Izzi s-audă. Cine știe, poate chiar așa va fi. 

— Şi, Izzi - o strâng de mână - Bucătăreasa ştie tot ce nu i-ai spus. În 
adâncul ei, știe, sunt sigură. 

Keenan ne aduce căni cu ceai, iar eu iau o înghiţitură și închid ochii când 
simt dulceața băuturii, când inhalez mireasma de cardamom. De cealaltă 
parte a focului, Afya duce cana la buze și scuipă ceaiul imediat. 

— La naiba, Cărturarule! Mi-ai consumat tot borcanul de miere pe ceaiul 
ăsta? 

Aruncă dezgustată lichidul pe jos, dar eu strâng cana între degete și mai 
iau o înghițitură zdravănă. 

— Un ceai bun trebuie să fie destul de dulce cât să se înece cu el și ursul, 
zice Keenan. Toată lumea știe asta. 

Chicotesc și îi zâmbesc. 

— Fratele meu spunea la fel când îmi făcea un ceai. 

Mă gândesc la Darin - la vechiul Darin - și zâmbetul îmi păleşte. Cine e 
fratele meu acum? Când s-a transformat din băiatul care îmi pregătea ceai 
într-un bărbat cu secrete prea importante ca să i le împărtășească surioarei 
lui? 

Keenan se instalează lângă mine. Din nord mugește un vânt, luptându-se 
cu flăcările focului. Mă aplec și mă apropii mai mult de luptătorul nostru, 
bucurându-mă de căldura lui. 

— Te simți bine? 

Keenan îşi întoarce capul spre mine. Îmi ia de pe față o şuviţă rebelă şi 
mi-o dă după ureche. Zăbovește cu degetele pe ceafa mea și uit să mai respir. 

— După... 

Mă uit în altă parte, rece din nou, și îmi ating brățara. 

— A meritat, Keenan? Mama lui Elias, fratele lui, zeci de membri ai 
tribului, oftez eu. Va conta, măcar? Dacă nu-l putem salva pe Darin? Sau 
dacă... a muri? 

— Pentru familie merită să mori și să omori. Să luptăm pentru ai noștri 
este tot ce ne ține în viață, când orice altceva a dispărut. 

Face semn din cap spre brățara mea. Pe chip i se citește tristeţe. 

— O atingi atunci când ai nevoie de putere, zice el. Asta este ceea ce ne dă 
familia. 

lau mâna de pe brățară. 

— Uneori nici nu-mi dau seama că fac gestul, zic. E o prostie. 

— Așa păstrezi tu legătura cu ai tăi. Nu-i nicio prostie, zice el, lăsând 
capul pe spate și uitându-se la stele. Eu n-am nimic de la familia mea. Aș 
vrea să fi avut. 

— În unele zile nici nu-mi mai amintesc chipul lui Lis, zic eu. Doar că avea 
părul blond ca mama. 

— Avea și temperamentul mamei tale, zâmbește Keenan. Lis era cu patru 
ani mai mare decât mine. Doamne, autoritară mai era. Mă păcălea mereu să 
fac eu treburile ei... 

Dintr-odată, năpădită de amintiri despre sora mea moartă demult, 
noaptea nu mai este la fel de solitară. Lângă mine, Izzi și Gibran stau aplecați 
unul spre celălalt, iar prietena mea chicotește încântată de vreo glumă a 
Tribalului. Riz și Vana se întind după lăute. Zdrăngănitul lor este însoţit 
curând de vocea lui Zehr. Cântecul este în sadheză, dar cred că îi evocă pe cei 
iubiți și pierduţi, pentru că mi se pune un nod în gât după doar câteva note. 

Scrutez întunericul după Elias, fără să mă gândesc. Stă cumva mai departe 
de foc, cu pelerina bine strânsă în jurul lui. Este atent doar la mine. 

Afya își drege glasul cu înțeles, apoi dă din cap spre Elias. Vorbeste cu el. 

Eu mă uit iar la Războinic și mă cuprinde amețeala aceea pe care o încerc 
de fiecare dată când îl privesc. 

— Mă întorc imediat, îi spun lui Keenan. 

Las cana jos şi mă înfăşor mai bine în pelerină. Între timp, Elias se ridică 
într-un gest fluid și se îndepărtează de foc. Dispare atât de iute în întunericul 
de dincolo de cercul făcut de căruțe, încât nu apuc să văd în ce direcție a 
luat-o. Mesajul lui e clar: Lasă-mă-n pace. 

Mă simt ca o proastă și mă opresc. Un minut mai târziu, Izzi apare lângă 
mine. 

— Stai de vorbă cu el, zice ea. Are nevoie. Doar că nu știe. Şi tu ai nevoie. 

— E furios, șoptesc eu. 

Prietena mea îmi ia mâna și mi-o strânge. 

— Suferă, zice ea. lar asta e ceva ce tu înţelegi. 

Mă îndepărtez de căruțe, cercetând deșertul până când zăresc la baza 
platoului lucirea uneia dintre apărătorile lui pentru braţe. Când mai am doar 
câțiva metri până la el, îl aud oftând. Se întoarce spre mine. Chipul lui, fără 
altă expresie decât o politeţe neutră, este luminat de lună. 

Hai Laia, fă ce ai de făcut. 

— Îmi pare rău, zic. Pentru ce s-a întâmplat. Eu... Nu știu dacă este drept 
să dai în schimb suferinţa tribului Saif pentru viața lui Darin. 

Intenționam să-i spun doar câteva cuvinte de compasiune așezate și bine 
alese, dar acum, că am început să vorbesc, parcă nu mă mai pot opri. 

— Îți mulțumesc pentru tot sacrificiul făcut de familia ta. Nu-mi doresc 
decât să nu se mai întâmple niciodată ceva asemănător. Dar... nu pot fi 
sigură că nu se va mai întâmpla, iar asta mă îmbolnăvește, pentru că știu ce 
simți când îţi pierzi familia. Oricum, îmi pare rău... 

Cerule, acum bat câmpii. 

Respir adânc. Cuvintele par dintr-odată banale și inutile, așa că mă 
apropii și-i iau mâinile în ale mele, amintindu-mi ce spunea bunicul. 
Atingerea vindecă, Laia. | le strâng tare, încercând să pun în atingere tot ce 
simt. Sper ca tribul tău să fie bine. Sper să fi supravieţuit Războinicilor. Îmi 
pare tare, tare rău. Știu că nu-i de-ajuns. Dar numai asta pot să fac. 

După o clipă, Elias oftează și își sprijină fruntea de-a mea. 

— Mai spune-mi o dată ce mi-ai spus în noaptea aia din camera mea de la 
Blackcliff, murmură el. Ce obișnuia să-ți spună ţie bunica. 

— Câtă vreme ești viu - parcă aud vocea caldă a bunicii - există speranţă. 

Elias ridică ochii și mă privește, iar răceala din privire se transformă 
într-un foc sălbatic, de nestins. Uit să respir. 

— Să nu uiţi asta, zice el. Niciodată. 

Încuviinţez. Minutele trec și niciunul dintre noi nu se retrage, găsim 
alinare în răceala nopții și în compania tăcută a stelelor. 


23. ELIAS 


In clipa în care adorm, ajung în Anticameră. Respirația mea scoate 
norișori de abur și mă trezesc întins pe un covor gros de frunze căzute. Mă 

uit la încrengătura de ramuri de deasupra, la frunzișul lor colorat de toamnă 
în roșu; o culoare vibrantă chiar și în lumina asta puţină. 

— Ca sângele. 

Recunosc imediat vocea lui Tristas şi mă chinui să mă ridic în picioare. Îl 
găsesc rezemat de un copac privindu-mă. Nu l-am mai văzut de când am 
ajuns prima oară în Anticameră, acum mai multe săptămâni. Speram să fi 
trecut dincolo. 

— Ca sângele meu. 

Se uită la coroanele copacilor cu un zâmbet amar. 

— Ştii tu. Sângele curs din mine când m-a înjunghiat Dex. 

— Îmi pare rău, Tristas. 

Aș putea fi la fel de bine o oaie proastă care behăie niște cuvinte. Dar furia 
din ochii lui este atât de neobișnuită, încât aș spune orice ca să-l liniștesc. 

— Aelia își revine, zice Tristas. Trădătoare fată! Credeam că mă va plânge 
măcar câteva săptămâni. Dar am vizitat-o și am descoperit că a început iar 
să mănânce. Să mănânce. 

Se plimbă încolo și încoace, iar chipul întunecat îl transformă într-o 
versiune mai fioroasă și mai violentă a lui Tristas pe care îl cunoșteam eu. 
Șuieră când respiră. 

Pe toți dracii. Este atât de diferit de Tristas cel viu, încât mă întreb dacă 
nu-i posedat. Oare un spirit poate fi posedat? Nu spiritele sunt cele care îi 
posedă pe alții de obicei? 

Vreme de o clipă sunt furios pe el. 7u ești mort. Aelia nu e! Dar pornirea 
îmi trece repede. Tristas nu-și va mai vedea niciodată logodnica. Nu-și va 
ține copiii în braţe și nu va mai râde cu prietenii lui. Nu i-au mai rămas decât 
amintirile şi amărăciunea. 

— Aelia te iubește. 

Tristas se întoarce spre mine, cu fața furibundă. Ridic mâinile. 

— lar tu o iubești pe ea. Chiar ai vrea să moară de foame? Ai vrea s-o vezi 
aici, ştiind că moartea ta a provocat asta? 

Ferocitatea din ochii lui se potolește. Mă gândesc la fostul Tristas, la cel 
din timpul vieţii. La Tristas acela trebuie să fac eu apel. Dar n-am nicio 
șansă. Se întoarce și dispare în pădure, de parcă ar ști ce vreau. 

— Îi poţi consola pe morți. 

Păzitoarea Sufletelor vorbește de deasupra mea, iar când mă uit în sus, o 
văd stând într-un copac, cuibărită ca un copil între crengile uriașe și 
contorsionate. Are o cunună de frunze roșii pe cap, ca o coroană, iar ochii ei 
negri aruncă străluciri întunecate. 

— A fugit, zic eu. N-aș spune că am reușit să-l consol/ez. 

— A vorbit cu tine. 

Păzitoarea Sufletelor sare din copac, iar covorul de frunze înăbușă 
zgomotul aterizării. 

— Cele mai multe spirite îi urăsc pe vii. 

— De ce m-ai adus înapoi aici? întreb uitându-mă la ea. Doar așa, pentru 
amuzamentul tău? 

Se încruntă. 

— De data asta nu te-am adus eu, Elias, zice. Te-ai adus singur. Moartea ta 
se apropie cu repeziciune. Poate că mintea ta încearcă să înțeleagă mai bine 
ce urmează. 

— Încă mai am timp, zic. Patru, poate chiar cinci luni, dacă am noroc. 

Păzitoarea Sufletelor mă privește compătimitoare. 

— Eu nu pot prevedea viitorul, așa ca alții. 

Strâmbă din buze şi simt că se referă la Profeţi. 

— Dar nici puterea mea nu-i de lepădat. Ţi-am citit soarta în stele în seara 
când ai venit prima oară aici, Elias. Nu vei apuca să trăiești până după 
Rathana. 

Rathana - Noaptea - a fost la început o sărbătoare Tribală, dar pe urmă 
s-a răspândit în tot Imperiul. Pentru Războinici este o zi de benchetuială. 
Pentru Triburi este o zi în care își cinstesc strămoșii. 

— Asta-i peste două luni. 

Gura îmi e uscată și, chiar și-acolo, în lumea spiritelor, unde totul este 
estompat, simt strânsoarea morții. 

— Abia vom fi ajuns la Kauf până atunci, dacă avem noroc. 

Păzitoarea Sufletelor ridică din umeri. 

— Nu cunosc micile furtuni din lumea voastră omenească. Dacă soarta ta 
te mâhnește într-atât, folosește cât mai bine timpul care ţi-a mai rămas. 
Du-te. 

Face un gest cu mâna, iar eu simt o smucitură în buric, de parcă un cârlig 
enorm m-ar trage printr-un tunel. 

Mă trezesc lângă tăciunii licărind slab ai focului, unde mi-am făcut 
culcușul peste noapte. Riz se plimbă în jurul cercului de căruțe. Toţi ceilalți 
dorm, Gibran și Keenan lângă foc, ca mine, iar Laia și Izzi în căruţa lui 
Gibran. 

Două luni. Cum să ajung la Kauf și să-l eliberez pe Darin într-un timp atât 
de scurt? Aș putea-o zori pe Afya să mergem mai repede, dar așa n-am reuși 
să câștigăm decât câteva zile, în cel mai bun caz. 

Se schimbă santinela. Keenan îl înlocuiește pe Riz. Îmi cad ochii pe o ladă 
atârnată în spatele căruţței Afyei, unde mi-a spus să pun carnea caprei 
tranșată mai devreme. 

Dacă tot moare, măcar Să fie cu folos. Cuvintele Laiei. 

Îmi dau seama că mi se aplică şi mie. 

Kauf se află la mai bine de o mie șase sute de kilometri depărtare. Cu 
căruța, drumul durează două luni. Pe de altă parte, curierii Imperiului îl 
străbat în mod regulat în două săptămâni. 

Eu n-aş avea cum să am la dispoziţie cai odihniţi la fiecare douăzeci de 
kilometri, așa ca ei. N-aș putea folosi drumurile principale. Ar trebui să mă 
ascund sau să lupt pe neașteptate. Ar trebui să vânez sau să fur tot ce 
consum. 

Dar chiar și-așa, dacă plec singur spre Kauf, pot ajunge în jumătate din 
timpul pe care-l fac căruțele. Nu-mi doresc să mă despart de Laia. Vocea ei, 
chipul ei îmi vor lipsi în fiecare zi. Dar dacă pot ajunge la închisoare într-o 
lună, mi-ar rămâne timp să-l eliberez pe Darin până la Rathana. Extractul de 
Tellis mă va feri de crize până se vor apropia și căruțele de închisoare. Voi 
apuca s-o văd din nou pe Laia. 

Mă ridic, fac sul așternutul și mă duc spre căruța Afyei. Bat la ușa din 
spate, iar ei îi ia doar o clipă să răspundă, deși suntem în toiul nopții. 

Ţine felinarul sus și ridică din sprâncene când mă vede. 

— Îmi place să-mi cunosc vizitatorii nocturni ceva mai bine înainte să-i 
invit în furgonul meu, Elias, zice ea. Dar în cazul tău... 

— Nu pentru asta am venit. Am nevoie de un cal, de niște pergament și de 
discreţia ta. 

— Dai bir cu fugiţii cât încă mai poţi? îmi face ea semn să intru. Mă bucur 
că ţi-ai venit în fire. 

— Mă duc să-l salvez singur pe Darin, cobor eu vocea și urc în căruță. 
Așa-i mai rapid și mai sigur pentru toată lumea. 

— Ce prostie. Cum o să te strecori spre nord fără căruțele mele? Ai uitat 
că ești cel mai vânat criminal din Imperiu? 

— Sunt Mască, Afya. O să mă descurc. Dar făgăduiala ta față de mine 
rămâne în picioare, adaug eu, îngustând ochii. Îi aduci și pe ei la Kauf. 

— Vei reuși să-l salvezi singur? N-o să ai nevoie de ajutorul tribului Nur? 

— Nu. În dealurile de la sud de închisoare e o peşteră. E un drum cam 
de-o zi de la poarta principală. Îţi desenez o hartă. Adu-i teferi. Dacă totul 
merge bine, când ajungeţi voi peste două luni, Darin vă va aștepta acolo. 
Dacă nu... 

— N-o să-i părăsesc în creierii munților, ripostează jignită Afya. Au 
împărțit cu mine apă și sare la masa mea, ce naiba. 

Mă cântărește din priviri și nu-mi place cât de pătrunzători îi sunt ochii, 
de parcă ar putea smulge adevărul din mine cu forța, la nevoie. 

— De ce te-ai răzgândit? 

— Laia a vrut să facem treaba asta împreună. De-asta nu mi-a dat prin 
cap până acum să acționez singur. 

Partea asta măcar e adevărată, îi permit Afyei să mi-o citească pe chip. 

— Vreau s-o anunți tu pe Laia în locul meu. Dacă îi spun prin viu grai, o să 
facă tărăboi. 

— Chiar așa, zice Afya, întinzându-mi pergament și pană. Și nu numai 
pentru că vrea să facă treaba cu mâna ei, deși amândoi păreți să vă spuneţi 
asta despre voi înșivă. 

Prefer să nu insist asupra ultimului comentariu. Peste câteva minute, am 
terminat scrisoarea și am desenat o hartă amănunțită a închisorii și a 
peșterii unde intenţionez să-l ascund pe Darin. 

— Eşti sigur că asta vrei să faci? zice Afya încrucișându-și braţele la piept. 
N-ar trebui să dispari pur și simplu, Elias. Ar trebui s-o întrebi pe Laia ce 
vrea și ea. Este fratele ei, la urma-urmei. Sper că n-ai de gând s-o lași cu buza 
umflată, adaugă ea mijind ochii. Nu mi-ar plăcea deloc ca bărbatul față de 
care mi-am luat un legământ să se dovedească chiar el lipsit de onoare. 

— Nu voi face asta. 

— Atunci, ia-l pe Trera, murgul lui Riz. E încăpățânat, dar iute și viclean 
ca un vânt din nord. Și încearcă să nu dai greș, Elias. N-am de gând să ajung 
şi eu în închisoarea aia. 

Fără să fac vreun zgomot, mă duc de la căruţa ei la a lui Riz și-i șoptesc 
cuvinte liniștitoare la ureche lui Trera, ca să-l potolesc. Șterpelesc lipie, 
fructe, nuci și brânză din căruța lui Vana și conduc calul de căpăstru la o 
distanță bună de tabără. 

— Până la urmă încerci să-l salvezi singur? 

Keenan se materializează din întuneric ca un blestemat de duh, iar eu 
tresar. Nu l-am auzit - nu l-am simţit în niciun fel. 

— Nu intentionez să-ți aflu motivele. 

Se ţine la distanţă, îmi dau seama. 

— Ştiu ce înseamnă să faci lucruri pe care nu vrei să le faci pentru un bine 
mai mare. 

Aparent, vorbele lui sunt aproape empatice. Dar are ochii de piatră, lipsiți 
de orice expresie, iar gâtul mă furnică neplăcut, de parcă ar avea de gând să 
mă înjunghie în spate când mă întorc. 

— Succes. 

Îmi întinde mâna. l-o strâng prudent, iar cu cealaltă caut pumnalele, 
aproape fără să-mi dau seama. 

Keenan observă și el, iar zâmbetul abia schiţat nu i se vede decât pe buze, 
nu și-n ochi. Dă drumul mâinii mele repede și se face nevăzut în noapte. Mă 

scutur de sentimentul neplăcut care a pus stăpânire pe mine. Pur și simplu 
nu-l placi, Elias. 

Mă uit la cer. Stelele încă strălucesc, dar zorii se apropie și trebuie să mă 
îndepărtez bine până răsare soarele. Cum rămâne cu Laia, însă? Chiar plec 
lăsând doar un mesaj de rămas-bun? 

Mă strecor spre căruţa lui Gibran cu pași ca de pisică și deschid ușa din 
spate. Izzi sforăie pe una dintre lavițe, cu mâinile pe piept. Laia doarme 
profund pe cealaltă laviţă, făcută covrig, cu o mână pe brățară. 

— Tu ești templul meu, murmur, în timp ce îngenunchez lângă ea. Tu îmi 
ești preot. Tu îmi ești iertarea păcatelor. 

Tare s-ar mai încrunta bunicul că-i întinez iubita incantaţie în felul ăsta. 
Dar mie îmi place mai mult așa. 

Plec și mă duc spre Trera, care mă așteaptă la marginea taberei. Fornăie 
când mă sui în şa. 

— Eşti gata să-ți iei zborul, prietene? 

Dă din urechi și iau asta drept un da. Pornesc spre nord, fără să mă mai 
uit încă o dată în urmă. 


24. HELENE 


A scăpat. A scăpat. A scăpat. 

Umblu încolo și încoace pășind peste o crăpătură din podeaua 
garnizoanei, încercând să nu aud cum își ascute Faris paloșele, cum împarte 
Dex ordine cu glas scăzut unui grup de legionari și cum bate Harper 
darabana cu degetele pe armură, cu ochii pe mine. 

Trebuie să existe o cale de a-i lua urma lui Elias. Gândește. El este singur. 
Eu am în spate puterea întregului Imperiu. Trimite mai mulți soldați. 
Cheamă mai multe Măşti. Convoacă-i pe membrii Gărzii Negre, ești 
comandantul lor. Trimite-i după toate triburile vizitate de Mamie. 

N-ar fi destul. După ce /-am /ăsatpe Elias să se îndepărteze, în timp ce eu 
înăbușeam răzmerița, s-au scurs din oraș mii de căruţe. Ar putea fi în oricare 
dintre ele. 

Închid ochii, simțind nevoia disperată să sparg ceva. Esti o mare proastă, 
Helene Aquilla. Mamie Rila a cântat, iar eu am dansat pe melodia ei ca o 
marionetă fără minte. M-a vrutîn teatrul povestașilor. A vrutsă știe că eram 
acolo, că văd revolta, că cer întăriri, ca să slăbesc cordonul de încercuire. Am 
fost prea proastă să-mi dau seama până când a fost prea târziu. 

Harper măcar și-a păstrat capul. A cerut ca două dintre detașamentele de 
soldați menite să înăbușe revolta să înconjoare, în schimb, căruțele tribului 
Saif. Prizonierii pe care i-a luat - cu Mamie Rila printre ei - sunt singura 
noastră speranță de a-l găsi pe Elias. 

Î prinsesem. Blestemat să fie! îl prinsesem! Şi pe urmă i-am dat drumul. 
Pentru că nu vreau să moară. Pentru că este prietenul meu și îl iubesc. 

Pentru că sunt o proastă. 

În toate nopţile în care n-aveam somn mi-am spus că atunci când va veni 
vremea, trebuie să fiu puternică. Trebuie să-l dobor. Dar când l-am văzut din 
nou, n-a contat câtuși de puţin. Când i-am auzit vocea și i-am simțit mâinile 
pe piele, am uitat. 

Arăta atât de diferit! Tot numai mușchi și tendoane, ca un paloș Teluman 
care ar fi prins viață. Dar cea mai mare schimbare se vedea în ochi, în 
umbrele de sub ei și în tristețea lor, de parcă știa ceva ce n-ar fi suportat 
să-mi spună. Mă roade expresia aia din ochii lui. Mă roade mai mult decât 
faptul că am dat greș să-l prind și să-l ucid când am avut ocazia. Mă 
înspăimântă. 

Știm amândoi că nu mai am mult timp de petrecut pe lumea asta. Ce-a 
vrut să spună? De când l-am vindecat în Încercarea a Doua m-am simţit 
legată de Elias, am simţit o dorinţă de a-l proteja la care am încercat să nu 
mă gândesc. S-a născut din magia vindecării, nu mă îndoiesc. Acum, când 
Elias m-a atins, legătura aia mi-a spus că prietenul meu nu se simte bine. 

Să nu uiţi de noi, mi-a zis el la Serra. Închid ochii şi îmi îngădui să-mi 
imaginez pentru o clipă o altfel de lume. În lumea aceea, Elias este un băiat 
Tribal, iar eu sunt doar fiica unui cunoscător al legilor. Ne întâlnim într-o 
piață, iar dragostea noastră nu-i pătată de Blackcliff sau de toate acele 
lucruri pe care le urăște la el însuși. Păstrez o secundă în mine lumea asta. 

Pe urmă o las să dispară. Ce-a fost între mine și Elias s-a terminat 
de-acum. N-a mai rămas decât moartea. 

— Harper, zic eu. 

Dex le dă drumul legionarilor să plece și devine atent la mine, iar Faris 
bagă paloșele în teacă. 

— Câţi membri ai tribului Saif am capturat? 

— Douăzeci și șase de bărbați, cincisprezece femei și doisprezece copii, 
Mare Sfrâncioc. 

— Execută-i, zice Dex. Imediat. Trebuie să arătăm ce se întâmplă când 
adăpostești un fugar al Imperiului. 

— Nu-i poţi omori, zice Faris uitându-se la Dex. Sunt singura familie pe 
care a avut-o Elias vreodată... 

— Oamenii ăștia i-au oferit ajutorul unui dușman al Imperiului și au 
complotat cu el, îl repede Dex. Avem ordin să... 

— Nu-i nevoie să-i executăm, zice Harper. Pot fi folosiți în alte feluri. 

Îmi dau seama unde bate Harper. 

— Ar trebui să-i interogăm. O avem și pe Mamie Rila, da? 

— Şi-a pierdut cunoștința, zice Harper. Auxiliarul care a prins-o a 
exagerat lovind-o cu mânerul paloșului. Ar trebui să-și revină într-o zi, două. 

— Ea trebuie să știe cine l-a scos pe Veturius de-aici, zic eu. Și încotro se 
îndreaptă. 

Mă uit la toţi trei. Harper are ordin să stea lipit de mine, deci nu poate 
rămâne în Nur să-i interogheze pe Mamie și pe familia ei. lar Dex ar fi în 
stare să omoare toți prizonierii. lar ultimul lucru de care are Imperiul nevoie 
sunt alți Tribali morţi, mai ales câtă vreme revolta Cărturarilor încă nu s-a 
stins. 

— Faris, zic. Te ocupi tu de interogatorii. Vreau să aflu cum a scăpat Elias 
şi unde se duce. 

— Şi copiii? zice Faris. Sunt sigur că i-am putea elibera. Ei nu știu nimic. 

Sunt conștientă ce i-ar spune acum Comandantul lui Faris. Mila înseamnă 
slăbiciune. Arată-le-o dușmanilor și va fi ca și cum ai muri de propria ta 
sabie, 

Copiii ar putea reprezenta un stimulent foarte bun ca membrii tribului să 
ne spună adevărul. Știu asta. Dar ideea de a-i folosi, de a-i supune la cazne, 
mă face să nu mă simt în largul meu. Mă gândesc la casa distrusă din Serra 
unde m-a dus Cain. Rebelii Cărturari care i-au dat foc n-au arătat pic de milă 
pentru copiii Războinicilor de-acolo. 

Sunt oare altfel acești copii Tribali? La urma-urmei, sunt tot copii. N-au 
cerut ei să fie parte din acest conflict. 

Mă uit la Faris. 

— Tribalii se agită deja și nu avem destui oameni să înăbușim încă o 
răzmeriță. Copiilor le dăm drumul... 

— Aţi înnebunit? 

Dex îl fulgeră cu privirea pe Faris, apoi pe mine. 

— Cum să-i eliberați?  Ameninţaţi-i că-i veți arunca într-un 
furgon-fantomă și îi veți vinde drept sclavi, dacă nu obţineţi niște 
blestemate de răspunsuri. 

— Locotenent Atrius, mă adresez eu lui Dex cu o voce egală, prezența ta 
aici nu-mi mai e necesară. Du-te și împarte oamenii rămași în trei grupuri. 
Unul merge cu tine spre est, în caz că Veturius se îndreaptă spre Ținuturile 
Libere. Unul vine cu mine să-l căutăm în sud. Unul rămâne aici, să controleze 
oraşul. 

Lui Dex îi tremură mușchii maxilarului; furia că este dat afară se înfruntă 
cu o viață de supunere în fața ordinelor ofiţerilor superiori. Faris oftează, iar 
Harper urmăreşte totul cu interes. În cele din urmă, Dex iese furios și 
trântește ușa după el. 

— Tribalii își pun copiii mai presus de orice, îi spun lui Faris. Folosește-te 
de ei, dar nu le face rău. Lasă-i în viață pe Mamie și pe Shan. Dacă nu-l 
prindem pe Elias, i-am putea folosi ca să-l ademenim. Orice afli, 
transmite-mi cu tobele. 

les din cazarmă să pun șaua pe cal și îl găsesc pe Dex rezemat de peretele 
grajdului. Mă reped la el înainte să apuce el să se repeadă la mine. 

— Ce naiba te-ai apucat să faci? Nu-i destul că am pe cap un spion de-al 
Comandantului care îmi pune la îndoială fiecare mișcare? Mai trebuie să te 
iei şi tu de mine? 

— El raportează tot ce faci, dar nu-ți pune la-ndoială actele, zice Dex. Nici 
când ai merita. Pentru că nu te concentrezi. Trebuia să întrevezi răzmerița. 

— Tu ai întrevăzut-o? 

Până și în urechile mele asta a sunat a vorbă de copil bosumflat. 

— Eu nu sunt Mare Sfrâncioc. Tu ești. 

A ridicat vocea și respiră adânc, să se liniștească. 

— Ţi-e dor de el, zice renunțând la tonul tăios. Și mie mi-e dor. Mi-e dor 
de toți. Tristas. Demetrius. Leander. Dar s-au dus. lar Elias e fugar. Nu ne-a 
mai rămas decât Imperiul, Sfrânciocule. Și îi datorăm Imperiului prinderea 
şi executarea trădătorului. 

— Ştiu... 

— Ştii? Atunci de ce ai dispărut un sfert de ceas chiar în vâltoarea 
răzmeriței? Unde ai fost? 

Îl privesc lung, până când sunt sigură că n-o să-mi tremure vocea. Destul 
de lung încât să înceapă și el să se gândească dacă nu cumva a sărit calul. 

— Începe-ţi misiunea, îi spun calmă. Nu lăsa nicio căruță nerăscolită. 
Dacă-l găsești, adu-l încoace. 

Suntem întrerupți de-un zgomot de pași din spate: apare Harper, ținând 
în mână două suluri de pergament cu sigiliul rupt. 

— De la tatăl și de la sora ta. 

Nu se scuză că scrisorile sunt în mod evident citite. 


Sfrânciocule, 


Noi în Antium suntem bine, deși mamei și surorilor tale nu le 
place frigul toamnei. Eu lucrez la întărirea alianțelor Împăratului, 
dar întâmpin bariere. Casa Sisellia și Casa Rufia au propus 


VP - 144 


candidaţi proprii la tron. Încearcă să adune sub steagurile lor și 
alte Case. Luptele interne au dus deja la moartea a cincizeci de 
persoane în capitală, iar ăsta nu e decât începutul. Sălbaticii și 
Barbarii și-au intensificat atacurile la graniţă, iar generalii de pe 
front au nevoie disperată de mai mulți soldați. 

Comandantul a reușit, totuși, să stingă focul revoltei 
Cărturarilor. Mi s-a spus că atunci când a terminat, râul Rei era 
roșu de sângele lor. Acum continuă înăbușirea revoltei în 
ținuturile de la nord de Silas. Victoriile ei îl pun pe Împărat într-o 
lumină bună, dar sporesc mai ales prestigiul propriei ei Case. 

Sper să aflu cât mai curând că ai reuşit să-l încolțești pe 
trădătorul Veturius. 

Loial până la capăt 
Pater Aquillus 


P.S. Mama ta mă roagă să-ți amintesc să mănânci. 
Scrisoarea de la Livvy e mai scurtă. 
Draga mea Hel, 


Antiumul e pustiu cu tine așa departe. Și lui Hannah i se pare 
la fel, deși ea n-ar recunoaște-o niciodată. Majestatea Sa ne 
vizitează aproape în fiecare zi. Se interesează și de starea mea; eu 
încă am febră si stau la izolare. A încercat o dată să treacă de 
paznici și să-mi facă o vizită. Suntem norocoase că sora noastră 
se mărită cu un bărbat atât de devotat familiei. 

Unchii și tata încearcă cu disperare să păstreze puternice 
vechile alianțe. Dar Aristocraţii nu se tem de Majestatea Sa așa 
cum ar trebui. Eu mi-as dori ca tata să ceară și ajutorul Plebeilor. 
Nutresc convingerea că cei mai înfocaţi suporteri ai Majestății 
Sale ar putea fi găsiți exact acolo. 

Ti-as scrie mai mult, dar tata Îmi cere să mă grăbesc. Ai grijă 
de tine, surioară. 

Cu drag, 
Livia Aquilla 


Rulez pergamentele cu mâini tremurânde. Bine ar fi fost să fi primit 
scrisorile cu câteva zile mai repede. Poate mi-aș fi dat seama care-i prețul 
nereușitei mele de a-l captura pe Elias. 

Se întâmplă exact ce se temea tata. Casele se întorc una împotriva alteia. 
Hannah este pe punctul să se mărite cu Șarpele. lar Marcus încearcă să pună 
mâna și pe Livia - sora mea n-ar fi pomenit despre asta dacă nu i s-ar fi 
părut important. 

Mototolesc scrisorile. Mesajul tatei este clar și răspicat. Găsește-/ pe Elias. 
Oferă-i lui Marcus o victorie. 

Ajută-ne. 

— Locotenent Harper, zic eu. Spune-le oamenilor că plecăm în cinci 
minute. Dex... 

Îmi dau seama din felul ţeapăn în care se întoarce că e încă furios. Are tot 
dreptul. 

— Vei conduce interogatoriile. Va pleca Faris în locul tău să cerceteze 
deșertul spre est. Anunţă-l. Obține niște răspunsuri, Dex. Ține-i pe Mamie și 
pe Shan în viață, în caz că vom avea nevoie de ei ca momeală. Altfel, 
procedează cum crezi că e necesar. Chiar... chiar și în ce-i privește pe copii. 

Dex încuviinţează, iar eu îmi înăbuș greața pe care mi-o stârnesc aceste 
cuvinte. Sunt Sfrâncioc. E momentul să-mi arăt forța. 

x k x 

— Nimic? 

Cei trei comandanți de detaşament se codesc sub privirile mele. Unul 
loveşte cu piciorul nisipul, ca un armăsar priponit. În spatele lui, alți soldați 
din tabăra noastră aflată la câțiva kilometri nord de Nur ne urmăresc pe 
furiș. 


— Am scormonit deșertul ăsta blestemat vreme de şase zile și tot nu 
avem nimic? 

Harper, singurul dintre noi cinci care nu mijește ochii să se ferească de 
vântul aspru al deșertului, își drege vocea. 

— Deşertul e întins, Mare Sfrâncioc, zice el. Ne trebuie mai mulţi oameni. 

Are dreptate. Avem de verificat mii de căruţe, iar eu n-am la dispoziție 
decât trei sute de soldați. Am trimis mesaje la trecătoarea Atella, la 
garnizoanele Taib și Sadh, cerând întăriri, dar nimănui nu-i prisosesc 
oamenii. 

Mă plimb înaintea soldaţilor și șuvițe de păr îmi flutură în jurul feței. Aș 
vrea să-i trimit să mai facă un raid înainte de lăsarea nopții și să verifice 
toate căruțele care le ies în cale. Dar sunt prea istoviți. 

— Există o garnizoană la Gentrium, la jumătate de zi de mers călare spre 
nord, zic eu. Dacă îi dăm bice, ajungem înainte să se înnopteze. Găsim acolo 
sprijin. 

Când se lasă seara, suntem la jumătate de kilometru spre nord de 
garnizoana ridicată în vârful unui deal. Avanpostul este unul dintre cele mai 
mari din regiune și stă de strajă între terenurile împădurite ale Imperiului și 
Desertul Tribal. 

— Mare Sfrâncioc. 

În clipa când ne apare în față garnizoana, Avitas duce mâna spre arc şi 
încetinește calul. 

— Simţi mirosul? 

Un vânt dinspre apus îmi aduce în nări un iz dulce-acrișor pe care îl 
recunosc. Moarte. Duc mâna la paloș. E atacată garnizoana? Rebelii 
Cărturari? Sau o descindere a Barbarilor, strecurați neobservaţi în Imperiu 
din cauza haosului care domnește peste tot? 

Conduc oamenii înainte cu trupul încordat, cu sângele pulsând, tânjind 
după luptă. Poate era bine să fi trimis un cercetaș, dar dacă garnizoana are 
nevoie de ajutorul nostru, n-avem timp de recunoașteri. 

Verificăm dealul și le poruncesc oamenilor să încetinească. Drumul spre 
garnizoană este presărat cu morți și muribunzi. Cărturari, nu Războinici. 

În zare, lângă poarta garnizoanei, văd şase Cărturari îngenuncheaţi unul 
lângă altul. Prin fața lor se plimbă o siluetă măruntă, lesne de recunoscut 
chiar și de la distanţă. 

Keris Veturia. 

Dau pinteni calului. De ce naiba să fi bătut Comandantul atâta drum până 
aici? S-a întins revolta așa departe? 

Eu și oamenii mei ne croim drum cu grijă printre mormanele de cadavre 
lăsate la întâmplare. Unele trupuri sunt îmbrăcate cu hainele negre ale 
luptătorilor Rezistenței, dar cei mai mulți, nu. 

Atâta moarte pentru o revoltă condamnată dinainte să înceapă. Mă uit la 
cadavre și mă umplu de furie. Oare rebelii Cărturari n-au înţeles ce 
dezlănţuie dacă se revoltă? Nu și-au dat seama câtă moarte și teroare va 
revărsa Imperiul asupra lor? 

Descalec la poarta garnizoanei, câțiva metri mai încolo de locul unde 
Comandantul își cercetează prizonierii. Keris Veturia, cu armura stropită de 
sânge, nu mă bagă în seamă. Nici oamenii ei, care îi flanchează pe prizonierii 
Cărturari. 

În timp ce eu îmi ţin firea să le zic vreo două, Keris înfige paloşul în 
primul Cărturar, o femeie care se prăbușește la pământ fără un geamăt. 

Mă silesc să nu mă uit în altă parte. 

— Mare Sfrâncioc. 

Comandantul se întoarce și mă salută. Imediat o urmează și oamenii ei. 
Vorbește pe un ton neutru, dar reușește, ca de obicei, să-și bată joc de rangul 

meu, chiar dacă-şi păstrează chipul fără expresie. Îi aruncă lui Harper o 
privire, iar el dă din cap în semn de salut. Pe urmă mi se adresează mie. 

— N-ar trebui să baţi ținuturile dinspre sud în căutarea lui Veturius? 

— N-ar trebui să vânezi rebeli Cărturari în valea râului Rei? 

— Revolta din valea râului Rei a fost înăbușită, zice Comandantul. 
Oamenii mei și cu mine curățăm acum zona rurală de amenințarea 
Cărturarilor. 

Mă uit la prizonierii care tremură îngroziți în spatele ei. Trei dintre ei au 
de două ori vârsta tatei. Doi sunt copii. 

— Nu mi se pare că acești civili ar fi luptători rebeli. 

— Exact modul ăsta de a gândi, Mare Sfrâncioc, permite de la bun început 
ca o revoltă să izbucnească. Acești civili au adăpostit rebeli Cărturari. Când 
au fost aduși la garnizoană pentru a fi interogați, au pus la cale o evadare, tot 
împreună cu rebelii. Nesupunerea lor a fost încurajată, fără îndoială, de 
zvonurile că Războinicii au fost învinși la Nur. 

Roșesc la remarca ei bine țintită și caut o replică, dar degeaba. Esecul tău 
a slăbit Imperiul. Cuvintele nu sunt rostite, dar nici neadevărate nu sunt. 
Comandantul zâmbește ușor și mi se uită peste umăr la soldați. 

—O0 adunătură zdrențuroasă, observă ea. Soldaţii obosiţi nu-și 
îndeplinesc misiunile, Mare Sfrâncioc. N-ai învățat lecţia asta la Blackcliff? 

— Am fost nevoită să-mi împart forțele ca să acopăr mai mult teren. 

Deși încerc să-mi păstrez vocea la fel de neutră ca a ei, îmi dau seama că 
vorbesc ca un cadet bosumflat care susține în faţa unui Centurion o strategie 
nefericită. 

— Atât de mulți oameni ca să vânezi un trădător, zice ea. Şi totuși, n-ai 
reușit. Cineva ar putea crede că nu vrei cu adevărat să-l găsești pe Veturius. 

— Cineva s-ar înșela, scrâșnesc eu din dinţi. 

— Cineva poate să spere, zice ea bătându-și ușor joc de mine, ceea ce-mi 
aduce sângele-n obraji de furie. 

Se întoarce din nou spre prizonieri. La rând vine unul dintre copii, un 
băiat brunet, cu pistrui pe nas. Aerul se umple de miros iute de urină, iar 
Comandantul se uită în jos la băiat și își lasă capul pe-o parte. 

— Ți-e frică, micuţule? 

Are vocea aproape blândă. Îmi vine să vărs de câtă minciună ascunde. 
Băiatul tremură, uitându-se fix la pământul îmbibat de sânge din faţa lui. 

— Stai, zic eu și pășesc înainte. 

Pe toți dracii, Helene, ce faci? Comandantul se uită la mine cu un soi de 
curiozitate. 

— În calitate de Mare Sfrâncioc, ordon... 

Primul paloș al Comandantului șuieră prin aer, descăpățânându-l pe 
băiat. Trage între timp al doilea paloş și îl înfige în inima celuilalt copil. În 
mâini îi răsar pumnale pe care le aruncă unul după altul - 
zbang-zbang-zbang — în gâturile ultimilor trei prizonieri. 

l-a executat pe toți cât ai respira de două ori. 

— Da, Mare Sfrâncioc? 

Se întoarce spre mine. În aparenţă e plină de răbdare, curtenitoare. Nu 
lasă să se vadă nimic din furia care știu că-i fierbe în măruntaie. Mă uit la 
soldaţii ei; sunt peste o sută și se uită la cearta noastră cu un interes lipsit de 
pasiune. Dacă o înfrunt acum, nu se știe ce va face. S-ar putea să mă atace. 
Sau să încerce să-mi măcelărească oamenii. Cu siguranță nu va accepta s-o 
critic. 

— Îngropaţi morţii, zic eu stăpânindu-mi emoţiile și controlându-mi 
vocea. Nu vreau ca leșurile să contamineze rezerva de apă a garnizoanei. 

Comandantul dă aprobator din cap, cu chipul neclintit. Masca desăvârșită. 


— Desigur, Mare Sfrâncioc. 

Îmi conduc oamenii în garnizoană şi mă retrag în cazarma goală a 
Gărzilor Negre, unde mă prăbușesc pe unul din cele zece priciuri tari de 
lângă pereți. După o săptămână petrecută pe drum, sunt murdară. Ar trebui 
să mă spăl, să mănânc, să mă odihnesc. 

În loc de asta, stau două ceasuri întregi și mă uit în tavan. Mă tot gândesc 
la Comandant. M-a insultat cât se poate de limpede, iar prin incapacitatea 
mea de a riposta am dat dovadă de slăbiciune. Dar cu toate că asta mă 
supără, sunt și mai tulburată de felul cum s-a purtat cu prizonierii. Şi de ce 
le-a făcut acelor copii. 

În asta s-a transformat Imperiul? Sau asta a fost mereu? întreabă o voce 
dinăuntrul meu. 

— i-am adus mâncare. 

Sar, mă lovesc cu capul de patul de deasupra și înjur. Harper își lasă 
ranița pe podea și îmi arată dând din cap o farfurie cu orez auriu și carne 
tăiată mărunt, asezonată cu mirodenii, pusă pe o masă de lângă ușă. Arată 
delicios, dar îmi dau seama imediat că orice aș mânca va avea gust de 
cenușă. 

— Comandantul a plecat acum o oră, zice Harper. Se îndreaptă spre nord. 

Îşi scoate armura și o aranjează cu grijă lângă ușă, înainte să caute în 
dulap o salopetă curată. Se întoarce cu spatele la mine și se schimbă. Când își 
scoate cămașa, se trage în umbră ca să nu-l pot vedea. Zâmbesc la această 
dovadă de decenţă. 

— Mâncarea n-o să-ți sară direct pe gât, Mare Sfrâncioc. Mă uit 
bănuitoare la farfurie, iar Harper oftează, lipăie în picioarele goale până la 
masă și gustă el înainte să mi-o întindă. 

— Mănâncă. Te-a rugat și mama ta. Cum ar da ca Sfrânciocul Imperiului 
să leșine de foame în mijlocul unei bătălii? 

lau farfuria fără tragere de inimă și mă silesc să înghit câteva îmbucături. 

— Fostul Sfrâncioc avea oameni care-i gustau mâncarea, zice Harper 
așezându-se pe un prici din fața mea și rotindu-și umerii. De obicei, un 
auxiliar dintr-o familie plebee fără nume. 

— A încercat cineva să-l asasineze pe Sfrâncioc? 

Harper mă privește de parcă aș fi un boboc deosebit de tâmpit. 

— Sigur că da. Avea acces la Împărat și era văr primar cu Gardianul-şef de 
la Kauf. Probabil că nu exista decât o mână de secrete pe care să nu le fi știut. 

Strâng buzele ca să nu mă cutremur. Mi-l amintesc pe Gardianul-șef de 
când am fost la Kauf prima oară, ca cinciar. Îmi amintesc cum smulgea el 
secretele: prin schingiuiri și tortură mentală. 

Harper se uită la mine și ochii îi strălucesc ca jadul palid din Ținuturile 
Sudice. 

— Îmi spui, te rog, ceva? 

Înghit îmbucătura mestecată doar pe jumătate. Am învăţat ce înseamnă 
tonul lui pașnic. E pe cale să lovească. 

— De ce l-ai lăsat să plece? 

Pe toți dracii! 

— Pe cine am lăsat să plece? 

— Ştiu când încerci să mă tragi pe sfoară, Sfrânciocule, zice Harper. Am 
petrecut cu tine cinci zile în camera de interogatoriu, îți amintești? 

Stând pe pat, se apleacă înainte, lăsând ușor capul pe-o parte, ca o pasăre 
curioasă. Nu mă prostește: ochii îi ard de concentrare. 

— L-ai avut în mână pe Veturius la Nur. L-ai lăsat să plece. Pentru că-l 
iubeşti? Nu-i o Mască ca oricare alta? 

— Cum îndrăznești? 

Izbesc farfuria de podea și mă ridic în picioare. Harper mă apucă de braț 
și nu-mi dă drumul nici când încerc să mă descotorosesc de el. 

— Te rog, zice. Nu-ţi vreau răul. Jur. Am iubit și eu, Sfrânciocule. 

În ochi îi pâlpâie o durere veche, care apoi se stinge. Nu văd nici urmă de 
minciună în ei. Doar curiozitate. 

Îi dau mâna deoparte și mă așez, încă cu ochii la el. Mă uit pe fereastra 
deschisă a cazărmii la întinderea de dealuri golașe din zare. Luna abia dacă 
luminează încăperea, iar întunericul e o alinare. 

— Veturius e o Mască la fel ca oricare dintre noi, da, zic eu. E curajos, 
îndrăzneţ, puternic, iute. Dar toate astea au trecut pe planul doi pentru el. 

Simt greu pe deget inelul de Sfrâncioc și îl învârt. N-am vorbit niciodată 
despre Elias, cu nimeni. Cu cine să fi vorbit? Camarazii mei de la Blackcliff 
m-ar fi luat în râs. Surorile mele n-ar fi înțeles. 

Îmi dau seama că vreau să vorbesc despre el. Îmi doresc cu ardoare. 

— Elias vede oamenii cum ar trebui să fie. Nu așa cum sunt. Râde de el 
însuși. Se dăruiește pe sine în tot ce face. Cum a făcut, de exemplu, la Prima 
Încercare, continui eu și mă înfior când îmi amintesc. Profeţii s-au jucat cu 
minţile noastre. Dar Elias n-a șovăit. A privit moartea în față și nu s-a gândit 
nicio clipă să mă abandoneze. N-a renunțat la mine. El este ceea ce eu nu pot 
să fiu. E bun. El nu i-ar fi permis niciodată Comandantului să-i omoare pe 
prizonierii aceia. Mai ales pe copii. 

— Comandantul slujește Imperiul. 

Clatin din cap. 

— Ce-a făcut acum nu-i aduce Imperiului nimic bun, zic eu. Nu acelui 
Imperiu pentru care lupt eu, în orice caz. 

Harper mă privește fix și nu se clintește. Mă întreb scurt dacă n-am spus 
prea multe. Pe urmă îmi dau seama că nu-mi pasă ce crede. Nu mi-e prieten, 
iar dacă îi raportează vorbele mele lui Marcus sau Comandantului, asta nu 
va schimba nimic. 

— Mare Sfrâncioc! 

Strigătul ne face și pe mine și pe Harper să tresărim, iar peste o clipă ușile 
se dau în lături și apare gâfâind un curier prăfuit din cap până-n picioare. 

— Împăratul ordonă să pleci la Antium. Chiar acum. 

Pe toți dracii. N-o să-l prind în veci pe Elias dacă fac un ocol pe la Antium. 

— Sunt în mijlocul unei misiuni, soldat, zic eu. Și nu-mi vine s-o las 
neterminată. Ce-i atât de important? 

— E război, Mare Sfrâncioc. Casele Aristocrate și-au declarat război unele 
altora. 

PARTEA A II-A 


NORDUL 


25. ELIAS 


Vreme de două săptămâni, orele trec într-un amestec tulbure de călărit 
noaptea, furturi și furișat. Soldații Războinici roiesc prin zona rurală ca 
lăcustele, dau buzna în fiecare sat și fermă, pe fiecare ponton și în fiecare 
cocioabă, căutându-mă pe mine. 

Dar eu sunt singur și sunt Mască. Călăresc mult, iar Trera, născut și 
crescut în deșert, înghite kilometri după kilometri. 

În două săptămâni ajungem la braţul estic al râului Taius, care străluceşte 
în bătaia lunii ca șanțul de pe lama unui paloș de argint. Noaptea e liniștită și 
luminoasă, fără pală de vânt, și îl conduc pe Trera spre mal până găsesc un 
vad pe unde să traversez râul. 

Calul încetinește și pășește prin apa mică, iar când ajunge cu copitele pe 
malul nordic, își scutură capul energic și ochii i se zbat în orbite. 

— Ho, ho, băiete! 

Sar în apă și trag de frâu ca să-l urc pe mal. El nechează și smucește capul. 

— Te-a mușcat ceva? la să vedem. 

Scot o pătură din desagă și îi frec ușor picioarele, așteptând să tresară 
când ating mușcătura. Dar el mă lasă să-l frec și se întoarce pur și simplu 
către sud. 

— Pe aici mergem. 

Încerc să-l mân spre nord, dar nu vrea deloc. Ciudat. Până acum ne-am 
înţeles cât se poate de bine. Este mult mai inteligent decât oricare dintre caii 
bunicului și mult mai plin de vitalitate. 

— Stai cuminte, băiete. N-ai de ce să te temi. 

— Eşti sigur, Elias Veturius? 

— Pe toți dracii! 

Nu-mi vine să cred că Păzitoarea Sufletelor e acolo până când n-o văd 
stând pe-o piatră la câțiva metri depărtare. 

— N-am murit, zic eu repede, ca un copil care neagă o poznă. 

— Evident. 

Păzitoarea Sufletelor se ridică în picioare și-și dă părul pe spate, cu ochii 
negri fixați asupra mea. Ceva din mine vrea s-o împungă cu degetul, să vadă 
cât de reală e. 

— Cu toate astea, acum ești pe teritoriul meu. 

Arată spre nord-est, către o dungă groasă, întunecată de la orizont. 
Pădurea Amurgului. 

— Aia e Anticamera? 

N-am făcut niciodată legătura între copacii sufocanţi din bârlogul 
Păzitoarei și vreun lucru din lumea mea. 

— Nu te-ai întrebat niciodată unde era? 

— Mi-am petrecut mai tot timpul căutând o cale să scap de-acolo. 

Încerc din nou să-l trag pe Trera pe mal, dar el nu se clintește. 

— Ce dorești, Păzitoare a Sufletelor? 

Ea îl bate ușurel pe Trera între urechi și calul se destinde. Ia frâul din 
mâna mea și îl conduce spre nord cu atâta ușurință, de parcă ea și-ar fi 
petrecut ultimele două săptămâni cu el. Mă uit urât la animal. 7rădătorule. 

— Cine spune că aş vrea ceva, Elias? zice Păzitoarea Sufletelor. Îți urez 
pur și simplu bun venit pe teritoriul meu. 

— Sigur. 

Îmi vinde gogoși. 

— Nu trebuie să-ți faci griji că voi zăbovi pe-aici. Trebuie să ajung undeva. 

— Aha. 

Îi simt zâmbetul în voce. 

— Asta s-ar putea să fie o problemă. Vezi tu, când treci atât de aproape de 
tărâmul meu, tulburi spiritele, Elias. Pentru asta trebuie să plătești un preț. 

Grozav bun venit. 

— Ce preţ? 

— O să-ți arăt. Dacă te mişti suficient de repede, te voi ajuta să traversezi 
acest teritoriu mai iute decât ai reuși călare. 

Încalec pe Trera fără tragere de inimă şi îi întind mâna, deşi ideea 
trupului ei nepământean atât de aproape de al meu îmi îngheaţă sângele în 
vine. Dar ea mă ignoră și o rupe la fugă, ținând fără probleme ritmul 
galopului mărunt al calului. Dinspre vest suflă un vânticel și ea îl prinde de 
parcă ar fi un zmeu, plutind ca o pană. Copacii din Pădurea Amurgului se 
ridică în fața noastră ca un zid mult mai curând decât ar fi normal. 

Misiunile de când eram cinciar nu m-au adus niciodată atât de aproape de 
pădurea asta. Centurionii ne-au prevenit să ne ţinem la distanță de ea. Cum 
toți cei care nu îi ascultau cam aveau tendința să dispară, devenise una 
dintre puţinele reguli pe care niciun cinciar nu era atât de tâmpit să le 
încalce. 


VP -153 


— Lasă calul, zice Păzitoarea Sufletelor. Mă ocup eu să fie îngrijit. 

Cum pășesc în pădure, cum încep șoaptele. lar acum, când n-am simțurile 
amorțite de pierderea cunoștinței, pot distinge cuvintele mai clar. Roșul 
frunzelor este și mai viu, iar mirosul dulce de sevă, mai puternic. 

— Elias. 

Vocea Păzitoarei Sufletelor estompează gâlceava spiritelor. Îmi arată 
printr-un gest din cap un loc dintre copaci în care se plimbă un spirit. 
Tristas. 

— De ce mai e încă aici? 

— Pe mine nu mă ascultă, zice Păzitoarea. Poate că te va asculta pe tine. 

— Eu sunt cel din cauza căruia a murit. 

— Exact. Ura îl ține ancorat aici. Nu mă deranjează spiritele care vor să 
rămână, Elias, cu condiţia să nu le tulbure pe celelalte. Trebuie să stai de 
vorbă cu el. Trebuie să-l ajuţi să meargă mai departe. 

— Şi dacă nu pot? 

Păzitoarea Sufletelor ridică din umeri. 

— Rămâi aici până reușești. 

— Trebuie să ajung la Kauf. 

Păzitoarea îmi întoarce spatele. 

— Atunci ar fi bine să te pui pe treabă. 

XX * 

Tristas refuză să stea de vorbă cu mine. Încearcă mai întâi să mă atace, 
dar spre deosebire de atunci când eram inconștient, pumnii lui trec acum 
prin corpul meu fizic. Când își dă seama că nu-mi poate face rău, fuge 
înjurând. Încerc să-l urmăresc, strigându-l pe nume. Până seara, vocea mea e 
în piuneze. 

Când se lasă complet întunericul peste pădure, Păzitoarea Sufletelor 
apare lângă mine. Mă întreb dacă a urmărit cât de prostește m-am purtat. 

— Vino, zice ea scurt. Dacă nu mănânci, îţi vor slăbi puterile și vei da greș 
din nou. 

Mergem de-a lungul unui pârâu spre o cabană plină de mobilă din lemn și 
de covoare ţesute. Felinare Tribale cu fațete în zeci de culori luminează 
spaţiul. Pe masă așteaptă un castron de tocană aburindă. 

— Confortabil loc, zic eu. Aici stai tu? 

Păzitoarea Sufletelor se întoarce să plece, dar fac un pas în faţa ei și se 
ciocnește de mine. Mă aştept la un fior de gheață, ca atunci când am atins 
duhurile. Dar ea e caldă. Aproape febrilă. 

Păzitoarea se trage într-o parte, iar eu ridic din sprâncene. 

— Eşti o ființă vie? 

— Nu una omenească. 

— De asta mi-am dat seama, zic eu sec. Dar nu ești nici spirit. Și ai niște 
nevoi, desigur. 

Mă uit la casă, la patul din colţ, la oala cu tocană clocotind pe foc. 

— Mâncare. Adăpost. 

Ea mă privește scurt și ţâșnește pe lângă mine cu o rapiditate 
neobişnuită. Îmi amintesc de creaturile din catacombele Serrei. 

— Eşti efrit? 

Când ajunge la ușă, oftez exasperat. 

— Ce rău faci dacă vorbeşti cu mine? Probabil că te simți singură aici, 
doar cu spirite care să-ţi țină de urât. 

Mă aștept fie să se întoarcă spre mine, fie s-o șteargă, dar ea înlemnește 
cu mâna pe clanţă. Mă dau într-o parte și arăt spre masă. 

— Stai jos. Te rog. 

Revine în încăpere, cu precauţie în ochii negri. Zăresc totuși o geană de 
curiozitate în privirea opacă. Mă întreb când a vorbit ultima dată cu cineva 
care să nu fie deja mort. 

— Nu sunt efrit, zice ea după ce se așază în fața mea. Efriţii sunt creaturi 
mai slabe, născute din elemente comune. Nisip sau umbră. Lut, vânt sau apă. 

— Şi atunci, ce ești? Sau - mă uit la forma ei omenească, înșelătoare cu 
excepția acelor ochi fără vârstă - ce ai fos? 

— Am fost fată, cândva. 

Păzitoarea Sufletelor se uită în jos la modelul colorat pe care i-l 
desenează pe mâini unul dintre felinarele Tribale. Vorbește aproape 
gânditoare. 

— O fată fără minte care a făcut o prostie. Care a condus la altă prostie. 
Prostia a devenit catastrofală, catastrofa a devenit criminală, iar crima a 
devenit osândă, oftează ea. Şi iată-mă aici, prizonieră în acest loc, plătind 
pentru crimele mele prin a însoţi spiritele de pe un tărâm pe celălalt. 

— Teribilă pedeapsă. 

— Şi crima a fost teribilă. Dar tu știi ce înseamnă crima. Şi căinţa. 

Se ridică în picioare, din nou aspră. 

— Dormi unde vrei. Nu te voi deranja. Dar ține minte, dacă vrei să ai 
șansa ta de-a te căi, trebuie să găsești o cale să-l ajuţi pe Tristas. 

Zilele se confundă unele cu altele, timpul trece altfel aici. Îl simt pe 
Tristas, dar nu-l văd. Pe măsură ce zilele se scurg, mă afund mai adânc în 
pădure, în încercările mele tot mai disperate de a-l găsi. Descopăr în cele din 
urmă o parte a pădurii care arată de parcă n-ar fi văzut lumina soarelui de 
ani buni. În apropiere curge un râu și observ undeva în față o strălucire 
roşie. Foc? 

Strălucirea se intensifică și mă gândesc s-o strig pe Păzitoarea Sufletelor. 
Dar nu miroase a fum, iar când mă apropii, îmi dau seama că n-am văzut un 
foc, ci un crâng de copaci - enormi, interconectați și gresiti. Trunchiurile lor 
cioturoase luminează de parcă ar arde pe dinăuntru în flăcările iadului. 

Ajută-ne, Shaeva. Din copaci strigă voci, sunetul se aude răgușit și 
sacadat. Nu ne lăsa singure. 

La rădăcina celui mai mare dintre copaci stă în genunchi o siluetă, cu 
mâinile întinse drept spre trunchiul incandescent. Păzitoarea Sufletelor. 

Focul dinspre copaci se prelinge pe braţele ei, i se întinde pe gât, pe burtă. 
Cât ai clipi, are corpul în flăcări, roșii și negre, fără fum, care o mistuie. Strig 
și dau fuga spre ea, dar la fel de repede cum începuseră s-o mistuie, flăcările 
mor și Păzitoarea e din nou întreagă. Copacii continuă să strălucească, dar 
focul lor este mai slab. Îmblânzit! 

Păzitoarea Sufletelor se prăbușește, iar eu o ridic în braţe. E ușoară ca un 
copil. 

— Nu trebuia să vezi asta, îmi șoptește ea în timp ce o scot din crâng. 
N-am știut că vei intra atât de adânc în pădure. 

— Aceea era poarta spre iad? Acolo se duc spiritele rele? 

Păzitoarea clatină din cap. 

— Bune sau rele, Elias, spiritele se duc pur și simplu mai departe. Dar 
este și acela un fel de iad. Cel puțin pentru cei prinși acolo. 

Se prăbușește pe un scaun din cabană, cu fața cenușie. O înfofolesc într-o 
pătură, ușurat că nu se împotrivește. 

— Mi-ai spus că efriții sunt alcătuiți din elemente mai comune, zic eu și 
mă așez lângă ea. Există și elemente de rang înalt? 

— Doar unul, șoptește Păzitoarea Sufletelor. 

Ostilitatea ei s-a înmuiat într-atât încât pare o făptură diferită. 

— Focul. 

— Eşti djinn, îmi dau eu seama brusc, deși cu greu înțeleg ceva. Așa e? 
Credeam că, acum multă vreme, un rege Cărturar le-a păcălit pe celelalte 
făpturi supranaturale să vă trădeze și să vă distrugă. 

— Djinnii n-au fost distruși, zice Păzitoarea Sufletelor. Au fost doar 
înlănțuiți. Și nu ne-au trădat celelalte creaturi. Ne-a trădat o fată-djinn plină 
de trufie. 

— Tu? 

Dă pătura deoparte. 

— Am greșit aducându-te aici, zice ea. Am greșit profitând de leșinurile 
tale ca să-ți vorbesc. lartă-mă. 

— Atunci, du-mă la Kauf, mă agăţ eu de scuza ei. Trebuie să plec de aici. 
Te rog. Trebuia să fi ajuns deja. 

Păzitoarea Sufletelor mă privește cu răceală. La naiba, are de gând să mă 
țină aici. Cine stie până când. 

Pe urmă, însă, spre ușurarea mea, încuviințează din cap. 

— Dimineaţă, atunci. 

Pleacă împleticindu-se spre ușă, refuzându-mă când încerc s-o ajut. 

— Așteaptă, spun. Păzitoare a Sufletelor. Shaeva. 

Corpul ei înțepenește la auzul numelui. 

— De ce m-ai adus aici? Nu-mi spune că doar din cauza lui Tristas, nu are 
sens. E de datoria ta să alini sufletele, nu e treaba mea. 

— Voiam să-ți ajuţi prietenul. Atâta tot, zice ea și îi simt minciuna în voce. 

După aceea dispare pe ușă, iar eu blestem, pentru că nu sunt mai aproape 
să înțeleg ceva decât eram la început, când am cunoscut-o. Dar Kauf și Darin 
mă așteaptă. Tot ce pot face este să profit că mă lasă să plec și să plec. 

Așa cum mi-a promis, a doua zi de dimineață Shaeva mă duce până la 
Kauf, oricât de imposibil ar fi acest lucru. Plecăm de la cabana ei ca într-o 
plimbare și peste câteva minute, copacii de deasupra noastră sunt goi de 
frunze. După încă un sfert de oră, suntem în umbra Munţilor Nevennes, 
proaspăt acoperiți de un strat de zăpadă. 

— Acesta este tărâmul meu, Elias, zice Shaeva, răspunzând la întrebarea 
mea nerostită. 

E mai puţin posomorâtă și prudentă, de parcă faptul că i-am spus pe 
nume ar fi desferecat o îndelung ascunsă amabilitate. 

— Între graniţele lui pot călători unde şi cum doresc, adaugă ea, 
arătându-mi din cap un spaţiu gol între copaci. Pe acolo ajungi la Kauf. Dacă 
vrei să reușești, Elias, trebuie să acționezi rapid. Până la Rathana mai sunt 
doar două săptămâni. 

Mergem pe o creastă de pe care se vede bine panglica neagră a râului 
Amurg. Dar eu abia o observ. Din clipa în care ies dintre copaci, nu-mi 
doresc altceva decât să mă întorc și să mă pierd din nou printre ei. 

Mai întâi mă izbește mirosul; așa îmi imaginez eu că trebuie să miroasă 
iadul. Pe urmă disperarea, vântul aduce strigăte de bărbați și de femei care 
îți fac părul măciucă, bărbaţi și femei care nu cunosc altceva decât chin și 
suferință. Strigătele sunt atât de diferite de șoaptele liniștite ale morților, 
încât mă întreb cum pot exista în aceeași lume. 

Ridic ochii spre monstruozitatea din fier rece și piatră cioplită din Styx 
care se ridică din munte în capătul nordic al văii. Închisoarea Kauf. 

— Nu te duce, Elias, șoptește Shaeva. Dacă vei ajunge să fii închis în 
spatele acelor ziduri, soarta ta chiar va fi neagră. 

— Soarta mea e neagră oricum. 

Mă întind și scot paloșele din teci, iar greutatea lor mă liniștește. 

— În felul ăsta, măcar nu va fi degeaba. 


26. HELENE 


În cele trei săptămâni cât îmi ia mie şi lui Harper să ajungem la Antium, în 
capitală se face toamnă târzie; orașul e acoperit de o pătură auriu-roșcată de 
frunze pline de brumă albă. Miroase a dovleac și-a scorţișoară, iar spre cer 
se ridică în cercuri fumuri groase de la focuri cu lemn. 

Dar sub frunzișul strălucitor și în spatele ușilor grele de stejar, clocotește 
rebeliunea Aristocrațţilor. 

— Mare Sfrâncioc, zice Harper ieșind din garnizoana Războinicilor care 
se înalță chiar la marginea orașului. O escortă de Gărzi Negre se îndreaptă 
încoace dinspre cazarmă. Sergentul garnizoanei spune că străzile sunt 
periculoase, în special pentru tine. 

— Încă un motiv să intrăm imediat în oraş. 

Ating cu mâna zecile de mesaje pe care le port în buzunar - toate de la 
tata, fiecare mai urgent ca precedentul. 

— Nu ne putem permite să așteptăm. 

— Nu ne permitem nici să-l pierdem pe comandantul forţelor interne de 
securitate în ajunul unui posibil război civil, zice Harper cu sinceritatea lui 
obișnuită. Imperiul e pe primul plan, Mare Sfrâncioc. 

— Vrei să spui că pe primul plan e Comandantul. 

O cută subțire apare pe fața de neclintit a lui Avitas, dar își stăpânește 
emoția care l-a provocat. 

— Imperiul înainte de toate, Mare Sfrâncioc. Întotdeauna. Aşteptăm. 

Nu mă împotrivesc. Săptămânile petrecute pe drum împreună cu el, 
gonind călare spre Antium de parcă ne-ar fi urmărit duhurile, m-au făcut să 
respect priceperea de Mască a lui Harper. Nu ne-am intersectat niciodată la 
Blackcliff. A fost cu patru ani înaintea mea - cinciar când eu eram boboc, 
cadet când eu eram cinciar, Țeastă când eram cadet. În tot acel timp, 
probabil că nu s-a distins prin nimic, din moment ce n-am auzit niciodată de 
el. 

Acum îmi dau seama, însă, de ce și l-a făcut Comandantul aliat. La fel ca 
ea, își controlează emoțiile cu un pumn de oțel. 

Aud un tropot de copite de lângă garnizoană și sar din șa cât ai clipi. După 
câteva clipe apare o companie de soldați pe care păsările cu ciocuri deschise 
de pe platoșe îi indică a fi oamenii mei. 

Când mă văd, majoritatea salută imediat. Altora însă pare să le lipsească 
tragerea de inimă. 

Îmi îndrept spatele și mă încrunt. Sunt soldaţii mei şi supunerea lor 
trebuie să fie imediată. 

— Locotenente Harper. 

Un bărbat cu grad de căpitan, comandantul acestei companii, își mână 
calul spre noi. 

— Mare Sfrâncioc... 

Faptul că i s-a adresat mai întâi lui Harper este deja jignitor. Expresia 
disprețuitoare de pe faţa lui în timp ce mă examinează rapid mă face să-mi 
doresc să-i simt falca sub pumn. 

— Numele, soldat, zic eu. 

— Căpitan Gallus Sergius. 

Căpitan Gallus Sergius, să trăiţi, îmi vine să-i spun. 

Îl cunosc. Are La Blackcliff un fiu cu doi ani mai mic decât mine. Băiatul e 
un luptător bun, dar cam slobod la gură. 

— Căpitane, zic, de ce te uiţi la mine de parcă tocmai ţi-aș fi sedus 
nevasta? 

Căpitanul își trage bărbia în spate și mă privește de sus. 

— Cum îndrăznești... 

Îi ard un dos de palmă. Din gură îi sar stropi de sânge şi mă fulgeră cu 
privirea, dar tace. Oamenii din compania lui se foiesc și printre ei se schimbă 
șoapte revoltate. 

— Data viitoare când vorbești fără să-mi respecţi rangul, pun să fii biciuit, 
îi spun. Aliniază-ţi oamenii. Am întârziat. 

În timp ce restul Gărzilor Negre se aranjează în formaţie, constituind un 
scut în fața oricărui atac, Harper își trage calul lângă al meu. Mă uit pe furiș 
la fețele din jur. Sunt Măști, Gărzi Negre până-n dinţi. Cei mai buni dintre cei 
mai buni. Au expresii neutre, fără nicio emoție. Dar simt cum pe dinăuntru 
clocotesc de furie. Nu le-am câștigat respectul. 

Ţin o mână pe paloşul de la şold cât ne apropiem de palatul Împăratului, 
o odioșenie construită din piatră de var albă la marginea nordică a orașului, 
având în spate dealurile de la baza Munţilor Nevennes. Are firide pentru 
arcași și turnuri de pază în spatele parapetelor crenelate. Flamurile roșii cu 
auriu ale Casei Taia au fost înlocuite cu steagul lui Marcus: un baros pe 
fundal negru. 

Mulţi Războinici se opresc pe stradă și ne urmăresc trecând. Se uită la noi 
de sub căciuli groase de blană și de după fulare tricotate, iar când mă văd pe 
mine, noul Sfrâncioc, pe chipuri li se amestecă teama și curiozitatea. 

— Micuţă cântăreatțițță... 

Tresar, iar calul smucește nervos capul. Avitas, care călărește lângă mine, 
îmi aruncă o privire, dar eu nu-l bag în seamă și cercetez mulțimea. Observ o 
străfulgerare albă. Într-un cârd de derbedei şi de coate-goale adunaţi în 
jurul unui foc aprins din gunoaie, văd conturul unei bărbii deformate 
groaznic de o cicatrice, cu o șuviță de păr alb lăsată s-o ascundă. Nişte ochi 
negri îi întâlnesc pe ai mei. Pe urmă se fac nevăzuți, se pierd în stradă. 

Ce mama naibii caută Bucătăreasa la Antium? 

De fapt, nu i-am considerat niciodată pe Cărturari niște inamici. Inamic 
este cineva de care te temi. Cineva care te poate distruge. Cărturarii nu-i vor 
distruge în veci pe Războinici. Nu știu să citească. Nu știu să lupte. Nu știu să 
toarne oţel. Sunt sclavi, clasa cea mai de jos. 

Dar Bucătăreasa e altfel. E cu totul altceva. 

Sunt obligată s-o alung din minte pe bătrâna vrăjitoare, pentru că sosim 
la palat și văd cine ne așteaptă. Comandantul. Cumva a ajuns înaintea mea. 
După cât de calmă e și cât de curat arată, aș zice că e aici de cel puţin o zi. 

Toți bărbaţii din Garda Neagră o salută imediat, oferindu-i mai mult 
respect decât mie. 

— Mare Sfrâncioc, zice ea din vârful buzelor. Se vede că drumul și-a spus 
cuvântul asupra ta. Eu te-aş fi lăsat să te odihnești, dar Împăratul a insistat 
să te aduc imediat în fața lui. 

— N-am nevoie de odihnă, Keris, îi răspund. Credeam că vânezi în 
continuare Cărturari prin provincie. 

— Împăratul m-a rugat să vin să-l sfătuiesc, zice Comandantul. Nu 
puteam refuza, desigur. Dar să ştii că nici aici nu stau degeaba. Închisorile 
din Antium sunt curățate de Cărturari chiar în timp ce vorbim, iar oamenii 
mei continuă curăţenia mai departe spre sud. Vino, Mare Sfrâncioc. 
Împăratul te aşteaptă. N-ai nevoie de escortă, adaugă ea, uitându-se la 
oamenii mei. 

Insulta îmi sare în ochi. De ce să ai nevoie de pază, Sfrânciocule? Ţi-e 
frică? Deschid gura să reacționez, dar pe urmă îmi mușc limba. Probabil vrea 
să intru în conflict cu ea ca să mă aibă cu ceva la mână mai încolo. 

Mă aștept de la Keris să mă conducă într-o sală a tronului plină de 
curteni. Chiar sper să-l văd pe tata acolo. Împăratul Marcus ne aşteaptă însă 
într-un salon lung, plin cu fotolii de pluș și lămpi joase, care atârnă din 
tavan. Îmi dau seama din prima clipă de ce a ales acest loc. Nu are ferestre. 

— Era și timpul, drace. Ce naiba, nu puteai face o baie înainte? se strâmbă 
el dezgustat atunci când intru. 

În niciun caz, dacă asta te-ar face să vrei să te apropii de mine fie și c-un 
centimetru în plus. 

— Războiul civil este mai important decât igiena mea, Majestate. Cu ce îţi 
pot fi de folos? 

— În afară de să-l prinzi pe cel mai căutat fugar din Imperiu? 

Sarcasmul lui Marcus e aproape la fel de pronunţat ca ura din ochii lui 
galbeni ca urina. 

— Tocmai eram gata să-l prind, dar m-ai chemat încoace, zic eu. Ar fi bine 
să-mi spui ce dorești, ca să-mi pot relua vânătoarea. 

Văd cum îi pornește pumnul să mă lovească, dar tot mi se taie răsuflarea 
când îl încasez în obraz. Gura mi se umple de sânge fierbinte. Mă silesc să-l 
înghit. 

— Nu te pune cu mine, zice Marcus și mă scuipă în față. Eşti Sfrânciocul 
meu. Sabia care îndeplinește ce-mi doresc eu. 

la o foaie de pergament și o trântește pe biroul de lângă noi. 

— Zece Case, zice el. Toate Aristocrate. Patru s-au aliat cu Casa Rufia. 
Propun un candidat Aristocrat care să mă înlocuiască la domnie. Celelalte 
cinci își propun fiecare propriul Pater pentru tron. Toţi au trimis asasini 
după mine. Îi vreau executați public, iar mâine dimineață capetele lor să 
zacă înfipte în sulițe în fața palatului meu. Ai înțeles? 

— Ai dovezi că... 

Nu are nevoie de dovezi, mă întrerupe Comandantul, care ne urmărește 
în tăcere de lângă ușă, alături de Harper. Aceste Case au atacat casa 
imperială şi Casa Veturia. Au cerut public eliminarea Împăratului. Sunt 
trădători. 

— Îţi calci şi tu jurământul, Sfrânciocule? spune Marcus. Vrei să te arunc 
de pe Cardium Rock și să-ţi mânjesc numele pentru cinci generații? Am auzit 
că stâncii i-ar fi sete de sânge trădător. Cu cât bea ea mai mult, cu atât 
Imperiul devine mai puternic. 

Cardium este un mal stâncos de lângă palat, cu un morman de oase la 
bază. Acolo sunt executaţi un singur fel de infractori: trădătorii de tron. 

Mă silesc să cercetez lista cu nume. Unele aparțin unor Case la fel de 
puternice precum Casa Aquilla. Câteva sunt chiar mai puternice. 

— Majestate, poate încercăm să negociem... 

Marcus se lipește de mine. Deși gura încă îmi sângerează de la ultima lui 
lovitură, nu mă clintesc din loc. N-am de gând să-l las să mă intimideze. Mă 
uit în ochii lui și-mi stăpânesc un fior când văd ce zace în ei: un fel de 
nebunie controlată, o furie care are nevoie doar de cea mai mică scânteie ca 
să stârnească un pârjol. 

— A încercat tatăl tău să negocieze. 

Marcus mă încolțește până ajung cu spatele la zid. Comandantul ne 
urmărește cu plictis. Harper se uită în altă parte. 


VP -161 


— Trăncăneala lui fără sfârșit n-a reușit decât să le dea timp Caselor să 
adune mai mulți aliați și să pună la cale mai multe tentative de asasinat 
împotriva mea. Nu-mi vorbi mie de negocieri. N-am ieșit teafăr din iadul de 
la Blackcliff ca să negociez. N-am trecut prin blestematele de Încercări ca să 
m-apuc de negocieri. N-am ucis... 

Se oprește. Un val neașteptat și puternic de durere îi străbate tot corpul, 
ca și cum altă persoană închisă în adâncul lui ar încerca să iasă afară. Simt în 
măruntaie un spasm de frică. Probabil că este lucrul cel mai înspăimântător 
pe care l-am văzut vreodată la Marcus. Din cauză că-l face uman. 

— Voi păstra tronul, Sfrânciocule, zice el încet. Am renunțat la prea mult 
ca să nu-l păstrez. Ține-ţi jurământul față de mine, iar eu voi instaura 
ordinea în Imperiu. Trădează-mă, și îl vei vedea arzând. 

Trebuie să pui pe primul plan Imperiul- mai presus de dorințele tale, de 
prieteniile tale, de orice doreşti tu. Tatăl meu a vorbit cât se poate clar 
atunci când l-am văzut ultima oară. Știu ce ar spune acum. Suntem neamul 
Aquila, fiica mea. Loiali până la capăt. 

Trebuie să fac cum îmi ordonă Marcus. Trebuie să opresc acest război 
civil. Altminteri, Imperiul se va transforma în ruine sub povara lăcomiei 
Aristocraţilor. 

Mă înclin în fața lui Marcus. 

— Consideră porunca îndeplinită, Majestate. 


27. LAIA 


Laia, 

Păzitoarea Sufletelor spune că n-o să am suficient timp să-l 
scot pe Darin de la Kauf dacă rămân cu caravana Afyei. Singur mă 
deplasez de două ori mai repede, iar până veniţi voi, o să găsesc o 
cale să-l eliberez pe Darin. Vă vom aștepta - el, cel puțin - în 
peștera despre care i-am vorbit Afyei. 

În caz că lucrurile nu merg așa cum am plănuit, foloseşte harta 
închisorii Kauf pe care ti-am desenat-o și faceti voi un plan în 
timpul care v-a mai rămas. Dacă eu dau gres, tu va trebui să 
reusesti - pentru fratele tău, pentru poporul tău. 

Indiferent ce s-ar întâmpla, ține minte ce mi-ai spus: Cât timp 
trăieşti, există speranţă. 

Sper să te văd din nou, 
EV 

Șapte fraze. 

Șapte fraze b/estemate după atâtea săptămâni în care am călătorit 
împreună, în care ne-am salvat unul pe celălalt, în care am luptat și-am 
supraviețuit. Șapte fraze și pe urmă dispare ca fumul împrăștiat de vântul 
dinspre nord. 

Chiar și acum, la patru săptămâni de când a plecat, mă cuprinde furia și 
văd roșu în fața ochilor. Las deoparte faptul că Elias nu și-a luat rămas-bun, 
dar nici măcar nu mi-a dat ocazia să mă împotrivesc hotărârii lui. 

A lăsat în schimb un bilet. Unul al naibii de scurt. 

Îmi dau seama că am maxilarul încleştat și încheieturile degetelor albite 
de la cât de tare strâng arcul din mana. Keenan oftează lângă mine, cu 
brațele încrucișate și rezemat de un copac din poiana în care ne-am stabilit 
tabăra. De-acum mă cunoaște. Știe la ce mă gândesc când mă înfurii atât de 
tare. 

— Concentrează-te, Laia. 

Încerc să mi-l alung din minte pe Elias şi să fac ce-mi cere Keenan. Mă uit 
la ţintă - o găleată veche atârnată de un arțar cu frunze stacojii - și dau 
drumul săgeții. 

Nu nimeresc. 

— Dincolo de poiană, căruțele Tribale scârțâie bătute de vânt, un sunet 
sinistru care-mi îngheaţă sângele în vine. E deja toamnă târzie. Și vine iarna. 
larna înseamnă zăpadă. Zăpada însemnă trecători blocate în munți. lar 
trecători blocate înseamnă să nu ajung la Kauf, la Darin sau la Elias până la 
primăvară. 

— Nu-ţi mai face griji. 

Keenan mă ajută să încordez bine braţul în timp ce trag din nou coarda 
arcului. Emană o căldură care alungii aerul înghețat. Atingerea lui pe braț 
îmi trimite furnicături până sus pe gât şi sunt sigură că și-a dat seama. Îşi 
drege vocea, ținându-mă cu mâna lui fermă. 

— Trage umerii în spate. 

— Nu trebuia să ne fi oprit atât de devreme. 

Simt că îmi ard mușchii, dar măcar n-am scăpat arcul după zece minute, 
ca în primele zile. Stăm chiar lângă căruțele așezate în cerc și încercăm să 
profităm de ultima geană de lumină, înainte ca soarele să coboare în 
pădurea de la vest de noi. 

— Nici măcar nu s-a întunecat, adaug. Trebuia să fi traversat râul. 

Mă uit spre apus, dincolo de pădure, la un turn pătrat, o garnizoană a 
Războinicilor. 

— Tare mi-ar plăcea să punem un râu între noi și ei, zic și las arcul jos. Mă 
duc să vorbesc cu Afya... 

— Eu n-aş face-o. 

Izzi scoate limba în colțul gurii, în timp ce trage de coarda propriului arc 
la câțiva pași de mine. 

— Are toane, adaugă ea. 

Ţinta ei e o cizmă veche atârnată de o creangă joasă. A progresat până la 
dreptul de a folosi săgeți adevărate. Eu încă trag cu unele boante, ca să nu 
omor din întâmplare pe cineva destul de ghinionist să-mi treacă prin față. 

— Nu-i place să se afle atât de adânc pe teritoriul Imperiului. Sau să poată 
fi văzută din pădure. 

Gibran, tolănit pe un buștean lângă Izzi, dă din cap spre linia orizontului 
dinspre nord-est, unde se întind coline scunde acoperite de copaci bătrâni. 
Pădurea Amurgului străjuiește granița vestică a ținutului Marinn și e un 
străjer atât de bun, încât în cinci ani de expansiune a Războinicilor, nici 
măcar Imperiul n-a fost în stare să treacă dincolo de ea. 

— Veţi vedea, continuă Gibran. După ce traversăm braţul estic al râului 
spre nord, va fi și mai morocănoasă decât de obicei. E foarte superstițioasă, 
soră-mea. 

— Tu te temi de pădure, Gibran? zice Izzi și se uită curioasă la copacii din 
depărtare. Te-ai apropiat vreodată de ea? 

— O dată, zice Gibran, și permanenta lui bună dispoziţie îi dispare. Nu-mi 
amintesc decât că voiam să plec. 

— Gibran! Izzi! strigă Afya peste tabără. Lemn de foc! 

Gibran geme și lasă capul pe spate. Cum el și Izzi sunt cei mai tineri 
membri ai caravanei, Afya le dă de făcut - ca și mie, de altfel - treburile cele 
mai umile: să adune lemne pentru foc, să spele vasele, să frece rufe. 

— Mai are puţin și ne pune cătușe de sclavi, mormăie Gibran. 

Pe urmă face o mutră vicleană. 

— Dacă nimerești ţinta, îi spune el lui Izzi, aruncându-i zâmbetul lui 
luminos în timp ce ea se îmbujorează, adun eu lemne de foc timp de o 
săptămână. Dacă ratezi, rămâne treaba ta. 

Izzi încordează arcul, își ține respiraţia și nimerește cu ușurință cizma din 
copac. Gibran înjură. 

— Nu te purta ca un copil, zice Izzi. O să-ți ţin companie și de-acum 
înainte, cât timp faci toată treaba. 

Izzi își pune arcul în spate și îi întinde lui Gibran o mână, ajutându-l să se 
ridice. Cu toată fanfaronada lui, băiatul îi reține mâna ceva mai mult decât ar 
fi nevoie și o privește în ochi în timp ce pornesc împreună. Îmi ascund un 
zâmbet, gândindu-mă la ce mi-a spus Izzi acum câteva nopți, înainte de a 
adormi. „E plăcut să fii admirată, Laia, de cineva care se gândește la tine cu 
intenții bune. Este plăcut să fii considerată frumoasă”. 

Cei doi trec pe lângă Afya, care începe să-i bată la cap. Strâng din dinţi și 
îmi mut privirea de la femeia Tribală. Mă cuprinde un sentiment de 
neputinţă. Vreau să-i spun că ar trebui să mergem mai departe, dar știu că 
nu m-ar asculta. Vreau să-i spun că a greșit lăsându-l pe Elias să plece, că 
nici măcar nu s-a obosit să mă trezească până când el n-a ajuns departe, dar 
ei nu-i va păsa. Și vreau să mă înfurii pe ea că nu ne-a dat voie, mie sau lui 
Keenan, să luăm un cal și să-l aducem înapoi pe Elias. Dar și-ar da ochii peste 
cap mi-ar spune ce mi-a spus și când am aflat de plecarea lui: Datoria mea 
este să te duc în siguranță la Kauf Să dai fuga după el m-ar impiedica să fac 
asta. 

Trebuie să recunosc că și-a făcut datoria cu o istețime remarcabilă. Aici, 
în inima Imperiului, zona rurală colcăie de soldați Războinici. Caravana 
Afyei a fost controlată de peste zece ori. Doar priceperea ei de 
contrabandistă ne-a ținut în viaţă. 

Pun arcul jos, nu sunt în stare să mă concentrez. 

— Mă ajuţi să pregătesc cina? îmi zâmbește Keenan cu tristețe. 

Cunoaște foarte bine expresia de pe chipul meu. Mi-a îndurat răbdător 
nemulțumirea de după plecarea lui Elias și și-a dat seama că singura soluție 
este să mă distragă. 

— E rândul meu la gătit, adaugă. 

Pășesc alături de el, căzută pe gânduri, și nu observ că Izzi aleargă spre 
noi până când n-o aud strigând. 

— Veniţi repede, zice ea. Cărturari - o familie! Încearcă să fugă din 
Imperiu. 

Keenan și cu mine o urmăm pe Izzi înapoi în tabără, unde Afya vorbește 
repede în sadheză cu Riz și Vana. Un grupuleț de Cărturari se uită la ei, cu 
hainele rupte și fețele pline de praf brăzdat de lacrimi. Două femei cu ochi 
negri, aparent surori, stau una lângă alta. Una ține de după umeri o fată de 
vreo şase ani. Bărbatul care le însoțește duce în braţe un băieţel care n-are 
mai mult de doi ani. 

Afya se îndepărtează de Riz și Vana; aceștia rămân amândoi încruntați. 
Zehr se ține deoparte, dar nici el nu pare mai vesel. 

— Nu vă putem ajuta, le spune Afya Cărturarilor. Nu vreau să atrag mânia 
Războinicilor asupra tribului meu. 

— Ucid pe toată lumea, zice una dintre femei. Nu lasă supraviețuitori. Îi 
omoară până și pe prizonierii Cărturari, îi masacrează în celule... 

Simt că mi se cască pământul sub picioare. 

— Ce-ai spus despre prizonierii Cărturari? 

— Războinicii îi măcelăresc și pe ei, zice femeia întorcându-se spre mine. 
Până la unul. De la Serra, la Silas și până la noi în oraș, la Estium, optzeci de 

kilometri spre apus de aici. Urmează Antium și pe urmă Kauf. Femeia aia - 
Masca de-i spun ei Comandantul - ea îi omoară pe toți. 


28. HELENE 


— Ce ai de gând cu căpitanul Sergius? mă întreabă Harper în timp ce ne 
întoarcem la cazarma Gărzilor Negre din Antium. Unele dintre Casele de pe 
lista lui Marcus sunt aliatele Casei Sergia. Se bucură de mare susținere în 
Garda Neagră. 

— Nu-i o problemă pe care să n-o poată rezolva câteva bice. 

— Nu-i poţi biciui pe toți. Ce vei face dacă ţi se vor opune pe față? 

— Se pot supune voinţei mele de bunăvoie, Harper, sau îi fac eu să se 
supună. Nu-i nimic complicat. 

— Nu te purta prostește, Sfrânciocule. 

Mă surprinde furia din vocea lui și, când mă uit la el, văd că ochii lui verzi 
aruncă săgeți. 

— Ei sunt două sute, noi suntem doi. Dacă se întorc în masă împotriva 
noastră, murim. De ce crezi că nu le-a ordonat Marcus însuși să le facă felul 
dușmanilor lui? Știe că s-ar putea să nu fie în stare să controleze Garda 
Neagră. Nu poate risca să i se împotrivească direct. Dar poate risca să ţi se 
împotrivească ţie. Probabil că l-a învăţat Comandantul. Dacă dai greș, mori. 
Adică exact ce vrea el. 

— Şi ce vrei tu. 

— De ce ți-aș spune toate astea dacă aș vrea să mori? 

— La naiba, Harper, nu știu. De ce faci tot ce faci? Nu are niciun sens. 
N-am înțeles niciodată ce urmărești, mă încrunt eu iritată. N-am timp de 
lucruri dintr-astea. Trebuie să mă gândesc cum să-i prind pe conducătorii a 
zece dintre cele mai bine păzite Case din Imperiu. 

Harper e pe cale să riposteze, dar am ajuns la cazarmă, o clădire mare și 
pătrată construită în jurul unui teren de antrenament. Majoritatea 
bărbaților de acolo joacă zaruri sau cărți, cu halbe de bere alături. Strâng din 
dinți plină de dezgust. Fostul Sfrâncioc a plecat de câteva săptămâni și toată 
disciplina s-a dus deja naibii. 

În timp ce traversez terenul, unii dintre bărbați mă privesc curioşi. Alții 
mă măsoară ostentativ din creștet până-n tălpi, făcându-mă să vreau să le 
scot ochii. Majoritatea par pur și simplu furioși. 

— Îl ridicăm pe Sergius, zic eu încet. Și pe aliaţii lui cei mai apropiaţi. 

— Forța nu dă rezultate, murmură Harper. Trebuie să-i duci de nas. Ai 
nevoie de secrete. 

— Secretele sunt un mod șerpesc de a rezolva problemele. 

— lar șerpii supraviețuiesc, zice Harper. Fostul Sfrâncioc jongla cu 
secrete și tocmai de aceea era atât de preţios pentru Casa Taia. 

— Eu nu știu niciun fel de secrete, Harper. 

Dar îmi dau seama că nu-i adevărat chiar în timp ce o spun. Sergius, de 
exemplu. Băiatul lui a vorbit despre multe lucruri pe care probabil că nu 
trebuia să le fi pomenit. La Blackcliff, zvonurile se împrăștie repede. Dacă 
ceva din ce-a spus tânărul Sergius e adevărat... 

— Mă ocup eu de aliaţii lui, zice Harper. Mă vor ajuta ceilalți Plebei din 
Gardă, dar trebuie să acționăm rapid. 

— Dă-i drumul, zic. Eu vorbesc cu Sergius. 

Îl găsesc pe căpitan cu picioarele pe masă la popota cazărmii, înconjurat 
de amici. 

— Sergius. 

Nu comentez faptul că nu se ridică în picioare. 

— Vreau să-ţi cer părerea într-o chestiune. În particular. 

Mă întorc cu spatele și pornesc spre biroul Marelui Sfrâncioc, fierbând că 
nu mă urmează imediat. 

— Căpitane, zic când intră în sfârșit în birou, dar el mă întrerupe. 

— Domnișoară Aquilla, zice, iar eu practic mă înec cu propria-mi salivă. 

Nu mi-a mai spus cineva domnișoara Aquilla de când aveam șase ani. 

— Înainte să-mi ceri vreun sfat sau vreo favoare, continuă el, dă-mi voie 
să-ți explic ceva. Nu vei controla niciodată Garda Neagră. În cel mai bun caz, 
vei fi un om de paie cu înfățișare drăguță. Așa că indiferent ce ţi-a ordonat 
javra Plebee de Împărat... 

— Ce-i face soţia? 

N-aveam de gând să fiu așa directă, dar dacă sare la mine ca un câine, 
atunci trebuie să mă cobor la nivelul lui și să-l pun în lesă. 

— Soţia mea își știe locul, zice prudent Sergius. 

— Spre deosebire de tine, care te culci cu sora ei. Și cu verișoara ei. Câţi 
bastarzi ai adunat până acum? Şase? Șapte? 

— Dacă încerci să mă șantajezi - rânjetul batjocoritor de pe fața lui 
Sergius e antrenat -, n-o să țină. Soţia mea știe totul despre femeile și 
bastarzii mei. Zâmbește și își face datoria. Ar trebui să procedezi la fel. 
Îmbracă-te în rochie, mărită-te conform intereselor Casei tale şi naşte 
moștenitori. Că tot veni vorba, eu am un fiu... 

Da, idiotule. Îți cunosc fiul. Cadetul Sergius îşi urăște tatăl. „Tare-aș vrea 
să-i spună cineva mamei”, a zis la un moment dat băiatul. „Fa i-ar putea 
spune bunicului, care l-ar da pe tata afară în suturi”. 

— Poate că soţia ta nu știe, totuși, îi zâmbesc eu lui Sergius. Poate că ţi-ai 
ținut secrete aventurile tale, iar descoperirea lor ar face-o să sufere. Poate că 
i-ar spune totul tatălui ei, care, înfuriat de o asemenea jignire, i-ar oferi ei 
adăpost, iar ţie ţi-ar retrage banii cu care îţi susţii situaţia precară de 
Aristocrat. Fără bani nu prea mai poți fi Pater al Casei Sergia, nu-i așa, 
locotenente Sergius? 

— Căpitan Sergius. 

— Tocmai ai fost degradat. 

Sergius se face mai întâi alb, pe urmă capătă o culoare vineţie 
nesănătoasă. Când îi dispare șocul de pe chip, rămâne cu o furie neajutorată 
care pe mine mă satisface pe deplin. 

Îşi îndreaptă spatele, salută, apoi mă întreabă pe tonul adecvat de purtat 
o conversație cu un superior: 

— Mare Sfrâncioc, cu ce vă pot fi de folos? 

Din clipa în care Sergius își latră ordinele lingăilor lui, restul Gărzii Negre 
se aliniază imediat, chiar dacă împotriva voinţei unora. La o oră după ce am 
călcat prima oară în biroul de Comandant, mă aflu în sala Consiliului de 
Război, plănuind atacul. 

— Cinci echipe de câte treizeci de oameni fiecare, arăt eu spre cinci Case 
de pe listă. Puneţi în lanțuri taţii familiilor, mamele și copiii mai mari de 
treisprezece ani. Să mă aștepte în zori la Cardium Rock. Copiii mai mici vor 
rămâne sub pază armată. Intraţi și ieșiți fără zgomot. Acţionați curat. 

— Cu celelalte cinci Case cum rămâne? întreabă locotenentul Sergius. 
Casa Rufia și aliaţii ei? 

Îl cunosc pe Pater Rufius. Este un Aristocrat tipic, cu prejudecăţi tipice. A 
fost pe vremuri prieten cu tata. Din scrisorile tatei am înțeles că Pater Rufius 
a încercat să atragă deja de vreo zece ori și Casa Aquilla în coaliția lui 
trădătoare. 

— Mă ocup eu de ceilalți. 

x x k 

Port o rochie albă cu auriu extrem de incomodă, probabil din cauză că 
n-am mai purtat rochie de la patru ani, când m-au obligat părinții să merg la 
o nuntă. Trebuia să fi încercat una mai demult, merita și numai pentru 
expresia lui Hannah, care arată de parcă ar fi înghițit un șarpe viu. 

— Eşti superbă, îmi șoptește Livvy în timp ce intrăm una după alta în 
sufragerie. Idioții ăia nici n-or să-și dea seama ce i-a lovit. Ai grijă numai să 

te stăpânești, mă avertizează ea dintr-o privire a ochilor ei albaștri. Pater 
Rufius e deștept, chiar dacă-i trădător. Va fi bănuitor. 

— Ciupește-mă dacă mă vezi făcând vreo prostie. 

În cele din urmă observ cum arată încăperea şi rămân cu gura căscată. 
Mama s-a depășit pe sine, a aranjat masa cu porțelanuri albe ca zăpada și 
vaze transparente pline cu trandafiri de iarnă. Lumânări de culoarea untului 
scaldă camera într-o lumină primitoare, iar dintr-o cușcă din colț fluieră 
dulce canari albi. 

Hannah intră și ea după noi. Poartă o rochie care seamănă cu a mea și și-a 
aranjat părul într-o mare de bucle ca de gheaţă. Are deasupra lor o coroniță 
subţire de aur, trimitere deloc subtilă la viitoarea ei nuntă. 

— Chestia asta n-o să meargă, zice ea. Nu înţeleg de ce nu-ţi iei pur și 
simplu soldații ca să te strecori în casele trădătorilor și să-i omori pe toți. Nu 
la asta te pricepi cel mai bine? 

— N-am vrut să-mi pătez rochia cu sânge, îi răspund eu sec. 

Spre surprinderea mea, Hannah schițează un zâmbet, apoi duce repede o 
mână la gură, să-l ascundă. 

Îmi creşte inima și mă descopăr zâmbindu-i şi eu, ca pe vremea când 
eram fetițe și făceam glume. O clipă mai târziu, însă, ea se încruntă. 

— Doar cerul știe ce va spune toată lumea când se va afla că i-am invitat 
doar ca să-i atragem în capcană. 

Se îndepărtează, iar eu îmi ies din fire. Ea crede că fac asta de plăcere? 

— Nu te poți mărita cu Marcus crezând că vei reuși să rămâi cu mâinile 
nepătate de sânge, surioară, îi șuier. Mai bine te-ai obișnui. 

— Încetaţi, amândouă! 

Livvy se uită de la una la cealaltă, în timp ce, în camera alăturată, ușa de la 
intrare se deschide, iar tata întâmpină oaspeții. 

— Nu uitaţi cine-i de fapt dușmanul. 

Peste câteva secunde intră tata, conducând un grup de Aristocraţi, fiecare 
dintre ei flancat de vreo zece gărzi de corp. Gărzile verifică fiecare 
centimetru, de la ferestre, la mese și draperii, înainte să-i lase să intre pe 
Paterii lor. 

Primul este șeful Casei Rufia, cu roba de mătase galbenă cu violet întinsă 
pe burtă. Un bărbat impunător, mai fanat de când s-a retras din armată, dar 
în continuare viclean ca o hienă. Când mă observă, duce mâna la sabia de la 
cingătoare - o sabie pe care mă îndoiesc că-și amintește cum s-o folosească, 
judecând după braţele lui fleșcăite. 

— Pater Aquillus, zbiară el. Ce înseamnă asta? 

Tata îmi aruncă o privire plină de surpriză. Pare atât de sincer, încât 
pentru o clipă mă păcălește și pe mine. 

— Ea este fata mea cea mare. Helene Aquilla, zice el, zicându-mi 
intenționat pe nume. Deși bănuiesc că acum ar trebui să-i spunem Mare 
Sfrâncioc, nu-i așa, scumpo? 

Mă bate superior pe obraz. 

— M-am gândit că i-ar prinde bine să înveţe câte ceva din discuţiile 
noastre. 

— Este Sfrânciocul Împăratului, zice Pater Rufius, fără să-și desprindă 
mâna de pe sabie. Ne atragi într-o capcană, Aquillus? De asta am venit aici? 

— Este, într-adevăr, Sfrânciocul Împăratului, zice tata. Tocmai de aceea 
ne e utilă, deși habar n-are să-și folosească poziția. Dar o vom învăţa noi, 
desigur. Haide, Rufius, mă cunoști de ani buni. Îţi poţi pune oamenii să 
cerceteze toată proprietatea, în caz că ți se pare necesar. lar dacă vezi ceva 
îngrijorător, tu și ceilalți puteţi pleca. 

Îi zâmbesc deschis lui Pater Rufius şi îi vorbesc cu voce caldă și 
seducătoare, cum am văzut-o pe Livvy că face când vrea să obțină informații 
de la cineva. 

— Rămâi, Pater. Doresc să mă ridic la înălțimea rangului primit și nu voi 
reuși decât urmărind la lucru bărbaţi cu experiență ca dumneata. 

— Blackcliff nu-i un loc pentru șoricei, fato, zice el, fără să-și desprindă 
vreun pic mâna mătăhăloasă de pe mânerul sabiei. Ce joc faci? 

Mă uit la tata de parcă aș fi uimită. 

— Niciun joc, domnule. Înainte de orice, sunt o fiică a Casei Aquilla. lar cât 
privește Blackcliff-ul, există... diverse câ; de a supravieţui acolo ca femeie. 

Chiar dacă mă privește surprins, pe chip îi apare un amestec de silă și 
interes. Expresia aceea mă dezgustă fizic, dar mă ţin tare. Haide fraiere. 
Subestimează-mă! 

Mormăie și se așază. Ceilalți patru Pateri, aliaţii lui Rufius, îl urmează, iar 
curând după aceea intră mama, urmată de un degustător și un șir de sclavi 
care aduc tăvi doldora de mâncare. 

Mama mă aşază în faţa lui Rufius, aşa cum i-am cerut. În timpul mesei, râd 
tare. Mă joc cu părul. Mă prefac plictisită în momentele importante ale 
discuţiei. Chicotesc cu Livvy. Când mă uit la Hannah, o văd flecărind cu unul 
dintre Pateri și distrăgându-i atenția complet. 

După ce terminăm de mâncat, tata se ridică în picioare. 

— Să ne retragem la mine în birou, domnilor, zice el. Hel, draga mea, adu 
tu vinul. 

Nu mă așteaptă să-i răspund și îi conduce afară pe bărbați, urmaţi de 
gărzile de corp. 

— Duceţi-vă în camerele voastre, amândouă, le șoptesc lui Livvy și lui 
Hannah. Indiferent ce auziți, rămâneţi acolo până vine tata la voi. 

Peste câteva minute, mă duc spre birou cu o tavă cu vin și pocale. 
Numeroșii bodyguarzi ai Paterilor sunt înșirați afară. Spaţiul e prea mic ca 
să le permită și lor să intre. Le zâmbesc celor doi care flanchează ușa, iar ei 
îmi zâmbesc la rândul lor. 7âmpifilor. 

După ce intru, tata închide ușa în urma mea și îmi pune o mână pe umăr. 

— Helene este fată bună și loială Casei noastre, mă introduce el direct în 
conversaţie. Va face ce-i cerem, iar asta ne va aduce mai aproape de Împărat. 

În timp ce ei discută despre posibila alianță, dau ocol mesei cu tava şi trec 
prin dreptul ferestrei, unde mă opresc doar pentru un scurt moment 
neobservabil - un semnal pentru Garda Neagră care așteaptă în curte. 
Servesc vinul agale. Tata ia tacticos câte o înghiţitură din fiecare pocal, 
înainte să-l întindă Paterilor. 

Îi ofer ultimul pahar lui Pater Rufius. Mă fixează cu ochii lui porcești şi îmi 
atinge deliberat în treacăt palma cu un deget. Mi-e destul de ușor să-mi 
ascund dezgustul, mai ales când aud lângă birou un bufnet cât se poate de 
discret. 

Nu-i omori, Helene, îmi reamintesc. Ai nevoie de ei vii, ca să fie executați 
public. 

Îi zâmbesc vag şi complice lui Pater Rufius, trăgându-mi încet mâna de 
lângă mâna lui. 

Pe urmă, prin fantele croite special în rochie, scot paloșele. 

x k * 

Până în zori, Garda Neagră i-a ridicat pe Aristocrații trădători, împreună 
cu familiile lor. Crainicii oraşului au anunțat iminenta lor execuție la 
Cardium Rock. Mii de oameni au înconjurat piața din fața grămezii de oase 
de la baza stâncii. Aristocraților și Comercianților din mulțime li s-a ordonat 
să-și strige dezaprobarea față de trădători, altminteri îi așteaptă o soartă 
similară. Plebeii n-au nevoie să fie încurajați. 

Vârful stâncii coboară spre margine în trei terase. Curtenii Aristocraţi, 
printre care și familia mea, stau pe terasa cea mai din față. Șefii Caselor mai 
puţin puternice stau mai sus. 

Marcus urmărește mulțimea de lângă buza stâncii. Poartă toate 
însemnele regale de luptă și are pe cap o coroană de fier. Lângă el stă 
Comandantul și îi murmură ceva la ureche. El încuviințează din cap și, când 
soarele începe să se înalțe, se adresează celor adunați, cuvintele lui fiind 
repetate mai departe de către crainici. 

— Zece Case Aristocrate au hotărât să-l nesocotească pe Împăratul ales 
de Profeți, mugește el. Zece Pateri Aristocraţi s-au crezut mai atotștiutori 
decât sfinții Profeţi care ne îndrumă calea de secole. Prin faptele lor 


VP -171 


trădătoare, acești Pateri au abătut rușinea asupra Caselor lor. Sunt trădători 
ai Imperiului. Şi pentru trădători există o singură pedeapsă. 

Face un semn din cap, iar Harper și cu mine, fiecare de câte o parte a lui 
Pater Rufius, chircit și amuţit acum, îl ridicăm în picioare. Marcus îl înșfacă 
fără niciun fel de ceremonie de roba colorată țipător și îl aruncă peste 
marginea stâncii. 

Zgomotul corpului căzut în groapa de dedesubt se pierde în uralele 
mulțimii. 

Ceilalți nouă Pateri îl urmează cât ai clipi, iar când n-a mai rămas din ei 
decât o grămadă de oase rupte și ţeste sfărâmate, Marcus se întoarce spre 
moștenitorii lor, îngenuncheațţi, înlănțuiţi și aliniaţi astfel încât să-i poată 
vedea întregul Antium. În spatele lor flutură steagurile Caselor cărora le 
aparțin. 

— Veţi jura credință pe vieţile soțiilor voastre, ale fiilor și fiicelor voastre, 
zice el. Altminteri, jur pe ceruri că Sfrânciocul meu vă va șterge Casele de pe 
fața pământului una câte una. Aristocrate sau nu. 

Se înghesuie unii peste alții, grăbiţi să jure. Sunt gata s-o facă, evident, nu 
contează că încă le mai răsună în urechi urletele Paterilor de-acum morți. 
Mulțimea ovaționează iarăși la fiecare jurământ depus. 

Când se termină, Marcus se întoarce din nou spre public. 

— Sunt Împăratul vostru, bubuie vocea lui peste piață. Cel prorocit de 
Profeţi. Voi face ordine. Îmi veți fi loiali. Cine se ridică împotriva mea va plăti 
cu viața. 

Mulțimea aclamă din nou și, aproape acoperit de vacarm, noul Pater al 
Casei Rufia se adresează altui Pater de lângă el. 

— Cu Elias Veturius cum rămâne? şuieră el printre dinţi. Împăratul îi 
condamnă la moarte pe cei mai de vază oameni din țară, în timp ce ticălosul 
ăla îi scapă printre degete. 

Mulțimea nu-i aude vorbele, dar Marcus, da. Șarpele se întoarce încet 
spre noul Pater, iar el se face mic și ochii îi zboară speriați spre marginea 
stâncii. 

— Ai dreptate, Pater Rufius, zice Marcus. De aceea îţi spun: Elias Veturius 
va fi executat public de Rathana. Oamenii Sfrânciocului meu sunt pe urmele 
lui. Așa-i, Sfrânciocule? 

Rathana? Mai sunt doar câteva săptămâni până atunci. 

— Eu... 

— Sper, zice Comandantul, că nu-l vei plictisi pe Majestatea Sa cu alte 
scuze. Nu ne-ar plăcea să aflăm că loialitatea ta e la fel de discutabilă ca a 
trădătorilor abia executați. 

— Cum îndrăznești... 

— Ai primit o misiune, zice Marcus. N-ai dus-o la îndeplinire. Cardium 
Rock este însetată de sânge trădător. Dacă nu stingi această sete cu sângele 
lui Elias Veturius, s-ar putea să fim nevoiţi s-o stingem cu sângele Casei 
Aquilla. Toţi trădătorii sunt la fel, la urma urmei. 

— Nu poţi să mă omori, zic eu. Cain a spus că dacă faci asta, îţi vei pecetlui 
propria condamnare la moarte. 

— Nu ești tu singurul membru al casei Aquilla. 

Familia mea. În timp ce înţelesul vorbelor sale mă loveşte, lui Marcus i se 
aprind ochii de bucuria deșănțată pe care pare s-o simtă atunci când are pe 
cineva la mână. 

— Eşti logodit cu Hannah. 

Fă apel la dorința lui de putere, gândesc eu rapid. Fă-/ să-și dea seama că 
o astfel de faptă i-ar face mai mult rău decât bine, Helene. 

— Casa Aquilla este singurul tău aliat. 

— Îl sprijină şi Casa Veturia, zice Comandantul. 

— Cred că mai pot conta pe încă vreo zece Case, zice Marcus uitându-se la 
noii Pateri Aristocraţi aflaţi la doar câțiva metri de el, care mă vor susține 
necondiţionat. Apropo, îți mulțumesc pentru acest dar. lar în ce o privește 
pe sora ta, ridică el din umeri, pot găsi altă târfă de stirpe aleasă cu care să 
mă însor. Nu-i ca și cum aș duce lipsă. 

— Tronul tău nu-i destul de sigur... 

Vocea i se transformă în șuierat. 

— Îndrăzneşti să-mi pui la îndoială tronul şi alianțele aici, în faţa curții? 
Să nu presupui niciodată că știi mai multe decât mine, Sfrânciocule. 
Niciodată. Nimic nu mă înfurie mai tare. 

Simt plumb în oase la vederea vicleniei calculate din ochii lui. Pășește 
spre mine și maliţiozitatea lui acționează ca o otravă care-mi paralizează 
mișcările și capacitatea de a gândi. 


— Aha, zice el ridicându-mi bărbia și cercetându-mi chipul. Panică, 
groază, disperare. Așa-mi placi, Sfrânciocule. 

Îmi mușcă buza, din senin şi dureros, ţinând ochii deschişi tot timpul. 
Simt gustul propriului meu sânge. 

— Hai, Sfrânciocule, îmi respiră el în gură. Adu-mi prada! 


29. LAIA 


Femeia aia- Masca de-i spun ei Comandantul- îi omoară pe toți. 

Toţi Cărturarii. Toţi prizonierii Cărturari. 

— Doamne, Keenan! Darin, zic eu. 

Rebelul înțelege imediat, la fel ca mine. 

— Războinicii se deplasează spre nord, șoptește Keenan. 

Cărturarii nu-l aud, sunt atenţi la Afya, care urmează să le hotărască 
soarta. 

— Probabil că n-au ajuns încă la Kauf. Comandantul acționează metodic. 
Dacă a pornit de la sud la nord, nu-și va schimba planul în ultimul moment. 
Mai are de trecut prin Antium înainte să ajungă la Kauf. 

— Afya, strigă Zehr de la marginea taberei, cu un ochean în mână. Vin 
Războinici. Nu pot spune câţi, dar sunt aproape. 

Afya înjură, iar bărbatul Cărturar se agaţă de ea. 

— Te rog, ia măcar copiii, zice el cu dinţii încleștaţi, dar cu ochii în lacrimi. 
Ayan are doi ani, Senna, șase. Războinicii nu-i vor cruța. Ai grijă de ei. Sora 
mea și cu mine vom fugi și le vom distrage atenţia în altă parte. 

— Afya, zice Izzi, privind-o înfricoșată pe Tribală. Nu-i poţi refuza... 

Bărbatul se întoarce către noi. 

— Te rog, domnișoară, îmi spune mie. Mă cheamă Miladh. Sunt frânghier. 
Eu nu contez. Nu-mi pasă de mine. Dar băiatul meu e deștept, tare deștept... 

Din spatele nostru apare Gibran și o ia pe Izzi de mână. 

— Repede, zice el. Urcă-te în căruță. Războinicii i-au urmărit și vor omori 
orice Cărturar le iese în cale. Trebuie să stai ascunsă. 

— Afya, te rog. 

Izzi se uită la copii, dar Gibran o trage spre căruţa lui, cu groază în ochi. 

— Laia, zice Keenan, am face bine să ne ascundem. 

— Trebuie să le oferi adăpost, mă întorc eu spre Afya. Tuturor. Am fost în 
ascunzătoarea ta. E loc și pentru ei. 

Pe urmă mă întorc spre Miladh. 

— V-au văzut Războinicii, pe tine și pe familia ta? Vă urmăresc pe voi 
anume? 

— Nu, zice Miladh. Eram peste zece persoane când am fugit. Ne-am 
despărțit doar acum câteva ceasuri. 

— Afya, trebuie să ai pe undeva cătușe pentru sclavi. De ce nu procedăm 
ca în Nur... 

— Nici nu mă gândesc, șuieră Afya, cu ochii negri ca niște pumnale. Deja 
îmi pun tribul în mare pericol pentru voi. Taci din gură și ascunde-te în locul 
tău din căruţă. 

— Laia, haide, zice Keenan. 

— Zaldara, intervine tăios Zehr. Doisprezece oameni. La două minute 
distanţă. Printre ei e și o Mască. 

— Pe toți dracii! mă înșfacă Afya de mână și mă împinge zdravăn spre 
căruţa ei. Treci în căruță! mârâie ea. Acum! 

— Ascunde-i! 

Ţâșnesc înainte, iar Miladh mi-l pune pe fiul lui în brațe. 

— Altfel nu mă duc nicăieri. Stau aici până vin Războinicii. Își vor da 
seama cine sunt și te vor omori pentru că adăpostești un fugar. 

— Minciuni, șuieră Afya. Nu pui tu la bătaie prețiosul gât al fratelui tău. 

Mă apropii nas în nas cu ea și refuz să dau înapoi. Mă gândesc la mama. 
Mă gândesc la bunica. Mă gândesc la Darin. Mă gândesc la toți Cărturarii 
omorâţi de săbiile Războinicilor. 

— Pune-mă la încercare. 

Afya îmi susţine o vreme privirea, apoi scoate ceva între mârâit și strigăt. 

— Dacă murim din cauza asta, să vezi dacă nu te urmăresc și în iad ca 
să-mi dai socoteală. Vana, își strigă ea apoi verișoara. la surorile și fata. 
Ascunde-le în căruţa lui Riz și în cea cu covoare. Tu mergi cu Laia, îi spune 
lui Miladh. 

Keenan mă apucă de umăr. 

— Eşti sigură? 

— Nu-i putem lăsa să moară. Fugi, înainte să ajungă Războinicii! 

O rupe la fugă spre ascunzătoarea din căruţa lui Zehr, iar peste câteva 
secunde, Miladh, Ayan și cu mine suntem în furgonul Afyei. Trag covorul 
care acoperă chepengul din podea. Este întărit cu oţel și greu ca un elefant. 
Miladh geme când mă ajută să-l ridic. 

Dedesubt este un spaţiu jos și lat plin cu ghas și praf de pușcă. 
Compartimentul cu care păcăleşte Afya. În ultimele săptămâni l-au 
descoperit mulți Războinici care au verificat caravana și, mulțumiți de ce-au 
găsit, s-au lăsat pe tânjală și n-au căutat mai departe. 

Trag de un mâner ascuns și se aude un țăcănit. Compartimentul secret se 
ridică pe orizontală și dă la iveală alt spațiu dedesubt. E destul de mare 
pentru trei persoane. Mă întind pe o latură, Miladh se întinde pe cealaltă, iar 
Ayan se așază între noi cu ochii închiși. 

Afya apare în ușa căruței cu coviltir. Arată încă furioasă și tace dinadins în 
timp ce trage deasupra noastră compartimentul-momeală. Chepengul cade 
cu zgomot peste toate. Se aude foșnetul covorului întins pe podea, apoi pașii 
ei îndepărtându-se. 

Printre șipcile ascunzătorii aud cai fornăind și clinchet metalic. Simt 
miros de smoală. Se aude clar vocea repezită a unui Războinic, dar nu înțeleg 
ce spune. Peste compartimentul nostru trece o umbră și mă silesc să nu mă 
mișc, să nu scot niciun sunet. Am mai făcut asta de douăsprezece ori până 

acum. Uneori am așteptat închisă aici jumătate de oră, alteori aproape 
jumătate de zi. 

Stai liniștită, Laia. Calmează-te. Lângă mine, Ayan se foiește, dar nu face 
niciun zgomot, simțind probabil pericolul din afara ascunzătorii. 

— ... un grup de rebeli Cărturari care fugeau în direcția asta, spune o voce 
plată. Masca. l-ai văzut? 

— Am văzut un sclav sau doi, zice Afya. Rebeli, nu. 

— Îţi vom verifica oricum căruțele. Cine îţi e Za/dar? 

— Eu sunt Zal/dara. 

Masca face o pauză. 

— Interesant, zice apoi, într-un fel care mă înfioară. 

Îmi imaginez cât se poate de clar cum i se face părul măciucă lui Riz. 

— Noi doi am putea să stăm de vorbă mai târziu, Tribalo. 

— Am putea, toarce Afya. 

Are vocea atât de catifelată, încât n-aș fi avut cum să-mi dau seama ce 
furie profundă ascunde dacă nu mi-aş fi petrecut lângă ea ultimele 
săptămâni. 

— Începe cu furgonul verde, zice vocea Măștii în timp ce se îndepărtează. 

Întorc capul, închid un ochi, iar pe celălalt îl lipesc de spaţiul dintre 
scânduri. Abia deslușesc căruța acoperită de oglinzi a lui Gibran și pe cea cu 
provizii de lângă ea, unde se ascunde Keenan. 

Crezusem că rebelul va vrea să se ascundă împreună cu mine, dar prima 
oară când au venit Războinicii, s-a uitat la compartimentul secret al Afyei și 
a clătinat din cap. 

Dacă stăm separat, a zis el, în caz că Războinicii îl găsesc pe unul dintre 
noi, celălalt poate rămâne ascuns. 

Foarte curând aud un cal fornăind aproape și un soldat sare jos de pe el. 
Zăresc lucirea unei fețe argintii și încerc să nu respir. Lângă mine, Miladh 
ține o mână pe pieptul fiului său. 

Se aud scările de la căruța Afyei cum sunt trase în jos, apoi deasupra 
noastră răsună călcătura grea a cizmelor soldatului. Pașii se opresc. 

Nu înseamnă nimic. Poate că nici nu vede tăieturile din podea. Chepengul 
este construit atât de meșteșugit, încât până și compartimentul-momeală 
este aproape imposibil de observat. 

Soldatul pășește încolo și încoace. Coboară din căruţă, dar nu mă pot 
linişti, pentru că peste câteva secunde îi dă ocol. 

— Zaldara, o strigă el pe Afya. Căruţa ta e construită tare ciudat, zice el 
cumva amuzat. Din afară, fundul îi ajunge la aproape un cot de pământ, dar 
pe dinăuntru este mult mai înaltă. 

— Nouă, oamenilor din triburi, ne plac căruțele solide, stăpâne, zice Afya. 
Altfel s-ar rupe la prima groapă din drum. 

— Soldat, strigă Masca un alt Războinic. Vino încoace. Și tu, Za/dara. 

Se aud pași grei urcând în căruţa Afyei, urmaţi de pașii ei mai ușori. 

Respiră, Laia. Respiră. O să fie bine. Ai mai trecut prin asta. 

— Trage covorul, Za/dara. 

Covorul e tras deoparte. Peste o clipă aud cum se ridică chepengul. 
Cerule, nu! 

— Vă plac căruțele solide, da? zice Masca. Nu foarte solide, însă, după 
cum s-ar părea. 

— Poate reuşim să ne-nţelegem, zice Afya mieros. Îți plătesc cu bucurie 
tribut, dacă treci cu vederea... 

— Eu nu sunt perceptor, să mă mituiești cu un pachet de ghas, Tribalo! 
Vocea Măștii nu mai sună amuzată. Această substanţă este interzisă de lege, 
deci va fi confiscată și distrusă. La fel și praful de pușcă. Soldat, ia marfa de 
contrabandă! 

Bun, ai găsit-o. Acum vezi-ţi de drum. 

Soldatul ridică ghas-ul pachet cu pachet. Și prin asta ai mai trecut, deși, 
până acum, Afya a reușit până la urmă să-i convingă pe Războinici să nu-i ia 
decât o parte din marfă. Masca asta nu se clintește până când nu dispare 
totul din compartiment. 

— Poftim, zice Afya după ce auxiliarul își termină treaba. Eşti mulțumit? 

— Nici pe departe, zice Masca. 

Peste un moment, Afya începe să înjure. Aud un bufnet greu, un icnet și 
un sunet de parcă femeia Tribală și-ar înăbuși un țipăt. 

Dispari, Laia, îmi spun eu. Esti invizibilă. Dusă. Mică. Mai mică decât o 
zgârietură. Mai mică decât un fir de praf Nimeni nu te poate vedea. Nimeni 
nu știe că ești aici. Mă furnică tot corpul, de parcă prea mult sânge mi-ar 
năvăli în piele dintr-odată. 

O secundă mai târziu, a doua parte a compartimentului se ridică. Afya e 
căzută într-o parte și se ține cu mâna de gâtul care i se învinețește rapid. 
Masca stă la o palmă de mine, iar când mă uit la el, îmi dau seama că sunt 
paralizată de frică. 

Mă aștept să mă recunoască, dar soldatul nu are ochi decât pentru Miladh 
și Ayan. La vederea monstrului de deasupra, băiatul izbucnește în hohote de 
plâns. Se agaţă de tatăl lui, care încearcă disperat să-l potolească. 

— Gunoi de Cărturar, zice Masca. Nici măcar nu știi să te ascunzi ca 
lumea. Ridică-te, șobolane. Şi fă-ți odrasla să tacă. 

Miladh se uită iute spre locul unde sunt eu și face ochii mari. Întoarce 
repede privirea. Nu mă bagă în seamă. Nimeni nu mă bagă în seamă. Parcă 
n-aș fi acolo. Parcă nu m-ar putea vedea. 

Exact ca atunci când te-ai strecurat din fața Comandantului, la Serra. Ca 
atunci când te-ai ascuns de Tribalul de la Bârlogul Hoţilor. Ca atunci când 
Elias te-a pierdut în mulțime la Nur. Vrei să dispari și te faci nevăzută. 

Imposibil. Mă gândesc că o fi vreo șmecherie a Măștii. Dar soldatul 
coboară din căruță împingându-i în fața lui pe Afya, Miladh și Ayan, iar eu 
rămân singură. Mă uit în jos la mine şi mi se taie respirația. Îmi pot vedea 
propriul corp, dar văd în același timp prin el și textura lemnului. Mă întind 
să pipăi marginile compartimentului pentru marfa de contrabandă, 
așteptându-mă să-mi treacă mâna prin el, așa cum li se întâmplă duhurilor 
în povești. Dar trupul mi-e la fel de solid ca întotdeauna; e pur și simplu doar 
mai translucid pentru ochii mei și invizibil pentru a-i altora. 

Cum? Cum? Cum? Oare efritul din Serra a făcut asta? Sunt întrebări pe 
care trebuie să mi le lămuresc, dar mai târziu. Deocamdată înșfac paloșul lui 
Darin, pumnalul meu şi raniţa, apoi cobor tiptil din căruță. Încerc să rămân 
în întuneric, dar aș putea la fel de bine să mărșăluiesc prin fața torţelor, 
pentru că nu mă vede nimeni. Zehr, Riz, Vana și Gibran stau toți în genunchi 
pe jos, cu mâinile legate la spate. 

— Cercetați căruțele, mârâie Masca. Dacă am găsit două gunoaie de 
Cărturari, pesemne că sunt mai multe. 

Peste o clipă, unul dintre soldaţi se apropie de el. 

— Nu mai e nimeni, domnule. 

— Înseamnă că nu ai căutat suficient. 

Masca apucă o torţă și dă foc căruţei lui Gibran. /zz// 

— Nu! strigă Gibran încercând să se elibereze din legături. NU! 

Peste o clipă, Izzi coboară din căruţă împleticindu-se și tușind, înecată de 
fum. Masca zâmbește. 

— Vedeţi? le spune celorlalţi soldaţi. Ca șobolanii. Nu trebuie decât să-i 
afumi puţin. Daţi foc tuturor căruțelor. Nu mai au nevoie de ele acolo unde 
se duc. 

Cerule! Trebuie să mă mișc. Număr Războinicii. Sunt doisprezece. Masca, 
șase legionari și cinci auxiliari. La câteva secunde după ce incendiază 
căruțele, surorile lui Miladh ies din ascunzătoare, împreună cu micuța Sena. 
Fetița nu-i în stare să-și desprindă privirea îngrozită de la Mască. 

— Am mai găsit unul! strigă un auxiliar din partea cealaltă a taberei și, 
spre groaza mea, îl trage afară pe Keenan. 

Masca se uită la Keenan și rânjește. 

— Ce păr! zice el. Am câţiva prieteni care se înnebunesc după roșcați, 
băiete. Păcat că ordinele îmi cer să omor toți Cărturarii. M-aș putea îmbogăți 
de pe urma ta. 

Keenan strânge din dinţi și se uită prin poiană după mine. Cum nu mă 
vede nicăieri, se liniștește și nu se împotrivește Războinicilor care îl leagă. 

I-au găsit pe toţi. Căruţele ard. În câteva clipe îi vor executa pe Cărturari, 
iar pe Afya și Tribalii ei probabil că-i vor duce la închisoare. 

N-am niciun plan, dar mă întind oricum după paloșul lui Darin. Oare se 
vede? Nu se poate să se vadă. Hainele mele sigur sunt invizibile, la fel și 
ranița. Mă duc spre Keenan. 

— Nu te mișca, îi șoptesc la ureche. 

Lui Keenan i se taie respiraţia o clipă, dar altfel nu i se clintește niciun 
mușchi. 

— Îţi tai mai întâi legăturile de la mâini, apoi de la picioare, îi spun. Și o 
să-ți dau un paloș. 

Keenan nu dă niciun semn că m-ar fi auzit. În timp ce îi tai legăturile de 
piele de la mâini, unul dintre legionari se apropie de Mască. 

— Căruţele au fost distruse, zice el. Avem șase Tribali, cinci Cărturari 
adulți și doi copii. 

— Grozav, zice Masca. Vom... 

Sângele îi țâșnește șuvoi din gât. Keenan a sărit în picioare și i-a înfipt 
paloșul lui Darin în beregată. Ai fi trebuit să fie o lovitură mortală, dar 
soldatul e Mască, în fond. Se dă rapid în spate. Își apasă rana cu mâna și 
trăsăturile i se schimonosesc de furie. 

Dau fuga la Afya și îi tai legăturile. Urmează Zehr. Până când ajung la Riz, 
Vana și Cărturari, în poiană s-a dezlănțuit iadul. Keenan se luptă corp la corp 
cu Masca, iar Războinicul încearcă să-l pună la pământ. Zehr dansează în 
jurul săbiilor a trei legionari, trăgând săgeți atât de iute, încât nici nu-l văd 
când încordează arcul. Aud un țipăt. Mă întorc și o văd pe Vana ținându-se 
de un braț plin de sânge, în timp ce tatăl ei dovedește doi auxiliari cu un 
ciomag. 

— Izzi! Treci în spatele meu! 

Gibran o apără cu corpul lui pe Izzi în timp ce încrucișează sabia cu un 
legionar. 

— Omorâți-i! le strigă Masca oamenilor lui. Omorâţi-i pe toţi! 

Miladh i-l dă pe Ayan uneia dintre surori și înșfacă o bucată de lemn în 
flăcări desprinsă dintr-o căruţă. O flutură prin faţa unui auxiliar care vine 
spre el, făcându-l să sară înapoi. Alt auxiliar se îndreaptă spre Cărturari cu 
paloşul scos, dar țâșnesc eu spre el. Îi înfig pumnalul în mijlocul spatelui şi 
trag în sus, cum m-a învățat Keenan. Bărbatul cade zvârcolindu-se în țărână. 

Una dintre surorile lui Miladh îl atacă pe celălalt auxiliar, iar când soldatul 
nu-i atent, Miladh îl lovește cu lemnul în flăcări, aprinzându-i hainele. 
Soldatul ţipă și se rostogolește pe jos, încercând să stingă focul. 

— Tu... ai dispărut, se bâlbâie Miladh holbându-se la mine, dar nu-i 
momentul să-i explic. 

Mă las în genunchi şi apuc pumnalele auxiliarului. Îi arunc unul lui 
Miladh, pe celălalt surorii lui. 

— Ascundeţi-vă! le strig. În pădure! Luaţi copiii! 

Una dintre surori se duce spre copaci, dar cealaltă rămâne lângă Miladh și 
atacă amândoi un legionar care se apropia de ei. 

În cealaltă parte a taberei, Keenan îi ţine piept Măştii, ajutat fără-ndoială 
și de sângele care șiroiește din gâtul bărbatului mai voinic. Paloșul scurt al 
Afyei strălucește periculos în lumina focului în timp ce doboară un auxiliar. 
Zaldara se întoarce imediat să înfrunte un legionar. Zehr și-a doborât doi 
dintre dușmani și se luptă feroce cu cel rămas. Ultimul dintre legionari le dă 
târcoale lui Izzi și lui Gibran. 

Prietena mea are un arc în mână; îl ţintește pe legionarul cu care se luptă 
Zehr, apoi îi înfige o săgeată fix în gât. 

La câțiva metri de ea, Riz și Vana continuă să se lupte cu auxiliarii. 
Fruntea lui Riz e brăzdată toată de încruntare și încearcă să se ferească de 
unul dintre soldați. Bărbatul îi trage un pumn în burtă. Tribalul cu părul ca 
argintul se îndoaie de mijloc și, spre groaza mea, peste o clipă îi iese o sabie 
prin spate. 

— Tată! ţipă Vana. La naiba, tată! 

— Riz? 

Gibran expediază unul dintre legionari cu o lovitură și dă fuga spre vărul 
lui. 

— Gibran! strig eu. 

Legionarul care se învârtea în jurul lui face un salt înainte. Gibran ridică 
sabia, dar lama se rupe. 

Urmează o străfulgerare de oţel și un scrâșnet oribil. 

Gibran se albește la față, în timp ce Izzi se clatină pe picioare, iar din piept 
îi ţâșnește un șuvoi incredibil de sânge. N-a murit. Poate supravieţui. Izzi e 
puternică. Dau fuga spre ei, cu gura deschisă într-un urlet nebunesc, în timp 
ce legionarul care a înjunghiat-o pe Izzi se repede către Gibran. 

Gâtul băiatului Tribal e în bătaia armei; în timp ce mă arunc spre el nu mă 
pot gândi decât că, dacă moare, Izzi va rămâne din nou cu inima frântă. 
Merită mai mult de-atât. 

— Gib! 

Strigătul îngrozit al Afyei îmi face părul măciucă și îmi răsună în urechi 
până când opresc paloșul legionarului cu pumnalul meu, la doar câţiva 
centimetri de gâtul lui Gibran. Mă folosesc de forța pe care mi-o dă 
revărsarea bruscă de adrenalină ca să împing soldatul în spate. Îşi pierde 
echilibrul pentru o clipă, apoi mă înșfacă de gât și mă dezarmează dintr-o 
mișcare. Îl lovesc cu piciorul, încercând să-l nimeresc cu genunchiul în 
vintre, dar mă trântește la pământ. Văd stele verzi, apoi un fulger roșu. 
Brusc, sunt împroșcată pe față cu sânge cald, iar legionarul se prăvălește 
mort deasupra mea. 

— Laia! 

Keenan îl împinge pe bărbat de pe mine şi mă ridică în picioare. În spatele 
lui, Masca zace moartă, la fel și ceilalți Războinici. 

Vana hohotește lângă tatăl ei căzut, cu Afya alături. Ayan se agaţă de 
Miladh, în timp ce Sena își scutură mama moartă, încercând s-o trezească. 
Zehr se apropie șchiopătând de Cărturari, sângerând din zeci de răni. 

— Laia, zice Keenan cu voce gâtuită, iar eu mă întorc. 

Nu. Nu, Izzi! Îmi vine să închid ochii și să fug de ce văd. 

Dar picioarele mă duc singure înainte și mă prăbușesc lângă Izzi. Gibran o 
leagănă în braţe. 

Prietena mea are ochiul deschis; mă caută. Mă forțez să-mi desprind 
privirea de la rana adâncă din pieptul ei. Blestemat fie Imperiul! Î voi arde 
din temelii pentru asta! ÎI voi distruge! 

Scormonesc în raniță. Trebuie doar să i se coasă rana. 

O cataplasmă cu Alunul Vrăjitoarei și ceai, un ceai anume. Dar ştiu, în 
timp ce umblu printre sticluțe, că nu există leac, nu există poţiune destul de 
puternică să împiedice moartea. Izzi mai are de trăit câteva clipe, cel mult. 

Îmi iau prietena de mână; mâna ei e mică și rece. Încerc să-i rostesc 
numele, dar vocea mi-a pierit. Gibran hohotește, o imploră să rămână 
printre noi. 

Keenan stă în picioare în spatele meu. Îl simt cum îmi pune mâinile pe 
umeri și mă strânge ușor. 

— L-Laia... 

Un balonaș de sânge se formează în colţul gurii lui Izzi, apoi se sparge. 

— Iz, îmi regăsesc eu vocea. Rămâi cu mine. Nu mă părăsi. Să nu 
îndrăznești! Gândește-te câte ai să-i povestești Bucătăresei. 

— Laia, șoptește ea. Mă tem... 

— Izzi. 

O scutur ușurel, nevrând s-o doară. 

— Izzi! 

Ochiul ei castaniu și cald se uită în ochii mei, iar pentru o clipă mă 
gândesc că se va face bine. Există atât de multă viață în ea, atât de multă /zz;. 
Vreme de o bătaie de inimă se uită la mine - în mine - ca și cum mi-ar putea 
vedea în suflet. 

Apoi se duce. 


30. ELIAS 


Țarcul cu coteţe de lângă Kauf pute a rahat de câine și-a blană râncedă. 
Nici măcar bandana trasă peste față nu mă poate feri de miros. Putoarea îmi 
întoarce stomacul pe dos. 

Pe unde mă strecor aplecat prin zăpadă de-a lungul zidului sudic, 
hărmălaia câinilor este asurzitoare. Dar când trag cu ochiul spre intrarea în 
țarc, cinciarul de pază doarme tun lângă foc, la fel ca în ultimele trei 
dimineți. 

Întredeschid uşa și mă lipesc de zid, încă ascuns de penumbra dinaintea 
zorilor. Trei zile de făcut planuri, de așteptat și de filat m-au condus la 
soluţia asta. Dacă totul merge bine, mâine dimineaţă la ora asta îl voi fi scos 
pe Darin din închisoarea Kauf. 

Țarcul mai întâi. 

Șeful țarcului își vizitează domeniul o dată pe zi, la a doua bătaie a 
clopotului. Trei cinciari fac de pază în schimburi zi și noapte, dar numai câte 
unul o dată. Tot la câteva ore, un auxiliar iese din închisoare ca să curețe 
cuștile, să hrănească și să antreneze animalele, iar uneori să repare săniile și 
hăţurile. 

La capătul întunecos al adăpostului, mă opresc lângă o cușcă din care trei 
câini mă latră de parcă aș fi Zburătorul însuși. Pantalonii de la salopetă și 
spatele pelerinei mele se destramă uşor, s-au uzat deja. Îmi ţin respiraţia şi 
îmi mânjesc un crac de pantaloni cu rahat de câine. 

Îmi trag pe cap gluga pelerinei. 

— Hei! strig apoi, sperând că e destul de întuneric ca să nu mi se vadă 
hainele, care nu arată în niciun caz a uniformă de la Kauf. 

Cinciarul tresare și se trezește, apoi se întoarce cu ochii speriați. Mă vede 
şi îngaimă niște scuze, coborând privirea plin de respect şi teamă. Îi tai scurt 
bâiguielile. 

— Dormi în timpul serviciului, răcnesc eu la el. 

Auxiliarii, mai ales cei Plebei, sunt disprețuiți și umiliți de toată lumea de 
la Kauf. Majoritatea tinde să se poarte deosebit de urât cu cinciarii și cu 
prizonierii, singurele persoane din închisoare cu care pot face pe șefii. 

— Ar trebui să te raportez șefului de ţarc. 

— Domnule, vă rog... 

— Nu mai schelălăi. Mi-au ajuns câinii. Una dintre cățele m-a atacat când 
am încercat s-o scot din cușcă. Mi-a făcut praf hainele. Adu-mi altă uniformă! 
O pelerină și niște cizme, ale mele sunt pline de rahat. Sunt de două ori cât 
tine, ai grijă să-mi vină. Și să dea dracii să-i spui șefului de țarc. Atât îmi mai 
trebuie, să-mi taie nenorocitul rația. 

— Da, domnule! Imediat, domnule! 

Dă fuga afară din țarc, atât de speriat să nu-l torn că dormea în post, încât 
nici nu mă privește de două ori. Cât e plecat, hrănesc câinii și curăț cuștile. 
Un auxiliar care vine mai devreme ca de obicei poate părea ciudat, dar nu 
ieșit din comun, ținând cont de cât de puţin organizat e șeful țarcului. Un 
auxiliar care vine, dar nu-și face treaba ar trage un adevărat semnal de 
alarmă. 

Când se întoarce, cinciarul mă găsește dezbrăcat la piele. Îi ordon să lase 
uniforma și să aștepte afară. Arunc în foc hainele și încălțările vechi, mă 
răstesc din nou la băiat cum se cuvine, apoi o iau spre nord, către fortăreață. 

Jumătate din închisoare este săpată în întunecimea muntelui din spatele 
ei. Cealaltă jumătate iese din stâncă și seamănă cu o excrescență bolnavă. Un 
drum lat coboară șerpuind dinspre uriașa poartă de la intrare și se scurge ca 
un pârâu de sânge negru de-a lungul râului Amurg. 

Zidurile închisorii, de două ori mai înalte decât cele de la Blackcliff, sunt 
decorate aproape în întregime cu frize, coloane și garguie cioplite în piatra 
cenușie. Pe meterezele crenelate patrulează auxiliari cu arcuri, iar în cele 
patru turnuri de observaţie stau de veghe legionari înarmați, făcând intrarea 
în închisoare extrem de dificilă, iar evadarea imposibilă. 

Dar nu și pentru o Mască care a pus la cale totul timp de săptămâni 
întregi. 

Deasupra, cerul rece este luminat de panglici unduite de lumină verde și 
violet. Li se spune Dansatorii Nordului și sunt spiritele morţilor care se bat 
pentru veșnicia în ceruri, asta cel puțin în folclorul Războinicilor. 

Mă întreb ce-ar spune Shaeva despre asta. Poate că o întrebi peste două 
săptămâni, când o să mori. Pipăi în buzunar rezerva de Tellis, m-am 
aprovizionat exact pentru două săptămâni. Destul cât să mă țină până de 
Rathana. 

În afară de extractul de Tellis, un şperaclu și pumnalele de aruncat legate 
de-a curmezișul pieptului, restul bunurilor mele, inclusiv paloșele Teluman, 

sunt ascunse în peștera unde intenționez să-l duc pe Darin. Am găsit locul 
mai mic decât mi-l aminteam, pe jumătate dărâmat și acoperit de grohotiș 
de la alunecările de pământ. Dar nu l-a ocupat niciun animal de pradă și e 
destul de mare să putem sta în el. Eu și Darin ar trebui să ne putem ascunde 
acolo până la sosirea Laiei. 

Mă concentrez asupra hersei de la Kauf, care tocmai se deschide. Căruţe 
cu provizii șerpuiesc pe drumul către închisoare, aducând alimente pentru 
iarnă înainte ca trecătorile să fie acoperite de zăpadă. Dar soarele încă nu a 
răsărit și urmează să se schimbe garda, așa că livrarea se face haotic, iar 
sergentul de pază nu-i atent cine vine și pleacă dinspre țarcul câinilor. 

Mă apropii de caravana de pe drum și mă amestec printre ceilalți paznici 
ai porții care verifică ca nu cumva să fie introduse astfel produse de 
contrabandă. 

În timp ce mă uit printr-un coş cu tărtăcuţe, un baston mă loveşte peste 
braţ. 

— Deja am controlat acolo, nătângule, zice o voce din spatele meu, iar 
când mă întorc, văd un legionar morocănos și bărbos. 

— lertare, domnule, zic eu repede și mă grăbesc spre căruța următoare. 

Nu veni după mine. Nu mă întreba cum mă cheamă. Nu mă întreba din ce 
pluton sunt. 

— Cum te cheamă, soldat? Nu te-am mai văzut... 

BUM-bum-BUM-BUM-burm. 

O dată în viaţă sunt al naibii de încântat să aud tobele, care tocmai au 
anunțat schimbarea gărzii. Legionarul se întoarce, distras pentru o clipă, iar 
eu mă amestec rapid cu mulțimea de auxiliari care se îndreaptă către 
închisoare. Când mă uit înapoi, legionarul s-a dus deja la căruța următoare. 

Cât pe ce, Elias. 

Rămân ușor în urma plutonului, cu gluga trasă peste cap și bandana 
legată bine peste față. Dacă oamenii își dau seama că printre ei este un 
soldat în plus, sunt mort. 

Mă străduiesc să nu mai fiu atât de încordat, să calc cu pas egal și ostenit. 
Esti unul dintre ei, Elias. Rupt de oboseală după rondul de noapte, gata să 
bei un grog și să te culci. Traversez curtea pudrată cu zăpadă a închisorii, de 
două ori mai mare decât terenul de antrenament de la Academia Blackcliff. 
Torțe negre cu flăcări albastre luminează fiecare centimetru al curții. 
Interiorul închisorii, știu deja, este la fel de bine luminat. Douăzeci de 
auxiliari desemnați de Gardianul-șef au drept singură grijă ca torțele să nu 
se stingă niciodată. Niciun prizonier de la Kauf n-a reușit vreodată să-și ia 
întunericul drept aliat. 


VP - 184 


Deși risc să fiu dat de gol de ceilalţi soldaţi, îmi croiesc drum până în 
mijlocul grupului atunci când ne apropiem de intrarea principală a 
închisorii, unde stau de strajă două Măști. 

Măștile sunt cu ochii pe soldaţii care intră, iar eu îmi pipăi armele cu 
degetele. Mă silesc să ascult discuţiile purtate cu voce scăzută de auxiliari. 

— ... să facem schimburi duble, pentru că jumătate din pluton a făcut 
intoxicație alimentară... 

— „ieri au venit prizonieri noi, vreo zece... 

— ... nu ştiu de ce ne mai obosim să-i înregistrăm. Comandantul e pe 
drum încoace, a zis căpitanul. Noul Împărat i-a ordonat să-i omoare pe toți 
Cărturarii care mai sunt aici... 

Împietresc la auzul ultimelor cuvinte și încerc să ţin sub control furia care 
mă năpădește prin toți porii. Comandantul, știam deja, curăță zona rurală de 
Cărturari. Dar nu mi-am dat seama că încearcă să-i extermine cu 
desăvârşire. 

Sunt peste o mie de Cărturari în închisoarea asta și vor muri toți la 
comanda ei. Pe toți dracii. Aş vrea să-i pot elibera. Să dau buzna în 
închisoare, să omor paznicii, să stârnesc o revoltă. 

Dorinţe deșarte. În clipa asta, cel mai bun lucru pe care-l pot face pentru 
Cărturari este să-l scot de-aici pe Darin. Cunoștinţele lui i-ar putea ajuta 
poporul să aibă o șansă de ripostă. 

Asta în cazul în care Gardianul-șef nu i-a distrus complet trupul sau 
mintea. Darin este tânăr, puternic și, evident, inteligent: exact genul de 
prizonier pe care îi place Gardianului să facă experimente. 

Intru în închisoare neobservat de Măști și înaintez împreună cu ceilalți 
paznici pe culoarul principal. Închisoarea are forma unei morişti uriaşe, cu 
șase holuri lungi dispuse radial. Războinicii, Tribalii, Marinarii și cei de 
dincolo de granițele Imperiului ocupă două pavilioane spre est. Cărturarii 
ocupă două pavilioane spre vest. Ultimele două pavilioane adăpostesc 
cazarma, sala de mese, bucătăria și cămările. 

Chiar în centrul moriștii sunt două scări. Una urcă spre biroul 
Gardianului-șef și spre camerele Măștilor. Cealaltă coboară mult, mult, mult 
până la celulele de interogatorii. Mă cutremur și alung din minte gândul la 
micul iad de acolo. 

Auxiliarii din jurul meu își scot glugile și bandanele, așa că rămân în 
urmă. Barba neîngrijită pe care mi-am lăsat-o în ultimele săptămâni merge 
ca deghizare câtă vreme nu se uită nimeni la mine îndeaproape. Dar acești 
oameni ar ști că n-am făcut de gardă cu ei la poartă. 

Hai, Elias. Găsește-l pe Darin. 

Fratele Laiei este un prizonier valoros. Gardianul-șef trebuie să fi auzit 
zvonurile împrăștiate de Spiro Teluman despre priceperea de fierar a 
băiatului. Probabil că vrea să-l țină separat de restul populaţiei din Kauf. 
Darin n-are cum să fie în pavilioanele Cărturarilor sau în celelalte secțiuni 
comune ale închisorii. Deţinuţii nu rămân mai mult de-o zi în celulele de 
interogatorii, altfel i-ar scoate de-acolo în coșciug. Nu mai rămâne decât 
izolarea. 

Trec repede pe lângă celelalte gărzi care se îndreaptă spre diversele lor 
posturi. Când trec pe lângă intrarea spre celulele Cărturarilor, mă izbește un 
val de căldură puturoasă. În majoritatea locurilor din Kauf este frig de-i vezi 
respiraţia. Ca să mențină aici o căldură de iad, Gardianul-șef folosește niște 
cuptoare enorme. În celule, hainele se dezintegrează în câteva săptămâni, 
tăieturile supurează, rănile purulente putrezesc. Prizonierii mai slabi mor la 
câteva zile după ce ajung în închisoare. 

Când eram cinciar și am fost aici, am întrebat o Mască de ce nu lasă frigul 
să-i omoare pe prizonieri. Că/dura îi face să sufere mai mult, mi-a răspuns. 

Aud dovada acestei suferinţe în vaietele care răsună în închisoare ca un 
cor de demoni. Încerc să nu le dau atenţie, dar îşi fac oricum loc cu forța în 
mintea mea. 

Plecaţi, la naiba! 

Mă apropii de rotonda principală a închisorii Kauf și îmi atrage atenţia o 
întețire a activității: soldaţii se îndepărtează repede de scara centrală. 
Coboară treptele o siluetă uscățivă, îmbrăcată în negru, cu fața mascată 
strălucind. 

Pe toți dracii! Gardianul-şef. Singurul om din închisoarea asta care mă 
poate recunoaște dintr-o privire. Se mândrește cu faptul că își amintește 
fiecare detaliu despre oricine şi orice. Înjur în barbă. A trecut un sfert de oră 
de la a șasea bătaie de clopot, întotdeauna la ora asta intră în celulele de 
interogatoriu. Trebuia să fi ținut minte. 

Bătrânul este la câțiva metri de mine, vorbește cu o Mască de lângă el. 
Leagănă cu degetele lungi și subțiri o lădiță. Unelte pentru experimentele lui. 
Înăbuş greața care îmi urcă în gât şi merg mai departe. Trec pe lângă scări, la 
doar câțiva pași de el. 

În spatele meu, un țipăt sfâşie aerul. Doi legionari trec escortând un 
prizonier scos din celulă. 

Cărturarul poartă doar o cârpă murdară în jurul șoldurilor și corpul 
emaciat îi este acoperit de răni. Când zărește ușa de metal care duce spre 
pavilionul celulelor de interogatoriu, urletele îi ajung la apogeu, iar mie mi 
se pare că o să-și rupă un braţ încercând să scape. Mă simt din nou ca un 

cinciar care asistă la nefericirea prizonierilor fără să poată face altceva decât 
să clocotească de ură neputincioasă. 

Unul dintre legionari, sătul de vaietele bărbatului, ridică pumnul, pregătit 
să-l lase fără cunoștință. 

— Nu! strigă Gardianul-șef de pe scară, cu vocea lui sinistră și stridentă. 
„Tipătul este cel mai pur cântec al sufletului”, citează el. „Urletul sălbatic ne 
uneşte cu animalele primordiale, cu violenţa inexprimabilă a pământului 

Gardianul-șef face o pauză, apoi adaugă: 

— Din Tiberius Antonius, filosoful lui Taius al Zecelea. Lăsaţi prizonierul 
să cânte ca să-l audă frații lui, îi lămurește el pe legionari. 

Soldaţii îl târăsc pe bărbat prin ușa de fier. Gardianul-șef pornește după 
ei, apoi încetinește pasul. Aproape că am terminat de traversat rotonda, mă 
apropii de holul care duce spre celulele de la izolare. Gardianul-șef se 
întoarce și cercetează cinci dintre coridoarele laterale, apoi ajunge cu 
privirea la cel pe care sunt gata să intru eu. Aproape că îmi sare inima din 
piept. 

Mergi înainte. Încearcă să pari morocănos. Nu te-a mai văzut de șase ani. 
Ai barbă. Nu te va recunoaște. 

Aștept să treacă privirea bătrânului de parcă aș aștepta să cadă securea 
călăului. Totuși, după câteva secunde lungi, în cele din urmă se îndepărtează. 
Aud trântindu-se în urma lui ușa dinspre pavilionul celulelor de 
interogatoriu și respir din nou. 

Coridorul pe care intru este mai pustiu decât rotonda, iar scara de piatră 
care duce la celulele izolatorului e încă și mai pustie. Un singur legionar stă 
de gardă la intrarea în hol, în faţa primei uși din cele trei care duc spre 
celulele prizonierilor. 

Salut, iar bărbatul mormăie un răspuns, neobosindu-se să-și ridice 
privirea de la cuțitul pe care îl ascute. 

— Domnule, zic eu, am venit în vederea transferului unui prizonier. 

Ridică puţin capul, doar cât să aibă timp să facă ochii mari când îl lovește 
pumnul meu în tâmplă. Îl prind să nu cadă, îi iau cheile şi haina de la 
uniformă și îl așez ușor pe jos. Peste câteva minute, l-am legat, i-am pus 
căluș și l-am înghesuit într-o debara din apropiere. 

Sper să nu umble nimeni în ea. 

Lista cu transferurile zilei este prinsă într-un cui de lângă ușă. O parcurg 
rapid. Pe urmă descui prima ușă, pe a doua, pe ultima și pătrund pe un hol 
lung și umed, luminat de o singură torță cu flacără albastră. 

Legionarul plictisit de la intrare mă privește surprins de la biroul lui. 

— Unde-i caporalul Libran? întreabă el. 

— A mâncat ceva care l-a stricat la stomac, îi spun. Sunt nou aici. Am 
venit cu fregata de ieri. 

Mă uit pe furiș la ecusonul cu numele lui. Caporal Cultar. Un Plebeu, 
aşadar. Îi întind mâna. 

— Caporal Scribor, mă prezint. 

Când aude un alt nume Plebeu, Cultar se destinde. 

— Ar trebui să te întorci la postul tău, zice el. 

Mă vede că șovăi și rânjește cu înţeles. 

— Nu știu cum era acolo de unde vii, dar Gardianul-șef de aici nu le 
permite oamenilor lui să intre în contact cu prizonierii de la izolare. Dacă 
vrei să te distrezi, trebuie să aștepți până te trimit de pază la celulele 
comune. 

Îmi înghit scârba. 

— Gardianul-șef mi-a spus să-i duc un prizonier la a șaptea bătaie de 
clopot, zic eu. Dar nu-l văd pe lista de transferuri. Știi ceva despre asta? E 
vorba de un flăcău Cărturar. Tânăr. Păr blond, ochi albaștri. 

Mă silesc să nu spun mai mult. Pas cu pas, Elias. 

Cultar scoate propria lui listă de transferuri. 

— N-am aşa ceva. 

Vorbesc cu ușoară iritare. 

— Sigur? Gardianul-șef a insistat. Băiatul e valoros. Toată ţara vorbește 
despre el. Se zice că știe să facă oțel serric. 

— Aha, despre ăla-i vorba. 

Mă silesc să par plictisit. Pe toți dracii. Cultar știe cine-i Darin. Asta 
înseamnă că băiatul chiar se află la izolare. 

— De ce naiba întreabă Gardianul-șef de el? se scarpină Cultar în cap. 
Băiatul e mort. De mai multe săptămâni. 

Euforia mea se spulberă. 

— Mort? 

Cultar mă privește bănuitor, iar eu îmi potolesc vocea. 

— Cum a murit? 

— L-au dus la celulele de interogatoriu și n-a mai ieșit de acolo. A primit 
ce a meritat, șobolănașul arogant. La fiecare apel, refuza să-și dea numărul. 
Îşi spunea mereu pe numele lui ticălos de Cărturar, Darin. De parcă era 
mândru de el. 

Mă reazem de biroul lui Cultar. Ecoul cuvintelor lui se stinge încet. Darin 
nu poate fi mort. Nu se poate! Ce-o să-i spun Laiei? 

Trebuia să fi ajuns aici mai repede, Elias. Trebuia să fi găsit o cale. 
Proporțiile uriașe ale eșecului meu mă doboară și, cu toate că la Blackcliff 
m-au antrenat să nu-mi arăt emoțiile, în clipa asta uit complet. 

— Blestemaţii de Cărturari au jelit săptămâni în șir când au aflat, 
chicotește Cultar, neatent la mine. Marele lor mântuitor, dus pe lumea 
cealaltă... 

— Vorbește despre el cum se cuvine, zic eu, înșfăcându-l pe legionar de 
guler și trăgându-l spre mine. Tu stai aici și faci o treabă la care s-ar pricepe 
și un tâmpit de cinciar, dar faci pe deșteptul cu lucruri pe care nici nu ești în 
stare să le înţelegi. 

Îi ard un cap în gură şi îi dau un brânci. Toată furia şi frustrarea îmi 
explodează în corp și-mi alungă orice urmă de judecată. Omul zboară în 
spate și se lovește de zid cu o bufnitură zdravănă, dând ochii peste cap. 
Alunecă pe podea și îi mai trag un ultim șut. Nu se va trezi prea curând, dacă 
se va mai trezi vreodată. 

leşi de-aici, Elias. Du-te la Laia. Spune-i ce s-a întâmplat Încă furibund de 
la auzul veștii că Darin a murit, îl trag pe Cultar spre una dintre celulele 
goale, îl arunc înăuntru și îl încui acolo. 

Dar când mă îndrept spre ușă ca să ies din pavilion, aud zăvorul 
zăngănind. 

Mânerul ușii. Cheie în încuietoare. Butucul încuietorii se învârte. 
Ascunde-te! îmi urlă mintea mea. Ascunde-te! 

Dar n-am unde să mă ascund în altă parte decât în spatele biroului lui 
Cultar. Mă las jos și mă fac ghem, cu inima bubuind și pumnalele la 
îndemână. 

Sper să fie vreun sclav Cărturar care aduce mâncarea. Sau un cinciar care 
transmite un ordin. Cineva ușor de amuţit. Ușa se deschide, aud pași ușori 
pe piatră, iar fruntea mi se umple de broboane de sudoare. 

— Elias. 

Înţepenesc complet la auzul vocii piţigăiate a Gardianului-şef. Wu, la 
naiba. Nu. 

— leşi de-acolo. Te aşteptam. 


31. HELENE 


Familia mea sau Elias. 

Familia mea. Sau Elias. 

Plecăm de pe Cardium Rock și Avitas vine după mine. Incertitudinea mă 
face să-mi simt corpul amorţit. Nu bag de seamă că Nordicul e în spatele 
meu decât la jumătatea drumului spre poarta de nord a Antiumului. 

— Lasă-mă-n pace, flutur eu din mână. N-am nevoie de tine. 

— Am datoria să... 

Mă răsucesc spre el și îi pun un cuţit la gât. Ridică mâinile încet, dar fără 
prudenţa pe care ar fi arătat-o dacă ar fi crezut cu adevărat că l-aș putea 
ucide. Asta mă înfurie şi mai tare. 

— Nu-mi pasă. Vreau să fiu singură. Stai departe de mine, sau corpul tău 
va fi nevoit curând să-și caute alt cap. 

— Cu tot respectul, Mare Sfrâncioc, spune-mi te rog unde te duci și când 
te vei întoarce. Dacă pățești ceva... 

Deja mă îndepărtez de el. 

— Atunci, stăpâna ta va fi încântată, îi strig eu peste umăr. Lasă-mă-n 
pace, Harper. E un ordin. 

Peste câteva minute, ies din Antium. Nu sunt destui oameni înarmaţi la 
poarta de nord, mă descopăr eu gândind, într-o încercare disperată de a-mi 
scoate din minte vorbele pe care Marcus tocmai mi le-a spus. Ar trebui să 
discut despre asta cu căpitanul gărzii orașului. 

Ridic privirea și îmi dau seama încotro mă îndrept. Corpul meu a știut 
înaintea minţii. Antium este construit la poalele muntelui Videns, unde 
sălășluiesc Profeţii în bârlogul lor de piatră. Poteca spre peșterile lor este 
bătută bine; în fiecare dimineață, în zori, pornesc pe ea pelerini care urcă 
sus de tot în Nevennes să se închine clarvăzătorilor cu ochii roşii. Pe 
vremuri credeam că înțeleg de ce. Credeam că nemulțumirea lui Elias față de 
Profeţi era semn de cinism. O blasfemie, chiar. 

Escroci complotiști, îi numea el. Șarlatani ascunși în peșteri. Poate că a 
avut dreptate tot timpul. 

Depășesc câțiva pelerini care urcă muntele, mânată de furie și de ceva ce 
nici nu îndrăznesc să identific. Ceva ce am simțit ultima oară când i-am jurat 
credinţă lui Marcus. 

Helene, eşti așa o proastă! Îmi dau seama acum că o parte din mine a 
sperat că Elias va scăpa indiferent ce s-ar fi întâmplat cu Imperiul din cauza 
asta. Ce slăbiciune! Mi-e silă de partea aia din mine. 

Acum nu mai pot spera așa ceva. Familia mea înseamnă legături de sânge, 
rude, Casă. Și totuși, nu cu ei am petrecut unsprezece luni din fiecare an. 
N-am ucis prima oară cu ei alături și nici n-am umblat pe holurile bântuite și 
ucigașe de la Blackcliff împreună cu ei. 

Poteca urcă până la șase sute de metri înălțime, apoi se transformă 
întinzându-se într-o vale presărată cu pietre. Pelerinii se adună grămadă în 
capătul îndepărtat al ei, lângă o peșteră aproape neobservabilă. 

Mulţi se apropie de peșteră, dar o forță necunoscută îi oprește la câțiva 
metri de intrare. 

Încercaţi să mă opriţi şi pe mine, le urlu eu în minte Profeţilor. Să vedem 
ce se întâmplă. 

Furia mă mână pe lângă grupul de pelerini direct spre intrarea peșterii. 
Un Profet-femeie așteaptă acolo în întuneric, cu braţele încrucișate la piept. 

— Mare Sfrâncioc. 

Ochii îi strălucesc roșii de sub glugă și trebuie să-mi încordez auzul ca să 
aud ce spune. 

— Vino. 

O urmez pe un coridor luminat de lămpi cu flacără albastră. Lumina lor 
aruncă pe stalactitele de deasupra noastră o strălucire neobișnuită, ca de 
cobalt. 

Intrăm de pe coridor într-o grotă înaltă, perfect pătrată. Chiar în mijlocul 
ei se află un ochi mare cu apă nemișcată, luminat de o deschizătură din 
acoperișul de stâncă de deasupra. Lângă apă stă o siluetă solitară și se uită 
în adâncurile ei. 

Însoţitoarea mea încetinește pasul. 

— Te așteaptă. 

Face semn din cap către siluetă. Cain. 

— Domoleşte-ţi furia, Sfrânciocule. Îți simțim mânia în sânge la fel cum 
simți tu mușcătura oţelului pe piele. 

Mă duc cu pași mari spre Cain, strângând paloșul în mână. Vă voi zdrobi 
cu mânia mea. Vă voi face una cu pământul. Mă opresc chiar lângă el, cu o 
înjurătură urâtă pe buze. Pe urmă îi întâlnesc privirea așezată și mă înfior. 
Mă părăsește puterea. 

— Spune-mi că nu va păți nimic. 

Știu că vorbesc ca un copil. Dar nu mă pot împiedica. 

— Ca înainte. Spune-mi că dacă îmi respect jurământul de credință, Elias 
nu va muri. 

— Nu pot face asta, Sfrânciocule. 

— Mi-ai spus că dacă îmi ascult inima, Imperiul va fi bine slujit. Mi-ai spus 
să am credință. Cum te poți aștepta să am credinţă, dacă el va muri? Trebuie 
să-l ucid - altfel, familia mea va fi pierdută. Trebuie să a/eg. Poţi, ești în stare 
să înţelegi... 

— Sfrânciocule, zice Cain. Cum se face o Mască? 

Răspunde la întrebare cu altă întrebare. Aşa proceda tata când aveam 
dispute filosofice. Mă scotea întotdeauna din sărite. 

— O Mască se face prin antrenament și disciplină. 

— Nu. Cum se face o Mască? 

Cain îmi dă ocol, cu mâinile ascunse în robă, urmărindu-mă de sub gluga 
lui neagră și grea. 

— Prin instrucţie riguroasă la Blackcliff. 

Cain clatină din cap și face un pas spre mine. Stânca de sub picioarele 
mele tremură. 

— Nu, Sfrâncioc. Cum se face cu adevărat o Mască? 

Mă apucă furia și o ţin în frâu ca pe un cal nerăbdător. 

— Nu înţeleg ce vrei, zic eu. Suntem făcuţi prin durere. Prin suferință. 
Prin chin, sânge și lacrimi. 

Cain oftează. 

— Este o întrebare capcană, Aquilla. O Mască nu este făcută. Este 
re-făcută. Mai întâi e distrusă. Este despuiată până la copilul tremurător care 
trăiește în miezul ei. Nu contează cât de puternică se consideră. Blackcliff o 
face mică, o umilește, o înjosește. Dar dacă supraviețuiește, se naște din nou. 
Se ridică din lumea întunecată a eșecului și a disperării ca să poată deveni la 
fel de înspăimântătoare ca tot ceea ce-a distrus-o. Ca să poată cunoaște 
întunericul și să-l folosească drept paloș și scut în misiunea ei în slujba 
Imperiului. 

Cain ridică o mână spre chipul meu ca un tată care-și mângâie 
nou-născutul și-i simt degetele pergamentoase reci pe piele. 

— Tu ești o Mască, da, șoptește el. Dar nu ești terminată. Ești capodopera 
mea, Helene Aquilla, însă abia mi-am început treaba. Dacă supraviețuiești, 
vei deveni o forță de care se va ţine cont pe lumea asta. Dar mai întâi trebuie 
să fii nimicită. Mai întâi vei fi distrusă. 

— Înseamnă că va trebui să-l ucid? 

Ce altceva ar putea însemna asta? Cel mai bun mod de a mă distruge pe 
mine este prin Elias. Doar el a știut întotdeauna cum să mă facă praf. 

— Încercările, jurământul pe care l-am făcut față de tine. Toate au fost 
degeaba? 

— În viaţă există mai mult decât dragoste, Helene Aquilla. Există datorie. 
Familie. Casă. Oamenii pe care îi conduci. Făgăduieli pe care le faci. Tatăl tău 
știe asta. Vei ști și tu, până la sfârșit. 

Îmi ridică bărbia cu ochi de o tristeţe de nepătruns. 

— Majoritatea oamenilor, zice Cain, nu sunt decât niște scântei în marea 
întunecime a timpului. Dar tu, Helene Aquilla, nu ești o scânteie de-o clipă. 
Tu ești o torță în noapte - asta dacă îţi îngădui să arzi. 

— Spune-mi doar... 

— Cauţi asigurări, zice Profetul. Nu-ţi pot oferi niciuna. Dacă îţi încâlci 
legământul, te va costa. Te va costa și dacă îl vei ține. Numai tu poţi cântări 
prețul fiecărui lucru. 

— Ce se va întâmpla mai departe? 

Nu știu de ce întreb asta, e zadarnic. 

— Tu vezi viitorul, Cain. Spune-mi. E mai bine să știu. 

— Crezi că dacă știi, îți va fi mai ușor, Sfrânciocule, zice el. Dar 
cunoașterea face să fie mai greu. 

ÎI apasă o tristețe veche de un mileniu, atât de arzătoare, încât trebuie să 
mă uit în altă parte. Șoapta îi e slabă, iar corpul îi păleşte. 

— Cunoaşterea e un blestem. 

Îl urmăresc până când dispare. Îmi simt inima un abis uriaş, golită de 
orice altceva în afară de avertismentul lui Cain și de o frică ameţitoare. 

Mai întâi vei fi nimicită. 

Uciderea lui Elias mă va distruge. Simt acest adevăr până în măduva 
oaselor. Uciderea lui Elias înseamnă nimicirea mea. 


32. LAIA 


Afya nu-mi lasă timp să-mi iau rămas bun, nici să jelesc. Scot peticul de 
piele de pe ochiul lui Izzi, îi arunc o mantie peste față și fug. Măcar eu am 
scăpat cu bagaj cu tot și cu paloșul lui Darin. Toţi ceilalți au rămas doar cu 
hainele de pe ei și ce mai au prin desagii de la șa. 

Până și de cai ne-am despărţit, din clipa când am ajuns la râul Taius, 
despuiaţi de orice pecete și trimiși în galop spre vest. Singurele cuvinte de 
adio spuse de Afya animalelor au fost niște mormăieli furioase despre cât au 
costat-o. 

Barca furată de la pontonul unui pescar va dispărea și ea curând. Dincolo 
de ușa rablagită a grajdului plin de mucegai în care ne-am ascuns, îl văd pe 
Keenan pe malul râului cum scufundă barca. 

Se aud tunete bubuind. Picături de zloată cad printr-o gaură din acoperiș 
și îmi aterizează pe nas. Mai sunt ore până în zori. 

Mă uit la Afya, care ţine o lampă chioară pe jos lângă ea și desenează în 
praf o hartă, în timp ce vorbește încet cu Vana. 

— „..și spune-i că-l caut pentru că mi-a promis o favoare, zice Za/dara, 
întinzându-i Vanei un bănuţ-zălog. Să te ducă pe tine la Aish, iar pe acești 
Cărturari să-i ducă până în Ținuturile Libere. 

Unul dintre Cărturari, Miladh, se apropie de Afya și îi înfruntă furia. 

— Îmi pare rău, zice el. Dacă într-o zi îmi va sta în puteri să te răsplătesc 
pentru tot ce-ai făcut, o voi face însutit. 

— Rămâi în viață, zice Afya, iar privirea i se îndulcește puţin când dă din 
cap înspre copii. Apără-i. Ajută-i pe toţi cei pe care poți. E singura răsplată 
pe care mă aştept s-o primesc. 

Când ea se îndepărtează și nu ne mai poate auzi, mă apropii de Miladh, 
care încearcă acum să facă dintr-o bucată de cârpă o eșarfă în care să poarte 
copilul. Îi arăt cum să-i aranjeze faldurile, iar el mă priveşte cu o curiozitate 
temătoare. Probabil că se întreabă ce-o fi văzut în căruța Afyei. 

— Nu știu cum am dispărut, zic eu în cele din urmă. A fost prima oară 
când mi-am dat seama că am făcut-o. 

— E o șmecherie folositoare pentru o fată Cărturăreasă, zice Miladh. 

Se uită la Afya și la Gibran, care vorbesc în șoaptă de cealaltă parte a 
grajdului. 

— În barcă, băiatul a spus ceva despre salvarea unui Cărturar care știe 
secretul oțelului de Serra. 

Râcâi pământul cu piciorul. 

— E fratele meu, zic. 

— Nu-i prima oară când aud de el, zice Miladh, punându-și fiul în eșarfa. 
Dar este prima oară când am motiv să sper. Salvează-l, Laia din Serra. 
Poporul nostru are nevoie de el. Şi tu la fel. 

Mă uit la băieţelul din braţele lui. Ayan. Are sub genele de jos mici 
cearcăne negre ca niște semiluni. Se uită și el la mine și îi ating obrazul fin și 
rotund. Ar trebui să fie inocent. Dar a văzut lucruri pe care n-ar trebui să le 
vadă niciun copil. Ce va deveni, când va crește mare? În ce-l va transforma 
toată această violență? Va supravieţui? Wu vreau să văd încă un copil uitat cu 
un nume uitat mă rog eu. Nu vreau să văd încă un Cărturar pierdut. 

Vana strigă ceva și împreună cu Zehr îi conduce în noapte pe Miladh, pe 
surorile lui și pe copii. Ayan se întoarce să se uite la mine. Mă silesc să-i 
zâmbesc, bunicu' mereu zicea că nu-i poţi zâmbi niciodată prea mult unui 
copil. Ultimul lucru pe care-l văd înainte să se piardă în întuneric sunt ochii 
lui atât de negri continuând să mă urmărească nemișcați. 

Mă întorc spre Afya, prinsă într-o discuţie cu fratele ei. După expresia pe 
care i-o deslușesc pe chip, dacă îi întrerup, mă aleg cu un pumn în față. 

Înainte să mă hotărăsc eu ce să fac, Keenan se strecoară în grajd. Zloata 
s-a îndesit, iar părul lui roșu i s-a lipit de cap, părând aproape negru în 
bezna aia. 

Vede bucăţica de piele din mâna mea și se oprește. Pe urmă face doi pași 
și mă trage la piept fără să stea pe gânduri, învăluindu-mă în brațe. De când 
am scăpat din mâinile Războinicilor, este prima oară când avem răgaz măcar 
să ne uităm unul la celălalt. Dar mă simt amorțţită în braţele lui, nu sunt în 
stare să mă destind și să mă lipesc de el sau să-i las căldura să-mi alunge 
răceala care mi-a cuprins oasele din clipa în care am văzut pieptul lui Izzi 
despicat. 

— Am lăsat-o acolo, spun eu lipită de el. Am lăsat-o... 


VP - 194 


Să putrezească. Să-i curețe prădătorii carnea de pe oase sau s-o arunce 
cineva într-un mormânt necunoscut. Cuvintele sunt prea oribile ca să le 
rostesc. 

— Știu, zice Keenan cu vocea gâtuită și chipul alb ca varul. Cerule, știu... 

— Nu mă poți obliga! 

Întorc capul spre celălalt capăt al grajdului, unde Afya pare pe punctul să 
zdrobească felinarul în mâini. Gibran seamănă acum cu sora lui mult mai 
tare decât îi convine ei de obicei. 

— Asta-i datoria ta, prostule. Cineva trebuie să preia conducerea tribului 
dacă nu mă întorc, și n-am chef să fie unul dintre verii tăi idioţi. 

— Trebuia să te fi gândit înainte să mă iei cu tine, zice Gibran, rămânând 
nas în nas cu Afya. Dacă fratele Laiei poate face oţelul cu care să-i învingem 
pe Războinici, atunci suntem datori față de Riz și de Izzi să-l salvăm. 

— Am mai avut de-a face și înainte cu cruzimea Războinicilor... 

— Nu în felul ăsta, zice el. Ne-au disprețuit și ne-au furat, este adevărat, 
dar nu ne-au măcelărit niciodată. l-au tot ucis pe Cărturari, iar asta i-a făcut 
îndrăzneți. Urmăm noi. Unde vor mai găsi sclavi, dacă ucid toţi Cărturarii? 

Nările Afyei freamătă. 

— În cazul ăsta, zice ea, luptă-te cu ei pe teritoriile Tribalilor. Cu 
siguranță n-o vei putea face din închisoarea Kauf. 

— Ascultaţi, zic eu, nu cred că... 

Şefa de trib se întoarce, de parcă sunetul vocii mele ar fi declanșat o 
explozie care mocnește de ore în șir. 

— Tu, șuieră ea. Tu ești motivul acestui dezastru. Noi, restul, am plătit 
tribut de sânge pentru tine, iar tu ai dispărut. 

Se schimonosește la față de furie. 

— Ai intrat în ascunzătoarea pentru contrabandă, iar când a deschis-o 
Masca, erai nevăzută! Nu mi-am dat seama până atunci că transportam o 
vrăjitoare. 

— Afya! 

Vocea lui Keenan ascunde un avertisment. N-a spus nimic despre 
invizibilitatea mea. N-a fost timp până acum. 

— Nu știam că pot să fac asta, zic eu. A fost prima oară. Eram disperată. 
Poate că de asta a funcționat. 

— Foarte convenabil pentru tine, zice Afya. Numai că noi, restul, nu ne 
pricepem la magie neagră. 

— Atunci trebuie să plecați. 

Încearcă să protesteze, dar ridic mâna. 

— Keenan știe case conspirative în care putem sta. Mi-a propus asta și 
înainte, dar nu l-am ascultat. 

Cerule, ce mult aș vrea s-o fi făcut! 

— El și cu mine putem ajunge la Kauf pe cont propriu. Fără căruţe 
înaintăm chiar mai repede. 

— Căruţele v-au apărat, zice Afya. Am făcut un legământ... 

— Unui om care a plecat de mult. 

Răceala din vocea lui Keenan îmi aminteşte de momentul în care ne-am 
cunoscut. 

Afya se ridică în picioare cât e de înaltă. 

— Eşti Cărturar și rebel, tu nu înţelegi onoarea. 

— Ce onoare există într-o moarte inutilă? o întreb eu. Darin ar urî gândul 
că e nevoie de atâtea morți pentru salvarea lui. Nu vă pot ordona să mă 
părăsiți. Nu pot decât să vă rog. 

Mă întorc spre Gibran. 

— Cred că Războinicii se vor întoarce în cele din urmă asupra Tribalilor. 
Jur că dacă Darin și cu mine ajungem în Marinn, veţi fi recunoscuţi și 
ascultați. 

— Izzi era dispusă să moară pentru asta. 

— Ea... ea n-avea unde să se ducă în altă parte. Adevărul crud al 
singurătăţii prietenei mele pe lumea asta mă loveşte cu putere. Îmi înăbuș 
durerea. 

— N-ar fi trebuit s-o iau cu mine. A fost hotărârea mea și a fost greșită, 
spun eu și mă simt golită când o fac. Și n-o să mai iau o astfel de hotărâre. Vă 
rog, plecaţi. Încă o mai puteţi ajunge pe Vana. 

— Nu-mi place treaba asta. 

Tribala îi aruncă lui Keenan o privire plină de neîncredere care mă 
surprinde. 

— Nu-mi place deloc. 

Keenan mijește ochii. 

— O să-ţi placă și mai puţin să mori. 

— Onoarea îmi cere să te însoțesc, fato. 

Afya stinge lampa. Grajdul pare și mai întunecos decât ar trebui să fie. 

— Dar tot onoarea îmi cere să nu nesocotesc hotărârea unei femei în ce 
privește soarta ei. Cerul mi-e martor că se întâmplă mult prea des în lumea 
noastră blestemată. Când îl vezi pe Elias, spune-i asta din partea mea, 
adaugă ea după o pauză. 

Ăsta-i singurul rămas-bun de care am parte. Gibran iese vijelios din 
hambar. Afya își dă ochii peste cap și îl urmează. 

Keenan și cu mine rămânem singuri, cu lapovița care răpăie monoton în 
jurul nostru. Când îl privesc în ochi, în minte îmi răsare un gând: Așa este 
corect. Așa trebuie să fie. Asa trebuia să fi fost dintotdeauna. 

— Există o casă conspirativă la vreo douăzeci de kilometri de-aici. 

Keenan mă apucă de braț și mă smulge din reverie. 

— Dacă ne mișcăm repede, putem ajunge acolo înaintea zorilor. 

O parte din mine vrea să-l întrebe dacă am luat hotărârea cea bună. După 
atâtea greșeli, tânjesc să mi se spună că n-am distrus iar totul. 

El ar spune da, desigur. M-ar linişti și mi-ar spune că așa e cel mai bine. 
Dar faptul că procedez corect acum nu îndreaptă toate greșelile pe care 
le-am făcut deja. 

Așa că nu întreb. Încuviinţez pur şi simplu, iar el o ia înainte. După tot ce 
s-a întâmplat, nu merit să fiu liniștită. 

PARTEA A TREIA 


ÎNCHISOAREA NEAGRĂ 


33. ELIAS 


Umbra filiformă a Gardianului-șef cade asupra mea. Capul lui triunghiular 
şi degetele subţiri mă duc cu gândul la o călugăriţă. Îl pot nimeri fără 
probleme, dar pumnalele înțepenesc în mâinile mele. Văd cine-i lângă el și 
orice gând ucigaș îmi dispare din minte. 

Are cu el un copil Cărturar de vreo nouă-zece ani. Subnutrit, murdar și 
mut ca un cadavru. Cătușele de la mâini nu sunt de prizonier, ci de sclav. 
Gardianul îi ţine un cuțit la gât. Pârâiașe de sânge curg de pe gâtul copilului 
pe niște haine jegoase. 

Șase Măști îl urmează pe Gardian în pavilion. Toate poartă însemnele 
Casei Sisellia, familia din care se trage. Toate au câte o săgeată aţintită spre 
inima mea. 

l-aş putea dobori pe toţi, în ciuda săgeţilor. Dacă mă las la pământ 
suficient de repede și folosesc masa drept scut... 

— Nicio stea nu strălucește mai tare decât un copil cu ochi luminosi 
pentru el aș fi în stare să-mi dau viața, recită Gardianul cu voce limpede de 
tenor, adecvată înfățișării lui îngrijite. E mic, zice el arătând spre copil, dar 
minunat de rezistent, după cum am descoperit. Îl pot face să sângereze ore 
în şir, dacă vrei. 

Las pumnalul să cadă. 

— Fascinant, murmură Gardianul. Vezi, Drusius, cum i se măresc pupilele 
lui Veturius, cum îi crește pulsul, cum până și în fața unei morți sigure se 
uită în toate părțile, căutând o cale de scăpare? Doar prezenţa acestui copil îl 
leagă de mâini. 

— Da, domnule Gardian-șef, răspunde fără pic de interes una dintre Măști 
- Drusius, pesemne. 

— Elias, zice Gardianul, Drusius și ceilalți te vor deposeda de arme. Îți 
sugerez să nu te împotrivești. N-aș vrea să-i fac rău copilului. Este unul 
dintre specimenele mele preferate. 

Pe toți dracii! Măştile mă înconjoară și în câteva secunde rămân fără 
arme, cizme, șperaclu, Tellis și majoritatea hainelor. Nu mă împotrivesc. 
Dacă vreau să scap din locul ăsta, trebuie să-mi conserv energia. 

Și voi scăpa. Însuşi faptul că Gardianul-şef nu m-a ucis arată că vrea ceva 
de la mine. Mă va ţine în viață până va obţine ce dorește. 

Gardianul se uită cum Măștile mă încătușează și mă împing lângă zid. 

— Îmi place punctualitatea ta, Elias. 

Bătrânul ține pumnalul relaxat, cam la două degete de gâtul băiatului. 

— Este o calitate nobilă, pe care o respect. Deși mărturisesc că nu înţeleg 
ce cauţi aici. Un tânăr inteligent ar fi fost până acum departe, în Ținuturile 
Sudice. 

Mă privește întrebător. 

— Doar nu te aștepți să-ți spun, nu-i așa? 

Băiatul scâncește și văd că Gardianul îi apasă încet cuțitul pe gât. Dar apoi 
bătrânul zâmbeşte, scoțând la iveală nişte dinți mărunți şi îngălbeniţi. Îi dă 
drumul copilului. 

— Sigur că nu mă aștept, zice el. De fapt, chiar speram să nu-mi spui. Am 
sentimentul că ai fi minţit până te convingeai singur, iar minciuna mă 
plictisește. Prefer mai degrabă să smulg cu forța adevărul de la tine. Nu 
m-am mai ocupat de multă vreme de o Mască. Mă tem că cercetarea mea a 
rămas în urmă. 

Mă furnică pielea. Cât timp există viață, aud în mintea mea vocea Laiei, 
există speranță. Gardianul s-ar putea să facă experimente pe mine. Să mă 
folosească. Dar atâta vreme cât trăiesc, tot îmi rămâne o șansă să scap 
de-aici. 

— Ai spus că mă așteptai. 

— Într-adevăr. Mi-a şoptit o păsărică că o să vii. 

— Comandatul, zic eu. 

Naiba s-o ia. Era singura care își putea da seama încotro mă îndrept. Dar 
de ce să-i fi spus Gardianului-şef? Îl urăște. 

Gardianul zâmbește din nou. 

— Poate. 

— Unde vrei să-l ducem, domnule Gardian-șef? zice Drusius. Nu laolaltă 
cu ceilalți, bănuiesc. 

— Sigur că nu, zice Gardianul. Recompensa i-ar ispiti pe paznicii mai 
neînsemnațţi să-l dea de gol, iar mie mi-ar plăcea să am ocazia să-l studiez 
mai întâi. 

— Goliţi o celulă, latră Drusius spre celelalte Măști, arătând din cap spre 
şirul de celule de la izolator. 

Dar Gardianul-șef clatină din cap. 

— Nu, zice el. Mă gândesc la altceva pentru cel mai nou deținut al nostru. 
N-am studiat niciodată efectele pe termen lung ale ace/u; loc asupra unui 
subiect. Mai ales asupra unui subiect care dă dovadă de atâta compasiune, 
adaugă el, uitându-se în jos la copilul Cărturar. 

Îmi îngheaţă sângele în vine. Știu exact despre care parte a închisorii 
vorbește. Holurile lungi și întunecate, cu aerul acrit de mirosul morții. De 
gemete și șoapte, de zgrepțănatul pereţilor, de faptul că nu poţi face nimic 
când auzi oameni strigând să-i ajute cineva, oricine... 

— Mereu ai urât locul ăla, murmură Gardianul-șef. Îmi aduc aminte. Îmi 
amintesc ce față ai făcut când mi-ai adus un mesaj din partea Împăratului. 
Eram în mijlocul unui experiment. Te-ai albit ca burta unui pește, iar când ai 
dat fuga înapoi pe hol, te-am auzit vomitând într-o găleată de zoaie. 

Pe toți dracii. 

Da, dă din cap Gardianul cu o expresie încântată. Da, la pavilionul de 
interogatorii mă gândesc. O să ți se potrivească mănușă. 


34. HELENE 


Când mă întorc la cazarma Gărzii Negre, Avitas mă așteaptă. E aproape 
miezul nopții și mintea mi-e complet sleită. Nordicul nu zice nimic de cât de 
trasă sunt la față, deși sunt sigură că îmi poate citi în ochi epuizarea. 

— Mesaj urgent pentru tine, Mare Sfrâncioc. 

Obrajii lui trași îmi spun că n-a dormit. Nu-mi place că a stat treaz până 
când m-am întors. £ spion. Asta fac spionii. Îmi întinde un plic cu sigiliul 
intact. Fie se pricepe tot mai bine la spionaj, fie de data asta chiar nu l-a 
deschis. 

— Ai primit ordine noi de la Comandant? îl întreb. Să-mi câștigi 
încrederea nedeschizându-mi corespondența? 

Strânge din buze, iar eu deschid scrisoarea. 

— A sosit la asfințit cu un mesager. Mi-a spus că a plecat din Nur acum 
șase zile. 


Mare Sfrâncioc, 

Mamie refuză să vorbească, în ciuda mortii mai multor Tribali. 
L-am păstrat pe fiul ei de rezervă - ea îl crede mort. A lăsat totuși 
să-i scape ceva. Eu cred că Elias a plecat spre nord, nu spre sud 
sau est, si cred că fata e în continuare cu el. 

Triburile au aflat de interogatorii și au reactionat 
revoltându-se de două ori. Am nevoie de cel puţin jumătate de 
legiune. Am cerut întăriri de la toate garnizoanele aflate pe o rază 
de o sută cincizeci de kilometri, dar toate duc lipsă de oameni. 

Datoria înainte de toate, până la moarte. 

Locotenent Dex Atrius 


— Spre nord? 

Îi întind scrisoarea lui Avitas, care o citeşte. 

— De ce naiba să se ducă Veturius spre nord? 

— Poate după bunicul lui? 

— Pământurile Casei Veturia sunt la vest de Antium. Ar fi ajuns mai 
repede dacă pleca din Serra direct spre nord. Dacă voia să se îndrepte spre 
Ținuturile Libere, putea pur și simplu să ia un vapor din Navium. 

La naiba, Elias, de ce n-ai plecat imediat din blestematul de Imperiu? 

Dacă și-ar fi folosit pregătirea ca să se îndepărteze cât mai repede, nu i-aș 
fi luat urma niciodată și n-ar fi trebuit să aleg. 

Tar familia ta ar muri. Pe toţi dracii, ce se întâmplă cu mine? El și-a ales 
soarta. 

Ce-a făcut atât de greșit? A vrut să fie liber. A vrut să nu mai ucidă. 

— Nu încerca să descâlcești lucrurile acum, zice Avitas, urmându-mă la 
mine în cameră și lăsând mesajul lui Dex pe birou. Trebuie să mănânci. Să 
dormi. Ne apucăm de treabă dimineață. 

Îmi atârn armele în cui şi mă duc la fereastră. Stelele nu se văd, iar cerul 
vinețiu promite zăpadă. 

— Ar trebui să mă duc la părinții mei. 

Au auzit ce-a spus Marcus, a auzit toată lumea de pe stânca aia 
blestemată, și nimeni nu se pricepe la bârfit mai bine ca Aristocraţii. 
Probabil că deja știe tot orașul cum mi-a ameninţat Marcus familia. 

— A trecut tatăl tău pe-aici. 

Avitas zăboveşte în ușă, cu chipul acoperit de Mască brusc stânjenit. Îmi 
stăpânesc un fior. 

— A sugerat să te ţii deoparte o vreme. S-ar părea că sora ta Hannah 
este... supărată. 

— Abia așteaptă să-mi bea sângele, vrei să spui. 

Sărmana Hannah! Viitorul ei se află în mâinile persoanei în care are cea 
mai puţină încredere. Mama va încerca s-o liniștească, la fel și Livia. Tata va 
încerca s-o convingă cu vorba bună, apoi s-o constrângă, apoi îi va porunci 
să înceteze cu isteria. În cele din urmă, însă, toți se vor întreba același lucru: 
Voi alege familia și Imperiul? Sau îl voi alege pe Elias? 

Mă întorc cu gândul la misiune. Spre nord, a zis Dex. Jar fata e în 
continuare cu el. De ce-ar duce-o în adâncul Imperiului? Chiar dacă el ar 
avea cine știe ce motiv presant să rămână pe teritoriul Războinic, de ce s-o 
pună pe fată în pericol? 

E ca și cum nu ar lua el deciziile. Atunci cine? Fata? De ce i-ar permite? Ce 
poate ști ea despre fuga din Imperiu? 

— Sfrâncioc. 

Tresar. Am uitat că era și Avitas în cameră, este teribil de tăcut. 

— Să-ţi aduc ceva de mâncare? Trebuie să mănânci. Le-am cerut sclavilor 
de la bucătărie să-ţi păstreze ceva cald. 

Mâncare- sclavi- Bucătăreasa. 

Bucătăreasa. 

Fata, Laia, a zis bătrâna. Să nu te atingi de ea. 

Probabil că s-au apropiat cât a fost sclavă. Poate că Bucătăreasa știe ceva. 
La urma urmei, ea și-a dat seama cum au fugit Laia și Elias din Serra. 

Nu-mi rămâne decât s-o găsesc. 

Dar dacă mă apuc s-o caut, cineva se va ocupa inevitabil să trăncănească 
în stânga și-n dreapta că Sfrânciocul umblă după o femeie cu părul alb și fața 
mutilată. Va ajunge și la urechile comandantului și s-a zis cu Bucătăreasa. Nu 
că mi-ar păsa de soarta baborniţei. Dar dacă știe ceva despre Laia, o vreau în 
viaţă. 

— Avitas, Garda Neagră are contacte în lumea subterană din Antium? 

— Cu piaţa neagră? Desigur... 

Clatin din cap. 

— Mă refer la nelegiuiții din oraș. Derbedei, cerșetori, fugari. 

Avitas se încruntă. 

— Majoritatea ăstora sunt Cărturari, iar Comandantul i-a trimis în sclavie 
sau i-a executat. Dar cunosc câţiva. La ce te gândești? 

— Vreau să transmit un mesaj. 

Vorbesc cu precauţie. Avitas nu știe că Bucătăreasa m-a ajutat, cu o 
asemenea informaţie s-ar duce direct la Comandat. 

— Cântăreaţa caută mâncare, zic eu în cele din urmă. 

— Cântăreața caută mâncare, repetă Avitas. Asta-i tot? 

Bucătăreasa mi s-a părut cam nebună, dar sper că va înţelege. 

— Asta-i tot. Transmite asta cât mai multor oameni, cât mai repede. 

Avitas mă privește întrebător. 

— N-am spus „cât mai repede”? zic eu. 

Pe chip îi trece o umbră, apoi pleacă. 

După ce iese, mă uit din nou peste mesajul de la Dex. Harper nu l-a citit. 
De ce oare? N-am simțit niciodată ostilitate din partea lui, e adevărat. N-am 

simţit nimic. lar de când am plecat din teritoriile Tribalilor, a fost... n-aș zice 
chiar prietenos, dar cumva mai puțin opac. Ce joc face, mă întreb? 

Pun mesajul lui Dex la dosar și mă arunc pe pat cu cizmele în picioare. 
Totuși, nu pot adormi. Lui Avitas îi vor trebui ore să împrăștie mesajul, iar 
Bucătăresei alte ore să-l audă - dacă o să ajungă la ea. Știu asta prea bine, 
totuși tresar la fiecare zgomot, așteptându-mă ca bătrâna să se materializeze 
din senin, ca un duh. În cele din urmă mă târăsc la birou și citesc dosare 
de-ale fostului Sfrâncioc - informaţii pe care le-a adunat despre cei mai 
sus-puși oameni din Imperiu. 

Multe dintre rapoarte sunt simple și directe. Altele, mai puțin. Nu știam, 
de pildă, că cei din Casa Cassia au ascuns faptul că pe proprietatea lor a 
murit un servitor Plebeu. Sau că Mater a Casei Aurelia a avut patru amanți, 
toți Pater ai unor case aristocrate ilustre. 

Fostul Sfrâncioc avea dosare și despre oamenii din Garda Neagră. Dau de 
dosarul lui Avitas și degetele mi se mișcă fără să mă gândesc de două ori. 
Este la fel de subţire ca și el, are înăuntru doar un pergament: 


Avitas Harper: Plebeu 


Tată: Centurion de luptă Arius Harper (Plebeu). Ucis în 
misiune la vârsta de douăzeci și opt de ani. Avitas avea patru ani 
la moartea lui. A rămas în Jeilum cu mama, hRenatia Harper 
(Plebee), până a fost selectat să meargă la Academia Blackcliff. 


Jeilum este un oraș la vest de aici, în mijlocul tundrei Nevennes. Izolat ca 
naiba. 


Mama: Renatia Harper. Decedată la treizeci și doi de ani. 
Avitas avea zece ani la moartea ei. Rămas ulterior în grija 
bunicilor paterni pe durata Școlii. 

A petrecut șapte ani la Blackcliff în perioada Comandantului 
Horatio Laurentius. A continuat pregătirea la Academie în 
perioada Comandantului Keris Veturia. 

Ca răcan a dovedit un mare potențial. A rămas de nivel mediu 
în perioada instrucției Comandantului Keris Veturia. Mai multe 
surse raportează că Veturia a manifestat interes pentru Harper 
de la o vârstă fragedă. 


Întorc hârtia, dar asta-i tot. 

Peste câteva ore, chiar înaintea zorilor, tresar și mă trezesc. Am adormit 
la birou. Cu pumnalul în mână, mă uit prin cameră după foșnetul care m-a 
deranjat. 

O siluetă cu gluga trasă stă cocoșată în cadrul ferestrei, cu ochii strălucind 
ca două safire. Îmi îndrept umerii și ridic pumnalul. O gură deformată de 
cicatrice se strâmbă într-un zâmbet răutăcios. 

— Fereastra asta e la zece metri deasupra pământului și am închis-o cu 
mâna mea, zic eu. 

O Mască putea pătrunde pe acolo, dar o băbuţă Cărturăreasă, cum? 

Nu-mi bagă în seamă întrebarea nerostită. 

— Trebuia să-l fi găsit până acum, zice ea. Numai dacă nu vrei să-l găsești. 

— Este o blestemată de Mască, zic eu. E antrenat să ducă lumea de nas. 
Trebuie să-mi spui ce-i cu fata. 

— Uită de fată, mârâie Bucătăreasa, sărind cu zgomot la mine în cameră. 
Găsește-l pe e/ Trebuia să fi terminat treaba asta de mai multe săptămâni, ca 
să te poți întoarce aici și să stai cu ochii pe ea. Sau ești atât de proastă încât 
nu vezi că scorpia de la Blackcliff pune ceva la cale? De data asta e ceva 
important, fetițo. Mai important decât când s-a dus după Taius. 

— Comandantul? pufnesc eu a mirare. S-a dus după Împărat? 

— Nu-mi spune că tu crezi că Rezistenţa s-a gândit la revoltă de capul ei. 

— Colaborează cu ea? 

— Ei nu ştiu că e ea. De unde să știe? 

Batjocura din vocea Bucătăresei e mai tăioasă decât orice paloș. 

— Ce vrei să știi despre fată? 

— Elias ia mai mereu hotărâri iraționale și nu mă pot gândi decât că ea... 

— Nu vrei să știi mai mult despre ea, zice Bucătăreasa aproape ușurată. 
Vrei să știi doar încotro se îndreaptă el. 

— Da, dar... 

— Pot să-ți spun unde se duce. Dar vreau ceva în schimb. 

Ridic pumnalul. 

— Ce zici de schimbul ăsta: Tu-mi spui, iar eu nu te spintec. 

Un icnet scurt al Bucătăresei mă face să cred că are vreun fel de criză, dar 
apoi îmi dau seama că așa râde ea. 

— Ţi-a luat-o cineva înainte. 

Îşi ridică cămașa. Pielea ei, desfigurată de tortura de demult, este 
ciopârțită acum de o rană enormă, purulentă. Mirosul rănii mă izbește ca un 
pumn în plex și mă înec. 

— Pe toţi dracii! 

— Pute ca-n iad, așa-i? Mi-a făcut-o un prieten, chiar înainte să-l omor. 
N-aveam de gând. Vindecă-mă, micuță cântăreaţă, și o să-ţi spun tot ce vrei 
să ştii. 

— Când s-a întâmplat asta? 

— Vrei să-l prinzi pe Elias înainte să li se înfunde surorilor tale, sau vrei 
să-ți spun o poveste de adormit copiii? Grăbește-te. Mai e un pic și răsare 
soarele. 

— N-am mai vindecat pe nimeni după Laia, zic eu. Nu știu dacă o să... 

— Atunci îmi pierd timpul. 

Se duce spre fereastră și, cu un geamăt, dă să se urce. 

Pășesc spre ea și o apuc de umăr. Se lasă încet în jos. 

— Pune toate armele pe birou, îi spun. Să nu îndrăznești să ascunzi ceva, 
pentru că te controlez. 

Se execută, iar după ce mă asigur că nu ascunde vreo surpriză neplăcută, 
mă întind s-o iau de mână. Ea se smuceșşte. 

— Trebuie să te ating, babă nebună, izbucnesc eu. Nu funcționează altfel. 

Îşi încreţeşte buza într-un rânjet mârâit și îmi dă mâna fără nicio tragere 
de inimă. 

— N-o să te doară prea tare. 

Am o voce mai blândă decât mă așteptam. La naiba, de ce o îmbărbătez? E 
o ucigașă și-o șantajistă. O înșfac brusc, o ţin nemișcată și închid ochii. 

Simt frica cuibărindu-mi-se în măruntaie. Aș vrea să reușesc și parcă n-aș 
vrea. Este același sentiment ca atunci când am vindecat-o pe Laia. Acum, 
după ce am văzut rana și Bucătăreasa mi-a cerut ajutorul, simt nevoia s-o 
dreg, parcă aș avea un tic pe care nu-l pot stăpâni. Lipsa controlului, felul în 
care tot corpul meu tânjește după asta, mă înspăimântă. Parcă nu sunt eu. 
Nu-i ca și cum m-aș fi antrenat sau mi-aș fi dorit. 

Dacă vrei să-l găsești pe Elias, fă-o. 

Un zgomot îmi umple urechile: un fredonat - al meu. Nu știu când a 
început. 

Mă uit în ochii Bucătăresei și mă scufund în adâncul întunecat al 
albastrului lor. Trebuie s-o înțeleg până în miezul ființei ei, dacă vreau să-i 
repar oasele, pielea și carnea. 

Pe Elias l-am simțit ca de argint, un fulger de adrenalină sub niște zori 
reci și senini. Laia a fost altfel. M-a făcut să mă gândesc la amărăciune și la o 
dulceaţă verde-aurie. 

lar Bucătăreasa... în interiorul ei e un fel de vânzoleală de ţipari. Mă 
feresc de ei. Undeva în spatele întunecimii tulburi surprind un crâmpei din 
ce-a fost odată și mă duc după el. În timpul ăsta, însă, cântecul meu devine 

brusc nearmonios. Bunătatea aceea din ea... e o amintire. Acum îi ocupă 
inima țiparii, zbătându-se înnebuniți și răzbunători. 

Schimb melodia, străduindu-mă să pot păstra acel adevăr din miezul ei. 
Înăuntru i se deschide o uşă. Trec prin ea și străbat un coridor care mi se 
pare ciudat de cunoscut. Podeaua îmi suge picioarele, iar când mă uit în jos. 
aproape că mă aştept să văd tentaculele unei caracatiţe înfășurate în jurul 
lor. 

Dar nu-i decât întuneric. 

Nu mă îndur să-i cânt Bucătăresei adevărul răspicat, așa că urlu cuvintele 
în mintea mea și în tot timpul ăsta mă uit în ochii ei. Spre meritul ei, nu se 
uită în altă parte. Când începe vindecarea, după ce i-am prins esenţa și 
corpul ei începe să se țeasă din nou și să se însănătoșească, nici măcar nu 
tresare. 

Simt cum mă doare tot mai tare într-o parte. Îmi curge sânge pe sub 
centura salopetei. Nu bag în seamă durerea până când nu mi se taie 
respirația, până când nu mă silesc în sfârșit să-i dau drumul Bucătăresei. 
Simt rana pe care am luat-o de la ea. E mai mică decât a bătrânei, dar tot 
doare ca naiba. 

Rana Bucătăresei mai sângerează puțin și încă e deschisă, dar singurul 
semn de infecție a rămas mirosul de moarte care persistă. 

— Ai grijă de rană, îi spun cu voce gâtuită. Dacă ai putut intra în camera 
mea, poţi șterpeli de undeva ierburi de leac, să-ţi faci o cataplasmă. 

Bucătăreasa se uită în jos la rană, apoi din nou la mine. 

— Fata are un frate implicat în... în... în Rezistență, se bâlbâie ea o clipă, 
apoi continuă. Războinicii l-au trimis la Kauf cu luni în urmă. Încearcă să-l 
scoată de-acolo. Băiatul tău o ajută. 

Nu e băiatul meu, îmi trece prin minte imediat. 

E nebun de legat vine al doilea gând. 

Un Războinic, un Marinar sau un Tribal trimiși la Kauf mai au o şansă să 
scape până la urmă; potoliți, storși și cu puţine șanse să se mai 
împotrivească vreodată Imperiului. Dar Cărturarii nu ies de-acolo decât ca 
să intre în groapă. 

— Dacă mă minți... 

Se cațără din nou pe pervaz, de data asta cu sprinteneala pe care i-am 
văzut-o dată trecută, la Serra. 

— Nu uita: dacă-i faci rău fetei, ai să regreți. 

— Ce treabă ai tu cu ea? o întreb. 

Am văzut ceva înăuntrul Bucătăresei, în timp ce o vindecam, o aură, o 
umbră, o muzică veche care m-a făcut să mă gândesc la Laia. Încrunt din 

sprâncene, încercând să-mi amintesc. Parcă aș încerca să evoc un vis 
de-acum zece ani. 

— Nu înseamnă nimic pentru mine, zice Bucătăreasa scuipând cuvintele 
de parcă gândul la Laia i-ar face silă. Nu-i decât o copilă neghioabă plecată 
într-o misiune fără speranţă. 

O privesc neîncrezătoare și ea clatină din cap. 

— Nu sta să te uiţi la mine ca vițica la poartă nouă, zice. Du-te să-ţi salvezi 
familia, proasto! 


35. LAIA 


— Mai încet. 

Keenan aleargă gâfâind în urma mea și se întinde să mă ia de mână. 
Atingerea pielii lui este o bine-venită undă de căldură în noaptea înghețată. 

— Pe frig, nu-ţi dai seama cât de mult te forțezi. O să te prăbușești, dacă 
n-ai grijă. Şi s-a luminat prea tare, Laia, ne poate vedea cineva. 

Aproape am ajuns la destinație, o casă conspirativă de pe terenul unei 
ferme mult spre nord de locul unde ne-am despărțit de Afya acum o 
săptămână. Sunt chiar mai multe patrule aici decât în sud, toate îi vânează 
pe Cărturarii care fug de atacurile nemiloase ale Comandantului în orașele 
de la nord și de la vest de aici. Totuși, majoritatea patrulelor umblă doar ziua 
după Cărturari. 

Keenan cunoaște bine terenul și asta ne-a permis să mergem mai mult 
noaptea, în special după ce am reușit de mai multe ori să furăm cai. N-au mai 
rămas decât vreo cinci sute de kilometri până la Kauf. Dar s-ar putea 
transforma în cinci mii dacă blestemata de vreme nu ţine cu noi. Trag un șut 
stratului subţire de zăpadă de pe jos, apoi îl iau de mână pe Keenan și îl 
grăbesc să înaintam. 

— Trebuie să ajungem la casa conspirativă până diseară, dacă vrem să 
fim mâine la trecătorile din munți. 

— Nu vom ajunge nicăieri dacă murim, zice Keenan. 

Are promoroacă pe genele negre și pete vineţii pe față. 

Tot echipamentul nostru de iarnă a ars în căruța Afyei. Am pelerina pe 
care mi-a dat-o Elias acum multe săptămâni, dar ea era potrivită pentru 
iarna din Serra, nu pentru frigul mușcător de-aici, care îți pătrunde sub piele 
și se ține de tine ca râia. 

— Dacă tragi de tine până te îmbolnăvești, zice Keenan, nu-ţi va ajunge o 
noapte de odihnă să-ţi revii. În plus, nu suntem prudenţi. Ultima patrulă a 
trecut la câțiva pași de noi, aproape că am dat nas în nas cu ea. 

— Am avut ghinion, zic eu și deja am plecat. Până atunci ne-am descurcat 
bine. Sper să existe un felinar în casa asta. Trebuie să ne uităm la harta de la 
Elias și să ne dăm seama cum putem ajunge la peșteră, în caz că viscolul se 
întețeşte. 

Zăpada se învârtejește în pale groase și în apropiere se aude un cocoș. 
Conacul stăpânului acestor pământuri abia se vede, la jumătate de kilometru 
distanță, dar noi cotim pe lângă el și ne îndreptăm spre un acaret din 
apropierea sălașului sclavilor. În depărtare, două siluete aplecate se chinuie 
să ajungă la o șură, cu găleți în mâini. Curând, locul va viermui de sclavi și de 
supraveghetorii lor. Trebuie să ne ascundem. 

Ajungem în cele din urmă la ușa pivniţei din spatele unui hambar scund. 
Zăvorul e înțepenit de la ger, iar Keenan scoate un geamăt încercând să-l 
deschidă. 

— Repede. 

Mă ghemuiesc lângă el. Din barăcile sclavilor, aflate la câțiva zeci de 
metri, iese fum și o ușă se aude scârțâind. Apare în fugă o Cărturăreasă cu 
capul înfășurat într-o basma. 

Keenan tot încearcă să deschidă zăvorul cu pumnalul. 

— Al naibii zăvor, de ce nu vrea... 

În cele din urmă, acesta cedează. 

Scrâșnetul se aude puternic și Cărturăreasa se întoarce să vadă de unde 
vine. Eu și Keenan înțepenim - e imposibil să nu ne fi văzut. Dar ea pur și 
simplu ne face vânt în pivniţă. 

— Haideţi, iute, șuieră ea. Înainte să se trezească supraveghetorii. 

Intrăm în pivnița întunecată, cu răsuflarea plutind pe un norișor 
deasupra noastră. Keenan blochează ușa, în timp ce eu inspectez spaţiul. Are 
trei metri jumătate pe doi, e doldora de butoaie și rastele pentru sticle de 
vin. 

Dar din tavan atârnă de lanţ o lampă, iar sub ea sunt înșirate pe o masă 
fructe, o pâine învelită în hârtie, o supieră de cositor. 

— Omul care conduce ferma este Comerciant, zice Keenan. Mama 
Cărturăreasă, tatăl Războinic. A fost singurul moștenitor, așa că a fost 
declarat Războinic get-beget. Probabil că era mai apropiat de mama, pentru 
că anul trecut, după ce i-a murit tatăl, a început să ajute sclavi fugari. Se pare 
că încă se ocupă cu asta, zice Keenan, arătând spre mâncare. 

Scot harta de la Elias din raniţă, o despăturesc cu grijă și caut un spațiu 
liber pe jos. Îmi chiorăie maţele de foame, dar nu le bag în seamă. Casele 

conspirative au de obicei puţin loc, ca să nu mai vorbim de lumină. În 
ultimele zile, și eu, și Keenan n-am făcut altceva decât să dormim și să fugim. 
Avem în sfârșit ocazia rară să vorbim despre ce urmează. 

— Spune-mi mai multe despre Kauf. 

Mâinile îmi tremură de frig. Abia simt pergamentul sub degete. 

— Elias a desenat o hartă aproximativă, dar dacă el dă greș și va trebui să 
intrăm noi în închisoare, nu va fi... 

— Nu i-ai rostit numele niciodată de când a murit, îmi întrerupe Keenan 
șuvoiul vorbelor. Ştii asta? 

Îmi tremură mâinile şi mai tare. Mă lupt să le stăpânesc, în timp ce el se 
aşază în faţa mea. 

— Ai vorbit numai despre următoarea casă conspirativă. Despre cum 
vom răzbi prin Imperiu. Despre Kauf. Niciodată despre ea sau despre ce s-a 
întâmplat. Nu vrei să vorbești despre ciudata ta putere... 

— Putere. 

Aș vrea să par disprețuitoare. 

— O putere pe care n-o pot declanșa eu. 

Deși cerul mi-e martor că am încercat. M-am chinuit de atâtea ori să devin 
invizibilă, până am simţit că înnebunesc dacă mă mai gândesc la cuvântul 
dispari. De fiecare dată am dat greș. 

— Poate te-ar ajuta să vorbești despre asta, îmi sugerează Keenan. Sau să 
mănânci mai mult de o înghițitură-două. Sau să dormi mai mult de câteva 
ore. 

— Nu mi-e foame. Și nu pot să dorm. 

Privirea i se oprește la degetele mele tremurânde. 

— Cerule, uită-te la tine! 

Dă pergamentul deoparte și îmi acoperă mâinile cu mâinile lui. Căldura 
pe care o emană îmi umple golul dinăuntru. Oftez, dorind să mă abandonez 
căldurii, s-o las să mă cuprindă și să uit tot ce urmează, măcar câteva 
minute. 

E un gând egoist. Și prostesc, dacă ţinem cont că ne pot prinde în orice 
clipă soldaţii Războinici. Încerc să-mi trag mâinile, dar Keenan, de parcă ar 
ști ce gândesc, mă trage mai aproape, îmi lipește palmele de căldura 
pieptului său și își aruncă mantia peste amândoi. Sub țesătura aspră a 
cămășii îi simt umflăturile mușchilor tari și netezi. Ţine capul plecat de 
parcă s-ar uita la mâinile noastre, cu părul roşu căzut peste ochi. Înghit în 
sec și mă uit în altă parte. Am mers împreună săptămâni în șir, dar până 
acum n-am fost niciodată atât de aproape. 

— Spune-mi ceva despre ea, șoptește el. Ceva frumos. 

— Nu știu nimic, zic eu cu voce gâtuită, apoi îmi dreg glasul. O cunosc de 
săptămâni? De luni? N-am întrebat-o niciodată despre familia ei, sau ceva de 
când era mică, sau ce-și dorea și la ce visa. Pentru că am crezut că aveam 
timp. 

O lacrimă îmi şerpuieşte pe obraz. Îmi retrag o mână şi o şterg. 

— Nu vreau să vorbesc despre asta, zic. Ar trebui să... 

— Merită mai mult decât să te prefaci că nu a existat, zice Keenan. 

Mă uit în sus șocată, așteptând să văd mânie, dar ochii lui negri sunt 
compătimitori. Asta face cumva totul mai greu. 

— Ştiu că doare. Ştiu mai bine decât oricine. Dar durerea este ceea ce te 
face să ştii că ai iubit-o. 

— Îi plăceau poveştile, șoptesc. Se uita la mine cu ochiul ei bun și îmi 
dădeam seama când se pierdea în ceea ce spuneam. Când putea vedea totul 
în capul ei. Pe urmă, după câteva zile, îmi punea întrebări despre povești, de 
parcă tot timpul ăla ar fi trăit în lumea lor. 

— După ce-am plecat din Serra, zice Keenan, am mers - am alergat de-a 
dreptul - ore în șir. Când ne-am oprit în cele din urmă și ne-am pregătit 
așternutul pentru noapte, s-a uitat la mine și a zis: „Stelele arată altfel când 
ești liber”. După ce alergaserăm toată ziua, nu mâncaserăm nimic și eram 
atât de obosiţi încât cădeam din picioare, ea a adormit zâmbind spre cer, 
adaugă Keenan clătinând din cap. 

— Aş vrea să nu mi-o amintesc, șoptesc eu, aș vrea să n-o fi iubit. 

Respiră adânc, cu ochii fixaţi în continuare pe mâinile noastre. În pivniță 
nu mai este frig, am încălzit-o noi cu trupurile noastre și soarele care bate în 
ușa de deasupra. 

— Ştiu cum e să-i pierzi pe cei la care ţii. Eu m-am învăţat să nu mai simt 
nimic. A durat multă vreme, până când te-am întâlnit pe tine... 

Îmi ţine mâinile strâns, dar nu mă priveşte. Nici eu nu mă pot uita la el. O 
flacără arde între noi, un foc care probabil că a ars mocnit multă vreme. 

— Nu te închide în fața celor care ţin la tine doar pentru că ţi se pare că îi 
vei face să sufere, sau că ei te vor face. Ce rost are să fii om, dacă nu-ţi 
îngădui să simți nimic? 

Mă mângâie, coborând ca o flăcăruie spre talie. Încetişor, mă trage mai 
aproape. Golul interior, vina și eșecul și suferința pălesc în fața dorinţei care 
pulsează în trupul meu și mă împinge tot mai aproape. Alunec spre el, iar el 
mă strânge tare cu mâinile de mijloc, trimițându-mi fiori de foc pe spinare. 
Îşi duce degetele spre părul meu şi agrafele care îl ţineau cad pe podeaua 
pivniței. Inima îi bate lipită de pieptul meu și respiră lângă gura mea, un fir 
de păr ne desparte buzele. 

Îl privesc hipnotizată. Pentru o fracțiune de secundă, ceva întunecat îi 
traversează chipul, o umbră necunoscută, dar probabil nu și neașteptată. 
Keenan a avut mereu o parte întunecată. Simt un freamăt neliniștit în 
stomac, iute ca bătaia de aripi a unui colibri. Peste o clipă l-am uitat, pentru 
că el închide ochii și desființează distanţa dintre noi. 

Buzele lui se lipesc blând de ale mele și își plimbă mâinile tandru pe 
spatele meu. Mâinile mele sunt la fel de flămânde, îi mângâie mușchii 
brațelor, ai umerilor. Când îi înconjor mijlocul cu picioarele, își coboară 
buzele sub bărbia mea şi mă mușcă uşor de gât. Îmi desface bluza şi mi se 
taie respiraţia atunci când desenează pe umărul meu gol o fâșie lungă și 
chinuitoare de căldură. 

— Keenan, gâfâi eu. 

Frigul din pivniţă nu înseamnă nimic în faţa focului dintre noi. Îi scot 
cămașa și îmi desfăt privirea cu pielea lui minunată, cafenie în lumina 
felinarului. Trec cu degetul peste pistruii presărați pe umeri, apoi cobor spre 
mușchii tari și bine definiți ai pieptului și ai stomacului, înainte să-mi las 
mâna pe un șold. Mi-o prinde și îmi cercetează chipul. 

— Laia. 

Spus cu vocea asta, cuvântul se transformă dramatic, nu mai este nume, ci 
o rugăminte, o rugăciune. 

— Dacă vrei să mă opresc... 

Dacă vrei să păstrezi distanţa... dacă vrei să-ţi amintesti durerea... 

Keenan. Keenan. Keenan. Mintea mea este plină de el. El m-a îndrumat, 
s-a bătut pentru mine, mi-a rămas alături. Și făcând asta, distanţa pe care o 
păstra a făcut loc unei iubiri puternice și nerostite pe care o simt de fiecare 
dată când se uită la mine. Înăbuş vocea dinăuntrul meu și îi iau mâna. Orice 
alt gând se îndepărtează și mă cuprinde liniștea, o pace pe care n-am 
simţit-o de luni de zile. Fără să-mi mult privirea de la el, îi conduc degetele 
spre nasturii bluzei, învățându-l să deschidă unul, pe urmă altul, în timp ce 
mă aplec către el. 

— Nu, îi șoptesc eu la ureche. Nu vreau să te oprești. 


36. ELIAS 


Șoaptele și gemetele neîntrerupte din celulele învecinate îmi sfredelesc 
mintea ca niște viermi carnivori. După numai câteva minute petrecute în 
pavilionul pentru interogatorii, nu-mi pot lua mâinile de pe urechi și mă 
gândesc să mi le smulg cu totul. 

Lumina torţelor de pe hol pătrunde prin trei fante plasate sus pe ușă. Am 
exact atâta lumină cât să văd că piatra rece de pe jos n-are nimic de care să 
mă pot folosi ca să-mi rup cătușele. Trag de lanțuri, sperând să găsesc o 
verigă slăbită. Dar sunt toate din oţel de Serra. 

La naiba! În cel mult jumătate de zi, iar o să mă apuce convulsiile. lar când 
mă apucă, toată capacitatea mea de a gândi și de a mă mișca va scădea 
dramatic. 

Un urlet chinuit se aude dintr-o celulă vecină, urmat de sunetele 
nearticulate emise de un nenorocit care nici să mai formeze cuvinte nu mai 
poate. 

Măcar voi pune la treabă pregătirea pentru interogatorii primită de la 
Comandant. Îmi place să ştiu că toată suferinţa îndurată nu a fost în van. 

După o vreme, aud tărăboi la ușă și cum se trage zăvorul. Gardianul-șef? 
Mă încordez, dar nu-i decât băiatul Cărturar cu care m-a șantajat Gardianul. 
Copilul ține într-o mână o cană cu apă, iar în cealaltă o bucată de pâine 
uscată și niște resturi de carne pline de mucegai. Pe umăr are o pătură 
peticită. 

— Mulţumesc. 

Beau apa dintr-o înghițitură. Băiatul se uită în jos și îmi lasă mâncarea și 
pătura la îndemână pe podea. Șchiopătează, ceva ce înainte nu făcea. 

— Stai, îi strig. 

Se oprește, dar nu se uită la mine. 

— Gardianul-șef te-a pedepsit și după... 

După ce te-a folosit ca să mă controleze. 

Cărturarul ar putea fi la fel de bine statuie. Stă pur și simplu acolo, ca și 
cum ar aștepta să spun ceva ce să nu fie atât de evident. 

Sau poate așteaptă să mă opresc din trăncănit ca să răspundă, mă 
gândesc. Deși îmi vine să-l întreb cum îl cheamă, mă silesc să nu vorbesc. 
Număr secundele. Cincisprezece. Treizeci. Trece un minut. 

— Tu nu te temi, șoptește el în cele din urmă. De ce nu te temi? 

— Frica îi dă putere celuilalt, zic eu. E ca și cum ai pune ulei într-o lampă. 
Arde mai tare. Se ațâţă. 

Mă întreb dacă lui Darin i-a fost frică înainte să moară. Sper doar că a 
murit repede. 

— Omul ăsta îmi face rău. 

Îşi bagă mâinile între picioare şi articulațiile i se albesc. Mă trece un fior. 
Știu prea bine cum îi face Gardianul-șef să sufere pe oameni, mai ales pe 
Cărturari. Experimentele lui în materie de durere sunt doar o parte din 
suferință. Copiii Cărturari trebuie să execute cele mai mizere sarcini în 
închisoare: să curețe celulele și prizonierii după ședințele de tortură, să 

îngroape cadavrele cu mâinile goale, să arunce gălețile cu zoaie. Majoritatea 
copiilor de aici sunt robi cu ochii stinși care își doresc moartea înainte să 
împlinească zece ani. 

Nici măcar nu-mi pot imagina ce-a îndurat acest băiat. Ce-a văzut. 

Alt urlet chinuit răsună din aceeași celulă. Eu și băiatul tresărim amândoi. 
Privirile ni se întâlnesc pline de aceeași neliniște și mi se pare că are de gând 
să vorbească, dar ușa celulei se deschide din nou și peste băiat se întinde 
umbra scârboasă a Gardianului-șef. Cărturarul se strecoară afară lipit de 
perete ca un șoarece care încearcă să scape neobservat de o pisică, înainte 
să dispară printre torțele pâlpâitoare ale pavilionului. 

Gardianul nici măcar nu catadicsește să-i arunce o privire. Are mâinile 
goale. Sau cel puţin așa pare. Sunt sigur că ţine ascunsă vederii cine știe ce 
unealtă de tortură. 

Până una-alta, închide ușa și scoate o sticluță de ceramică. Extract de 
Tellis. Abia mă abțin să nu mă întind după ea. 

— Era și timpul, zic eu ignorând sticluța. Credeam că ţi-ai pierdut 
interesul pentru mine. 

— Ei, Elias, ţâțâie din limbă Gardianul-şef. Ai slujit aici. Îmi cunoşti 
metodele. „Suferinta adevărată se bazează pe aşteptarea durerii la fel de 
mult ca pe durerea Însăși". 

— Cine a spus asta? Tu? pufnesc eu. 

— Oprian Dominicus, zice el, plimbându-se încolo și încoace prin celulă, 
unde nu l-aș putea ajunge. A fost Gardian-șef aici în timpul domniei lui Taius 
al Patrulea. Pe vremea mea, era lectură obligatorie la Blackcliff. 

Ridică sticluţa cu extractul de Tellis. 

— Ce-ar fi să începem cu asta? 

Vede că tac și oftează. 

— De ce o aveai la tine, Elias? 

Spune adevărul pe care il dorește anchetatorul, îmi răsună în urechi 
vocea Comandantului. Dar folosește-l cu zgârcenie. 

— O rană infectată, zic eu și mă bat cu palma peste cicatricea de pe braț. 
N-am putut-o trata decât curățându-mi sângele. 

— Arătătorul de la mâna ta dreaptă zvâcnește puţin când minţi, mă 
informează Gardianul. Hai, încearcă să îl stăpânești. Nu vei reuși. Corpul nu 
minte, chiar dacă mintea o face. 

— Ăsta e adevărul. 

O versiune a lui, cel puţin. 

Gardianul-șef ridică din umeri și trage un mâner de lângă ușă. Un 
mecanism scârțâie în perete, iar lanţurile care mă leagă de mâini și de 

picioare se strâng tot mai tare, până când ajung lipit de perete, cu corpul 
întins într-un X încordat. 

— Ştiai că poţi frânge cu un singur cleşte toate oasele din mâna unui om, 
asta dacă îl folosești cum se cuvine? întreabă Gardianul. 

Îi ia patru ore, zece unghii smulse și cine mai ştie câte oase rupte ca să 
afle de la mine adevărul despre Tellis. Deși știu că mai pot rezista, îi ofer 
până la urmă informaţia dorită. E mai bine să mă creadă slab. 

— Foarte ciudat, zice el atunci când îi mărturisesc că m-a otrăvit 
Comandantul. Aha, adaugă și se luminează la față pentru că înţelege, Keris a 
vrut să nu-i stea în drum micul Sfrâncioc ca să poată să șoptească ea ce 
doreşte cui doreşte fără să se amestece nimeni. Însă n-a vrut să riște să te 
lase în viață. O soluție cam îndrăzneață pentru gustul meu, dar... 

Ridică din umeri. 

Mă schimonosesc de durere, ca să nu-mi citească el surpriza de pe chip. 
M-am întrebat săptămâni în șir de ce m-a otrăvit Comandantul, în loc să mă 
omoare imediat. Ajunsesem în cele din urmă la concluzia că a vrut pur și 
simplu să sufăr. 

Gardianul-șef deschide ușa celulei și împinge mânerul din perete ca să-mi 
slăbească lanţurile. Mă prăbușesc recunoscător pe podea. Peste câteva clipe 
intră băiatul Cărturar. 

— Curăţă prizonierul, îi spune Gardianul. Nu vreau să se infecteze. De 
data asta, Elias, adaugă bătrânul ridicând capul, te-am lăsat să-ți faci 
jocurile. Mi s-au părut fascinante. Suferi de un sindrom de invincibilitate. Cât 
timp îmi va lua să-ți smulg mărturisirea? În ce împrejurări? Va fi nevoie de 
mai multă durere fizică, sau voi fi silit să apelez la slăbiciunea minţii tale? 
Atâtea lucruri de descoperit! Abia aștept continuarea. 

Dispare, iar băiatul se apropie cu o cană de lut și un coș cu borcane 
zornăitoare. Îmi vede mâna şi face ochii mari. Se ghemuieşte lângă mine și, 
cu degetele lui delicate ca un fluture, îmi aplică pe rană diverse alifii, s-o 
curețe. 

— Este adevărat ce se spune, șoptește el. Măștile nu simt durerea. 

— Simţim durerea, zic eu. Dar suntem antrenați să nu-i cedăm. 

— Dar... te-a chinuit ore în șir. 

Băiatul se încruntă. Îmi amintește de un graur rătăcit, singur în întuneric, 
care caută ceva familiar, care să aibă sens. 

— Eu plâng mereu, zice el și înmoaie în apă o bucată de pânză ca să-mi 
spele sângele. Chiar și când încerc să mă abțin. 

Blestemat să fii, Sisellius! Mă gândesc la Darin, cum a suferit aici, torturat 
ca băiatul ăsta, ca mine. Ce grozăvenii a dezlănțuit Gardianul-șef asupra 

fratelui Laiei până ca Darin să moară în cele din urmă? Mă mănâncă palmele 
după un paloș cu care să-i despart bătrânului capul de insectă de trup. 

— Eşti tânăr, zic eu supărat. Plângeam și eu, la vârsta ta. 

Îi întind mâna sănătoasă. 

— Mă cheamă Elias. 

Are mâna puternică, chiar dacă mică. Îmi dă drumul repede din 
strânsoare. 

— Gardianul-șef spune că numele au putere, zice băiatul uitându-se scurt 
și grăbit în ochii mei. Noi, copiii de aici, suntem toţi Sclavule. Pentru că 
suntem toți la fel. Deși prietena mea Bee și-a ales un nume. 

— Eu nu-ţi voi spune Sclavule. Vrei să ai numele tău? Pe pământurile 
Tribalilor, sunt familii care uneori nu le dau nume copiilor decât la mulți ani 
după ce s-au născut. Sau poate ai deja unul? 

— N-am nume. 

Mă reazem de zid, înăbușindu-mi o grimasă când băiatul îmi leagă mâna 
cu atelă. 

— Eşti deștept, îi spun. Rapid. Ce zici de Tas? în sadheză înseamnă jute. 

— Tas. 

Îşi încearcă noul nume, iar pe chip îi apare o umbră de zâmbet. 

— Tas, încuviințează el pe urmă. lar tu - tu nu ești doar Elias. Eşti Elias 
Veturius. Paznicii vorbesc despre tine când cred că nu-i aude nimeni. Spun 
că ai fost cândva Mască. 

— Mi-am scos masca. 

Tas vrea să mă întrebe ceva, îl văd cum se pregătește. Dar înghite orice o 
fi avut de spus pentru că în afara celulei se aud voci și intră Drusius. 

Băiatul se ridică imediat și își strânge lucrurile, dar nu destul de repede. 

— Grăbește-te, otreapă. 

Drusius ajunge la el din doi pași mari și îi dă o lovitură oribilă în stomac. 
Băiatul scâncește. Drusius râde și îl mai lovește o dată. 

Simt cum un vuiet îmi umple mintea, ca apa care se năpustește peste un 
stăvilar. Îmi vin în cap centurionii de la Blackcliff şi bătăile pe care ni le 
administrau zilnic când eram boboci. Mă gândesc la Testele care ne 
terorizau, care nu ne considerau niciodată oameni, doar victime ale 
sadismului crescut în ei strat după strat, an de an, la fel cum vinul capătă 
complexitate cu trecerea timpului. 

Mă năpustesc brusc la Drusius care, spre ghinionul lui, s-a apropiat prea 
tare. Mârâi ca un animal ieșit din minți. 

— E un copil 

ÎI pocnesc cu pumnul drept în bărbie, iar el cade. Toată furia din mine se 
revarsă când tabăr asupra lui cu o ploaie de lovituri și nici nu-mi mai simt 

lanţurile. £ un copil pe care il tratezi ca pe un gunoi și crezi că nu simte, dar 
el simte tot. Și va rămâne până moare cu sentimentul ăsta, pentru că tu ești 
prea dement ca să-ți dai seama ce faci 

Niște mâini mă înșfacă de spinare. Bubuie cizme, iar în celulă intră două 
Măști. Aud șuieratul unei măciuci și mă feresc. Dar un pumn în măruntaie 
mă lasă fără aer și știu că, dintr-un moment în altul, îmi voi pierde 
cunoştinţa. 

— Destul, 

Vocea lipsită de patimă a Gardianului-șef pune capăt haosului. Măștile se 
îndepărtează imediat de lângă mine. Drusius mârâie și se ridică în picioare. 
Îmi recapăt cu greu răsuflarea şi îl fulger din priviri pe Gardian, adunând în 
ochi toată ura mea față de el și față de Imperiu. 

— Sărmanul băieţel se răzbună pentru tinerețea lui pierdută. Jalnic, Elias, 
clatină Gardianul din cap, dezamăgit. Nu înţelegi cât de iraționale sunt astfel 
de gânduri? Cât de inutile? Acum voi fi obligat să pedepsesc băiatul, evident. 
Drusius, adu un pergament și un condei. Mă duc alături cu copilul. Tu vei 
consemna reacțiile lui Veturius. 

Drusius își șterge gura de sânge și ochii de șacal îi strălucesc. 

— Cu plăcere, domnule. 

Gardianul-șef îl înșfacă pe băiatul Cărturar - pe Tas - care s-a ghemuit 
într-un colț și îl împinge afară din celulă. Băiatul cade cu un bufnet 
revoltător. 

— Eşti un monstru, îi strig eu bătrânului. 

— „Natura îi elimină pe cei mai slabi”, zice Gardianul. Tot Dominicus. 
Mare om! Poate-i mai bine că n-a trăit să vadă cum uneori cei slabi rămân în 
viață să se poticnească, să scâncească și să se smiorcăie. Nu sunt un 
monstru, Elias. Sunt ajutorul naturii. Un fel de grădinar. Şi mă pricep de 
minune la plivit buruienile. 

Mă zbat în lanţuri, deși știu că n-are niciun rost. 

— Înghiţi-te-ar iadul! 

Dar Gardianul-șef a plecat deja. Drusius îi ia locul, privindu-mă chiorâș. 
Îmi consemnează fiecare expresie, în timp ce dincolo de ușa ferecată, aud 
tipetele lui Tas. 


37. LAIA 


Ceea ce simt în oase când mă trezesc în casa conspirativă din pivniță nu 
poate fi regret. Dar nu-i nici fericire. Aș vrea să pot înțelege acest sentiment. 

Știu că mă va măcina până când îl voi pricepe și, cu atâția kilometri încă de 
parcurs, nu-mi pot permite să-mi pierd concentrarea. Neatenţia duce la 
greșeli, iar eu am făcut deja destule. 

Deși nu vreau să cred că ce s-a întâmplat mai devreme între mine și 
Keenan este una dintre acele greșeli. A fost impetuos. Ameţitor. Și plin de o 
emoție profundă la care nu mă aşteptam. Dragoste. Î iubesc. 

Nu-i așa? 

Când Keenan se întoarce cu spatele, înghit fiertura de ierburi despre care 
m-a învăţat bunicu' că încetinește ciclul lunar al fetelor, ca să nu rămână 
grele. 

Mă uit la Keenan, care se schimbă tăcut în haine mai călduroase, 
pregătindu-se pentru următoarea etapă a călătoriei. Îmi simte privirea și se 
apropie în timp ce eu îmi leg șireturile. Mă mângâie pe obraz cu o afecțiune 
timidă care nu-i stă deloc în fire. Un zâmbet nesigur îi luminează fața. 

Suntem nebuni? îmi vine să întreb. Pentru că găsim alinare în mijlocul 
unei astfel de nebunii? Nu mă pot convinge să rostesc cuvintele. Și nu are 
cine altcineva să mă întrebe. 

Mă cuprinde dorința de a vorbi cu fratele meu și îmi mușc furioasă 
buzele, să-mi rețin lacrimile. Sunt sigură că Darin a avut iubite înainte să 
înceapă ucenicia la Spiro. El ar ști dacă această stinghereală și această 
confuzie sunt normale. 

— Ce te necăjește? 

Keenan mă ajută să mă ridic în picioare și mă ţine strâns de mâini. 

— Doar nu-ţi dorești să nu fi... 

— Nu, zic eu repede. Doar că... ținând cont de tot ce se întâmplă... n-a fost 
greșit? 

— Să găsim un ceas sau două de fericire în astfel de vremuri negre? zice 
Keenan. Asta nu-i greșit. Pentru ce altceva să trăiești, dacă nu pentru 
momentele de bucurie? Pentru ce să te lupţi? 

— Vreau și eu să cred la fel. Dar mă simt atât de vinovată. 

După ce mi-am ținut emoţiile ferecate săptămâni în șir, acum răbufnesc. 

— Noi doi suntem aici, vii, iar Izzi a murit și Darin e la închisoare. Elias e 
pe moarte... 

Keenan mă înconjoară cu un braț și îmi trage capul sub bărbia lui. Căldura 
și mirosul lui de fum și lămâie mă liniștesc cât ai clipi. 

— Dă-mi mie vina ta. O port eu în locul tău, bine? Pentru că nu trebuie să 
te simți în felul ăsta. 

Se dă doar puţin înapoi și îmi ridică fața cu degetele. 

— Încearcă să-ţi uiţi neliniştea o clipă. 

Nu-i atât de simplu! 

— Chiar azi dimineață m-ai întrebat ce rost are să fiu om dacă nu-mi 
îngădui să simt, îi răspund. 

— Mă refeream la atracţie, dorință, zice el și se înroșește puţin în obraji, 
apoi se uită în altă parte. Nu la vinovăţie și frică. Pe astea trebuie să încerci 
să le uiţi. Te-aș putea ajuta eu să le uiţi - ridică ușor capul, iar pe mine mă 
străbate un val de căldură -, dar trebuie să pornim la drum. 

Schițez un zâmbet slab, iar el îmi dă drumul. Caut paloșul lui Darin și 
până să mi-l prind, mă încrunt din nou. Nu am nevoie să fiu distrasă. Am 
nevoie să-mi dau seama ce naiba se petrece în capul meu. 

Emoțiile te umanizează, mi-a spus Elias cu săptămâni în urmă, în Munţii 
Serrani. Chiar și cele neplăcute au un rost. Dacă le ignori, devin pur Și simplu 
mai puternice şi mai zgomotoase. 

— Keenan. 

Începem să urcăm scările pivniţei, iar Keenan desface zăvorul. 

— Nu regret ceea ce s-a întâmplat. Dar nu pot alunga vinovăția. 

— De ce nu? se întoarce el spre mine. Ascultă... 

Tresărim amândoi pentru că ușa pivniţei se deschide cu un scârțâit 
asurzitor. Keenan își scoate arcul, potrivește săgeata și fixează ținta dintr-o 
singură mișcare. 

— Stai, zice o voce. 

O siluetă ridică felinarul. Este un Cărturar tânăr, cu părul ondulat. Înjură 
când ne vede. 

— Ştiam eu c-am zărit pe cineva aici, zice el. Trebuie să plecați. Stăpânul 
spune că vine încoace o patrulă de Războinici care omoară orice Cărturar 
liber îi iese în cale... 

Nu mai auzim restul. Keenan mă apucă de mână, mă trage în sus pe scări 
și pe urmă mai departe în noapte. 

— Pe acolo. 

Îmi arată liziera de la est de noi, dincolo de camerele sclavilor, iar eu alerg 
în urma lui cu inima bătându-mi nebunește. 

Trecem prin pădure și o luăm din nou spre nord, traversând câmpuri 
lungi și necultivate. Keenan vede un grajd, mă lasă și dispare. Un câine se 
aude lătrând, dar se oprește brusc. Peste câteva minute Keenan se întoarce 
trăgând de hățuri un cal. 

Îmi vine să-l întreb despre câine, însă îi văd chipul posomorât și tac. 

— Am văzut o potecă în sus prin pădure, zice el. Nu pare prea bătută și 
ninge destul de tare ca zăpada să ne acopere urmele într-un ceas sau două. 

Mă ridică în faţa lui pe cal și oftează când mă ţin la distanţă. 

— Nu știu ce-i cu mine, îi șoptesc. Mă simt de parcă... de parcă nu pot găsi 
un echilibru. 

— Ai purtat prea multă vreme o povară prea mare. Tot timpul ăsta, Laia, 
ai condus, ai luat decizii grele și poate că nu erai pregătită pentru asta. Nu-i 
nicio rușine și sunt gata să spintec pe oricine ar spune altceva. Te-ai 
descurcat cât ai putut de bine. Dar acum relaxează-te. Lasă-mă pe mine să 
car povara în locul tău. Lasă-mă să te ajut. Ai încredere că voi proceda 
corect. Te-am îndrumat eu vreodată greșit? 

Clatin din cap. Mă apucă din nou neliniștea. Ar trebui să ai mai multă 
încredere în tine, Laia, îmi spune o voce interioară. Nu toate deciziile pe care 
le-ai luat au fost greșite. 

Cele care au contat, însă, cele de care au atârnat vieți au fost greșite. 
Greutatea lor e zdrobitoare. 

— Închide ochii, zice Keenan. Odihneşte-te. Voi avea grijă să ajungem la 
Kauf. Îl vom salva pe Darin. Și totul va fi bine. 

x k x 

La trei nopți după ce am plecat din pivnița casei conspirative, dăm peste o 
groapă comună de Cărturari acoperită doar pe jumătate. Bărbaţi. Femei. 
Copii. Aruncaţi toţi claie peste grămadă, ca nişte deşeuri. În faţa noastră, 
vârfurile acoperite de zăpadă ale Munţilor Nevennes se ridică până la 
jumătatea cerului. Cât de crudă le pare frumuseţea! Oare știu răul care s-a 
petrecut la umbra lor? 

Keenan se grăbește să trecem mai departe, înaintăm chiar și după ce 
soarele e sus pe cer. Ne-am îndepărtat bine de groapa comună, dar în timp 
ce traversăm o culme împădurită, zăresc ceva spre vest, pe colinele scunde 
întinse între noi și Antium. Corturi, mi se pare, și oameni, focuri de tabără. 
Sute. 

— Cerule! 

Îl opresc pe Keenan. 

— Vezi și tu? Nu sunt dealurile Argent? Pare o întreagă armată acolo. 

— Haide. 

Keenan mă trage înainte, îngrijorat sub această nerăbdare, stârnind astfel 
și îngrijorarea mea. 

— Trebuie să găsim adăpost înainte să se întunece. 

Dar noaptea vine cu și mai multe orori. După ore de mers, dăm atât de 
neașteptat peste un grup de soldați, încât eu scap un icnet scurt, aproape 
deconspirându-ne poziția. 

Keenan mă trage înapoi, făcându-mi semn să tac. Soldaţii păzesc patru 
furgoane-fantomă - se numesc așa pentru că după ce dispari înăuntrul lor, 
este ca și cum ai fi murit. Pereţii lor înalți și negri nu mă lasă să văd câți 
Cărturari sunt înăuntru. Dar zăresc mâini agăţate de gratii la geamul din 
spate, unele mari, altele mici. În ultimul furgon sunt încărcați sub ochii 


VP -219 


noștri alți prizonieri. Mă gândesc la mormântul comun pe lângă care am 
trecut mai devreme. Știu ce se va întâmpla cu acești oameni. Keenan 
încearcă să mă tragă înainte, dar descopăr că nu sunt în stare să mă mișc. 

— Laia! 

— Nu-i putem abandona aşa. 

— Zece soldați și patru Măști păzesc căruțele alea, zice Keenan. Ne-ar 
măcelări. 

— Şi dacă mă fac nevăzută? 

Mă uit din nou spre furgoane. Mi-e imposibil să-mi scot din minte acele 
mâini. 

— Aşa cum am dispărut în tabăra Tribalilor. Aş putea... 

— Dar nu poți. Nu de când... 

Keenan se întinde și mă strânge compătimitor de umăr. 

Nu de când a murit Izzi. 

Se aude un strigăt și mă întorc iarăși spre căruţe. Un băiat Cărturar se 
agaţă cu unghiile de fața unei Măști care îl târăște mai departe. 

— Nu se poate să ne tot faceţi asta! strigă băiatul, iar Masca îl aruncă 
într-un furgon. Nu suntem animale! Într-o zi, o să vă înfruntăm! 

— Cu ce? chicotește Masca. Cu bețe și cu pietre? 

— Vă ştim deja secretele, zice băiatul izbindu-se de gratii. Nu ne mai 
puteți împiedica. Unul dintre fierarii voştri s-a revoltat împotriva Imperiului 
şi acum știm. 

Rânjetul dispare de pe faţa Măștii, soldatul pare aproape gânditor. 

— Aha, da, zice el încet. Marea speranţă a șobolanilor. Cărturarul care a 
furat secretul oțelului de Serra. E mort, băiete. 

Mi se taie respiraţia, iar Keenan îmi pune o mână peste gură și mă ține 
strâns când mă zbat, șoptindu-mi să nu scot un zgomot, pentru că de asta 
depind vieţile noastre. 

— A murit în închisoare, zice Masca. După ce i-am smuls și ultimul strop 
de informaţie folositoare din mintea slabă și nenorocită. Sunteţi niște 
animale, băiete. Nici măcar atât. 

— Minte, șoptește Keenan, trăgându-mă cu totul de lângă copaci. Minte ca 
să-l facă pe băiat să sufere. Masca nu are de unde să știe că Darin a murit. 

— Şi dacă nu minte? zic eu. Dacă Darin e mort? Ai auzit zvonurile despre 
el. Se răspândesc tot mai mult. Poate Imperiul crede că ucigându-l înăbușă 
aceste zvonuri. Poate că... 

— Nu contează, zice Keenan. Atâta timp cât există și cea mai mică șansă 
să fie în viaţă, trebuie să încercăm. Mă auzi? Trebuie să mergem mai 


departe. Haide. Mai avem cale lungă. 
x k x 

Cam la o săptămână după ce am plecat din pivniță, Keenan se întoarce 
ostenit în tabăra noastră ridicată de data asta sub crengile noduroase și fără 
frunze ale unui stejar. 

— Comandantul a ajuns tocmai până la Delphinium, zice el. l-a măcelărit 
pe toţi Cărturarii liberi. 

— Dar sclavii? Prizonierii? 

— Sclavii au fost lăsați în pace, mai mult ca sigur că stăpânii lor s-au plâns 
că îşi pierd proprietatea. Închisorile le-a curăţat, adaugă el, părând de-a 
dreptul suferind când spune asta. A organizat o execuţie în masă în piața 
orașului. 

Cerule! Întunericul nopţii pare mai adânc şi cumva mai tăcut, de parcă 
printre copaci ar umbla Moartea însăși și toate viețuitoarele ar ști-o, în afară 
de noi. 

— În curând, zic eu, nu va mai fi picior de Cărturar. 

— Laia, zice Keenan. Acum se îndreaptă spre Kauf. 

Ridic brusc capul. 

— La naiba, dacă Elias nu l-a scos de acolo pe Darin? Dacă Comandantul 
începe să-i omoare și acolo pe Cărturari... 

— Elias a plecat acum șase săptămâni, zice Keenan. Și părea foarte 
încrezător. Poate că l-a eliberat deja pe fratele tău. Poate că ne așteaptă 
amândoi în peșteră. 

Scormonește în ranița lui umflată. Scoate o pâine încă aburindă și 
jumătate de pui. Doar cerul știe de unde a făcut rost de ele. Și totuși, nu sunt 
în stare să mănânc. 

— Te gândești vreodată la oamenii aceia din furgoanele-fantomă? șoptesc 
eu. Te întrebi vreodată ce s-a întâmplat cu ei? Îți pasă? 

— M-am alăturat Rezistenței, nu? Dar nu pot pune totul la inimă, Laia. Nu 
duce nicăieri. 

Nu e vorba de pus la inimă, mă gândesc eu. E vorba de amintit. lar să-ți 
amintesti nu-i inutil, 

Acum o săptămână aș fi rostit aceste cuvinte cu voce tare. Dar de când 
Keenan mi-a luat de pe umeri povara conducerii misiunii, mă simt tot mai 
slabă. Mai măruntă. Parcă m-aș micșora pe zi ce trece. 

Ar trebui să-i fiu recunoscătoare. În ciuda satelor infestate de Războinici, 
Keenan a reușit să evite toate patrulele și toate iscoadele, să ne ferească de 
toate avanposturile și turnurile de observaţie. 

— Cred că ai înghețat. 

Vorbeşte blând, dar mă smulge din gânduri. Mă privesc surprinsă. Încă 
port mantia neagră și groasă pe care mi-a dat-o Elias la Serra acum o mie de 
ani. 

O strâng mai bine în jurul meu. 

— Mă descurc. 

Rebelul scormonește prin raniță și scoate în cele din urmă o mantie de 
iarnă, îmblănită. Se apleacă spre mine și îmi desface grijuliu mantia, 
lăsând-o să cadă. Pe urmă îmi acoperă umerii cu cealaltă și o leagă bine. 

Nu-mi vrea răul, știu. Deși în ultimele câteva zile m-am îndepărtat de el, a 
rămas la fel de grijuliu ca întotdeauna. 

O parte din mine ar vrea să arunce mantia de la el și să se acopere din nou 
cu cea de la Elias. Îmi dau seama că mă port prosteşte, dar cumva mantia de 
la Elias m-a făcut să mă simt bine. Probabil pentru că nu-mi amintește doar 
de el, îmi amintește și cum eram eu în preajma lui. Mai curajoasă. Mai 
puternică. Cu slăbiciuni, desigur, dar neînfricată. 

Mi-e dor de fata aia, de acea Laia. De varianta aceea a mea care ardea cu 
flacără când prin preajma ei era Elias Veturius. 

Laia care făcea greșeli. Laia ale cărei greșeli au provocat morti inutile. 

Cum aş putea să uit? Îi mulțumesc încet lui Keenan și bag în ranița mea 
mantia cea veche. Pe urmă mă înfășor mai bine cu cea nouă și îmi spun că-i 
mai călduroasă. 


38. ELIAS 


Noaptea, liniștea din închisoarea Kauf îți îngheaţă sângele în vine. Nu-i 
liniștea somnului, ci a morților, a unor oameni care se dau bătuți și își lasă 
viețile să le fugă printre degete, îngăduind în cele din urmă durerii să-i 
copleşească până când se sting şi trec în nimicnicie. În zori, copiii din Kauf 
vor târî afară cadavrele celor care n-au rezistat peste noapte. 

În liniște, mă trezesc gândindu-mă la Darin. A fost mereu ca un duh 
pentru mine, cineva după care am jinduit atâta vreme încât, deși nu l-am 
cunoscut, mă simt legat de el. Acum, că a murit, absenţa lui este palpabilă, ca 
un membru care ţi-a fost amputat, dar pe care continui să-l simți. Când îmi 
amintesc că s-a dus, mă cuprinde din nou deznădejdea. 

Îmi sângerează încheieturile mâinilor de la cătuşe şi nu-mi mai simt 
umerii; braţele mele au rămas întinse toată noaptea. Dar e o durere ca o 
arsură, nu ca un pârjol. Am avut de-a face cu mai rele. Și totuși, când 
întunericul unui leșin se prăvălește peste mine ca un giulgiu, simt o ușurare. 

Ușurarea nu durează mult, însă, pentru că mă trezesc în Anticameră cu 
urechile pline de șoapte speriate ale spiritelor - sute, mii, prea multe. 

Păzitoarea Sufletelor îmi întinde mâna să mă ridic, trasă la faţă. 

— Ți-am spus ce se poate întâmpla în locul ăla. 

Rănile mele nu sunt vizibile aici, dar ea se înfioară când mă privește, de 
parcă totuși le-ar putea vedea. 

— De ce nu m-ai ascultat? Uită-te la tine. 

— Nu mă așteptam să fiu prins. 

În jurul nostru roiesc spiritele ca rămășițele unei epave în furtună. 

— Shaeva, ce naiba se petrece? 

— N-ar trebui să fii aici. 

Vorbele ei nu sunt ostile, așa cum ar fi fost acum câteva săptămâni. Dar 
sunt ferme. 

— Credeam că n-o să te mai văd până mori. Du-te înapoi, Elias. 

Simt smucitura bine cunoscută în măruntaie, dar mă împotrivesc. 

— Spiritele sunt neliniștite? 

Mai mult decât de obicei, zice ea, nemaiputând rezista. Sunt prea multe. 
Cărturari, mai ales. 

Îmi ia ceva până pricep. Pe urmă simt că mi se face rău. Şoaptele pe care 
le aud, mii și mii, sunt ale Cărturarilor omorâţi de Războinici. 

— Multe trec mai departe fără ajutorul meu. Dar unele suferă enorm. 
Ţipetele lor îl supără pe djinn, zice Shaeva și își pune o mână în cap. Nu 
m-am simțit niciodată atât de bătrână, Elias. Atât de neajutorată. Sunt 
Păzitoarea Sufletelor de o mie de ani și am mai apucat războaie. Am văzut 
căderea Cărturarilor şi ascensiunea Războinicilor. Dar niciodată nimic 
asemănător. Uite! 

Arată spre cer, vizibil printr-o spărtură în umbrarul pădurii. 

— Arcașul și Fecioara cu scutul pălesc, îmi arată ea constelaţiile. Călăul și 
Trădătorul ies în evidență. Stelele ştiu întotdeauna, Elias. În ultima vreme nu 
șoptesc decât despre apropierea întunericului. 

Se adună umbrele, Elias, iar reunirea lor nu poate fi oprită. Aşa mi-a spus 
Cain, ba chiar mai rău de-atât, în urmă cu câteva luni, la Blackcliff. 

— Care întuneric? 

— Zburătorul, șoptește Shaeva. 

O năpădește frica, iar ființa puternică și aparent impenetrabilă pe care o 
ştiam dispare. În locul ei rămâne un copil speriat. 

În depărtare, copacii sclipesc roşii. Crângul cu djinni. 

— Caută o cale să-și elibereze fraţii, zice Shaeva. Caută fragmentele 
împrăştiate ale armei care i-a înlănțuit acum multă vreme. În fiecare zi 
ajunge mai aproape. Eu... îl simt, dar nu-l pot vedea. Îi simt doar răutatea, ca 
spiritul înghețat al unei vijelii din Nevennes. 

— De ce te temi de el, din moment ce sunteți amândoi djinni? o întreb. 

— Puterea lui este de o sută de ori mai mare ca a mea, zice ea. Unii djinni 
pot zbura ca vântul sau se pot face nevăzuți. Alţii știu să manipuleze minți, 
trupuri, vremea. Zburătorul, însă, are toate aceste puteri. Și altele în plus. 
Ne-a fost profesor, tată, conducător, rege. lar eu l-am trădat, zice ea și se uită 
în altă parte. Mi-am trădat neamul. Când a aflat... Cerule, în secole de viață 
n-am mai simţit așa o frică. 

— Ce s-a întâmplat? întreb eu încet. Cum l-ai trădat... 

Dinspre crâng se unduiește prin aer un fel de mârâit. 

Ssshhhaeva... 

— Elias, zice ea chinuită, eu... 

Shaeva! Mârâitul se transformă într-un plesnet ca de bici, iar Shaeva 
tresare. 

— l-ai supărat. Du-te! 

Mă îndepărtez de ea, iar spiritele se înghesuie în jurul meu. Unul se 
desparte de celelalte, mărunt și cu un singur ochi mare, cu peticul de piele 
de pe celălalt făcând parte din el chiar și în moarte. 

— Izzi? zic eu îngrozit. Ce... 

— Pleacă! 

Shaeva mă împinge, trimițându-mă înapoi în lumea plină de dureri a 
conștiinței. 

Lanţurile mi-au fost slăbite și zac covrig pe jos, îndurerat și înghețat. Simt 
o atingere ușoară pe braț și văd că se uită la mine o pereche de ochi mari și 
negri, plini de îngrijorare. Băiatul Cărturar. 

— Tas? 

— Gardianul-șef le-a ordonat soldaţilor să-ți slăbească lanţurile ca să-ți 
pot curăța rănile, Elias. Nu te mai zbate. 

Mă ridic cu băgare de seamă. /zz;. Ea era, sunt sigur. Dar nu se poate să fi 
murit. Ce s-a întâmplat cu caravana? Cu Laia? Cu Afya? Simt că vreau să mai 
leșin o dată. Vreau răspunsuri. 

— Ai coșmaruri, Elias? întreabă încet Tas, iar când dau din cap că da, se 
încruntă. 

— Tot timpul. 

— Şi eu visez urât. 

Mă privește pe furiș, înainte să se uite în altă parte. 

Sunt convins. Îmi apare în memorie Comandantul, cum stătea în picioare 
lângă celula mea acum câteva luni, chiar înainte să fiu dus la decapitare. Mă 
surprinsese în mijlocul unui coșmar. Și eu visez urât, mi-a spus ea. 

Acum, la mulţi kilometri distanţă și la multe luni de atunci, constat că nici 
pentru un copil închis la Kauf lucrurile nu stau altfel. Mi se pare tulburător 
că suntem legați toți trei prin aceeași experiență: monștrii care ne umblă 

prin cap. Tot întunericul și răul pe care ceilalți l-au revărsat asupra noastră, 
toate lucrurile pe care nu le-am putut controla pentru că eram prea tineri să 
le împiedicăm, toate au rămas în noi de-a lungul anilor, așteptând la cotitură 
să ajungem la ananghie. Şi pe urmă s-au năpustit asupra noastră cum se 
reped ghulii la o victimă pe moarte. 

Comandantul, știu, e mistuit de întuneric. Indiferent ce coşmaruri o avea, 
s-a transformat într-o ființă de o mie de ori mai rea. 

— Nu te lăsa copleșit de frică, Tas, îi spun. Ești la fel de puternic ca orice 
Mască, atâta vreme cât nu lași spaima să te controleze. Atâta vreme cât lupti. 

Aud de pe hol un țipăt cunoscut, același pe care l-am tot auzit de când 
m-au aruncat în celula asta. Începe ca un vaiet şi se dezintegrează în suspine. 

— E tânăr, arată Tas cu capul în direcția prizonierului chinuit. 
Gardianul-șef petrece majoritatea timpului cu el. 

Bietul nenorocit. Nu-i de mirare că urlă ca un nebun jumătate din vreme. 

Tas toarnă spirt peste unghiile mele smulse şi mă ustură ca naiba. Îmi 
înăbuș un geamăt. 

— Soldaţii au un nume pentru prizonierul ăsta, zice Tas. 

— Urlătorul? mormăi eu printre dinţii încleștați. 

— Artistul. 

Mă uit la Tas, uitând de durere. 

— De ce îi spun așa? întreb eu încet. 

— N-am mai văzut așa ceva, răspunde Tas și se uită lipsit de vlagă în altă 
parte. Chiar dacă n-are la îndemână decât propriul lui sânge, desenele pe 
care le face pe pereți sunt atât de adevărate, încât ţi se pare că pot prinde 
viaţă. 

Pe toţi dracii! Nu se poate. Legionarul de la izolator spunea că a murit. lar 
eu l-am crezut ca un prost ce sunt. Mi-am îngăduit să nu mă mai gândesc la 
Darin. 

— De ce-mi vorbești despre el? 

Mă cuprinde dintr-odată o bănuială groaznică. Dacă Tas e spion? 

— Gardianul-șef știe? El te-a pus să-mi spui? 

Tas scutură repede din cap. 

— Nu, ascultă-mă, te rog. 

Se uită la pumnul meu, pe care l-am strâns fără să-mi dau seama. Mi se 
face greață când mă gândesc că acest copil ar putea crede că vreau să-l 
lovesc și-mi descleștez pumnul. 

Chiar și în locul ăsta, soldaţii vorbesc despre cât de căutat e cel mai mare 
trădător din Imperiu. Și despre fata cu care călătorești, Laia din Serra. lar... 
Artistul... în coșmarurile lui... vorbește și el. 

— Ce spune? 

Numele ei, șoptește Tas. Laia. O strigă pe nume și îi spune să fugă. 


39. HELENE 


Vocile aduse de vânt mă învăluie și îmi trimit șocuri neplăcute până în 
măduva oaselor. Închisoarea Kauf, aflată la trei kilometri distanță, își face 
cunoscută prezenţa folosindu-se de suferința prizonierilor. 

— Era şi timpul. 

Faris iese din avanpostul de aprovizionare de la marginea văii, unde mă 
aștepta. Se învelește mai bine în mantia căptușită cu blană, strângând din 
dinți în fața vântului înghețat. 

— Stau de trei zile aici, Sfrâncioc. 

— Au fost inundații în zona dealurilor Argent. 

Un drum de șapte zile mi-a luat două săptămâni. Până la Rathana a rămas 
mai puțin de o săptămână. Nu mai e timp, la naiba! Sper să nu fi greșit având 
încredere în Bucătăreasă. 

— Soldaţii de la garnizoana din zonă au insistat să ocolim, îi explic eu lui 
Faris. Am întârziat ca naiba. 

Faris ia hăţurile calului meu și descalec. 

— Ciudat, zice el. Dealurile au fost blocate și spre est, mi-au spus că din 
cauza unor alunecări de teren. 

— Alunecări de teren provocate de inundaţii, pesemne. Mâncăm, luăm 
provizii și plecăm în urmărirea lui Veturius. 

Intrăm în avanpost întâmpinați de o pală de aer cald venind dinspre vatra 
încinsă. Mă așez pe un scaun lângă foc, în timp ce Faris vorbește încet cu cei 
patru auxiliari dinăuntru. Aceștia încuviințează viguros din cap, toți ca unul, 
la ce le spune el, aruncând priviri agitate în direcția mea. Doi dispar în 
bucătărie, iar ceilalți doi se duc la cai. 

— Ce le-ai spus? îl întreb pe Faris. 

— Că le razi familiile de pe fața pământului, dacă pomenesc cuiva despre 
prezenţa ta, zice Faris rânjind. Bănuiesc cu un vrei să afle Gardianul-șef că 
suntem aici. 

— Bine gândit. 

Sper să-i luăm urma lui Elias fără ajutorul Gardianului. Mă înfior 
gândindu-mă ce ar putea să ceară în schimb. 

— Trebuie să cercetăm regiunea, zic eu. Dacă Elias a venit încoace, s-ar 
putea să nu fi plecat încă. 

Faris își ţine respirația o clipă. Mă uit la el cu coada ochiului. Pare 
dintr-odată profund interesat de mâncare. 

— Ce este? 

— Nimic. 

Faris răspunde mult prea repede și mormăie o înjurătură când își dă 
seama că am băgat de seamă. Pune farfuria jos. 

— Detest treaba asta. Și puţin îmi pasă dacă află și spionul 
Comandantului, zice el uitându-se urât la Avitas. Urăsc să fim niște câini care 
aleargă să ucidă prada, în timp ce Marcus pocnește cu biciul în spatele 
nostru. În timpul Încercărilor, Elias mi-a salvat viaţa. Lui Dex, la fel. Ştii cum 
ne-am simțit... după... 

Mă privește acuzator. 

— Tu n-ai vorbit niciodată despre a Treia Încercare. 

Cu Avitas urmărindu-mi fiecare mișcare, înțelept ar fi să ţin în clipa asta 
un discurs despre loialitatea față de Imperiu. 

Dar sunt prea obosită și cu sufletul prea înnegurat. 

— Nici mie nu-mi place ce facem. 

Mă uit la mâncarea pe jumătate terminată. Mi-a pierit orice poftă. 

— Pe toți dracii, detest treaba asta până în rărunchi. Dar nu-i vorba 
despre Marcus, ci despre supraviețuirea Imperiului. Dacă n-ai de gând să ne 
ajuţi, strânge-ţi lucrurile şi întoarce-te la Antium. Îți pot da altă misiune. 

Faris se uită aiurea, cu fălcile încleștate. 

— Rămân. 

Oftez încet. 

— În cazul ăsta, zic şi ridic iarăși furculiţa, poate ne spui de ce ai fost 
rezervat când am spus că trebuie să cercetăm regiunea în căutarea lui Elias. 

— La naiba, Hel! geme Faris. 

— Ai fost încartiruit la Kauf în același timp cu el, locotenente Candelan, îi 
spune Avitas lui Faris. Nu și tu, Mare Sfrâncioc. 

Are dreptate. Elias și cu mine am ajuns la Kauf în perioade diferite, când 
eram cinciari. 

— Se ducea undeva când se sătura de închisoare? întreabă Avitas cu o 
încordare pe care am văzut-o rareori la el. Avea... un refugiu? 

— O peșteră, zice Faris după o clipă. L-am urmărit o dată când a plecat de 
la Kauf. Am crezut... la naiba, nu mai știu ce-am crezut. Vreo prostie, 
probabil: că ascunde în pădure o provizie secretă de bere. Dar stătea pur și 
simplu în peșteră și se uita la pereți. Cred... Cred că încerca să uite 
închisoarea. 

Mă simt cuprinsă de un gol imens când îl aud pe Faris spunând asta. Sigur 
că Elias ar fi găsit un asemenea loc. N-ar fi rezistat la Kauf fără el. Îi stă atât 
de mult în fire, încât îmi vine să râd și să sparg ceva în același timp. 

Nu acum. Nu când esti atât de aproape. 

— Du-ne acolo. 

x k k 

La început, peștera mi se pare o fundătură. Pare părăsită de ani buni. 
Aprindem, totuși, torțele și o cercetăm amănunțit. Chiar când sunt gata să 
ordon retragerea, văd ceva strălucind într-o nișă din perete. Mă duc să trag 
afară ce-i acolo și aproape scap bocceaua pe jos. 

— Pe toți dracii, zice Faris înșfăcând-o. Paloșele lui Elias. 

— E aici. 

Nu bag în seamă groaza care îmi izvorăște din stomac - vei fi nevoită să-l 
ucizi! — şi mă prefac că-i valul de adrenalină al vânătorii. 

— Şi nu de multă vreme. Pânzele de păianjeni n-au acoperit nimic, zic eu, 
ridicând torța spre pânzele din nișă. 

Caut semne ale prezenţei fetei. Nimic. 

— Dacă el e aici, ar trebui să fie şi Laia. 

— lar dacă și-a lăsat lucrurile în peșteră, adaugă Avitas, n-a crezut că va 
lipsi multă vreme. 

— Rămâi de pază, îi spun lui Faris. Avem de-a face cu Veturius, nu uita. 
Păstrează distanța. Nu îl ataca. Eu trebuie să mă duc până la închisoare. Mă 
întorc spre Avitas. Bănuiesc că vei insista să vii cu mine. 

— ÎI cunosc pe Gardianul-șef mai bine decât tine, zice el. Nu-i înțelept să 
dai buzna în închisoare. Sunt prea mulți spioni ai Comandantului înăuntru. 
Dacă știe că ești aici, va încerca să-ți pună bețe în roate. 

Ridic din sprâncene. 

— Adică ea nu știe că sunt aici? Am bănuit că i-ai spus tu. 

Avitas nu zice nimic, iar când tăcerea lui se prelungește, Faris se foiește 
neliniștit lângă mine. Văd o fisură slabă în fațada împietrită a lui Harper. 

— Nu mai sunt spionul ei, zice el în cele din urmă. Dacă eram, ai fi murit 
deja până acum. Pentru că ești foarte aproape să-l prinzi pe Elias, iar ea îmi 
ordonase să te ucid în taină când ajungi aproape și să fac totul să pară un 
accident. 

Faris trage paloșul. 

— Trădător nemernic... 

Ridic mâna și îl opresc, făcându-i semn lui Avitas să continue. 

El scoate din salopetă o pungă subţire de hârtie. 

— Noptariţă, zice el. Interzisă în Imperiu. Naiba știe de unde a luat-o 
Keris. O doză mică te omoară lent. Ceva mai multă face să-ţi stea inima. 
Comandantul avea de gând să spună că te-a copleșit tensiunea misiunii. 

— Crezi că sunt atât de ușor de ucis? 

— Nu, de fapt nu cred. 

Torța aruncă umbre pentru o clipă pe chipul mascat al lui Avitas și îmi 
aduce aminte de cineva pe care nu știu de unde să-l iau. 

— M-am gândit săptămâni în șir cum te-aș putea omori fără să-și dea 
seama nimeni. 

— Şi? 

— M-am hotărât să n-o fac. Imediat după aceea am început să-i transmit 
informații greșite despre ce făceam și unde ne duceam. 

— De ce te-ai răzgândit? Probabil că știai ce presupune misiunea. 

— Eu am cerut misiunea asta, zice el punând deoparte noptarița. l-am 
spus că are nevoie de cineva în preajma ta, dacă vrea să te elimine discret. 

Faris n-a băgat paloşul în teacă. ÎI ţine întins în faţă, iar corpul lui uriaş 
pare să ocupe jumătate din peșteră. 

— De ce naiba să ceri o astfel de misiune? Ai ceva împotriva lui Elias? 

Avitas clatină din cap. 

— Aveam... o întrebare care aștepta un răspuns. Și cel mai bun mod să-l 
aflu era să vin cu tine. 

Deschid gura să aflu care e întrebarea, dar el clatină iar din cap. 

— Întrebarea nu contează. 

— Ba cum să nu conteze, răbufnesc eu. Ce te-a putut face să schimbi o 
alianță? Și de unde știu că nu te vei răzgândi din nou? 

— Poate că am fost spionul ei, Sfrânciocule, zice el privindu-mă în ochi, și 
fisura din fațada lui se lărgește. Dar nu i-am fost niciodată aliat. Am avut 
nevoie de ea. Am avut nevoie de niște răspunsuri. Asta-i tot ce-ţi voi spune. 
Dacă nu te mulțumește, atunci alungă-mă sau pedepsește-mă. Numai... 

Se oprește. E neliniste pe chipul lui? 

— Numai nu te duce la Kauf să vorbeşti cu Gardianul-șef. Trimite-i un 
mesaj. Scoate-l de pe teritoriul lui, unde-i cel mai puternic. Pe urmă poţi face 
ce dorești. 

Ştiam că nu puteam avea încredere în Harper. Nici n-am avut vreodată. Și 
totuși, iată că s-a dat în vileag aici, fără niciun aliat de partea lui, în timp ce 
eu am unul lângă mine. 

ÎI ţintuiesc cu privirea. El nici nu respiră. 

— Dacă mă tragi pe sfoară, zic, îți smulg inima din piept cu mâinile goale. 

Avitas dă din cap aprobator. 

— Nici nu mă aștept la altceva, Mare Sfrâncioc. 

— Bine. În ce-l privește pe Gardianul-şef, nu mai sunt un boboc care face 
în pat. Știu ce neguțează monstrul ăla: secrete și suferință deghizate în 
știință și rațiune. 

Numai că își iubește prea mult micul lui regat murdar. Nu va dori să-i fie 
luat. Pot folosi lucrul ăsta împotriva lui. 

— Transmite-i un mesaj bătrânului, adaug eu. Spune-i că vreau să-l văd la 
noapte în hangarul bărcilor. Să vină singur. 

Harper pleacă imediat, iar când suntem siguri că s-a îndepărtat, Faris se 
întoarce către mine. 

— Te rog, spune-mi că nu-l crezi trecut dintr-odată de partea ta. 

— N-am timp de dezlegat enigme. 

lau lucrurile lui Elias și le îndes înapoi în nișa din perete. 

— Dacă Gardianul-șef știe ceva despre Veturius, nu ne va oferi informația 
pe gratis. Va dori alte informaţii la schimb. Trebuie să mă gândesc ce să-i 
ofer. 

XXX 

La miezul nopţii, Avitas și cu mine ne strecurăm în hangarul bărcilor de la 
Kauf. Grinzile groase ale acoperișului lucesc slab în lumina albastră a torţei. 
Nu se aude decât clipocitul ocazional al apei pe marginea bărcilor. 

Deși Avitas i-a cerut Gardianului-șef să vină singur, mă aștept totuși să-și 
aducă gărzi. Cercetez penumbra, îmi slăbesc legăturile paloșului și îmi 
rotesc umerii. Canoele de lemn se lovesc cu zgomot una de alta iar afară, 
ambarcaţiunile pentru transportul prizonierilor legate de hangar aruncă 
umbre lungi peste ferestre. Un vânt aspru face geamurile să zăngănească. 

— Eşti sigur că vine? 

Nordicul încuviințează. 

— E foarte interesat să te întâlnească, Sfrâncioc. Dar... 

— Ei, haide, locotenente Harper, nu-i nevoie să ne dădăcești Sfrânciocul. 
Nu mai e copil. 

Gardianul-șef, filiform şi palid ca un păianjen de peșteră 
supradimensionat, apare furișându-se afară din întunericul de la capătul 
îndepărtat al hangarului. Oare de câtă vreme stă ascuns acolo? Mă abțin cu 
greu să nu duc mâna la paloș. 

— Am întrebări să-ți pun, Gardian-șef. 

Esti un vierme. Un parazit contorsionat și jalnic. Vreau să-mi audă 
indiferența din voce. Vreau să știe că îmi este inferior. 

Se oprește la câțiva pași de mine, cu mâinile la spate. 

— Cum pot să-ţi fiu de folos? 

— A evadat vreunul dintre prizonierii tăi în ultimele câteva săptămâni? 
Au existat în închisoare spargeri sau hoţii? 

— Nimic din toate astea, Mare Sfrâncioc. 

Deşi mă uit la el cu mare atenţie, nu văd vreun semn că ar minți. 

— Niciun fel de activitate ciudată? Paznici văzuţi unde n-ar trebui să fie? 
Prizonieri sosiți pe neașteptate? 

— Fregatele aduc mereu prizonieri noi, își împreunează gânditor 
Gardianul degetele lungi. De un prizonier nou m-am ocupat eu însumi de 
curând. Dar nu a fost, totuși, neașteptat. 

Mă furnică pielea. Gardianul spune adevărul, dar în același timp ascunde 
ceva. O simt. Lângă mine, Avitas își mută greutatea de pe un picior pe altul, 
ca și cum ar simți și el ceva în neregulă. 

— Mare Sfrâncioc, zice Gardianul-șef. lartă-mă, dar de ce ai venit aici, la 
Kauf, să pui asemenea întrebări? Credeam că misiunea de a-l găsi pe Elias 
Veturius era mai urgentă. 

Mă postez în faţa lui. 

— Mereu le pui întrebări ofițerilor mai mari în grad ca tine? 

— Nu te simți jignită. Mă întrebam dacă nu l-o fi adus ceva pe Veturius 
încoace. 

Observ cum îmi cercetează fața, așteptând o reacție din partea mea, și mă 
oțelesc pentru ce urmează să spună mai departe. 

— Pentru că, dacă ești dispusă să-mi spui de ce crezi că suspectul tău e 
aici, poate că aș avea și eu de împărtășit informații... folositoare. 

Avitas îmi aruncă o privire. Un avertisment. Începe jocul. 

— De pildă, zice Gardianul-șef, fata cu care călătorește... Cine e? 

— Fratele ei este în închisoarea ta. 

Îi ofer informaţia gratis, în semn de bună credinţă. Mă ajuţi te ajut. 

— Cred că Veturius intenționează să-l elibereze. 

Lumina din ochii Gardianului spune că i-am dat ceva ce își dorea. Vreme 
de o secundă, mă simt copleșită de vinovăţie. Dacă băiatul chiar este în 
închisoare, deja i-am îngreunat mult lui Elias sarcina de a-l elibera. 

— Ce înseamnă ea pentru el, Sfrâncioc? Și cum de are atâta influență 
asupra lui? 

Fac un pas spre bătrân, ca să-mi poată citi în ochi că spun adevărul. 

— Nu știu. 

Afară, vântul se întețește. Face jgheaburile să bubuie sinistru ca tobele 
când anunță moartea. Gardianul-șef lasă capul pe-o parte și ochii lui fără 
gene nici nu clipesc. 

— Spune-mi numele ei, Helene Aquilla, iar eu îţi voi spune ceva care îţi va 
dovedi că a meritat efortul. 

Schimb o privire cu Avitas. El clatină din cap. Apuc paloșul și descopăr că 
palma îmi e alunecoasă pe mâner. Ca cinciar, n-am vorbit de mai mult de 

două ori cu Gardianul. Dar știam - toți cinciarii știau - că ne supraveghea. 
Ce-o fi aflat despre mine în perioada aia? Eram copil, aveam doar 
doisprezece ani. Ce putea afla despre mine? 

— Laia. 

Nu-i permit vocii mele nicio inflexiune. Dar Gardianul-șef ridică fruntea și 
mă evaluează rece. 

— Gelozie și furie, zice el. Și... simțul proprietăţii? O legătură. Ceva 
profund irațional, cred. Ciudat... 

O legătură. Vindecarea, sentimentul protector pe care nu-mi doresc să-l 
simt. Pe toți dracii. A înțeles toate astea dintr-un sigur cuvânt? 

Îmi controlez expresia, refuzând să-i permit să vadă ce simt. Şi totuşi, el 
zâmbeşte. 

— Aha, zice încet. Văd că am dreptate. Mulţumesc, Mare Sfrâncioc. Mi-ai 
dezvăluit multe. Dar e timpul să plec. Nu-mi place să lipsesc prea mult din 
închisoare. 

De parcă închisoarea Kauf ar fi o tânără mireasă de dorul căreia se stinge. 

— Mi-ai promis informaţii, bătrâne, zic eu. 

— Ți-am spus deja tot ce trebuie să știi, Mare Sfrâncioc. Probabil că nu 
m-ai ascultat cu atenţie. Te credeam mai deșteaptă, zice Gardianul parcă 
oarecum dezamăgit. 

Se îndepărtează apoi și pașii lui răsună cu ecou în hangarul gol. Mă întind 
după paloș, cu gândul clar să-l oblig să vorbească, dar Avitas mă ia de braţ. 

— Nu, Sfrâncioc, șoptește el. Gardianul-șef nu spune chestii așa, fără 
motiv. Gândește-te bine, se poate să ne fi dat vreun indiciu. 

Nu-mi trebuie mie blestemate de indicii! Mă scutur de mâna lui Avitas, 
scot paloșul din teacă şi pornesc cu pași mari după Gardian. În timpul ăsta 
mă izbește singurul lucru spus de el care mi-a ridicat părul pe ceafă. De un 
prizonier nou m-am ocupat eu însumi de curând. Dar nu a fost, totuși, 
neașteptat. 

— Veturius, zic eu. E la tine. 

Gardianul-șef se oprește. Nu-i pot vedea bine fața întoarsă pe jumătate 
către mine, dar îi aud zâmbetul din voce. 

— Excelent, Mare Sfrâncioc. Nu m-ai dezamăgit așa tare, până la urmă. 


40. LAIA 


Keenan și cu mine ne ghemuim în spatele unui buștean căzut și 
supraveghem peștera. Nu pare cine știe ce. 

— La un kilometru de râu, înconjurată de molizi, cu intrarea spre est, cu 
un pârâu la nord și o lespede de granit răsturnată la o sută de metri spre 
sud, înșiră Keenan reperele. Nu poate fi alta. 

Rebelul își trage mai bine gluga. Are pe fiecare umăr câte o moviliţă de 
zăpadă. În jurul nostru vâjâie vântul, aruncându-ne în ochi ace de gheață. În 
ciuda cizmelor îmblănite pe care Keenan le-a furat pentru mine de la 
Delphium, nu-mi mai simt picioarele. Dar cel puţin ninsoarea ne-a ascuns 
urmele și a amuţit gemetele obsedante venite dinspre închisoare. 

— N-am văzut nicio mișcare, zic eu, strângându-mi și mai bine mantia. lar 
viscolul se întețește. Pierdem timp. 

— Ştiu că mă crezi nebun, zice Keenan, dar nu vreau să cădem într-o 
capcană. 

— Nu-i nimeni aici, zic eu. N-am văzut urme, n-am văzut niciun semn că 
ar mai fi în pădure altcineva decât noi. Dacă Elias și Darin sunt înăuntru, 
răniți sau flămânzi? 

Keenan se mai uită o dată la peșteră, apoi se ridică în picioare. 

— Bine. Să mergem. 

Când ne apropiem, corpul nu-mi mai îngăduie nicio precauţie. Scot 
pumnalul, trec pe lângă Keenan și intru îngrijorată în peșteră. 

— Darin? șoptesc în întuneric. Elias? 

Peștera pare părăsită. Dar Elias n-ar fi lăsat-o în niciun caz să arate ca și 
cum ar fi ocupată. 

În spatele meu pâlpâie o lumină. Keenan ridică felinarul şi vedem pereţii 
plini de pânze de păianjen, podeaua acoperită de frunze moarte. Peștera nu-i 
mare, dar aș fi vrut să fie. Atunci pustietatea dinăuntru nu mi s-ar mai fi 
părut atât de copleșitor definitivă. 

— Keenan, șoptesc eu. Nu pare să fi intrat nimeni aici de ani buni. S-ar 
putea ca Elias să nu fi ajuns până aici. 

— Uite. 

Keenan se întinde spre o nișă adâncă din fundul peșterii și scoate o 
boccea. Îi iau felinarul, plină de speranţă. Keenan lasă bocceaua jos, 
scormonește în ea și scoate două paloșe pe care le cunosc bine. 

— Elias, suspin eu. A fost aici. 

Keenan desface tot pachetul, dând la iveală o pâine veche de-o săptămână 
și niște fructe mucegăite. 

— N-a fost aici de curând, altfel le-ar fi mâncat. Și nu văd niciun semn al 
prezenţei fratelui tău, zice Keenan luând felinarul de la mine și luminând 
restul peșterii. Peste o săptămână e Rathana. Elias trebuia să-l fi eliberat pe 
Darin până acum. 

Vântul se vaită ca un spirit furios, disperat să se elibereze. 

— Ne putem face adăpost aici, adaugă Keenan și lasă raniţa jos. Viscolul 
s-a întețit prea tare ca să mai căutăm alt loc de campare. 

— Dar trebuie să facem ceva, zic eu. Nu știm dacă Elias a reușit să 
pătrundă în închisoare, dacă l-a eliberat pe Darin, dacă Darin trăiește... 

Keenan mă ia de umeri. 

— Am reușit să ajungem aici, Laia. Am ajuns la Kauf. Imediat ce se 
potolește viscolul, vom afla ce s-a întâmplat, îl vom găsi pe Elias și... 

— Nu, spune o voce din ușa peșterii. Nu-l veţi găsi. Pentru că nu-i aici. 

Îmi sare inima din piept şi strâng mânerul pumnalului. Dar când văd cele 
trei figuri mascate de la intrarea în peșteră, știu că nu-mi va fi de mare folos. 

Una dintre siluete pășește înăuntru. E cu jumătate de cap mai înaltă decât 
mine și masca îi sclipește argintie de sub gluga îmblănită. 

— Laia din Serra, zice Helene Aquilla. 

Dacă viscolul de afară ar avea voce, ar suna ca vocea ei - glacială, mortală, 
perfect lipsită de orice sentiment. 


41. ELIAS 


Darin trăiește. Se află într-o celulă la câţiva metri de mine. 

Și este torturat. Până la nebunie. 

— Trebuie să găsesc un mod de a ajunge în celula aia, gândesc eu cu voce 
tare. 

Asta înseamnă că am nevoie să știu programul schimburilor de pază și al 
interogatoriilor. Am nevoie de chei pentru cătușele mele și pentru ușa lui 
Darin. Partea asta de pavilion o conduce Drusius; el are cheile. Dar nu se 
apropie niciodată suficient de mult ca să-l pot înșfăca zdravăn. 

Deci, fără chei. Agrafe cu care să forțez încuietorile, atunci. Îmi trebuie 
două... 

— Te pot ajuta, intervine în planurile mele vocea lui Tas. Mai sunt și alţii, 
Elias. Cărturarii din celulele comune au un grup de rebeli. Se numește 
Skiritae - sunt cu zecile. 

Îmi ia ceva să procesez ce-a zis Tas, dar când realizez ce vrea să zică, nu 
fac decât să mă holbez la el înfricoșat. 

— Gardianul-șef te-ar jupui de viu, laolaltă cu toţi cei care te-au ajutat. 
Nici nu poate fi vorba. 

Tas tresare la auzul vehemenţei mele ca un animal lovit. 

— Tu... Tu ai spus că frica mea îi dă putere. Dacă te ajut... 

La naiba. Am mâinile pătate cu destule morți și fără să mai adaug pe listă 
un copil. 

— Mulţumesc, mă uit eu fix în ochii lui. Mulţumesc că mi-ai spus despre 
Artist. Dar nu am nevoie de ajutorul tău. 

Tas își adună lucrurile și se strecoară spre ușă. Se oprește o clipă și se uită 
înapoi la mine. 

— Elias... 

— Au suferit prea mulți din cauza mea. Nu mai vreau să sufere și alții. 
Pleacă, te rog eu. Dacă te aud paznicii vorbind cu mine, vei fi pedepsit. 

După ce pleacă, mă ridic clătinându-mă și mă strâmb din cauza durerii 
ascuțite pe care o simt în mâini și în picioare. Mă silesc să pășesc, cândva o 
mișcare instinctivă care s-a transformat, în absenţa extractului de Tellis, 
într-o aventură de dimensiuni aproape imposibile. 

Îmi trec prin minte vreo zece idei, una mai nebunească ca alta. Toate 
presupun ajutorul cel puţin a încă unei persoane. 

Băiatul, spune o voce practică din interiorul meu. Bãiatul te poate ajuta. 

În cazul ăsta, aș putea la fel de bine să-l omor cu mâna mea, îi răspund 
vocii. Măcar ar fi o moarte mai rapidă. 

N-am decât să fac totul singur. Nu-mi trebuie decât timp. Numai că timpul 
este unul dintre multele lucruri pe care nu le am. La doar o oră după cea 
plecat Tas, fără nicio soluţie la îndemână, capul mi se învârte și corpul îmi 
tresare spasmodic. La naiba, nu acum. Dar toate înjurăturile și cuvintele 
aspre pe care mi le arunc n-au niciun rezultat. Criza mă doboară întâi în 
genunchi, apoi mă trimite direct în Anticameră. 

x kK x 

Mi-aş putea construi naibii o casă aici, mormăi eu adunându-mă de pe 
pământul acoperit de zăpadă. Poate îmi iau câteva găini, îmi fac o grădină... 

— Elias? 

Izzi se uită la mine de după un copac - o variantă și mai sfrijită a ei. Mă 
doare inima să mă uit la ea. 

— Am... am sperat să te întorci. 

O caut din priviri pe Shaeva, întrebându-mă de ce n-a ajutat-o pe Izzi să 
treacă meu departe. Îmi apuc prietena de mână, iar ea se uită în jos, 
surprinsă de căldura mea. 

— Eşti viu, zice ea posomorâtă. Mi-a spus un spirit. O Mască. A zis că te 
plimbi între lumea viilor și cea a morţilor, dar nu l-am crezut. 

Tristas. 

— N-am murit încă, zic eu, însă nu mai am mult. Cum ai... 

E nedelicat să întrebi un spirit cum a murit? Sunt gata să-mi cer scuze, dar 
Izzi ridică din umeri. 

— A fost o descindere a Războinicilor, zice ea. La o lună după ce-ai plecat. 
Într-o clipă încercam să-l salvez pe Gibran, în clipa următoare eram aici, iar 
în fața mea stătea femeia aia... Păzitoarea Sufletelor, și îmi ura bun-venit pe 
tărâmul spiritelor. 

— Cu ceilalți ce s-a întâmplat? 

— Trăiesc, zice Izzi. Nu-mi dau seama de unde știu, dar sunt sigură. 

— lartă-mă, îi spun. Dacă eram acolo, poate că reușeam să... 

— Taci, mă fulgeră Izzi cu privirea. Tu te crezi mereu responsabil pentru 
toți. Dar nu ești. Suntem și noi oameni și merităm să luăm decizii singuri. 

Îi tremură vocea de o furie care nu-i stă în fire. 

— N-am murit din cauza ta. Am murit pentru că am vrut să salvez pe 
altcineva. Să nu îndrăznești să-mi iei asta. 

Imediat după ce termină de vorbit, mânia i se risipește. 

— lartă-mă, scânceșşte ea. Locul ăsta intră în tine. Nu mă simt bine, Elias. 
Celelalte spirite... toate plâng, se văicăresc și... 

I se întunecă privirea, se întoarce și mormăie spre copaci. 

— Nu-ţi cere iertare. 

Ceva o trage înapoi, o face să rămână aici, să sufere. Simt o nevoie de 
nestăpânit să o ajut. 

— Tu... nu poți trece mai departe? 

Crengile foșnesc în vânt și spiritele din copaci își șoptesc unele altora să 
tacă, de parcă ar vrea și ele să audă ce va spune Izzi. 

— Nu vreau să trec mai departe, șoptește ea. Mi-e frică. 

O iau de mână și mergem împreună, aruncându-le copacilor o privire 
urâtă. Chiar dacă Izzi e moartă, nu înseamnă că trebuie să tragă cu urechea 
la ce gândește ea. Spre surpriza mea, șoaptele încetează, de parcă spiritele ar 
dori să ne respecte intimitatea. 

— Te temi că o să te doară? o întreb. 

Se uită în jos. 

— Eu n-am familie, Elias. Am avut-o numai pe Bucătăreasă. lar ea n-a 
murit. Dacă dincolo nu mă așteaptă nimeni? Dacă o să fiu singură? 

— Eu nu cred că-i așa, zic. 

Văd printre copaci sclipirea soarelui pe apă. 

— Dincolo nu există singur sau împreună. Cred că-i altfel. 

— De unde știi? 

— Nu știu. Dar spiritele nu pot trece mai departe până când nu se rup de 
ceea ce le leagă de lumea viilor. Dragoste sau furie, frică sau familie. Așa că 
mă gândesc că emoţiile astea nu există dincolo. În orice caz, va fi mai bine 
decât în locul ăsta, Izzi. Locul ăsta este bântuit. Nu meriți să rămâi înțepenită 
aici. 

Zăresc în față o potecă şi corpul mi se duce instinctiv spre ea. Îmi vine în 
minte o pasăre colibri cu aripi deschise la culoare care și-a făcut cuib cândva 
la Quin în curte, cum dispărea iarna și se întorcea primăvara, ghidată de o 
busolă necunoscută dinăuntrul ei. 

Cum de ştii poteca asta, Elias, din moment ce n-ai mai fost altă dată în 
partea asta a pădurii? 

Alung întrebarea. N-am timp de ea acum. 

Izzi se reazemă de mine și poteca ne duce spre un mal acoperit de frunze 
uscate. Cărarea se termină brusc. La picioarele noastre curge un râu leneș. 

— Ăsta-i locul? 

Izzi se uită la apa limpede. Soarele ciudat, estompat din Anticameră îi 
strălucește în părul blond, făcându-l să pară aproape alb. 

— Pe aici trebuie să trec? 

Dau din cap că da, știu răspunsul fără să-mi fi dat seama. 

— Nu plec până nu ești tu gata, zic. Rămân cu tine. 

Ridică spre mine ochiul negru și parcă seamănă ceva mai mult cu cea de 
odinioară. 

— Ce se întâmplă cu tine, Elias? 

Ridic din umeri. 

— Sunt - bine, sănătos, în viață — singur, îmi scapă mie, și mă simt imediat 
ca un prost. 

Izzi lasă capul pe-o parte și îmi pune o mână fantomatică pe obraz. 

— Uneori, Elias, zice ea, singurătatea este o alegere. 

Începe să-i pălească conturul şi din ea dispar delicat bucățele, ca puful 
împrăștiat de păpădie. 

— Spune-i Laiei că nu mi-a fost frică. Era îngrijorată. 

Îmi dă drumul şi pășeşte în râu. Acum e aici, pe urmă nu mai e, s-a dus 
înainte să pot eu ridica mâna în semn de adio. Plecarea ei mă face să mă simt 
mai ușor, de parcă o parte din vinovăția care mă chinuie s-ar fi risipit. 

În spatele meu simt altă prezenţă. Aerul se umple de amintiri: paloşe 
lovite la antrenament, curse de alergări pe dune, râsul lui la tachinările 
necontenite legate de Aelia. 

— Ai putea renunța și tu, zic fără să mă întorc. Ai putea fi liber, ca ea. Te 
ajut. Nu trebuie să faci asta singur. 

Aștept. Sper. Dar Tristas nu-mi răspunde decât tăcând. 

xx %* 

Următoarele trei zile sunt cele mai rele din viața mea. Nici nu-mi dau 
seama dacă vreo criză mă duce în Anticameră. Nu cunosc decât durere și 
ochii alb-albaștri ai Gardianului-șef care mă bombardează cu întrebări. 

Vorbește-mi despre mama ta, ce femeie fascinantă! Ai fost prieten apropiat 
cu Sfrânciocul. Simte și ea durerea celorlalti la fel de puternic ca tine? 

Tas, cu fețișoara îngrijorată, încearcă să-mi țină rănile curate. Te pot 
ajuta, Elias. Skiritae te poate ajuta. 

Drusius mă frăgezește în fiecare dimineață pentru Gardian - nu te mai las 
niciodată să profiti de mine, ticălosule... 

În puţinele crâmpeie de luciditate care mi-au mai rămas, adun câte 
informaţii pot. Nu te da bătut, Elias. Nu te prăbuși în întuneric. Ascult pașii 
paznicilor, timbrul vocilor lor. Învăţ să-i identific după fărâma de umbră 
care trece prin dreptul uşii mele. Încep să pricep care-i sistemul de rotații şi 
identific un tipar anume în interogatorii. Pe urmă caut o ocazie. 

Nu se ivește niciuna. Moartea îmi dă târcoale însă, ca un vultur răbdător. 
Îi simt umbra cocârjată apropiindu-se, răcind aerul pe care îl respir. Nu încă, 

Pe urmă, într-o dimineață, aud lângă ușă zgomot de pași și zăngănit de 
chei. Intră Drusius să-mi dea porția zilnică de bătaie. Conform programului. 
Las capul să-mi cadă și limba să-mi atârne. El chicotește și se apropie agale. 
Când ajunge la câțiva centimetri de mine, mă înșfacă de păr și mă silește să 
mă uit la el. 

— Jalnic, mă scuipă el în față. 

Boule! 

— Mă aşteptam să reziști mai mult. Atotputernicul Elias Veturius. Eşti un 
nimic... 

Tâmpitule, ai uitat să-mi strângi lanţurile. Îl lovesc cu genunchiul fix între 
picioare. Chirăie și se îndoaie de mijloc, iar eu închei atacul cu un cap în gură 
menit să-i arunce creierii afară. Ochii i se încețoșează, așa că nici nu-și dă 
seama că i-am înfășurat un lanţ în jurul gâtului până când nu se învinețește 
la față. 

— Vorbeşti al naibii de mult, mârâi eu când leșină în cele din urmă. 

ÎI las jos şi îl caut de chei. Le găsesc şi pe urmă îl leg cu cătușele mele, în 
caz că se trezește înainte să-l vreau eu treaz. Pe urmă îi pun căluș. 

Mă uit prin crăpătura ușii. Cealaltă Mască de serviciu n-a venit încă să-l 
caute pe Drusius. Va apărea curând. Ascult zgomotul pașilor acelei Măști 
până sunt sigur că-i departe bine de mine. Pe urmă mă strecor afară. 

Lumina torțelor îmi înțeapă ochii și mă uit printre gene. Celula mea se 
află la capătul unui hol scurt care se desprinde din culoarul principal al 
pavilionului. Nu sunt decât trei celule pe acest holișor și sunt sigur că cea de 
lângă a mea e goală. Îmi mai rămâne de verificat doar una. 

După atâta tortură, degetele mele nu sunt bune de nimic și scrâșnesc din 
dinți când văd cât îmi ia să cotrobăi printre chei. Grăbește-te, Elias, 
grăbește-te. 

Găsesc până la urmă cheia potrivită și peste alte câteva clipe descui ușa. 
Scârțâie groaznic, o întredeschid și mă întorc într-o parte ca să mă strecor 
înăuntru. Scârțâie din nou când o închid și înjur în șoaptă. 

Deşi n-am stat în lumina torțelor decât un moment, ochilor mei le ia ceva 
până se obișnuiesc din nou cu întunericul. La început, nu văd desenele. Pe 
urmă le observ și mi se taie răsuflarea. Tas avea dreptate. Chiar par gata să 
prindă viaţă. 

În celulă e liniște. Darin doarme, probabil, sau e inconștient. Fac un pas 
spre silueta costelivă din colţ. Pe urmă aud zornăit de lanţuri și gâfâieli. Din 
întuneric sare o nălucă distrusă, cu faţa la câţiva centimetri de a mea, 
strângându-mă de gât cu degete descărnate. Îi lipsesc smocuri întregi din 
părul blond și are fața plină de vânătăi, brăzdată de cicatrice. Din două 
degete i-au rămas doar cioturi și torsul îi este acoperit de arsuri. Pe toti 
dracii. 

— Tu cine naiba ești? zice năluca. 

Îi desfac uşor mâinile din jurul gâtului meu, dar pentru o clipă nu sunt în 
stare să vorbesc. EI este. Îmi dau seama imediat. Nu pentru că seamănă cu 
Laia; chiar și în penumbra din celulă i se disting ochii albaștri și pielea albă. 
Dar focul din privirea lui l-am mai văzut doar la un singur om. Și deși, după 
sunetele pe care le-am auzit, mă așteptam să aibă privirea unui nebun, acum 
mi se pare absolut în toate mințile. 

— Darin din Serra, zic, îți sunt prieten. 

El răspunde chicotind amar. 

— Un Războinic, prieten cu mine? Nu cred. 

Mă uit peste umăr spre ușă. Nu avem timp. 

— O cunosc pe sora ta, Laia. Sunt aici ca să te salvez, la cererea ei. Trebuie 
să plecăm chiar acum... 

— Eşti un mincinos, şuieră el. 

Afară răsună pași, apoi se face liniște. Nu avem timp pentru astfel de 
lucruri. 

— Îţi pot dovedi, zic. Întreabă-mă ceva despre ea. Îți voi spune... 

— Îmi vei spune ce i-am spus eu Gardianului-șef, adică totu/ despre ea. 
N-a rămas piatră neîntoarsă, zice el. 

Darin mă privește cu o dușmănie dogoritoare. Probabil că și-a exagerat 
durerea la interogatorii ca să-l creadă Gardianul slab. După privirea asta, e 
clar că nu-i lesne de înfrânt. În mod normal, mi-ar plăcea acest lucru. Dar 
acum nu-i decât un inconvenient blestemat. 

— Ascultă-mă, zic cu voce scăzută, dar destul de hotărât ca să-i potolesc 
suspiciunile. Nu sunt unul dintre ei, altfel n-aș umbla îmbrăcat așa și n-aș fi 
rănit la rândul meu. 

Îmi descopăr braţele, pline de tăieturi de la ultimul interogatoriu al 
Gardianului-șef. 

— Sunt prizonier. Am pătruns în închisoare ca să te scot pe tine, dar am 
fost prins. Acum trebuie să ne salvez pe amândoi. 

— Ce treabă are el cu ea? mârâie Darin la mine. Spune-mi ce vrea 
Gardianul de la sora mea și poate te cred. 

— Nu știu, zic eu. Cel mai probabil vrea să-ți intre ţie în minte. Să te 
cunoască punându-ți întrebări despre Laia. Dacă nu i-ai răspuns la 
întrebările despre arme... 

— Nu m-a întrebat nimic despre blestematele de arme, zice Darin și 
trece mâna ca o gheară peste cap. Nu m-a întrebat decât despre ea. 

— N-are niciun sens, zic eu. Ai fost capturat din cauza armelor. Din cauză 
că te-a învățat Spiro secretul oţelului de Serra. 

Darin înlemnește. 

— De unde naiba știi? 

— Ţi-am spus... 

— N-am vorbit cu nimeni despre asta. Din ce știu ei, sunt doar un spion al 
Rezistenței. La naiba, l-aţi prins și pe Spiro? 

— Stai puţin, ridic eu mâna, nedumerit. Gardianul-șef nu te-a întrebat 
niciodată despre arme? Numai despre Laia? 

Darin împinge bărbia în față și pufnește. 

— Probabil că are nevoie mai disperată de informaţii decât mi s-a părut 
mie. Chiar crede că m-ai putea convinge că ești prieten cu Laia? Atunci mai 
spune-i încă ceva despre ea din partea mea. Laia n-ar fi cerut în veci ajutorul 
unui Războinic. 

Se aud pași pe culoarul principal. Trebuie să ieșim naibii de-aici. 

— Le-ai spus că sora ta dormea cu mâna pe brăţara mamei voastre? îl 
întreb. Sau că de foarte aproape, ochii ei au nuanţe aurii, căprui, verzi și 
argintii? Sau că din ziua când i-ai spus să fugă a simţit numai vinovăţie și s-a 
gândit doar cum să te găsească? Sau că are un foc interior care ar pune în 
genunchi orice Mască, numai dacă ar vrea să creadă în el? 

Darin rămâne cu gura căscată. 

— Cine ești tu? 

— Ți-am spus. Sunt un prieten. lar acum trebuie să ieşim de-aici. Te ţii pe 
picioare? 

Darin încuviințează şi porneşte şchiopătând. Îi trec un braţ în jurul 
umerilor mei. Înaintăm șovăielnic către uşă și aud pașii unui paznic care se 
apropie. Îmi dau seama după mers că e legionar, ei calcă întotdeauna mai 
zgomotos decât Măștile. Aștept nerăbdător să treacă. 

— Ce te-a întrebat Gardianul despre sora ta? zic eu în timp ce așteptăm. 


A 


își 


3 

— A vrut să știe totul, răspunde Darin sumbru. Dar a bâjbâit după 
informaţii. Era nemulțumit. Parcă n-ar fi fost sigur ce să întrebe. Parcă 
întrebările n-ar fi fost chiar ale lui. La început am încercat să-l mint. Dar își 
dădea seama de fiecare dată. 

— Ce i-ai spus? 

Paznicul s-a îndepărtat destul. Mă întind după mânerul ușii și o deschid 
cu nemăsurată grijă, ca să nu scârțâie. 

— Tot ce mi-a dat prin minte, ca să înceteze durerea. Tâmpenii. Că adoră 
Festivalul Lunii. Că s-ar putea uita ore în șir cum zboară zmeiele. Că îi place 
ceaiul cu destulă miere cât să se înece cu el și-un urs. 

Simt un nod în stomac. Cuvintele astea îmi sunt cunoscute. De unde le 
cunosc? Devin deosebit de atent la Darin, iar el mă privește nesigur. 

— N-am crezut că l-ar putea ajuta la ceva, zice el. Nu părea niciodată 
mulțumit, indiferent ce i-aș fi spus. Voia mereu mai mult. 

E o coincidență, îmi spun în sinea mea. Pe urmă îmi amintesc ceva ce 
obișnuia să spună bunicul Quin: Numai un dobitoc crede în coincidente. 
Cuvintele lui Darin mi se învârt în cap, ducându-mă cu gândul spre lucruri la 
care n-aş vrea să mă gândesc și trăgând linii acolo unde n-ar trebui. 

— I-ai spus Gardianului că Laiei îi place iarna mâncarea de linte? îl întreb. 
Că o face să se simtă în siguranță? Sau că n-ar vrea să moară fără să fi văzut 
Marea Bibliotecă din Adisa? 

— Îi povesteam mereu despre bibliotecă, zice Darin. Îi plăcea enorm să 
audă vorbindu-se despre ea. 

Îmi zboară cuvinte prin minte, crâmpeie de discuţii dintre Laia şi Keenan 
pe care le-am auzit fără să vreau în timpul călătoriei. Ridicam zmeie, când 
eram Copil, a spus el la un moment dat. Mă puteam uita la ele ore în șir... 
Tare mi-ar plăcea să văd într-o zi Marea Bibliotecă. lar Laia, în seara 
dinaintea plecării mele, zâmbind în timp ce bea ceaiul pe care i-l dăduse 
Keenan. Ceaiul bun trebuie să fie destul de dulce cât să se înece cu el un urs, 
spusese roșcatul. 

Nu, pe toți dracii, nu! În tot acel timp, iscodind în mijlocul nostru! 
Prefăcându-se că avea grijă de Laia. Încercând s-o atragă pe Izzi de partea 
lui. Purtându-se ca un prieten, în timp ce nu era decât o iscoadă a 
Gardianului-șef. 

Și fața lui înainte să plec! Duritatea aceea pe care nu i-o arăta niciodată 
Laiei, dar pe care eu o simțisem încă de la început. Știu ce înseamnă să faci 
ceva pentru poporul la care ţii. La naiba, probabil că e/i-a spus Gardianului 
despre sosirea mea, deși habar n-am cum să-i fi putut transmite mesaje 
bătrânului fără să folosească tobele. 

— Am încercat să nu-i spun nimic important, zice Darin. Am crezut că... 

La auzul vocilor pătrunzătoare ale unor soldaţi care se apropie, Darin 
tace. Închid ușa şi ne ascundem din nou la el în celulă, aşteptându-i să 
treacă. 

Numai că ei nu trec. 

Cotesc pe holişor şi se îndreaptă exact spre celula asta. În timp ce caut 
ceva cu care să mă apăr, ușa se dă de perete și intră patru Măști cu 
bastoanele ridicate. 

Nu urmează o luptă. Sunt prea rapizi, iar eu sunt rănit, otrăvit și lihnit de 
foame. Mă prăbușesc. Știu când sunt copleșit numeric și nu mai suport alte 
răni grave. Măștile doresc cu disperare să mă lovească cu bastoanele în cap, 
dar nu reușesc, așa că mă încătușează strâns și mă ridică în picioare. 

Intră agale și Gardianul-șef, cu mâinile la spate. Nu pare surprins să ne 
vadă pe Darin și pe mine înlănțuiți unul lângă celălalt. 

— Excelent, Elias, murmură el. În sfârșit avem și noi de discutat despre 
ceva care merită osteneala. 


42. HELENE 


Cărturarul roșcat se întinde după paloș, dar se oprește când aude 
șuieratul a două săbii trase simultan din teacă, își mută greutatea de pe un 
picior pe altul și se așază în fața Laiei. 

Ea își face loc pe lângă el, cu o privire cumplită. Nu mai e aceeași copilă 
speriată pe care am vindecat-o în odăile sclavilor de la Blackcliff. Mă 
cuprinde din nou sentimentul acela protector pe care l-am simţit pentru 
Elias la Nur. Mă întind și îi ating obrazul. Ea tresare, iar Avitas și Faris 
schimbă o privire. Îmi retrag mâna imediat, nu înainte să-mi dau seama din 
acea atingere că este sănătoasă. Mă simt dintr-odată ușurată, dar și plină de 
furie. 

Faptul că te-am vindecat nu înseamnă nimic pentru tine? 

Are o muzică ciudată fata asta, de o frumuseţe neobișnuită, care mi-a 
ridicat părul de pe ceafă. Foarte diferită de muzica lui Elias, dar nu 
discordantă. Livia şi Hannah au luat lecţii de canto, cum numeau ele asta? 
Contra-melodie. Laia și Elias sunt fiecare contra-melodia celuilalt. lar eu nu 
sunt decât o notă disonantă. 

— Știu că ai venit încoace pentru fratele tău, zic eu. Darin din Serra, spion 
al Rezistenței... 

— Nu este un... 

N-o las să protesteze. 

— Nu-mi pasă câtuși de puţin. Tu probabil vei muri. 

— Te asigur că nu. 

Ochii fetei aruncă scântei. Strânge din dinți. 

— Am ajuns aici în ciuda faptului că ne vânați. 

Face un pas în față, dar eu nu cedez teren. 

— Am supraviețuit genocidului organizat de Comandant... 

— Câteva patrule care fac descinderi printre rebeli nu înseamnă... 

— Câteva patrule? se schimonosește ea la față, îngrozită. Ucideţi mii de 
oameni. Femei. Copii. Ticăloșilor, aveţi o întreagă armată blestemată întinsă 
pe dealurile Argent... 

— Ajunge, zice scurt roșcatul, dar eu nu-l bag în seamă, stârnind cu 
mintea la vorbele Laiei. 

O întreagă armată blestemată... 

„„scorpia de la Blackclift pune la cale ceva... Ceva important, fetiţo... 

Trebuie să plec de-aici. Mi-a încolţit în minte o bănuială și simt nevoia să 
mă gândesc la ea. 

— Eu sunt aici pentru Veturius. Orice încercare de a-l salva se va solda cu 
moartea ta. 

— De a-l salva, zice Laia sec. Din... din închisoare. 

— Da, zic eu nerăbdătoare. Nu vreau să te omor. Așa că nu-mi sta în cale. 

les cu pași mari din peșteră în viscolul fioros de afară, cu mintea 
învolburată. 

— Sfrâncioc, zice Faris, când aproape am ajuns în tabără, să nu-mi tai 
capul, dar nu-i putem lăsa pur și simplu în viață să pună la cale o evadare 
ilegală. 

— Toate garnizoanele din ţinuturile Tribale prin care am trecut aveau 
prea puţini soldați, zic eu. Nici măcar la Antium nu erau destui străjeri pe 
ziduri. De ce credeți? 

Faris ridică nedumerit din umeri. 

— Oamenii au fost trimiși în ţinuturile de la frontieră. Și Dex a auzit la fel. 

— Mie tata mi-a spus în scrisorile lui că și garnizoanele de la frontieră au 
solicitat întăriri. A spus că și Comandantul a cerut soldați. Toată lumea duce 
lipsă de oameni. Zeci de garnizoane, mii de soldați. O armată. 

— Te referi la ce-a spus fata despre dealurile Argent? zice batjocoritor 
Faris. Ea e Cărturăreasă, habar n-are despre ce vorbește. 

— Dealurile alea au peste zece văi destul de mari cât să ascundă acolo o 
armată, zic eu. Şi doar o trecătoare prin care se intră și una prin care se iese. 
lar amândouă trecătorile sunt... 

Avitas înjură. 

— Blocate, zice el. Din cauza vremii. Numai că trecătorile alea nu rămân 
blocate niciodată atât de devreme, la începutul iernii. 

— Ne grăbeam atât de tare, încât nu ne-am gândit de două ori, zice Faris. 
Dar dacă există o armată acolo, pentru ce, ce urmărește? 

Poate că Marcus are de gând să atace ţinuturile Tribale. Sau Marinn. 

Amândouă ar fi niște alegeri dezastruoase. Imperiul are destule greutăți 
de înfruntat și fără un adevărat război. Când ajungem în tabără, îi întind lui 
Faris hățurile calului. 

— Află ce se petrece. Cercetează dealurile Argent. l-am ordonat lui Dex să 
se întoarcă la Antium. Să ţină Garda Neagră pregătită. 

Lui Faris îi fug ochii spre Avitas, apoi lasă întrebător capul pe-o parte. 4; 
încredere în el? 

— Mă descurc, zic eu. Du-te. 

La câteva clipe după plecarea lui, o umbră răsare din pădure. Trag paloșul 
pe jumătate, dar îmi dau seama că e un cinciar care tremură aproape 
îngheţat. Fără o vorbă, îmi întinde un bilet. 


Comandantul soseşte În seara asta să supravegheze epurarea 
închisorii Kauf de Cărturari. Ne vom întâlni amândoi la miezul 
noptii, în cortul ei. 


Avitas vede expresia de pe fața mea și se schimonosește. 

— Despre ce-i vorba? 

— Gardianul-șef, zic eu. lese afară la joacă. 

x k x 

Aproape de miezul nopții, mă strecor pe lângă înaltul zid exterior al 
închisorii Kauf spre tabăra Comandantului, uitându-mă la frizele și garguiele 
care fac din Kauf un loc bogat împodobit comparativ cu Blackcliff. Avitas 
merge în spatele meu și ne acoperă urmele. 

Keris Veturia și-a ridicat corturile la umbra zidului de sud-est al 
închisorii. Oamenii ei patrulează zona, iar cortul Comandantului este chiar în 
mijlocul taberei, înconjurat pe trei părți de câte cinci metri de spaţiu liber. În 
spate, cortul e lipit de zidul îngheţat al fortăreței Kauf. Nu sunt grămezi de 
lemn, nu sunt căruțe, nu-i nici măcar un blestemat de cal după care să mă 
pot ascunde. 

Mă opresc la marginea îndepărtată a taberei și îi fac semn din cap lui 
Avitas. El scoate o frânghie cu cârlig și o aruncă spre vârful unui contrafort 
aflat cam la doisprezece metri înălțime. Cârligul se agaţă. Avitas îmi întinde 
frânghia, iar el se întoarce fără zgomot pe propriile-i urme. 

Când ajung la vreo trei metri înălțime, aud scârțâit de cizme pe zăpadă. 
Mă întorc, gata să-l cert în șoaptă pe Harper că face atâta zgomot. Văd însă 
că dintre corturi se ivește un soldat, descheindu-se la pantaloni ca să se 
uşureze. 

Caut un cuţit, dar cizmele înghețate și pline de zăpadă îmi alunecă pe 
frânghie și picioarele îmi scapă. Soldatul aude zgomotul și se întoarce. Face 
ochii mari și dă să strige. La naiba! Mă pregătesc să sar pe el, dar un braţ se 
încleștează în jurul gâtului soldatului, lăsându-l fără aer. Avitas se uită la 
mine, în timp ce îl trântește pe soldat. Du-te/murmură el. 

Prind iute frânghia între picioare și mă caţăr repede, folosind doar forța 
mâinilor. Când ajung în vârf, ţintesc alt contrafort aflat la vreo zece metri, 
direct deasupra cortului Comandantului. Arunc cârligul. După ce mă asigur 
că s-a agăţat bine, îmi leg frânghia în jurul mijlocului și trag aer în piept, 
pregătindu-mă să sar. 

Apoi mă uit în jos. 

Cea mai mare prostie pe care o puteai face, Aquilla. Vântul înghețat mă 
biciuiește, dar simt cum îmi curge transpirația pe spate. Să nu versi 
Comandantului nu i-ar plăcea deloc să-i umpli acoperişul cortului de vomă. 
Mintea îmi zboară la Încercarea a Doua. La gura mereu zâmbitoare a lui 
Elias și la ochii lui ca argintul atunci când mă lega de el. Wu te las să cazi. Ai 
încredere în mine. 

Numai că el nu-i aici. Sunt singură, atârn spânzurată ca un păianjen 
deasupra unui abis. Înşfac frânghia, o mai verific o dată și sar. 

N-am greutate. Mă cuprinde groaza. Corpul mi se izbește de zid. Mă 
leagăn nebunește dintr-o parte în alta. Esti moartă, Aquilla. Pe urmă reușesc 
să mă opresc, sperând să nu fi auzit Comandantul cum m-am frecat de cortul 
ei. Cobor în rapel și mă strecor cu ușurință în spaţiul îngust și întunecat 
dintre cort și zidul închisorii. 

— ... amândoi slujim același stăpân, Gardianule. A venit vremea lui. 
Ajută-mă, ai influenţă. 

— Dacă stăpânul tău voia să-l ajut, mi-ar fi cerut el însuși. Ăsta este planul 
tău, Keris, nu al lui. 

Gardianul vorbește plat, dar aparenta lui plictiseală ascunde o uriașă 
prudenţă. N-a fost nici pe departe la fel de grijuliu în discuţia cu mine. 

— Sărmanul Gardian, zice Comandantul. Atât de loial, și totuși ultimul 
care află ce plănuiește stăpânul. Cât trebuie să te deranjeze că m-a ales pe 
mine să fiu instrumentul voinţei lui! 

— Mă va deranja și mai tare dacă planul tău va pune în pericol tot ce-am 
construit împreună. Nu-ţi asuma acest risc, Keris. N-o să-ți mulțumească. 

— Nu fac decât să grăbesc ritmul în care îi îndeplinim voința. 

— Îţi îndeplineşti propria voinţă. 

— Zburătorul nu s-a mai arătat de luni în șir. 

Scaunul Comandantului scârțâie. 

— Poate că dorește să facem ceva folositor, în loc să-i așteptăm ordinele 
ca niște cinciari în prima lor bătălie. Intrăm în criză de timp, Sisellius. 
Marcus s-a asigurat de frica, dacă nu de respectul Caselor, după 
desfășurarea de forță a Sfrânciocului la Cardium Rock. 

— Adică după ce ţi-a zădărnicit planul de a instiga opoziţia. 

— Planul ar fi reușit, zice Keris, dacă mă ajutai și tu. Nu face aceeași 
greșeală și de data asta. După eliminarea Sfrânciocului - nu încă, scorpie -, 
Marcus rămâne totuși vulnerabil. Dacă pur și simplu ai... 

— Secretele nu sunt sclavi, Keris. Nu le folosești și pe urmă le arunci. Le 
voi etala cu răbdare și precizie, sau nu le voi etala deloc. Trebuie să mă 
gândesc la ce mi-ai cerut. 

— Gândește-te repede. 

Vocea Comandantului capătă blândețea aceea despre care se știe că-i 
pune pe fugă îngroziți pe bărbați. 

— Oamenii mei vor mărșălui spre Antium peste trei zile și vor sosi acolo 
de Rathana. Până dimineaţă trebuie să plec. Nu pot pretinde tronul care mi 
se cuvine, dacă nu-mi conduc propria armată. 

Îmi acopăr gura cu pumnul ca să nu se audă cum mi se taie respiraţia. 
Oamenii mei... tronul care mi se cuvine... propria armată. 

Piesele se așază în sfârșit toate la locul lor. Soldaţilor li s-a ordonat să se 
prezinte în altă parte, lăsând garnizoanele goale. De asta nu sunt oameni în 
regiunile rurale. De asta nu ajung în zonele de la granițele Imperiului unde 
se dau lupte. Toate firele duc la ea. 

Armata de pe dealurile Argent nu-i a lui Marcus. E a Comandantului. Și în 
mai puţin de o săptămână se va folosi de ea ca să-l ucidă pe Împărat şi să se 
proclame ea Împărăteasă. 


43. LAIA 


În clipa în care Marele Sfrâncioc nu ne mai aude, mă întorc spre Keenan. 

— Nu-l părăsesc pe Elias, zic eu. Dacă Helene pune mâna pe el, pleacă 
direct la Antium, să fie executat. 

Keenan se strâmbă. 

— Laia, zice el, s-ar putea să fie prea târziu. Nimic n-o oprește să se ducă 
la închisoare și să-l ia în custodia ei. Poate ar trebui să ne concentrăm 
asupra lui Darin, coboară el vocea. 

— Nu-l las pe Elias să moară de mâna lui Helene. Mai ales că eu sunt 
singurul motiv pentru care a ajuns el să fie închis la Kauf. 

— lartă-mă, zice Keenan, dar nu mai e mult și otrava oricum îi va face 
felul lui Elias. 

— Și-atunci îl lași să fie torturat și executat public? 

Știu că lui Keenan nu i-a plăcut niciodată Elias, dar nu credeam că 
dușmănia lui este atât de profundă. 

Felinarul pâlpâie, iar Keenan își trece mâna prin păr, încruntat. Dă 
deoparte cu piciorul câteva frunze ude și îmi face semn să mă așez. 

— Îl putem salva şi pe el, pledez eu. Trebuie doar să ne mişcăm repede şi 
să găsim o cale să intrăm în închisoare. Nu cred că Aquilla se poate duce pur 
și simplu să-l ia de acolo. Ar fi făcut-o deja, dacă era cazul. Nu s-ar mai fi 
obosit să stea de vorbă cu noi. 

Desfac harta de la Elias, acum decolorată și pătată de noroi. 

— Peștera, arăt eu spre punctul desenat pe hartă de Elias. Se află la nord 
de închisoare, dar poate putem intra... 

— Ne-ar trebui praf de pușcă pentru asta, zice Keenan. Nu avem deloc. 

Are dreptate. Arăt spre altă potecă însemnată din nordul închisorii, dar 
Keenan clatină din cap. 

— După informaţiile mele vechi de șase luni, drumul acela e blocat. Elias 
a fost aici acum sase ani, 

Ne uităm lung la pergament și arăt spre vestul închisorii, unde Elias a 
însemnat altă cărare. 

— Ce zici de asta? Sunt canale de scurgere acolo. Şi locul este expus, e 
adevărat, dar m-aș putea face invizibilă, ca în timpul descinderii... 

Keenan mă privește tăios. 

— Ai mai exersat iar asta? Când trebuia să te odihnești? Cerule, Laia, 
mormăie el când vede că nu-i răspund, avem nevoie de toată energia, dacă 
vrem să ducem treaba la bun sfârșit. lar tu te epuizezi încercând să 
stăpânești ceva ce nu înţelegi, un dar pe care nu te poti baza... 

— Îmi pare rău, murmur eu. 

Dacă tot antrenamentul meu ar fi dus la vreun rezultat, aș putea susține 
acum că riscul de a mă epuiza a meritat. Și da, de câteva ori, când Keenan 
stătea de pază sau plecase în recunoaștere, mi s-a părut că aproape am 
reușit să simt furnicăturile ciudate care anunţă că nu mă vede nimeni. Dar 
imediat ce am deschis ochii și m-am uitat la mine, mi-am dat seama că 
dădusem greș din nou. 

Mâncăm în tăcere, iar când terminăm, Keenan se ridică în picioare. Eu nu 
mă țin bine pe ale mele. 

— Mă duc să cercetez închisoarea, zice el. Lipsesc câteva ore. Să vedem ce 
descopăr. 

— Vin cu... 

— Mi-e mai ușor singur, Laia, zice el. 

Când vede cât de iritată sunt, mă ia de mână și mă trage mai aproape. 

— Ai încredere în mine, îmi șoptește el în păr. 

Căldura lui pare să alunge frigul care mi s-a înstăpânit în oase. 

— E mai bine așa. Și nu-ţi face griji, se trage el înapoi, cu ochii arzând. Voi 
găsi o modalitate să intrăm. Îţi promit. Încearcă să te odihneşti în lipsa mea. 
În următoarele zile avem nevoie de toate puterile. 

După ce Keenan pleacă, fac ordine printre puținele noastre bunuri, îmi 
ascut toate armele și mă mai antrenez puțin, exersând ce-am apucat să învăţ 
de la el. Mă ispitește dorința să-mi explorez din nou puterea, dar îmi răsună 
în cap vorbele lui: o putere pe care nu te poti baza. 

Îmi întind aşternutul şi privirea îmi cade pe mânerul unuia dintre 
paloşele lui Elias. Scot cu grijă armele din ascunzătoare. În timp ce examinez 
paloșele, mă trece un fior rece. Atât de multe suflete au pierit din cauza 
tăişului acestor arme, iar unele în numele meu! 

E cumplit să mă gândesc la asta, și totuși descopăr că paloșele îmi oferă 
un fel ciudat de alinare. Le simt cum îl simt pe Elias. Poate pentru că sunt 
atât de obișnuită să-l văd încrucișându-le deasupra capului în bine 
cunoscuta formă de V. Cât a trecut de când m-am uitat cum se întinde după 
ele la primul semn că ne ameninţă vreun pericol? Doar șase săptămâni. Mi se 
pare c-a trecut o eternitate. 

Mi-e dor de el. Când mă gândesc ce va păți dacă ajunge pe mâna lui 
Helene, simt cum clocotesc de furie. Dacă aș fi eu cea otrăvită cu noptariţă, 
cea înlănțuită într-o celulă de închisoare, cea ameninţată de tortură și de 
moarte, Elias n-ar sta pe gânduri nicio clipă. Ar găsi o cale să mă salveze. 

Bag paloșele la loc în teci și tecile la loc în ascunzătoare. Mă întind pe 
aşternut fără intenţia să dorm. Încă o dată, îmi spun. Dacă nu reușesc, mă las 
păgubașă, cum mi-a cerut Keenan. Dar îi datorez lui Elias cel puțin încă o 
încercare. 

Închid ochii și încerc să uit de mine, gândindu-mă la Izzi, cum se făcea una 
cu casa Comandantului, ca un cameleon, nevăzută, neauzită. Pășea încet și 
vorbea încet, dar vedea și auzea totul. Poate că dispariţia nu-i doar o stare a 
minţii mele, ci și a corpului. Poate că trebuie să găsesc cea mai potrivită 
versiune a mea. Versiunea care seamănă cu Izzi. 

Dispari. Fum în aerul rece. Izzi cu părul căzut peste ochi și o Mască 
mișcându-se nevăzută prin noapte. Minte liniștită, corp liniștit. Gândesc 
distinct fiecare cuvânt, chiar și când mintea începe să-mi obosească. 

Și pe urmă simt furnicăturile acelea, mai întâi în vârfurile degetelor. 
Inspiră. Expiră. Nu te lăsa. Furnicăturile se întind și îmi cuprind brațele, 
torsul, picioarele, capul. 

Deschid ochii, mă uit în jos și aproape chiui de bucurie. A mers! Am 
reușit! Am dispărut! 

Keenan se întoarce în peșteră peste câteva ore cu o boccea sub braț, iar 
eu sar în picioare și el oftează. 

— Deci nu te-ai odihnit, după câte îmi dau seama, zice. Am vești bune și 
vești proaste. 

— Cele proaste mai întâi. 

— Știam că asta o să spui. 

Lasă bocceaua jos și începe s-o desfacă. 

— Veşti proaste: a sosit Comandantul. Auxiliarii din Închisoarea Kauf au 
început să sape morminte. Din ce-am auzit, nu va fi cruțat niciun prizonier 
Cărturar. 

Entuziasmul meu că mi-a reușit dispariţia se evaporă. 

— Cerule, zic. Atâţia oameni! 

Ar trebui să încercăm să-i salvăm. Ideea e atât de nebunească, încât știu 
că-i mai bine să nu i-o spun lui Keenan cu voce tare. 

— Vor începe mâine seară, zice el. La asfinţit. 

— Darin... 

— Nu va păţi nimic. Îl vom salva, până atunci. Ştiu o modalitate să 
pătrundem în închisoare. Și am furat astea... 

Scoate din boccea un vraf de haine negre. Uniforme de la Kauf. 

— Le-am șterpelit dintr-o magazie. Nu păcălim pe nimeni de aproape. Dar 
dacă reușim să ne ținem la distanță de ochii curioși, le putem folosi să ne 
strecurăm înăuntru. 

— Cum vom şti unde se află Darin? întreb eu. Închisoarea e enormă. Şi 
după ce intrăm, cum ne deplasăm înăuntru? 

Scoate din boccea alt vraf de haine. Astea sunt mai zdrențăroase. Aud 
zăngănit de cătușe pentru sclavi. 

— Ne schimbăm, zice el. 

— Chipul meu este afișat în tot Imperiul. Dacă mă recunoaște cineva? Sau 
dacă... 

— Laia, zice Keenan răbdător, trebuie să ai încredere în mine. 

— Poate că... 

Șovăi, întrebându-mă dacă se va supăra. Nu fi proastă, Laia. 

— Poate că nu avem nevoie de uniforme. Știu că mi-ai spus să n-o fac, dar 
am încercat iarăși să dispar. Și am reușit. 

Mă opresc și îi urmăresc reacţia, dar el tace, așteptând să continui. 

— Mi-am dat seama cum să fac, îl lămuresc eu. Pot dispărea și pot rămâne 
așa. 

— Arată-mi. 

Mă încrunt. Mă așteptam la... ceva din partea lui. Furie, poate, sau 
entuziasm. Îmi dau seama însă că nu m-a văzut niciodată dispărând, m-a 
văzut doar dând rateuri. Închid ochii şi îmi păstrez vocea interioară limpede 
și calmă. 

Și totuşi, iar nu-mi iese. 

La zece minute după ce-am început, deschid ochii. Keenan, care aștepta 
calm, ridică pur și simplu din umeri. 

— Nu mă îndoiesc că uneori îţi iese. 

Blândeţea din vocea lui mă umple de frustrare. 

— Dar nu te poți baza pe dispariție, continuă Keenan. Nu putem risca 
astfel viața lui Darin. După ce îl eliberăm pe el, n-ai decât să te joci cât vrei. 
Deocamdată, însă, nu te mai forţa. 

— Dar... 

— Gândește-te la ultimele săptămâni. 

Keenan se foiește, dar nu-și mută privirea de la mine. Indiferent ce vrea 
să spună, s-a oțelit s-o facă. 

— Dacă ne-am fi despărțit de Elias și de Izzi, așa cum am propus eu, tribul 
lui Elias n-ar fi păţit nimic. lar atunci, chiar înainte de descinderea din tabăra 
Afyei, nu că n-aș fi vrut să-i ajut pe Cărturari. Voiam. Dar trebuia să ne 
gândim la consecințe. Izzi a murit pentru că nu ne-am gândit. 

Spune ne-am dar știu că înseamnă tu. Obrajii îmi iau foc. Cum îndrăznește 
să-mi arunce în față greșelile, de parcă aș fi un școlar care merită dojenit? 

Dar nu se înșală, nu-i aşa? De fiecare dată când a trebuit să iau o hotărâre, 
am ales greșit. Dezastru după dezastru. Duc mâna la brățară, dar o simt rece, 
găunoasă. 

— Laia, nu mi-a păsat de nimeni multă vreme, zice Keenan, punându-mi 
mâinile pe brațe. Nu am familie, cum ai tu. Eu nu am pe nimeni și nimic. 

Trece cu degetul peste brățara mea și un fel de sfârșeală i se simte 
dintr-odată în mișcări. 

— Tu ești totce am. Te rog, intenția mea nu este să fiu crud. Pur și simplu 
nu vreau să ţi se întâmple nimic, ție sau oamenilor care țin la tine. 

Sigur se înșală. Dispariţia îmi este la îndemână, o simt în vârful degetelor. 
N-ar trebui decât să-mi dau seama ce anume mă blochează. Dacă aș putea 
înlătura acel singur obstacol, totul s-ar schimba. 

Mă silesc să încuviințez și repet cuvintele pe care mi le-a spus el altă dată, 
atunci când a cedat dorinţei mele. 

— Fie cum dorești, atunci. 

Mă uit la uniformele pe care le-a adus, la hotărârea din ochii lui. 

— În zori? întreb. 

Dă din cap că da. 

— În zori. 


44. ELIAS 


Gardianul-șef intră în celula mea cu colțurile gurii lăsate și cu sprâncenele 
încruntate, de parcă s-ar confrunta cu o problemă pe care niciunul dintre 
experimentele lui n-o poate rezolva. 

După ce se plimbă de câteva ori încoace și încolo, începe să vorbească. 

— Îmi vei răspunde la întrebări complet şi detaliat, zice el, ridicând spre 
mine ochii alb-albăstrui. Dacă nu, îţi tai degetele unul câte unul. 

De obicei amenințările lui sunt mult mai puţin grosolane, mai ales pentru 
că îi place să smulgă secrete prin jocurile pe care le face. Indiferent ce 
dorește de la mine, dorește cu disperare. 

— Ştiu că sora lui Darin și Laia din Serra sunt una și aceeași persoană. 
Spune-mi: de ce ai călătorit împreună cu ea? Ce înseamnă pentru tine? De ce 
îți pasă de ea? 

Nu-mi las sentimentele să mi se citească pe chip, dar inima îmi bate 
deranjant de repede. De ce vrei să stii? îmi vine să strig. Ce vrei de la ea? 

Cum nu-i răspund imediat, Gardianul scoate un cuțit din uniformă și îmi 
lipește degetele întinse de perete. 

— Vreau să-ţi fac o ofertă, zic eu repede. 

Ridică din sprâncene, cu cuțitul la doar câţiva centimetri de arătătorul 
meu. 

— Dacă analizezi realitatea, Elias, vei vedea că nu ești în poziţia să-mi faci 
oferte. 


— Nu voi mai avea nevoie multă vreme de degetele de la mâini și de la 
picioare sau de altceva, zic eu. Sunt pe moarte. lată care-i târgul: îți răspund 
cu toată sinceritatea la orice întrebare îmi vei pune, cu condiţia să faci și tu 
la fel. 


Gardianul-șef pare sincer intrigat. 

— Ce informaţii ţi-ar putea fi ţie de folos în pragul mortii, Elias? Ei, nu-mi 
spune, se strâmbă el. Vrei să știi cine îţi este tată. 

— Nu mă interesează cine-i tatăl meu. Și, în tot cazul, sunt sigur că nu știi. 

Gardianul clatină din cap. 

— Cât de puţină încredere îmi acorzi! Foarte bine, Elias. Să jucăm jocul 
propus de tine. Cu un mic amendament în ce privește regulile. Eu întreb 
primul, iar dacă răspunsul tău mă mulțumește, îmi poți pune și tu o 
întrebare, dar numai una. 

E o înțelegere foarte proastă pentru mine, însă n-am de ales. Dacă Keenan 
plănuiește s-o tragă pe sfoară pe Laia în interesul Gardianului, trebuie să 
ştiu de ce. 

Gardianul-șef se întinde spre ușa celulei și îi strigă unui sclav să-i aducă 
un scaun. l-l aduce o fetiță Cărturăreasă care mă privește scurt și curios. Mă 
întreb dacă o fi Bee, prietena lui Tas. 

La îndemnul Gardianului, îi povestesc cum m-a salvat Laia de la execuţie 
și cum i-am jurat să o ajut. Când insistă, îi spun că am ajuns să ţin la ea după 
ce am văzut-o la Blackcliff. 

— Dar de ce? Deţine niște cunoștințe speciale? Are, poate, vreo înzestrare 
dincolo de puterile omenești? Ce anume te-a făcut s-o prețuiești? 

Nu m-am gândit prea mult la remarcile lui Darin despre Gardian, dar 
acum îmi revin în minte. Fra nemultumit. Parcă n-ar fi fost sigur ce să 
întrebe. De parcă întrebările nu erau chiar ale lui. 

Sau, îmi dau seama acum, de parcă Gardianul-șef habar n-are de ce pune 
aceste întrebări. 

— O cunosc pe fată doar de câteva luni, zic eu. E deșteaptă, curajoasă... 

Gardianul oftează și flutură din mână. 

— Nu mă interesează flecăreli sub clar de lună, zice el. Gândeşte rațional 
Elias. Are ceva neobișnuit? 

— l-a supraviețuit Comandantului, zic eu, pierzându-mi răbdarea. Este 
cât se poate de neobișnuit pentru un Cărturar. 

Gardianul-șef se reazemă de spătarul scaunului și se scarpină în barbă, cu 
privirea în gol. 

— Într-adevăr, zice el. Dar cum i-a supraviețuit? Ar fi trebuit s-o omoare 
Marcus. 

Mă fixează cercetător cu privirea. Celula înghețată devine brusc și mai 
friguroasă. 

— Povesteşte-mi despre Încercare. Ce s-a întâmplat exact în amfiteatru? 

Nu-i întrebarea la care mă așteptam, dar îi relatez ce s-a întâmplat. Când 
îi descriu cum a atacat-o Marcus pe Laia, mă oprește. 

— Totuşi, a supravieţuit, zice el. Cum? Sute de oameni au văzut-o murind. 

— Ne-au păcălit Profeţii pe toţi, zic eu. A încasat unul dintre ei lovitura 
destinată Laiei. Cain l-a declarat învingător pe Marcus. În haosul creat, 
confrații lui au dus-o pe Laia de acolo. 

— Şi pe urmă? zice Gardianul. Povestește mai departe. Nu omite nimic. 

Șovăi, ceva mi se pare în neregulă. Gardianul se ridică în picioare, 
deschide ușa celulei și strigă după Tas. Se aud pași grăbiţi și peste o secundă, 
bătrânul îl înșfacă pe băiat de ceafa și îi pune cuțitul la gât. 

— Ai dreptate când spui că vei muri curând, zice Gardianul. Acest băiat, 
însă, este tânăr și relativ sănătos. Minte-mă, Elias, și îi vei vedea măruntaiele 
cât încă mai trăiește. Acum îţi cer din nou: povestește-mi tot ce s-a întâmplat 
cu fata după Încercarea a Patra. 

Iartă-mă, Laia, că îți divulg secretele. Jur că o fac cu un rost. Îl urmăresc 
atent pe Gardianul-șef în timp ce îi povestesc cum a distrus Laia Academia 
Blackcliff, cum am fugit din Serra și tot ce s-a întâmplat pe urmă. 

Mă uit să văd dacă reacționează la numele lui Keenan, dar bătrânul nu dă 
vreun semn că ar ști despre rebel mai mult decât ce îi spun eu. Intuiţia îmi 
spune că lipsa lui de interes este sinceră. Ce naiba? Oare să nu lucreze 
Keenan pentru Gardian? Și totuși, din ce mi-a spus Darin, este evident că 
sunt cumva în legătură. Se poate să-i dea amândoi socoteală altcuiva? 

Bătrânul îl împinge pe Tas cât colo, iar băiatul se ghemuiește pe jos, 
așteptând să i se ordone să plece. Dar Gardianul s-a adâncit în gânduri, 
extrage metodic elementele relevante din toate informaţiile pe care i le-am 
dat. Îmi simte privirea şi se smulge din meditaţie. 

— Aveai o întrebare, Elias? 

Un anchetator poate afla la fel de multe dintr-o întrebare cât dintr-o 
mărturisire. Îmi vin în ajutor învățăturile mamei când mă aşteptam mai 
puţin. 

— Întrebările pe care i le-ai pus lui Darin despre Laia, zic eu. Nu le știai 
scopul. Te manevrează altcineva. 

Îi urmăresc gura, acolo ascunde Gardianul adevărul, în contorsiunile 
buzelor acelora uscate, prea subțiri. În timp ce vorbesc, gura lui se 
încordează aproape imperceptibil. Te-am prins. 

— Cine, Gardianule-şef? 

Gardianul se ridică atât de repede, încât răstoarnă scaunul. Tas îl trage 
repede afară din celulă. Bătrânul smucește mânerul din perete și 
strânsoarea lanțurilor mele slăbește. 

— Ți-am răspuns la tot ce m-ai întrebat, zic eu. 

La naiba, de ce mai încerc? Am fost un prost să cred că se va ține de 
cuvânt. 

— Nu-ţi respecţi partea ta de înţelegere. Gardianul-șef se oprește în 
pragul celulei, cu capul pe jumătate întors spre mine, fără să zâmbească. 
Lumina torțelor de pe hol îi adânceşte scobiturile obrajilor și ale 
maxilarului. Vreme de o clipă mi se pare că văd conturul clar al craniului de 
dedesubt. 

— Din cauză că ai întrebat cine, Elias, zice el. În loc să întrebi ce. 


45. LAIA 


Ca în multe din ultimele nopţi, odihna e neîndestulătoare. Keenan doarme 
alături, cu fruntea îngropată în umărul meu și ținându-mi un braț peste șold. 
Răsuflarea lui liniștită aproape că mă îndeamnă în lumea viselor, dar de 
fiecare dată când se apropie somnul, tresar și iar mă agit. 

Oare Darin trăiește? Dacă da și dacă îl pot salva, cum vom reuși să 
ajungem în Marinn? Ne va aștepta Spiro acolo, așa cum a promis? Va vrea 
măcar Darin să facă arme pentru Cărturari? 

Și Elias? Poate că Helene l-a înhăţat deja. Sau poate că a murit, distrus de 
otrava care îi curge prin corp. În caz că trăieşte, nu știu dacă Keenan mă va 
ajuta să-l salvez și pe el. 

Dar trebuie să-l salvez. Şi nu-i pot părăsi nici pe ceilalți Cărturari. Nu-i pot 
lăsa să fie executați în epurările Comandantului. 

Vor începe mâine seară. La asfintit a spus Keenan despre execuţii. 
Înseamnă că va fi un amurg însângerat, încă şi mai plin de sânge când 
crepusculul se va face noapte. 

Dau brațul lui Keenan deoparte, mă ridic în picioare, îmi pun cizmele și 
mantia şi mă strecor afară în noaptea rece. 

Mă cuprinde o frică sâcâitoare. Planul lui Keenan îmi este la fel de 
necunoscut ca interiorul închisorii Kauf. Faptul că e încrezător mă liniștește 
oarecum, dar nu destul cât să mă facă să simt că vom reuși. Mi se pare că e 
ceva greșit în toate astea. Ceva grăbit. 

— Laia? 

Keenan se ivește din peșteră, iar părul roșu ciufulit îl face să pară mai 
tânăr. Îmi întinde mâna şi îmi împletesc degetele cu ale lui, simțind cum 
atingerea lui mă liniștește. Cât de mult s-a schimbat în câteva luni! Nu mi-aș 
fi imaginat un astfel de zâmbet pe fața întunecată a luptătorului pe care l-am 
cunoscut în Serra. 

Mă privește și se încruntă. 

— Ai emoţii? 

Oftez. 

— Nu-l pot abandona pe Elias. 

Sper că nu dau greș din nou. Sper că insistând și luptându-mă pentru asta 
nu voi provoca un alt dezastru. Îmi fulgeră prin minte o imagine cu Keenan 
zăcând mort și încerc să nu mă-nfior. Elias te-ar fi salvat pe tine. lar să 
intrăm În Kauf reprezintă oricum un risc. 

— Nu-l voi abandona. 

Rebelul lasă capul pe-o parte, cu ochii în zăpadă. Îmi ţin răsuflarea. 

— Atunci, trebuie să găsim o cale să-l scoatem de-acolo, zice el. Deși va 
dura mai mult să... 

— Mulţumesc. 

Mă reazem de el, respirând vânt, foc și căldură. 

— Așa-i corect. Sunt sigură de asta. 

Simt în palmă modelul cunoscut al brățării de la mama și-mi dau seama 
că mâna mi-a alunecat înspre ea, ca de obicei, căutând alinare. 

Keenan se uită la mine cu ochi stranii. Singuratici. 

— Cum e să ai ceva de la familia ta? 

— Mă face să mă simt mai aproape de ei, îi spun. Îmi dă putere. 

Se întinde și aproape că-mi atinge brățara, apoi lasă mâna jos, cu sfială. 

— E bine să-ţi aduci aminte de cei pe care i-ai pierdut. Să ai ce-ţi aminti în 
vremuri grele, zice el blând. E bine să știi că ai fost... ești... iubită. 

Mi se umplu ochii de lacrimi. Keenan nu mi-a vorbit niciodată despre 
familia lui, decât ca să-mi spună că sunt morți cu toţii. Măcar eu am avut o 
familie. El n-a avut nimic și pe nimeni. 

Strâng degetele pe brățară și, dintr-un impuls, o scot. La început, parcă 
n-ar vrea să iasă, dar o smucesc zdravăn și se desprinde. 

— Voi fi eu familia ta de-acum, șoptesc, și pe urmă deschid mâna lui 
Keenan punându-i brățara în palmă și strângându-i degetele în jurul ei. 
Poate că nu mamă, tată, frate sau soră, dar familie, totuși. 

Respiră repezit, uitându-se în jos la brățară. Ochii căprui îi sunt opaci, 
tare aş vrea să știu ce simte. Dar îi îngădui tăcerea. Își pune brățara în jurul 
încheieturii cu o reverență lentă. 

Simt că înăuntrul meu se deschide un hău, de parcă mi-aș fi pierdut 
ultima fărâmă de familie. Mă linişteşte însă felul cum se uită Keenan la 
brățară, ca și cum ar fi cel mai prețios lucru care i s-a dat vreodată. Se 
întoarce spre mine și mă ia de mijloc, închizând ochii și lipindu-și fruntea de 
fruntea mea. 

— De ce? șoptește el. De ce mi-ai dat-o mie? 

— Pentru că ești iubit, îi spun. Nu ești singur. Și meriţi să știi asta. 

— Vită-te la mine, șoptește el. 

Mă uit și tresar, îndurerată să-i văd ochii atât de neliniștiţi, hăituiţi, ca și 
cum ar vedea ceva ce nu vrea să accepte. Peste o clipă, însă, expresia i se 
schimbă. Împietreşte. Mâinile lui, blânde mai devreme, se încordează și 
devin tot mai calde. 

Prea calde. 

Irișii ochilor îi strălucesc. Mă văd reflectată în ei și pe urmă mă simt de 
parcă m-aș afunda într-un coșmar. Simt un țipăt urcându-mi în gât, pentru 
că în ochii lui Keenan văd ruină, prăbușire, moarte: trupul schilodit al lui 
Darin; Elias îndepărtându-se de mine și dispărând impasibil într-o pădure 
străveche; o armată de chipuri fioroase și pline de furie care se apropie; 
Comandantul stând deasupra mea, tăindu-mi gâtul cu o singură lovitură 
curată și mortală de sabie. 

— Keenan, bâigui eu, ce... 

— Numele meu nu este Keenan, zice el cu vocea schimbându-i-se în timp 
ce vorbește, cu toată căldura lui acrindu-se și transformându-se în ceva 
respingător, hârâitor. 

Degetele i se smucesc în lături și capul îi zboară în spate ca lovit de un 
pumn de pe altă lume. Deschide gura într-un strigăt mut, în timp ce mușchii 
antebraţelor și ai gâtului i se umflă. 

Un nor de întuneric se abate asupra noastră, aruncându-mă în spate. 

— Keenan! 

Nu mai disting albul strălucitor al zăpezii și nici luminile pâlpâitoare de 
pe cer. Lovesc orbește în ce ne-o ataca. Nu pot vedea nimic. Totul e 
nedeslușit, până când negreala se răsfiră la marginea câmpului meu vizual, 
transformându-se încet într-o siluetă cu gluga trasă și cu sori malefici în loc 
de ochi. Mă agăţ de trunchiul unui copac din apropiere și apuc pumnalul. 

Cunosc silueta asta. Când am văzut-o ultima oară, îi dădea ordine cu voce 
șuierată femeii care mă sperie cel mai tare pe lumea asta. 

Zburătorul. tremur din tot corpul, mă simt de parcă m-ar fi apucat o 
mână de însuși miezul meu și acum strânge, așteptând să vadă când cedez. 

— Pe toți dracii, ce-ai făcut cu Keenan, monstrule? 

Trebuie să fiu nebună să strig așa la el. Dar creatura nu face decât să râdă, 
imposibil de grav, ca niște bolovani măcinaţi sub o mare neagră. 

— N-a existat niciun Keenan, Laia din Serra, zice Zburătorul. N-am fost 
decât eu, tot timpul. 

— Minciuni. 

Strâng cuțitul în mână, dar mânerul lui arde ca oţelul proaspăt turnat și îl 
scap, țipând. 

— Keenan a fost ani în șir alături de Rezistență. 

— Ce însemnă anii, când cineva trăiește de milenii? 

La vederea uimirii mute de pe fața mea, creatura - djinnul - scoate un 
sunet ciudat. Ar putea fi un suspin. 

Pe urmă se întoarce, șoptește ceva în aer și se înalță încet, gata să plece. 
Nu/Mă reped înainte și mă agăţ de el, dorind cu disperare să înțeleg ce naiba 
se petrece. 

Sub robă, corpul creaturii este încins ca focul și puternic, cu mușchii ca 
niște odgoane ai unui demon, nu ai unui om. Zburătorul apleacă capul. Nu 
are față, doar blestemații ăia de ochi fioroși. Și totuși, îl simt rânjind. 

— Aha, deci până la urmă fetișcana are ceva zvâc în ea, zice el. La fel ca 
maică-sa, scorpia aia cu inimă împietrită. 

Se scutură de mine, încercând să se elibereze, dar mă țin zdravăn de el, 
chiar dacă trebuie să-mi înăbuș repulsia de a-l atinge. Crește în mine un fel 
de întuneric necunoscut, o parte atavică a mea despre care nici n-am știut că 
există. 

Simt că Zburătorul nu mai ia lucrurile în râs. Se smucește cu putere. 
Reușesc să nu-i dau drumul. 

Ce i-ai făcut lui Keenan, acelui Keenan pe care l-am cunoscut eu? Acelui 
Keenan pe care l-am iubit? urlu eu în minte. Și de ce? Mă uit în ochii lui, în 
timp ce întunericul dinăuntru urcă și pune complet stăpânire pe mine. Simt 
că Zburătorul se alarmează, că e surprins. Spune-mi! Acum! Mă simt 
dintr-odată lipsită de greutate, zburând prin haosul din mintea Zburătorului. 
Printre amintirile lui. 

La început, nu văd nimic. Simt doar... tristețe. O durere pe care a 
îngropat-o sub secole de viaţă. Îi impregnează fiecare părticică şi, cu toate că 
nu am corp, mintea mea aproape că se prăbușește sub povara ei. 

Mă silesc să merg mai departe și mă trezesc pe o alee rece în cartierul 
Cărturarilor din Serra. Vântul rece îmi trece prin haine și aud un țipăt ciudat. 
Mă întorc și îl surprind pe Zburător transformându-se, urlând de durere în 
timp ce-și folosește întreaga putere ca să se metamorfozeze într-un copil de 
cinci ani cu părul roșcat. Pleacă împleticindu-se de pe alee și iese în stradă, 
prăbușindu-se pe cerdacul unei case distruse. Mulţi oameni încearcă să-l 
ajute, dar nu vorbește cu nimeni, până când nu îngenunchează lângă el un 
bărbat brunet care îmi e dureros de cunoscut. 

Tata. 

la copilul în braţe. Amintirea se schimbă și sunt acum într-o tabără 
ascunsă într-o vale. Luptători ai Rezistenței mănâncă, stau de vorbă, se 
antrenează la mânuitul armelor. Două siluete stau la o masă și când le văd, 
îmi sare inima din piept: mama și Lis. Îi întâmpină pe tata şi pe copilul cu 
păr roșcat. Copilului îi dau o farfurie cu tocană și îi îngrijesc rănile. Lis îi 

dăruiește o pisică de lemn pe care i-a cioplit-o tata și stă lângă el ca băiatului 
să nu-i fie teamă. 

Chiar când amintirea se schimbă iar, îmi vine în minte o zi friguroasă și 
ploioasă de acum câteva luni, din bucătăria Comandantului, când 
Bucătăreasa ne-a povestit mie și lui Izzi despre Zburător. S-a infiltrat în 
Rezistență. A luat chip de om și s-a dat drept luptător. S-a apropiat de mama 
ta. A manipulat-o și s-a folosit de ea. Tatăl tău și-a dat seama. Zburătorul a 
fost ajutat de cineva. Un trădător. 

Zburătorul n-a fost ajutat de nimeni și nu s-a dat drept luptător. Æ/ a fost 
trădătorul și s-a dat drept copil. Pentru că nimeni n-ar fi crezut că un orfan 
mic și înfometat putea fi spion. 

Aud în minte un mârâit. Zburătorul încearcă să mă alunge din gândurile 
lui. Simt că mă reîntorc în corpul meu, dar întunericul se zbate și urlă și nu 
mă dau dusă. 

Nu. Ai să-mi arăţi mai mult. Am nevoie să înțeleg. 

Mă întorc în amintirile creaturii. Îl văd împrietenindu-se cu singuratica 
mea soră. Prietenia lor mă face să nu mă simt deloc în largul meu, pare atât 
de reală! De parcă ar ţine la ea cu adevărat. În același timp, îi stoarce 
informaţii despre părinţii mei: unde sunt, ce fac. O pândește pe mama, cu 
ochii fixați hrăpăreț pe brățara ei. Râvnește cu toată ființa la ea, ca un animal 
flămând. N-o vrea, are nevoie de ea. Trebuie s-o facă pe mama să i-o dea lui. 

Dar într-o zi, mama se întoarce în tabăra Rezistenței fără brățară. 
Zburătorul a dat greş. Îi simt furia, întrecută doar de acea tristeţe ca un hău. 
Ajunge într-o cazarmă luminată de torţe și vorbește cu o femeie cu fața de 
argint pe care o cunosc bine. Keris Veturia. 

Îi spune lui Keris unde îmi poate găsi părinţii. Îi spune ce au de gând să 
facă. 

Trădătorule! I-ai condus la moarte! mă dezlănțui eu asupra Zburătorului, 
silindu-mă să mă adâncesc și mai mult în mintea lui. De ce? De ce brățara? 

Zbor cu el departe în trecut, vântul ne poartă până la îndepărtata Pădure 
a Amurgului. Îi simt disperarea, frica pentru poporul lui. Se confruntă cu un 
pericol grav, o Adunare a Cărturarilor se luptă să le fure puterea, iar el nu 
poate ajunge destul de repede. Prea târziu, urlă el în amintire. Am ajuns prea 
târziu. Strigă numele celor din neamul lui, iar din mijlocul pădurii se 
stârnește o undă de șoc care-l aruncă în întuneric. 

O explozie de argint pur - o Stea, arma Cărturarilor - e folosită ca să-i 
înlănțuie pe djinni. Mă aştept să se dezintegreze, știu povestea ei. Dar nu se 
întâmplă așa. În loc de asta, se sparge în sute de fragmente împrăștiate în tot 
ținutul. Fragmente culese de Marinari și Cărturari, Războinici și Tribali. 
Transformate apoi în coliere și brățări, în vârfuri de suliță și în săbii. 

Furia Zburătorului mă lasă fără suflare. Nu poate aduna așa de simplu la 
loc toate aceste fragmente. De fiecare dată când găsește unul, trebuie să se 
asigure că îi va fi oferit de bunăvoie, cu toată dragostea și încrederea. Acesta 
este singurul mod în care poate reconstrui arma care i-a făcut poporul 
prizonier, ca să-l poată elibera din nou. 

În timp ce gonesc printre amintirile lui, mi se strânge stomacul văzându-l 
cum se transformă în soț sau iubit, fiu sau frate, prieten sau confident, în 
orice este nevoie ca să adune fragmentele pierdute de stea. Devine cu 
adevărat cei în care se transformă. El îi creează - el este ei. Simte tot ce ar 
simți un om. Inclusiv dragostea. 

Și pe urmă văd cum mă descoperă pe mine. 

Mă văd prin ochii lui: o nimeni, o fetiță naivă venită să ceară ajutorul 
Rezistenței. Îl privesc dându-și seama cine sunt și ce bun râvnit de el am 
asupra mea. 

E o tortură să văd cum m-a dus de nas. Cum a folosit informaţii furate de 
la fratele meu ca să mă cucerească, să mă facă să am încredere în el, să ţin la 
el. În Serra, fusese aproape, foarte aproape să mă facă să mă îndrăgostesc de 
el. Dar pe urmă i-am cedat lui Izzi libertatea pe care el mi-o oferise mie și am 
dispărut cu Elias. Și uite-așa s-a făcut țăndări planul lui ticluit cu grijă. 

În tot acest timp, a fost nevoit să-și păstreze acoperirea în rândul 
Rezistenței, ca să poată duce la capăt un plan la care lucrase luni în șir: să-i 
convingă pe rebeli să-l ucidă pe Împărat şi să stârnească revoluţia 
Cărturarilor. 

Două acțiuni care i-au permis Comandantului să dezlănțuie un genocid de 
nestăvilit asupra poporului meu. Asta a fost răzbunarea Zburătorului pentru 
ce i-au făcut Cărturarii neamului său cu multe secole în urmă. 

Drace! 

O mulțime de lucruri mărunte capătă sens dintr-odată. Cât a fost de rece 
când ne-am întâlnit prima oară. Cât de bine părea să mă cunoască, chiar fără 
să-i fi povestit nimic despre mine. Cum își folosea vocea ca să mă liniștească. 
Cât de ciudată a fost vremea când eu și Elias am plecat din Serra. Cum s-au 
oprit atacurile ființelor supranaturale asupra noastră după ce a apărut el cu 
Izzi. 

Nu, nu, mincinosule, monstrule... 

Imediat ce gândesc asta, simt ceva îngropat adânc în el la baza fiecărei 
amintiri, iar asta mă zguduie până în străfunduri: un ocean de regret pe care 
se luptă să-l ascundă, transformat în nebunie ca de o mare furtună. Îmi văd 
propriul chip, apoi pe al lui Lis. Văd o fetiță cu codițe castanii și un colier 
străvechi de argint. Văd un Marinar bătrân zâmbitor şi adus de spate care 
ține în mână un baston cu mâner de argint. 

Bântuit. Ăsta-i singurul cuvânt care descrie tot ce văd. Zburătorul este 
bântuit. 

Dându-mi seama ce e această creatură, icnesc din cauza poverii, iar el mă 
alungă din mintea și din trupul lui. Zbor vreo patru metri în spate, mă izbesc 
de un copac și pe urmă mă prăvălesc la pământ cu răsuflarea tăiată. 

Brățara mea lucește la încheietura lui întunecată. Argintul, coclit și 
înnegrit mai toată viața mea, sclipește acum de parcă ar fi făcut din lumina 
stelelor. 

— Ce naiba ești tu? șuieră el. 

Cuvintele îmi stârnesc o amintire: efritul din Serra m-a întrebat același 
lucru. Întrebi ce sunt eu, dar tu ce ești? 

Un vânt de noapte îngheţat suflă în poiană, iar Zburătorul se ridică ajutat 
de el. Păstrează ochii încă ațintiți asupra mea, ostil și curios. Pe urmă vântul 
se întețește brusc și-l ia cu el. 

Pădurea rămâne tăcută. Cerul de deasupra este nemișcat. Inima mea 
bubuie ca o tobă de război. Închid ochii și îi deschid la loc, așteptând să mă 
trezesc din acest coșmar, întind mâna după brățară, simțind nevoia să mă 
aline ca de obicei, să-mi amintească cine sunt, ce sunt. 

Dar n-o mai am. Sunt singură. 

PARTEA A PATRA 


NIMICIREA 


46. ELIAS 


— Te apropii, Elias. 

Mă prăbușesc în Anticameră și Shaeva se holbează la mine. E ceva fragil la 
ea - și la copaci, și la cer - care face această realitate să pară că-i a mea și că 
lumea cealaltă, a celor treji, e de fapt un vis. 

Mă uit curios înjur. M-am trezit de fiecare dată printre trunchiurile 
groase din pădure. Acum stau, însă, pe un mal stâncos, ce se ridică deasupra 
copacilor. Râul Amurg se învolburează dedesubt, albastru și alb sub cerul 
strălucitor de iarnă. 

— Otrava aproape ţi-a ajuns la inimă, zice Shaeva. 

O moarte timpurie. 

— Nu încă, zic eu printre buzele amorțite, înăbușind frica gata să mă 
cuprindă. Vreau să te întreb ceva. Te implor, Shaeva, ascultă-mă. 

Adună-te, Elias. Fă-o să înțeleagă cât este de important. 

— Dacă mor înainte să fiu pregătit, voi bântui pădurea asta blestemată în 
vecii-vecilor. N-o să scapi de mine niciodată. 

Ceva îi străbate fața, o umbră de neliniște stinsă în mai puțin de o 
secundă. 

— Foarte bine, zice. Întreabă. 

Mă gândesc la tot ce mi-a spus Gardianul-șef. A; întrebat cine, a spus el, în 
loc să întrebi ce. 

Niciun om nu-l poate controla pe Gardian. Nu poate fi decât ceva 
supranatural. Dar nu mi-l imaginez manipulat de vreun efrit sau de vreun 
spectru. Sunt creaturi slabe, nu-l pot întrece în inteligență, iar el îi 
disprețuiește pe toţi cei pe care îi percepe a avea un intelect mai mărunt 
decât al lui. 

Însă nu toate făpturile supranaturale sunt spectre sau efriți. 

— De ce l-ar interesa pe Zburător o fată de șaptesprezece ani care se duce 
la Kauf să-și salveze fratele din închisoare? 

Păzitoarei Sufletelor îi piere culoarea din obraji. Îşi agită mâinile prin aer 
de parcă ar încerca să se prindă de o balustradă inexistentă. 

— De ce mă întrebi așa ceva? 

— Răspunde-mi doar. 

— Pentru că... Pentru că ea are ceva ce-și dorește el, bolborosește 
Păzitoarea Sufletelor. Numai că el nu are de unde să știe că ea îl are. Este 
ceva ascuns de ani de zile, iar el a fost absent. 

— Nu atât de absent pe cât ţi-ar plăcea. E înţeles cu mama, zic eu. Și cu 
Gardianul-șef. Bătrânul i-a dat informaţii despre Laia cuiva care călătorea cu 
noi. Un rebel Cărturar. 

Shaeva face ochii mari de groază și pășește înainte cu mâinile întinse. 

— la-mă de mâini, Elias, zice. Şi închide ochii. 

În ciuda tonului ei stăruitor, eu şovăi. În faţa prudenţei mele evidente, 
gura Păzitoarei Sufletelor se îndârjește, iar ea sare să mă înhațe. Îmi trag 
mâinile în spate, dar reflexele ei supranaturale sunt mai iuți. 

Când mă înșfacă, pământul se zguduie sub mine. Mă clatin, iar în mintea 
mea se deschid mii de uși: Laia spunându-mi povestea ei în deșertul de 
lângă Serra; Darin vorbind despre Gardianul-șef; ciudățeniile lui Keenan, 
faptul că a reușit să mă urmărească atunci când n-ar fi trebuit să poată; 
frânghia dintre mine și Laia ruptă în deșert... 

Păzitoarea Sufletelor mă ţintuiește cu ochii ei negri și își deschide propria 
minte. Gândurile ei curg în mintea mea ca un șuvoi de apă albă, iar când 
termină, pune laolaltă amintirile mele și priceperea ei și îmi depune la 
picioare fructul acestei uniuni. 

— Pe toate iadurile și toți dracii! 

Mă îndepărtez de ea clătinându-mă și mă prind de un bolovan, înțelegând 
în sfârşit. Brățara Laiei - Steaua. 

— El este. Keenan, el e Zburătorul. 

— Vezi, Elias? întreabă Păzitoarea Sufletelor. Vezi ce plasă ţese ca să se 
răzbune? 

— De ce atâtea jocuri? întreb eu, ridicându-mă de pe bolovan și pășind pe 
mal. De ce n-a ucis-o pur și simplu pe Laia ca să-i ia brățara? 

— Steaua este guvernată de legi de neîncălcat. Cunoașterea care a dus la 
crearea ei a fost dăruită cu dragoste și încredere, zice ea, apoi se uită în altă 
parte, cu rușine în ochi. Este o magie veche menită să limiteze folosirea 
Stelei pentru a face rău, oftează ea. Că mult bine a făcut. 

— Djinnii care trăiesc în crângul tău de copaci, zic eu. Vrea să-i elibereze. 

Shaeva se uită cu ochi tulburaţi în jos la râul de sub noi. 

— N-ar trebui eliberați, Elias. Djinnii au fost cândva făpturi ale luminii. 
Dar ca orice ființă vie ţinută prea multă vreme în captivitate, i-a cuprins 

nebunia. Am încercat să-i spun asta Zburătorului. Dintre toţi djinnii, el și cu 
mine suntem singurii care încă mai umblam pe acest pământ. Dar el nu mă 
ascultă. 

— Trebuie să facem ceva, zic eu. După ce obţine brățara, o va ucide pe 
Laia... 

— N-o poate omorî. Toți cei care au avut în mâna lor crâmpeie de Stea, fie 
și pentru câteva clipe, sunt protejați de ea. Nici pe tine nu te poate omori. 

— Dar eu niciodată n-am... 

Atins-o, voiam să spun, însă mi-am dat seama că i-am cerut voie Laiei să 
mă pot uita la brățară cu luni în urmă, în Munţii Serrani. 

— Pesemne că Zburătorul i-a ordonat Gardianului-șef să te ucidă, zice 
Shaeva. Dar sclavii lui umani nu i se supun pe cât i-ar plăcea lui. 

— Gardianului nici nu-i păsa de Laia, îmi dau eu seama. Voia să-l 
înțeleagă mai bine pe Zburător. 

— Regele meu n-are încredere în nimeni. 

Păzitoarea Sufletelor tremură în aerul înghețat. Vreme de-o clipă abia 
dacă pare mai bătrână decât mine. 

— Comandantul și Gardianul-șef sunt, probabil, singurii lui aliați, nu se 
încrede în oameni. Nu le-a spus nimic despre brățară și despre Stea, ca nu 
cumva să găsească o cale să întoarcă ceea ce știu împotriva lui. 

— Şi dacă Laia ar fi murit altcumva? întreb eu. Ce s-ar fi întâmplat cu 
brăţara ei? 

— Cei care poartă crâmpeie de Stea nu mor cu uşurinţă, zice Shaeva. Îi 
protejează, iar el știe asta. Dar dacă ar fi murit, brăţara ar fi dispărut în 
neființă. Puterea Stelei ar fi slăbit. S-a mai întâmplat. 

Îşi ia capul în mâini. 

— Nimeni nu înțelege cât de profund îi urăște Zburătorul pe oameni, 
Elias. Dacă îi eliberează pe semenii noștri, aceștia vor căuta să anihileze toți 
Cărturarii. Pe urmă se vor întoarce asupra restului omenirii. Setea lor de 
sânge nu va cunoaşte rațiune. 

— Să-l oprim, atunci, zic eu. S-o salvăm pe Laia înainte să-i poată lua 
brăţara. 

— Eu nu-l pot opri, zice Shaeva cu vocea ascuţită de iritare. Nu-mi va 
permite. Nu-mi pot părăsi ţinuturile... 

— SHAEVA! 

Pădurea se cutremură, iar Shaeva se întoarce. 

— Djinnii știu! șuieră ea. Mă vor pedepsi. 


— Nu se poate să pleci așa. Trebuie să aflu dacă Laia e bine. M-ai putea 
ajuta... 

— Nu! se trage Shaeva în spate. Nu pot avea nimic de-a face cu asta. 
Nimic. Nu înţelegi? El... 

Îşi duce mâna la gât și se schimonoseșşte la față. 

— Ultima oară când l-am înșelat, Zburătorul m-a ucis, Elias. M-a silit să 
sufăr tortura unei morți lente, iar apoi m-a adus înapoi. A dat drumul 
creaturii demne de milă care condusese tărâmul morţii înaintea mea și m-a 
înlănțuit de acest loc, drept pedeapsă pentru ce-am făcut. Trăiesc, da, dar 
sunt sclava Anticamerei. lar asta-i isprava /ui. Dacă îl trădez din nou, doar 
cerul ştie ce nenorocire va mai abate asupra mea. Îmi pare rău, mai rău 
decât poți înțelege. Dar eu nu am putere asupra lui. 

Mă întind spre ea, disperat s-o facsă mă ajute, dar scapă din strânsoarea 
mea și sare de pe mal, dispărând în câteva clipe printre copaci. 

— Shaeva, la naiba! 

Mă iau după ea și înjur când îmi dau seama cât de inutil este tot ce fac. 

— N-ai murit încă? 

Tristas apare dintre copaci chiar în timp ce Păzitoarea Sufletelor dispare. 

— Cât mai ai de gând să te agăți de jalnica ta existență? 

Te-aș putea întreba același lucru. N-o fac, pentru că în locul dușmăniei la 
care m-am obișnuit să aștept din partea spiritului lui Tristas, îl văd acum cu 
umerii plecaţi, de parcă ar căra în spate un bolovan invizibil. Așa înnebunit 
cum sunt, îmi poruncesc să-i acord toată atenţia prietenului meu. Pare sleit 
și disperat de nefericit. 

— Vin şi eu încoace în curând, îi spun. Mai am timp până la Rathana. 
Asta-i peste șase zile. 

— Rathana, cade pe gânduri Tristas, încreţindu-și fruntea. Îmi amintesc 
sărbătoarea de anul trecut. Aelia m-a cerut de bărbat în seara aia. Am cântat 
tot drumul până acasă, iar tu și Hel mi-ați pus căluș, să nu mă audă 
centurionii. Faris și Leander m-au tachinat săptămâni în șir. 

— Erau invidioșşi că ai întâlnit o fată care te iubea cu adevărat. 

— Tu m-ai apărat, zice Tristas. 

În spatele lui, pădurea e nemişcată, de parcă Anticamera şi-ar ţine 
răsuflarea. 

— Mereu mă apărai. 

Ridic din umeri și mă uit în altă parte. 

— Asta nu schimbă răul pe care ţi l-am făcut. 

— Nici n-am zis vreodată că ar putea, spune Tristas redevenind mânios. 
Dar nu ești tu judecătorul, da? Tu mi-ai luat viața, însă cu aleg dacă vreau să 
te iert sau nu. 

Deschid gura, gata să-i spun că n-ar trebui să mă ierte, îmi vine în minte, 
în schimb, dojana lui Izzi. Tu te crezi mereu responsabil pentru toți... 
Suntem și noi oameni și merităm să luăm decizii singuri. 

— Ai dreptate. 

La naiba, e greu de spus așa ceva. Să cred ce spun e și mai greu. Dar în 
timp ce vorbesc, mânia din ochii lui Tristas dispare. 

— ie ţi s-a luat dreptul de a face orice altă alegere, în afară de asta. 
lartă-mă. 

Tristas ridică capul. 

— A fost atât de greu? 

Se duce până la marginea stâncii și se uită în jos la râul Amurg. 

— Ai spus că nu trebuie s-o fac singur. 

— Nu trebuie s-o faci singur. 

— Ți-aș putea spune și eu ţie același lucru, zice Tristas, punându-mi o 
mână pe umăr. Eu te iert, Elias. lartă-te şi tu. Încă mai ai timp de trăit în 
lumea viilor. Nu-l irosi. 

Se întoarce și sare de pe stâncă într-un plonjon perfect, iar corpul îi 
dispare treptat. Singurul semn al trecerii lui dincolo este o ușoară unduire a 
apei. 

Ti-as putea spune şi eu tie același lucru. Cuvintele aprind o flacără în 
mine, iar gândul care mi-a trecut prin minte odată cu vorbele lui Izzi devine 
acum vâlvătaie. 

Îmi răsună în cap afirmaţia hotărâtă a Afyei: N-ar trebui să dispari pur și 
simplu, Elias. Ar trebui s-o întrebi pe Laia ce doreşte. Şi stăruința furioasă a 
Laiei: Te-ai închis în tine. Mă respingi pentru că nu vrei să mă apropii. Dar 
cum rămâne cu ce vreau eu? 

Uneori, a spus Izzi, singurătatea este o alegere. 

Anticamera pălește. Când mi se strecoară frigul în oase, știu că m-am 
întors la Kauf. 

Și mai știu precis cum îl pot scoate pe Darin din locul ăsta blestemat. 
Numai că n-o pot face singur. Aștept, fac planuri, pun totul la cale, iar când 
intră Tas la mine în celulă, în dimineața după ce am înţeles adevărul despre 
Keenan, sunt pregătit. 

Băiatul ține capul plecat și se apropie de mine timid ca un șoricel. Poartă 
pe picioarele slăbănoage semnele unor lovituri proaspete de bici. Un bandaj 
murdar îi acoperă încheietura fragilă a mâinii. 

— Tas, şoptesc eu. 

Băiatul ridică ochii negri. 

— Eu ies de-aici, îi spun. Îl iau cu mine pe Artist. Şi pe tine, dacă vrei. Dar 
am nevoie de ajutor. 

Tas se apleacă peste coșul lui cu bandaje și alifii și îi tremură mâinile când 
îmi schimbă o fașă de pe genunchi. Dar pentru prima oară de când l-am 
cunoscut, îi strălucesc ochii. 

— Ce vrei să fac, Elias Veturius? 


47. HELENE 


Nu-mi amintesc cum am urcat din nou zidul exterior de la Kauf sau cum 
m-am întors la hangarul bărcilor. Știu doar că a durat mai mult decât trebuia 
din cauza furiei și a neîncrederii care îmi întunecau vederea. Când ajung la 
clădirea ca o cavernă, ameţită de ce tocmai am aflat despre Comandant, 
descopăr că mă așteaptă Gardianul-șef. 

De data asta nu e singur. Îi simt oamenii furişaţi prin colţurile hangarului. 
Lumina torțelor sclipește pe crâmpeie de argint - Măști, cu săgeți aţintite 
spre mine. 

Avitas stă lângă barca noastră, uitându-se prudent la bătrân. Fălcile 
încleștate sunt singurul semn că este supărat. Furia lui mă liniștește, măcar 
nu sunt singură în nemulțumirea mea. Mă apropii, ni se intersectează 
privirile, iar Avitas dă scurt din cap. Gardianul l-a pus la curent. 

— Nu-l ajuta pe Comandant, Gardianule, zic eu fără altă introducere. Nu-i 
oferi influența pe care și-o dorește. 

— Mă surprinzi, zice Gardianul. Îi ești atât de loială lui Marcus încât ai 
respinge-o pe Keris Veturia ca împărăteasă? Ar fi o prostie. Tranziţia nu va fi 
lină, dar în timp, populaţia o va accepta. La urma urmei, ea a înăbușit revolta 
Cărturarilor. 

— Dacă trebuia să fie împărăteasă, zic eu, Profeţii ar fi ales-o pe ea în 
locul lui Marcus. Nu ştie să negocieze, Gardianule. În clipa în care va lua 
puterea, va pedepsi orice Casă care i-a stat vreodată împotrivă, iar Imperiul 
va cădea pradă războiului civil, cum aproape că s-a întâmplat acum două 
săptămâni. În plus, vrea să te omoare. A spus asta de față cu mine. 

— Sunt cât se poate de conștient de antipatia lui Keris Veturia față de 
mine. Una iraţională, ţinând cont că slujim același stăpân, dar cred că se 
simte amenințată de prezența mea, ridică el din umeri. Dar fie că o ajut, fie 
că nu, nu se va schimba nimic. Ea tot va porni lovitura de stat. Și este foarte 
posibil să-i reușească. 

— Atunci, trebuie s-o împiedic. 

Și uite așa ajungem la punctul crucial al discuţiei noastre. Hotărăsc să nu 
mă mai încurc cu subtilități. Dacă Comandantul intenționează să dea o 
lovitură de stat, nu mai am timp. 

— Dă-mi-l pe Elias Veturius, Gardianule-șef. Nu mă pot întoarce la 
Antium fără el. 

— A, da, zice Gardianul, lovindu-și ușurel vârfurile degetelor unele de 
altele. Asta s-ar putea să fie o problemă, Sfrânciocule. 

— Ce vrei în schimb? 

Gardianul-șef îmi face semn să merg cu el pe unul dintre docuri, departe 
de oamenii lui și de Harper. Nordicul clatină aspru din cap atunci când îl 
urmez, dar n-am de ales. Când nu ne mai poate auzi nimeni, bătrânul se 
întoarce spre mine. 

— Am auzit, Mare Sfrâncioc, că ai... o înzestrare specială. 

Se uită la mine cu o privire lacomă și simt un fior înghețat pe spinare. 

— Nu știu ce ai auzit, dar... 

— Nu-mi insulta inteligența. Doctorul de la Blackcliff, Titinius, mi-e 
prieten vechi. Mi-a povestit de curând despre cea mai uluitoare recuperare 
fizică la care a asistat de când este la Academie. Elias Veturius se afla în 
pragul morţii, dar a fost salvat de o alifie din sud. Numai că atunci când 
Titinius a încercat leacul pe alt pacient, n-a avut niciun efect. El bănuiește că 
refacerea lui Elias s-a datorat altui leac, sau altcuiva. 

— Ce dorești? îl întreb din nou, ducând mâna la armă. 

— Vreau să-ți studiez puterea, zice Gardianul. Vreau s-o înțeleg. 

— N-am timp pentru experimentele tale, îl reped eu. Dă-mi-l pe Elias și 
mai vorbim. 

— Dacă ţi-l dau pe Veturius, te vei face pur și simplu nevăzută odată cu el, 
zice Gardianul-șef. Nu, trebuie să rămâi. Câteva zile, nu mai mult, pe urmă vă 
eliberez pe amândoi. 

— Gardianule, zic eu. Se pune la cale o lovitură de stat sângeroasă care 
urmează să zguduie Imperiul. Trebuie să mă întorc la Antium și să-l previn 
pe Împărat. Şi nu mă pot întoarce fără Elias. Dă-mi-l şi jur pe sângele și pe 
oasele mele că mă voi întoarce să mă... studiezi imediat ce situaţia va fi sub 
control. 

— Drăguţ jurământ, zice Gardianul, dar nu-i de nădejde. 

Se scarpină gânditor în barbă, cu o luminiţă ciudată în ochi. 

— Cu ce dilemă filosofică fascinantă te confrunțţi, Sfrânciocule! Să rămâi 
aici pentru experimentul meu și să riști, ca în absenţa ta, Imperiul să cadă în 
mâinile lui Keris Veturia? Sau să te întorci, să împiedici lovitura de stat, să 
salvezi Imperiul, dar cu riscul de a-ţi pierde familia? 

— Asta nu-i un joc, zic eu. Viața familiei mele e în pericol. Pe toți dracii, 
Imperiul însuși e în pericol. Și dacă niciunul dintre lucrurile astea nu 
contează pentru tine, atunci gândește-te la viața ta, Gardianule. Crezi că te va 
mai lăsa Keris să pândești pe-aici și să spionezi după ce ajunge împărăteasă? 
Te va omori cu prima ocazie. 

— Ei, cred că noii noastre împărătese i se vor părea... convingătoare 
secretele pe care le știu despre Imperiu. 

Mă uit la bătrân și simt că-mi fierbe sângele în vine. Oare aș putea 
pătrunde cu forţa în închisoarea Kauf? Avitas cunoaște bine locul. A petrecut 
mulți ani aici. Dar noi nu suntem decât doi, iar fortăreața Gardianului geme 
de oameni. 

Îmi amintesc apoi ce mi-a spus Cain când a început totul, chiar după ce 
mi-a ordonat Marcus să i-l aduc pe Elias. 

Îl vei urmări pe Elias. Îl vei găsi. Și ce vei învăţa din acea aventură - 
despre tine însăți, despre pământul tău, despre dușmani —, acea cunoaștere 
va fi esențială pentru supraviețuirea Imperiului. Și pentru destinul tău. 

Asta. La asta se referea. Încă nu ştiu ce am învăţat despre mine, dar acum 
înţeleg ce se întâmplă cu pământul meu, cu Imperiul. Înţeleg ce pune la cale 
dușmanul meu. 

Intenționam să i-l duc pe Elias lui Marcus, să-l execute și să-și arate 
puterea de Împărat. Ca să-i ofer o victorie. Dar uciderea lui Elias nu e 
singurul mod de a face asta. Înăbuşirea unei lovituri de stat conduse de unul 
dintre cei mai temuţi soldați din Imperiu poate avea același efect. Dacă 
Marcus, ajutat de mine, îl învinge pe Comandant, Casele Aristocrate nu vor 
mai fi atât de dornice să i se împotrivească. Războiul civil va fi astfel 
prevenit. lar Imperiul va fi în siguranță. 

În ce-l priveşte pe Elias, mi se strânge stomacul când mă gândesc că se 
află în mâinile Gardianului-șef. Dar nu mai pot pierde timpul îngrijindu-mă 
de el. În plus, îmi cunosc prietenul. Gardianul nu va reuşi să-l ţină închis 
prea multă vreme. 

— Imperiul mai întâi, bătrâne, zic eu. N-ai decât să rămâi cu Veturius și cu 
experimentele tale. 

Gardianul-șef mă privește fără nicio expresie. 

— „Necoaptă este speranta tinereții noastre”, murmură el. „Tinerii sunt 
nechibzuiți. Nu știu să fie altfel.” Din Memoriile lui Rajin din Serra, unul 
dintre puţinii Cărturari care merită citați. Cred că a scris asta cu câteva clipe 
înainte ca Taius întâiul să-i bage capul în ștreang. Dacă nu vrei ca Împăratul 
nostru să aibă aceeași soartă, ar fi bine să pleci de îndată. 

Le face semn oamenilor lui, iar peste câteva clipe, ușa hangarului se 
trântește în urma lor. Avitas pășește neauzit spre mine. 

— Fără Veturius și cu o lovitură de stat de înăbușit, zice el. Vrei să-mi 
explici acum ce ai de gând sau pe drum? 

— Pe drum. 

Urc în canoe și apuc o vâslă. 

— Suntem deja în criză de timp. 


48. LAIA 


Keenan este Zburătorul. Un djinn. Un demon. 

Deși tot repet cuvintele în minte, parcă nu le pătrund. Frigul mi se 
strecoară în oase și mă uit în jos, descoperind surprinsă că am căzut în 
genunchi în zăpadă. Ridică-te, Laia. Nu mă pot mișca. 

Îl urăsc. Cerule, cum îl mai urăsc! Dar l-am iubit. Nu-i așa? Întind mâna 
după brățară, de parcă faptul că îmi pipăi braţul o va face să apară din nou. 
Îmi străfulgeră prin minte transformarea lui Keenan, apoi batjocura din 
vocea lui schimbată. 

S-a dus, îmi spun. Tu încă trăieşti. Elias și Darin sunt în închisoare și nu 
pot ieși de acolo. Trebuie să-i salvezi. Ridică-te. 

Poate că suferința e ca o bătălie: după ce trăiești destule, instinctele 
preiau controlul. Când o vezi apropiindu-se ca un pluton Războinic al morții, 
te întărești pe dinăuntru. Te pregătești pentru agonia unei inimi sfâșiate. lar 
când te lovește, te doare, dar nu atât de rău, pentru că ţi-ai alungat 
slăbiciunea și nu ţi-a mai rămas decât furia și puterea. 

O parte din mine ar vrea să se gândească la fiecare clipă petrecută cu acea 
chestie. Oare s-a opus misiunii mele cu Mazen pentru că mă voia singură și 
slabă? Oare a salvat-o pe Izzi știind că nu l-aș fi iertat niciodată dacă o 
abandona? 

Nu te gândi. Nu sta să judeci. Trebuie să actionezi. Mişcă-te. Ridică-te. 

Mă ridic în picioare. Deși la început nu știu bine încotro mă îndrept, mă 
îndepărtez de peșteră. Nămeţii îmi ajung până la genunchi și îmi tai drum 
tremurând prin ei până când găsesc poteca pe care probabil că a plecat 
Helene Aquilla cu oamenii ei. Merg pe ea până dau de un pârâiaș și urmez 
cursul apei. 

Nu-mi dau seama încotro mă îndrept până când nu-mi iese în cale cineva 
dintre copaci. Vederea măștii de argint pe care o poartă ameninţă să-mi 
ridice stomacul în gât, dar mă îmbărbătez și scot pumnalul. Masca ridică 
mâinile. 

— Pace, Laia din Serra. 

Este una dintre Măştile lui Aquilla. Nu blondul şi nici cel chipeș. Îmi 
amintește de tăișul proaspăt ascuţit al unui topor. Asta-i cel care a trecut 
chiar pe lângă mine și Elias, la Nur. 

— Trebuie să stau de vorbă cu Sfrânciocul, zic eu. Te rog. 

— Unde ţi-e prietenul roșcat? 

— A plecat. 

Masca clipește. Mi se pare nefiresc să-l văd că nu este neîndurător și rece. 
Ochii lui verde-deschis mă privesc aproape cu înțelegere. 

— Şi fratele tău? 

— Tot la Kauf, zic eu prudentă. Mă duci la ea? 

Dă din cap că da. 

— Ridicăm tabăra, zice el. Mă uitam după spioni de-ai Comandantului. 

Mă opresc. 

— Îl aveţi... l-aţi prins pe Elias... 

— Nu, zice Masca. Elias este în continuare închis la Kauf. Avem ceva mai 
urgent de făcut. 

Mai urgent decât să-l prindeţi pe cel mai important fugar din Imperiu? 
Simt că-mi încolțește în măruntaie o scânteie de speranță. Credeam că va 
trebui s-o mint pe Helene Aquilla și să-i spun că nu mă voi amesteca când îl 
va scoate pe Elias din închisoare. Dar iată că ea oricum nu are de gând să 
plece de la Kauf împreună cu el. 

— De ce ai avut încredere în Elias, Laia din Serra? 

Întrebarea Măştii mă ia prin surprindere şi nu-mi pot ascunde uluirea. 

— De ce l-ai salvat de la execuţie? 

Mă gândesc să mint, dar și-ar da seama. E Mască. 

— Elias mi-a salvat viața de mai multe ori. Are gânduri negre și face 
alegeri îndoielnice care îi pun viața în primejdie, dar este un om bun. 

Trag cu ochiul spre Mască, care se uită înainte fără expresie. 

— Unul... unul dintre cei mai buni, continui eu. 

— Dar şi-a ucis propriii prieteni în timpul Încercărilor. 

— N-a vrut. Se gândește la asta tot timpul. Cred că nu și-o va ierta 
niciodată. 

Masca tace, iar vântul ne aduce la urechi gemetele și suspinele din Kauf. 
Strâng din dinţi. Va trebui să intri acolo, îmi spun. Fă bine și obisnuiește-te. 

— Tatăl meu semăna cu Elias, zice după o vreme Masca. Mama spunea că 
vedea întotdeauna binele, acolo unde nimeni altcineva nu l-ar fi văzut. 

— A fost şi el o Mască? 

— Da. Un lucru ciudat pentru o Mască, bănuiesc. Imperiul a încercat să-l 
dezvețe de asta. Poate au dat greș. Poate de-aia a murit. 

Nu știu ce să spun și Masca tace, până când în depărtare apare conturul 
masiv şi amenințător al închisorii. 

— Am petrecut doi ani acolo, arată el dând din cap înspre fortăreață. 
Majoritatea timpului în celulele pentru interogatorii. La început n-am putut 
suferi locul ăla. Schimburi de pază de câte douăsprezece ore, șapte zile pe 
săptămână. Devenisem imun la lucrurile pe care le auzeam. M-a ajutat faptul 
că aveam un prieten. 

— Cred că nu Gardianul-șef, zic eu și mă îndepărtez puţin de el. Elias mi-a 
vorbit despre el. 

— Nu, zice Masca. Nu Gardianul și nici vreun alt soldat. M-am împrietenit 
cu o sclavă Cărturăreasă. O fetiță care își spunea Bee și avea pe obraz o 
cicatrice ca un bob de cătină. 

ÎI privesc şi mă simt încurcată. Nu pare genul de bărbat care se 
împrietenește cu un copil. 

— Era groaznic de slabă, zice Masca. Furam mâncare pentru ea. La 
început s-a temut de mine, dar când și-a dat seama că nu voiam să-i fac 
niciun rău, a început să-mi vorbească. După ce am plecat de la Kauf, m-am 
întrebat ce-o mai fi făcând, ridică el din umeri. Acum câteva zile, când i-am 
dus Gardianului-șef un mesaj din partea Sfrânciocului, am căutat-o și pe Bee. 
Am găsit-o. 

— Şi-a amintit de tine? 

— Da. De fapt, mi-a spus o poveste foarte neobișnuită despre un 
Războinic cu ochi palizi închis în pavilionul de interogatoriu. Spunea că 
refuză să se teamă de Gardianul-șef. Că s-a împrietenit cu unul dintre 
tovarășii ei. l-a dat și un nume Tribal: Tas. Toţi copiii vorbesc despre acest 
Războinic - cu prudenţă, desigur, să nu afle Gardianul. Se pricep să țină 
secrete. Le-au povestit despre Războinic deținuților din mișcarea de 
rezistență a Cărturarilor, acelor bărbați și femei care încă mai speră să scape 
de acolo într-o zi. 

La naiba. 

— De ce-mi spui toate astea? 

Mă uit agitată în jur. Să fie o capcană? O smecherie? E clar că Masca 
vorbește despre Elias. Dar ce urmărește? 

— Nu-ţi pot spune de ce, zice el aproape trist, dar oricât de ciudat ar suna, 
cred că tu, dintre toți oamenii de pe lume, vei înțelege asta cel mai bine. 

Scutură din cap și mă privește în ochi. 

— Salvează-l, Laia din Serra. Din tot ce mi-ați spus despre el tu și 
Sfrânciocul, cred că merită salvat. 

Masca se uită la mine, iar eu încuviințez din cap, neînţelegând prea bine, 
dar ușurată că măcar e mai mult om decât Mască. 

— O să mă străduiesc. 

Ajungem în poiana Sfrânciocului. Helene tocmai strânge șaua calului, iar 
când aude pași se întoarce și fața argintie îi devine încordată. Masca care 
m-a adus se face iute nevăzută. 

— Ştiu că nu mă placi, zic eu, înainte să apuce să-mi spună să dispar. Dar 
am venit aici pentru două lucruri. 

Deschid gura, încercând să găsesc cuvintele potrivite, și mă hotărăsc că 
cel mai bine este să-i vorbesc direct. 

— Întâi de toate, vreau să-ți mulțumesc. Pentru că m-ai salvat. Trebuia 
s-o fi făcut mai înainte. 

— N-ai pentru ce, mormăie ea. Ce vrei? 

— Să mă ajuţi. 

— De ce naiba te-aș ajuta? 

— Pentru că pleci fără Elias. Nu-i vrei moartea. Știu asta. Așa că ajută-mă 
să-l salvez. 

Sfrânciocul se întoarce iar spre cal. Trage o mantie dintr-o desagă și îl 
acoperă cu ea. 

— Elias n-o să moară. Probabil că încearcă să-l salveze pe fratele tău din 
închisoare chiar în clipa asta. 

— Nu, zic eu. Ceva a mers prost acolo, înăuntru. 

Pășesc spre ea. Are privirea la fel de tăioasă ca paloșul. 

— Nu-mi datorezi nimic. Știu prea bine. Dar am auzit ce ţi-a spus la 
Blackcliff. Să nu uiţi de noi. 

Suferința pe care i-o citesc în ochi când își aduce aminte este subită și 
puternică. Îmi simt stomacul strângându-se de vinovăţie. 

— Nu-l voi părăsi, îi spun eu mai departe. Ascultă ce se aude din 
închisoare. 

Helene Aquilla se uită în altă parte. 

— Merită mai mult decât să moară acolo, zic eu. 

— Ce vrei să știi? 

— Câteva lucruri despre planul clădirii, amplasare și provizii. 

— Cum naiba crezi că poţi intra acolo? pufnește ea batjocoritor. Nu te poţi 
da drept sclavă. Paznicii de la Kauf știu cum arată sclavele lor Cărturărese, 
iar o fată cu înfățișarea ta nu va fi uitată uşor. Nu vei rezista nici cinci 
minute. 

— Ştiu cum să intru, zic eu. Și nu mi-e frică. 

O rafală puternică de vânt îi ridică șuvițele blonde în aer ca niște păsări 
pe lângă chipul argintiu. Mă măsoară din priviri fără nicio expresie. Oare ce 
simte? Nu-i doar o simplă Mască, am aflat asta în noaptea când m-a smuls 
din ghearele morții. 

— Vino aici, oftează ea. 
Se lasă în genunchi și începe să deseneze în zăpadă. 
x kK * 

Sunt tentată să scot lucrurile lui Keenan afară și să le dau foc, dar fumul 
n-ar face decât să atragă atenția. Îi iau însă ranița ținând-o la distanță, de 
parcă ar fi molipsitoare, și mă îndepărtez de peșteră câteva sute de metri, 
până la un pârâu care curge repede spre râul Amurg. Raniţa aterizează în 
apă cu un pleoscăit, urmată apoi de armele lui Keenan. Mi-ar prinde bine 
câteva pumnale în plus, dar nu vreau nimic care să-i fi aparținut. 

Pe urmă revin în peșteră, mă așez, îmi încrucișez picioarele și hotărăsc să 
nu mă clintesc de-acolo până nu-mi pot controla invizibilitatea. 

Îmi dau seama că de fiecare dată când am reușit, Keenan nu era de față 
sau era chiar plecat departe. Toată îndoiala aia pe care o simțeam când se 
afla în preajmă, să mi-o fi indus chiar el ca să-mi curme puterea? 

Dispari! Strig cuvântul în minte ca regina unui ținut devastat ordonând 
trupelor mele istovite un ultim atac. Elias, Darin și toți ceilalți pe care 
trebuie să-i salvez depind de acest singur lucru, de această putere, de 
această vrăjitorie de care știu că sunt în stare. 

Mă străbate un fior și încerc să mă liniștesc, iar când mă uit în jos, văd că 
membrele îmi licăresc translucide, ca în timpul raidului asupra caravanei 
Afyei. 

Chiui suficient de tare cât să tresar când peștera îmi răspunde cu ecou, iar 
invizibilitatea se duce. Bravo. Ocupă-te de asta, Laia. 

Mă antrenez toată ziua, întâi în peșteră, pe urmă afară, în zăpadă. Îmi 
învăţ limitele: o creangă pe care o ţin în mână când sunt invizibilă devine și 
ea invizibilă. Dar dacă ating orice altceva care crește sau e ancorat în 
pământ, obiectul pare să plutească prin aer. 

Sunt atât de afundată în propria mea minte, încât nu aud zgomotul de 
pași. Cineva vorbește, iar eu mă răsucesc, bâjbâind după o armă. 

— Ţine-ţi firea, fato! 

Recunosc tonul trufaș înainte ca intrusul să-și dea gluga jos. Afya Ara-Nur. 

— Cerule, repede tresari! zice ea. Dar nu te învinovăţesc. Nu când aud 
bocetele care vin de-acolo, arată ea cu mâna spre închisoare. Elias nu-i aici, 
din câte văd. Nici fratele tău. Și nici... roșcatul? 

Ridică din sprâncene, așteptând o explicație, dar eu doar o privesc, 
întrebându-mă dacă o fi reală. Are hainele de călărie pătate și murdare, 
cizmele îi sunt ude de zăpadă. Și-a strâns cozile sub un batic și nu pare să fi 
dormit de zile întregi. Sunt nespus de bucuroasă s-o văd, mai că aș săruta-o. 

Ea oftează și dă ochii peste cap. 

— Am promis ceva, fato, da? l-am jurat lui Elias Veturius că te ajut până la 
capăt. Nicio Tribală nu-și încalcă jurămintele sfinte, ar fi o mare josnicie, mai 
ales când e în joc viaţa altei femei. Asta chiar ar fi de neiertat, iar frăţiorul 
meu mi-a reamintit-o ceas de ceas, vreme de fix trei zile, până când am 
acceptat în sfârșit să mă țin după tine. 

— El unde este? 

— Aproape de ţinuturile Tribale, zice ea așezându-se pe o piatră și 
masându-și picioarele. Așa sper, cel puţin. Ultimul lucru pe care mi l-a spus a 
fost că prietena ta Izzi nu avea încredere în roșcat. A avut dreptate? mă 
privește ea curioasă. 

— Cerule, de unde să încep? zic eu. 

Până să-i termin de povestit Afyei ce s-a întâmplat în ultimele săptămâni, 
se înnoptează. Las deoparte câteva lucruri, în special noaptea din pivnița 
casei conspirative. 

— Știu că am dat greș, zic eu. 

Stăm amândouă în peșteră, mâncând lipia și fructele aduse de ea. 

— Am luat hotărâri prostești... 

— Când aveam șaisprezece ani, mă întrerupe Afya, am plecat din Nur 
pentru primul meu negoţ. Eram cea mai mare, tata mă răsfăţa. În loc să mă 
oblige să petrec ore interminabile învățând să gătesc, să ţes și alte prostii, 
mă ținea lângă el și mă învăța cum se face comerț. Mare parte din trib 
considera că prea îmi făcea pe plac. Dar eu știam că voiam să devin Za/dara 
tribului Nur după tata. Nu-mi păsa că nu mai existase nicio femeie căpetenie 
de peste două sute de ani. Știam doar că eram moștenitoarea tatei și că dacă 
nu mă alegeau pe mine, rolul de Za/dari-ar fi revenit unuia dintre unchii mei 
cei lacomi sau vreunui verișor bun de nimic. Urmau să mă mărite cu cineva 
din alt trib și aşa s-ar fi terminat totul. 

— Dar tu te-ai descurcat de minune, presupun eu zâmbind, și iată-te 
acum. 

— Te înșeli, zice ea. Expediția mea comercială a fost un dezastru. O bătaie 
de joc. O umilință atât pentru mine, cât și pentru tata. Războinicul căruia 
plănuiam să-i vând marfa părea cinstit, asta până când m-a manevrat cum a 
vrut el și m-a păcălit să-i vând tot ce aveam pentru doar o sutime din cât 
valora. M-am întors din călătoria mea negustorească cu o mie de mărci mai 
săracă, cu capul plecat și cu coada între picioare. Eram convinsă că tata mă 
va mărita în două săptămâni. În loc de asta, mi-a ars una după ceafă şi a 
strigat la mine să stau dreaptă. Ştii ce mi-a spus? „Nu eșecul caracterizează 
un om. Din ce faci după ce dai greș se vede dacă ești conducător sau om bun 
de nimic”. 

Afya mă privește lung. 

— Așadar, ai luat câteva decizii proaste. La fel și eu. La fel și Elias. La fel și 
toți cei care au încercat să facă ceva greu. Asta nu înseamnă că trebuie să te 
dai bătută, proasto. Înţelegi? 

Mă gândesc la vorbele ei și rememorez ultimele câteva săptămâni. Ajunge 
o fracțiune de secundă pentru ca viața să pornească într-o direcție greșită. 
lar ca să îndrepți greșeala, trebuie să meargă bine o mie de lucruri. Distanţa 
dintre un dram de noroc și următorul pare la fel de mare ca aceea dintre 
țărmurile oceanelor. Mă hotărăsc însă chiar acum să ridic un pod peste acea 
distanţă, iar și iar, până ce reușesc. Nu, nu voi da greș. 

Încuviinţez din cap spre Afya. Mă apucă imediat de umeri. 

— Bine, zice ea. Acum, că am scăpat de problema asta, care-i planul? 

— Păi... 

Caut un cuvânt care să-mi facă ideea să nu pară demenţă curată, dar îmi 
dau seama că Afya oricum m-ar citi. 

— E o nebunie, zic în cele din urmă. Așa o nebunie, încât nici nu-mi pot 
imagina cum o să meargă. 

Afya scoate un hohot răsunător de râs care se răspândește în toată 
peștera. Nu-și bate joc de mine, îi citesc o veselie sinceră pe chip când dă din 
cap. 

— La naiba, parcă mi-ai spus că-ți plac poveștile. Ai auzit vreodată vreo 
poveste în care aventurierul să aibă un plan sănătos la cap? 

— Ei bine... nu. 

— Și de ce crezi că se întâmplă așa? 

Aici m-a pierdut. 

— Pentru că... fiindcă... 

Chicotește din nou. 

— Pentru că planurile sănătoase la cap nu dau rezultate niciodată, fato, 
zice ea. Numai cele nebunești reușesc. 


49. ELIAS 


Trece o noapte și-o zi întreagă înainte să se întoarcă Tas. Nu zice nimic, se 
uită cu înțeles la ușa celulei. Torța pâlpâitoare din fața celulei mele se mișcă 
uşor - ne urmăreşte una dintre Măştile Gardianului-șef. În cele din urmă, 
Masca de dincolo de ușă pleacă. Las capul în jos, în caz că i-ar da prin minte 
să se întoarcă, și vorbesc cât mai în șoaptă. 

— Spune-mi că ai vești bune, Tas. 

— Soldaţii l-au mutat pe Artist în altă celulă. 

Tas aruncă o privire iute spre ușă, apoi desenează repede în murdăria de 
pe jos. 

— Dar l-am găsit. Pavilionul este construit în cerc, da? Camerele 
paznicilor sunt în mijloc, iar Artistul e aici, zice el și face un X în partea de 
sus a cercului. Tu eşti aici, face el semn în partea de jos a cercului. Între voi 
sunt scările. 

— Excelent, șoptesc. Și uniformele? 

— Îţi poate face Bee rost de una, zice el. Are acces la spălătorie. 

— Sigur ai încredere în ea? 

— ÎI urăşte pe Gardianul-șef. Chiar mai tare decât mine, se înfioară Tas. 
Bee nu ne va trăda. Dar cu Araj, șeful mișcării Skiritae, n-am vorbit. lar Bee 
spune că Tellis nu e de găsit nicăieri în închisoare, adaugă el, cu aerul că își 
cere scuze. 

Pe toți dracii. 

— În plus, epurarea Cărturarilor a început, adaugă Tas. Războinicii au 
construit în curte un țarc unde îi duc pe toți. Frigul a omorât deja destui. Și 
s-a mai întâmplat ceva, zice el cu vocea tremurând de nerăbdare, iar eu îmi 
dau seama că de fapt aici voia să ajungă. Ceva nemaipomenit. 

— S-a umplut Gardianul-șef de bube care îl vor omori în chinuri? 

Tas râde. 

— Ceva aproape la fel de bun. Am un mesaj pentru tine, Elias, de la o fată 
cu ochii aurii. 

Simt că inima îmi sare de-a dreptul din piept. Nu se poate. Se poate, oare? 

— Spune-mi tot. 

Mă uit spre ușă. Dacă Tas rămâne la mine în celulă mai mult de zece 
minute, una dintre Măști va veni să ne verifice. Mâinile băiatului îmi curăță 
alert rănile și îmi schimbă bandajele. 

— A găsit-o mai întâi pe Bee. 

Trebuie să mă încordez ca să-l aud. La câteva celule mai încolo, paznicii 
au început un interogatoriu, iar urletele deținutului răsună în tot pavilionul. 

— Bee a crezut că era un spirit, pentru că i se auzea vocea parcă de 
nicăieri. Vocea a condus-o spre o cameră goală din cazarmă, și acolo fata a 
apărut din senin. A întrebat-o pe Bee de tine, iar Bee a venit și m-a adus pe 
mine. 

— Era invizibilă? 

Tas încuviințează, iar eu mă reazem de perete, uluit. Pe urmă încep să-mi 
amintesc momente în care parcă aproape dispărea din vedere. Când a 
început totul? După ce am plecat din Serra, îmi dau seama. După ce a atins-o 
efritul. Creatura a pus mâna pe Laia doar o clipă. Dar poate că acea clipă a 
fost suficientă ca să trezească ceva în ea. 

— Care era mesajul? 

Tas trage adânc aer în piept. 

— Ti-am găsit paloșele, recită el. M-am bucurat să le văd. Știu cum să 
intru în închisoare fără să fiu văzută. Afya poate fura cai Ce facem cu 
Cărturarii? Au început execuțiile. Băiatul spune că există un lider Cărturar 
care ne poate ajuta. Dacă îl vezi pe fratele meu, spune-i că sunt aici. Spune-i 
că-l iubesc. A zis că se întoarce după răspuns la căderea serii. 

— Bine, îi spun lui Tas. Uite ce vreau să-i transmiți... 

Vreme de trei zile, Tas poartă mesaje între Laia și mine. Dacă nu aș avea 
încredere în Tas și dacă mesajele pe care le primesc n-ar fi exact cum îi stau 
ei în fire - dulci, ușor formale, dar cu o forță în spatele cuvintelor în care i se 
citește hotărârea -, aș fi crezut că prezenţa Laiei aici este doar o șmecherie 
de-a Gardianului-șef. Ai grijă, Elias, mi-a spus. Nu vreau să te văd și mai 
rănit. 

Încet, cu migală, punem la cale un plan în parte al ei, în parte al meu, în 
parte al lui Tas, un plan complet nebunesc. Se bazează mult și pe priceperea 
lui Araj, conducătorul mișcării Skiritae, un bărbat pe care nu l-am văzut 
niciodată. 

Dimineaţa de Rathana vine ca toate dimineţile de la Kauf: fără vreun 
semn că s-au ivit zorii, fără alte zgomote decât schimbarea paznicilor și cu 
senzația vagă că mi se trezește corpul. 

Tas sosește cu un terci apos pe care mi-l pune repede în faţă și se 
strecoară iute afară. Este palid, mort de frică, dar când reușesc să-l privesc 
în ochi, încuviințează aproape imperceptibil. 

După ce pleacă, mă silesc să mă ridic în picioare. Aproape că mi se taie 
respiraţia, iar lanțurile mi se par mai grele decât cu o seară în urmă. Mă 
doare tot, iar pe sub durere, se pare că m-a cuprins o sfârșeală până în 
măduva oaselor. Nu-i oboseala interogatoriului sau a lungii călătorii. Este 
epuizarea unui corp care aproape că a renunțat să mai lupte. 

Treci de ziua de azi, îmi spun. Pe urmă poți să mori liniştit. 

Următoarele câteva minute sunt o tortură aproape la fel de mare ca seria 
de interogatorii ale Gardianului-șef. Vrăscsă aștept. Curând însă pătrunde în 
celulă un miros dătător de speranţă. 

Fum. 

Peste o clipă aud voci agitate. Un strigăt. Clopotul de alarmă. Bubuitul 
frenetic și răsunător al tobelor. 

Bravo, Tas. Aud cizme trecând pe lângă ușă, iar strălucirea deja intensă a 
torțelor de afară devine și mai puternică. Minutele trec, iar eu îmi zornăi 
lanțurile nerăbdător. Focul se răspândește repede, mai ales dacă Tas a 

aruncat în sectorul soldaţilor cât combustibil i-am spus. Celula mi se umple 
deja de fum. 

Prin dreptul ușii trece o umbră care aruncă o privire înăuntru - să se 
asigure, fără îndoială, dacă mai sunt legat în lanţuri apoi pleacă mai departe. 
Peste câteva clipe aud cheia în încuietoare, iar ușa se deschide și dă la iveală 
silueta micuță a lui Tas. 

— N-am găsit decât cheile de la celulă, Elias, zice Tas, dând la iveală agitat 
o lamă subţire și un ac îndoit. Poţi deschide lanțurile cu astea? 

Înjur. Mâna stângă mi-e încă nevolnică de la ce mi-a făcut Gardianul cu 
cleștii lui, dar iau ce-mi dă băiatul. Fumul devine mai gros, iar mâinile mele 
mai neîndemânatice. 

— Grăbește-te, Elias, zice Tas cu ochii la ușă. Trebuie să-l eliberăm și pe 
Darin. 

Reușesc în sfârșit să-mi descui cătușele de la mâini, iar peste încă un 
minut, și pe cele de la picioare. Fumul din celulă e deja suficient de gros încât 
să trebuiască să ne ghemuim ca să putem respira, dar mă grăbesc cât pot să 
îmbrac uniforma de paznic pe care mi-a adus-o băiatul. Uniforma nu 
reușește să ascundă putoarea celulelor de interogatorii care mi-a intrat în 
piele, nici rănile sau părul murdar, dar e o deghizare suficient de bună ca să 
pot trece pe holuri până în curtea închisorii. 

Ne legăm la gură basmale ude, ca să nu ne mai înțepe fumul. Pe urmă 
deschidem uşa şi ieşim din celula mea. Încerc să mă mişc repede, dar fiecare 
pas mă doare, iar Tas dispare iute din câmpul meu vizual. Holurile cu pereți 
de piatră sunt pline de fum, însă neatinse de flăcări, cu toate că grinzile de 
lemn stau să se aprindă. Dar camerele soldaților din mijlocul pavilionului, 
pline cu mobilă de lemn și stropite din belșug cu combustibil, prin 
bunăvoința lui Tas, se transformă rapid într-un perete de foc. Prin fum 
aleargă umbre și răsună strigăte. Trec clătinându-mă pe lângă casa scării, iar 
o clipă mai târziu mă întorc și văd o Mască alungând fumul cu mâna și 
repezindu-se să iasă din pavilion. Exce/ent Paznicii dau bir cu fugiţii, exact 
cum mă așteptam. 

— Elias! 

Tas se iveşte din fumul dinaintea mea. 

— Grăbește-te! Le-am auzit pe Măști spunând că focul se împrăștie la 
etaj! 

Toate torțele alea nenorocite pe care le folosește Gardianul-șef să 
lumineze închisoarea își găsesc în sfârșit o întrebuințare. 

— Eşti sigur că suntem singurii deținuți de la nivelul ăsta? 

— Am verificat de două ori. 

Un minut mai târziu ajungem la ultima celulă din capătul nordic al 
pavilionului. Tas descuie ușa și năvălim într-un nor de fum. 

— Eu sunt. Elias! îi spun răgușit lui Darin, cu gâtul aproape carne vie. 

— Slavă cerului! 

Darin se ridică în picioare și îmi întinde mâinile prinse în cătușe. 

— Mă gândeam că ai murit. N-am știut dacă să-l cred sau nu pe Tas. 

Încep să-i descui cătuşele. Simt cum aerul devine clipă de clipă mai 
fierbinte şi mai otrăvitor. Haide, haide. Aud clicul bine cunoscut, cătușele 
cad, iar noi țâșnim afară din celulă, cât mai aplecaţi. Când aproape am ajuns 
la scară, o față de argint ne apare înainte din fum. Drusius. 

— Javră prefăcută și complotistă, zice el și îl înșfacă pe Tas de gât. Ştiam 
eu că ai o legătură cu treaba asta. 

Mă reped înainte, implorând cerul să am destulă forță cât măcar să-l 
dărâm pe Drusius de pe picioare. Se trage într-o parte și mă împinge în zid. 
Cu doar o lună în urmă am reușit să-i parez atacul feroce și să scot untul din 
el. Dar otrava și interogatoriile mi-au răpit agilitatea. Înainte să-l pot 
împiedica, Drusius își încolăcește braţele în jurul gâtului meu și strânge. O 
umbră de păr blond, murdar trece pe lângă noi. Darin îl lovește pe Drusius 
cu capul în burtă, iar Masca se clatină pe picioare. 

Tușind, trag aer în piept și cad într-un genunchi. Chiar și când mă biciuia 
Comandantul, sau în timpul antrenamentelor dure cu centurionii, îmi 
simțeam forța ascunsă bine într-un loc de neatins. Acum însă, văd cum 
Drusius sare în spatele lui Darin și îl lasă fără simțţiri cu o lovitură în tâmplă 
și nu pot aduna niciun strop de energie. Nu mai găsesc nimic. 

— Elias! 

Lângă mine, Tas îmi îndeasă un cuțit în mână. Mă reped la Drusius. Mă 
târăsc mai mult decât sar, dar am destul instinct de luptător ca să înfig 
pumnalul în coapsa Măștii și să-l răsucesc. Urlă și mă înșfacă de păr, dar îl 
înjunghii repetat în picior și în burtă, până când nu i se mai mișcă mâna. 

— Ridică-te, Elias! zice Tas înnebunit. Focul se întinde prea iute! 

— N-nu p-pot... 

— Poţi, trebuie să poți! 

Trage de mine cu toată puterea. 

— la-l pe Darin. Drusius l-a lăsat fără cunoștință. 

Corpul mi-e slab și lent, atât de lent! E sleit de leșinuri, de bătăi, de 
interogatorii, de otravă, de osânda fără sfârșit a ultimelor luni. 

— Ridică-te, Elias Veturius. 

Tas mă lovește peste față, iar eu clipesc surprins. Mă privește fioros. 

— Mi-ai dat un nume, zice el. Vreau să trăiesc și să-l aud rostit și de 
buzele altora. Ridică-te! 

Gem când mă ridic în picioare, apropiindu-mă de Darin, îngenunchind și 
ridicându-l în spate. Mă poticnesc sub greutatea lui, deși închisoarea Kauf l-a 
făcut mult mai slab decât ar trebui să fie un bărbat de înălțimea lui. 

Sperând cu disperare să nu mai apară vreo altă Mască, mă îndrept 
clătinându-mă spre scară. Pavilionul de interogatorii este acum complet 
înghițit de incendiu, grinzile acoperișului ard, iar fumul e gros de abia se 
vede prin el. Urc treptele de piatră împleticindu-mă, cu Tas neclintit lângă 
mine. 

Împarte treaba în lucruri pe care le poţi face. Un pas. Un centimetru. 
Cuvintele îmi umblă prin minte trunchiate, ca o litanie, tot mai slabe în fața 
panicii pe care mi-o stârnește slăbiciunea corpului. Ce se va întâmpla când 
ajungem sus? Vom deschide ușa și vom da de haos sau de ordine, dar nici 
într-un caz, nici în celălalt nu știu dacă voi fi în stare să car trupul lui Darin 
afară din închisoare. 

Câmpul de luptă e templul meu. Sabia mi-e preot. Dansul morţii mi-e 
rugăciune. Lovitura de moarte mi-e iertarea păcatelor. Nu sunt gata pentru 
iertarea păcatelor. Nu încă. Nu încă. 

Trupul lui Darin devine tot mai greu, dar acum văd ușa care dă în holul 
principal al închisorii. Mă întind după clanţă, o apăs, împing. 

Uşa nu se deschide. 

— Nu! 

Tas țâșnește, se agaţă de clanță, împinge ușa cu toate puterile. 

Deschide-o, Elias. Îl pun jos pe Darin, mă agăţ de clanţa uriașă şi mă uit la 
încuietoare. Pipăi după simulacrul meu de șperaclu, dar când îl bag în 
broască, se rupe. 

Trebuie să mai existe o altă cale de ieșire. Mă răsucesc și îl trag pe Darin 
până la jumătatea scărilor. Bârnele de lemn care susțin greutatea pietrei 
s-au aprins. Deasupra capetelor noastre joacă flăcări și sunt convins că toți 
ceilalți au fugit deja, în afară de Darin, de Tas și de mine. 

Mă cuprind fiorii dinaintea leșinului și simt apropierea unei bezne 
inexorabile care depășește tot ce am îndurat până acum. Cad, corpul mi-e 
mai mult decât inutil. Nu pot decât să tușesc și să scuip, iar Tas se apleacă 
peste mine, strigându-mi ceva ce nu reușesc să aud. 

Asta au simţit oare și prietenii mei în clipa morții? Au fost și ei cuprinși de 
această furie lipsită de importanţă, cu atât mai jignitoare cu cât nu folosește 
la nimic? Pentru că într-un sfârșit, Moartea își face datoria și nimic n-o poate 
opri? 

— Elias, murmură Tas aplecat deasupra mea, cu fața brăzdată de lacrimi 
și funingine. E/ias. 

Vocea și chipul lui pălesc. 

Linişte. Întuneric. 

Pe urmă, o prezență cunoscută. O voce liniștită. 

— Ridică-te. 

Lumea redevine clară, și o descopăr aplecată deasupra mea pe Păzitoarea 
Sufletelor. Crengile țepene și goale ale Pădurii Amurgului se întind ca niște 
degete peste capul ei. 

— Bine ai venit, Elias Veturius! 

Vocea ei este infinit de blândă și de caldă, parcă ar vorbi cu un copil rănit, 
dar are ochii negri la fel de goi ca întotdeauna de când o cunosc. Mă ia de 
mână ca un prieten vechi. 

— Bun venit în Anticameră, în tărâmul spiritelor. Eu sunt Păzitoarea 
Sufletelor și mă aflu aici ca să te ajut să treci dincolo. 


50. HELENE 


Avitas și cu mine ajungem în Antium chiar în zorii zilei de Rathana. Caii 
noștri intră zornăind pe porţile orașului când stelele încă licăresc, iar 
soarele n-a apucat să binecuvânteze crestele zimţuite ale munților dinspre 
est. 

Deși am cercetat terenul din jurul capitalei, n-am văzut nici urmă de 
armată. Dar Comandantul este o persoană inteligentă. Se poate să-și fi 
strecurat deja trupele în oraș și să le ascundă în nenumărate locuri. Sau 
poate așteaptă să atace la căderea nopții. 

La intrarea în oraș ni se alătură Faris și Dex, ne-au văzut venind 
dintr-unul din turnurile de veghe. 

— Salutare, Sfrâncioc! 

Dex bate palma cu mine, trăgându-și calul să intre în rând cu al meu. 
Arată de parcă n-ar fi dormit de un an. 

— Măştile Gărzii Negre sunt pe poziţii şi îţi aşteaptă ordinele. Trei 
detașamente îl păzesc pe Împărat. Încă unul caută armata. Restul au preluat 
paza orașului. 

— Mulţumesc, Dex. 

Sunt ușurată că nu mă întreabă nimic de Elias. 

— Faris, raportează, zic eu. 

— Fata a avut dreptate, zice uriașul meu prieten. 

Ne strecurăm printre căruțele, bărbaţii și animalele care intră în Antium 
la această oră a dimineţii. 

— Există o armată. Cel puțin patru mii de oameni... 

— E a Comandantului, zic eu. Îţi explică Harper. 

Când ieșim din înghesuială, îmi pornesc calul în galop. 

— Gândește-te bine la ce ai văzut, îi strig lui Faris. Vreau să depui 
mărturie în faţa Împăratului. 

Străzile încep să se umple de Comercianţi pregătiți să ocupe cele mai 
bune locuri pentru sărbătoarea de Rathana. Un negustor Plebeu de bere 
rostogolește butoaie prin oraș ca să aibă cu ce aproviziona tavernele. Copiii 
agaţă felinarele albastre și verzi care simbolizează această zi. Toată lumea 
pare normală. Bucuroasă. Și totuși, se dau deoparte când văd patru Gărzi 
Negre galopând pe străzi. Ajungem la palat, iar eu descalec aproape 
răsturnându-l pe rândașul venit să-mi țină frâul. 

— Unde-i Împăratul? îi strig legionarului aflat în post la poartă. 

— În sala tronului, Mare Sfrâncioc, împreună cu restul curții. 

Așa cum speram. Șefii caselor Aristocrate din Imperiu se trezesc 
devreme, mai ales când urmăresc ceva. Probabil că s-au așezat la coadă de 
ceasuri bune cu petiţii pentru Împărat. Sala tronului va fi plină ochi de 
bărbaţi puternici, bărbaţi care vor putea depune mărturie că am salvat 
tronul de pretenţiile uzurpatoare ale Comandantului. 

Mi-am pregătit discursul zile întregi, iar în timp ce ne apropiem de sala 
tronului, îl mai repet în minte încă o dată. Cei doi legionari de pază la ușile 
sălii încearcă să-mi anunţe intrarea, dar Dex și Faris pășesc înaintea mea, îi 
dau la o parte din drum și îmi deschid ei ușile. Parcă aș avea doi berbeci de 
luptă lângă mine. 

Soldaţii Gărzii Negre se înșiră în încăpere la intervale regulate, 
majoritatea stând între tapițeriile enorme care înfățișează faptele foștilor 
împărați. În timp ce mă îndrept spre tron, îl observ pe locotenentul Sergius, 
Garda Neagră care a făcut prostia să mi se adreseze spunându-mi 
domnişoară Aquilla ultima oară când am fost aici. Mă salută respectuos când 
trec pe lângă el. 

Mai multe feţe se întorc spre mine. Îi recunosc pe Paterii câtorva zeci de 
Case de Aristocraţi și Comercianţi. Prin enormul tavan de sticlă se vede cum 
ultimele stele fac loc luminii zilei. 

Marcus stă pe un tron de fildeș bogat ornamentat, cu rânjetul obișnuit 
înlocuit de o furie rece, în timp ce ascultă raportul unui curier proaspăt venit 
de pe drum. O coroană cu vârfuri ascuţite și ornamentată cu modele ale 
romburilor de la Blackcliff îi împodobește capul. 

— ... au trecut peste graniţă și atacă satele din jurul orașului Tiborum. 
Orașul va fi invadat, dacă nu trimitem oameni acolo imediat, stăpâne. 

— Sfrânciocule. 

Marcus mă vede și îi face semn legionarului să plece. 

— Mă bucur să te am din nou în fața ochilor. 

Mă măsoară din creștet până-n tălpi, apoi se strâmbă și duce un deget la 
tâmplă. Când se uită în altă parte, mă simt ușurată. 

— Pater Aquillus, zice el printre dinţi, vino să-ţi saluți fiica. 

Tata iese din rândurile curtenilor cu mama și surorile mele după el. 
Hannah strâmbă din nas când mă vede, de parcă i-ar mirosi urât. Mama dă 
din cap în semn de salut, iar încheieturile degetelor de la mâinile strânse în 
față i se albesc. Pare prea speriată să vorbească. Livvy reușește să 
zâmbească la vederea mea, dar aș fi proastă să nu-mi dau seama că a plâns. 

— Bine ai venit, Sfrâncioc! 

Privirea îndurerată a tatei se plimbă scurt peste Avitas, Faris și Dex, 
înainte să se întoarcă la mine. £/ias nu-i pare el să spună. Dau liniștitor din 
cap, încercând să-i vorbesc din priviri. Nu te teme, tată. 

— Familia ta a avut bunătatea să mă desfete cu prezența ei în fiecare zi de 
când ai plecat. 

Gura lui Marcus se curbează într-un zâmbet, înainte să caute cu privirea 
în spatele meu. 

— Te-ai întors cu mâna goală, Sfrâncioc. 

— Nu cu mâna goală, Împărate, zic eu. M-am întors cu o veste mai 
importantă decât Elias Veturius. În timp ce vorbim, spre Antium se 
îndreaptă o armată condusă de Keris Veturia. A strâns luni în șir soldați din 
teritoriile Tribale și de la graniță ca să-și formeze o armată trădătoare. De 
aceea primeşti tot timpul rapoarte că Sălbaticii și Barbarii atacă orașele de 
frontieră. 

I-l arăt din cap pe curier. Acesta se trage înapoi, nevrând să fie implicat 
într-o discuţie dintre Sfrâncioc şi Împărat. 

— Comandantul intenționează să dea o lovitură de stat. 

Marcus ridică capul. 

— Ai vreo dovadă despre această presupusă armată? 

— Am văzut-o eu, stăpâne, zice tunător Faris de lângă mine. Acum nici 
două zile, în dealurile Argent. Nu m-am putut apropia destul cât să recunosc 
însemnele Caselor reprezentate acolo, dar erau cel puţin douăzeci de 
drapele. 

Imperiul are două sute cincizeci de Case Aristocrate. Faptul că a reușit 
Comandantul să-și asigure sprijinul atâtora dintre ele îl face atent pe 
Marcus. Strânge pumnul mare pe braţul tronului. 

— Majestate, zic eu. Am ordonat Gărzii Negre să preia controlul zidurilor 
de apărare de la Antium și să cerceteze împrejurimile. Cel mai probabil, 
Comandantul va ataca diseară, ne mai rămâne o zi întreagă să pregătim 
orașul. Dar trebuie să te ducem în loc sigur... 

— Așadar, nu mi l-ai adus pe Elias Veturius? 

Uite că începe. 

— Majestate, am avut de ales între a-l aduce și a veni să-ți raportez 
despre lovitura de stat. Timpul nu-mi îngăduia să le fac pe amândouă. Am 
considerat că siguranţa Imperiului contează mai mult decât un om. 

Marcus mă privește îndelung, înainte să-și mute ochii spre ceva din 
spatele meu. Aud un țăcănit pe care îl cunosc bine și îl urăsc, cel al unor 
cizme cu tălpi de oţel. 

Imposibil. Am plecat mai devreme decât ea. Am călărit fără oprire. Până la 
armata ei putea să ajungă înaintea noastră, dar, dacă se îndrepta spre 
Antium, am fi văzut-o. Nu sunt alte drumuri care să ducă de aici la Kauf. 

Îmi atrage atenţia o umbră din alcovul sălii tronului: o glugă cu niște sori 
strălucind dedesubt. O fluturare de mantie și a dispărut. Zburătorul. Djinnul. 
El a adus-o încoace. 

— Ţi-am spus, Împărate. 

Vocea Comandantului este alunecoasă ca unduirea unui șarpe. 

— Din cauza obsesiei ei pentru Elias Veturius, fata asta și-a pierdut 
mințile. Nepriceperea sau reticenţa ei în a-l prinde au făcut-o să născocească 
această poveste caraghioasă și să dispună de membrii Gărzii Negre într-un 
fel periculos și necugetat. O mișcare ostentativă. Speră, nu mă îndoiesc, că 
asta îi va susține afirmaţia. Probabil că ne crede proști. 

Comandantul îmi dă ocol, apoi se apropie de Marcus și rămâne în picioare 
lângă el. Are corpul destins, trăsăturile netulburate, dar când ni se întâlnesc 
privirile, mi se usucă gâtul de furia pe care o văd în ei. Dacă eram la 
Blackcliff, m-aș fi prăbușit chiar acum peste stâlpul pentru biciuiri și mi-aş fi 
dat ultima suflare. 

Ce mama naibii caută aici? în clipa asta ar trebui să fie lângă armata ei. Mă 
uit din nou prin încăpere, așteptându-mă să-i văd oamenii dând buzna pe uși 
în orice moment. Cu toate că în sala tronului sunt soldați ai casei Veturia, nu 
par să se pregătească pentru vreo bătălie. 

— Conform spuselor Comandantului, Sfrânciocule, zice Marcus, Elias 
Veturius a reușit să ajungă prizonier în închisoarea Kauf. Dar știai asta, nu? 

Îşi va da seama dacă mint. Aplec capul. 

— Ştiam, Majestate, dar... 

— Şi totuși nu l-ai adus aici cu tine. Deși probabil că ar fi murit până 
acum. Corect, Keris? 

— Corect, Majestate. Băiatul a fost otrăvit undeva pe drum, zice 
Comandantul. Gardianul-șef spune că suferă crize de leșin de mai multe 
săptămâni. Ultima oară am auzit că Elias Veturius mai avea câteva ore până 
să moară. 

Crize? Leșinuri? Când l-am văzut pe Elias la Nur, părea bolnav, dar am 
presupus că arăta așa din cauza drumului greu de la Serra. 

Pe urmă îmi amintesc ce a spus - cuvinte care atunci n-au însemnat 
nimic, dar pe care acum le simt ca un cuţit în măruntaie: Știm amândoi că nu 
mai am mult timp de petrecut pe lumea asta. 

lar Gardianul, după ce i-am spus că îl voi revedea pe Elias, a zis: Vecoaptă 
este speranţa tinereţii noastre. În spatele meu, Avitas trage adânc aer în 
piept. 

— Noptarița pe care mi-a dat-o Comandantul mie, Sfrâncioc, șoptește el. 
Cu siguranţă a avut destulă cât să-i administreze și lui Veturius. 

— Tu! zic şi mă întorc spre Comandant, în timp ce în mintea mea se 
limpezește totul. Tu l-ai otrăvit. Pesemne că ai făcut-o cu luni în urmă, când 
ţi-am găsit urmele în Serra. Când te-ai luptat cu el. 

Înseamnă că prietenul meu a murit? Chiar a murit? Nu. Nu se poate. 
Mintea mea nu acceptă acest gând. 

— Ai folosit noptariţă pentru că știai că așa îi va lua mult timp să moară. 
Ai știut că îl voi urmări. Câtă vreme nu eram prin preajmă, nu puteam 
împiedica lovitura ta de stat. 

Pe toți dracii! Şi-a omorât propriul fiu, iar cu mine se joacă de luni în șir. 

— Noptarița este ilegală în Imperiu, după cum știe toată lumea, zice 
Comandantul, privindu-mă de parcă aș fi unsă cu balegă. Ascultă-te cum 
vorbeşti, Sfrâncioc. Şi când te gândești că ai fost pregătită la Academia mea. 
Probabil că am fost oarbă, dacă am lăsat o nepricepută ca tine să termine 
școala. 

Sala tronului zumzăie de voci care amuţesc când fac un pas spre ea. 

— Dacă sunt atât de proastă, zic eu, explică de ce toate garnizoanele din 
Imperiu duc lipsă de oameni. De ce nu-ţi ajung soldaţii niciodată? De ce nu 
sunt suficienţi la frontiere? 

— Am avut nevoie de oameni ca să stârpesc revolta, evident. Împăratul 
însuși a dat ordinele de transfer. 

— lar tu ai continuat să-i ceri soldați... 

— E jenant să văd așa ceva, se întoarce Comandantul spre Marcus. Mi-e 
rușine, Majestate, că Academia Blackcliff a dat pe cineva cu mintea atât de 
slabă. 

— Minte, îi spun eu lui Marcus, dar îmi dau seama prea bine cum sună 
vorbele astea stridente și încordate comparate cu apărarea calmă a 
Comandantului. Majestate, trebuie să mă crezi... 

— Ajunge! zice Marcus cu o voce care amuţește toată sala. Sfrâncioc, 
ţi-am ordonat să-l aduci aici pe Elias Veturius, viu, până la Rathana. Nu ai 

reușit să-mi îndeplinești porunca. Toată lumea din această încăpere a auzit 
care va fi pedeapsa dacă aveai să dai greș. 

Face semn din cap spre Comandant, iar ea își cheamă soldații. 

În câteva secunde, oamenii casei Veturia îmi înhaţă părinţii şi surorile. 

Descopăr că mâinile și picioarele mi-au amorţit. Wu asta trebuia să se 
întâmple. Sunt loială Imperiului. Îmi țin lesământul. 

— Le-am promis Paterilor marilor familii o execuţie, zice Marcus. Și spre 
deosebire de tine, Sfrâncioc, eu îmi respect cuvântul dat. 


51. LAIA 


DIMINEAȚA ZILEI DE RATHANA 


Afară este încă întuneric, dar eu și Afya părăsim căldura peșterii și ne 
îndreptăm spre Kauf prin gerul dimineţii. Tribala poartă sabia lui Darin în 
locul meu, iar eu mi-am prins în spate paloșele lui Elias. Cerul mi-e martor 
că va avea mare nevoie de ele atunci când vom încerca să scăpăm din 
închisoare. 

— Opt paznici, îi spun Afyei. Și pe urmă neapărat să scufunzi bărcile de 
rezervă. Înţelegi? Dacă... 

— La naiba, vrei să taci? flutură din mână Afya către mine, pierzându-și 
răbdarea. Parcă ești un papagal Tibbi din sud care chirăie iar și iar aceleași 
vorbe, până îţi vine să-l strângi de gâtul lui frumos. Opt paznici, zece barje de 
pregătit și douăzeci de bărci de sabotat. Nu sunt tâmpită, fato. Mă descurc. 
Tu ai grijă să ardă bine și tare focul ăla din închisoare. Cu cât prăjim mai 
mulți Războinici, cu atât ne vor urmări mai puţini. 

Ajungem la râul Amurg, unde drumurile ni se despart. Afya scormonește 
noroiul cu vârful unei cizme. 

— Fato, zice ea dregându-și vocea și potrivindu-și basmaua. Fratele tău... 
S-ar putea să nu mai fie cum era. Am avut pe vremuri un văr care a fost la 
Kauf. Când s-a întors, nu mai era la fel. Fii pregătită. 

Pornește apoi pe mal și dispare în întuneric. Să nu mori, mă gândesc eu, 
înainte să-mi întorc atenţia spre clădirea monstruoasă din spatele meu. 

Încă mă simt ciudat când devin invizibilă, de parcă aș purta o mantie 
nouă care nu mi se potrivește întocmai. Deși m-am antrenat mai multe zile, 
nu înțeleg cum funcționează vraja, iar Cărturăreasa din mine vrea cu orice 
preț să afle mai multe, să găsească niște cărți despre asta, să stea de vorbă 
cu alţii care știu s-o controleze. Mai târziu, Laia. Dacă supraviețuiești. 

Când sunt sigură că n-am să redevin vizibilă la cel mai mic semn de 
tulburare, găsesc o cărare care duce la Kauf și calc cu grijă pe urmele lăsate 
de niște picioare mai mari ca ale mele. Invizibilitatea nu-mi garantează că 
n-o să mă audă nimeni, nici nu-mi ascunde urmele pașilor. 

Hersa cu ţepușe ascuţite de la Kauf este complet deschisă. Nu văd căruţe 
care să intre în închisoare, e prea târziu în iarnă pentru negustori. Aud apoi 
șfichiuitul unui bici și înțeleg în sfârșit de ce nu-i închisă hersa. Un țipăt 
sfâșie liniștea dimineţii și văd câteva siluete sfrijite, îndoite de mijloc ieșind 
pe poartă sub privirea neiertătoare a unei Măști. Duc mâna la pumnal, deși 
știu că nu pot face nimic. Afya și cu mine am urmărit din pădure cum se 
săpau gropi în jurul închisorii. l-am văzut pe Războinici umplând acele gropi 
cu Cărturari morți. 

Dacă vreau ca restul Cărturarilor din închisoare să scape, nu mă pot da de 
gol. Mă silesc totuși să mă uit. Să fiu martoră. Să-mi amintesc această 
imagine, pentru ca acele vieţi să nu fie uitate. 

După ce Cărturarii dispar dincolo de zidul estic al închisorii, mă strecor 
pe poartă. Drumul nu mi-e necunoscut. Elias și cu mine am schimbat mesaje 
prin Tas mai multe zile și am venit mereu pe aici. Dar tot mă încordez când 
trec pe lângă opt legionari care stau de pază la baza hersei de la Kauf. Simt 
un junghi între omoplaţi și ridic privirea spre creneluri, unde patrulează 
arcași. 

Traversez curtea luminată strident a închisorii, ferindu-mă să mă uit în 
dreapta, unde Războinicii țin prizonierii Cărturari în două ţarcuri uriașe de 
lemn. 

Până la urmă, nu mă pot abţine să nu mă holbez. Două căruţe pe jumătate 
pline cu morți sunt trase lângă țarcul cel mai apropiat. Un grup de tineri 
Războinici fără mască - cinciari - încarcă în ele și alte cadavre ale celor care 
nu au supraviețuit frigului. 

Bee şi mulți alții le pot face rost de arme, a zis Tas. Ascunse în găleți de 
zoaie şi în cârpe. Nu pumnale sau săbii, ci vârfuri de suliță, capete de săgeți, 
boxuri de alamă. 

Deși Războinicii au ucis deja la închisoarea Kauf sute de oameni din 
poporul meu, încă mai sunt în țarcuri o mie de Cărturari care își așteaptă 
moartea. Sunt bolnavi, lihniți de foame și pe jumătate îngheţațţi. Chiar dacă 
merge totul conform planului, nu știu dacă au destulă putere să-i răzbească 
pe paznicii din închisoare, mai ales cu arme așa primitive. 

Dar îmi spun din nou că n-avem de ales. 

La ora asta, pe culoarele luminate orbitor ale închisorii se plimbă puţini 
soldați. Mă strecor totuși pe lângă pereţi și mă feresc de cei câţiva paznici de 
serviciu. Mă uit scurt spre intrarea către celulele unde-i țin pe Cărturari. Am 

trecut pe lângă ele în prima mea zi aici, când erau încă ocupate. După câteva 
clipe, a trebuit să fug să găsesc un loc să vomit. 

Îmi croiesc drum prin rotondă şi pe lângă scara care duce, după spusele 
Hellenei Aquilla, la camerele Măștilor și la biroul Gardianului-șef. Vine ea 
curând și vremea voastră. O ușă mare de metal se înalță amenințătoare pe 
unul dintre zidurile din jurul rotondei. Pavilionul pentru interogatorii. Darin 
e jos, după usa aceea. Chiar în clipa asta. La numai câțiva metri. 

Tobele din Kauf anunţă ora: cinci și jumătate dimineaţa. Holul care duce 
spre cazarma Războinicilor, bucătărie și cămări este mult mai aglomerat 
decât restul închisorii. De la popotă se aud discuții și râsete. Simt miros de 
ouă, de untură, de pâine arsă. Un legionar iese dintr-o cameră chiar în fața 
mea, iar mie mi se taie respirația când îl văd cum trece la un fir de păr 
distanță. Pesemne că mă aude, pentru că duce mâna la paloș și se uită în jur. 

Până nu pleacă, nici nu îndrăznesc să respir. Cât pe ce Laia. 

Treci de bucătării, mi-a spus Helene Aquilla. Cămara cu ulei este chiar în 
capătul holului. Oamenii care au grijă de făclii umblă mereu încolo și 
încoace, așa că orice ai avea de gând să faci, trebuie să te misti repede. 

Găsesc cămara, dar trebuie să aștept până când un auxiliar scoate un 
butoi cu păcură și pe urmă îl rostogolește în jos pe hol. Lasă ușa 
întredeschisă și pot trage cu ochiul înăuntru. Butoaiele cu păcură se aliniază 
pe podea ca niște soldați vânjoși. Deasupra lor sunt butelii lungi cât 
antebraţul meu, cu diametrul de o palmă. Ulei pentru flăcările albastre, o 
substanță galben-translucidă pe care o importă Imperiul din Marinn. 
Miroase a frunze moarte și a sulf, dar va fi mai greu de observat decât 
păcura, atunci când îl voi picura prin toată închisoarea. 

Îmi ia aproape o jumătate de oră să golesc vreo zece butelii în holul din 
spate și în rotondă. Pe urmă mai iau încă trei în raniţa voluminoasă și intru 
în bucătărie. Peste sobe domnește un Plebeu care latră ordine sclavilor 
Cărturari copii. Copiii dau fuga încolo și încoace cu o viteză născută din frică. 
Sunt cruțaţi, probabil, de ţarcurile de-afară. Mi se strâmbă gura de scârbă. 
Gardianul-șef are nevoie totuși de niște animale de povară care să facă 
treburile pe aici. 

O zăresc pe Bee, cu brațele subțiri tremurând sub ditamai tava cu vase 
murdare pe care o aduce din sala de mese. Mă strecor lângă ea, oprindu-mă 
des ca să mă feresc de oamenii care roiesc în jurul meu. Îi vorbesc la ureche 
și tresare, dar își ascunde repede surpriza. 

— Bee, peste un sfert de oră, aprinde focul. 

Încuviințează imperceptibil, iar eu ies din bucătărie spre rotondă. Tobele 
bat de șase ori. După spusele lui Helene, Gardianul-șef se va duce în 
pavilionul de interogatorii peste un sfert de oră. Nu-i vreme Laia. Mişcă-te! 

Ţâșnesc pe scara îngustă de piatră din rotondă. Duce la un hol cu grinzi 
de lemn pe care se înșiră zeci de uși. Camerele Măștilor. Mă apuc de treabă 
chiar când ies monștrii cu fețe argintii din camere și coboară pe scări. De 
fiecare dată când trece vreunul pe lângă mine mi se face stomacul ghem și 
mă uit în jos, asigurându-mă că am rămas invizibilă. 

— Simţi un miros? 

O Mască bărboasă și scundă merge apăsat pe hol împreună cu un tovarăș 
mai zvelt, doar ca să se oprească la numai câțiva pași de mine. Adulmecă 
aerul, trăgându-l adânc în piept. Cealaltă Mască ridică din umeri, mormăie și 
pleacă mai departe. Dar bărbosul continuă să se uite în jur, mirosind pe 
lângă pereţi ca un ogar care a prins o urmă. Se oprește chiar înainte de una 
dintre bârnele unse de mine cu ulei și îi cad ochii pe mica băltoacă adunată 
dedesubt. 

— Ce naiba... 

Se lasă în genunchi, iar eu mă strecor pe lângă el și mă îndrept spre 
capătul holului. Se răsucește când îmi aude pașii, cu urechile ciulite. Simt 
cum invizibilitatea mea slăbeşte la auzul paloșului tras din teacă. Înșfac o 
torță de pe perete. Masca rămâne cu gura căscată. Îmi dau seama prea târziu 
că invizibilitatea mea se răsfrânge asupra lemnului și a păcurei, dar nu și 
asupra flăcării. 

Învârte sabia, iar eu mă dau înapoi surprinsă. Invizibilitatea mea 
încetează complet, ca un val ciudat care începe de la frunte și se prăvălește 
spre picioare. 

Masca face ochii mari și se aruncă asupra mea. 

— Vrăjitoareo! 

Mă feresc repede din calea lui, aruncând torța spre cea mai apropiată 
băltoacă de ulei. Sfârâie și se aprinde, distrăgând atenţia Măștii, iar eu 
folosesc momentul s-o șterg de lângă el. 

Dispari, îmi spun. Dispari! Mă mişc însă prea repede și comanda nu are 
efect. 

Trebuie să reușesc, altfel sunt moartă. Acum, tip în minte. Fiorul de-acum 
cunoscut mă străbate din nou, chiar în clipa în care o siluetă înaltă și subțire 
iese de pe un hol și își întoarce spre mine capul triunghiular. 

Deși nu eram sigură că l-aș recunoaște după descrierea făcută de Helene, 
îmi dau seama imediat cine este. Gardianul-șef. 

Bătrânul clipește și nu știu dacă m-a văzut dispărând sau nu. Nu aștept să 
aflu. Îi arunc la picioare o butelie de ulei, smulg două torţe de pe perete și 
zvârl una jos. Strigă și sare înapoi, iar eu mă strecor pe lângă el, coborând 
mai multe trepte deodată, vărsând între timp ultima butelie cu ulei care mi-a 

mai rămas și aruncând cea de-a doua torță peste umăr. Aud cum sfârâie 
flacăra când ia foc balustrada scării. 

N-am timp să mă uit în spate. Soldaţi se grăbesc prin rotondă, iar pe hol 
vine fum dinspre bucătării. Bravo, Bee! Mă răsucesc și mă ascund în spatele 
scării, locul unde mi-a spus Elias să ne întâlnim. 

Pe casa scărilor răsună o bufnitură puternică. Gardianul-șef a sărit peste 
foc și stă acum în picioare în rotondă. Prinde de guler un auxiliar din 
apropiere și mârâie la el: 

— Anunţă turnul tobelor să transmită mesajul de evacuare. Auxiliarii să 
conducă deținuții în curte și să facă un cordon de sulițași, ca să nu poată 
evada nimeni. Dublați garda de perimetru. Restul, zice el tare și aspru, 
atrăgând atenţia tuturor soldaţilor, începeți evacuarea în mod organizat. 
Închisoarea este atacată din interior. Duşmanul nostru vrea să creeze haos. 
Nu-l lăsaţi să reușească. 

Gardianul-șef se întoarce spre pavilionul celulelor de interogatorii, 
deschizând ușa chiar când dau năvală afară trei Măști. 

— Jos s-a dezlănţuit iadul, domnule Gardian-șef, zice unul dintre ei. 

— Prizonierii? 

— Sunt doar doi, amândoi în celule. 

— Echipamentul meu medical? 

— Credem că l-a luat Drusius, domnule, zice altă mască. Sunt sigur că 
focul a fost pus de unul dintre copiii Cărturari, care e în cârdășie cu Veturius. 
nici să vorbească, darămite să comploteze și să incendieze închisoarea. 
Plecaţi, asigurați-vă că ceilalți deținuți rămân cooperanțţi. Nu voi permite ca 
domeniul meu s-o ia razna de la câteva flăcări. 

— Cu prizonierii de jos cum rămâne, domnule? zice prima Mască, arătând 
din cap spre scara, către pavilionul de interogatorii. 

Gardianul-șef scutură din cap, în timp ce pe ușă năvălesc nori de fum. 

— Dacă n-au murit deja, vor muri în câteva secunde, zice el. Avem nevoie 
de fiecare om în curte, să controlăm prizonierii. Încuiați uşa. Lăsaţi-i să ardă. 

Pe urmă, bătrânul își croiește drum prin șuvoiul de soldați îmbrăcați în 
negru, dând ordine din mers cu vocea lui ascuţită și aspră. Masca cu care a 
stat de vorbă închide ușa, trage zăvorul și îl încuie cu un lacăt. Mă furișez 
după el, am nevoie de chei. Când însă mă întind după inel, simte că umblu la 
el și trage cotul în spate, lovindu-mă în stomac. Mă îndoi de mijloc, 
chinuindu-mă să respir și luptându-mă să-mi mențin invizibilitatea. El se 
uită peste umăr, dar e tras mai departe de soldaţii grăbiţi să părăsească 
închisoarea. 


VP - 290 


Bun. Atunci cu forța brută. Smulg unul dintre paloșele lui Elias din spate 
și lovesc lacătul cu el, fără să-mi pese că fac zgomot. Abia dacă se aude peste 
vuietul focului care se apropie. Sar scântei, dar lacătul rezistă. Lovesc iar și 
iar cu sabia lui Elias, țipând de nerăbdare. Invizibilitatea mea când 
încetează, când revine, dar nu-mi pasă. 7rebuie să descui ușa asta. Fratele 
meu și Elias sunt acolo jos, arzând de vii. 

Am reușit să ajungem până aici. Am supraviețuit Academiei Blackcliff și 
atacurilor din Serra, Comandantului, drumului încoace. Nu se poate să se 
termine totul așa. N-o să mă răzbească un nenorocit de lacăt. 

— Haide! strig. 

Lacătul se crapă, iar în următoarea lovitură îmi pun toată furia. Ţâșnesc 
scântei și se desface în sfârșit. Bag paloșul în teacă și deschid ușa larg. 

Mă prăbușesc aproape imediat, sufocată de fumul respingător venit de 
jos. Mă uit cu ochii mijiți și plini de lacrimi la locul unde trebuia să fie o 
scară. 

Acolo nu mai e nimic altceva decât un zid de flăcări. 


52. ELIAS 


Chiar dacă Păzitoarea Sufletelor nu mi-ar fi urat bun venit pe tărâmul 
morților, un gol adânc s-a căscat în mine. Mă simt mort. 

— Am murit sufocat pe o scară de închisoare, la câțiva pași de salvare? La 
naiba! mai am nevoie de timp, îi spun Păzitoarei Sufletelor. Câteva ore. 

— Nu aleg eu când mori, Elias. 

Mă ajută să mă ridic cu chipul îndurerat, ca și cum mi-ar jeli sincer 
moartea. În spatele ei, alte spirite se înghesuie în copaci, urmărindu-ne. 

— Nu sunt gata, Shaeva, îi spun. Laia e acolo, mă așteaptă. Fratele ei 
moare lângă mine. Pentru ce ne-am luptat, dacă totul se termină așa? 

— Puţini sunt pregătiţi să moară, oftează Shaeva. 

A mai ţinut discursul ăsta și altă dată. 

— Uneori chiar și cei foarte bătrâni, care au trăit vieţi pline, se 
împotrivesc strânsorii reci a morții. Trebuie să accepți... 

— Nu. 

Mă uit în jur, căutând o cale de întoarcere. O poartă, o armă, o unealtă 
care să mă ajute să-mi schimb soarta. Ce prostie, Elias! Nu există cale de 
întoarcere. Moartea înseamnă moarte. 

Nimic nu este imposibil Cuvintele mamei. Dacă era ea aici, ar fi 
intimidat-o, ar fi ameninţat-o sau ar fi păcălit-o pe Păzitoarea Sufletelor să-i 
acorde timpul pe care-l voia. 

— Shaeva, zic eu, ai stăpânit acest tărâm vreme de o mie de ani. Ştii totul 
despre moarte. Trebuie să existe o cale de întoarcere, măcar pentru puțină 
vreme. 

Se întoarce, cu spatele țeapăn, de neînduplecat. Mă învârt în jurul ei, atât 
de iute în forma mea de spirit, încât văd umbra care îi străbate privirea. 

— Când au început crizele mele de leșin, mi-ai spus că mă urmăreai. De 
ce? zic eu. 

— A fost o greșeală, Elias, răspunde Shaeva, cu genele strălucindu-i 
umede. Te-am văzut așa cum îi văd pe toți oamenii: mărunt, slab. Dar m-am 
înșelat. N-ar fi trebuit niciodată să te aduc aici. Am deschis o ușă care trebuia 
să fi rămas închisă. 

— Dar de ce? 

Simt că se învârte în jurul adevărului. 

— De ce ţi-am atras atenţia, în primul rând? Doar nu-ţi petreci timpul 
făcând ochi dulci lumii oamenilor. Ai prea multă treabă cu spiritele. 

Mă întind spre Shaeva și tresar când văd că îmi trec mâinile prin ea. Esti 
spirit, Elias, îti amintesti? 

— După a Treia Încercare, ai trimis la moarte mulți oameni, zice ea. Dar ei 
nu erau furioși. Mi s-a părut ciudat, căci moartea lasă de obicei spiritele 
neliniștite. Acestea, însă, nu s-au mâniat. În afară de Tristas, au trecut repede 
dincolo. N-am înțeles de ce. Mi-am folosit puterea și m-am uitat în lumea 
oamenilor. 

Îşi înlănţuie degetele şi mă privește fix cu ochii ei negri. 

— În catacombele din Serra, ai dat peste un efrit de peşteră. Ucigasule, 
așa te-a strigat. 

— „Dacă păcatele tale se transformau în sânge, copile, te-ai fi înecat în 
râul izvorât chiar din tine”. Îmi amintesc. 

— Ce-a spus el contează mai puţin decât reacţia ta, Elias, se încruntă ea 
gânditoare. Ai fost... îngrozit. Spiritele celor pe care i-ai trimis la moarte 
erau împăcate pentru că i-ai je/it Le provoci durere și suferință celor pe care 
îi iubeşti. Dar tu nu vrei asta. Parcă soarta însăși ți-ar impune să lași o dâră 
de distrugeri în urma ta. Ești ca mine. Sau, mai degrabă, ca cea care am fost. 

Anticamera pare brusc mai friguroasă. 

— Ca tine, zic eu pe un ton egal. 

— Nu ești singura făptură vie care a colindat prin pădurea mea, Elias. 
Uneori vin aici șamani. Și vindecători. Pentru vii și pentru morți, jalea este 
de nesuportat. Pe tine, însă, nu te-a deranjat să jelești. Mie mi-a luat zeci de 

ani să învăţ cum să comunic cu spiritele. Tu ai deprins asta după câteva 
vizite. 

Un șuierat străbate aerul și văd că bine cunoscutul crâng cu djinni devine 
mai luminos. De data asta, Shaeva îl ignoră. 

— Am încercat să te ţin departe de Laia, zice ea. Am vrut să te simți izolat. 
Voiam ceva de la tine, așa că te-am vrut temător. Dar după ce te-am pândit 
în drum spre Kauf, după ce mi-ai rostit numele, ceva s-a trezit înăuntrul 
meu. O rămășiță din fiinţa mea mai bună. Mi-am dat seama cât de mult 
greșeam cerând ceva de la tine. lartă-mă. Eram atât de sătulă de locul ăsta, 
încât nu-mi doream decât să mă eliberez de el. 

Crângul luminează și mai strălucitor. Copacii par să tremure. 

— Nu înţeleg. 

— Voiam să-mi iei locul. Să devii Păzitor al Sufletelor. 

Mai întâi mi se pare că am înțeles greșit. 

— De asta m-ai rugat să-l ajut pe Tristas să treacă dincolo? 

Ea încuviinţează. 

— Eşti om. Ai, prin urmare, limite pe care djinnii nu le au. Am vrut să văd 
dacă poți s-o faci. Ca să fii Păzitor al Sufletelor, trebuie să cunoşti moartea 
bine, dar fără să o venerezi. Trebuie să fi trăit o viaţă în care ai dorit să-i 
protejezi pe ceilalţi, dar să fi aflat că nu poţi semăna decât distrugere. O 
astfel de viață naște remușcare. Remușcarea este o ușă prin care puterea 
Anticamerei poate pătrunde în tine. 

Shaaeeua... 

Înghite în sec. Sunt sigur că aude strigătul celor din neamul ei. 

— Anticamera are suflet, Elias. Este cea mai veche vrajă care există. Și te 
place, se strâmbă ea ca și cum s-ar scuza. Deja a început să-ți șoptească 
secretele ei. 

Mă agăţ de ceva ce mi-a spus altă dată. 

— Spuneai că atunci când ai devenit Păzitoarea Sufletelor, Zburătorul te-a 
ucis, dar că pe urmă te-a readus la viață și te-a înlănțuit aici. lar acum 
trăieşti. 

— Asta nu e viață, Elias! zice Shaeva. Este moarte vie. Sunt mereu 
înconjurată de spirite. Sunt /egată de acest loc. 

— Nu complet, îi amintesc eu. Ai plecat din pădure. Ai venit să mă iei pe 
mine. 

— Numai pentru că erai aproape de tărâmul meu. Să plec pentru mai 
mult de câteva zile înseamnă o adevărată tortură. Cu cât mă îndepărtez mai 
mult, cu atât sufăr mai tare. lar djinnii, Elias... Tu nu înţelegi ce înseamnă să 
ai de-a face cu semenii mei înlănțuiți. 

SHAEVA! Acum o strigă, iar ea se întoarce spre ei. 

Nu/urlu eu în minte, iar pământul de sub mine se cutremură. Djinni tac și 
eu înțeleg dintr-odată ce trebuie să-i cer. 

— Shaeva, fă-mă urmașul tău. Și readu-mă la viață, cum a făcut 
Zburătorul cu tine. 

— Eşti nebun, șoptește ea, dar cererea mea n-o surprinde. Acceptă 
moartea, Elias. Te va elibera de dorinţă, grijă și durere. Te voi ajuta să treci 
dincolo și totul va fi liniște și pace. Dacă devii Păzitor al Sufletelor, vei duce o 
viață de căință și singurătate, căci cei vii nu pot intra în pădure. Nu-i acceptă 
spiritele. 

Îmi încrucişez braţele la piept. 

— Poate că ești tu prea blândă cu blestematele de spirite. 

— S-ar putea nici măcar să nu fii în stare... 

— Sunt în stare. l-am ajutat pe Izzi și pe Tristas să treacă dincolo. Fă asta 
pentru mine, Shaeva. Voi trăi să-l salvez pe Darin și să termin ce am început. 
Pe urmă mă voi îngriji de morți și voi avea șansa să mă căiesc pe deplin 
pentru tot ce am făcut. Tu te-ai căit destul. Lasă-mi-o mie mai departe. 

— Tot ar trebui să te învăţ ce ai de făcut, zice ea, așa cum am fost învățată 
cu. 

Mare parte din ea ar vrea să mă asculte, îmi dau seama, dar se teme. 

— Te temi de moarte? 

— Nu, șoptește ea. Mă tem că nu înţelegi ce povară îmi ceri. 

— Cât ai așteptat să găsești pe cineva ca mine? încerc eu s-o flatez. 

Trebuie să mă întorc pe lume. Trebuie să-l scot pe Darin din Kauf. 

— O mie de ani, aşa-i? Chiar vrei să mai rămâi aici încă o mie, Shaeva? 
Dă-mi acest dar. la-l pe cel oferit de mine. 

Vreme de-o clipă, durerea și suferința ei, adevărul existenței ei din 
ultimul mileniu i se citesc pe chip la fel de clar de parcă le-ar urla în gura 
mare. Văd secunda în care se hotărăște, secunda în care frica este înlocuită 
de resemnare. 

— Grăbește-te, îi spun. Doar cerul știe cât timp a trecut deja la Kauf. Nu 
vreau să mă întorc în trupul meu exact când e pe cale să se facă scrum. 

— Asta e o vrajă veche, Elias. Nu-i a vreunui djinn, om sau efrit, este a 
pământului însuși. Te va duce înapoi în clipa morții. Și o să te doară. 

Mă ia de mâini, iar atingerea ei este mai fierbinte decât oţelul de Serra 
topit. Îşi încleștează maxilarele și dă drumul unui țipăt ascuţit, care mă 
zguduie până în măduva oaselor. Corpul ei devine incandescent, plin de un 
foc mistuitor, până când nu mai e Shaeva, ci o creatură ca o flacără neagră, 
şerpuitoare. Îmi eliberează mâinile din strânsoare şi se învârte în jurul meu 
atât de repede, încât parcă aș fi înghițit de un nor întunecat. Deși sunt spirit, 
simt cum mă golesc de propria esență. Cad în genunchi, iar în cap îmi răsună 

vocea ei. În spate se aude un glas mai grav, străvechi, glasul Anticamerei 
însăși. l-a luat în posesie trupul de djinn și vorbește prin intermediul lui. 

Fiu al umbrei, moștenitor al morții, ascultă-mă: să conduci Anticamera 
înseamnă să luminezi calea celor slabi, celor istoviţi, celor căzuţi și celor 
uitaţi prin întunericul care urmează mortii. Vei fi legat de mine până când se 
va găsi altcineva suficient de vrednic să te elibereze. Să pleci de aici 
înseamnă să-ți părăsești îndatoririle, iar pentru asta te voi pedepsi. Te 
supui? 

— Mă supun. 

Urmează o vibraţie a aerului, liniștea încordată a pământului dinaintea 
unui cutremur. Pe urmă un zgomot de parcă cerul s-ar fi rupt în două. 
Durere - Pe toți dracii, ce durere! - agonia a o mie de morți, o ţepușă prin 
sufletul meu. Fiecare durere sufletească, fiecare ocazie pierdută, fiecare 
viață retezată, suferința celor rămași să jelească, toate mă sfâșie fără 
încetare. Asta e ceva dincolo de durere - vârful înroșit în foc al durerii, o stea 
pe moarte care îmi explodează în piept. 

La multă vreme după ce sunt sigur că n-o mai pot îndura, durerea pălește. 
Rămân întins pe jos în pădure, tremurând, plin deopotrivă de sentimentul 
dreptății și de groază; ca două râuri; unul de lumină, altul de întuneric, care 
s-ar uni să devină împreună altceva. 

— S-a terminat, Elias. 

Shaeva mai îngenunchează o dată lângă mine în forma ei omenească. Are 
fața brăzdată de lacrimi. 

— De ce eşti atât de tristă, Shaeva? 

Îi şterg lacrimile cu degetul mare, simțind o durere când le văd. 

— Nu mai ești singură. Suntem camarazi de arme, de-acum. Frate și soră. 

Ea nu zâmbește. 

— Doar până când vei fi gata, zice. Du-te, frate! Întoarce-te în lumea 
oamenilor și termină ce ai început. Să știi însă că nu ai mult timp. 
Anticamera te va chema înapoi. Vraja este stăpâna ta de-acum și nu-i place 
când îi lipsesc supușii prea multă vreme. 

Revin în corpul meu și când deschid ochii, văd chipul disperat al lui Tas. 
Îmi simt membrele eliberate de epuizarea care m-a chinuit o veșnicie. 

— Elias! respiră Tas ușurat. Focul s-a întins peste tot. Nu-l pot căra pe 
Darin! 

— Nici nu trebuie. 

Simt încă durerile provocate de interogatorii și bătăi, dar cu otrava 
dispărută acum din sânge, înțeleg pentru prima oară cum mi-a furat viața 
picătură cu picătură, până când am rămas doar o umbră din mine însumi. 

Focul mistuie scara și se întinde pe grinzile de deasupra, creând și în față 
și în spate un perete de flăcări. 

Sus pâlpâie lumini, vizibile prin foc. Se aud strigăte, voci, iar pentru o 
fracțiune de secundă, dintre flăcări se ivește o siluetă cunoscută. 

— Ușa, Tas! strig eu. E deschisă. 

Cel puţin așa cred, că e deschisă. Tas se ridică împleticindu-se, cu ochii 
negri plini de speranţă. Ha; E/ias/îl arunc pe Darin pe un umăr și zbor în sus 
pe scări, prin peretele de flăcări, spre lumina de deasupra. 


53. HELENE 


Oamenii casei Veturia îmi înconjoară părinţii și surorile. Curtenii se uită 
în altă parte, stânjeniţi și speriați la vederea celor din familia mea cu braţele 
răsucite la spate, conduși spre tron și siliți să se așeze în genunchi ca 
infractorii de rând. 

Mama și tata se supun în tăcere, iar Livvy doar îmi aruncă o privire 
rugătoare, de parcă aș putea cumva îndrepta ce se întâmplă. 

Hannah se zbate, zgârie și îi lovește cu picioarele pe soldați, în timp ce 
coafura ei blondă și complicată i se prăbușește pe umeri. 

— Nu mă pedepsi pe mine pentru trădarea ei, Majestate! ţipă ea. Nu este 
sora mea. Nu mi-e neam. 

— Taci, îi rage Marcus, sau te omor pe tine prima! 

Ea se supune. Soldaţii îmi întorc familia cu fața la mine. Curtenii 
înveșmântaţi în mătase și blănuri se foiesc de fiecare parte a mea și 
şușotesc, unii îngroziţi, alţii abia ascunzându-şi bucuria. Îl observ pe noul 
Pater al casei Rufia. La vederea zâmbetului său crud, îmi amintesc cum urla 
taică-său când l-a aruncat Marcus de pe Cardium Rock. 

Marcus pășește în spatele familiei mele. 

— Mă gândisem să ținem execuţia la Cardium Rock, zice el, dar din 
moment ce atâtea Case Aristocrate sunt deja prezente aici, nu văd de ce 
n-am termina treaba pe loc. 

Comandantul face un pas înainte, cu ochii ațintiți asupra tatei. El m-a 
salvat de tortură împotriva voinţei ei. A împăcat Casele furioase care voiau 
să se împotrivească Împăratului şi m-a ajutat atunci când negocierile lui au 
dat greş. Acum, Comandantul se poate răzbuna. În ochi îi strălucește o 
dorință crudă, animalică. Vrea să-i smulgă tatei capul de pe umeri. Vrea să 
danseze în sângele lui. 

— Majestate, ciripește ea. Aș fi bucuroasă să dau o mână de ajutor la 
execuţie... 

— Nu-i nevoie, Comandante, îi răspunde Marcus fără șovăială. Ai făcut 
deja destul. 

Cuvintele au o greutate stranie, iar Comandantul îl privește pe Împărat 
brusc circumspectă. 

Credeam că veţi fi în siguranţă, aş vrea să le spun celor din familia mea. 
Profetii ziceau că... 

Dar Profeţii, îmi dau seama, nu mi-au promis nimic. 

Mă silesc să mă uit în ochii tatei. Nu l-am văzut niciodată atât de înfrânt. 

Lângă el, părul blond al mamei strălucește parcă luminat din interior, iar 
mantia căptușită cu blană cade grațioasă în jurul ei chiar și acum, când își 
așteaptă moartea în genunchi. Fața ei palidă este aprigă. 

— Fii puternică, fata mea, îmi șoptește. 

Lângă ea, Livvy respiră scurt, sacadat, cuprinsă de panică. Îi șopteşte ceva 
lui Hannah, care tremură lângă ea. 

Încerc să apuc mânerul paloșului de la cingătoare, ca să mă liniştesc, dar 
abia dacă îl simt în palmă. 

— Majestate, vă rog, zic eu. Comandantul chiarpune la cale o lovitură de 
stat. Ați auzit ce-a spus locotenentul Faris. Ar trebui să-mi dați crezare. 

Marcus ridică ochii spre mine, iar galbenul lor inexpresiv îmi îngheață 
sângele în vine. Scoate încet un pumnal de la brâu. Este subțire, ascuţit ca 
briciul și cu rombul Academiei Blackcliff pe mâner. L-a primit când a câștigat 
acum multă vreme Prima Încercare. 

— O pot face repede, Sfrâncioc, zice el încet. Sau o pot face foarte, foarte 
încet. Vorbește iarăși neîntrebată și vei vedea ce prefer. Locotenent Sergius! 
strigă el. 

Garda Neagră pe care am pus-o la punct prin șantaj și intimidare cu doar 
câteva săptămâni în urmă se strecoară în față. 

— Păzește-i pe Sfrâncioc și pe aliaţii ei, zice Marcus. N-am vrea să se lase 
purtați de emoții. 

Sergius șovăie doar o secundă, apoi cheamă alte Gărzi Negre. 

Hannah suspină încet, privindu-l implorator pe Marcus. 

— Te rog! șoptește ea. Majestate, suntem logodiţi, îţi sunt făgăduită. 

Dar Marcus nu-i acordă mai multă atenţie decât unui cerșetor de rând. Se 
întoarce spre Paterii din sala tronului, răspândind forță. Acum nu mai este 
doar Împăratul desemnat de Profeţi, ci unul care a supravieţuit revoltei 
Cărturarilor, tentativelor de asasinat și trădării celor mai puternice familii 
din țară. 

Învârte pumnalul în mână, iar argintul reflectă razele soarelui înălțat 
de-acum pe cer. Zorii luminează sala cu o frumuseţe blândă, care îmi face 
rău când mă gândesc la ce urmează să se întâmple. Marcus se plimbă încolo 
și încoace prin spatele alor mei, un animal brutal de pradă hotărându-se pe 
cine să ucidă primul. 

Mama le șoptește ceva tatei și surorilor mele. Vă iubesc 

— Bărbaţi și femei ale Imperiului, zice Marcus, încetinindu-și pașii în 
spatele mamei. 

Ea mă privește cu ochi arzători, îndreaptă spinarea, trage umerii în spate. 
Marcus încetinește mișcarea pumnalului. 

— Priviţi ce se petrece când nu îndeplineşti porunca Împăratului. 

În sala tronului se face liniște. Aud lama de argint intrând în grumazul 
mamei, gâlgâitul pe care îl scoate sângele când îi retează gâtul și artera. 
Mama se clatină. Privirea îi cade în pământ, urmată curând de trup. 

— Nu! ţipă Hannah, dând glas disperării care m-a cuprins și pe mine. 

Simt gust sărat de sânge - mi-am mușcat buza. Sub privirile curtenilor, 
Hannah urlă ca un animal rănit, aruncându-se peste trupul mamei fără să-i 
mai pese de nimic altceva decât de durerea atotmistuitoare care o cuprinde. 
Liviei nu i se citește nimic pe chip, se uită cu ochi nedumeriţi la băltoaca de 
sânge care se adună și îi udă rochia albastru-deschis în dreptul genunchilor. 

Nu simt durerea din buza mea. Picioarele, tălpile par să fie la mare 
depărtare. Acela nu este sângele mamei. Nu este trupul ei. Acelea nu sunt 
mâinile ei, albe și lipsite de viață. Nu. 

Ţipetele lui Hannah mă smulg din stupoare. Marcus a apucat-o de părul 
despletit. 

— Nu, te rog! strigă ea, căutându-mă disperată din priviri. Hel, ajută-mă! 

Mă încordez în strânsoarea lui Sergius, dând drumul unui mârâit de 
animal rănit. Abia dacă o pot auzi cum se îneacă cu ultimele cuvinte. 
Surioara mea. Avea cel mai moale păr când eram fetițe. 

— Helly, iartă-mă... 

Marcus îi trece repede tăișul peste gât. Are o față fără expresie, de parcă 
fapta i-ar cere concentrare deplină. Îi dă drumul, iar Hannah se prăbuşeşte 
lângă mama. Şuvițele lor blonde se întrepătrund. 

În spatele meu, uşa din sala tronului se deschide. Marcus mârâie, 
nemulțumit de întrerupere. 

— M-Majestatea Voastră... 

Nu-l pot vedea pe soldatul care a intrat, dar după cum i se frânge vocea 
îmi dau seama că nu se aștepta să pășească într-o baie de sânge. 

— Un mesaj de la Kauf... 

— Am treabă. Keris, ocupă-te tu! latră Marcus spre Comandant, fără să-i 
arunce vreo privire. 

Comandantul se înclină și pleacă, încetinind pasul în dreptul meu. Se 
apleacă și îmi pune o mână rece pe umăr. Sunt prea amorţită ca să mă scutur 
de ea. 

— Este de-a dreptul splendid să-ţi urmăresc nimicirea, Sfrâncioc, îmi 
șoptește ea. Să văd cum ești distrusă. 

Mă zgudui din tot corpul auzind-o cum îmi aruncă în față cuvintele lui 
Cain. Mai întâi vei fi nimicită. Mai întâi vei fi distrusă. Pe toţi dracii, credeam 
că se referea la faptul că aveam să-l ucid pe Elias. Dar Cain știa. Tot timpul 
cât am agonizat gândindu-mă la soarta prietenului meu, el și semenii lui 
știau ce urma să mă distrugă cu adevărat. 

Dar de unde să ştie Comandantul ce mi-a spus Cain? Îmi dă drumul şi iese 
din încăpere, iar eu n-am vreme să-mi pun alte întrebări, pentru că în fața 
mea stă Marcus. 

— Ai o clipă să-ţi iei adio de la tatăl tău, Sfrâncioc. Sergius, dă-i drumul. 

Fac trei pași spre tata și cad în genunchi. Nu-mi pot desprinde ochii de la 
mama și de la Hannah. 

— Sfrâncioc, șoptește tata. Uită-te la mine. 

Vreau să-l implor să-mi spună pe nume. Nu sunt Sfrâncioc, sunt Helene, 
Helene a ta. Fetiţa ta. 

— Uită-te la mine, fiica mea. 

Ridic privirea, aşteptându-mă să văd înfrângere în ochii lui. În schimb îl 
văd tot pe tatăl meu, calm și stăpânit, deși șoapta lui e plină de durere. 

— Ascultă-mă. Nu mă poți salva. N-ai putut-o salva pe mama, pe sora ta 
sau pe Elias. Dar poţi încă salva Imperiul, pentru că se află într-un pericol 
mult mai mare decât își dă seama Marcus. Tiborum va fi înconjurat curând 
de hoardele Sălbaticilor și-am auzit că din Karkaus a plecat o flotă care se 
îndreptă către nord, spre Navium. Comandantul e orb, se gândește numai 
cum să-i distrugă pe Cărturari și cum să-și întărească propria putere. 

— Tată. 

Arunc o privire spre Marcus, care ne urmărește de la câțiva metri. 

— La naiba cu Imperiul... 

— Ascultă-mă! 

Disperarea subită din vocea lui mă umple de groază. Tata nu se teme de 
nimic. 

— Casa Aquilla trebuie să rămână puternică. Alianţele noastre trebuie să 
rămână puternice. 7u trebuie să rămâi puternică. Când ne va lovi războiul 
din exterior, ceea ce se va întâmpla inevitabil, nu putem șovăi. Câţi 
Războinici sunt în acest Imperiu? 

— M-milioane. 

— Mai mult de șase milioane, zice tata. Șase milioane de bărbaţi, femei și 
copii al căror viitor se află în mâinile tale. Șase milioane de oameni pe care 
doar puterea ta îi poate ajuta să scape neatinși de furia războiului. Tu ești 
singurul lucru care mai ține întunericul la distanță. la colanul meu. 

Îi scot de la gât cu mâini tremurătoare lanţul de care mă agăţam când 
eram copil. Una dintre primele mele amintiri este cu tata aplecându-se 
deasupra mea, în timp ce de colan îi atârna inelul cu sigiliul Casei Aquilla, un 
vultur cu aripile deschise care reflecta lumina lămpii. 

— De-acum ești Mater a Casei Aquilla, șoptește tata. Ești Sfrâncioc al 
Imperiului. Şi ești fiica mea. Nu mă dezamăgi! 

În clipa în care tata se retrage, Marcus loveşte. Tatei îi ia mai mult timp să 
moară, are mai mult sânge, pesemne. Văd cum i se întunecă ochii și mă 
gândesc că mai mult de-atât nu am cum să sufăr. Marcus a stors toată 
durerea din mine. Pe urmă îmi cad ochii pe surioara mea mezină. Eşti o 
proastă, Helene. Când iubeşti, există întotdeauna loc pentru mai multă 
suferință. 

— Bărbaţi și femei ai Imperiului! 

Grinzile din sala tronului întorc cu ecou vocea lui Marcus. Ce naiba are de 
gând? 

— Nu sunt decât un Plebeu căruia sfinții noștri, Profeții, i-au dat povara 
guvernării. 

Vorbește aproape umil, iar eu îl privesc cu gura căscată adresându-se 
adunării celor mai de vază oameni din Imperiu. 

— Dar până şi un Plebeu ştie că uneori Împăratul trebuie să arate 
îndurare. Legătura dintre Sfrâncioc și Împărat este una poruncită de Profeți. 

Se duce la Livia și o ridică în picioare. Ea se uită de la Marcus la mine, cu 
gura întredeschisă, cu pielea cenușiu de palidă. 

— Este o legătură care trebuie să reziste celor mai puternice furtuni, 
continuă Împăratul. Acest prim eşec al Sfrânciocului meu este o astfel de 
furtună. Nu sunt neîndurător, dar nici nu vreau să-mi încep domnia 
călcându-mi făgăduielile. Am semnat o înţelegere de căsătorie cu Casa 
Aquilla, zice el, privindu-mă cu chipul împietrit. Și o voi onora, 
însurându-mă neîntârziat cu sora cea mică a noii Mater Aquilla, Livia 
Aquilla. Unindu-mi sângele cu una dintre cele mai vechi Case din ţară, caut 
să-mi întemeiez propria dinastie și să aduc și mai multă glorie Imperiului. 
Vom putea lăsa toate astea în urma noastră, se uită el dezgustat la cadavrele 
prăbușite pe jos. Desigur, dacă Mater Aquilla e de acord. 

— Livia... 

Abia pot murmura numele surorii mele. Îmi dreg glasul. 

— Livia ar fi atunci cruțată? 

Marcus încuviințează, iar eu mă ridic în picioare. Mă silesc să mă uit la 
sora mea. Dacă preferă să moară, nu-i pot nega acest drept, deși asta mi-ar 
lua și ultimul strop de echilibru mental. Dar ea conștientizează în cele din 
urmă ce se întâmplă. Îmi văd propria tulburare oglindită în ochii ei, însă mai 
văd şi altceva. Forţa părinților mei. Încuviinţează. 

— Accept... șoptesc eu. 

— Bine, zice Marcus. Ne vom căsători la asfințit. Restul, plecaţi! latră el 
spre curteni, care ne urmăresc cu o fascinaţie îngrozită. Sergius! 

Garda Neagră pășește în față. 

— Du-mi... mireasa în aripa estică a palatului. Ai grijă să se simtă bine. Și 
în siguranţă. 

Sergius o conduce pe Livia afară. Curtenii ies în tăcere, în timp ce continui 
să mă uit la pardoseala din fața mea, la balta de sânge care se lățește, Marcus 
se apropie. 

Se oprește lângă mine și îmi trece un deget peste ceafă. Mă cutremur de 
scârbă, dar peste o secundă, Marcus se smucește într-o parte. 

— Taci! șuieră el, iar când ridic privirea, văd că nu mie mi se adresează. 

Se uită peste umăr, la un loc gol. 

— Încetează! 

Îl urmăresc cu un fel de satisfacție posomorâtă cum mârâie şi își scutură 
umerii, de parcă ar vrea să scape din strânsoarea cuiva. Peste încă o clipă se 
întoarce spre mine, dar își ține mâinile acasă. 

— Fată proastă, șuieră el încet. Ţi-am spus să nu crezi niciodată că știi 
mai multe decât mine. Eram cât se poate de informat despre micul complot 
pus la cale de Keris. Te-am avertizat să nu mă înfrunți în public, și totuși tu 
ai dat buzna aici strigând că ne paște o lovitură de stat și făcându-mă să par 
slab. Dacă-ţi țineai naibii gura, toate astea nu se întâmplau. 

Pe toți dracii! 

— Tu... ştiai... 

— Știu întotdeauna. 

Îşi înfige mâna în părul meu, îmi trage capul pe spate şi îmi desprinde 
privirea de la sânge. 

— Şi voi învinge întotdeauna. lar acum am în posesia mea și ultimul 
membru al familiei tale care a mai rămas în viață. Dacă îmi mai nesocotești 
vreodată o poruncă, dacă nu mi te supui, dacă mă critici sau mă tragi pe 
sfoară, jur pe ceruri că o voi face să sufere cum nici nu-ți poţi imagina. 

Îmi dă drumul cu violenţă și iese din sala tronului fără ca cizmele lui să 
scoată un sunet. 

Sunt singură, dar înconjurată de fantome. 

54. LAIA 


Mă îndepărtez împleticindu-mă de flăcări și îmi pierd iar invizibilitatea. 
Nu! Cerule, nu! 

Darin, Elias, micul Tas... Nu se poate să fi murit în iadul ăla. Nu după tot 
ce am făcut până acum! îmi dau seama că suspin, că sunt la vedere. Și nici 
nu-mi pasă. 

— Tu! Cărturăreaso! 

Se aud cizme care bubuie îndreptându-se spre mine și mă trag înapoi 
spre piatra șlefuită din rotondă, încercând să mă feresc de mâinile hrăpărețe 
ale unui legionar care în mod clar mă crede o prizonieră scăpată. Văd cum 
mijește ochii și cum se întinde și își înfige degetele în pelerina mea, 
smulgând-o. O azvârle pe jos, în timp ce eu încerc să fug, apoi se aruncă 
asupra mea cu tot corpul lui mare. 

— Uf! 

Simt cum Îmi iese aerul din plămâni când mă izbesc de primele trepte ale 
scării. Soldatul încearcă să mă lovească în burtă, să-mi prindă mâinile. 

— Dă-te de pe mine! 

— Ai fugit din țarcuri? Aha! 

Îi trag un genunchi în vintre şi zvâcneşte. Scot pumnalul din teacă, i-l înfig 
în coapsă și îl învârt. Geme, iar peste o clipă simt cum e ridicat de pe mine 
și-l văd zburând pe scări, cu pumnalul înfipt în continuare în picior. 

O umbră umple spațiul în care stătuse, una cunoscută și în același timp 
complet schimbată. 

— E-Elias? 

— Sunt aici. 

Mă ridică în picioare. E piele și os, iar ochii par să-i strălucească prin 
fumul tot mai gros. 

— Şi fratele tău e aici. Şi Tas e aici. Trăim. Suntem întregi. Te-ai descurcat 
excelent. 

Mi-l arată din cap pe soldatul care acum se târăște afară. 

— Va șchiopăta luni în șir. 

Sar și îl trag spre mine să-l îmbrățișez, iar din piept îmi iese ceva între 
suspin și plânset. Suntem amândoi răniți, epuizați și cu inima frântă, dar 
când îi simt braţele în jurul meu, când îmi dau seama că e adevărat, că e aici 
și că e viu, cred pentru prima oară că avem o șansă să supraviețuim. 

— Unde-i Darin? 

Mă desprind de Elias și mă uit în jur, așteptând să-mi văd fratele ieșind 
din fum. Pe lângă noi fug soldaţi disperaţi să scape de focul care înghite 
pavilionul Războinicilor din închisoare. 

— Uite, ia-ţi paloșele. 

Îmi desfac tecile armelor şi Elias şi le pune în spate. Darin tot nu apare. 

— Elias? zic eu îngrijorată. Unde... 

În timp ce vorbesc, Elias îngenunchează şi ridică pe umăr ceva de pe jos. 
Mai întâi mi se pare că-i un sac murdar cu vreascuri. 

Pe urmă văd mâinile. Mâinile lui Darin. Are pielea plină de cicatrice și de 
la o mână îi lipsesc degetul mic și mijlociu. Și totuși, aș recunoaște mâinile 
astea dintr-o mie. 

— Cerule! 

Încerc să zăresc faţa lui Darin, dar o acoperă smocuri lungi de păr 
murdar. Fratele meu n-a fost niciodată voinic, dar acum mi se pare nespus 
de mărunt, o versiune sleită, de coșmar a lui. S-ar putea să nu mai fie cum 
era, m-a prevenit Afya. 

— Trăiește, îmi amintește Elias când îmi vede chipul. A încasat o lovitură 
în cap, atâta tot. O să-și revină. 

În spatele lui Elias se iveşte o siluetă mărunţică, cu pumnalul meu 
însângerat în mână. Mi-l dă, apoi mă prinde de mână. 

— Nu trebuie să fii văzută, Laia, zice Tas. Ascunde-te! 

Mă trage pe hol și eu mă fac din nou invizibilă. Dispariția mea subită îl 
face pe Elias să tresară. Îl strâng de mână, să ştie că sunt aproape. În fața 
noastră, ușile închisorii sunt deschise. Un mănunchi de soldaţi roiesc afară. 

— Trebuie să deschizi tu țarcurile Cărturarilor, zice Elias. Eu nu pot cu 
Darin în spate. Ar sări paznicii pe mine cât ai clipi. 

Cerule! Rolul meu era să aprind și alte focuri înăuntru, să sporesc haosul. 

— Va trebui să ne descurcăm fără alte diversiuni, zice Elias. Eu mă voi 
preface că îl duc pe Elias în țarc. Rămân în spatele tău. Tas, tu mergi cu Laia, 
păzește-o. Dau eu de voi. 

— Încă ceva, Elias. 

Nu vreau să-și facă griji, dar trebuie să afle. 

— Gardianul-șef s-ar putea să știe că sunt aici. Sus, la etaj, am devenit 
vizibilă o clipă. Mi-am revenit, dar s-ar putea să fi observat transformarea. 

— Atunci ferește-te de el, zice Ebas. E viclean, iar după cum ne-a 
interogat pe Darin și pe mine, sunt sigur că i-ar plăcea să pună mâna pe tine. 

Peste o clipă, ieșim în curtea închisorii. După căldura înăbușitoare 
dinăuntru, frigul mă izbește în față ca un cuțit. 

Curtea, deși aglomerată, nu-i cuprinsă de haos. Prizonierii ieșiți din 
închisoare sunt imediat escortați mai departe. Paznicii din Kauf, majoritatea 


VP - 303 


tușind, plini de funingine sau cu arsuri, sunt așezați în rând unde un soldat 
le verifică rănile înainte de a le da altă însărcinare. Unul dintre legionarii 
care se ocupă de sarcina asta îl vede pe Elias și îl strigă. 

— Tu, zice el. Tu, cel de colo! 

— Lasă-mă să arunc stârvul ăsta, mormăie Elias, imitând perfect un 
auxiliar morocănos. 

Îşi strânge mai bine mantia și se îndepărtează, în timp ce alți soldaţi dau 
buzna afară din iadul închisorii. 

— Du-te, Laia! șoptește el. Repede! 

Tas și cu mine țâșnim spre ţarcurile Cărturarilor, aflate departe în 
dreapta noastră. În spatele nostru răsună vocile a mii de prizonieri: 
Războinici, Tribali, Marinari, chiar și Sălbatici și Barbari. Soldaţii i-au adunat 
într-un cerc enorm și au format în jurul lor un cordon de pază din două 
rânduri de sulițași. 

— Acolo, Laia, zice Tas, apoi îmi îndeasă în mână cheile pe care le-a furat 
și îmi arată țarcul dinspre nord. Eu anunț mișcarea Skiritae! 

O cotește, ținându-se aproape de marginea ţarcului și șoptind ceva prin 
spațiul gol dintre șipcile de lemn. 

Văd poarta, păzită de șase legionari. Vacarmul din curtea închisorii e 
destul de mare ca să nu mă poată auzi apropiindu-mă, dar oricum umblu cu 
grijă. Când ajung la un metru de poartă și la doar câţiva centimetri de 
legionarul cel mai apropiat, el se mișcă și pune mâna pe sabie, iar eu 
înlemnesc. Îi pot simţi mirosul de piele al platoșei, mirosul de oţel al 
vârfurilor săgeților pe care le poartă în spate, încă un pas, Laia. Nu te vede. 
Habar nu are că ești aici. 

Scot din buzunar inelul de chei de parcă aş mânui un șarpe furios. Îl ţin 
strâns, să nu zăngănească. Aștept până când unul dintre legionari se 
întoarce să le spună ceva celorlalți și abia atunci bag cheia în încuietoare. 

Se înțepenește. 

O mișc, mai întâi ușor, apoi ceva mai tare. Unul dintre soldaţi se întoarce 
spre poartă. Mă uit la el, îl privesc fix în ochi, dar el se întoarce la loc, 
ridicând din umeri. 

Răbdare, Laia. Respir adânc şi ridic lacătul. E prins de ceva înfipt în 
pământ, așa că nu devine invizibil. Sper că nu se uită nimeni la poarta asta 
chiar acum, altminteri ar vedea un lacăt plutind la câţiva centimetri distanță 
de locul unde ar trebui să fie, până și cel mai tâmpit dintre auxiliari s-ar 
prinde că nu-i normal. Învârt iarăși cheia. Aproape. 

Chiar în clipa aceea mă înșfacă ceva de braț, o mână lungă care mi se 
răsucește în jurul bicepsului ca un tentacul. 

— Ah, Laia din Serra, îmi suflă cineva în ureche. Ce fată înzestrată ești! Mă 
interesează foarte mult să-ţi examinez darul mai amănunțit. 

Invizibilitatea începe să pălească, iar cheile cad cu zgomot pe piatra 
înghețată. Ridic privirea și mă trezesc holbându-mă la o față ascuţită cu ochi 
mari, apoși. 

Gardianul-șef. 


55. ELIAS 


Shaeva m-a avertizat că Anticamera m-ar putea trage înapoi. În timp ce 
îmi croiesc drum spre ţarcuri prin curtea înghețată a închisorii, simt o 
smucitură în piept, ca un cârlig invizibil. 

Vin, strig eu în minte. Cu cât mă terorizezi mai tare, cu atât mă voi misca 
mai lent, așa că încetează. 

Smucitură slăbește, de parcă Anticamera m-ar fi auzit, încă cincisprezece 
metri până la țarcuri... treisprezece... zece... 

Aud pași. l-am atras atenţia soldatului de la intrarea în Kauf. După mersul 
lui precaut, îmi dau seama că uniforma mea și paloșele de la spate nu l-au 
păcălit. La naiba. Niciodată nu mi-a ieșit deghizarea. 

Soldatul mă atacă. Încerc să mă feresc, dar corpul lui Darin mă 
dezechilibrează, iar soldatul mă lovește, mă doboară la pământ și Darin se 
rostogolește mai încolo. 

Îmi cade gluga de pe față, iar legionarul face ochii mari. 

— Prizonier liber! urlă el. Prizo... 

Îi smulg un pumnal de la cingătoare și i-l înfig în coaste. 

Prea târziu. Ceilalți legionari de la intrarea în închisoare i-au auzit 
strigătul. Patru sulițași din cordonul de pază rup rândurile. Auxiliari. 

Zâmbesc. Nu-s destui să mă doboare. 

Trag paloșele, iar când primul soldat ajunge lângă mine, mă feresc de 
sulița lui și îi crestez încheietura mâinii. Țipă şi dă drumul armei. Îl arunc la 
pământ cu o lovitură în tâmplă, apoi mă răsucesc și retez în două sulița 
următorului soldat, înfigându-i paloșul în stomac. 

Sângele mi se pune în mișcare, mi s-au trezit toate instinctele de luptător. 
Culeg sulița soldatului căzut și o arunc în al treilea auxiliar. Al patrulea ezită, 
așa că îl dobor cu un umăr în stomac. Capul i se izbește de pavaj și nu mai 
mișcă. 

O suliță îmi șuieră pe lângă ureche și îmi explodează capul de durere. Dar 
nu ajunge ca să mă oprească. 

Vreo zece sulițași pleacă de lângă prizonieri. De-acum știu că nu au de-a 
face cu un simplu evadat. 

— Fugiţi! le strig prizonierilor încercuiți, arătându-le spărtura din 
cordonul de pază. Salvaţi-vă! Fugiţi! 

Doi Războinici străpung cordonul și ajung la hersa închisorii. Pentru o 
clipă, toată curtea pare să-și țină respiraţia și să îi privească. Pe urmă un 
paznic strigă, vraja se destramă și zeci de deținuți năvălesc deodată fără să 
le pese că sunt în bătaia sulițelor. Sulițarii Războinici încearcă să întărească 
cordonul, dar în curte sunt mii de prizonieri care au simțit parfumul 
libertății. 

La auzul strigătelor camarazilor, soldații care alergau spre mine 
încetinesc. Îl arunc pe Darin pe umăr şi alerg spre ţarcurile Cărturarilor. De 
ce naiba n-au fost încă deschise? Cărturarii ar fi trebuit să invadeze curtea 
până acum. 

— Elias! ţâşneşte Tas spre mine. Încuietoarea s-a blocat. lar Laia... 
Gardianul-șef... 

Îl zăresc pe Gardian traversând curtea în fugă, cu gâtul Laiei între mâinile 
lui. Ea dă disperată din picioare, dar nu ajunge cu ele l-a pământ și s-a 
învinețit la față. Nu/ Laia! Deja am pornit spre ea, dar strâng din dinți și mă 
silesc să mă opresc. Trebuie să deschidem țarcurile, dacă vrem să fugă 
Cărturarii și să se urce în bărci. 

— Du-te după ea, Tas, zic eu. Distrage-i atenția Gardianului. Mă descurc 
eu cu lacătele. 

Tas fuge, iar eu îl las jos pe Darin lângă un ţarc cu Cărturari. Legionarii de 
la poartă s-au repezit spre închisoare, încercând să împiedice evadarea în 
masă a deținuților, așa că mă pot ocupa de lacăt. S-a înțepenit zdravăn de 
tot, oricât l-aș răsuci, nu se desface. Din țarcuri, un bărbat s-a târât până în 
față, îi văd doar ochii negri printre șipci. Are fața prea murdară ca să-mi dau 
seama dacă-i tânăr sau bătrân. 

— Elias Veturius? șoptește el răgușit. 

Scot paloșul din teacă să sparg lacătul și între timp încerc să ghicesc cine 


— Araj? 

Bărbatul încuviințează. 

— De ce-a durat atât? Noi... Fii atent în spate! 

Avertismentul lui mă salvează de o suliță care mi s-ar fi înfipt în 
măruntaie. Abia apuc să mă feresc de a doua. Spre mine vin vreo zece soldați 
cărora nu le pasă de haosul de la poartă. 

— Lacătul, Veturius, zice Araj. Repede! 

— Ori mă lași un minut, șuier printre dinţii încleștați, învârtind paloșele 
ca să parez alte sulițe, ori îmi dai o mână de ajutor. 

Araj le strigă un ordin Cărturarilor din ţarc. Peste câteva clipe, peste 
margine zboară o ploaie de pietre care cad peste sulițași. 

Tactica lui mă duce cu gândul la niște șoricei care ar arunca cu pietricele 
într-o gașcă de pisici înfometate. Spre norocul meu, șoriceii au ţintă bună. 
Doi dintre sulițașii cei mai apropiați se prăbușesc la pământ, lăsându-mi 
destul timp să mă întorc și să sparg lacătul cu o lovitură de paloș. 

Poarta se deschide și Cărturarii se năpustesc afară din țarc urlând. 

Smulg din mâna unui sulițaș căzut un pumnal din oţel de Serra și i-l dau 
lui Araj, care se grăbește să fugă odată cu restul. 

— Deschide și celălalt țarc! îi strig. Eu trebuie să ajung la Laia! 

O mare de Cărturari năpădește curtea, dar silueta Gardianului-șef iese în 
evidență printre ei. Un mic grup de copii Cărturari, cu Tas printre ei, îl atacă 
pe bătrân. El învârte paloșul ca să-i țină la distanţă, dar astfel o slăbește din 
strânsoare pe Laia, iar ea se zbate încercând să se elibereze. 

— Gardianule! strig eu tunător. 

Se întoarce la auzul vocii mele, iar Laia îl lovește cu călcâiul în fluierul 
piciorului și în același timp îl mușcă de braţ. Gardianul-șef ridică paloșul, dar 
unul dintre copii se apropie și îl lovește cu o tigaie grea peste genunchi. 
Gardianul geme, iar Laia se îndepărtează de el, căutându-și pumnalul de la 
cingătoare. 

Nu-i acolo. Sclipește acum în mâna lui Tas. Feţișoara lui se schimonosește 
de furie și băiatul se năpustește asupra Gardianului. Prietenii lui roiesc peste 
tot în jurul bătrânului, mușcând, zgâriind, trăgându-l, răzbunându-se pe 
monstrul care i-a chinuit din ziua în care s-au născut. 

Tas înfige pumnalul în gâtul Gardianului-șef, înfiorându-se la vederea 
șuvoiului de sânge care ţâșnește din el. Ceilalți copii aleargă s-o înconjoare 
pe Laia, care îl strânge pe Tas la piept. Peste câteva clipe sunt lângă ei. 

— Elias, șoptește Tas, fără să-și poată lua ochii de la Gardian. Eu... 

— Ai ucis un diavol, Tas din Nord, zic eu, îngenunchind lângă el. Mă simt 
mândru să lupt de partea ta. Scoate-i de-aici pe ceilalţi copii. Încă nu suntem 
liberi. 

Mă uit spre poartă, unde paznicii se luptă acum cu o mare de prizonieri 
înnebuniți. 

— Ne întâlnim la bărci, îi spun lui Tas. 

— Darin! zice Laia şi se uită la mine. Unde... 

— Lângă țarcuri, spun. Abia aştept să se trezească și să-i fac scandal. Am 
fost nevoit să-l car prin toată închisoarea asta nenorocită. 

Tobele bubuie frenetic, iar cu tot haosul dezlănțuit acolo, abia aud 
răspunsul tobelor de la o garnizoană îndepărtată. 

— Chiar dacă reușim să fugim cu bărcile, zice Laia în timp ce alergăm 
spre țarcuri, trebuie să le abandonăm înainte de a ajunge la Pădurea 
Amurgului. lar Războinicii ne vor aștepta, nu-i așa? 

— Așa e, îi răspund. Dar am un plan. 

Mă rog, nu chiar un p/an. Mai degrabă o idee, și poate speranța dementă 
că-mi pot folosi noua ocupaţie ca să fac ceva cu adevărat nebunesc. Este o 
aventură care va depinde de Anticameră, de Shaeva și de puterea mea de 
convingere. 

Cu Darin pe umăr, ne îndreptăm spre poarta închisorii Kauf, luată cu asalt 
de prizonieri. Mulțimea e turbată, prea mulți oameni se luptă să iasă afară și 
prea mulți Războinici se luptă să-i ţină înăuntru. 

Aud un scrâșnet metalic. 

— Elias! 

Laia îmi arată hersa. Încet, greoi, începe să coboare. Sunetul ei le dă un 
avânt nou Războinicilor care împing înapoi prizonierii, iar Laia și cu mine 
suntem împinși departe de poartă. 

— Torte, Laia! îi strig. 

Smulge două de pe zidul de lângă ea și le învârtim ca pe niște paloșe. Cei 
din jurul nostru se feresc instinctiv de foc, permițându-ne să ne croim drum 
printre ei. 

Poarta a mai coborât un pic, îmi ajunge acum aproape la nivelul ochilor. 
Laia mă apucă de braț. 

— Încă un asalt, strigă ea. Împreună, acum! 

Ne ţinem strâns unul de altul, lăsăm torţele în jos și ne năpustim ca 
berbecii prin mulţime. O împing pe sub poartă înaintea mea, dar ea se 
împotrivește și se agaţă de mine, silindu-mă să trec odată cu ea. 

Ajungem dincolo de poartă și alergăm printre soldaţii care se luptă cu 
prizonierii, îndreptându-ne direct spre hangarul bărcilor. Văd două bărci 
deja la cinci sute de metri în josul râului și alte două desprinzându-se de 
doc, pline ochi cu Cărturari agățați de marginile lor. 

— A reușit! strigă Laia. Afya a reușit! 

— Arcaşi! 

Un șir de soldaţi apar pe crenelurile de la Kauf. 

— Fugi! 

O grindină de săgeți se prăvălește asupra noastră și jumătate dintre 
Cărturarii care aleargă cu noi spre debarcader se prăbușesc. Suntem 
aproape. Aproape. 

— Elias! Laia! 


VP - 308 


Văd cozile brunet-roșcate ale Afyei în ușa hangarului cu bărci. Ne face 
semn să intrăm acolo, cu ochii la arcași. Are tăieturi pe față și mâinile 
acoperite de sânge, dar ne conduce repede spre o canoe mică. 

— Oricât mi-ar plăcea o aventură pe apă cu mulțimea de prizonieri 
nespălațţi, zice ea, cred că ajungem mai repede cu asta. Grăbiţi-vă. 

Îl întind pe Darin între două banchete, înșfac o vâslă și împing canoea de 
la mal. În spatele nostru, Araj îi urcă pe Tas şi pe Bee în ultima barcă cu 
Cărturari și pornește pe râu. Oamenii lui împing ambarcaţiunea cu o viteză 
alimentată de frică. Curenţii ne poartă repede departe de ruinele închisorii 
Kauf, spre Pădurea Amurgului. 

— Spuneai că ai un plan. 

Laia dă din cap spre linia verde dinspre sud a Pădurii. Darin zace între 
noi, tot inconștient, cu capul rezemat de ranița surorii lui. 

— Poate ar fi momentul să ni-l împărtășești. 

Ce să-i spun despre târgul încheiat între mine și Shaeva? Cu ce să încep? 

Cu adevărul. 

— i-l voi împărtăși, zic eu încet, să mă audă numai ea. Dar mai întâi, 
trebuie să-ți spun altceva. Cum am supraviețuit otrăvii. Şi ce am devenit. 


56. HELENE 


O LUNĂ MAI TÂRZIU 


După un viscol care s-a abătut asupra noastră acum trei zile, în Antium 
este iarnă grea. Stratul de zăpadă care acoperă orașul e atât de gros, încât 
măturătorii Cărturari muncesc fără întrerupere să păstreze curate 
drumurile principale. Lumânările care anunță miezul iernii strălucesc toată 
noaptea la ferestre în întreg orașul, de la cele mai opulente case la cele mai 
sărace coșmelii. 

Împăratul Marcus va sărbători Rathana la palatul imperial împreună cu 
conducătorii mai multor zeci de Case importante și cu soțiile lor. Spionii mei 
îmi transmit că vor fi încheiate multe înțelegeri - convenţii comerciale și 
alianțe guvernamentale menite să consolideze și mai mult puterea lui 
Marcus. 

Știu că este adevărat, chiar eu am ajutat la aranjarea majorităţii acestor 
înțelegeri. 

Stau la birou, în cazarma Gărzilor Negre și semnez ordinul prin care 
trimit la Tiborum un contingent din oamenii mei. Am recucerit portul de la 

Sălbatici, care îl ocupaseră aproape complet, dar nu se dau bătuţi. Acum, că 
au simţit miros de sânge în apă, se vor întoarce cu trupe și mai numeroase. 

Mă uit pe fereastră la orașul alb. Îmi zboară un gând prin minte, o 
amintire cu mine și Hannah bătându-ne cu bulgări de zăpadă cu mult timp în 
urmă, când eram fetiţe și tata ne aducea la Antium. Zâmbesc. Îmi amintesc. 
Pe urmă alung această amintire într-un ungher întunecos, unde să n-o mai 
văd, şi mă întorc la treabă. 

— Învață să-ţi încui blestematul de geam, fato. 

Recunosc imediat vocea aspră ca o răzătoare. Și totuși, tresar. Ochii 
Bucătăresei lucesc de sub o glugă care îi ascunde cicatricele. Rămâne la 
distanță, gata s-o șteargă iar pe fereastră la cel m-au mic semn de 
ameninţare. 

— Ai putea veni pe ușă. 

Ţin mâna pe mânerul unui pumnal prins sub birou. 

— Am grijă eu să nu te oprească nimeni. 

— Acum suntem prietene, așa-i? clatină din cap Bucătăreasa, arătându-și 
dinţii în ceva ce aduce a zâmbet. Ce drăguţ! 

— Rana ţi s-a vindecat complet? 

— Doar mă vezi aici. 

Se uită pe fereastră și se foiește. 

— Am auzit ce-a păţit familia ta, zice ea morocănoasă. Îmi pare rău. 

Ridic din sprâncene. 

— Ţi-ai bătut capul să te strecori până aici în ciuda oricărui pericol ca 
să-mi prezinți condoleanţe? 

— Da, și ca să-ți spun că atunci când vei fi gata s-o înhaţi pe scorpia de la 
Blackcliff, te pot ajuta. Știi cum mă găsești, zice Bucătăreasa. 

Mă gândesc la scrisoarea sigilată de la Marcus care mă așteaptă pe birou. 

— Revino mâine și vorbim, îi spun. 

Încuviinţează și dispare din nou pe fereastră, fără să scoată vreun 
zgomot. Îmboldită de curiozitate, mă ridic și mă uit afară, cercetând zidurile 
verticale de deasupra și de dedesubtul geamului în căutarea unui cârlig, a 
unor semne, a oricărui lucru care ar arăta cum reuşeşte să se cațere pe un 
perete imposibil de escaladat. Nimic. Va trebui s-o întreb care-i șmecheria. 

Îmi întorc atenţia asupra scrisorii de la Marcus: 


Tiborum se află acum sub control, iar Casa Serca și Casa 
Aroman ni s-au supus. Gata cu scuzele. E vremea să te ocupi de 
ea. 


Există o singură eala care s-ar putea referi. Citesc mai departe. 

Fă-o cu discreție și cu grijă. Nu vreau o asasinare rapidă, 
Sfrâncioc. Vreau s-o distrugi fără cruțare. Vreau să simtă. Vreau 
ca Imperiul să-mi cunoască puterea. 

Sora ta a fost o încântare aseară, la dineul cu ambasadorul din 
Marinn. L-a liniștit complet în legătură cu transferul de putere de 
la noi. Foarte folositoare fată. Mă rog să rămână sănătoasă Și să 
slujească Imperiul multă vreme de-acum înainte. 


Împăratul Marcus Farrar 


Deschid uşa şi cinciarul mesager tresare. Îi transmit însărcinarea, apoi 
recitesc scrisoarea lui Marcus și aștept cu nerăbdare. Peste câteva clipe aud 
o bătaie în ușă. 

— M-ai chemat, Mare Sfrâncioc? zice căpitanul Harper și intră. 

Îi întind scrisoarea. 

— Ne trebuie un plan, îi spun. Atunci când și-a dat seama că îi voi spune 
lui Marcus despre lovitura de stat, Comandantul și-a împrăștiat armata, dar 
asta nu înseamnă că n-o poate aduna la loc. Keris nu va renunța ușor. 

— Sau nu va renunța deloc, murmură Harper. Treaba asta poate dura luni 
de zile. Chiar dacă nu se așteaptă la un atac din partea lui Marcus, se 
așteaptă la un atac din partea ta. Va fi pregătită. 

— Ştiu. De aceea ne trebuie un plan eficient. Începând cu găsirea lui Quin 
Veturius. 

— De când a fugit din Serra, n-a mai auzit nimeni de el. 

— Ştiu eu unde să-l căutăm. Adună o echipă. Să facă neapărat parte din ea 
și Dex. Plecăm peste două zile. Eşti liber. 

Harper dă din cap că a înțeles, iar eu mă întorc la treabă. Cum el nu 
pleacă, ridic din sprâncene. 

— Ai nevoie de ceva, Harper? 

— Nu, Sfrâncioc. Numai că... 

Se uită la mine mai stânjenit ca niciodată, iar asta e de-ajuns cât să mă 
alarmeze. De la execuție încoace, el și Dex mi-au fost neprețuiți. M-au ajutat 
să reorganizez Garda Neagră - locotenentul Sergius e acum la post în Insula 
din Miazăzi - și m-au susținut fără șovăială atunci când o parte dintre Gărzi 
au încercat să se revolte. 

— Dacă trebuie să ne luptăm cu Comandantul, știu ceva ce ne-ar putea fi 
de folos, zice el. 

— Continuă. 

— La Nur, în ziua răzmeriţei, l-am văzut pe Elias. Dar nu ţi-am spus. 

Mă reazem de spătarul scaunului, simțind că voi afla despre Avitas 
Harper mai mult decât a știut vreodată fostul Mare Sfrâncioc. 

— Acum vreau să-ți mărturisesc de ce nu ţi-am spus atunci, continuă 
Avitas. Și de ce s-a ocupat Comandantul atât de atent de mine când eram la 
Blackcliff, ca mai apoi să mă înroleze în Gărzile Negre. Este vorba despre 
Elias. Şi, respiră el adânc, despre tatăl nostru. 

Tatăl nostru. 

Tatăl nostru. Al lui și al lui Elias. 

Am nevoie de un moment să înţeleg ce spune. Pe urmă îi ordon să stea jos 
și mă aplec spre el. 

— Te ascult. 

x k k 

După ce pleacă Harper, înfrunt zloata și noroiul de pe străzi și mă duc 
spre biroul curierului, unde au sosit două pachete de la vila Aquilla din 
Serra. Primul este darul meu pentru Livia cu ocazia miezului de iarnă. După 
ce mă asigur că e intact, deschid al doilea pachet. 

Mi se taie răsuflarea, pentru că în mâna mea lucește masca lui Elias. 
Conform curierului din Kauf, Elias și câteva sute de Cărturari evadați au 
dispărut în Pădurea Amurgului la scurt timp după ce au fugit din închisoare. 
Mai mulți soldaţi Războinici au încercat să-i urmărească, dar corpurile lor au 
fost găsite sfârtecate la marginea Pădurii chiar în dimineața următoare. 

Nimeni n-a mai văzut și n-a mai auzit nimic despre fugari de-atunci. 

Poate că noptariţa mi-a ucis prietenul, sau poate că l-a omorât Pădurea 
Amurgului. Sau poate a găsit cumva o cale să scape de moarte. La fel ca 
bunicul și ca mama lui, Elias s-a priceput mereu nefiresc de bine să 
supraviețuiască unor lucruri care pe alţii i-ar fi ucis. 

Nu contează. S-a dus, iar partea din inima mea unde trăia e moartă acum. 
Bag masca în buzunar, voi găsi un loc unde s-o pun în locuinţa mea. 

Mă îndrept spre palat cu darul pentru Livvy sub braţ, gândindu-mă la ce 
mi-a spus Avitas: Comandantul s-a ocupat de mine la Academia Blackcliff 
pentru că a fost ultima dorință a tatălui meu. Cel puțin asa bănuiesc eu. Ea 
n-a recunoscut asta niciodată. 

I-am cerut Comandantului să-mi dea misiunea să stau pe urmele tale 
pentru că am vrut să-l cunosc pe Elias prin tine. N-am știut despre tata decât 
ce mi-a spus mama. O chema Renatia si mi-a povestit că tata nu s-a adaptat 
niciodată tiparului în care a încercat să-l modeleze Academia Blackclift 
Spunea că a fost un om blând. Bun. Multă vreme am crezut că minte. Eu nu 
eram deloc așa, deci nu putea fi adevărat. Dar poate că n-am moștenit eu 
trăsăturile bune ale tatei. Poate că i s-au transmis altui fiu. 

L-am ocărit, desigur, putea să-mi fi spus ceva mult mai repede, dar după 
ce furia și neîncrederea mi-au trecut, am înţeles exact ce însemna această 
informaţie: o fisură în armura Comandantului. O armă pe care o puteam 
folosi împotriva ei. 

Gărzile de la palat mă lasă să intru în aripa imperială aruncându-și priviri 
agitate. M-am apucat să-i stârpesc pe dușmanii Imperiului și am început 
de-aici. Din partea mea, Marcus n-are decât să ardă în iad, dar căsătoria lui 
cu Livvy o pune în pericol pe sora mea. Dușmanii lui devin și dușmanii ei, iar 
eu n-am de gând s-o pierd. 

Laia din Serra își iubea fratele în același fel. Pentru prima oară de când 
am cunoscut-o, o înţeleg. 

O găsesc pe sora mea stând într-un balcon care dă în grădina ei personală. 
Faris și altă Gardă Neagră stau în penumbră la nici patru metri. l-am spus 
prietenului meu că nu-i obligat să facă el asta. Paza unei fete de optsprezece 
ani nu-i o misiune râvnită de vreun membru la Gărzii Negre. 

Dacă voi fi nevoit să ucid, mi-a spus el, prefer să o fac în timp ce apăr pe 
cineva. 

Faris mă salută din cap, iar sora mea ridică privirea. 

— Sfrâncioc. 

Se ridică în picioare, dar nu mă îmbrățișează și nu mă sărută, cum făcea 
pe vremuri, deși îmi dau seama că ar vrea. Fac semn scurt din cap spre 
camera ei. Vreau discreție. 

Sora mea se întoarce spre cele șase fete care îi țin de urât, dintre care trei 
au pielea tuciurie și ochii galbeni. Când i-a scris la început mamei lui Marcus 
și a rugat-o să-i trimită trei fete din neamul lui care să-i devină domnișoare 
de companie, am rămas uluită, la fel ca toate familiile Aristocrate pe ale 
căror fete le-a trecut cu vederea. Plebeii, însă, vorbesc și acum despre 
această faptă. 

Fetele pleacă toate la ordinul blând dat de Livvy. Faris și cealaltă Gardă 
Neagră dau să ne urmeze, dar le fac semn să rămână pe loc. Sora mea și cu 
mine intrăm la ea în dormitor. Îi pun pe pat darul de miez de iarnă şi o 
urmăresc cum îl desface. 

Vede rama ornamentată de argint a vechii mele oglinzi și rămâne cu 
răsuflarea tăiată. 

— Dare a ta, zice Livia. Mama... 

— ... ar fi vrut s-o ai tu. În apartamentul Sfrânciocului nu-i loc pentru aşa 
ceva. 

— E minunată. O atârni tu pe perete pentru mine? 

Chem un servitor și îi cer să-mi aducă ciocan și cuie, iar când se întoarce, 
iau de pe perete vechea ei oglindă și acopăr gaura pe unde o spionează 

Marcus. N-are decât să-și pună spionii să facă alta. Cel puțin deocamdată, 
sora mea și cu mine putem discuta fără să ne audă nimeni. 

Stă lângă mine pe scaunul de la masa de toaletă și se uită cum bat cuiul. 
Când vorbesc, o fac cu voce scăzută. 

— Eşti bine? 

— Dacă mă întrebi același lucru pe care îl verifici zilnic de când m-am 
măritat, ridică Livvy dintr-o sprânceană, atunci da, sunt bine. Nu m-a mai 
atins de atunci, din prima noapte. lar atunci, eu l-am abordat, ridică ea 
bărbia. Nu vreau să creadă că mă tem de el, indiferent ce face. 

Îmi reprim un fior. Să trăiască cu Marcus, să fie soţia lui - asta-i viaţa lui 
Livvy acum. Dezgustul și disprețul meu nu fac decât să-i îngreuneze situația. 
Nu mi-a povestit despre noaptea nunții, iar eu n-am întrebat-o. 

— Alaltăieri l-am găsit vorbind singur, zice Livvy și se uită la mine. N-a 
fost prima oară. 

— Minunat, spun eu bătând în cui. Un Împărat sadic, care aude voci. 

— Nu-i nebun, zice ea gânditoare. Se controlează până vine vorba să fie 
brutal cu tine - doar cu tine. Atunci o ia razna. Cred că își vede stafia fratelui, 
Hel. Cred că de-asta nu s-a atins de tine. 

— Ei bine, dacă chiar e bântuit de stafia lui Zak, zic eu, sper să mai 
rămână prin preajmă. Măcar până... 

Ne privim în ochi. Până ne răzbunăm. Livia și cu mine n-am vorbit 
niciodată despre asta. Dar s-a înțeles de la sine în clipa în care ne-am văzut 
după ziua aceea îngrozitoare din sala tronului. 

Sora mea își perie părul. 

— N-ai mai aflat nimic de Elias? 

Dau din umeri. 

— Şi Harper? încearcă din nou Livvy. Stella Galerius se străduiește să-i 
atragă atenţia. 

— Ar trebui să le faci cunoștință. 

Sora mea se uită la mine și se încruntă. 

— Dex ce face? Voi doi sunteţi atât de... 

— Dex este un soldat loial și un locotenent excelent. Dar cu însurătoarea 
s-ar putea să fie mai greu. Majoritatea cunoștințelor tale nu sunt genul lui. 
lar acum, zic eu ridicând oglinda, mai bine te oprești. 

— Nu vreau să fii singură, zice Livvy. Dacă îi aveam pe mama, pe tata, 
chiar și pe Hannah, era altceva, dar așa, Hel... 

— Cu tot respectul, Înălțimea Voastră, eu mă numesc Sfrâncioc, zic încet. 

Oftează, iar eu agăț oglinda și o ating ușor ca s-o îndrept. 

— Gata. 

Mă uit în oglindă. Arăt la fel ca acum câteva luni, în ajunul absolvirii. 
Același corp. Același chip. Doar ochii sunt altfel. Mă uit la privirea palidă a 
femeii dinaintea mea. Pentru o clipă, o văd pe Helene Aquilla. Fata care 
spera. Fata care credea că lumea-i dreaptă. 

Dar Helene Aquilla a fost distrusă. Nimicită. Helene Aquilla a murit. 

Femeia din oglindă nu este Helene Aquilla. E Marele Sfrâncioc. lar Marele 
Sfrâncioc nu-i singur, pentru că Imperiul îi este mamă și tată, iubit și prieten. 
Nu are nevoie de nimic altceva. De nimeni altcineva. 

Sfrânciocul se ţine deoparte. 


57. LAIA 


Dincolo de Pădurea Amurgului se întinde Ținutul Marinn, un vast covor 
alb presărat cu lacuri îngheţate și petice de pădure. N-am mai văzut 
niciodată un cer atât de senin și de albastru și n-am mai respirat nicicând un 
aer care să mă umple de viaţă de fiecare dată când îl trag în piept. 

Ținuturile Libere. În sfârșit. 

lubesc deja pe deplin acest loc. Mi-e cunoscut așa cum mi-ar fi cunoscuți 
părinții, cred, dacă i-aș putea vedea din nou după atâţia ani. Pentru prima 
oară după multe luni nu mai simt că mă sufocă Imperiul. 

Mă uit cum le dă Araj Cărturarilor ordinul de plecare. Ușurarea lor e cât 
se poate de evidentă. În ciuda asigurărilor lui Elias că niciun spirit nu ne va 
tulbura, Pădurea Amurgului ne-a apăsat din ce în ce mai tare, cât am stat în 
ea. Plecați, pare să ne spună. Locul vostru nu-i aici. 

Araj mă găsește lângă coliba cândva abandonată pe care am reparat-o ca 
să locuim eu, Darin și Afya, la câteva sute de metri de marginea pădurii. 

— Eşti sigură că nu vrei să vii cu noi? Am auzit că la Adisa sunt vraci cum 
nu găsești nici în Imperiu. 

— Dacă mai stă încă o lună în frig, o să moară. 

Arăt din cap spre coliba strălucind de curățenie, încălzită de un foc vioi. 

— Are nevoie de odihnă și de căldură. Dacă peste câteva săptămâni tot 
nu-și revine, voi căuta să-i aduc un vraci. 

Nu-i spun lui Araj groaza mea ascunsă: mă tem că Darin nu se va mai 
trezi. Mă tem că lovitura primită a fost prea mult pentru el și i-a pus capac, 
după tot ce suferise deja. 

Mă tem că fratele meu e pierdut pe veci. 

— Îţi rămân îndatorat, Laia din Serra. 

Araj se uită cum se întind Cărturarii pe drum cam jumătate de kilometru. 
Patru sute doisprezece, în total. Atât de puţini. 

— Sper să te văd curând în Adisa, cu fratele tău alături. Poporul nostru 
are nevoie de cineva ca voi. 

Îşi ia rămas-bun și îl strigă pe Tas, care se desparte de Elias. O lună de 
mâncare, băi și haine curate - chiar dacă prea mari - au făcut minuni pentru 
copil. Dar de când l-a ucis pe Gardianul-șef, a devenit melancolic. L-am auzit 
gemând și plângând în somn. Bătrânul continuă să-l bântuie. 

Văd că Elias îi oferă lui Tas un cuţit din oțel de Serra furat de la un paznic 
din închisoarea Kauf. Tas i se aruncă de gât și îi șoptește ceva ce-l face pe 
Elias să zâmbească, apoi fuge să-i ajungă pe ceilalți Cărturari. 

După ce pleacă și ultimul grup, iese din colibă Afya. Și ea e îmbrăcată de 
călătorie. 

— Am stat deja prea mult timp departe de tribul meu, zice Za/dara. Doar 
cerul știe de ce-o fi fost în stare Gibran în lipsa mea. Probabil că are deja 
vreo șase copii. Va trebui să-i mituiesc pe părinţii furioși ai fetelor până 
rămân lefteră. 

— Ceva îmi spune că Gibran se descurcă bine, îi zâmbesc eu. Ţi-ai luat 
rămas-bun de la Elias? 

Dă din cap că da. 

— Îmi ascunde ceva, zice ea. 

Mă uit în altă parte. Știu prea bine ce ascunde Elias. Doar mie mi-a 
mărturisit înțelegerea pe care a făcut-o cu Păzitoarea Sufletelor. lar dacă au 
observat și alții că e plecat aproape toată noaptea și mare parte din zi, n-au 
găsit de cuviinţă să vorbească despre asta. 

— Vezi cum faci să nu-ţi ascundă ţie nimic, continuă Afya. E o greșeală să 
ajungi cu cineva în pat în felul ăsta. 

— Cerule, Afya! bâigui eu și mă uit în spate, sperând că Elias n-a auzit. 

Din fericire, a dispărut în pădure. 

— Nu ajung în patcu el şi nici nu mă interesează... 

— Nu te obosi, fato, dă Afya ochii peste cap. Mi-e rușine mie să te ascult. 

Mă măsoară o clipă, apoi mă îmbrățișează iute și surprinzător de cald. 

— Mulţumesc, Afya, îi șoptesc în cozi. Pentru tot. 

Se desprinde de mine și mă privește cu o sprânceană ridicată. 

— Să povestești în patru zări cum îmi ţin eu legămintele, Laia din Serra, 
zice ea. Îmi datorezi asta. Şi ai grijă de fratele tău. 

Mă uit la Darin pe geamul colibei. Părul lui blond-închis e acum curat și 
tuns scurt, iar chipul îi arată din nou tânăr și frumos. l-am îngrijit atentă 
toate rănile și acum majoritatea nu mai sunt decât niște cicatrice. 

Și totuși, nu s-a trezit. Poate n-o va face niciodată. 

La câteva ceasuri după ce Afya și Cărturarii au dispărut în zare, apare din 
pădure Elias. Coliba, atât de liniștită după ce a plecat toată lumea, nu mi se 
mai pare la fel de plină de singurătate. 

Elias bate înainte să intre, aducând cu el o cascadă de frig. Fără barbă, cu 
părul tuns scurt și cu câteva kilograme puse la loc, aduce din nou cu cel 
dinainte. 

Mai puţin ochii. Ei sunt altfel. Mai gânditori, poate. Povara pe care și-a 
asumat-o continuă să mă uluiască. Deși mi-a explicat de nenumărate ori că a 
acceptat-o din toată inima, ba chiar și-a dorit-o, încă sunt furioasă pe 
Păzitoarea Sufletelor. Trebuie să existe vreo cale de scăpare din acest 
legământ. Trebuie să poată cumva și Elias să trăiască o viață normală, să 
călătorească în Ținuturile Sudice despre care povestește mereu cu atâta 
afecțiune. Trebuie să poată cumva să-și viziteze tribul și să se întâlnească cu 
Mamie Rila. 

Deocamdată, Pădurea îl ţine în strânsoarea ei. Nu iese niciodată dintre 
copaci pentru multă vreme. Uneori, spiritele se țin după el. L-am auzit nu o 
dată murmurând cu voce scăzută cuvinte menite să aline un suflet rănit. 
Câteodată părăseşte Pădurea încruntat, cu mintea la vreun spirit agitat. Îmi 
dau seama că are de furcă în special cu unul anume. Cred că e o fată, dar nu 
vorbește despre ea. 

— Un pui mort ca să-mi spui la ce te gândești? 

Ridică animalul inert, iar eu îi arăt ligheanul. 

— Numai dacă îl jumulești tu. 

Se apucă de treabă iar eu mă reazem de masa de lângă el. 

— Mi-e dor de Tas, de Afya și de Araj, zic. E tare liniște fără ei. 

— Tas te venerează, zâmbește Elias. De fapt, cred că e de-a dreptul 
îndrăgostit. 

— Pentru că îi spun povești și îi dau să mănânce. Dacă ar fi toți băieții la 
fel de ușor de cucerit... 

N-am vrut să se simtă vreo aluzie în comentariul meu, şi-mi mușc buza 
imediat după ce îl rostesc. Elias ridică dintr-o sprânceană și-mi aruncă scurt 
o privire curioasă, apoi se uită iar la puiul pe jumătate jumulit. 

— Ştii că el și ceilalți Cărturari vor povesti despre tine la Adisa. Eşti fata 
care a dărâmat Academia Blackcliff și a eliberat prizonierii de la Kauf. Laia 
din Serra. Tăciunele care așteaptă să ardă Imperiul din temelii. 

— Am avut cine să mă ajute, zic. Vor povesti și despre tine. 

Dar Elias clatină din cap. 

— Nu la fel. Chiar dacă o vor face, eu sunt outsiderul. Tu ești fiica 
Leoaicei. Cred că poporul tău va aștepta multe de la tine, Laia. Ține minte 
numai că nu trebuie să faci tot ce-ţi cer ei. 

Pufnesc. 

— Dacă ar ști despre Kee... despre Zburător, și-ar putea schimba părerea 
despre mine. 

— Ne-a păcălit pe toţi, Laia, zice Elias și trage zdravăn de pene. Va plăti 
într-o zi. 

— Poate că plătește deja. 

Mă gândesc la oceanul de tristețe dinăuntrul Zburătorului, la chipurile 
tuturor celor pe care i-a iubit și i-a distrus în încercarea lui de a reface 
Steaua. 

— l-am încredințat inima mea, pe fratele meu... corpul meu. 

N-am vorbit prea mult cu Elias despre ce s-a întâmplat între mine și 
Keenan. N-am fost niciodată singuri destul de mult. Dar acum vreau să mă 
descarc. 

— Partea aia din el care nu mă manipula, care nu se folosea de Rezistență, 
care nu punea la cale moartea Împăratului sau nu-l ajuta pe Comandant să 
aranjeze Încercările - partea aceea m-a iubit, Elias. lar o parte din mine, cel 
puțin, l-a iubit și ea. Nu se poate să nu-l coste trădarea. Probabil că o simte și 
el. 

Elias se uită pe geam la cerul care se înnegurează iute. 

— E adevărat, zice el. Din ce mi-a spus Shaeva, nu putea primi brăţara de 
la tine dacă nu te iubea cu adevărat. Vraja nu acționează într-o singură 
direcție. 

— Deci există şi un djinn îndrăgostit de mine. Îl prefer de departe pe 
băiatul de zece ani. 

Duc mâna spre locul unde era cândva brățara. Chiar și acum, după multe 
săptămâni, lipsa ei mă doare. 

— Şi acum ce se va întâmpla? Zburătorul are brățara mea. Câte fragmente 
de Stea îi mai trebuie? Dacă le găsește pe toate și își eliberează seminția? 
Dacă... 

Elias îmi pune un deget pe buze. Oare îl lasă să zăbovească ceva mai mult 
decât e cazul? 

— Vom vedea, zice el. Vom găsi o cale să-l oprim. Dar nu azi. Azi mâncăm 
tocană de pui și povestim despre prietenii noștri. Vorbim despre ce veţi face 
tu și Darin după ce se trezește el, despre cât de furioasă va fi mama mea cea 
nebună când va afla că nu m-a ucis. Vom râde, ne vom plânge de frig și ne 
vom bucura de căldura acestui foc. Azi sărbătorim faptul că suntem încă în 
viaţă. 

x k x 

La un moment dat, în mijlocul nopții, podeaua de lemn a colibei scârțâie. 

Sar din scaunul de lângă patul lui Darin, unde am adormit învelită în 

pelerina veche a lui Elias. Fratele meu doarme profund, cu chipul 
neschimbat. Oftez, întrebându-mă pentru a mia oară dacă se va mai întoarce 
la mine. 

— lartă-mă, îmi șoptește Elias din spate. N-am vrut să te trezesc. Am fost 
până la marginea Pădurii. Am văzut că se stinge focul și am venit să-ți mai 
aduc niște lemne. 

Mă frec la ochi să-mi alung somnul și casc. 

— Cât e ceasul? 

— Mai sunt câteva ore până în zori. 

Prin fereastra de lângă patul meu, cerul se vede negru și senin. Cade o 
stea. Pe urmă încă două. 

— Ne putem uita de afară, zice Elias. Ploaia de stele va mai dura doar un 
ceas. 

Îmi pun pelerina şi îl urmez în pragul micii noastre colibe. Stă puţin mai 
departe de mine, cu mâinile în buzunare. Stele căzătoare ne trec pe 
deasupra capului la fiecare câteva minute. Eu îmi țin răsuflarea de fiecare 
dată. 

— Se întâmplă an de an, zice Elias cu ochii pe cer. De la Serra nu se văd. E 
prea mult praf. 

Frigul nopţii mă face să tremur, iar el îmi privește critic pelerina. 

— Trebuie să-ți găsim una nouă, zice el. Asta n-are cum să-ți țină de cald. 

— Tu mi-ai dat-o. Este pelerina mea norocoasă. N-am de gând să mă 
despart de ea niciodată. 

Mă înfășor mai bine și încerc să-i surprind privirea când spun asta. 

Mă gândesc la tachinarea Afyei de la plecare și roșesc. Dar am vorbit 
serios. Elias este legat acum de Anticameră. Nu are timp pentru nimic 
altceva în viață. Şi chiar dacă ar avea, n-aş vrea să stârnesc mânia Pădurii. 

Cel puţin așa m-am resemnat să-mi spun până în acest moment. Elias își 
lasă capul într-o parte, iar pentru o clipă dorinţa i se citește pe chip la fel de 
clar de parcă ar fi scrisă în stele. 

Ar trebui să spun ceva, dar ce să spun, când simt că-mi ard obrajii și 
pielea îmi învie sub privirea lui? Și el pare nesigur, iar tensiunea dintre noi e 
grea ca un cer de furtună. 

Pe urmă nesiguranța lui dispare, înlocuită de o dorință dezlănțuită, clară, 
care îmi face pulsul s-o ia razna. Pășește spre mine și mă lipește de lemnul 
neted și vechi al colibei. Respiră la fel de precipitat ca mine și îmi mângâie 
încheietura mâinii cu degetele, mâna lui caldă trimițându-mi apoi scântei în 
braț, pe gât, pe buze. 

Îmi ia fața în palme, așteptând să vadă ce vreau eu, chiar dacă ochii lui 
palizi sunt mistuiţi de patimă. 

Îl apuc de gulerul cămăşii și îl trag spre mine, exultând când îi simt buzele 
lipite de ale mele, gândindu-mă cât de drept mi se pare să ne dăruim în 
sfârşit unul altuia. Îmi amintesc scurt sărutul nostru de acum câteva luni din 
camera lui, unul frenetic, născut din disperare, dorinţă și confuzie. 

Cel de acum este diferit - focul e mai fierbinte, mâinile lui sunt mai sigure, 
buzele mai puţin grăbite. Îi cuprind gâtul cu braţele și mă ridic pe vârfuri, 
lipindu-mi trupul de al lui. Mirosul lui de ploaie și mirodenii mă îmbată, iar 
el mă sărută mai adânc. Îi muşc uşor buza de jos, savurându-i gustul plin, iar 
din gât i se aude un geamăt grav. 

Dincolo de noi, adânc în Pădure, se aude mișunând ceva. El respiră adânc 
și se trage înapoi, ducând o mână la cap. 

Mă uit spre Pădure. Văd vârfurile copacilor fremătând chiar și pe 
întuneric. 

— Spiritele, zic încet. Nu le place asta? 

— Câtuși de puţin. Pesemne că sunt geloase. 

Încearcă să zâmbească, dar se strâmbă doar, cu ochii plini de suferinţă. 

Oftez și îi mângâi buzele, lăsându-mi degetul să cadă apoi pe pieptul lui și 
pe urmă în palmă. ÎI trag spre colibă. 

— Să nu le supărăm, atunci. 

Intrăm pășind pe vârfuri și ne așezăm lângă foc, cu braţele înlănţuite. La 
început sunt sigură că va pleca, chemat de datorie. Dar nu se duce nicăieri și 
curând mă reazem de el destinsă, cu pleoapele tot mai grele pe măsură ce 
mă cuprinde somnul. Închid ochii și cred că visez cer senin, aer liber, 
zâmbetul lui Izzi, râsul lui Elias. 

— Laia? aud o voce în spatele meu. 

Deschid ochii mari. £ un vis, Laia. Visezi, Asta trebuie să fie, căci mi-am 
dorit luni în șir să aud vocea asta, încă din ziua când mi-a strigat să fug. Am 
auzit-o în minte, m-a îmboldit în momentele de slăbiciune și mi-a dat putere 
în clipele negre. 

Elias se ridică în picioare, radiind de bucurie. Pe mine picioarele nu par să 
mă asculte, așa că mă ia de mână și mă trage el să mă ridic. 

Mă întorc și îmi privesc fratele în ochi. Multă vreme nu putem decât să ne 
studiem chipul unul altuia. 

— Vită-te la tine, surioară, șoptește în cele din urmă Darin, cu zâmbetul 
ca un răsărit venit după cea mai lungă și mai întunecată noapte. Uită-te la 
tine. 

MULȚUMIRI 


Fanilor de pretutindeni ai primei mele cărți: bloggeri care deslușesc 
cuvintele pentru cititori, artiști care petrec ore în șir să facă desene menite 
să-i dea viață, admiratorilor care râd, ţipă și plâng împreună cu Laia, Elias și 
Helene, care își spun poveștile lor unii altora - nimic din această lume n-ar fi 
existat fără voi. Vă mulțumesc, vă mulțumesc din toată inima. 

Lui Kashi - mulțumesc pentru dragostea ta necondiționată, pentru brânza 
topită din miez de noapte, pentru încurajarea ta nesfârșită. Pentru că mă faci 
să râd în fiecare zi și pentru că ai preluat calm cârma atunci când scriam. 
Ești cel mai priceput îngrijitor de balauri. 

lubiților mei băieți - vă mulțumesc că aveţi răbdare cu mama când 
lucrează. Îmi daţi forță. Toate astea sunt pentru voi. 

Mulţumiri nesfârșite tatălui meu, a cărui prezență echilibrată este un 
balsam atunci când totul se întoarce cu susul în jos. Și mamei, care de curând 
a avut de urcat propriul ei munte, dar tot m-a încurajat să îl urc pe al meu. 
Ești cea mai curajoasă persoană pe care o cunosc. 

Mer și Boon, vă mulțumesc pentru telefoane, pentru discuţiile cu accent 
britanic, pentru sfaturi, pentru glumele deplasate și pentru tot sprijinul pe 
care mi l-ați acordat fără să vă daţi seama. 

Ben Schrank, îți mulțumesc că ai înţeles de la început ce speram să devină 
această carte și că ai avut înțelepciunea și răbdarea să mă ajuţi s-o fac cum 
se cuvine. Sunt foarte bucuroasă că îmi ești editor și prieten. 

Alexandra Machinist - sfaturile tale, umorul blând și sinceritatea ta m-au 
ținut întreagă la minte și pe drumul cel bun. Nu știu ce m-aș face fără tine. 

Cathy Yardley - m-ai scos din întuneric, m-ai ascultat, ai râs cu mine și 
mi-ai spus cuvintele pe care aveam nevoie să le aud: „Poţi s-o faci!” 
Mulţumesc. 

Enorma mea recunoștință pentru Jen Loja, care ne-a condus cu graţie pe 
toţi și a cărei încredere în această serie a fost un dar neprețuit. Mii de 
mulțumiri „răilor” de la Razorbill: Marissa Grossman, Anthony Elder, 
Theresa Evangelista, Casey McIntyre și Vivian Kirklin. Îi mulţumesc Feliciei 
Frazier și incomparabilei echipe de vânzări de la Penguin; lui Emily Romero, 
Erin Berger, Rachel Lodi, Rachel Cone-Gorham și echipei de marketing; 
Shantei Newlin, lui Lindsay Boggs și echipei de promovare; Carmelei aria, 
lui Alexis Watts, Vanessei Carson și echipei care se ocupă de școli și de 
librării. Nu am cuvinte pentru cât de fantastici sunteți voi. 

Renée Ahdieh, suflet geamăn, fii binecuvântată pentru râsete, dragoste, 
partidele de suspinat și tot restul lucrurilor pentru care nu am nume și te fac 
să fii așa cum ești. Adam Silvera, am fost mai puţin singură în tranșee pentru 
că m-ai însoțit și tu - mulțumesc pentru tot. Nicola Yoon, prietena mea 
înţeleaptă, sunt recunoscătoare că exiști. Lauren DeStefano, îți mulțumesc 
pentru conversațiile de la orice oră, pentru fotografiile cu pisici, pentru 
sfaturi și încurajări. 

Toată recunoştinţa lui Heelah S. pentru minunatul ei simț al umorului, lui 
Armo și Maani pentru drăgălășenia lor, iar mătușii și unchiului pentru 
sprijinul lor necontenit și pentru credinţa lor în mine. 

Le mulțumesc lui Abigail Wen (într-o zi tot mâncăm noi o înghețată 
împreună), lui Kathleen Miller, Stacey Lee, Kelly Loy Gilbert, Tala Abbasi, 
Marie Lu (am reușit!), Margaret Stohl, Angela Mann, Roxane Edouard, 
Stephanie Koven, Josie Freedman, Rich Green, Kate Frentzel, Phyllis 
Deblanche, Shari Beck și Jonathan Roberts. Un mare mulțumesc și tuturor 
editorilor mei străini, creatorilor de coperte, redactorilor și traducătorilor 
pentru incredibila lor muncă. 

Muzica înseamnă căminul meu, mi-a fost clar când am scris această carte. 
Toată admiraţia față de Lupe Fiasco pentru „Prisoner 1 & 2”, celor de la Sia 
and The Weekend pentru „Elastic Heart”, celor de la Bring Me the Horizon 
pentru „Sleepwalking”, lui George Ezra pentru „Did You Hear the Rain?”, lui 
Julian Casablancas + the Voidz pentru „Where No Eagles Fly”, celor de la 
Misterwives pentru „Vagabond” și celor de la M83 pentru „Wait'. Această 
carte n-ar fi fost ce este fără piesele amintite. 

Îi mulţumesc, în sfârşit, celui care este Începutul şi Sfârșitul. De data asta 
m-am lăsat dusă de val. Dar îmi cunoști sufletul și știi că mă voi întoarce. 

